(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΔ΄

Τρίτη, 01 Φεβρουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επετειακή αναφορά στην Hμέρα Μνήμης των μαρτύρων και ηρώων του Ολοκαυτώματος, σελ.   
2. Αναφορά στα πειθαρχικά μέτρα που επιβλήθηκαν στον Βουλευτή Π. Πολάκη κατά τη χθεσινή συνεδρίαση, σελ.   
3. Επί διαδικαστικού θέματος, σελ.   
4. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Συνέχιση της συζήτησης επί της αρχής, των άρθρων, των τροπολογιών και του συνόλου -της τριήμερης συζήτησης, επαναλαμβάνω- του σχεδίου νόμου του Υπουργείου Ανάπτυξης και Επενδύσεων: «Αναπτυξιακός Νόμος - Ελλάδα Ισχυρή Ανάπτυξη», σελ.   
2. Κατάθεση σχεδίου νόμου:

Οι Υπουργοί Οικονομικών Ανάπτυξης και Επενδύσεων, Εθνικής Άμυνας, Εργασίας και Κοινωνικών Υποθέσεων, Υγείας, Περιβάλλοντος και Ενέργειας Προστασίας του Πολίτη, Δικαιοσύνης, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Κλιματικής Κρίσης και Πολιτικής Προστασίας, Επικρατείας, καθώς και οι Αναπληρωτές Υπουργοί Οικονομικών και Ανάπτυξης και Επενδύσεων κατέθεσαν την 1.2. 2022 σχέδιο νόμου «κύρωση της από 28.1.2022 πράξης νομοθετικού περιεχομένου «Επείγουσες φορολογικές, τελωνειακές και συναφείς ρυθμίσεις, επείγουσες διατάξεις για διασφάλιση του δικαιώματος αποτελεσματικής δικαστικής προστασίας», σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΒΙΤΣΑΣ Δ., σελ.

ΚΑΚΛΑΜΑΝΗΣ Ν., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επετειακή αναφορά στην Hμέρα Μνήμης των μαρτύρων και ηρώων του Ολοκαυτώματος:  
 ΑΘΑΝΑΣΙΟΥ Μ. , σελ.   
 ΓΕΡΟΒΑΣΙΛΗ Ό. , σελ.   
 ΔΕΛΗΣ Ι. , σελ.   
 ΚΑΚΛΑΜΑΝΗΣ Ν. , σελ.   
 ΛΙΑΚΟΥΛΗ Ε. , σελ.   
 ΜΠΑΚΑΔΗΜΑ Φ. , σελ.   
 ΜΠΟΥΚΩΡΟΣ Χ. , σελ.   
  
Β. Αναφορά στα πειθαρχικά μέτρα που επιβλήθηκαν στον Βουλευτή Π. Πολάκη κατά τη χθεσινή συνεδρίαση:  
 ΒΡΟΥΤΣΗΣ Ι. , σελ.   
 ΓΕΩΡΓΙΑΔΗΣ Σ. , σελ.   
 ΓΡΗΓΟΡΙΑΔΗΣ Κ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΛΙΑΚΟΥΛΗ Ε. , σελ.   
 ΟΙΚΟΝΟΜΟΥ Ι., σελ.   
 ΠΟΛΑΚΗΣ Π. , σελ.   
 ΡΑΓΚΟΥΣΗΣ Ι. , σελ.   
 ΤΑΣΟΥΛΑΣ Κ. , σελ.   
 ΧΗΤΑΣ Κ. , σελ.   
  
Γ. Επί διαδικαστικού θέματος:  
 ΑΒΔΕΛΑΣ Α. , σελ.   
 ΒΙΤΣΑΣ Δ. , σελ.   
 ΒΟΛΟΥΔΑΚΗΣ Μ. , σελ.   
 ΓΡΗΓΟΡΙΑΔΗΣ Κ. , σελ.   
 ΚΑΚΛΑΜΑΝΗΣ Ν. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΙΑΚΟΥΛΗ Ε. , σελ.   
 ΛΙΟΥΤΑΣ Α. , σελ.   
 ΡΑΓΚΟΥΣΗΣ Ι. , σελ.   
 ΣΑΚΟΡΑΦΑ Σ. , σελ.   
 ΣΑΡΑΚΙΩΤΗΣ Ι. , σελ.   
 ΤΑΣΟΥΛΑΣ Κ. , σελ.   
 ΤΖΑΚΡΗ Θ. , σελ.   
 ΥΨΗΛΑΝΤΗΣ Β. , σελ.   
  
Δ. Επί προσωπικού θέματος:  
 ΤΖΑΚΡΗ Θ. , σελ.   
  
Ε. Επί του σχεδίου νόμου του Υπουργείου Ανάπτυξης και Επενδύσεων:  
 ΑΚΤΥΠΗΣ Δ. , σελ.   
 ΑΛΕΞΙΑΔΗΣ Τ. , σελ.   
 ΑΝΤΩΝΙΟΥ Α. , σελ.   
 ΑΠΟΣΤΟΛΟΥ Ε. , σελ.   
 ΑΡΑΜΠΑΤΖΗ Φ. , σελ.   
 ΑΡΑΧΩΒΙΤΗΣ Σ. , σελ.   
 ΑΥΛΩΝΙΤΗΣ Α. , σελ.   
 ΑΧΜΕΤ Ι. , σελ.   
 ΒΑΣΙΛΕΙΑΔΗΣ Β. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΟΛΟΥΔΑΚΗΣ Μ. , σελ.   
 ΒΡΥΖΙΔΟΥ Π. , σελ.   
 ΓΕΩΡΓΙΑΔΗΣ Σ. , σελ.   
 ΓΚΑΡΑ Α. , σελ.   
 ΓΚΙΚΑΣ Σ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΕΛΗΣ Ι. , σελ.   
 ΔΕΡΜΕΝΤΖΟΠΟΥΛΟΣ Χ. , σελ.   
 ΔΗΜΟΣΧΑΚΗΣ Α. , σελ.   
 ΔΟΥΝΙΑ Π. , σελ.   
 ΕΛΕΥΘΕΡΙΑΔΟΥ Σ. , σελ.   
 ΖΑΧΑΡΙΑΔΗΣ Κ. , σελ.   
 ΚΑΒΒΑΔΑΣ Α. , σελ.   
 ΚΑΙΡΙΔΗΣ Δ. , σελ.   
 ΚΑΠΠΑΤΟΣ Π. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΑΦΑΝΤΑΡΗ Χ. , σελ.   
 ΚΕΦΑΛΑ Μ. , σελ.   
 ΚΟΛΛΙΑΣ Κ. , σελ.   
 ΚΟΝΣΟΛΑΣ Ε. , σελ.   
 ΚΟΥΜΟΥΤΣΑΚΟΣ Γ. , σελ.   
 ΚΩΝΣΤΑΝΤΙΝΙΔΗΣ Ε. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΤΣΟΣ Γ. , σελ.   
 ΛΙΑΚΟΥΛΗ Ε. , σελ.   
 ΛΙΟΥΤΑΣ Α. , σελ.   
 ΛΟΓΙΑΔΗΣ Γ. , σελ.   
 ΜΑΛΑΜΑ Κ. , σελ.   
 ΜΑΜΟΥΛΑΚΗΣ Χ. , σελ.   
 ΜΑΝΤΑΣ Π. , σελ.   
 ΜΑΝΩΛΑΚΟΥ Δ. , σελ.   
 ΜΕΪΚΟΠΟΥΛΟΣ Α. , σελ.   
 ΜΗΤΑΡΑΚΗΣ Π. , σελ.   
 ΜΟΥΖΑΛΑΣ Ι. , σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΑΡΤΖΩΚΑΣ Α. , σελ.   
 ΜΠΟΥΚΩΡΟΣ Χ. , σελ.   
 ΜΠΟΥΜΠΑΣ Κ. , σελ.   
 ΜΠΟΥΡΝΟΥΣ Ι. , σελ.   
 ΜΥΛΩΝΑΚΗΣ Α. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΝΟΤΟΠΟΥΛΟΥ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΝΑΣ Α. , σελ.   
 ΠΑΠΑΔΗΜΗΤΡΙΟΥ Χ. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΘΑΝΑΣΗΣ Ν. , σελ.   
 ΠΑΠΑΝΑΤΣΙΟΥ Α. , σελ.   
 ΠΑΠΠΑΣ Ι. , σελ.   
 ΠΟΛΑΚΗΣ Π. , σελ.   
 ΠΟΥΛΑΣ Α. , σελ.   
 ΣΑΡΑΚΙΩΤΗΣ Ι. , σελ.   
 ΣΚΑΝΔΑΛΙΔΗΣ Κ. , σελ.   
 ΣΚΟΝΔΡΑ Α. , σελ.   
 ΣΤΑΜΕΝΙΤΗΣ Δ. , σελ.   
 ΣΥΝΤΥΧΑΚΗΣ Ε. , σελ.   
 ΤΑΡΑΝΤΙΛΗΣ Χ. , σελ.   
 ΤΕΛΙΓΙΟΡΙΔΟΥ Ο. , σελ.   
 ΤΖΑΚΡΗ Θ. , σελ.   
 ΦΡΑΓΓΙΔΗΣ Γ. , σελ.   
 ΧΑΡΙΤΟΥ Δ. , σελ.   
 ΧΑΡΙΤΣΗΣ Α. , σελ.   
 ΧΑΤΖΗΒΑΣΙΛΕΙΟΥ Α. , σελ.   
 ΧΕΙΜΑΡΑΣ Θ. , σελ.   
 ΧΗΤΑΣ Κ. , σελ.   
 ΧΡΥΣΟΜΑΛΛΗΣ Μ. , σελ.   
  
ΣΤ. ΠΑΡΕΜΒΑΣΕΙΣ:  
 ΜΑΡΚΟΠΟΥΛΟΣ Δ. , σελ.   
 ΜΠΟΥΚΩΡΟΣ Χ. , σελ.   
 ΣΕΝΕΤΑΚΗΣ Μ. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΦΑΜΕΛΛΟΣ Σ. , σελ.   
 ΦΩΤΙΟΥ Θ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΔ΄

Τρίτη 1η Φεβρουαρίου 2022

Αθήνα, σήμερα 1η Φεβρουαρίου 2022, ημέρα Τρίτη και ώρα 10.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Θα γίνει Επετειακή Αναφορά στην Hμέρα Μνήμης των μαρτύρων και ηρώων του Ολοκαυτώματος από τον Προεδρεύοντα της συνεδρίασης και τους Εκπροσώπους των Κοινοβουλευτικών Ομάδων, οι οποίοι είναι ο κ. Μπουκώρος, η κ. Γεροβασίλη, η κ. Λιακούλη, ο κ. Δελής, η κ. Αθανασίου και η κ. Μπακαδήμα. Οι Εκπρόσωποι των κομμάτων θα μιλήσουν από πέντε λεπτά ο καθένας.

«Εκεί που υπάρχει ελπίδα, υπάρχει και ζωή. Μας γεμίζει με φρέσκο κουράγιο και μας κάνει ισχυρούς και πάλι». Με αυτά τα υπέροχα λόγια από το ημερολόγιο της Άννας Φρανκ θα τιμήσουμε σήμερα τη φετινή διεθνή Ημέρα Μνήμης για τα θύματα του Ολοκαυτώματος, ενός οδυνηρού ορόσημου που εμπνέει απρόσμενο κουράγιο και δύναμη, ενώ ταυτόχρονα διδάσκει όλα όσα οφείλουμε να προστατεύσουμε στο μέλλον.

Πριν από εβδομήντα επτά χρόνια στις 27 Ιανουαρίου του 1945, παίχτηκε η τελευταία πράξη του δράματος στο Άουσβιτς, με το οριστικό τέλος του μεγαλύτερου στρατοπέδου συγκέντρωσης και εξόντωσης του ναζιστικού καθεστώτος. Η αρχή όμως, είχε γίνει ήδη από τη δεκαετία του 1920, με τις πρώτες εκρήξεις αντισημιτισμού στην Ευρώπη. Μέσα στις επόμενες δεκαετίες, η Γερμανία θα αναδεικνυόταν σε βασική κοιτίδα του διαφυλετικού μίσους, γιατί αντιμετώπισε εκδικητικά την εβραϊκή φυλή, στερώντας της μεθοδικά όλα τα θεμελιώδη δικαιώματά της και την υποβίβασε σε έναν εσμό υποκειμένων του κράτους.

Με τον καιρό ο συστηματικός περιορισμός στην εκπαίδευση, στην επιστήμη και την εργασία έδωσε τη θέση του σε μαζικό πογκρόμ, σε λεηλασίες, καταστροφές και διώξεις. Από εκεί και πέρα με την έναρξη του πολέμου φθάσαμε στην εφαρμογή της ανατριχιαστικής τελικής λύσης, του λεγόμενου «εβραϊκού ζητήματος». Σφαγές, απελάσεις, βασανισμοί, καταναγκαστικά έργα, στρατόπεδα συγκέντρωσης, Άουσβιτς, Μπέλζεκ, Μαϊντάνεκ, Σομπίμπουρ, Τρεμπλίνκα και τόσα άλλα.

Ο απολογισμός ολέθριος. Μόνο στην Πολωνία όπου καταγράφεται η μεγαλύτερη εβραϊκή κοινότητα του κόσμου, θανατώθηκαν τρία εκατομμύρια ψυχές. Η Ελλάδα θρήνησε πάνω από το 70% του εβραϊκού πληθυσμού της, όπως και η Ολλανδία, η Γιουγκοσλαβία, η Ουγγαρία, ενώ σημαντικές απώλειες υπέστησαν η Νορβηγία, το Βέλγιο, η Σοβιετική Ένωση, αλλά και η Γαλλία με την Ιταλία.

Μέσα σε αυτόν τον ζόφο ένα εκατομμύριο παιδιά έχασαν τη ζωή τους. Μάρτυρας της θυσίας τους και σύμβολο του Ολοκαυτώματος έγινε ένα κορίτσι, η Άννα, κρυμμένη στη σοφίτα του γνωστού πλέον πίσω σπιτιού στο Άμστερνταμ, που μέσα σε δύο χρόνια κατόρθωσε να χωρέσει όλες τις ελπίδες και τα όνειρα του κόσμου σε ένα μικρό ημερολόγιο. Παρ’ ότι έζησε τον τρόμο σε πρώτο πρόσωπο και υπέφερε από την αγριότητα του πολέμου και των διώξεων, η νεαρή Εβραιοπούλα δεν έπαψε στιγμή να πιστεύει στον άνθρωπο και τις δυνατότητές του. Η φράση «παρ’ όλα αυτά, πιστεύω πως κατά βάθος όλοι οι άνθρωποι είναι καλοί» καταδεικνύει αυτό ακριβώς. Την ακούραστη πίστη και αισιοδοξία για ένα μέλλον με ανοιχτές καρδιές και χέρια ενωμένα.

Για όλους εμάς, αυτό αποτελεί ένα πολύτιμο δίδαγμα, μια άφθαρτη αλήθεια που λειτουργεί διαχρονικά στην πορεία της ιστορίας. Ειδικά για εμάς τους Έλληνες και ειδικά φέτος που συμπληρώνονται εκατό χρόνια από τη Μικρασιατική Καταστροφή μιας ακόμα ντροπιαστικής σελίδας στην ιστορία του ανθρώπινου γένους, μιας θηριωδίας την οποία εμπνεύστηκε το ίνδαλμα του Αδόλφου Χίτλερ, ο Κεμάλ Ατατούρκ, είναι δυστυχώς κοινός τόπος ότι ο θάνατος, ο ξεριζωμός και η προσφυγιά παραμένουν ένας θλιβερός κοινός παρονομαστής για την ανθρωπότητα.

Γι’ αυτόν τον λόγο στη σημερινή μέρα μνήμης, αλλά και κάθε μέρα από τη ζωή μας οφείλουμε να τιμούμε τα θύματα και να παραδειγματιζόμαστε από τη θυσία τους, να αντιστεκόμαστε σθεναρά σε κάθε μορφή βίας και μισαλλοδοξία, να υπερασπιζόμαστε τα δίκαια των ανθρώπων μας με σεβασμό και σύνεση, να τιμούμε και να θυμόμαστε. Γι’ αυτό λοιπόν, οφείλουμε να έχουμε πάντα στο νου μας τα διδάγματα της ιστορίας και οφείλουμε να έχουμε στην καρδιά μας τα λόγια μιας μικρής Εβραιοπούλας που έγραφε πως «είναι υπέροχο να μη χρειάζεται κανείς να περιμένει ούτε μια στιγμή, πριν αρχίσει να βελτιώνει τον κόσμο».

Σας ευχαριστώ.

(Χειροκροτήματα)

Θα προχωρήσουμε με τον κ. Μπουκώρο Χρήστο για πέντε λεπτά.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, κυρίες και κύριοι συνάδελφοι, με τον όρο «Ολοκαύτωμα» εννοούμε την εξόντωση των έξι εκατομμυρίων Εβραίων της Ευρώπης. Εξόντωση, γενοκτονία, μια προσχεδιασμένη προσπάθεια για την εξαφάνιση ενός ολόκληρου λαού.

Το ελληνικό Κοινοβούλιο με την ομόφωνη απόφασή του 3218 από το 2004 και εν συνεχεία με το π.δ.31 του 2005 καθιερώνει την 27η Ιανουαρίου ως ημέρα μνήμης και τιμής των μαρτύρων και ηρώων του Ολοκαυτώματος των Ελλήνων Εβραίων. Την ίδια χρονιά η Γενική Συνέλευση του Οργανισμού Ηνωμένων Εθνών καθιερώνει την 27η Ιανουαρίου ως αντίστοιχη διεθνή ημέρα.

Ήταν η 27η Ιανουαρίου 1945 όταν τα συμμαχικά στρατεύματα και εν προκειμένω αρχικά τα σοβιετικά έφθασαν στο Άουσβιτς Μπίρκεναου και βρέθηκαν μπροστά στο αδιανόητο, μπροστά στο φρικαλέο, μπροστά στο ανείπωτο. Περίπου επτά, οκτώ χιλιάδες άνθρωποι, τόσοι είχαν απομείνει εκεί, σκιές των εαυτών τους, κάποιες δεκάδες χιλιάδες ακόμα είχαν μεταφερθεί στο εσωτερικό της Γερμανίας, σε άλλα στρατόπεδα για να εντοπιστούν αργότερα από άλλες συμμαχικές δυνάμεις. Αυτή η φρίκη που αντιμετώπισαν τα συμμαχικά στρατεύματα, αντικρίζοντας αυτά τα κρεματόρια μένει μια κηλίδα στην ανθρώπινη ιστορία. Ο Ελληνικός Εβραϊσμός πλήρωσε βαρύ φόρο αίματος, 86% των ανθρώπων των ελληνικών κοινοτήτων χάθηκαν στο Ολοκαύτωμα. Στις διώξεις, τις εκτελέσεις, τα τάγματα εργασίας, τα στρατόπεδα συγκέντρωσης, 86%. Η κοινότητα της Θεσσαλονίκης πλήρωσε ακόμα βαρύτερο τίμημα. Υπήρξαν όμως, μέσα στη γενικευμένη αδιαφορία με την οποία δυστυχώς αντιμετωπίστηκε αυτή η οργανωμένη εξόντωση ενός ολόκληρου λαού και ορισμένα λαμπρά παραδείγματα ανθρωπιάς, γενναιότητας και αλληλεγγύης στην Ελλάδα.

Χαρακτηριστικότερο όλων ήταν αυτό της Ζακύνθου, όπου διασώθηκε το 100% των μελών της εβραϊκής κοινότητας. Όταν ο Γερμανός διοικητής του νησιού ζήτησε από τις τοπικές αρχές τη λίστα με τα ονόματα των Εβραίων κατοίκων του νησιού, έλαβε μια λίστα με δυο μόνο ονόματα. Η λίστα έγραφε Μητροπολίτης Χρυσόστομος και Δήμαρχος Καρέρ. Με γενναιότητα αυτοί οι δυο ηγέτες της Ζακύνθου, πρόταξαν κυριολεκτικά τα στήθη τους, πρόσφεραν την ίδια τους τη ζωή και κατόρθωσαν να σώσουν ολόκληρη την κοινότητα.

Ένα άλλο λαμπρό παράδειγμα είναι αυτό της κοινότητας του Βόλου, για το οποίο, ως προερχόμενος από τον Βόλο και τη Μαγνησία, είμαι ιδιαίτερα περήφανος. Τότε ο Γερμανός Πρόξενος Σέφελ, μαθαίνοντας για το σχέδιο σύλληψης των Εβραίων της πόλης, ειδοποίησε άμεσα τον Μητροπολίτη Ιωακείμ και οργανώθηκε σχέδιο διαφυγής, κυρίως προς το Πήλιο. Συμμετείχαν πάρα πολλοί Βολιώτες για την υλοποίησή του. Το αποτέλεσμα ήταν ότι από τα οχτακόσια εξήντα μέλη της κοινότητας διασώθηκαν τα περισσότερα. Χάθηκαν μόνο εκατόν πενήντα, όσοι δεν πίστεψαν στον επερχόμενο κίνδυνο και όσοι για διάφορους λόγους δεν μπορούσαν να μετακινηθούν, οι οποίοι χάθηκαν όλοι. Η απώλεια έφτασε στο 26% για την κοινότητα του Βόλου. Πολύ μικρότερη από τις υπόλοιπες ελληνικές κοινότητες.

Νωρίτερα, κυρίες και κύριοι, ο Εβραϊκός Ελληνισμός –και θα ολοκληρώσω έτσι- είχε πάρει μέρος σε όλους τους εθνικούς αγώνες. Ο πρώτος Έλληνας αξιωματικός που έπεσε στο αλβανικό μέτωπο, κατά το Ελληνοαλβανικό Έπος, ο Μαρδοχαίος Φριζής -αντισυνταγματάρχης τότε- με γενναιότητα και με αυταπάρνηση, πάνω στο άλογό του κυριολεκτικά, αλλά και η Μπουένα Σαρφατή αρχικά μέλος του ΕΔΕΣ και στη συνέχεια του ΕΑΜ και μετέπειτα φυγάς στην Παλαιστίνη.

Το Ολοκαύτωμα, κυρίες και κύριοι συνάδελφοι, δοκίμασε τα όρια της ανθρώπινης λογικής. Την κονιορτοποίησε, την ξεπέρασε, την εξευτέλισε όπως και την ανθρώπινη φύση. Άνθρωποι ήταν και οι θύτες, δεν ήταν τέρατα, δεν ήταν μηχανές, ήταν άνθρωποι που λειτούργησαν με τον τρόπο που όλοι γνωρίζουμε. Άνθρωποι ήταν και τα θύματα. Τους αφαιρέθηκε το δικαίωμα στη ζωή.

Κατά συνέπεια, αποτείνοντας τον πρέποντα φόρο τιμής σήμερα εδώ από το ελληνικό Κοινοβούλιο, ζητάμε λογική συνεχώς, γενναιότητα και αλληλεγγύη διαρκώς και ιδιαίτερα όταν οι ιστορικές συνθήκες το απαιτούν, για να μην ζήσουμε ποτέ ξανά Ολοκαύτωμα, ποτέ ξανά ναζισμό.

Αιωνία η μνήμη τους.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Στο Βήμα καλείται η Γραμματέας της Κοινοβουλευτικής Ομάδας του ΣΥΡΙΖΑ, η συνάδελφος κ. Όλγα Γεροβασίλη.

**ΟΛΓΑ ΓΕΡΟΒΑΣΙΛΗ:** Ευχαριστώ, κύριε Πρόεδρε.

Ειπώθηκε ήδη ότι η 27η Ιανουαρίου έχει καθιερωθεί από το 2005 με το ψήφισμα του ΟΗΕ ως η ημέρα μνήμης των θυμάτων του Ολοκαυτώματος με δεδομένο ότι την 27η Γενάρη του 1945 απελευθερώθηκε το στρατόπεδο συγκέντρωσης Άουσβιτς-Μπιρκενάου, το εμβληματικότερο από τα έξι στρατόπεδα της «τελικής λύσης», του σχεδίου δηλαδή για την ολοκληρωτική εξόντωση των Εβραίων και την επιβολή της νέας τάξης. Υπήρξε το εμβληματικότερο γιατί εκεί εκτελέστηκε περίπου ένα εκατομμύριο από τα έξι εκατομμύρια Εβραίων θυμάτων του Ολοκαυτώματος.

Στην Ελλάδα, πέρα από τις ημερομηνίες εκτόπιση των εβραϊκών κοινοτήτων που έχουν καθιερωθεί κατά τόπους, η 27η έχει ήδη καθιερωθεί από το 2004 ομόφωνα ως ημέρα μνήμης. Οι εβραϊκές κοινότητες της Ελλάδας, που άλλοτε έσφυζαν από ζωή, πλήρωσαν το βαρύ τίμημα στα αρρωστημένα σχέδια των ναζί. Υπολογίζεται ότι οι απώλειες της εβραϊκής κοινότητας της Θεσσαλονίκης αγγίζουν το 94% του πληθυσμού της.

Στην πόλη μου την Άρτα τριακόσιοι πενήντα δύο Αρτινοί Εβραίοι συνελήφθησαν από τους ναζί την 24η Μαρτίου του 1944, εξ’ ου και η αντίστοιχη ημέρα τιμάται τοπικά τότε. Οδηγήθηκαν σε στρατόπεδα συγκέντρωσης και από εκεί στο Άουσβιτς. Επέστρεψαν-επέζησαν ελάχιστοι. Σήμερα δεν στεκόμαστε απλά στην ανείπωτη κτηνωδία και τη φρικαλεότητα του φασισμού, όπως έχει ειπωθεί και από την ιστορικό κ. Οντέτ Βαρόν - Βασάρ, το Άουσβιτς οφείλει να αναχθεί σε συμβολική μνήμη ενάντια σε κάθε προκατάληψη, σε κάθε ξενοφοβία, σε κάθε ρατσισμό. Η μνήμη του Άουσβιτς φυσικά και δεν προσβάλλεται όταν γίνεται εμβληματική όλων των θυμάτων του ρατσισμού. Αντίθετα, μόνο τότε βρίσκει το πλήρες νόημά της. Και ας μην ξεχνάμε τι οδήγησε στο ιστορικό οριακό γεγονός του Ολοκαυτώματος. Ας μην παροράται ο ψευδοεπιστημονικός ρατσισμός, η μισαλλοδοξία, ο μανιχαϊκός λόγος της εξουσίας, οι τακτικές προπαγάνδας κατά του εσωτερικού εχθρού που σε συνθήκες οικονομικής κρίσης εξέθρεψαν το τέρας του φασισμού.

Ακόμη και σήμερα, ακόμη και μετά την άνοδο και την πτώση του φαινομένου της Χρυσής Αυγής, η ρητορική μίσους, η μισαλλοδοξία, η ξενοφοβία, ο ρατσισμός είναι ακόμα εδώ. Κι αν, όπως είπε σε προηγούμενη ομιλία του ο Ισραηλινός Πρέσβης, το Ολοκαύτωμα ήταν η ηθική χρεοκοπία του κόσμου, ας μένουμε σε εγρήγορση απέναντι σε αυτό που σήμερα αναγνωρίζεται μετά τη δίκη της Νυρεμβέργης ως εγκλήματα πολέμου, εγκλήματα κατά της ανθρωπότητας, αλλά και τις αιτίες τους.

Η συλλογική μνήμη πρέπει να μένει άσβεστη, όπως άσβεστες παραμένουν και οι αξιώσεις των Ελλήνων για δικαίωση και για τις γερμανικές αποζημιώσεις που τεκμηριώθηκαν με τη σχετική έκθεση-πόρισμα της Διακομματικής Κοινοβουλευτικής Επιτροπής, που υιοθέτησε η ελληνική Βουλή στις 17 Απριλίου 2019.

Σήμερα τιμούμε τη μνήμη των θυμάτων του φασισμού και της ναζιστικής θηριωδίας. Ο αγώνας, όμως, για τις πανανθρώπινες αξίες, για ελευθερία, δημοκρατία, δικαιοσύνη, ισότητα, αλληλεγγύη, ο αγώνας κατά του ρατσισμού και της μισαλλοδοξίας είναι διαρκής, είναι καθημερινός και μας αφορά όλους.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Τον λόγο έχει τώρα η Γραμματέας της Κοινοβουλευτικής Ομάδας του Κινήματος Αλλαγής, η συνάδελφος κ. Ευαγγελία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, «Αν υπάρχει θεός θα πρέπει να με παρακαλέσει για να τον συγχωρέσω». Αυτή η φράση στα χείλη ενός κοινού ανθρώπου θα ήταν ύβρις. Στα χείλη, όμως, ενός μάρτυρα Εβραίου ήταν η συγκλονιστική έκφραση ενός ανείπωτου εγκλήματος. Αυτή η φράση βρέθηκε χαραγμένη σε τοίχο του κολαστηρίου του Άουσβιτς και ανήκει σε έναν από τους εκατομμύρια ανθρώπους κρατουμένους μελλοθανάτους.

Το Ολοκαύτωμα των εβραϊκών πληθυσμών της γηραιάς ηπείρου από τις ναζιστικές δυνάμεις κατοχής αποτελεί το επαχθέστερο και στυγερότερο έγκλημα, όχι μόνο της συγκεκριμένης σύρραξης, αλλά τουλάχιστον όλης της νεότερης και σύγχρονης Παγκόσμιας Ιστορίας. Η εξόντωση έξι εκατομμυρίων ανθρώπων οι οποίοι δεν έφεραν όπλα είναι μια διαρκής υπενθύμιση ότι όταν η λογική κοιμάται, τα τέρατα ξυπνούν.

Το πρωτοφανές αυτό εγχείρημα δεν αποτέλεσε απλά αποκύημα της διεστραμμένης αντίληψης ορισμένων για την καθαρότητα της φυλής και την ανωτερότητα ενός συγκεκριμένου έθνους. Ήταν ένα έγκλημα άνευ προηγουμένου εκτελεσμένων με μοναδική ακρίβεια και σχεδιασμό, το οποίο δεν θα μπορούσε να ολοκληρωθεί επιτυχώς χωρίς την ανωτερότητα της βιομηχανίας της Γερμανίας.

Σήμερα, με τη δυνατότητα που μας παράσχει η τεχνολογία, έχουμε ευρεία και εύκολη πρόσβαση σε πολυάριθμα ιστορικά ντοκουμέντα, λογοτεχνικά έργα και κινηματογραφικές ταινίες, ώστε καμμία και κανένας από εμάς δεν μπορεί πλέον να ισχυριστεί ότι δεν άκουσε ή δεν ήξερε. Τα στρατόπεδα συγκέντρωσης αποτελούν σήμερα τόπους μνήμης, αλλά και σχολεία ζωής που διδάσκουν πού είναι πραγματικά ικανά να οδηγήσουν τόσο η παράλογη εμμονή σε ιδέες περί φυλετικής ανωτερότητας όσο και ο ολοκληρωτισμός.

Η γνωστή Ισραηλινή διανοούμενη και συγγραφέας Μίχαλ Γκόβριν παραχώρησε πριν από καιρό μία συνέντευξη πολύ ενδιαφέρουσα με θέμα πιο επίκαιρο από ποτέ: Πώς πρέπει αλήθεια σήμερα να μνημονεύουμε το Ολοκαύτωμα; Πώς να προσεγγίσουμε και να διαχειριστούμε ένα από τα ειδεχθέστερα συστηματοποιημένα εγκλήματα στην ιστορία της ανθρωπότητας; Πώς πρέπει να περάσουμε το δίδαγμα αλήθεια στις επόμενες γενιές; Κυρίως, γιατί αλήθεια παρατηρείται αναζωπύρωση του αντισημιτισμού στην Ευρώπη με κρούσματα ακόμη και στη χώρα μας, με μορφώματα ναζιστικά, με νοσταλγούς του παράλογου και δυνάμεις του σκότους που έφτασαν μέχρι και σ’ αυτήν την Αίθουσα, κυρίες και κύριοι συνάδελφοι, ιερό τόπο της δημοκρατίας και του πολιτεύματος;

Πώς να διαχειριστούμε σήμερα αυτό το έγκλημα εναντίον της ανθρωπότητας όταν υπάρχουν ακόμη άνθρωποι που αμφισβητούν ότι συνέβη την ίδια ώρα που Εβραίοι επιζήσαντες σε βαθιά γεράματα, έχοντας πλέον η άνοια καταλάβει όλο το συνειδητό, το ασυνείδητο τους κράτησε μόνο τον αριθμό που ήταν χαραγμένος στο χέρι και πέθαναν όπως εκείνοι 71135;

Πώς να αποτρέψουμε τη δολοφονία της μνήμης και να καταστήσουμε ατομικό και συλλογικό χρέος όλων των γενεών το Ολοκαύτωμα; Πώς να αποτρέψουμε την επώαση του αυγού του φιδιού που όλο και κουνιέται, όλο και αναδεύεται έτοιμο πάλι να ξεπροβάλλει για να σπείρει το μίσος, το κακό, την απανθρωπιά και το έγκλημα;

Ένας από τους επιζήσαντες του Άουσβιτς έθεσε τα εξής ερωτήματα στον κόσμο. Πώς θα ζήσουν μετά από αυτό τα παιδιά μου; Πώς θα περπατήσουν μέσα στη ζωή; Πώς θα μπορέσουν να συμβιώσουν με τους ανθρώπους αυτούς που συνέλαβαν και εκτέλεσαν μία πρωτοφανή θηριωδία; Πώς να εμπιστευτούν ξανά τον άνθρωπο, την καλή του φύση, τον Θεό; Πώς θα συνεχίσουν να ζουν κουβαλώντας αυτήν την ιστορία της ανθρώπινης φυλής; Πώς να σβήσουν από την ψυχή τους αριθμούς και τις λέξεις της φρίκης; Πώς να σβήσουν την εικόνα από τα μάτια τους; Πώς να δικαιολογήσουν και να μην μισήσουν; Πώς να συνεχίσουν με σπαραγμένα τα σωθικά τους και διαμελισμένη την ψυχή τους από τον ανθρώπινο πόνο και από τα αναπάντητα γιατί;

Η Μίχαλ Γκόβριν ήταν σαφής. Ας μην θυμόμαστε το Ολοκαύτωμα ως δοξολογία του κακού, αλλά ως πολλές μικρές ιστορίες ηρωισμού και ανθρωπιάς. Αυτές είναι πολύ σημαντικές για το μέλλον του ανθρώπινου γένους, γιατί δεν αναφέρονται ούτε ανακυκλώνουν τη βία και τη θυματοποίηση μόνο, αλλά εστιάζουν στην υπέρβαση, τη συμπόνια και την αξία της ανθρώπινης ζωής. Αν όσοι επέζησαν ήθελαν να αφήσουν τη φρίκη πίσω τους τι οφείλουν να κάνουν αυτοί που ακολουθούν;

Οφείλουμε να θυμόμαστε την εξέγερση στο Γκέτο της Βαρσοβίας. Οι εξεγερθέντες δεν είχαν πιθανότητες να νικήσουν, όμως θεώρησαν ότι είναι το χρέος τους απέναντι στην ανθρώπινη αξιοπρέπεια. Αυτό, λοιπόν, είναι το σπουδαίο παράδειγμα από το να αναφερόμαστε συνέχεια στα κρεματόρια λέει, γιατί οι ενοχές που δημιουργεί η μνήμη για τα στρατόπεδα μπορεί ακόμη και να οδηγήσει στην άρνηση ή και στην απώθηση.

Ο εβραϊκός πληθυσμός όλης της Ελλάδας καταγράφει τεράστια προσφορά στη χώρα μας. Είναι δημιουργική, είναι φιλική. Ο εβραϊκός πληθυσμός της πόλης μου, της Λάρισας αποτελεί σημαντικό κομμάτι της τοπικής ιστορίας μας με τεράστια πολιτιστική, κοινωνική και οικονομική προσφορά ήδη από τα χρόνια του Μεσαίωνα.

Σήμερα εδώ καταθέτω ότι χωρίς τους συντοπίτες μας Εβραίους η πόλη μου δεν θα ήταν αλήθεια αυτή που είναι. Σήμερα αποτελούν ένα από τα πιο ζωντανά κομμάτια της πόλης με συμμετοχή στα κοινωνικά δρώμενα, με δημιουργούς, με εμπνεύσεις, με λογοτέχνες, με καλλιτέχνες, με άποψη, με θέση και με πρωτοβουλίες. Οι Εβραίοι είναι ξεχωριστοί φίλοι μας, οι δικοί μας άνθρωποι, αναπόσπαστο μέρος της ζωής και της καρδιάς.

Χαίρομαι ιδιαίτερα που τα παιδιά μας διδάσκονται πλέον την ιστορία του Ολοκαυτώματος και τη δράση των γενναίων αυτών Ελλήνων ενάντια στη δράση των ναζιστικών δυνάμεων και θα αγωνίζομαι πάντα από κάθε μετερίζι, ώστε η πολιτεία να συνεχίσει να αναλαμβάνει πρωτοβουλίες για τη διαφύλαξη αυτής της σπουδαίας ιστορικής μνήμης. Κρατάμε μέσα μας τις μνήμες των Ελλήνων Εβραίων, που περπατώντας για τα κρεματόρια τραγουδούσαν τον εθνικό μας ύμνο για να νιώσουν οι ίδιοι θάρρος, να αναφερθούν στην ιερή πατρίδα και να πεθάνουν περήφανοι.

Χρέος μας να κρατάμε ζωντανή τη μνήμη των θυμάτων, των ηρώων, των γενναίων, γιατί όπως έγραψε ένας ακόμη κρατούμενος στον τοίχο του μαρτυρικού Άουσβιτς: «Αν τα ξεχάσεις, θα τα ξαναζήσεις». Mi vida. Ποτέ ξανά!.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε πολύ, κυρία Λιακούλη.

Τον λόγο έχει τώρα ο συνάδελφος και Εκπρόσωπος του Κομμουνιστικού Κόμματος Ελλάδας, ο κ. Ιωάννης Δελής.

**ΙΩΑΝΝΗΣ ΔΕΛΗΣ:** Κυρίες και κύριοι Βουλευτές, με απέραντο σεβασμό το ΚΚΕ τιμά τους νεκρούς του Εβραϊκού Ολοκαυτώματος που μαρτύρησαν εκεί στη σκάλα την πλατιά, στη σκάλα των δακρύων, ένα ολοκαύτωμα το οποίο είναι αναπόσπαστο κομμάτι του ολοκαυτώματος των λαών κατά το δεύτερο παγκόσμιο ιμπεριαλιστικό πόλεμο και όλων των ναζιστικών θηριωδιών που διαπράχθηκαν στη διάρκειά του.

Τα εκατομμύρια των νεκρών του εβραϊκού λαού στέκονται πλάι στα είκοσι εκατομμύρια θύματα του σοβιετικού λαού, στους εκατοντάδες χιλιάδες νεκρούς των αντιστασιακών κινημάτων σε όλη την Ευρώπη που αγωνίστηκαν με το όπλο στο χέρι ενάντια στο φασιστικό άξονα, στέκονται στο πλάι των νεκρών των ολοκαυτωμάτων στην Κάνδανο, στα Καλάβρυτα, στο Δίστομο, στο Κομμένο της Άρτας, σε όλα τα μήκη και τα πλάτη της πατρίδας μας, στους χιλιάδες εκτελεσμένους της εξέγερσης της Δράμας, του στρατοπέδου Παύλου Μελά στη Θεσσαλονίκη, του Χαϊδαρίου, της Καισαριανής και τόσων άλλων τόπων μαρτυρίων και θυσιών.

Το ΚΚΕ έχει και ιστορικό χρέος να τιμήσει τους νεκρούς του Εβραϊκού Ολοκαυτώματος, αφού πρωτοστάτησε στην οργάνωση της αντίστασης ενάντια στην τριπλή φασιστική κατοχή αποτελώντας τον καθοδηγητή και τον κύριο αιμοδότη του ΕΑΜ, του ΕΛΑΣ, του ΕΛΑΝ, της ΕΠΟΝ, της Εθνικής Αλληλεγγύης και των άλλων εαμικών οργανώσεων προσφέροντας χιλιάδες μέλη και στελέχη του στην πάλη για την απελευθέρωση της χώρας.

Πολλοί Έλληνες Εβραίοι προσχώρησαν στη διάρκεια της τριπλής φασιστικής κατοχής στις εαμικές οργανώσεις, οργανώσεις οι οποίες στήριξαν με θέρμη το σύνολο των Ελλήνων Εβραίων και προσπάθησαν να τους διασώσουν από την εγκληματική δράση των αρχών κατοχής και των ντόπιων συνεργατών τους.

Δεν είναι τυχαίο το γεγονός ότι οι λιγότερες απώλειες Ελλήνων Εβραίων κατά τη διάρκεια του πολέμου σημειώθηκαν στην περιοχή της Θεσσαλίας. Εκεί όπως και στη Χαλκίδα, το Αγρίνιο, τη Ζάκυνθο και αλλού οι κομμουνιστές μέσα από τη δράση του ΕΑΜ-ΕΛΑΣ οργάνωσαν τη διάσωσή τους έπειτα από τη συνθηκολόγηση της φασιστικής Ιταλίας το 1943 και πριν οι ιταλικές στρατιωτικές δυνάμεις αντικατασταθούν από τις γερμανικές.

Ο αρχιραβίνος του Βόλου Μωυσής Πεσάχ δήλωσε χαρακτηριστικά λίγα χρόνια αργότερα: «Η παγκόσμια ιστορία του ευρωπαϊσμού και η νεωτέρα τοιαύτη θα μνημονεύουν μεταξύ των άλλων και εις ιδιαίτερων κεφαλαίων το σημαντικό γεγονός της διασώσεως των Εβραίων της Ελλάδος, οίτινες κατέφυγον με την προστασίαν του ΕΛΑΣ και την παρασχεθείσαν εις αυτούς συνδρομήν και υποστήριξην κατά την διάρκειαν του σκληρού διωγμού των υπό των βαρβάρων Γερμανών. Ουδέποτε θα λησμονήσωμεν…» -αναφέρει ο Μωυσής Πεσάχ- «…τη μεγάλην αυτήν ευεργεσίαν ης ετύχαμεν εκ μέρους του ηρωικού εθνικού στρατού του ΕΛΑΣ και των οπαδών των λοιπών απελευθερωτικών οργανώσεων του ΕΑΜ ως και της προστάτιδος των θυμάτων του φασισμού και μάνας των φτωχών Εθνικής Αλληλεγγύης, της ειρηνοφίλου Εθνικής Πολιτοφυλακής, της ΕΠΟΝ, της ελπίδος αυτής του έθνους και όλων των πραγματικών Ελλήνων συμπατριωτών μας».

Κυρίες και κύριοι, η μνήμη των θυμάτων του Εβραϊκού Ολοκαυτώματος, όπως και όλων των θυμάτων του Ολοκαυτώματος των λαών, είναι ολοζώντανη. Είναι ολοζώντανη και διδάσκει. Διδάσκει τις νεότερες γενιές σε ποιες φρικαλεότητες μπορεί να οδηγήσει ο ανταγωνισμός των καπιταλιστικών κρατών και των ιμπεριαλιστικών συμμαχιών για τη διανομή των αγορών και των σφαιρών επιρροής.

Γι’ αυτό και η καλύτερη τιμή στη μνήμη των εκατομμυρίων νεκρών είναι η σύγχρονη πάλη για την απεμπλοκή της χώρας από τις ιμπεριαλιστικές συμμαχίες και τους ενδοϊμπεριαλιστικούς ανταγωνισμούς, η πάλη τελικά για την ανατροπή της καπιταλιστικής εξουσίας που τους γεννά.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ σας ευχαριστώ.

Η σημερινή διαδικασία είναι αποκλειστικά κοινοβουλευτική, γι’ αυτό εκ μέρους του Προεδρείου θέλω να ευχαριστήσω την Υφυπουργό κ. Μακρή που παρίσταται στα έδρανα εκ μέρους της Κυβέρνησης.

Καλείται τώρα στο Βήμα η συνάδελφος, Εκπρόσωπος της Ελληνικής Λύσης κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι συνάδελφοι, καλό μήνα.

Το Ολοκαύτωμα των Εβραίων είναι το μεγαλύτερο ομαδικό έγκλημα στην ιστορία της ανθρωπότητας και συγχρόνως το μεγαλύτερο έγκλημα του 20ού αιώνα. Η θλιβερή μοναδικότητά του στην ιστορία δεν προέρχεται μόνο από τον μεγάλο αριθμό των θυμάτων που αφανίστηκαν στο όνομα μιας παράφρονης φυλετικής ιδεολογίας. Η μοναδικότητά του στην Παγκόσμια Ιστορία έγκειται στη σύλληψη της ιδέας, την προμελέτη, τη μέθοδο, την εκτέλεση.

Η εξόντωση των Εβραίων δεν ήταν απλά μια σειρά από έκτροπα και βιαιοπραγίες, δεν ήταν ένας ξαφνικός διωγμός, δεν είχε πολιτικά αίτια, δεν αφορούσε εδαφικές διεκδικήσεις, όχι. Η «τελική λύση» του εβραϊκού ζητήματος ήταν ένα σχέδιο πλήρως οργανωμένο, που εφαρμόστηκε με βάση τον ψυχρό υπολογισμό κατά τις διαταγές ενός επίσημου κράτους και από τα μέλη ενός λαού που αυτοανακηρύχθηκε ως «το καθαρότερο φυλετικά έθνος» στην ιστορία του πολιτισμού.

Η φράση του Πρίμο Λέβι που επιβίωσε από το Άουσβιτς είναι χαρακτηριστική: «Τα τέρατα υπάρχουν, αλλά είναι πολύ λίγα για να είναι επικίνδυνα. Οι πιο επικίνδυνοι είναι οι απλοί υπάλληλοι, πρόθυμοι να πιστέψουν και να δράσουν χωρίς να ρωτήσουν τίποτα».

Το Ολοκαύτωμα χαρακτηρίστηκε από την αποτελεσματική και συστηματική προσπάθεια βιομηχανικής κλίμακας για τη συγκέντρωση και δολοφονία όσο περισσότερων θυμάτων ήταν δυνατόν, χρησιμοποιώντας όλους τους πόρους και την τεχνολογία που ήταν διαθέσιμα στο ναζιστικό κράτος. Υπολογίζεται ότι μόνο στα στρατόπεδα εξολόθρευσης θανατώθηκαν με τουφεκισμό, καταναγκαστική εργασία, απαγχονισμό και δηλητηριώδη αέρια περίπου τρία εκατομμύρια Εβραίοι. Το σύνολο των Εβραίων που θανατώθηκαν από την άνοδο του ναζιστικού κόμματος στην εξουσία μέχρι την κατάρρευσή του ανέρχεται σε έξι περίπου εκατομμύρια.

Οι πρακτικές εξόντωσης των ναζί δεν εξαντλήθηκαν μόνο στους Εβραίους. Θύματά τους υπήρξαν όλοι όσοι θεωρούνταν αντικοινωνικά στοιχεία, μεταξύ αυτών Σέρβοι, Πολωνοί, Ρώσοι, κομμουνιστές, ομοφυλόφιλοι, Ρομά, Αθίγγανοι, άτομα ψυχικά ασθενή και σωματικά ανάπηρα, διανοητές και πολιτικοί ακτιβιστές, άνθρωποι που είχαν χαρακτηριστεί «εχθροί του κράτους» και πολλοί άλλοι. Αυτοί οι άνθρωποι χάθηκαν στα στρατόπεδα συγκέντρωσης και σε μαζικές εκτελέσεις, σύμφωνα με τα εκτεταμένα αρχεία που κράτησαν οι ίδιοι οι ναζί, κείμενα και φωτογραφίες, σύμφωνα με μαρτυρίες από επιζώντες και αυτόπτες μάρτυρες, αλλά και τα στατιστικά στοιχεία των χωρών υπό ναζιστική κατοχή. Ένα έγκλημα που άπλωσε ένα απέραντο σύννεφο θλίψης και φρίκης, που ως σήμερα ο ανθρώπινος νους δεν μπορεί να εκλογικεύσει.

Στην Ελλάδα είχαμε ένα από τα μεγαλύτερα ποσοστά απώλειας Εβραίων. Χιλιάδες Έλληνες Εβραίοι, γυναίκες και άντρες, εργατικοί και φιλήσυχοι οικογενειάρχες, δυναμικοί επιχειρηματίες και δημιουργοί, συμπατριώτες μας έπεσαν θύματα ενός άκρατου παραλογισμού. Σαράντα έξι χιλιάδες Θεσσαλονικείς Εβραίοι μεταφέρθηκαν στα στρατόπεδα συγκέντρωσης. Από αυτούς επέστρεψαν μόνο χίλιοι εννιακόσιοι πενήντα.

Η απάνθρωπη μηχανή του ναζισμού κατάφερε να διακόψει τη μακραίωνη πορεία της κοινότητας, που είχε αυτόν τον τόπο ως γενέτειρα και ως σπίτι της και που διαδραμάτισε πρωταγωνιστικό ρόλο στην κοινωνική, οικονομική, πνευματική και πολιτική ζωή του τόπου μας.

Είναι διαπιστωμένο ότι σε κανένα άλλο σημείο της Ευρώπης δεν προσπάθησαν τόσο πολύ οι χριστιανοί πολίτες να αποτρέψουν τη μοίρα των Εβραίων αδελφών μας και να εμποδίσουν την αποστολή τους στα στρατόπεδα συγκέντρωσης.

Την ημέρα αυτή ενωνόμαστε, για να θυμηθούμε ένα από τα πιο αποτρόπαια εγκλήματα της εποχής μας, τη συστηματική δολοφονία στο Ολοκαύτωμα έξι εκατομμυρίων Εβραίων ανδρών, γυναικών και παιδιών και εκατομμύρια άλλων από τους ναζί και τους συνεργάτες τους.

Δεσμευόμαστε ότι δεν θα επιτρέψουμε ναζιστικές ιδέες και συμπεριφορές που φανερώνουν βίαιο εξτρεμισμό να επικρατήσουν. Δεν θα ξεχάσουμε ποτέ. Υποσχόμαστε να λέμε τις ιστορίες τους και να τους τιμούμε και να παραδειγματιζόμαστε απ’ αυτούς, διότι παρά τις φρικαλεότητες που υπέστησαν τίποτα δεν τους πτόησε. Όρθωσαν ανάστημα, διεκδίκησαν, κέρδισαν και έκαναν τη διαφορά, σε αντίθεση με εμάς που εξακολουθούμε να προχωρούμε με σκυμμένο το κεφάλι.

Το δίδαγμα είναι ότι για να αγωνιζόμαστε και να κερδίζουμε πρέπει να θυμόμαστε. Πρέπει να θυμόμαστε το δίδαγμα της ιστορίας και το καθήκον μας. Πρέπει να αντιληφθούμε ότι αυτό ξεκινά από εμάς. Όλοι μας έχουμε τη δύναμη και την ευθύνη να κάνουμε τη διαφορά.

Η μαύρη επέτειος του Ολοκαυτώματος μας αφορά όλους, Ευρωπαίους, Εβραίους, Έλληνες. Αποτελεί για όλους εμάς καθήκον και υποχρέωση να διατηρήσουμε ζωντανή την ιστορική μνήμη και κυρίως, να διδάξουμε στις επόμενες γενιές τόσο τα τραγικά γεγονότα και τα δεινά που προκαλούν οι πράξεις μίσους, περιθωριοποίησης και μισαλλοδοξίας, αλλά και τις αξίες του σεβασμού και της ελευθερίας, που είναι η ασπίδα μας για να μην επαναληφθούν οι φρίκες του παρελθόντος.

Σε μια ταραγμένη εποχή όπως η σημερινή που διανύουμε λόγω της υγειονομικής κρίσης, ελλοχεύει κίνδυνος η κοινωνία να παγιδευτεί σε επικίνδυνες ατραπούς και να οδηγηθεί σε κοινωνικό διχασμό, εμβολιασμένων και ανεμβολίαστων. Πρέπει με περισσή σύνεση να αποφευχθεί οποιαδήποτε στοχοποίηση και γενικά οι πολιτικές γκετοποίησης με πρόσχημα τη δημόσια υγεία.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Κι εμείς ευχαριστούμε.

Θα κλείσουμε με τη συνάδελφο από το ΜέΡΑ25, την κ. Φωτεινή Μπακαδήμα.

Υπενθυμίζω ότι την Πέμπτη η Βουλή φωταγωγήθηκε το βράδυ στα χρώματα που είχε αποφασιστεί και είχε γίνει σε όλα τα εθνικά Κοινοβούλια και κρατήθηκε επίσης ενός λεπτού σιγή.

Με την κ. Μπακαδήμα κλείνει η εκδήλωση και στις 11.00΄ θα ξεκινήσει η συνεδρίαση για το νομοσχέδιο, θα γίνει δηλαδή μια ολιγόλεπτη διακοπή.

Κυρία Μπακαδήμα, έχετε τον λόγο.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, στις 27 Ιανουαρίου του 1945 ο Κόκκινος Στρατός απελευθέρωσε το Άουσβιτς, το μεγαλύτερο στρατόπεδο συγκέντρωσης και εξόντωσης του ναζιστικού καθεστώτος. Έκτοτε, η μέρα αυτή αποτελεί τη Διεθνή Ημέρα Μνήμης για τα θύματα του Ολοκαυτώματος και συνιστά μία διαρκή υπόμνηση για τα μεγαλύτερα εγκλήματα που διαπράχθηκαν ποτέ στην ιστορία μας σε βάρος της ανθρωπότητας.

Εβδομήντα επτά χρόνια μετά, τα νεοναζιστικά μορφώματα δυστυχώς ξεπηδούν και πάλι στην Ευρώπη. Ο ρατσισμός, η μισαλλοδοξία και η ακροδεξιά αγκαλιάζονται και πάλι κάτω από την κυρίαρχη ιδεολογία τους. Οι δηλητηριώδεις αυτές ιδέες ποτίζουν και πάλι την κοινωνία που στοχοποιείται και εξαπλώνεται. Ο αγώνας μας απέναντι σε αυτό το απάνθρωπο και σκληρό πρόσωπο του φασισμού οφείλει να είναι εντατικός και ανυποχώρητος.

Δεν πρέπει να επιτρέψουμε ποτέ ξανά στα τείχη του μίσους, στα στρατόπεδα συγκέντρωσης, της φυσικής και ψυχικής εξόντωσης, αλλά και στις ιδέες της απανθρωπιάς, μαζί με όσους έμμεσα ή άμεσα επωάζουν το αυγό του φιδιού να σηκώσουν κεφάλι. Είναι ένας αγώνας που οφείλουμε να τον δώσουμε συντεταγμένα, οργανωμένα, ανυποχώρητα και κοινά.

Δεν ξεχνάμε τις θηριωδίες των Ναζί προασπίζοντας την ανθρώπινη ζωή, ιδίως όταν βλέπουμε να οξύνεται η στοχοποίηση του άλλου βάσει θρησκείας, φύλου, ηλικίας, εθνικότητας, αρτιμέλειας, σεξουαλικού προσανατολισμού, ακόμη και οικονομικής κατάστασης. Οφείλουμε και πρέπει να αγωνιστούμε ώστε να οικοδομήσουμε και να εφαρμόσουμε ουσιαστικά και ξεκάθαρα πλαίσια προστασίας και στήριξης, αλλά και εκείνους τους μηχανισμούς που θα προστατέψουν και θα δικαιώσουν τα θύματα.

Τιμούμε τα θύματα σκύβοντας με σεβασμό το κεφάλι και το κάνουμε ουσιαστικά με τη στάση και τις πράξεις μας. Το κάνουμε καθώς έχουμε χρέος στις επόμενες γενιές, έχουμε χρέος στο μέλλον των κοινωνιών μας να τους παραδώσουμε έναν κόσμο, μία παγκόσμια κοινωνία στην οποία θα μπορούν να ζουν ελεύθεροι σε κράτη δικαίου, με επίκεντρο την προστασία της ανθρώπινης ζωής και την προάσπιση της αξιοπρέπειας.

Όπως είπα, το οφείλουμε όχι μόνο στα θύματα του Ολοκαυτώματος τους οποίους θα πρέπει να συνεχίσουμε να τιμούμε, όπως και όλους τους υπόλοιπους ήρωες, το οφείλουμε κυρίαρχα στις επόμενες γενιές.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Στο σημείο αυτό θα διακόψουμε μέχρι τις 11.00΄.

Ευχαριστώ.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης επί της αρχής, των άρθρων και του συνόλου -της τριήμερης συζήτησης, επαναλαμβάνω- του σχεδίου νόμου του Υπουργείου Ανάπτυξης και Επενδύσεων: «Αναπτυξιακός Νόμος - Ελλάδα Ισχυρή Ανάπτυξη».

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Κωνσταντίνος Τασούλας):** Θέλετε να λάβετε τον λόγο, κύριε Κοινοβουλευτικέ Εκπρόσωπε του ΣΥΡΙΖΑ; Διότι ήμουν έτοιμος να καλέσω τους Βουλευτές που αναμένουν να μιλήσουν.

**ΙΩΑΝΝΗΣ ΡΑΓΚΟΥΣΗΣ:** Ναι, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Τον λόγο έχει ο κ. Ραγκούσης, Κοινοβουλευτικός Εκπρόσωπος του ΣΥΡΙΖΑ.

Αντιλαμβάνεστε ότι, προφανώς, μετά θα μιλήσουν και άλλοι Κοινοβουλευτικοί Εκπρόσωποι, οπότε θα πάει λίγο πιο πίσω το θέμα.

**ΙΩΑΝΝΗΣ ΡΑΓΚΟΥΣΗΣ:** Είναι τόσο σοβαρό, κύριε Πρόεδρε, το θέμα που ανέκυψε χθες, που όχι μόνο, κατά τη γνώμη μας, πρέπει να μιλήσουν όλα τα κόμματα και να πάρουν θέση, αλλά και εσείς ο ίδιος προσωπικά. Και θα εξηγήσω τι ακριβώς εννοώ.

**ΠΡΟΕΔΡΟΣ (Κωνσταντίνος Τασούλας):** Θέλετε να κάνουμε μια μικρή διακοπή, να σας πω εγώ κάτι και να αρχίσετε μετά;

**ΙΩΑΝΝΗΣ ΡΑΓΚΟΥΣΗΣ:** Ναι, αρκεί να είσαστε έτοιμος -αν κρίνετε- ότι θα χρειαστεί να ξαναπάρετε τον λόγο.

**ΠΡΟΕΔΡΟΣ (Κωνσταντίνος Τασούλας):** Εντάξει, ας το χειριστώ εγώ στην αρχή και θα πάρουν τον λόγο μετά οι Κοινοβουλευτικοί Εκπρόσωποι. Ευχαριστώ.

Κυρίες και κύριοι συνάδελφοι, η χθεσινή συνεδρίαση του Κοινοβουλίου ήταν άκρως αποκαρδιωτική απέναντι σε αυτό που περιμένει ο ελληνικός λαός. Η Βουλή, κυρίες και κύριοι συνάδελφοι, δεν είναι ένα οποιοδήποτε μέρος όπου παίρνουμε τον λόγο για να πούμε ό,τι θέλουμε και να κάνουμε ό,τι θέλουμε. Υπάρχει συνταγματική ελευθερία. Πουθενά το Σύνταγμα για έκφραση γνώμης δεν απονέμει δικαίωμα του απεριόριστου. Όμως, το απεριόριστο έχει σχέση μόνο με την ελευθερία και όχι με την ανοργάνωτη διεξαγωγή των συζητήσεων.

Επειδή, λοιπόν, η διεξαγωγή των συζητήσεων γίνεται βάσει Κανονισμού, αυτός ο Κανονισμός, ο οποίος μας προφυλάσσει από το να γίνουμε ένα Σώμα φωνασκούντων ή ένα Speaker’s Corner σε ένα πάρκο του Λονδίνου, όπου μιλάει όποιος θέλει και λέει ό,τι θέλει, εξασφαλίζει την απρόσκοπτη διεξαγωγή της απεριόριστης ελευθερίας των Βουλευτών.

Η τελική ευθύνη για τη διεξαγωγή των συζητήσεων ανήκει στο Προεδρείο, το οποίο, όπως ξέρετε, είναι διακομματικό και υπάρχει ειδικό άρθρο στον Κανονισμό, το οποίο λέει ότι οι Βουλευτές οφείλουν να συμμορφώνονται προς τις υποδείξεις του Προεδρείου.

Υπάρχει περίπτωση οι Βουλευτές να νιώθουν ότι οι υποδείξεις του Προεδρείου τούς αδικούν; Υπάρχει. Πώς λύνεται αυτό το θέμα; Πάλι ο Κανονισμός προβλέπει ότι αυτό το θέμα λύνεται είτε με συνέχιση του διαλόγου και υπογράμμιση μιας εσφαλμένης, ενδεχομένως, απόφασης, είτε με έγερση παρεμπίπτοντος ζητήματος, είτε με πρόταση μομφής, είτε με το να οδηγηθεί το θέμα στη Διάσκεψη των Προέδρων, είτε, είτε, είτε.

Αυτό το οποίο δεν προβλέπεται είναι, θέματα που ανάγονται στην εφαρμογή του Κανονισμού, για τον οποίον τελική απόφαση έχει το Προεδρείο, να λύνονται με τρόπο αυτοδικίας και ακτιβιστικό.

Χθες το Προεδρείο αφαίρεσε τον λόγο από τον κ. Πολάκη. Δικαιούται ο καθένας να έχει άποψη γι’ αυτό. Όμως, το Προεδρείο έχει τον τελικό λόγο. Και ο κ. Πολάκης αντί να συμμορφωθεί προς την υπόδειξη του Προεδρείου και να καταφύγει στα μέσα κοινοβουλευτικής κριτικής, επίκρισης, αιτίασης για την απόφαση που ελήφθη εις βάρος του, εκάθητο όρθιος επί του ιερού αυτού Βήματος, παρεμποδίζων τη συνέχιση της διεξαγωγής της συζητήσεως.

Υπάρχουν δύο θέματα. Το ένα είναι η αφαίρεση του λόγου που έγινε στον κ. Πολάκη από το Προεδρείο και το άλλο είναι η συμπεριφορά του που πρακτικά αφαίρεσε τον λόγο από τους υπόλοιπους είκοσι τρεις συναδέλφους που περίμεναν να μιλήσουν.

(Θόρυβος στην Αίθουσα)

Περιμένετε.

Η Βουλή από την εποχή του 1875 που καθιερώθηκε η αρχή της δεδηλωμένης έχει ένα τελικό όριο. Το τελικό όριο της Βουλής είναι η πλειοψηφία. Το τελικό καταφύγιο της Βουλής είναι η πλειοψηφία. Έχουμε θέμα συνταγματικότητας; Αποφασίζει η πλειοψηφία. Έχουμε θέμα μομφής; Αποφασίζει η πλειοψηφία. Έχουμε θέμα παραβίασης του Κανονισμού; Αποφασίζει η πλειοψηφία. Έχουμε θέμα πειθαρχικών μέτρων; Αποφασίζει η πλειοψηφία. Μπορούμε εδώ στη Βουλή με πράξεις ακτιβισμού να ανατρέψουμε την αρχή της πλειοψηφίας;

Την πλειοψηφία την αλλάζει κάποιος που εκπροσωπούμε εμείς εδώ πέρα, την πλειοψηφία την αλλάζει ο ελληνικός λαός. Κανείς άλλος. Δεν μπορούμε εμείς εδώ πέρα το τελικό καταφύγιο επίλυσης των διαφορών μας που είναι η αρχή της πλειοψηφίας να το αντικαταστήσουμε με άλλες μεθοδεύσεις. Διότι οι άλλες μεθοδεύσεις μαρτυρούν προθέσεις αντιδημοκρατικές, αμαυρώνουν την εικόνα του Κοινοβουλίου και το διασύρουν.

Δηλαδή για σταθείτε. Τι θέλατε να γίνει εάν ένας Βουλευτής δεν κατεβαίνει από το Βήμα; Να τον σέρνουν έξω για να διασυρθεί και στην Ελλάδα και στο παγκόσμιο κοινό η Βουλή ότι είναι σαν το Χονγκ Κονγκ ή σαν άλλα Κοινοβούλια τριτοκοσμικών χωρών; Είναι εικόνα αυτή; Δεν γίνεται διαφορετικά. Εάν η πλειοψηφία δεν ικανοποιεί, αυτός που θα αλλάξει τυχόν την πλειοψηφία δεν είναι ο αντιπρόσωπος του λαού εδώ μέσα αλλά ο εκπροσωπούμενος από εμάς, όταν έρθει η ώρα.

Το καταφύγιο αυτό της πλειοψηφίας προφανώς μπορεί να μην αρέσει σε όσους δεν ανήκουν στην πλειοψηφία. Για αυτό και διαδοχικά εφαρμόζεται, αλλά δεν γίνεται όταν την έχεις να σου αρέσει και όταν δεν την έχεις να εκφράζεσαι με απαρέσκεια για αυτό.

Παρακαλώ, λοιπόν, όταν από δω και πέρα αισθάνεται κάποιος ότι αδικείται, μπορεί να το εκφράσει, μπορεί να μιλήσει ο Κοινοβουλευτικός του Εκπρόσωπος. Υπάρχουν κοινοβουλευτικά μέσα υποβολής αιτίασης, μομφής για την αίσθηση ή για την πεποίθηση ότι αδικείται κάποιος. Αλλά δεν μπορεί αυτός που αισθάνεται ότι αδικήθηκε να συμπεριφέρεται ως καταληψίας του ιερού Βήματος της Βουλής.

Χθες έτυχε να είμαι εκτός Αθηνών και, πιστέψτε με, η διαχείριση της εικόνας ενός Κοινοβουλίου που κρεμόταν από την καλή διάθεση ενός συναδέλφου που πίστευε ενδεχομένως ότι αδικήθηκε, αλλά εμπόδισε τους άλλους συναδέλφους να μιλήσουν με την κατάληψη του Βήματος ήταν η χειρότερη δυνατή των τελευταίων δυόμισι χρόνων που προεδρεύω σε αυτό το Βήμα.

Παρακαλώ λοιπόν, έχετε κάθε δικαίωμα να θεωρείτε τις πράξεις του Προεδρείου εσφαλμένες. Έχετε κάθε δικαίωμα να τις προσβάλλετε, να τις κρίνετε, να τις επικρίνετε αλλά δεν έχετε κανένα δικαίωμα να ξεπερνάτε τα όρια και να νομίζετε ότι με μεθόδους αυτοδικίας, με μεθόδους που διασύρουν την εικόνα του Κοινοβουλίου, να διορθώνεται αυτό που εσείς θεωρείτε ότι έγινε λάθος εκ μέρους του Προεδρείου.

Η χθεσινή συνεδρίαση διεκόπη και θα συνεχιστεί σήμερα. Θα συνεχιστεί από το σημείο που διεκόπη. Ο κ. Πολάκης θα λάβει τον λόγο για να μιλήσει επί του νομοσχεδίου. Και θέλω να παρακαλέσω η σημερινή συνεδρίαση να αποτελέσει μία έμπρακτη διόρθωση της χθεσινής δυσάρεστης και αποκρουστικής εικόνας, η οποία πρωτίστως στεναχωρεί και θλίβει και απομακρύνει τον ελληνικό λαό από το Κοινοβούλιο.

Αντιλαμβάνομαι ότι υπάρχουν πολίτες που ζήτησαν να είμαστε πολύ πιο αυστηροί με τον κ. Πολάκη. Ενδεχομένως υπάρχουν πολίτες που πιστεύουν ότι τον αδικούμε. Δεν είμαστε για να σφυγμομετρούμε απόψεις. Είμαστε για να εφαρμόζουμε αυτά που ισχύουν. Και αυτά που ισχύουν εδώ μέσα είναι ότι πρώτον οι Βουλευτές συμμορφώνονται με τις υποδείξεις του Προεδρείου, ότι αν αισθάνονται ότι αδικήθηκαν υπάρχουν τρόποι θεσμικοί και όχι ακτιβιστικοί να το εκφράσουν και ότι τελικός κριτής, το τελευταίο όριο, της τελικής μας απόφασης είναι η καταφυγή στην πλειοψηφία.

Ήθελα να τα πω όλα αυτά για να ξεκαθαρίσω τη στάση του Προεδρείου και να παρακαλέσω από δω και πέρα και ιδιαίτερα σήμερα, μιας και θα λάβουν τον λόγο απ’ ότι κατάλαβα, οι Κοινοβουλευτικοί Εκπρόσωποι, όχι να συμφωνήσουμε πολιτικά αλλά να διαφυλάξουμε τα έσχατα όρια λειτουργίας του Κοινοβουλίου που είναι ο Κανονισμός του, που είναι η αρχή της πλειοψηφίας και που είναι η συμμόρφωση προς το διακομματικό Προεδρείο.

Τον λόγο έχει ο κ. Ραγκούσης.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Οφείλω να ξεκινήσω, κυρίες και κύριοι συνάδελφοι, απευθυνόμενος σε εσάς, κύριε Πρόεδρε, και εκφράζοντας τη βαθύτατη λύπη μας για το γεγονός ότι επιλέξατε σε αυτή την ιδιαίτερη, την καθοριστική στιγμή όχι για τη λειτουργία της παρούσας Βουλής, αλλά για τον κοινοβουλευτισμό και τη δημοκρατία στην Ελλάδα, να πείτε όσα είπατε, καταφεύγοντας σε δύο τακτικές που δεν σας αρμόζουν πρωτίστως θεσμικά, κύριε Πρόεδρε, αλλά ούτε καν -θα έλεγα εγώ- και προσωπικά.

Δεν μπορεί να είναι ο «ελέφαντας» μέσα στο Κοινοβούλιο και να κάνετε ότι δεν τον βλέπετε, κύριε Πρόεδρε. Δεν μπορεί να καταφεύγετε σε παραποίηση των πραγματικών περιστατικών που όλο το ελληνικό Κοινοβούλιο και ο ελληνικός λαός έζησαν χθες. Δεν μπορεί να έχετε τέτοια ευκολία, για να παραποιείτε τα πραγματικά περιστατικά και να μην αισθάνεστε την ανάγκη να μιλήσετε για τον «ελέφαντα». Και κύριε Πρόεδρε, ο «ελέφαντας» μέσα σε αυτό το Κοινοβούλιο που ήρθε χτες και δυστυχώς σήμερα δεν φροντίσατε να τον διώξετε, να τον αποβάλλετε, είναι η πρωτοφανής αντιδημοκρατική, αντισυνταγματική, πραξικοπηματική ενέργεια του Προεδρεύοντος εχθές το βράδυ να αφαιρέσει τον λόγο από Έλληνα Βουλευτή, γιατί διαφωνούσε με αυτά που έλεγε!

(Χειροκροτήματα από την πτέρυγα του ΣΥΡΙΖΑ)

Είχατε υποχρέωση, κύριε Πρόεδρε, είσαστε Πρόεδρος του ελληνικού Κοινοβουλίου και δε σας πρέπει να στιγματιστεί η θητεία σας από αυτή την αντιμετώπιση αυτής της αντισυνταγματικής και πραξικοπηματικής συμπεριφοράς στους συναδέλφους σας, Βουλευτή της Νέας Δημοκρατίας κ. Αθανασίου. Ας ελπίσουμε -και προσωπικά το ελπίζω πολύ κύριε Πρόεδρε- να διορθώσετε αυτό το ιστορικό ατόπημα που κάνατε σήμερα, παίρνοντας τον λόγο ξανά, στη συνέχεια εννοώ.

Και εξηγούμαι. Σύμφωνα με το άρθρο 77 του Κανονισμού, που αναλύει όλα εκείνα όσα αναφέρονται σε αυτό που λέμε «απρεπής και αντικοινοβουλευτική συμπεριφορά», η οποία χρήζει αντιμετώπισης ή και πειθαρχικών μέτρων από το Προεδρείο ή και από την Ολομέλεια, η χθεσινή ομιλία του κ. Πολάκη ήταν απρεπής; Απάντηση: Όχι. Ήταν υβριστική; Απάντηση: Όχι. Βρείτε μία λέξη την οποία μπορείτε να την ταξινομήσετε είτε στην κατηγορία των απρεπών εκφράσεων, είτε στην κατηγορία των υβριστικών εκφράσεων, είτε στην κατηγορία των συκοφαντικών εκφράσεων. Ήταν προσβλητικός ο κ. Πολάκης, λοιπόν; Ήταν απρεπής, σύμφωνα με το άρθρο 77 του Κανονισμού; Απολύτως όχι!

(Θόρυβος από την πτέρυγα της Νέας Δημοκρατίας)

Μην συνεχίζετε αυτόν τον κοινοβουλευτικό κατήφορο, κυρίες και κύριοι συνάδελφοι της Νέας Δημοκρατίας.

**ΠΡΟΕΔΡΟΣ (Κωνσταντίνος Τασούλας):** Παρακαλώ, ησυχία.

**ΙΩΑΝΝΗΣ ΡΑΓΚΟΥΣΗΣ:** Τι επικαλέστηκε ο κ. Αθανασίου εχθές πάρα πολλές φορές, αποδεικνύοντας αυτόν τον ισχυρισμό που σας λέω και διαψεύδοντας αυτό που πεταχτήκατε να πείτε;

Ένα πράγμα επικαλέστηκε, ότι ο κ. Πολάκης ήταν εκτός θέματος, σύμφωνα με το άρθρο 66 του Κανονισμού. Ο κ. Αθανασίου ούτε μία στιγμή δεν επικαλέστηκε το άρθρο 77. Διαρκώς και μονίμως και αποκλειστικά επικαλέστηκε το άρθρο 66, αναφέροντας ότι είναι εκτός θέματος ο κ. Πολάκης. Γιατί; Γιατί μίλησε για την «NOVARTIS».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, την ομιλία μου θέλω να κάνω. Το λέω γιατί βλέπω τον χρόνο.

Τι είπε λοιπόν ο κ. Αθανασίου πάρα πολλές φορές; Ανατρέξετε στα Πρακτικά. Είπε «Ελάτε στο θέμα, κύριε Πολάκη. Εάν δεν μπείτε στο θέμα ή κάνετε επίκαιρη ερώτηση, σας υπενθυμίζω, γιατί είστε εκτός θέματος, θα σας αφαιρέσω τον λόγο. Σας ανακαλώ στην τάξη». Πειθαρχικά μέτρα όχι γιατί είναι απρεπής, όχι γιατί είναι συκοφαντικός ή υβριστικός, αλλά γιατί είναι εκτός θέματος. «Σας ανακαλώ στην τάξη». Παίρνει πειθαρχικό μέτρο το Προεδρείο. «Μπείτε στο νομοσχέδιο» και τελικά «σας αφαιρώ τον λόγο».

Έδωσε τον λόγο ο κ. Αθανασίου σε άλλον Βουλευτή; Όχι, κύριε Πρόεδρε. Ήταν ανακριβέστατη η αναφορά σας εχθές. Ο κ. Αθανασίου δεν έδωσε σε άλλον Βουλευτή μετά τον κ. Πολάκη τον λόγο. Άρα, ο κ. Πολάκης δεν εμπόδισε την ομαλή διεξαγωγή και εξέλιξη της συνεδρίασης. Τι έκανε ο κ. Αθανασίου; Διέκοψε τη συνεδρίαση, για να καλέσει τον Πρόεδρο της Βουλής και να έρθει να επιβάλλει μομφή!

(Χειροκροτήματα από την πτέρυγα του ΣΥΡΙΖΑ)

Ήρθε ο Πρόεδρος της Βουλής εχθές για να επιβάλλει μομφή; Απάντηση, κυρίες και κύριοι συνάδελφοι: Όχι, δεν ήρθε. Πρακτικοί λόγοι; Ήταν εκτός Αθηνών; Εκτός Αθηνών.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ελάτε, κύριοι συνάδελφοι, αρκετά ταλαιπωρηθήκαμε μέχρι τώρα.

**ΙΩΑΝΝΗΣ ΡΑΓΚΟΥΣΗΣ:** Σήμερα, κυρίες και κύριοι συνάδελφοι, συνυπεύθυνοι για αυτό το πραξικόπημα, όπως αποδεικνύεται, σήμερα ο Πρόεδρος της Βουλής υπέβαλε μομφή κατά του κ. Πολάκη, ναι ή όχι; Η απάντηση είναι όχι!

Άρα, η απόλυτη επιβεβαίωση είναι ότι ένας και μοναδικός λόγος για τον οποίο εχθές έγινε αυτό το πραγματικά απαράδεκτο σκηνικό μέσα στο Κοινοβούλιο, μία και αποκλειστική αιτία, ήταν η αντιθεσμική και αντισυνταγματική συμπεριφορά του Προεδρεύοντος και κανενός άλλου.

Ήταν εκτός θέματος ο κ. Πολάκης; Για πάμε στην ουσία. Πάμε λοιπόν, εκεί που ήθελε να μας πάει από χτες αυτή η δεξιά λογική του αυταρχισμού και της λογοκρισίας και της απαγόρευσης της ελεύθερης έκφρασης, ακόμη και μέσα στο Κοινοβούλιο. Ήταν εκτός θέματος; Αν ήταν ο κ. Πολάκης εκτός θέματος, ο προηγούμενος ομιλητής της Νέας Δημοκρατίας, ο κ. Υψηλάντης, που αναφέρθηκε αναλυτικά και αυτός για την υπόθεση της «NOVARTIS», δεν θα ήταν και αυτός εκτός θέματος; Διεκόπη ο κ. Υψηλάντης από τον κ. Αθανασίου; Απάντηση: Όχι. Επιβλήθηκαν πειθαρχικά μέτρα, ανάκληση στην τάξη και ούτω καθεξής εναντίον του κ. Υψηλάντη, αγαπητέ κύριε Πρόεδρε; Απάντηση: Όχι.

Άρα, τι έχουμε εδώ; Έχουμε μία ακραία προσπάθεια στέρησης του λόγου, της ελεύθερης έκφρασης από έναν Βουλευτή από τον Προεδρεύοντα την ώρα που αυτό δεν έχει πραγματοποιηθεί ούτε για τον κ. Υψηλάντη, που κακώς -για να μην αφήσω κανένα υπονοούμενο- κάκιστα θα έκανε ο κ. Αθανασίου, αν είχε αφαιρέσει τον λόγο και από τον κ. Υψηλάντη και προφανώς δεν έχει ξανασυμβεί στο ελληνικό Κοινοβούλιο τουλάχιστον όσοι εδώ μέσα ζουν δεκαετίες να αφαιρεθεί ο λόγος γιατί είσαι εκτός θέματος, βάσει ενός άρθρου το οποίο ανάμεσα στα άλλα, κύριε Πρόεδρε, λέει ή δεν λέει ότι απαγορεύονται οι γραπτές ομιλίες; Με βάση το άρθρο 66 του Κανονισμού, κύριε Πρόεδρε της Βουλής, έχει επιβληθεί πειθαρχικό μέτρο, έχει αφαιρεθεί ο λόγος σε Βουλευτή που έρχεται εδώ με γραπτή ομιλία……

(Χειροκροτήματα από την πτέρυγα του ΣΥΡΙΖΑ)

που χιλιάδες γραπτές ομιλίες έχουν γίνει, παραβιάζοντας τον Κανονισμό υπό αυτήν την αυταρχική και αντιδημοκρατική έννοια και λογική του κ. Αθανασίου όλα αυτά τα χρόνια; Βεβαίως και ποτέ δεν έχει γίνει αυτό και βεβαίως όμως από την άλλη προβλέπεται από το άρθρο 66.

Όμως πάμε στο πιο σοβαρό, κυρίες και κύριοι συνάδελφοι. Ήταν εκτός θέματος ο κ. Πολάκης μιλώντας για τη «NOVARTIS», έχοντας απέναντί του έναν Υπουργό, ο οποίος με τη γνωστή προκλητικότητα που τον χαρακτηρίζει όλο το προηγούμενο διάστημα, κουνούσε το δάχτυλο και έλεγε «ελάτε να μου ζητήσετε συγγνώμη», «ελάτε να μου ζητήσετε συγγνώμη»;

Είναι άσχετη η «NOVARTIS» με το αναπτυξιακό νομοσχέδιο; Απάντηση, κυρίες και κύριοι συνάδελφοι: Επί της ουσίας λοιπόν, της απαράδεκτης λογικής Αθανασίου, που δυστυχώς υιοθέτησε και ο Πρόεδρος της Βουλής, η απάντηση είναι ότι είναι απολύτως σχετικό ζήτημα!

(Χειροκροτήματα από την πτέρυγα του ΣΥΡΙΖΑ)

Είναι απολύτως σχετικό ζήτημα για την ανάπτυξη μιας χώρας το ότι εδώ υπάρχουν πολυεθνικές οι οποίες μιζάρουν, κατά τις καταγγελίες, πολιτικό προσωπικό, για να διαμορφώνουν τις τιμές σύμφωνα με το συμφέρον τους, να νοθεύουν τον ανταγωνισμό. Εάν η υπόθεση και το σκάνδαλο το οικονομικό «NOVARTIS», κύριε Γεωργιάδη, δεν είναι συναφές με το νομοσχέδιό σας, δεν υπάρχει κάτι άλλο πιο συναφές.

Άρα και επί της ουσίας ο κ. Πολάκης εντός θέματος, όπως και ο κ. Υψηλάντης εντός θέματος μιλούσαν, κύριε Πρόεδρε της Βουλής, όχι εκτός θέματος. Η «NOVARTIS» είναι ένα σκάνδαλο από τα πιο ακραία για την ανηθικότητά της, γιατί συντελέστηκε μέσα στα μνημόνια, με τις παράνομες αυξήσεις, όπως έχουν αποδειχθεί αυτές οι παράνομες αυξήσεις φαρμάκων που έπαιρναν καρκινοπαθείς, για να θησαυρίζει η πολυεθνική. Δεν υπάρχει πιο ακραίο και πιο ανήθικο σκάνδαλο από το σκάνδαλο «NOVARTIS».

Και ένα αναπτυξιακό νομοσχέδιο της ισχυρής αναπτυξιακής Ελλάδας τι καλεί διεθνώς τα επιχειρηματικά συμφέροντα να κάνουν; Να έρθουν να επενδύσουν στη χώρα. Σε ποια χώρα να επενδύσουν; Σε αυτήν που μπορεί ο καθένας να νοθεύει τον ανταγωνισμό, να παραβιάζει τους νόμους, να καταφεύγει σε μίζες κατά πολιτικών προσώπων, όπως και ο ίδιος ο κ. Γεωργιάδης σε συνέντευξή του στην ελβετική τηλεόραση έχει συνομολογήσει, και να παραμένει ατιμώρητη μόνο στην Ελλάδα, την ώρα που της επιβάλλονται ποινές στις Ηνωμένες Πολιτείες της Αμερικής;

Άρα, κυρίες και κύριοι συνάδελφοι, και επί της ουσίας αυτό που έγινε εχθές είναι απολύτως, μα απολύτως αδικαιολόγητο, είναι απολύτως απαράδεκτο. Γι’ αυτό δεν έπρεπε, κύριε Πρόεδρε, να το πάρετε στην πλάτη σας όλο αυτό.

Επίσης, υπάρχει το θέμα, για το οποίο υποβλήθηκε και σχετική ερώτηση από εμάς. Γιατί τα κάνετε τα πράγματα τόσο δύσκολα, κύριε Γεωργιάδη; Γιατί;

**ΠΡΟΕΔΡΟΣ (Κωνσταντίνος Τασούλας):** Εννοείτε αίτηση καταθέσεως εγγράφων.

**ΙΩΑΝΝΗΣ ΡΑΓΚΟΥΣΗΣ:** Ναι, ακριβώς, για να ακριβολογούμε.

Γιατί, κύριε Γεωργιάδη, δεν δίνετε εσείς στη Βουλή σήμερα και κατ’ επέκταση στη δημοσιότητα και στον ελληνικό λαό την πράξη αρχειοθέτησης της υπόθεσης που σας έχει πράγματι ταλαιπωρήσει όλα αυτά τα χρόνια;

(Χειροκροτήματα από την πτέρυγα του ΣΥΡΙΖΑ)

Ιδού η Ρόδος, ιδού και τα Πρακτικά της Βουλής, κύριε Γεωργιάδη. Φέρτε σήμερα στη Βουλή, στο ελληνικό Κοινοβούλιο και στον ελληνικό λαό την πράξη αρχειοθέτησης. Γιατί φέρατε μόνο έξι σελίδες;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Φέρ’ τη!

**ΠΡΟΕΔΡΟΣ (Κωνσταντίνος Τασούλας):** Παρακαλώ, θα μιλήσει ο κ. Γεωργιάδης και μπορούν οι απορίες σας να επιλυθούν όλες.

**ΙΩΑΝΝΗΣ ΡΑΓΚΟΥΣΗΣ:** Άρα, κυρίες και κύριοι συνάδελφοι, ποιο είναι το συμπέρασμα; Το συμπέρασμα είναι ένα, ότι δεν είχαμε καμμία απολύτως παραβίαση του Κανονισμού εχθές, αλλά τι είχαμε; Είχαμε παραβίαση του Συντάγματος, είχαμε παραβίαση του άρθρου 60 του Συντάγματος, που ρητώς αναφέρει ότι η ελευθερία της βούλησης του Βουλευτή δεν μπορεί να υπόκειται σε περιορισμούς. Γι’ αυτό ήταν πραξικοπηματική και αντισυνταγματική ή ενέργεια στο σύνολό της του Προεδρείου πλέον.

(Χειροκροτήματα από την πτέρυγα του ΣΥΡΙΖΑ)

Και επίσης, για του λόγου το αληθές, δηλαδή γιατί δεν είναι εκτός θέματος η αναφορά για τη «NOVARTIS», πρώτον γιατί, κύριε Πρόεδρε, εσείς δεν με διακόψατε τόση ώρα που μιλώ για τη «NOVARTIS». Δεν με ανακαλέσατε στην τάξη τόση ώρα που μιλάω για τη «NOVARTIS». Δεν ζητάτε πειθαρχικά μέτρα εναντίον μου, γιατί αναφέρομαι στη «NOVARTIS».

(Χειροκροτήματα από την πτέρυγα του ΣΥΡΙΖΑ)

Είσαστε τώρα η απόλυτη και πιο επίκαιρη απόδειξη ότι αυτό το οποίο έκανε χτες ο κ. Αθανασίου είναι κατάπτυστο για τα κοινοβουλευτικά χρονικά της πατρίδας μας.

Και να ξέρετε, κύριε Πρόεδρε κι εσείς, κυρίες και κύριοι συνάδελφοι, ότι οι Βουλευτές του ΣΥΡΙΖΑ, επειδή ακριβώς το ζήτημα της «NOVARTIS» είναι απολύτως συναφές με το νομοσχέδιο, θα έχουν στις τοποθετήσεις τους αναφορές για το σκάνδαλο «NOVARTIS» και όλα όσα συνεπάγονται για την ανάπτυξη μιας χώρας, όλα αυτά τα φοβερά και τρομερά που συνέβησαν σε αυτό το σκάνδαλο στην πατρίδα μας.

Εμείς λοιπόν, κύριε Πρόεδρε, σας ζητούμε έστω και τώρα, πρώτον, να αποδοκιμάσετε τον κ. Αθανασίου για την αντισυνταγματική, πραξικοπηματική του ενέργεια χθες το βράδυ.

(Χειροκροτήματα από την πτέρυγα του ΣΥΡΙΖΑ)

Δεύτερον, κύριε Πρόεδρε, σας ζητούμε να αποδοκιμάσετε τον κ. Γεωργιάδη, που μετά την κ. Ζαρούλια της Χρυσής Αυγής ήταν αυτός ο επόμενος εχθές που ήρθε εδώ και κατέγραφε το Κοινοβούλιο, και τη συνεδρίαση και τους συναδέλφους του σαν μια άλλη trash TV της κυβέρνησης Φουρθιώτη!

(Χειροκροτήματα από την πτέρυγα του ΣΥΡΙΖΑ)

Και αν αυτό που έκανε ο κ. Γεωργιάδης εχθές δεν είναι απολύτως αντικοινοβουλευτικό, κύριε Πρόεδρε, τι άλλο είναι;

Υπάρχει λοιπόν, ένα συνολικό ζήτημα δημοκρατίας, κυρίες και κύριοι συνάδελφοι. Είναι και προσωπικό ζήτημα του κ. Αθανασίου; Προφανώς και όχι. Εδώ, από αυτό το Βήμα, προχθές ο κ. Μητσοτάκης, ο Πρωθυπουργός της χώρας, δεν ήταν αυτός ο οποίος ήρθε εδώ και μόνο τα γουνάκια και την τήβεννο του δικαστή δεν φόρεσε, όχι μόνο για να αμφισβητήσει το τεκμήριο αθωότητας δημοσιογράφων που μάχονται, για να αποκαλυφθεί η αλήθεια για αυτό το σκάνδαλο χρόνια, αλλά για να τους δικάσει κιόλας; Τους καταδίκασε, τους φόρτωσε ποινή, παραβιάζοντας και την πρόσφατη κείμενη νομοθεσία, που προβλέπει ότι κανείς δεν μπορεί να παραβιάζει το τεκμήριο αθωότητας, πόσο μάλλον ένας θεσμός, όπως είναι ο θεσμός του Πρωθυπουργού, αλλά στην πραγματικότητα αμφισβητεί και με αυτόν τον τρόπο ακρωτηριάζει την ίδια την λειτουργία του κράτους δικαίου στην πατρίδα μας.

**ΜΑΞΙΜΟΣ ΣΕΝΕΤΑΚΗΣ:** Ενώ ο άλλος…

**ΠΡΟΕΔΡΟΣ (Κωνσταντίνος Τασούλας):** Ησυχία, ησυχία! Μη διακόπτετε. Τελειώνει την ομιλία του. Έχει ήδη ξεπεράσει τον χρόνο.

**ΙΩΑΝΝΗΣ ΡΑΓΚΟΥΣΗΣ:** Κυρίες και κύριοι συνάδελφοι, για μας και νομίζω για τον ελληνικό λαό, το συμπέρασμα είναι προφανές πια, μετά από όλα όσα συμβαίνουν το τελευταίο διάστημα μέσα και έξω από τη Βουλή, δυστυχώς και μέσα στη Βουλή. Υπάρχει μια συστηματική προσπάθεια τρομοκράτησης οποιουδήποτε έχει άλλη γνώμη, οποιουδήποτε παλεύει, για να μπορέσει αυτή η γνώμη του να περάσει στον ελληνικό λαό, να μαθευτεί, να την ακούσει, να τη διαβάσει ο ελληνικός λαός.

Υπάρχει μια συστηματική προσπάθεια τρομοκράτησης θεσμικών λειτουργών, βασικών πυλώνων λειτουργίας του δημοκρατικού μας πολιτεύματος. Τρομοκρατούνται δικαστές, τρομοκρατούνται πολιτικοί, τρομοκρατούνται δημοσιογράφοι, όπως ακριβώς συνέβαινε στα παλιά χρόνια της Δεξιάς, τότε που είχε αναγκαστεί ο Γεώργιος Παπανδρέου να πει ότι ένας είναι ο δρόμος για τον ελληνικό λαό «Επιτέλους τρομοκρατήστε τους τρομοκράτες! Δεν υπάρχει άλλη λύση»! Δεν υπάρχει άλλος δρόμος για έναν λαό ο οποίος τρομοκρατείται, όταν έχει απέναντί του μια Δεξιά…

(Χειροκροτήματα από την πτέρυγα του ΣΥΡΙΖΑ)

(Θόρυβος-Διαμαρτυρίες από την πτέρυγα της Νέας Δημοκρατίας)

**ΙΩΑΝΝΗΣ ΠΑΠΠΑΣ:** Μας απειλεί;

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ντροπή! Απειλείς τους Βουλευτές της Νέας Δημοκρατίας;

**ΧΡΗΣΤΟΣ ΜΠΟΥΚΩΡΟΣ:** Ντροπή, ντροπή!

**ΠΡΟΕΔΡΟΣ (Κωνσταντίνος Τασούλας):** Ησυχία, ησυχία! Όλα θα ακουστούν. Θα πάρει απάντηση, θα δείτε. Θα πάρει απάντηση! Αυτό θέλει.

Ελάτε, κύριε Ραγκούση.

**ΙΩΑΝΝΗΣ ΡΑΓΚΟΥΣΗΣ:** Απάντηση, κύριε Πρόεδρε, φροντίστε να δώσετε εσείς απέναντι στην ιστορία.

**ΜΑΞΙΜΟΣ ΣΕΝΕΤΑΚΗΣ:** Επαναστάτη μεγάλε…

**ΧΡΗΣΤΟΣ ΜΠΟΥΚΩΡΟΣ:** Ντροπή σου!

**ΠΡΟΕΔΡΟΣ (Κωνσταντίνος Τασούλας):** Ελάτε, ησυχία! Ακούστηκε και θα απαντηθεί.

**ΙΩΑΝΝΗΣ ΡΑΓΚΟΥΣΗΣ:** Συνεχίστε να νομίζετε ότι μπορείτε να μας τρομοκρατήσετε! Συνεχίστε να νομίζετε ότι θα μπορείτε να παραβιάζετε το Σύνταγμα, τους δημοκρατικούς κανόνες της ελληνικής πολιτείας! Είσαστε απολύτως γελασμένοι!

(Χειροκροτήματα από την πτέρυγα του ΣΥΡΙΖΑ)

Διότι σε όλες τις φάσεις της σύγχρονης ιστορίας υπάρχει ένα σημείο καμπής, υπάρχει ένα όριο, υπάρχει μια κόκκινη γραμμή, την οποία την έχετε ξεπεράσει κατά πολύ.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ελάτε, κύριε Ραγκούση, έχετε τελειώσει.

**ΙΩΑΝΝΗΣ ΡΑΓΚΟΥΣΗΣ:** Γιατί;

**ΠΡΟΕΔΡΟΣ (Κωνσταντίνος Τασούλας):** Έχετε ξεπεράσει τον χρόνο, μην κάνουμε τα ίδια τώρα, ελάτε.

(Διαμαρτυρίες από την πτέρυγα της Νέας Δημοκρατίας)

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, κατ’ αρχάς και μόνο που εξαγγέλλετε, την ώρα που διακόπτουν…

(Διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ελάτε! Αυτό θέλουν! Θα δείτε ότι όλα θα απαντηθούν.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κύριε Πρόεδρε, απειληθήκαμε με τρομοκρατία!

**ΠΡΟΕΔΡΟΣ (Κωνσταντίνος Τασούλας):** Το ένιωσα και θα απαντήσω.

Ελάτε, κύριε Ραγκούση.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, αποφασίσατε να συνεχίζετε να εκτίθεστε. Την ώρα που διακόπτεται ο ομιλητής, ο Κοινοβουλευτικός Εκπρόσωπος της Αξιωματικής Αντιπολίτευσης από τους συναδέλφους σας της Νέας Δημοκρατίας, αντί να τους πείτε να κάνουν ησυχία, τους εξαγγέλλετε ότι θα πάρω απάντηση! Κι αυτό εσείς θεωρείτε ότι είναι θεσμική συμπεριφορά Προέδρου Βουλής;

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ελάτε, κύριε Ραγκούση.

**ΙΩΑΝΝΗΣ ΡΑΓΚΟΥΣΗΣ:** Μία φράση για να αποτυπωθεί και αυτή στα Πρακτικά: Κύριε Πρόεδρε, κυρίες και κύριοι συνάδελφοι, όσο η Δεξιά θα αποδεικνύει…

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ησυχία παρακαλώ! Τελευταία φράση και προχωρούμε. Δεν ακούγεστε έτσι κι αλλιώς με τις μάσκες.

Ελάτε, κύριε Ραγκούση.

**ΙΩΑΝΝΗΣ ΡΑΓΚΟΥΣΗΣ:** Όσο η Δεξιά δεν θα ξεχνά τι σημαίνει Δεξιά και θα αναβιώνει τις χειρότερες πρακτικές και αντιλήψεις του κράτους και της παράταξης της Δεξιάς στη χώρα μας, τόσο κι ο ελληνικός λαός δεν θα ξεχνά τι σημαίνει Δεξιά, δεν θα ξεχνά τι σημαίνει «NOVARTIS», δεν θα ξεχνά τι σημαίνει το σκάνδαλο του κουκουλώματος που βρίσκεται σε συνεχή εξέλιξη σε αυτόν τον τόπο!

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Θέλω τον λόγο επί προσωπικού, κύριε Πρόεδρε!

**ΠΡΟΕΔΡΟΣ (Κωνσταντίνος Τασούλας):** Περιμένετε, ησυχία!

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Από χθες διαβάζω ανακοινώσεις που αναφέρουν το όνομά μου από τα κανάλια. Θέλω να υπερασπιστώ τον εαυτό μου μέσα στο Κοινοβούλιο!

**ΠΡΟΕΔΡΟΣ (Κωνσταντίνος Τασούλας):** Θα έρθει η ώρα, να εξετάσουμε και τα επί προσωπικών. Περιμένετε, κύριε Υψηλάντη, ένα λεπτό!

Ήθελα να πω κάτι όσον αφορά τη διαχείριση που γίνεται από το Προεδρείο αυτήν τη στιγμή. Με το ζόρι να προκληθεί κόλαση, δεν προκαλείται. Με το ζόρι κόλαση δεν προκαλείται.

(Χειροκροτήματα από την πτέρυγα της Νέας Δημοκρατίας)

(Διαμαρτυρίες από την πτέρυγα του ΣΥΡΙΖΑ)

Περιμένετε! Ακούστηκε ο Κοινοβουλευτικός σας Εκπρόσωπος και εξέφρασε αιτιάσεις κατά εμού προσωπικώς. Οι αιτιάσεις οι πολιτικές θα απαντηθούν από τα άλλα κόμματα, αν κρίνουν ότι υπήρξαν, αλλά οφείλω να λάβω τον λόγο.

Η κόλαση δεν θα έρθει ούτε με αναφορές από βαριές, σκληρές φράσεις του παρελθόντος, που νομίζουμε ότι τάχα αυτές οι φράσεις μπορούν –με χίλια τάχα- να έχουν εφαρμογή στο σήμερα. Σήμερα η χώρα και το Κοινοβούλιο διοικούνται δημοκρατικά, διοικούνται ελεύθερα, διοικούνται με σεβασμό στο κράτος δικαίου και δεν θα μετατρέψουμε ούτε το Κοινοβούλιο ούτε την εικόνα της χώρας σε μια δήθεν τριτοκοσμική διάσταση ή σε μια διάσταση προσομοίωσης με κάτι το οποίο δεν ισχύει εδώ και πολλές δεκαετίες. Με το ζόρι κόλαση δεν θα γίνει ούτε η Βουλή ούτε η χώρα!

(Χειροκροτήματα από την πτέρυγα της Νέας Δημοκρατίας)

Έχω ένα σοβαρό μειονέκτημα, πέρα από το ότι μου κόπηκε το λάστιχο της μάσκας. Το σοβαρό μειονέκτημα είναι ότι δεν μπορώ να προσποιηθώ τον θυμωμένο. Αυτό μου αδυνατίζει τα επιχειρήματα. Δεν μπορώ να επικαλεσθώ πομπώδεις εκφράσεις ή να καταλογίσω πράγματα τα οποία δεν ισχύουν.

Επαναλαμβάνω, γιατί νομίζω, κύριε Ραγκούση, ότι δεν με καταλάβατε. Υπάρχει η αφαίρεση του λόγου, ένα ζήτημα. Υπάρχει η κατάληψη του Βήματος της Βουλής, άλλο ζήτημα. Κι εγώ θέλω να ακούσω τον κ. Πολάκη, πριν ξαναμιλήσω. Ποιος σας είπε ότι η κατάληψη του Βήματος της Βουλής είναι μία πράξη η οποία -για να χρησιμοποιήσω και εγώ για λίγο την οργίλη διατύπωση σας- δεν συνιστά «τρομοκρατία», παραβίαση του Συντάγματος, προσβολή της βαθιάς έννοιας του κοινοβουλευτισμού;

(Χειροκροτήματα από την πτέρυγα της Νέας Δημοκρατίας)

Για φανταστείτε να αρχίζαμε να λέγαμε και εμείς τα ίδια. Για φανταστείτε να αρχίσαμε να λέγαμε τα ίδια και εμείς, ιδίως όσοι από εμάς έχουν πλούσιο λεξιλόγιο από τη φαρέτρα των επιθετικών προσδιορισμών. Εκεί θα πάμε; Είναι πανεύκολο να αρχίσει αυτή η διαδικασία.

**ΣΩΚΡΑΤΗΣ ΦΑΜΕΛΛΟΣ:** Το να κλείσει το μικρόφωνο τι είναι; Τι είναι το να κλείσει το μικρόφωνο; Πείτε μας.

**ΠΡΟΕΔΡΟΣ (Κωνσταντίνος Τασούλας):** Δεν θα κλείσει το μικρόφωνο. Θα ακουστούν όλοι εδώ. Δεν θα κλείσει το μικρόφωνο.

**ΣΩΚΡΑΤΗΣ ΦΑΜΕΛΛΟΣ:** Το κλείσατε, όμως, χθες.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Ησυχία!

Το μικρόφωνο χθες έκλεισε με απόφαση του Προεδρείου. Η άμυνα σε αυτή την απόφαση δεν είναι η κατάληψη του Βήματος. Προβλέπεται άμυνα δημοκρατική και όχι άμυνα «τρομοκρατική», για να μιμηθώ και εγώ τις εκφράσεις σας.

**ΣΩΚΡΑΤΗΣ ΦΑΜΕΛΛΟΣ:** Έκλεισε το μικρόφωνο!

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Πάμε παρακάτω.

Και σας ξαναλέω: Το πολύ να βραχνιάσετε. Κόλαση τη Βουλή δεν θα την κάνετε.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Μετά τον Κοινοβουλευτικό Εκπρόσωπο του ΣΥΡΙΖΑ, ο οποίος ακούστηκε επί μακρόν, καλείται στο Βήμα, όπως όλοι οι Κοινοβουλευτικοί Εκπρόσωποι -και εσείς, κυρία Λιακούλη, αμέσως μετά- ο Κοινοβουλευτικός Εκπρόσωπος της Νέας Δημοκρατίας κ. Βρούτσης.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Κύριε Πρόεδρε… (δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Ακούστηκε, καταγράφτηκε και θα υπάρξει ανταπόκριση, αλλά τώρα έχει το λόγο ο Κοινοβουλευτικός Εκπρόσωπος, κύριε Υψηλάντη.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, κυρίες και κύριοι συνάδελφοι, διαδέχομαι στο Βήμα τον Κοινοβουλευτικό Εκπρόσωπο του ΣΥΡΙΖΑ, τον κ. Ραγκούση, που ζήτησε να πάρει εφ’ όλης της ύλης τον χρόνο της ομιλίας του, για μια παρέμβαση η οποία είχε να κάνει με ένα γεγονός, το οποίο ανέλυσε και ο Πρόεδρος της Βουλής, αλλά θα τοποθετηθώ και εγώ.

Παρακολουθώντας τον κ. Ραγκούση μπορούσα σε πολλά από αυτά που είπε να κάνουμε μία συζήτηση, όπως διεξάγεται τώρα. Όμως, κύριε Ραγκούση, στο κλείσιμο της ομιλίας σας πέσατε σε ένα βαρύ παράπτωμα και το παράπτωμα στο οποίο πέσατε ήταν ότι προσβάλατε την παράταξη της Νέας Δημοκρατίας, την παράταξη που έφερε τη δημοκρατία στον τόπο μας, την παράταξη που έβαλε στο Σύνταγμα τη χώρα μας, την παράταξη της Νέας Δημοκρατίας, που είμαστε όλοι οι Έλληνες περήφανοι, που έφερε τη δημοκρατία, τους θεσμούς και τη λειτουργία τους σε αυτόν εδώ τον τόπο.

(Χειροκροτήματα από την πτέρυγα της Νέας Δημοκρατίας)

Κι είναι άκρως προσβλητικό όχι μόνο για αυτήν την πτέρυγα της Βουλής, τους σημερινούς Βουλευτές, αλλά για το πολιτικό σύστημα της χώρας, να προσβάλλετε το κόμμα που αποκατέστησε τη δημοκρατία, που λειτούργησε τη δημοκρατία και τους θεσμούς. Αυτό είναι βαρύ παράπτωμα. Σε ό,τι αφορά την τοποθέτησή σας με τα στοιχεία τα οποία θέσατε κατά την ομιλία σας, υπάρχει αντίλογος.

Κυρίες και κύριοι συνάδελφοι, υπηρετώ τη Βουλή εκπροσωπώντας το Νομό Κυκλάδων με την ψήφο του κόσμου στην Κοινοβουλευτική μας Δημοκρατία δεκατέσσερα ολόκληρα χρόνια. Ήμουν από αυτούς που πίστευα και πιστεύω ότι η Κοινοβουλευτική Δημοκρατία είναι το πολίτευμα του ήθους και της ευπρέπειας, είναι το πολίτευμα που έχει ένα απαραίτητο συστατικό στοιχείο, την ανάγκη να το σέβεσαι. Από ποιον κυρίως; Βεβαίως, από τους πολίτες. Κύρια, όμως, από αυτούς που εκπροσωπούν το Κοινοβούλιο, από τους θεσμούς τους ίδιους. Αυτή είναι η πραγματικότητα για τη λειτουργία της δημοκρατίας μας.

Κυρίες και κύριοι συνάδελφοι, επειδή η τοποθέτηση εκ μέρους του ΣΥΡΙΖΑ και η μομφή εναντίον της Νέας Δημοκρατίας και τη λειτουργία χθες του Προεδρείου ήταν από άδικη ως απαράδεκτη, έχω να πω τα εξής: Η Νέα Δημοκρατία όλα αυτά τα χρόνια, μα όλα αυτά τα χρόνια, έχει αποδείξει στην πράξη εδώ μέσα στη Βουλή, εδώ από τα έδρανα αυτά, ότι σέβεται απόλυτα τους δημοκρατικούς θεσμούς, ότι σέβεται απόλυτα την Κοινοβουλευτική Δημοκρατία, ότι σέβεται απόλυτα την κοινοβουλευτική διαδικασία, ότι είναι πάντα υπέρ του διαλόγου, ότι σέβεται και τις διαδικασίες τις κοινοβουλευτικές, με την όποια τροπή πάρουν. Το έχει αποδείξει στην πράξη και έχει περάσει πολλά η Νέα Δημοκρατία από το ΄74 μέχρι σήμερα. Κι έχει βιώσει αυτό το Κοινοβούλιο δύσκολες στιγμές. Ποτέ όμως δεν παρέκαμψε αυτές τις κοινοβουλευτικές διαδικασίες κανένας Βουλευτής της Νέας Δημοκρατίας και ποτέ αυτό το κόμμα που λέγεται «Νέα Δημοκρατία».

Το έχουμε αποδείξει, λοιπόν, στην πράξη ότι σεβόμαστε ατομικά οι Βουλευτές και συνολικά Νέα Δημοκρατία την κοινοβουλευτική διαδικασία. Γιατί, αν δεν τη σεβαστούν οι κοινοβουλευτικοί θεσμοί, τότε πραγματικά η δημοκρατία κλονίζεται.

Τι είδαμε χθες; Η χθεσινή εικόνα του Κοινοβουλίου ήταν κάτι το οποίο ήταν απλώς αποκαρδιωτικό, κύριε Πρόεδρε της Βουλής, που είπατε; Όχι. Ήταν κάτι αποκρουστικό; Όχι. Ήταν απαράδεκτο. Και ήταν απαράδεκτο, γιατί αυτή η εικόνα που είδαμε χθες στη Βουλή και παρακολουθούσα και εγώ είναι κάτι που προσβάλλει όλους μας ως Βουλευτές. Προσβάλλει την κοινοβουλευτική διαδικασία και οι πολίτες -να είστε σίγουροι- παρακολουθώντας αυτή την εικόνα νιώθουν αποτροπιασμό για την ίδια τη λειτουργία την κοινοβουλευτική.

Αισθανόμαστε πολλές φορές ως Βουλευτές ότι αδικούμαστε; Πάμπολλες φορές. Πάρα πολλές φορές στη διαδικασία εδώ από αυτό εδώ το Βήμα υπάρχει διαπληκτισμός μεταξύ ομιλούντα και Προεδρεύοντα για τα ζητήματα και του λόγου αλλά και τα ζητήματα τα οποία αφορούν τη διαδικασία της τοποθέτησης και του χρόνου της τοποθέτησης.

Στην αδικία αυτή υπάρχουν όπλα κοινοβουλευτικά που μπορεί να αντιδράσει ο Βουλευτής ή ένα κόμμα, όταν δει ότι θίγεται ή νιώθει αδικία; Βεβαίως, υπάρχουν όπλα. Τα δίνει ο ίδιος ο Κανονισμός της Βουλής. Κορυφαίο είναι η πρόταση μομφής εναντίον του Προεδρείου ή ζητήματα που έχουν να κάνουν με τον Κοινοβουλευτικό Εκπρόσωπο εκ μέρους του άλλου κόμματος ή επί προσωπικού ή πολλά άλλα θέματα τα οποία αναλύει ο Κανονισμός της Βουλής και μας δίνει όπλα να αντιδράσουμε, αλλά πάντα μέσα στο πλαίσιο του Κανονισμού της Βουλής.

Είναι μέσα στο πλαίσιο του Κανονισμού της Βουλής η κατάληψη του Βήματος της Βουλής; Σε καμμία περίπτωση. Η κατάληψη της Βουλής, κύριε Πολάκη, ξεφεύγει από τα κοινοβουλευτικά ήθη του πολιτισμού και του σεβασμού στις θεσμικές διαδικασίες. Αυτό, λοιπόν, ήταν πρωτόγνωρο και απαράδεκτο και αυτό πρέπει να καταδικαστεί.

Ακόμα και αν κάποιος πιστεύει ότι έχει δίκιο και θίγεται μέσα του, γιατί αδικείται από το Προεδρείο η αντιμετώπιση αυτής της αδικίας δεν πρέπει να παρακολουθήσει μία λογική συμπεριφοράς που αντίκειται στον Κανονισμό, αλλά η κοινοβουλευτική διαδικασία προβλέπει πλαίσιο, μέσα στο οποίο μπορεί να αντιδράσει αυτός που αισθάνεται ότι αδικείται.

Εκτιμώ, λοιπόν, κυρίες και κύριοι συνάδελφοι -και νομίζω ότι είναι κοινή συνισταμένη όλων των απόψεων όλης της Βουλής- ότι αυτό που συνέβη χθες μάς πρόσβαλε όλους ως κοινοβουλευτική διαδικασία. Η εικόνα που αντικρίσαμε εδώ ήταν αποκρουστική και αυτό που πρέπει να ευχηθούμε όλοι είναι τέτοιες εικόνες να μην επαναληφθούν ποτέ.

Κλείνοντας, θα κάνω μια σύσταση προς τον Κοινοβουλευτικό Εκπρόσωπο του ΣΥΡΙΖΑ κ. Ραγκούση σχετικά με την τοποθέτησή του: Να είναι πολύ προσεκτικοί οι συνάδελφοι της Αντιπολίτευσης όταν μιλάνε για τη Νέα Δημοκρατία και τον σεβασμό στους θεσμούς και τη δημοκρατία. Η παράταξη αυτή –το επαναλαμβάνω- διαχρονικά έχει αποδείξει ότι σέβεται τους θεσμούς. Κορυφαίος θεσμός είναι ο θεσμός της δικαιοσύνης, τον οποίον πάντα αυτή η παράταξη είχε πολύ ψηλά.

Δεν μπορεί να συσχετισθεί, κύριε Ραγκούση, η «NOVARTIS» με τον αναπτυξιακό νόμο. Όσο και αν θέλετε να συνδέσετε ένα κορυφαίο χθεσινό νομοσχέδιο, το οποίο αποτελεί το επόμενο βήμα για τη χώρα μας, μια μεγάλη αναπτυξιακή προσπάθεια, δεν συνδέεται ο αναπτυξιακός νόμος με τη «NOVARTIS», αλλά αυτό είναι ένα παρεμπίπτον ζήτημα, το οποίο νομίζω ότι έγινε κατανοητό απ’ όλους.

Κλείνω, λοιπόν, κυρίες και κύριοι συνάδελφοι, ως εξής: Ο Πρόεδρος κ. Τασούλας μέχρι τώρα με τον μειλίχιο λόγο του, με τη δημοκρατική συμπεριφορά του, έχει δείξει προς όλους όλα αυτά τα δυόμισι χρόνια ότι είναι ένας Πρόεδρος ο οποίος πάνω απ’ όλα θέτει το συμφέρον της λειτουργίας των θεσμών, είναι ένας Πρόεδρος ο οποίος μιλάει με όλα τα κόμματα, είναι ένας Πρόεδρος ο οποίος υπερψηφίστηκε στην αρχή της κοινοβουλευτικής διαδικασίας και μέχρι τώρα έχει το προσωνύμιο του άψογου απ’ όλους. Είναι λάθος, λοιπόν, η συμπεριφορά προς τον Πρόεδρο και το Προεδρείο. Το Προεδρείο της Βουλής διά του Προέδρου του έχει αποδείξει επί δυόμισι ολόκληρα χρόνια ότι σέβεται όλους και όλες μέσα σ’ αυτήν τη διαδικασία. Είναι ένας Πρόεδρος ο οποίος μας τιμά και μας εκπροσωπεί όλους επαξίως.

Άρα, λοιπόν, συνεχίζοντας κι εγώ απ’ αυτά που είπε ο Πρόεδρος της Βουλής, θα κλείσω με την προτροπή του και την ευχή του να μην επαναληφθούν ποτέ τέτοια γεγονότα, να μην ξαναδούμε απαράδεκτα φαινόμενα, τα οποία μας προσβάλλουν όλους, αλλά και την κοινοβουλευτική διαδικασία και με την ευχή να συνεχιστεί η διαδικασία με ομαλό τρόπο και να πάρουμε όλοι ένα μάθημα, ότι συμπεριφορές με τέτοια εικόνα είναι απαράδεκτες και καταδικαστέες, ακόμα και αν αισθανόμαστε ότι έχουμε δίκιο. Το δίκιο μας δεν το βρίσκουμε με συμπεριφορές οι οποίες αντίκεινται στην κοινοβουλευτική διαδικασία. Το δίκιο μας το βρίσκουμε όταν σεβόμαστε την κοινοβουλευτική διαδικασία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε κι εμείς τον Κοινοβουλευτικό Εκπρόσωπο της Νέας Δημοκρατίας κ. Γιάννη Βρούτση.

Καλείται στο Βήμα τώρα εκ μέρους του Κινήματος Αλλαγής η συνάδελφος κ. Ευαγγελία Λιακούλη, Γραμματέας της Κοινοβουλευτικής Ομάδος του Κινήματος Αλλαγής.

Ορίστε, κυρία συνάδελφε, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, εκφράζω τη βαθιά λύπη μου για τα γεγονότα της χθεσινής βραδιάς, τη λύπη της παράταξής μας, αλλά δεν θα μείνω σ’ αυτό το ανθρώπινο και το κοινοβουλευτικό. Πολιτικά σάς καταγγέλλουμε για τη μεθοδευμένη πόλωση την οποία επιχειρείτε. Είναι ξεκάθαρο πια. Η Κυβέρνηση και η Αξιωματική Αντιπολίτευση στο Κοινοβούλιο είναι στρατηγικός σας στόχος να πολώσετε, να διχάσετε, να στοιχίσετε και να συσπειρώσετε τα ακροατήριά σας, στα οποία προφανώς νιώθετε ότι έχετε πρόβλημα. Είστε κατώτεροι, όμως, των περιστάσεων, είστε κατώτεροι του χρέους σας και είστε και κατώτεροι του κοινοβουλευτικού σας καθήκοντος.

Η εικόνα είναι τραγική στο Κοινοβούλιο. Δεν θα πω «η εικόνα σας». Θα πω «η εικόνα μας», γιατί είμαστε μέρος του Κοινοβουλίου και μοιραία αντανακλώνται όλα αυτά και στη δική μας παράταξη και στο πολιτικό σύστημα και στην εμπιστοσύνη που δεν έχει πια κανείς στο πολιτικό μας σύστημα και στην αποκρουστική εικόνα που έχετε δημιουργήσει εσείς, το δίπολό σας.

Χθες το βράδυ θυμίσατε εποχές που κυριαρχούσαν η αργκό, οι βωμολοχίες, οι αντιπαραθέσεις, η οξύτητα, η προσβολή, τα προσωπικά χτυπήματα «κάτω από τη μέση». Είστε εσείς οι δυο οι φυσικοί και ηθικοί αυτουργοί της κοινοβουλευτικής πρακτικής του «άντε ρε» και «άσε ρε». Μεταξύ σας σάς ακούμε κάτω από τις μάσκες. Ο ένας φωνάζει «τραμπούκοι» και ο άλλος λέει «αλήτες». Έτσι νομίζετε ότι μπορούμε να πορευτούμε στον δρόμο της δημοκρατίας;

Φέρατε το πεζοδρόμιο και το περιθώριο ξανά στο προσκήνιο. Πού; Αναρωτηθήκατε; Στον χώρο που, κυρίες και κύριοι συνάδελφοι, είναι κυρίαρχα παιδευτικός για τους πολίτες, είναι η ναυαρχίδα της πολιτικής σκέψης, ο πυρήνας της πολιτικής ζωής, αλλά δεν σας νοιάζει. Το έργο να παίζεται μόνο.

Η τοξικότητα έχει κατακλύσει το Κοινοβούλιο. Χθες μόνο; Όχι. Τρεις μέρες τώρα τι ζήσαμε; Δεν είστε εσείς οι πρωταγωνιστές που φωνάζατε ο ένας στον άλλον, που προχθές ζήσαμε από τη μία πλευρά όλη την Κοινοβουλευτική Ομάδα να έρχεται και να επαίρεται για το πόσο καλά τα κατάφερε στην κακοκαιρία, με τον κοσμάκη να αναστενάζει και τον Πρωθυπουργό να λέει «τα φτιάξαμε όλα τέλεια» και να επικαλείται μέχρι και τα Ραφάλ και το σήμα και σφραγίδα της Νέας Δημοκρατίας και να απαντά, κατώτερη των περιστάσεων, η Αξιωματική Αντιπολίτευση με το αφήγημα Φουρθιώτη; Εδώ ο κόσμος καίγεται και το αφήγημα Φουρθιώτη ήταν εκείνο που βρήκατε εσείς να προτάξετε στην προμετωπίδα του αγώνα σας ως Αξιωματική Αντιπολίτευση απέναντι σ’ αυτή την Κυβέρνηση που τα έχει κάνει θάλασσα.

Δεν περιοριστήκατε, όμως, μόνο σ’ αυτό, αλλά το επεκτείνατε το πράγμα. Τα «μπράβο», τα «ζήτω», τα χειροκροτήματα, δύο στρατοί όρθιοι, δύο αντίπαλοι όρθιοι, δύο εχθροί όρθιοι, με το Κοινοβούλιο να γεμίζει από τις ιαχές σας, ιαχές πολέμου, οξύτητα στο φουλ και τα social media να σας γλεντάνε από το πρωί μέχρι το βράδυ. Κι εσείς μαδάτε τη μαργαρίτα. Τι φταίει, αλήθεια, που ο ένας φθείρεται και «το πουλόβερ ξηλώνεται» και του άλλου η δημοτικότητα καταποντίζεται και δεν μπορεί να καταλάβει το γιατί; Έλα ντε! Γιατί, αλήθεια;

Βάλτε το βίντεο, κυρίες και κύριοι συνάδελφοι, και απολαύστε τους εαυτούς σας. Τότε θα καταλάβετε πραγματικά για ποιον λόγο γίνονται όλα αυτά. Δεν φτάνει που γίνονται εδώ μέσα, αλλά κάνετε και συνέχειες του σίριαλ απέξω, στο Εντευκτήριο, για παράδειγμα, όπου μέχρι και τα τσίγκινα εσώρουχα βρήκαν τίτλους πηχυαίους στα πρωτοσέλιδα των εφημερίδων. Μπράβο! Συγχαρητήρια! Ωραιότατα!

Και για να καλύψουμε βεβαίως την ευπρέπεια του Κοινοβουλίου, λέμε και ρίχνουμε τους τόνους την επόμενη μέρα ότι «ξέρετε, μπορεί και να μην το εννοούσε, να έλεγε κάτι άλλο κι εγώ δεν το άκουσα καλά» και τούτο και κείνο.

Η χθεσινή αντιπαράθεση μεταξύ του Προέδρου του Κοινοβουλίου και του κ. Πολάκη ήταν από τις πολύ άτυχες, δύσκολες στιγμές της κοινοβουλευτικής πρακτικής, καταδικαστέα σε όλες της τις εκφάνσεις.

Εμείς λέμε ότι σ’ αυτό το απίστευτο που δημιούργησαν ο Πρόεδρος του ελληνικού Κοινοβουλίου και ο ομιλητής θα έπρεπε τουλάχιστον, κύριε Πρόεδρε, με αίσθημα αυτοσυγκράτησης να περιοριστεί και να αποπεμφθεί η εικόνα, διότι στο ζύγι πάντα θα πρέπει να μπαίνει τι είναι πραγματικά πιο σημαντικό, το σόου και το να κερδίσει κανείς τις εντυπώσεις ή το τι εκπέμπουμε προς τα έξω και η αποστροφή που δημιουργούμε στον κόσμο.

Εμείς, λοιπόν, σταθερά σήμερα δηλώνουμε τη σαφή απόστασή μας από αυτή την εικόνα. Πεισμώνουμε περισσότερο να εντείνουμε τους αγώνες μας εναντίον ακριβώς αυτής της εικόνας και την επιστροφή στην κανονικότητα, όπως την αντιλαμβανόμαστε εμείς. Εμείς ξέρουμε ποιος είναι ο ελέφαντας μέσα στο Κοινοβούλιο. Ο ελέφαντας μέσα στο Κοινοβούλιο είναι οι πρακτικές του διπόλου που δεν αφήνετε να ανασάνει δημοκρατικά το Κοινοβούλιο, να εκφραστούν οι παρατάξεις, να δημιουργήσουν, να δώσουν το πολιτικό τους στίγμα, να δώσουν ιδέες, να καταθέσουν, να συνθέσουν με ομοψυχία εκεί που χρειάζεται. Είστε αντιπαραθετικοί, είστε διχαστικοί, γιατί αυτό είναι που εξυπηρετεί τους στρατούς σας, τη στρατηγική σας και τις μεθοδεύσεις σας.

Τελειώνοντας, κύριε Πρόεδρε, η εικόνα της πόλωσης και της αναίδειας αλλά και των ανοίκειων επιθέσεων είχε στόχο και την παράταξή μας τις τελευταίες ημέρες. Δεν αναφέρομαι μόνο στην ατυχέστατη απόφασή σας να μην παραχωρήσετε την Αίθουσα στην Κοινοβουλευτική μας Ομάδα. Έχω τοποθετηθεί επί του συγκεκριμένου ζητήματος, με σεβασμό στο πρόσωπό σας, αλλά με ευθεία αντίθεση στην απόφαση που πήρατε. Μέχρι και ο Πρωθυπουργός από αυτό το Βήμα επιχείρησε ανοίκεια επίθεση σε εμάς, στην πολιτική μας διαδρομή, σε πρόσωπα της παράταξής μας που μόνο περηφάνια προκαλούν στο να υπάρχουν στον χώρο μας, αλλά και στην ελληνική πολιτική σκηνή. Και έφτασε σήμερα και στην Αξιωματική Αντιπολίτευση, αφού αναρωτήθηκε και δεν βρήκε ποιος είναι ο ελέφαντας μέσα στο Κοινοβούλιο, σε μικρό στόμα και μικρά χείλη να μπουν μεγάλα ονόματα και μεγάλα συνθήματα. Ο Γεώργιος Παπανδρέου και ο Ανδρέας Παπανδρέου στα χείλη άλλων μπορεί να μπει, στα δικά σας όχι. Το «ο λαός δεν ξεχνά τι σημαίνει δεξιά» σε άλλα χείλη μπορεί να μπει, στα δικά σας όχι, σε χείλη με συνέπεια στη διαδρομή, σε χείλη που σήκωσαν το βάρος της διάσωσης της χώρας, της δημοκρατίας, της πολιτικής μας σκηνής να βρίσκεται μακριά από τη φθορά και γι’ αυτό θα συνεχίσουμε να αγωνιζόμαστε. Ήδη το πουλόβερ ξηλώνεται και αρχίζει να φαίνεται η γύμνια των επιχειρημάτων σας ένθεν και ένθεν.

Δυστυχώς βλέπουμε την ανησυχία σας, τη συμμεριζόμαστε, αλλά με ψυχραιμία και αυτοσυγκράτηση προχωράμε πρώτα για την πατρίδα και για τον λαό. Εμείς αυτούς μόνο θα υπηρετούμε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε πάρα πολύ για την παρέμβαση. Προφανώς δέχτηκα κριτική, αλλά είναι κριτική. Δεν θα πω ότι με τρομοκρατεί ή ότι είναι τρομοκράτισσα επειδή μου έκανε κριτική. Αλλά επειδή υπήρξε μια φράση πράγματι και ήθελα λίγο να κατευνάσω τα πνεύματα, γιατί ξεσηκώθηκαν οι συνάδελφοι της Νέας Δημοκρατίας, τρομοκρατία είναι να βάζεις βόμβες σε σπίτια, να σπας με ρόπαλα περιουσίες. Η τρομοκρατία δεν τρομοκρατείται. Η τρομοκρατία τιμωρείται και φυλακίζεται. Οι πολιτικές φράσεις του παρελθόντος αφορούν το παρελθόν. Και εγώ μπορώ να σας πω μια φράση του μεγάλου Ναπολέοντα. Αυτό δεν θα με κάνει μεγάλο Ναπολέοντα.

(Χειροκροτήματα από την πτέρυγα της Νέας Δημοκρατίας)

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Εσείς είστε Πρόεδρος της Βουλής και όχι εκπρόσωπος της Νέας Δημοκρατίας.

**ΠΡΟΕΔΡΟΣ (Κωνσταντίνος Τασούλας):** Βεβαίως. Γι’ αυτό και μίλησα για τον μεγάλο Ναπολέοντα και όχι για κάποιον της Νέας Δημοκρατίας.

Έχετε τον λόγο, κύριε συνάδελφε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Δεν θα χρησιμοποιήσω όλον αυτόν τον χρόνο. Θα μιλήσω πολύ λίγο, γιατί το ΚΚΕ στα εκατό και πλέον χρόνια παρουσίας του έχει δει πάρα πολλά πράγματα. Αυτά τα σημερινά μόνο καρικατούρα είναι και δεν είναι άξια, πολύ περισσότερο να ασχολούμαστε με τέτοια ζητήματα.

Γιατί βεβαίως υπάρχει ένας Κανονισμός, ανεξάρτητα από τη στάση του κάθε κόμματος απέναντι στον Κανονισμό. Όμως αυτός ο Κανονισμός δεν μπορεί να εφαρμόζεται επιλεκτικά. Και έχουμε παραδείγματα επιλεκτικής εφαρμογής. Ούτε βεβαίως να οδηγεί σε παρεμπόδιση της έκφρασης, σε καθοδήγηση της έκφρασης τι θα πει ο άλλος, σε λογοκρισία και πολύ περισσότερο να παρεμποδίζει την τοποθέτηση του κάθε Βουλευτή.

Δεύτερον, δεν υιοθετούμε ως ΚΚΕ την άποψη ότι ο καθένας μπορεί να λέει ό,τι θέλει, αλλά λέμε ότι ο καθένας είναι υπεύθυνος γι’ αυτό το οποίο λέει.

Τρίτον, δεν μπορεί πολύ περισσότερο η όποια τοποθέτηση να αξιοποιείται για να στήνεται ένας ανούσιος και κακόγουστος καυγάς, ένα σόου για επικοινωνιακούς και μόνο λόγους. Και οι επικοινωνιακοί λόγοι είναι για να συγκαλυφθεί η ουσία της συμφωνίας και της κατάστασης και μάλιστα πολύ περισσότερο όταν αυτό το κακόγουστο σόου είναι επαναλαμβανόμενο. Δεν είναι η πρώτη φορά της αψιμαχίας του κ. Πολάκη με τον κ. Γεωργιάδη. Μάλιστα το χθεσινό ήταν και προγραμματισμένο σόου, γιατί έτσι ήταν, προγραμματισμένο σόου. Από το πρωί γραφόταν, για να μην πω από την προηγούμενη μέρα, το νέο σόου που θα ακολουθήσει. Αυτό, όμως, το ήταν προγραμματισμένο το χθεσινό σόου, δεν αποτελεί δικαιολογία για τη στάση του Προεδρεύοντος, η οποία πυροδότησε την κατάσταση και όχι μόνο χθες την πυροδότησε, αλλά έδωσε αφορμή να έχουμε συνέχεια και σήμερα, να συνεχίσει και σήμερα μια κοκορομαχία πάνω σε ένα σχέδιο νόμου, τον αναπτυξιακό, με τον οποίο συμφωνούν επί της ουσίας και η Νέα Δημοκρατία και ο ΣΥΡΙΖΑ και το Κίνημα Αλλαγής. Και είναι ένα νομοσχέδιο το οποίο είναι βαθύτατα αντιλαϊκό, γιατί παίρνει τα χρήματα από τους πολλούς και τους φτωχούς για να τα δώσει στους λίγους. Αυτή ακριβώς τη συμφωνία θέλουν να συγκαλύψουν με τη συνεχιζόμενη κοκορομαχία, μια κοκορομαχία που δεν αφορά την κατάσταση την οποία καθημερινά βιώνει ο λαός μας και για την οποία είναι συνυπεύθυνοι και η Νέα Δημοκρατία και ο ΣΥΡΙΖΑ και το Κίνημα Αλλαγής για τα τεράστια προβλήματα που καθημερινά συσσωρεύονται.

Με αυτή την κοκορομαχία το μόνο που κάνουν είναι να επιδιώξουν να εγκλωβίσουν τη λαϊκή αγανάκτηση σε ένα ψευδεπίγραφο διπολισμό για να συγκαλύψουν τη σύμπλευση τους με τις αντιλαϊκές πολιτικές που ασκούνται. Άλλωστε είναι όλα τους δοκιμασμένα κόμματα, η Νέα Δημοκρατία σήμερα ως Κυβέρνηση με την αντιλαϊκή πολιτική, ο ΣΥΡΙΖΑ ως προηγούμενη κυβέρνηση και σήμερα Αντιπολίτευση που την ίδια πολιτική ακολουθεί και πιστεύει και το Κίνημα Αλλαγής ταυτόχρονα από πίσω.

Όσο περισσότερο θα οξύνεται η κοκορομαχία, κύριε Πρόεδρε, είναι δεδομένο αυτό, τόσο περισσότερο θα υπάρχει συμφωνία στις στρατηγικές επιλογές του κεφαλαίου. Από αυτή την άποψη το μόνο που πρέπει να κάνει ο λαός είναι να γυρίσει την πλάτη του σ’ αυτά τα κακόγουστα σόου και να παρέμβει με αποφασιστικότητα, οργανώνοντας την πάλη του για ανατροπή αυτής της κατάστασης.

Ευχαριστώ πολύ, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε, κύριε Καραθανασόπουλε.

Εκ μέρους της Ελληνικής Λύσης έχει τον λόγο ο Κοινοβουλευτικός Εκπρόσωπος κ. Κωνσταντίνος Χήτας, ο οποίος έρχεται στο Βήμα.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Πραγματικά είστε όλοι αμετανόητοι, όλοι και στο Προεδρείο και οι Έλληνες Βουλευτές και Ελληνίδες.

Νέα Δημοκρατία, λοιπόν και ΣΥΡΙΖΑ, κύριε Πρόεδρε, το οποίο το ζήσαμε και χθες εδώ και θα το αναλύσουμε τι ακριβώς εννοούμε..

**ΠΡΟΕΔΡΟΣ (Κωνσταντίνος Τασούλας):** Θα εξαντλήσετε το δωδεκάλεπτο;

**ΚΩΝΣΤΑΝΤΙΝΟΣ ΧΗΤΑΣ:** Δεν ξέρω. Ό,τι λέει ο Κανονισμός, τον οποίο τον τσαλαπατάμε ούτως ή άλλως και τον εφαρμόζουμε α λα καρτ. Τι λέει ο Κανονισμός; Γιατί θα μιλήσουμε για τον Κανονισμό σήμερα. Ό,τι θέλετε βάλτε.

Νέα Δημοκρατία και ΣΥΡΙΖΑ, λοιπόν, στο πλαίσιο πραγματικά του μικροκομματισμού αυτής της ιδιοτέλειας που μας διακατέχει, πυροδοτείτε κάθε μέρα το κλίμα και έχετε έναν σκοπό, πώς θα συσπειρώσετε τους οπαδούς σας, πώς θα συσπειρώσετε το κομματικό σας ακροατήριο.

Την ίδια ώρα βέβαια που στήνετε αυτά τα καβγαδάκια -και αυτό είναι το εξοργιστικό- μας δίνεται η ευκαιρία -κάθε φορά που γίνονται τέτοια- πολιτικά να σας ξεγυμνώνουμε, επικοινωνώντας με τις Ελληνίδες και τους Έλληνες για να τους δείξουμε πόσο υποκριτές είστε και πόσο λίγοι είστε για να κυβερνήσετε αυτή τη χώρα.

Χθες και σήμερα πάντως ξεπεράσατε τον εαυτό σας. Ενώ μαλώνετε γι’ αυτά, για να δείξετε πόσο ενδιαφέρεστε στα ανούσια, σε όλα τα μεγάλα συμφωνείτε και θα το αποδείξουμε μετά.

Και ξέρετε, κύριε Πρόεδρε -είναι αυτή εικόνα του Κοινοβουλίου;- εμείς είμαστε δυόμισι χρόνια εδώ μέσα και νομίζω ότι η Ελληνική Λύση, από τον τελευταίο υπάλληλο, τα στελέχη, τους συνεργάτες, τους Βουλευτές, μέχρι τον Πρόεδρό της, είναι ένα ακόμα υπόδειγμα συμπεριφοράς, λειτουργίας, εργατικότητας, σεβασμού των κανονισμών στα πάντα και έτσι θα συνεχίσουμε να εργαζόμαστε γιατί έχουμε ένα ιερό καθήκον απέναντι σε αυτούς που μας ψήφισαν.

Εσείς όμως είστε όλοι υποκριτές. Εκμεταλλεύεστε τα πάντα -τα πάντα!- για μικροπολιτικά οφέλη, από τα πολύ μικρά, θα φτάσετε μέχρι και το Σύνταγμα να εκμεταλλευτείτε, τον Κανονισμό της Βουλής, τα πάντα!

Κύριε Πρόεδρε, είπατε πριν ότι το Προεδρείο είναι διακομματικό. Με λύπη θέλω να σας πω ότι υπήρξαν πλείστες φορές που η συμπεριφορά του Προεδρείου δεν ήταν διακομματική και ήταν κομματική και το λέω με λύπη και με πολύ σεβασμό. Δίνετε ραντεβού τα Σάββατα ξαφνικά εδώ. Ενώ είστε εξαφανισμένοι μια βδομάδα όλοι, εμφανίζονται οι πολιτικοί Αρχηγοί. Υπόγειες συμφωνίες και συνεννοήσεις, για να στήσετε τα σόου σας. Επιλεκτική συμπεριφορά απέναντι σε πολιτικούς Αρχηγούς, απέναντι σε Βουλευτές.

Θα θυμάστε ότι, κατά τη διάρκεια συζητήσεως της συνταγματικής Αναθεώρησης, ο ίδιος Πρόεδρος, ο χθεσινός, μου έκλεισε το μικρόφωνο! «Κλείστε του το μικρόφωνο!» και το κλείσανε.

Πολλές φορές παρεμβαίνουν και διακόπτουν τον Πρόεδρο του κόμματος, τον Κυριάκο Βελόπουλο -γιατί;- και το κάνουν και σε άλλους Προέδρους άλλων κομμάτων, πλην των δύο. Κανένας σεβασμός! Έρχονται, «παίζουν το τένις» τους, εμείς εδώ πέρα είμαστε ένα τίποτα. Αν ενοχλούμε, να φύγουμε. Το έχουμε πει πολλές φορές.

Κύριε Τασούλα, κύριε Πρόεδρε της Βουλής, έχετε δίκιο σε αυτά που είπατε, αλλά έχετε δίκιο στα περί Κανονισμού Βουλής και τα λοιπά κατά 50%. Να σας εξηγήσουμε γιατί. Διότι, κύριε Πρόεδρε της Βουλής, αν ο Κανονισμός της Βουλής εφαρμοζόταν στο 100% σε όλα, θα σας δίναμε απόλυτο δίκιο. Όμως, δεν μπορείτε να ζητάτε εφαρμογή του Κανονισμού της Βουλής, όταν αυτός εφαρμόζεται α λα καρτ.

Ξεκινήστε από τα απλά, τα μικρά, γιατί από εκεί ξεκινάς και πας στα μεγάλα, τα σοβαρά. Ξεκινήστε από το θέμα της αμφίεσης εδώ μέσα. Ξεκινήστε με αυτό, με το θέμα της αμφίεσης των Βουλευτών. Τι λέει ο Κανονισμός της Βουλής; Ξεκινήστε με το θέμα των ομιλιών. Πρέπει να έχουν χαρτιά μπροστά τους, κείμενα; Εδώ είναι Βουλή των Ελλήνων, μιλάνε οι Έλληνες Βουλευτές, δεν μιλάνε οι λογογράφοι! Από τα μικρά -σας λέω εγώ- μέχρι τα πιο σοβαρά.

Μπορεί να μιλήσει ο Βουλευτής εκτός θέματος ή όχι; Αν μπορεί, να το κάνει. Αν δεν μπορεί, να μην το κάνει. Αλλά όχι να το κάνει όταν λέει υπέρ της «NOVARTIS» και να μην το κάνει όταν λέει κατά της «NOVARTIS»! Άρα έτσι ό,τι σπέρνουμε θερίζουμε, κύριε Πρόεδρε. Έτσι είναι. Δεν γίνεται α λα καρτ εφαρμογή του Κανονισμού.

Έχει δίκιο και ο ΣΥΡΙΖΑ. Βεβαίως και έχει δίκιο ο ΣΥΡΙΖΑ, αλλά εφαρμόστε και εσείς, κύριοι του ΣΥΡΙΖΑ, τον Κανονισμό σε όλα, όχι εκεί που σας συμφέρει εφαρμόζω τον Κανονισμό, εκεί που δεν με συμφέρει δεν εφαρμόζω τον Κανονισμό. Πώς θα γίνει; Δεν τα βλέπουν αυτά έξω οι Ελληνίδες και οι Έλληνες; Δεν τα βλέπουμε εμείς;

Νιώσαμε τόσο άσχημα εχθές, πολύ άσχημα. Είναι κρίμα να ντρεπόμαστε για την κατάσταση εδώ μέσα, που είμαστε δώδεκα - δεκατέσσερις ώρες και δουλεύουμε με συνέπεια και ευλάβεια στον ιερό αυτό χώρο και να μην το σέβονται οι παλαιότεροι.

Αν πρέπει λοιπόν να εφαρμοστεί ο Κανονισμός, κύριε Πρόεδρε, κύριε Πρόεδρε, θα εφαρμόζεται σε όλα. Και απαιτούμε από αύριο να μην υπάρχουν κείμενα εδώ πάνω. Οι Βουλευτές πρέπει να μιλάνε από στήθους. Είναι Βουλευτές. Εφαρμόστε το. Εφαρμόστε το!

Ψάξτε και δείτε το θέμα της αμφίεσης, το θέμα της παρουσίας των Βουλευτών εδώ μέσα. Θα μου πείτε ότι τώρα έχουμε COVID. Το θέμα της παρουσίας! Είναι εικόνα Βουλής αυτή;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Πώς μας βλέπετε;

**ΘΕΑΝΩ ΦΩΤΙΟΥ:** Να βάλουμε ποδιά;

**ΚΩΝΣΤΑΝΤΙΝΟΣ ΧΗΤΑΣ:** Υπάρχει Κανονισμός της Βουλής, κυρία μου. Ποιος είπε για την ποδιά; Δεν είπα να βάλετε ποδιά, αλλά δεν μπορείτε να έρχεστε με σανδάλια εδώ μέσα και τζιν. Το καταλάβατε; Εδώ είναι Βουλή, υπάρχει Κανονισμός της Βουλής και να τον σέβεστε το χώρο!

Εφαρμόστε, λοιπόν, τον Κανονισμό σε όλους και σε όλα και σε αυτούς που θέλουν να βάλουν ποδιά ή δεν θέλουν να βάλουν ποδιά.

Και φυσικά «πριν αλέκτωρ φωνήσαι», επιβεβαιωθήκαμε. Η ανακοίνωσή μας εχθές ήταν αυτή ακριβώς και κάνατε ακριβώς τα ίδια. Πολώνετε το κλίμα. Πολώνετε το κλίμα για μικροκομματικούς λόγους.

Είναι ωραία η αντιπαράθεση για τον Πολάκη, είναι πολύ ωραία, πουλάει. Έξω οι δημοσιογράφοι διψάνε να πάρουν ειδήσεις. Τα κανάλια είναι έτοιμα να τα παίξουν. Τα πρωτοσέλιδα είναι έτοιμα να βγουν στον αέρα, τα site να σας παίξουν «είπε ο Πολάκης», «είπε ο Γεωργιάδης», «είπε ο Τασούλας», «είπε ο Ραγκούσης». Πολύ ωραία είναι όλα αυτά. Κάνετε ωραία αντιπαράθεση, έχετε μεγάλες διαφορές!

Μα, είστε ίδιοι! Είστε ίδιοι στις Πρέσπες. Είστε ίδιοι στα ελληνοτουρκικά. Είστε ίδιοι στην τρόικα. Είστε ίδιοι στα μνημόνια. Είστε ίδιοι στην ακρίβεια. Είστε οι ίδιοι στην οικονομία, στην παράνομη μετανάστευση, σε όλα αυτά που έχουν γονατίσει τις Ελληνίδες και τους Έλληνες. Είστε ίδιοι! Είστε μικροί, πολύ μικροί για τα μεγάλα και μεγάλοι για τα μικρά!

Και το ΠΑΣΟΚ το οποίο μας είπε τώρα ότι πολώνουν το κλίμα και εκμεταλλεύονται την κατάσταση. Το εκμεταλλευτήκατε κι εσείς τώρα. Πήγατε και λίγο στο ΣΥΡΙΖΑ τώρα και τους είπατε ότι πολώνετε το κλίμα και δεν θα βάζετε στο στόμα σας λόγια τα οποία ανήκουν σε μας και εμείς είμαστε η μεγάλη κεντρώα παράταξη. Το εκμεταλλευτήκατε και εσείς λίγο. Καλά κάνατε. Απλά, να είστε ξεκάθαροι στον κόσμο.

Και επειδή, κύριε Πρόεδρε, μπερδευτήκαμε ιδίως με αυτά που είπε ο Κοινοβουλευτικός Εκπρόσωπος του ΣΥΡΙΖΑ, όταν λέτε «Δεξιά», τι εννοείτε ακριβώς ως Δεξιά; Για να καταλάβω δηλαδή. Όταν λέτε «Δεξιά», σε ποια Δεξιά ακριβώς αναφέρεστε; Στη Δεξιά των εντολών των Αμερικανών, των Γερμανών, της Μέρκελ, που εκτελέσατε όλοι σας υπάκουα -υπάκουα όλοι σας- τις ίδιες εντολές; Χρόνια τώρα! Τώρα πάτε να μπλέξετε την Ελλάδα με την Ουκρανία!

Ο ΣΥΡΙΖΑ θα μας πει κάτι, μια κουβέντα, για τις βάσεις στην Αλεξανδρούπολη; Ο αριστερός ΣΥΡΙΖΑ μία κουβέντα θα μας πει; Μία! Τώρα η Νέα Δημοκρατία δίνει συνέχεια στο θέμα αυτό. Μα, είστε ίδιοι! Το κράτος έχει συνέχεια σε όλα.

Μας δίνεται η ευκαιρία να σας ξεσκεπάσουμε και σήμερα και να δουν οι Ελληνίδες και οι Έλληνες την αλήθεια. Πρέπει αυτός ο κόσμος να ξυπνήσει, αυτός ο αηδιασμένος για το πολιτικό σύστημα κόσμος, ο όποιος δεν συμμετέχει σε εκλογές. Απέχει σε ποσοστό 55% από την εκλογική διαδικασία. Κι εμείς χαριεντιζόμαστε εδώ μέσα και κοκορομαχείτε εσείς. Αυτά κάνουμε.

Ψάχνουμε να βρούμε, κύριοι του ΣΥΡΙΖΑ, μία δήλωση δική σας, μία δήλωση κατά του κ. Πάιατ, για παράδειγμα, που παρεμβαίνει καθημερινά στη ζωή του τόπου. Μία! Μία! Μία! Υπάρχει; Πείτε μας μία. Ψάχνουν οι συνεργάτες μας μέσα δυο ώρες τώρα να βρουν μία δήλωση του ΣΥΡΙΖΑ κατά του Πάιατ. Δεν υπάρχει ούτε μία!

Φυσικά δεν θα βρούμε ποτέ, γιατί όχι μόνο δεν έχετε βγάλει μία ανακοίνωση, μία δήλωση κατά του Πάιατ, αλλά εσείς πάτε και στριμώχνεστε στους κήπους της Πρεσβείας των Ηνωμένων Πολιτειών για να βγείτε ωραίες φωτογραφίες. Εσείς, εσείς, εσείς, όλοι! Ποια η διαφορά δηλαδή; Δηλαδή αν κυβερνούσατε εσείς σήμερα, αυτά τα φέρνατε. Αν κυβερνούσατε εσείς, πάλι αυτά τα φέρνατε. Τα ίδια πράγματα είναι! Τι να λέμε; Δυστυχώς, είστε το ίδιο νόμισμα, με την ίδια μηδενική αξία, το ίδιο νόμισμα με δύο όψεις.

Κλείνω, κύριε Πρόεδρε, λέγοντας κάτι στον Κοινοβουλευτικό Εκπρόσωπο της Νέας Δημοκρατίας τώρα, ο οποίος προσπάθησε λίγο να συσπειρώσει και αυτός το ακροατήριό σας, αλλά υπέπεσε σε μια πολύ ατυχή σύγκριση.

Κύριε Κοινοβουλευτικέ Εκπρόσωπε, τι σχέση -ειλικρινά τώρα!- μπορεί να έχει η παράταξη του Κωνσταντίνου Καραμανλή με τη σημερινή Νέα Δημοκρατία; Καμμία! Θα τρίζουν τα κόκαλά του με αυτά που βλέπει ότι κάνετε. Καμμία σχέση δεν έχει το ένα με το άλλο και με αυτά που κάνετε, επαναλαμβάνω, τις κοκορομαχίες.

Ολοκληρώνω, κύριε Πρόεδρε.

Θέλω να σκεφτούμε όλοι εδώ μέσα ότι αυτές τις συζητήσεις, αυτό το επίπεδο συζήτησης, αυτές τις συμπεριφορές τις παρακολουθούν Ελληνίδες και Έλληνες που πεινάνε, που έχουν φτωχοποιηθεί, που έχουν αποχαιρετίσει τα παιδιά τους στο εξωτερικό -αναγκάστηκαν να τα διώξουν ή να φύγουν-, Ελληνίδες και Έλληνες που πληρώνουν το ακριβότερο ρεύμα, το ακριβότερο πετρέλαιο, το ακριβότερο αέριο, Έλληνες και Ελληνίδες με τους χαμηλότερους μισθούς σε όλη την Ευρώπη, που χάνουν τα σπίτια τους, που χάνουν τη δουλειά τους, που πνίγονται στις βροχές, που βουλιάζουν στα χιόνια, που καίγονται στις φωτιές! Αυτοί τα παρακολουθούν αυτά και θα έπρεπε να ντρέπεστε όλοι για την εικόνα που δείχνετε προς τα έξω.

Ευχαριστώ πολύ.

**ΠΡΟΕΔΡΟΣ (Κωνσταντίνος Τασούλας):** Ευχαριστούμε τον Κοινοβουλευτικό Εκπρόσωπο της Ελληνικής Λύσης κ. Κωνσταντίνο Χήτα.

Και κλείνει ο κύκλος των Κοινοβουλευτικών Εκπροσώπων με την παρέμβαση του Κοινοβουλευτικού Εκπροσώπου του Κόμματος ΜέΡΑ25 κ. Κλέωνα Γρηγοριάδη.

Ορίστε έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, αγαπητέ κύριε Πρόεδρε, που μου δίνετε τον λόγο.

Κυρίες και κύριοι Βουλευτές, κύριοι Υπουργοί…

**ΠΡΟΕΔΡΟΣ (Κωνσταντίνος Τασούλας):** Κύριε Γρηγοριάδη, θα κάνετε χρήση όλης της ώρας;

**ΚΛΕΩΝ ΓΡΗΓΟΡΙΑΔΗΣ:** Όχι, κύριε Πρόεδρε. Πέντε λεπτά θα είναι αρκετά για μένα.

**ΠΡΟΕΔΡΟΣ (Κωνσταντίνος Τασούλας):** Ευχαριστώ. Και συγγνώμη για τη διακοπή.

**ΚΛΕΩΝ ΓΡΗΓΟΡΙΑΔΗΣ:** Παρακαλώ.

Αγαπητέ κύριε Πρόεδρε, επιτρέψτε μου να ξεκινήσω απευθυνόμενος σε σας τον ίδιο. Ξέρετε την προσωπική αγάπη που έχω προς το άτομό σας. Σας άκουσα να λέτε, με χαρά πρέπει να ομολογήσω, ότι δεν εκλαμβάνετε τις αντιδράσεις απέναντι στο πρόσωπό σας ή τις δύσκολες ερωτήσεις ή τις επιθέσεις των Βουλευτών ως τρομοκρατία. Και για να το εξηγήσετε σαφώς είπατε ότι η τρομοκρατία για σας είναι τα γκαζάκια και τα ρόπαλα. Φαντάζομαι ότι κανένας σε μια αίθουσα Κοινοβουλίου δεν θα μπορούσε να έχει αντίρρηση ότι τα γκαζάκια και τα ρόπαλα συνιστούν τρομοκρατία και μάλιστα άσχημη, του αισχίστου είδους.

Επιτρέψτε μας ως ΜέΡΑ25 να συμπληρώσουμε ότι τρομοκρατία κατά τη γνώμη μας είναι να πεινάει κανείς, τρομοκρατία είναι να μην μπορεί να βρει δώδεκα χρόνια δουλειά κανείς, τρομοκρατία είναι να κρυώνει κάθε βράδυ επί χρόνια, επί δεκαετίες κανείς, τρομοκρατία είναι να επαναπροωθείται στη μέση του Αιγαίου στις 12.00΄ τα μεσάνυχτα και να εγκαταλείπεται σε μία λέμβο χωρίς μηχανή μια μητέρα και δύο βρέφη, τρομοκρατία είναι όλα όσα συνεπάγεται το μνημόνιο που τα τρία μεγαλύτερα κόμματα της χώρας δουλικά εδώ και δώδεκα συναπτά χρόνια στηρίζουν.

Για το θέμα που προέκυψε, ακούσαμε και χθες και σήμερα από την πλευρά της Κυβέρνησης να γίνεται λόγος για ευτελισμό του Κοινοβουλίου μας και θα πρέπει να είμαστε ξεκάθαροι και σαφείς. Μας συγχωρείτε πάρα πολύ, αλλά στο ΜέΡΑ25 δημοκρατικές διαδικασίες και ευαισθησίες α λα καρτ δεν δεχόμαστε.

Από τότε που μπήκαμε στη Βουλή, εδώ και δυόμισι χρόνια, αγαπητοί συνάδελφοι της Νέας Δημοκρατίας, εσείς, η τελευταία Κυβέρνηση, νομοθετείτε κυριολεκτικά όπως ακριβώς σας καπνίσει. Fast track νομοσχέδια με τροπολογίες της τελευταίας - τελευταίας στιγμής, τις περισσότερες φορές εντελώς άσχετες τροπολογίες με τα νομοσχέδια και με τις τροπολογίες τις περισσότερες φορές να έχουν τα διπλάσια άρθρα από τα ίδια τα νομοσχέδια, από το κυρίως νομοσχέδιο.

Αφήστε που η Νέα Δημοκρατία -που δεν είναι πια η πάλαι ποτέ Νέα Δημοκρατία που θυμόμαστε, αλλά είναι η ανώνυμη εταιρεία που έχει στήσει ο Κυριάκος Μητσοτάκης στη θέση που ήταν κάποτε η ιστορική παράταξη της λαϊκής Δεξιάς η Νέα Δημοκρατία-, η ανώνυμη εταιρεία λοιπόν, του Κυριάκου Μητσοτάκη, φέρνει στη Βουλή τα νομοσχέδια που εμείς παριστάνουμε ότι ψηφίζουμε -εσείς, εμείς δεν τα ψηφίζουμε ποτέ και για κανέναν λόγο-, έτοιμα, κατασκευασμένα μέχρι τελευταίας λεπτομέρειας από τα νομικά γραφεία των ολιγαρχών, των παρασιτικών εισοδηματιών ολιγαρχών που ζουν σαν τσιμπούρια προσκολλημένοι στο σβέρκο του ελληνικού λαού, πίνοντάς του το αίμα. Οπότε θα πρέπει να σταματήσετε εσείς να μιλάτε για ευτελισμό. Λίγη «αιδώς Αργείοι» δεν έβλαψε ποτέ κανέναν.

Αγαπητέ κύριε Πρόεδρε, αν κάθε φορά που Βουλευτής ή Υπουργός μιλούσε εκτός θέματος μέσα σ’ αυτή την Αίθουσα έκλειναν τα μικρόφωνα, η Βουλή μας θα ήταν μονίμως κλειστή. Οι Υπουργοί μιλούν εκτός θέματος όποτε ακριβώς θέλουν. Και το χειρότερο, συστηματικά καταθέτουν εκτός θέματος εκτρωματικές τροπολογίες, όπως προείπα, οι οποίες περνούν πριν καν το Κοινοβούλιο προλάβει να τις συζητήσει, εξευτελίζοντας βέβαια έτσι τον κοινοβουλευτισμό, με την πλήρη ανοχή όλων των Προεδρείων και βεβαίως του κυρίως Προεδρείου της Βουλής μας.

Οι κυβερνήσεις ολοκληρώνουν επί της ουσίας με αυτόν τον τρόπο την κατάργηση της Βουλής με την πρακτική πολυνομοσχεδίων που φέρνουν στα γρήγορα, fast track, έτσι ώστε κανείς Βουλευτής τελικά να μην μπορεί, να μην προλαβαίνει, να μην καταφέρνει όσο φιλότιμος και αν είναι να βρίσκεται τελικά εντός θέματος.

Υπό το πρίσμα της εσκεμμένης, κατά τη γνώμη μας, αυτής απαξίωσης της Βουλής, την οποία το ΜέΡΑ25 έχει στηλιτεύσει εμπεριστατωμένα, το χθεσινό περιστατικό στη Βουλή οδηγεί σε δύο συμπεράσματα: Πρώτον, η επιλεκτική, κύριε Πρόεδρε, απαγόρευση στον κ. Πολάκη να μιλά εκτός θέματος όταν θυμίζω, Πρωθυπουργός, Υπουργοί, Αρχηγός Αξιωματικής Αντιπολίτευσης, Κοινοβουλευτικοί Εκπρόσωποι -που δικαιούνται- και λοιποί Βουλευτές σπανιότατα μιλούν μόνο αποκλειστικά εντός θέματος, αποτελεί πολιτική επιλογή του Προέδρου της Βουλής, του Προεδρείου της Βουλής που μόνο ως θεσμική δεν μπορεί να κριθεί.

Δεύτερον, η ουσία του περιστατικού κατά τη γνώμη μας, κύριε Πρόεδρε, είναι η ουσιαστική στοχευμένη υποβάθμιση του εγκλήματος της «NOVARTIS», το οποίο στοίχισε δεκάδες δισεκατομμύρια στον φορολογούμενο πολίτη, η υποβάθμιση όλου αυτού του σκανδάλου σε μία δήθεν γραφικότητα μεταξύ ενός Υπουργού και ενός Βουλευτή, οι οποίοι κοκορομαχούν και περνούν σε εκφράσεις κατά κάποιο τρόπο αγοραίες.

Δεν θα τα καταφέρετε, δεν θα κρύψετε ότι εκλάπησαν 10 ή 20 ή 30 ή 60 δισεκατομμύρια -θα αποφανθεί η δικαιοσύνη αν την αφήσει να κάνει τη δουλειά της-, ένα υποκλάσμα του χρέους που μας έχει κάνει όλους αιχμαλώτους. Δεν θα καταφέρετε να κρύψετε τη «NOVARTIS», δεν θα καταφέρετε να την υποβαθμίσετε σε δήθεν μια γραφική κόντρα μεταξύ του κ. Πολάκη και του κ. Γεωργιάδη ή δεν ξέρω εγώ ποιου άλλου.

Κλείνω, κύριε Πρόεδρε, λέγοντας για να είμαστε εξηγημένοι: το ΜέΡΑ25 καταγγέλλει τον διαχρονικό εξευτελισμό της Βουλής των Ελλήνων, με τη βούλα του Προεδρείου της και τη συγκεκριμένη προσπάθεια της ολιγαρχίας να εμφανίζεται ως γραφικός όποιος πολίτης εξακολουθεί να προβληματίζεται για το γεγονός ότι το έγκλημα της «NOVARTIS» πάει, όπως πιο παλιά εκείνο της «SIEMENS», στο εθνικό μας αρχείο της κλεπτοκρατίας, επιτρέψτε μου την έκφραση.

Μέσα στη βαθιά μνημονιακή νύχτα που έχετε επιβάλει εδώ και δώδεκα χρόνια στο λαό μας, στον ελληνικό λαό, μην προσβλέπετε, αγαπητοί συνάδελφοι της Νέας Δημοκρατίας, σε α λα καρτ αχτίδες φωτός. Πρέπει δυστυχώς και για εσάς τελικά κάποια στιγμή να διαλέξετε μέρα ή νύχτα.

Σας ευχαριστώ πολύ, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Κι εμείς ευχαριστούμε για την λακωνικότητα της παρεμβάσεως από τον κ. Γρηγοριάδη.

Και επειδή το Προεδρείο παρά τα πυρά που δέχεται -γιατί έτσι είναι στη φύση της πολιτικής τα πυρά-, επιτρέψτε μου και μία υπόδειξη, με πολλές επιφυλάξεις.

Είπε ο κ. Γρηγοριάδης φερ’ ειπείν ότι νομοθετούνται τα πάντα fast track. Ωραία. Σημαίνει ότι αυτός που διαφωνεί με αυτό, πρέπει να έρθει και να κάτσει εδώ και να μην φεύγει. Ας του πουν ότι από τα διακόσια πενήντα νομοσχέδια μόνο πέντε ήταν κατεπείγοντα. Έτσι λύνονται τα θέματα. Μας ακούν και λύνονται.

Είπε έναν ορισμό της τρομοκρατίας. Μπορούσε κανείς να απαντήσει ότι η τρομοκρατία περιγράφεται στον Ποινικό Κώδικα. Τίποτα άλλο δεν συνιστά τρομοκρατία, παρά μόνο ό,τι λέει ο Ποινικός Κώδικας. Είναι πολιτικές εκτιμήσεις αυτές ότι η τρομοκρατία είναι άσκηση αποτυχημένης πολιτικής. Γιατί αν κανείς το θεωρήσει ότι η τρομοκρατία είναι να αποτυγχάνει μια πολιτική και να δικαιούται κάποιος σε απάντηση να σπάει και να πυροβολεί, τότε αυτό που είπε θα μπορούσε να θεωρηθεί προτροπή σε εγκληματικότητα. Είναι πολιτικές εκτιμήσεις, υπερβολικές ή λιγότερο υπερβολικές που μπορούν όλα να απαντηθούν, αλλά όχι με πράξεις ακτιβισμού.

Συνεχίζουμε.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, μια ερώτηση προς εσάς παρακαλώ.

**ΠΡΟΕΔΡΟΣ (Κωνσταντίνος Τασούλας):** Παρακαλώ.

**ΚΛΕΩΝ ΓΡΗΓΟΡΙΑΔΗΣ:** Αγαπητέ κύριε Πρόεδρε -το είπα και πριν και το εννοώ, δεν το λέω σχηματικά- εμείς εδώ τι είμαστε; Είμαστε πολιτικοί άνθρωποι, εκλεγμένοι από τον ελληνικό λαό ή μήπως είμαστε ειρηνοδίκες, πρωτοδίκες και δεν το ξέρω; Μην περιμένετε από μένα να σας μιλάω για τον Ποινικό Κώδικα. Εγώ είμαι εδώ για να πω ότι ο λαός μας πεθαίνει της πείνας.

Ευχαριστώ πολύ.

**ΠΡΟΕΔΡΟΣ (Κωνσταντίνος Τασούλας):** Πολύ ωραία.

Πριν προχωρήσουμε στην ημερήσια διάταξη, μετά τους Κοινοβουλευτικούς Εκπροσώπους έχει ζητήσει να τοποθετηθεί και η Κυβέρνηση διά του Υφυπουργού παρά τω Πρωθυπουργώ, του κ. Οικονόμου.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αυτό που παρακολουθήσαμε και στην τριήμερη συζήτηση στην πρόταση δυσπιστίας και παρακολουθήσαμε και όλο το προηγούμενο διάστημα ήταν η μεθοδική και μεθοδευμένη προσπάθεια του ΣΥΡΙΖΑ, της Αξιωματικής Αντιπολίτευσης, να μας γυρίσει πίσω σε ένα παρελθόν ανωμαλίας και έντασης, ένα παρελθόν διχασμού. Αυτό παρακολουθήσαμε.

Είναι συνειδητή επιλογή να σηκώνουν τους τόνους, να απευθύνουν χαρακτηρισμούς, να βάζουν τη λάσπη στον ανεμιστήρα, να μηδενίζουν και να καταστροφολογούν. Την κορύφωση αυτής της πρακτικής την παρακολουθήσαμε και σήμερα στο ελληνικό Κοινοβούλιο, στην τοποθέτηση του Κοινοβουλευτικού Εκπροσώπου του ΣΥΡΙΖΑ, του κ. Ραγκούση.

Σπεύδω να πω ότι προφανώς και δεν θα ακολουθήσουμε ούτε στο ίδιο ύφος ούτε θα πέσουμε στην παγίδα για μια σειρά από λόγους που θα αναλύσω και στη συνέχεια. Ψύχραιμα η Κυβέρνηση και η Κοινοβουλευτική Ομάδα της Νέας Δημοκρατίας θα μείνουμε προσηλωμένοι σε αυτό που είναι η δουλειά μας. Και η δουλειά μας είναι να αντιμετωπίζουμε τις κρίσεις, η δουλειά μας είναι να κρατάμε τους πολίτες ενωμένους, για να ανταπεξερχόμαστε στις δυσκολίες και να πετυχαίνουμε πράγματα που οδηγούν στην προκοπή και στην ευημερία των πολλών, που δεν αφήνουν κανέναν πίσω.

Όμως, κύριε Πρόεδρε, κυρίες και κύριοι συνάδελφοι, υπάρχουν και πράγματα που για την τιμή της δημοκρατίας και του Κοινοβουλίου δεν πρέπει να μένουν αναπάντητα και για την κοινή λογική.

Καλέσατε, κύριε Ραγκούση, τους τρομοκράτες να μας τρομοκρατήσουν. Έτσι το είπατε. Επικαλούμενος μια φράση…

**ΙΩΑΝΝΗΣ ΡΑΓΚΟΥΣΗΣ:** Τι είναι αυτά που λέτε;

(Διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Ησυχία παρακαλώ. Πρέπει να ολοκληρώσει τη σκέψη του.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** ... επικαλούμενος μια φράση που είχε ειπωθεί πριν από εξήντα χρόνια.

Σήμερα, κύριε Ραγκούση και κυρίες και κύριοι συνάδελφοι, έγιναν τέσσερις αντιδημοκρατικές φασιστικές επιθέσεις με γκαζάκια στο σπίτι ενός δημοσιογράφου, στο σπίτι ενός αστυνομικού. Έχουν γίνει…

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, επί προσωπικού.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Έλεος!

(Διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Είναι αυτή συμπεριφορά από αυτούς που διαμαρτύρονται ότι φιμώνονται; Δεν γίνεται να διαμαρτύρεστε ότι φιμώνεστε και να μην τον αφήνετε να μιλήσει. Η γνώμη μου είναι ότι θα ήσασταν συναρπαστικοί εάν σιωπούσατε. Σας προσφέρω και δωρεάν συμβουλές.

Είναι δυνατόν να διαμαρτύρεστε ότι φιμώνεστε και να μην αφήνετε την Κυβέρνηση να μιλήσει;

Προχωρήστε, κύριε Οικονόμου.

(Θόρυβος από την πτέρυγα του ΣΥΡΙΖΑ)

Παρακαλώ, κάντε ησυχία.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Κύριε Πρόεδρε, κυρίες και κύριοι συνάδελφοι, αυτό που λέω δεν το λέω με διάθεση να τσακωθούμε και να μαλώσουμε και θα καταλάβετε γιατί. Λέω ότι σήμερα φασίστες, εγκληματίες, τραμπούκοι έβαλαν γκαζάκια σε έναν δημοσιογράφο, έβαλαν γκαζάκια στον πρόεδρο των Ειδικών Φρουρών, όλο το τελευταίο διάστημα βάζουν γκαζάκια στις μοτοσυκλέτες και στα αυτοκίνητά τους, στους αστυνομικούς, στους άντρες και στις γυναίκες της Ελληνικής Αστυνομίας. Πήγαν οι τραμπούκοι του «Ρουβίκωνα» έξω από το Υπουργείο Πολιτικής Προστασίας, πήγαν και στην «ΑΤΤΙΚΗ ΟΔΟ». Το τελευταίο εννεάμηνο έχουν πάει σε καμμία δεκαπενταριά Υπουργούς της Κυβέρνησης, στα γραφεία και στα σπίτια τους που μένουν με τις γυναίκες και τα παιδιά τους. Ένα το κρατούμενο.

Δεύτερον, η παράταξη αυτή στην οποία με τόσο ευκολία λέτε όλο τον τελευταίο καιρό αυτά που λέτε, είναι η παράταξη, κυρίες και κύριοι συνάδελφοι, που έχει πληρώσει πολύ βαρύ φόρο αίματος από την τρομοκρατία.

(Χειροκροτήματα από την πτέρυγα της Νέας Δημοκρατίας)

Αυτή είναι η παράταξη που κυβερνά. Και είναι επικίνδυνο, για να μην πω τίποτα άλλο διότι δεν πρέπει να πούμε τίποτα άλλο, δική μας επιλογή είναι να μένουμε προσηλωμένοι στη δουλειά μας και όχι να πέφτουμε στην παγίδα που θέλετε να στήσετε στο ελληνικό πολιτικό σύστημα για να διασωθείτε από την πολιτική σας αφάνεια, είναι, λοιπόν, επικίνδυνο να φλερτάρετε με τέτοιου είδους διχαστικές και πολωτικές τακτικές.

Η Ελλάδα του 2022 δεν είναι η Ελλάδα που θα ξαναγυρίσει στις πλατείες. Η Ελλάδα άλλαξε, εμείς αλλάξαμε. Εσείς δεν μπορείτε να αλλάξετε. Η Ελλάδα αλλάζει. Είναι μια Ελλάδα που προσελκύει επενδύσεις, είναι μια Ελλάδα που ενισχύει τα εισοδήματα, είναι μια Ελλάδα που βρίσκει ο κόσμος δουλειές, είναι μια Ελλάδα που θα συζητήσει και θα ψηφίσει έναν νόμο που θα δώσει πολύ περισσότερες ευκαιρίες σε πολύ περισσότερες εταιρείες. Είναι μια Ελλάδα που στο κράτος δικαίου και στη δημοκρατία, αυτή η Ελλάδα, αυτή η Κυβέρνηση, έδωσε με τη συνταγματική Αναθεώρηση το δικαίωμα στη μειοψηφία να συστήνει εξεταστικές επιτροπές. Είναι μια Ελλάδα που οι δικαστές επιλέγονται από την επετηρίδα, χωρίς «βουτιές». Είναι μια Ελλάδα που η δικαιοσύνη κάνει ανεξάρτητα τη δουλειά της και αποδίδει σ’ αυτόν που πρέπει να αποδώσει τα δίκαια και τα σωστά. Είναι μια Ελλάδα που τα πανεπιστήμια λειτουργούν και που η ανομία αντιμετωπίζεται. Αυτή την Ελλάδα οικοδομούμε και κοιτάζουμε μπροστά.

Όποιος δεν ξέρει τι να κάνει σ’ αυτή την Ελλάδα, επειδή δεν ξέρετε να κάνετε κάτι σ’ αυτή την Ελλάδα, κάνετε καλά αυτό που ξέρετε: Λασπολογείτε, διχάζετε και πολώνετε. Το μέτρο της έκφρασης και της σκέψης σας είναι το μέτρο της μικρότητας, του κουτσομπολιού και του διχασμού.

Δεν θα σας παρακολουθήσουμε, δεν θα σας ακολουθήσουμε. Θα μείνουμε προσηλωμένοι σ’ αυτό το οποίο περιμένουν οι Έλληνες από εμάς, να κάνουμε την πατρίδα περήφανη, θωρακισμένη και τη ζωή τους καλύτερη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Με την τοποθέτηση της Κυβέρνησης διά του Υφυπουργού παρά τω Πρωθυπουργό κ. Οικονόμου, τέλειωσε ο πρόλογος της έναρξης της σημερινής ημερήσιας διάταξης και επιτέλους μπορούμε να συνεχίσουμε τη συζήτηση επί του νομοσχεδίου εκεί που έμεινε στην προηγούμενη συνεδρίαση.

Καλώ στο Βήμα τον κ. Πολάκη.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, θέλω τον λόγο επί προσωπικού.

**ΠΡΟΕΔΡΟΣ (Κωνσταντίνος Τασούλας):** Κύριε Ραγκούση, περιμένετε.

**ΙΩΑΝΝΗΣ ΡΑΓΚΟΥΣΗΣ:** Δεν μπορείτε...

**ΠΡΟΕΔΡΟΣ (Κωνσταντίνος Τασούλας):** Θα μιλήσετε, αλλά όχι τώρα.

Θα πάρει τον λόγο ο κ. Πολάκης, υπενθυμίζοντας ότι ο λόγος στον κ. Πολάκη δεν αφαιρέθηκε στη συζήτηση όλου του νομοσχεδίου, αλλά αφαιρέθηκε στη χθεσινή συζήτηση. Σήμερα είναι μια νέα ημερήσια διάταξη.

Ελάτε, κύριε Πολάκη.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΟΣ (Κωνσταντίνος Τασούλας):** Μισό λεπτό, κύριε Υψηλάντη.

Υπενθυμίζω ότι κατά τη διάρκεια της αφαίρεσης του λόγου, όπως είδα από τα Πρακτικά και έψαξα το θέμα, η Κυβέρνηση, διά του Υπουργού Ανάπτυξης κ. Γεωργιάδη, ζητούσε να συνεχίσει ο κ. Πολάκης την ομιλία του. Αυτά για την εικόνα και όχι για κριτική σε καμμία απόφαση. Είναι τα πραγματικά περιστατικά.

Κύριε Πολάκη, έχετε τον λόγο και παρακαλώ για την τήρηση του Κανονισμού.

**ΠΑΥΛΟΣ ΠΟΛΑΚΗΣ:** Ευχαριστώ πολύ, κύριε Πρόεδρε.

Θα ξεκινήσω με το εξής. Κύριε Πρόεδρε, δεν έκανα καμμία κατάληψη της έδρας του Κοινοβουλίου. Ο Προεδρεύων κ. Αθανασίου έκανε κατάλυση των κοινοβουλευτικών διαδικασιών εχθές. Και μόνο από τη δική σας τοποθέτηση και από την τελευταία τοποθέτηση του κ. Οικονόμου, αυτό που καταλαβαίνω είναι ότι αποδοκιμάζετε τελικά αυτή την πρακτική η οποία σταμάτησε τη διαδικασία. Και αυτό για να μιλάμε επί πραγματικών περιστατικών. Ανέβασε η Βουλή το βίντεο. Μιλούσε πάνω μου την ώρα που ξεκινούσα να μιλάω και να απαντάω στις διαδοχικές, τις προηγούμενες ημέρες, προκλήσεις του κ. Γεωργιάδη να του ζητήσουμε συγγνώμη. Και απαντούσα γιατί δεν θα του ζητήσουμε. Μιλούσε πάνω μου. Μου έκανε μομφή και σταμάτησε τη διαδικασία. Δεν έδωσε τον λόγο σε κάποιον άλλον ομιλητή τον οποίον εγώ εμπόδισα να ανέβει.

**ΠΡΟΕΔΡΟΣ (Κωνσταντίνος Τασούλας):** Δεν σας έκανε...

**ΠΑΥΛΟΣ ΠΟΛΑΚΗΣ:** Διέκοψε τη διαδικασία, αποχώρησε από την Αίθουσα και είπε: «Περιμένουμε τον κ. Τασούλα να βάλει μομφή στον ομιλητή». Κι εγώ περίμενα εδώ όρθιος. Περίμενα να έρθετε να μου βάλετε μομφή. Δεν έκανα καμμία κατάληψη. Περίμενα με διακεκομμένη τη διαδικασία. Ο κ. Γεωργιάδης δεν ζητούσε να συνεχίσω. Αυτό το είπε την ώρα που έφυγε ο κ. Αθανασίου. Σηκώθηκε, διέκοψε τη διαδικασία και είπε: «Έρχεται ο κ. Τασούλας να βάλει μομφή» και έφυγε.

Επί της ουσίας τώρα.

Αυτό για να μην μένει τίποτα, γιατί έχουν απογυμνωθεί όλα σας τα επιχειρήματα γι’ αυτό το πραξικόπημα εναντίον των κοινοβουλευτικών διαδικασιών το οποίο πήγε να γίνει χθες και τώρα λέτε ότι έκανα κατάληψη της Έδρας. Περίμενα εσάς, ενώ είχε διακοπεί η διαδικασία, για να μου βάλετε μομφή ή για να συνεχίσω.

Πάμε παρακάτω. Ο κ. Γεωργιάδης στη συζήτηση κατά την πρόταση μομφής αφιέρωσε τη μισή του ομιλία με ένα πολύ έντονο ύφος, απευθυνόμενος στους Βουλευτές του ΣΥΡΙΖΑ, για να του ζητήσουν συγγνώμη γιατί αρχειοθετήθηκε η δίωξή του σε σχέση με τη «NOVARTIS». Και είχα προαναγγείλει ότι θα του απαντήσω στον αναπτυξιακό νόμο.

Απαντώ, λοιπόν. Δεν θα σας ζητήσουμε συγγνώμη, κύριε Γεωργιάδη, ποτέ και οι λόγοι είναι οι εξής: Και θα περιγράψω τους λόγους από τις σελίδες του πορίσματος αρχειοθέτησης που εσείς καταθέσατε στη Βουλή και σας καλώ για άλλη μια φορά, γιατί πρόκειται για δημόσια υπόθεση και όχι για ιδιωτική διαφορά, να καταθέσετε το σύνολο του αρχειοθετικού πορίσματος σε σχέση με τη δίωξή σας.

Τι λέει λοιπόν το πόρισμα; Εγώ ξέρω γιατί δεν το καταθέτει. Διότι αυτό το πόρισμα της πλειοψηφίας θα παραμείνει στην ιστορία της δικαιοσύνης ως η πλήρης στρέβλωση της λογικής.

**ΠΡΟΕΔΡΟΣ (Κωνσταντίνος Τασούλας):** Δεν είναι πόρισμα της πλειοψηφίας. Μισό λεπτό, γιατί είναι λεπτά θέματα. Είναι πόρισμα που εξεδόθη κατά πλειοψηφία, γιατί νομίζουν ότι είναι της πλειοψηφίας.

**ΠΑΥΛΟΣ ΠΟΛΑΚΗΣ:** Ακριβώς αυτό είπα. Το πόρισμα της πλειοψηφίας.

**ΠΡΟΕΔΡΟΣ (Κωνσταντίνος Τασούλας):** Δεν είναι της πλειοψηφίας. Είναι κατά πλειοψηφία.

**ΠΑΥΛΟΣ ΠΟΛΑΚΗΣ:** Ναι, είναι δύο-ένα. Είναι το κατά πλειοψηφία πόρισμα. Εντάξει, μην κάνουμε γραμματολογικές παρατηρήσεις. Το κατά πλειοψηφία πόρισμα, λοιπόν, το δύο-ένα, θα παραμείνει στην ιστορία της δικαιοσύνης ως η στρέβλωση της λογικής γιατί οι αποφάσεις της δικαιοσύνης είναι σεβαστές, αλλά όλες κρίνονται.

Λέει το πόρισμα αυτό, από τις σελίδες που κατέθεσε, όχι από το σύνολο -έξι σελίδες κατέθεσε- λέει, λοιπόν, ότι ο κ. Γεωργιάδης δεν ευνόησε τη «NOVARTIS» γιατί δεν έριξε τους ανταγωνιστές της και πως ό,τι έκανε σε όλους έκανε και στη «NOVARTIS».

Είπα, λοιπόν, τα εξής. Το 2012 η εταιρεία «NOVARTIS» από τη δαπάνη του ΕΟΠΥΥ στα ιδιωτικά φαρμακεία -αυτό, κύριε Χατζηδάκη, που σας συνταγογραφεί το φάρμακο ο γιατρός και πηγαίνετε και το παίρνετε από το φαρμακείο και πληρώνει ο ΕΟΠΥΥ το 75% ή το 100% ή τη συμμετοχή αν έχει- πήρε 157 εκατομμύρια ευρώ, η εταιρεία «PFIZER» πήρε 143 εκατομμύρια ευρώ, η εταιρεία «ASTRAZENECA» πήρε 131 εκατομμύρια ευρώ.

Το 2014 μετά από ένα χρόνο υπουργίας του κ. Γεωργιάδη η «NOVARTIS» πήρε 145 εκατομμύρια ευρώ από 157, η «PFIZER» πήρε 78 εκατομμύρια ευρώ από 143, η «ASTRAZENECA» πήρε 82 εκατομμύρια ευρώ από 131. Δηλαδή, όλοι οι άλλοι κατακρημνίζονται και η «NOVARTIS» πέφτει απλά 7%.

Αυτό δεν είναι προνομιακή μεταχείριση; Πώς έγινε αυτό; Αυτό έγινε μέσα από τις υπουργικές αποφάσεις τιμολόγησης, οι οποίες προφύλαξαν τις τιμές της «NOVARTIS».

Δεύτερο και πιο χοντρό παράδειγμα που πάλι αναφέρεται στο πόρισμα και το οποίο πάλι είναι η στρέβλωση της λογικής ότι δεν ευνόησε τους ανταγωνιστές της. Τα ακριβά φάρμακα, τα ΦΥΚ, τα φάρμακα υψηλού κόστους αυτά που δίνονται από τα φαρμακεία του ΕΟΠΥΥ, αυτά τα φάρμακα που είναι μεγάλοι τζίροι και δεν τα έχουν όλες οι εταιρείες λέει λοιπόν το πόρισμα ότι πάλι δεν προνομοποίησε την «NOVARTIS», αλλά έδωσε και στους άλλους.

Ακούστε, λοιπόν. Για αυτά τα φάρμακα από τον ΕΟΠΥΥ και από τα φαρμακεία του η εταιρεία «NOVARTIS» το 2013 έδωσε 130 εκατομμύρια ευρώ φάρμακα και εισέπραξε 130 εκατομμύρια ευρώ φάρμακα. Η εταιρεία «ABBVIE» που και αυτή πουλάει τέτοια φάρμακα έδωσε 51 εκατομμύρια ευρώ φάρμακα και εισέπραξε 14. Η εταιρεία «MERCK» πούλησε 50 και εισέπραξε 28. Η εταιρεία «AMGEN» πούλησε 49 και εισέπραξε 25. Μόνο η «ROCHE» που είχε και αυτή πολλά αντικαρκινικά από 81 πήρε 76.

Και ξέρετε πολύ καλά όλοι σας και όσοι ασχολείστε και με τα οικονομικά ότι μία εταιρεία πτωχεύει ή αναπτύσσεται με βάση του τι χρήματα έχει στο ταμείο της δεν είναι ότι έχω λαμβάνειν, το θέμα είναι τι έχει το συρτάρι μου. Όταν λοιπόν ο ένας πουλάει 130 και εισπράττει 130 και ο άλλος πουλάει 50 και εισπράττει 14, ποιος είναι σε πλεονεκτική θέση; Ποιος παίρνει την πολιτική απόφαση της πληρωμής; Ποιος την παίρνει; Δεν την παίρνει η πολιτική διαχείριση και οι πολιτικοί προϊστάμενοι που είναι στον ΕΟΠΥΥ; Γιατί υπήρχε αυτή η προνομοποίηση των πληρωμών.

Τρίτο θέμα, εδώ πλέον είναι ο κάθε δικηγόρος που θα το διαβάζει να σκίζει το πτυχίο του, είναι το λεγόμενο Harvard Project. Έχει δημοσιευτεί ότι τον Μάρτη του 2013 ο κ. Φρουζής -έχουν βγει αυτά στη δημοσιότητα, τα ξέρετε- είχε πει ότι πρέπει οπωσδήποτε δέκα φάρμακα να μπουν στη θετική λίστα και να αποζημιωθούν από τον ΕΟΠΥΥ και τα αναφέρει τα φάρμακα ονομαστικά σε εσωτερικό έγγραφο που έχει βγει στη δημοσιότητα και είναι: Exelon, Seebri, Bexsero, Jakavi, Votubis, Signifor, Tobi Podhaler, Omnitrope, Optaflu, Fluad. Είναι αυτά τα δέκα φάρμακα και μάλιστα λέει ότι θέλω και λεφτά για να το προωθήσω και έλεγε εκεί 500.000, 600.000 ευρώ.

Ο κ. Γεωργιάδης αναλαμβάνει τον Ιούνιο Υπουργός. Το Σεπτέμβριο υπογράφει υπουργική απόφαση, η οποία αλλάζει τον τρόπο με τον οποίον μπαίνουν τα νέα φάρμακα στη θετική λίστα και αποζημιώνονται από τον ΕΟΠΥΥ. Ενώ η διάταξη του κ. Λοβέρδου έλεγε ότι πρέπει για να μπουν στη θετική λίστα του ΕΟΠΥΥ και να αποζημιωθούν να κυκλοφορούν και να αποζημιώνονται στα 2/3 των χωρών της Ευρωπαϊκής Ένωσης ο κ. Γεωργιάδης και κ. Μπέζας, πονηρά ποιούντες προσθέτουν τρεις λεξούλες και λέει: να κυκλοφορούν και να αποζημιώνονται στα 2/3 των χωρών που κυκλοφορούν στην Ευρωπαϊκή Ένωση, όχι στα 2/3 των χωρών της Ευρωπαϊκής Ένωσης, στα 2/3 των χωρών που κυκλοφορούν. Δηλαδή κυκλοφορούν σε τρεις, αποζημιώνονται σε δύο; Μπαίνουν στη θετική λίστα στην Ελλάδα, ενώ πριν ήθελε δώδεκα. Κυκλοφορούν σε δύο, αποζημιώνονται στη μία; Μπαίνουν. Έτσι μπαίνουν τα φάρμακα, παίρνουν τιμή, αρχίζουν να αποζημιώνονται ακριβά φάρμακα μερικά από αυτά, πολύ ακριβά και οι μεγάλες τιμές.

Τι λέει ο δικαστής, τι λέει το δικαστικό συμβούλιο; Μόλις τελείωσε η δουλειά, μπήκαν τα φάρμακα, ο κ. Γεωργιάδης έφερε μια υπουργική απόφαση τέλη Φλεβάρη, 28 Φλεβάρη. Προσέξτε. Το Σεπτέμβρη κάνει την αλλαγή, μπαίνουν τα φάρμακα που είπα και τέλη Φλεβάρη φέρνει μια υπουργική απόφαση που επαναφέρει το προηγούμενο καθεστώς, τα 2/3 των χωρών.

Και τι γράφει, αν έχετε το θεό σας, το πόρισμα που κατέθεσε ο κ. Γεωργιάδης; Γράφει ότι αυτός που έφερε τη δεύτερη υπουργική, ο υπογράψας και καταθέσας δεν είναι άλλος από τον ελεγχόμενο για δωροδοκία κύριο Γεωργιάδη, αυτός που έφερε τη δεύτερη υπουργική. Άρα έθιξε τα συμφέροντα των φαρμακευτικών εταιρειών και της «NOVARTIS».

Προσέξτε τι γράφει. «Οποιαδήποτε προσπάθεια επιχειρηθεί να συνδεθεί πράξη δωροδοκίας με τη συγκεκριμένη ενέργεια συγκρούεται ευθέως με τη λογική. Σε κάθε περίπτωση ο Άδωνις Γεωργιάδης ή αν έχει δωροδοκηθεί είναι άτομο χαρακτηριστικής κουφότητας», αυτό γράφει το πόρισμα το δικαστικό της αρχειοθέτησης «που δεν αντιλαμβάνεται τι πράττει και γιατί το πράττει», δηλαδή έχει το ακαταλόγιστο, αν τα έπιασε, δεν κατάλαβε γιατί τα έπιασε «ή είναι αμέτοχος δωροδοκίας». Και αυτό το πόρισμα αρχειοθετεί τη δίωξη του κ. Γεωργιάδη για το μεγαλύτερο σκάνδαλο φαρμακευτικής δαπάνης.

Λοιπόν μια κουβέντα για να κλείσω. Ακούστε, κύριε Γεωργιάδη. Σαφέστατα και έχει σχέση με τον αναπτυξιακό. Και ξέρετε γιατί έχει; Θα σας το πω με μια κουβέντα μόνο και ευχαριστώ, κύριε Πρόεδρε, για την ανοχή. Ο αναπτυξιακός σας νόμος είναι η οργάνωση του πλαισίου της νέας διαφθοράς την επόμενη περίοδο. Γιατί από όλες τις διατάξεις του βγαίνει ότι ενισχύετε τους ισχυρούς για να γίνουν ισχυρότεροι για να υλοποιήσετε το σχέδιο που από την πρώτη βδομάδα μετά που βγήκατε είπα ότι θέλετε να καταστρέψετε τους μικρομεσαίους.

Και ξέρετε με τι μοιάζει, κύριε Γεωργιάδη, ο αναπτυξιακός και η ανάπτυξη σας με την περίοδο της «NOVARTIS»; Μοιάζει με το εξής: Προχτές μας είπατε εδώ και υπερασπιστήκατε ότι πρέπει το PCR test, αντί για 20 ευρώ αποζημίωση όταν κάνει 5 ευρώ το αντιδραστήριο, εμείς θα το πληρώνουμε 47 και το αφήσατε καιρό να είναι στα 60, 80. Ξέρετε ποιος ήταν ο πρώτος τρόπος που δυνάμωσε η «NOVARTIS» στην Ελλάδα την περίοδο του Αβραμόπουλου; Για κάτι αλλά PCR test του μοριακού ελέγχου του αίματος όταν οι Πολωνοί τα έπαιρναν 7 και 8 ευρώ εμείς εδώ μέσω ΚΕΕΛΠΝΟ τα πληρώναμε 80 αντί για 7, 47 αντί για 5 σήμερα, γι’ αυτό μοιάζει με τον αναπτυξιακό σας.

Δεν πέρασε η προσπάθεια που κάνατε η χθεσινή. Είναι φανερή η ήττα, η οποία υποστήκατε. Εμείς θα είμαστε εδώ και πολύ σύντομα να είστε σίγουροι ότι ο ελληνικός λαός θα σας βάλει εκεί που σας αξίζει μετά από δυόμισι χρόνια καταστροφής που έχετε φέρει σ’ αυτή τη χώρα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Προφανώς τον λόγο κατόπιν αυτού θα πάρει ο παρευρισκόμενος στην Αίθουσα Υπουργός Ανάπτυξης, ο κ. Άδωνις Γεωργιάδης για μια παρέμβαση.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, επί προσωπικού πότε θα πάρω τον λόγο;

**ΠΡΟΕΔΡΟΣ (Κωνσταντίνος Τασούλας):** Δεν πρόσεξα ότι είπατε επί προσωπικού, με τις μάσκες έχω και εγώ μία αδυναμία. Περιμένετε. Θα μιλήσει ο κ. Γεωργιάδης και έχει ζητήσει τον λόγο επί προσωπικού και ο κ. Υψηλάντης, ο οποίος πρέπει να προηγηθεί.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ας μιλήσει ο κ. Ραγκούσης.

**ΠΡΟΕΔΡΟΣ (Κωνσταντίνος Τασούλας):** Όχι, γιατί έχει ζητήσει τον λόγο και ο κ. Υψηλάντης, ο οποίος πρέπει να προηγηθεί.

Ορίστε, κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, ευχαριστώ για την αναφορά σας στο χθεσινό μου αίτημα, που είναι καταγραφέν στο βίντεο που έπαιζε το πρωί σε όλα τα κανάλια προς τον χθεσινό Προεδρεύοντα, να μην διακοπεί η ομιλία του κυρίου Πολάκη.

Πάντα η άποψή μου ήταν για τη Βουλή και τα δεκαπέντε χρόνια που είμαι εδώ ότι η Βουλή είναι χώρος δημόσιου διαλόγου και καμμιά φορά και συγκρούσεων, γιατί έτσι δημιουργείται και η σύνθεση.

Επίσης, θέλω να ξεκαθαρίσω στο Σώμα και στον ελληνικό λαό που μας παρακολουθεί ότι εγώ δεν έχω καθόλου να φοβηθώ τίποτα από όλα αυτά που λέει ο κ. Πολάκης. Καθαρός ουρανός αστραπές δεν φοβάται.

Απευθύνομαι σε όλους τους συναδέλφους όλων των πτερύγων. Δεν βλέπω τώρα εδώ τον κ. Τζανακόπουλο που πριν φώναζε να δώσω την πράξη αρχειοθετήσεως μου. Την πράξη την είχα από χθες φέρει μαζί μου για να την δώσω από χθες, θα την δώσω σήμερα προφανώς. Να ξεκαθαρίσουμε, όμως, ορισμένα πράγματα.

Η πράξη αρχειοθέτησης, την οποία ζήτησε η Κοινοβουλευτική Ομάδα του ΣΥΡΙΖΑ, ή κάποιοι εξ αυτών εν πάση περιπτώσει, όπως γνωρίζετε, περιέχει ευαίσθητα προσωπικά δεδομένα και ποτέ η δικαιοσύνη δεν τη δίνει σε κανέναν, παρά μόνο στον ενδιαφερόμενο.

Άρα η κατάθεση, κύριε Ραγκούση, των Βουλευτών σας, για να δοθεί με τη διαδικασία της κατάθεσης εγγράφων, γνωρίζετε εκ των προτέρων ότι είναι παράνομη. Εάν ένας δικαστής έδινε στη Βουλή τη δική μου πράξη αρχειοθέτησης χωρίς τη δική μου συναίνεση, θα παραβίαζε όλα τα προσωπικά μου δεδομένα. Το κάνατε μόνο και μόνο για να δείξετε για άλλη μία φορά το πραγματικό σας ήθος.

Καταθέτω, λοιπόν, το σύνολο της πράξης αρχειοθετήσεως στη Βουλή των Ελλήνων, γιατί δήθεν είχα να κρύψω κάτι.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

Αυτή η πράξη αρχειοθέτησης είναι «ύμνος» στην υπουργική μου θητεία. Ύμνος! Διότι δεν με αρχειοθετεί για το αδίκημα της παθητικής δωροδοκίας λόγω παραγραφής, που θα μπορούσε και να φύγει η «πατάτα» από πάνω της, αλλά εξετάζει τις τιμές όλων των φαρμάκων της «NOVARTIS» και πώς τιμολογήθηκαν επί των ημερών μου με έναν προς έναν τους νόμους μου και μία προς μία όλες τις υπουργικές μου αποφάσεις. Και καταλήγει ότι, όχι μόνο δεν έχω ωφελήσει τη «NOVARTIS», αλλά την έχω βλάψει.

Δεν έχω κανέναν σκοπό, κυρίες και κύριοι συνάδελφοι, να απαντήσω σε ένα προς ένα σε όσα είπε προηγουμένως ο κ. Πολάκης και θα σας πω και το γιατί, μήπως και συνεννοηθούμε.

Είπατε, κύριε Ραγκούση, -εγώ λέω ότι είστε υποκριτής- ότι σας ενδιαφέρει το κράτος δικαίου. Με συγχωρείτε, σε ένα κράτος δικαίου πώς λύνουμε μία διαφορά; Ο κ. Πολάκης και ο ΣΥΡΙΖΑ λένε ότι εγώ δωροδοκήθηκα από τη «NOVARTIS», εγώ λέω ότι είμαι αθώος και δεν δωροδοκήθηκα από τη «NOVARTIS». Πώς λύνεται αυτή η μεταξύ μας διαφορά σε ένα κράτος δικαίου, κύριε Ραγκούση; Με «τσίγκινα σωβρακάκια»; Ή λύνεται με τον θεσμικό τρόπο;

(Χειροκροτήματα από την πτέρυγα της Νέας Δημοκρατίας)

Εσείς, ο ΣΥΡΙΖΑ, δεν συστήσατε προκαταρκτική των πραγμάτων επιτροπή για τη «NOVARTIS»; Μάλιστα, σε εκείνη τη συζήτηση, κυρίες και κύριοι συνάδελφοι της Νέας Δημοκρατίας, εγώ παραιτήθηκα της παραγραφής μου και ζήτησα να γίνει ειδικό δικαστήριο για μένα βάσει του άρθρου 5 της παραγράφου 86.

(Χειροκροτήματα από την πτέρυγα της Νέας Δημοκρατίας)

Τότε η πλειοψηφία του ΣΥΡΙΖΑ αρνήθηκε να το κάνει και ξέρετε τι αποφάσισε η προκαταρκτική; Ότι δεν έχει καμμία δικαιοδοσία η Βουλή να κρίνει ποινικά ζητήματα δωροδοκίας και το στέλνει στη δικαιοσύνη για να αποφανθεί η δικαιοσύνη. Αυτή είναι η απόφαση της δικής σας προκαταρκτικής επιτροπής. Μάλιστα, το στείλατε στη δικαιοσύνη. Και η δικαιοσύνη απεφάνθη.

Προσέξτε τώρα μερικά απλά πράγματα, γιατί θέλω μετά να έρθω στο ΚΙΝΑΛ. Η δικαιοσύνη δεν απεφάνθη, όπως ψευδώς λέει ο κ. Πολάκης, ότι αυτό δεν σημαίνει αθώωση, ότι είμαι αθώος. Αθώος, κυρίες και κύριοι, ήμουν σε όλη αυτή την περίοδο από την αρχή. Αθώος στην Ελλάδα και σε κάθε κράτος του δυτικού κόσμου, κύριε Ραγκούση, επειδή σας ενδιαφέρει δήθεν το κράτος δικαίου, είναι ο κάθε συμπολίτης μας, είτε τον συμπαθούμε είτε όχι, είτε είναι πολιτικός μας αντίπαλος είτε όχι, είτε έχει τσιριχτή φωνή είτε όχι, μέχρι να καταδικαστεί σε δικαστήριο.

Στη δική μου περίπτωση τα πράγματα ήταν ακόμη πιο ξεκάθαρα. Εμένα επί πέντε χρόνια με ήλεγξε η Εισαγγελέας Διαφθοράς κ. Τουλουπάκη και ο Εισαγγελέας Οικονομικού Εγκλήματος κ. Μπαρδάκης για να καταλήξουν στο αν υπάρχουν -προσέξτε- αποχρώσες ενδείξεις για να οδηγηθώ σε κατηγορία και μετά από πέντε χρόνια κατέληξε ο εισαγγελέας ότι δεν βρήκαν ούτε αποχρώσες ενδείξεις για να κατηγορηθώ. Όχι αν είμαι αθώος, αθώος είμαι ούτως η άλλως, ακόμα κι αν είχα κατηγορηθεί.

Το να κάνουμε μαθήματα Πολιτικής Δικονομίας στον κ. Πολάκη ότι η πράξη αρχειοθέτησης είναι μία και ότι δεν υπάρχει πλειοψηφία και μειοψηφία, είστε αρκετοί δικηγόροι στην Αίθουσα, νομίζω μπορείτε να του τα εξηγήσετε. Δεν είναι δικαστήριο για να έχει πλειοψηφία και μειοψηφία. Υπήρχαν τρεις επίκουροι εισαγγελείς, ένας επόπτης και ο οικονομικός εισαγγελέας, πέντε εν τω συνόλω.

Στους πέντε οι τέσσερις είπαν να αρχειοθετηθώ κατευθείαν και η μία δεν είπε να μην αρχειοθετηθώ. Προσέξτε. Ξέρετε τι είπε; Ότι η Ποινική Δικονομία παράγραφος τάδε λέει ότι πριν αποφασίσουμε την αρχειοθέτηση πρέπει να ζητήσουμε εξηγήσεις από τον ελεγχόμενο. Και αυτή ήταν η άποψή της και για τους προηγούμενους επτά που είχε αρχειοθετήσει η κ. Τουλουπάκη. Ποτέ δεν είπε ότι εγώ δεν πρέπει να αρχειοθετηθώ. Ούτε αυτή βρήκε φυσικά απολύτως τίποτα εναντίον μου.

Σας παραπέμπω δε στην κατάθεση του Επίκουρου Εισαγγελέως κ. Τζούρου, συνεργάτη της κ. Τουλουπάκη, στη γνωστή υπόθεση που οδηγήθηκε τελικά στη δίωξη κατά της κ. Τουλουπάκη από τον εισαγγελέα, όπου ο κ. Τζούρος κατέθεσε -αν θέλετε μπορώ να σας βρω και την κατάθεσή του να την καταθέσω στα Πρακτικά, αν και με ένα γκουγκλάρισμα μπορείτε να τη βρείτε- ότι «ουδέν βρήκαμε κατά του Άδωνι Γεωργιάδη για τη «NOVARTIS»». Αυτά κατέθεσε στον εισαγγελέα κ. Ζαχαρή ο κ. Τζούρος.

Τουλουπάκη, Ζαχαρής και πέντε εισαγγελείς, τώρα επτά, δεν βρήκαν για μένα ούτε μία αποχρώσα ένδειξη για να με παραπέμψουν και ακόμα εδώ συζητάμε αν είμαι ένοχος για τη «NOVARTIS»;

Απευθύνομαι, κυρίες και κύριοι συνάδελφοι, στην ανθρωπιά σας, αφού δεν έχετε καμμία θεσμικότητα. Δηλαδή, εγώ τι πρέπει να κάνω για να σταματήσετε να μου μιλάτε για τη «NOVARTIS»; Πού θέλετε να πάω; Θέλετε να πάω στο Βατικανό; Θέλετε να πάω στον Οργανισμό Ηνωμένων Εθνών; Τι είναι αυτό που θα ικανοποιήσει τον ΣΥΡΙΖΑ, που σήμερα η νεολαία ΣΥΡΙΖΑ έχει κάνει ανάρτηση «Μίζες στη «NOVARTIS»» και έχει βάλει τη φάτσα μου, το πρόσωπο μου; Τι πρέπει να κάνω; Ανθρώπινα πείτε μου. Με κατηγορείτε ότι τα έχω πάρει από τη «NOVARTIS» και πέρασα πέντε χρόνια έλεγχο από τη δικαιοσύνη. Έχουν όλους τους λογαριασμούς μου μέσα στην πράξη αρχειοθετήσεως και λένε ότι «δεν βρήκαμε τίποτα». Τι άλλο θέλετε να κάνω για να σταματήσετε; Πρέπει να κάνουμε ένα ειδικό σώμα δικαστηρίου με πρόεδρο τον Πολάκη και εισαγγελέα τον Βαξεβάνη για να είστε ήσυχοι, προφανώς.

(Χειροκροτήματα από την πτέρυγα της Νέας Δημοκρατίας)

Κύριε Ραγκούση, αρνείστε να μου ζητήσετε «συγγνώμη» επειδή με είπατε κλέφτη. Εγώ δεν είπα να μιλήσουμε για τις πολιτικές ευθύνες του σκανδάλου «NOVARTIS». Εμένα μου αρέσει πολύ να κάνω αυτή τη συζήτηση στη Βουλή, είμαι πολύ πρόθυμος να συμμετάσχω. Ξέρετε, είμαι ο Υπουργός Υγείας που επί θητεία του είχαμε τη χαμηλότερη φαρμακευτική δαπάνη των τελευταίων είκοσι ετών, 1 δισεκατομμύριο 914 εκατομμύρια. Ο ΣΥΡΙΖΑ την παρέδωσε 100 εκατομμύρια υψηλότερη. Τι να μου πείτε εμένα για τη «NOVARTIS» και τις πολιτικές ευθύνες; Η χαμηλότερη δαπάνη στην ιστορία είναι επί δικής μου θητείας. Η μόνη χρονιά που η «NOVARTIS» είχε ζημίες είναι επί δικής μου θητείας. Το λέω για όσα ακούστηκαν προηγουμένως, αν και -επαναλαμβάνω- αυτά κρίθηκαν στο σώμα που εσείς υποκριτικά λέγατε όταν είχατε την πλειοψηφία ότι είναι το μόνο αρμόδιο να κρίνει, την ελληνική δικαιοσύνη. Και τώρα που το μόνο αρμόδιο να κρίνει όργανο έκρινε, τώρα δεν σας κάνει η ελληνική δικαιοσύνη, τώρα θέλετε τον Πολάκη.

Επειδή, όμως, είπατε κάτι για το βίντεο που διέρρευσε χθες, εγώ -και αυτό είναι η μεγάλη μου αδυναμία- δεν μπορώ να αφήνω τίποτα αναπάντητο. Πρώτα απ’ όλα, εγώ δεν διέρρευσα το βίντεο στους δημοσιογράφους. Τράβηξα το βίντεο και το έστειλα σε αρκετούς φίλους μου. Ποιος το έδωσε στους δημοσιογράφους δεν γνωρίζω. Όμως, δεν είχα συναίσθηση ότι θα σας πείραζε τόσο. Και θα σας πω και γιατί, κύριε Ραγκούση.

Την ώρα που έβγαινε το βίντεο στα sites ο κ. Πολάκης στο Facebook ανέβαζε φωτογραφίες από το Βήμα, όπου είχε κάνει κατάληψη. Το καταθέτω στα Πρακτικά.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν ήξερα ότι το πρόβλημά σας ήτανε ότι τον θέλατε μόνο ανφάς και όχι προφίλ. Δεν το είχα καταλάβει. Και η κ. Ελευθεριάδου χθες θυμάμαι τράβαγε βίντεο. Λοιπόν, και τι έγινε; Η συνεδρίαση είχε διακοπεί και δεν υπάρχει κανένα άρθρο στον Κανονισμό που να το απαγορεύει. Άρα άλλη μία υποκρισία σας.

Τώρα, θα μου επιτρέψετε, κυρίες και κύριοι συνάδελφοι να πω το εξής: Και αυτό το θεωρώ το πιο σοβαρό, γιατί όλα τα άλλα δεν έχουν και μεγάλη σημασία με τον κ. Πολάκη, νομίζω ότι παραασχοληθήκαμε. Αυτό που μου έκανε τη μεγαλύτερη εντύπωση απ’ όλα είναι ότι δεν είχε ένας από τον ΣΥΡΙΖΑ το κουράγιο να τον ψέξει γι’ αυτό το ομοφοβικό σχόλιο για το «τσίγκινο σωβρακάκι», το οποίο χθες πήγε να ανακαλέσει στο «KONTRA» το βράδυ, ενώ ελέχθη τριάντα Βουλευτών και είκοσι δημοσιογράφων.

Είστε το κόμμα που υποτίθεται μάχεται για τα ανθρώπινα δικαιώματα των ομοφυλόφιλων, τα gay pride και όλα τα υπόλοιπα και ένας Βουλευτής σας λέει στη Βουλή «να φοράς τσίγκινο σωβρακάκι». Και ούτε αυτό δε μπορέσατε να πάτε να καταδικάσετε. Τόσο υποχείριά του είστε.

Έρχομαι όμως σ’ αυτό που θεωρώ πραγματικά σοβαρό, κυρίες και κύριοι του ΚΙΝΑΛ.

Κύριε Οδυσσέα Κωνσταντινόπουλε, ντρέπομαι. Εγώ με το ΚΙΝΑΛ έχω δώσει αγώνες και προσωπικά με εσάς μαζί. Έχουμε βρεθεί μαζί στην ίδια Κυβέρνηση, έχουμε δώσει κοινούς αγώνες για να μείνει η χώρα στο ευρώ. Θα με θυμάστε σίγουρα ως Βουλευτή του ΛΑΟΣ τότε που όταν έδωσε αυτή τη Βουλή σας έβριζαν ως δωροδοκηθέντες από τα cds ήμουν ο πρώτος Βουλευτής που σηκώθηκα και σας υπερασπίστηκα. Ή δεν το θυμάστε;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Το θυμάμαι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και βγάζετε μία ανακοίνωση και κάνει μια ομιλία εδώ πέρα η Κοινοβουλευτική σας Εκπρόσωπος που εξισώνει εμένα με τον Πολάκη, εξισώνει τον θύτη με το θύμα και δεν ντρέπεστε;

Μην γελάτε καθόλου. Δεν έχετε ζήσει αυτά που έχουμε ζήσει εμείς εδώ, κυρία μου. Να μην γελάτε καθόλου.

(Χειροκροτήματα από την πτέρυγα της Νέας Δημοκρατίας)

Ακούστε, κυρίες και κύριοι συνάδελφοι, για την ιστορική αλήθεια και για τη σημερινή κατάντια του ΚΙΝΑΛ. Ο κ. Βενιζέλος έκανε μια ανάρτηση προχθές πολύ δηκτική για τον Πρωθυπουργό και για τον τρόπο που χειρίστηκε το ζήτημα της «NOVARTIS» στη συζήτηση για την παροχή ψήφου εμπιστοσύνης και είπε ότι κακώς ο Πρωθυπουργός δεν μίλησε και για τα δέκα πολιτικά πρόσωπα. Εγώ αντιλαμβάνομαι την οργή του κ. Βενιζέλου. Ο κ. Βενιζέλος είναι ένας από τους δέκα που μας «τσουβάλιασε» ο ΣΥΡΙΖΑ και το «σύστημα Ρασπούτιν», για να μπορέσει να κερδίσει τις προηγούμενες εκλογές, άλλο αν αυτό δεν τους βγήκε.

Ο κύριος Πρωθυπουργός, όμως, μίλησε ως Πρόεδρος της Νέας Δημοκρατίας, για να δώσει την ευκαιρία και στον Πρόεδρο του Κινήματος Αλλαγής να κάνει μια παρόμοια δήλωση.

(Χειροκροτήματα από την πτέρυγα της Νέας Δημοκρατίας)

Πού είναι ο κ. Ανδρουλάκης για τη «NOVARTIS»; Και δεν λέω: «Γιατί δεν είναι στη Βουλή;», γιατί δεν είναι Βουλευτής. Αυτό θα έχει διορθωθεί στις εκλογές. Αλλά ρωτάω: Πού είναι επί της ουσίας στον δημόσιο λόγο; Ούτε μία δήλωση για τη «NOVARTIS» ο κ. Ανδρουλάκης!

Κι όχι μόνο δεν κάνει δήλωση, αγαπητέ Βαγγέλη Βενιζέλο, απευθύνομαι σε σένα και σου λέω μας αδίκησες, αλλά δυστυχώς σε αδικεί το ίδιο σου το κόμμα!

Διότι όταν, κύριοι του ΚΙΝΑΛ, εξισώνετε εμένα με τον κ. Πολάκη προδίδετε τον Βαγγέλη Βενιζέλο. Ξέρετε για ποιον λόγο; Γιατί ο Πολάκης ήταν αυτός που κατηγορούσε και τον Βενιζέλο ότι τα έπαιρνε. Ή δεν το έχετε ακούσει;

Δεν μπορείτε να κάνετε τη στοιχειώδη διάκριση και αναφέρω το πρόσφατο περιστατικό, το είδατε όλοι οι συνάδελφοι. Εγώ ήμουν καθισμένος στο εντευκτήριο και έπινα τον καφέ μου και ήρθε κάποιος από πίσω μου και με εξύβρισε και εγώ το μόνο του είπα είναι ότι θα του κάνω αγωγή στα δικαστήρια. Είμαστε το ίδιο; Ο θύτης και το θύμα είναι το ίδιο; Χθες με εξύβριζε επί οκτώ λεπτά και δεν τον κοίταξα καν, δεν τον διέκοψα ένα δευτερόλεπτο και συνέχιζε να με βρίζει άλλα δέκα λεπτά σήμερα. Είμαστε το ίδιο και κάνετε αυτή την κατάπτυστη δήλωση, όταν εσάς το ίδιο σας το κόμμα έχει στοχοποιηθεί για την «NOVARTIS» όσο κι εγώ με τον Ανδρέα Λοβέρδο; Ντροπή!

(Χειροκροτήματα από την πτέρυγα της Νέας Δημοκρατίας)

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, θα ήθελα τον λόγο!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αντιλαμβάνομαι. Είμαι, ξέρετε, κυρία συνάδελφε, πλέον δεκαπέντε χρόνια Βουλευτής. Με τιμά ο ελληνικός λαός σε διαδοχικές εκλογικές αναμετρήσεις και πάντα με περισσότερες ψήφους από την προηγούμενη φορά και τον ευχαριστώ γι’ αυτό. Όμως η πολιτική δεν μπορεί να είναι μόνο πολιτική τακτική. Δεν μπορεί να είναι μόνο το πώς θα ανέβουμε στην επόμενη δημοσκόπηση ή το πώς να ξαναγίνουμε κυβέρνηση ή έστω συγκυβερνήτες. Η πολιτική δεν μπορεί να διαχωρίζεται από το ήθος. Δεν μπορεί να διαχωρίζεται από την αξιοπρέπεια. Δεν μπορεί να διαχωρίζεται από τη μνήμη. Δεν μπορεί να διαχωρίζεται από τις αρχές.

Εάν με εξισώνει το ΚΙΝΑΛ με τον Πολάκη, τότε θα πρέπει να εξηγήσει πώς ήταν με έναν «Πολάκη» στην ίδια κυβέρνηση επί τόσα χρόνια.

Όμως θέλω να είμαι ξεκάθαρος τώρα προς τους συναδέλφους της Νέας Δημοκρατίας. Θέλω ιδιαιτέρως να ευχαριστήσω όλους, τον καθέναν προσωπικά και όλη τη Νέα Δημοκρατία για την ηθική στήριξη που μου έδωσαν τα πέντε χρόνια.

Φώναζε ο κ. Τζανακόπουλος για την πράξη αρχειοθετήσεως -ενώ εγώ την είχα δώσει από χθες- «Γιατί δεν τη δίνεις; Τι έχεις να κρύψεις;». Ξέρετε ποιος είναι ο κ. Τζανακόπουλος; Αυτός που είχε πάει στην Εισαγγελέα Τουλουπάκη ένα βράδυ πριν για να πάρει τον φάκελο.!

(Χειροκροτήματα από την πτέρυγα της Νέας Δημοκρατίας)

Αυτός ο άνθρωπος που είχε πάει ένα βράδυ πριν για να πάρει τον φάκελο, πριν γίνει γνωστός στο πανελλήνιο το σχέδιο, έλεγε σε μένα από εκεί: «Πού είναι η πράξη αρχειοθέτησης;» κι εγώ την είχα στα χέρια μου από χθες για να την καταθέσω, λες κι έχω να κρύψω τίποτα. Αυτή η πράξη αρχειοθέτησης ίσως είναι το μεγαλύτερο παράσημο της πολιτικής μου σταδιοδρομίας. Κανένας Υπουργός στην Μεταπολίτευση δεν έχει ελεγχθεί στο βάθος που έλεγξαν εμένα. Μέχρι τα δύο εικοσάευρα μου έχουν βρει στους λογαριασμούς μου. Επτά εισαγγελείς δεν βρήκαν ούτε μία αποχρώσα ένδειξη εναντίον μου. Λυπούμαι που δεν είχα την έγκριση του «εθνικού εισαγγελέα» Πολάκη.

Επειδή είπατε δε, κύριε Ραγκούση, θα το ξέχναγα, ότι κάνουμε μπούλινγκ στους δικαστές, έτσι όσο καθόμουν εκεί τύπωσα πέντε-έξι δημοσιεύσεις από το Facebook του Πολάκη, διαφορετικές που βρίζει τους δικαστές με ονοματεπώνυμα, τα σπίτια, τις διευθύνσεις τους, τα πάντα.

Το καταθέτω για τα Πρακτικά, έτσι γιατί καμμιά φορά θα μας βγάλετε και τρελούς στην Αίθουσα αυτή.

(Στο σημείο αυτό ο Υπουργός Ανάπτυξης και Επενδύσεων Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήθελα, λοιπόν, να ευχαριστήσω τους Βουλευτές της Νέας Δημοκρατίας. Βλέπω απέναντι μου τον Θοδωρή τον Ρουσόπουλο και θέλω να του πω ότι συμπάσχω μαζί του. Ξέρετε γιατί; Ο Θοδωρής Ρουσόπουλος στοχοποιήθηκε πριν από μένα για το σκάνδαλο Βατοπεδίου. Θυμάστε τι λέγανε για τον Ρουσόπουλο; Αθωώθηκε από όλα. Ένας του ζήτησε συγγνώμη; Ούτε ένας! Ξέρετε γιατί; Γιατί στην προσπάθεια να κερδίσετε την εξουσία, χάνετε την ανθρωπιά σας.

(Χειροκροτήματα από την πτέρυγα της Νέας Δημοκρατίας)

Θέλω, κυρίες και κύριοι συνάδελφοι της Νέας Δημοκρατίας, να σας πω εμείς να μην το κάνουμε ποτέ. Εμείς είμαστε η παράταξη των εθνικών αρχών.

Και ναι, να πω κι αυτό το τελευταίο. Εγώ είμαι δεκαπέντε χρόνια Βουλευτής εδώ. Υπάρχει κάποια μέρα που ντρέπομαι γι’ αυτή και που ήταν κακή κοινοβουλευτική μέρα για μένα; Μόνο μία! Ήταν η ημέρα που επιτέθηκα στον κ. Πολάκη -το γνωστό επεισόδιο με τα μουστάκια- που είπε και από την οικογένειά μου και έχασα την ψυχραιμία μου. Κακώς την έχασα! Γιατί κακώς; Γιατί εδώ είναι ο ναός της δημοκρατίας. Αυτή η Αίθουσα πρέπει να έχει κανόνες. Αυτή η Αίθουσα πρέπει να χαίρει σεβασμού από τους Έλληνες πολίτες.

Το χθεσινό βράδυ, κύριε Ραγκούση, αν δεν το καταλάβατε, ήταν μία τραγωδία για εσάς στον ΣΥΡΙΖΑ και θα σας πω και αμέσως γιατί. Το αν καλώς ή κακώς ο κ. Αθανασίου εφήρμοσε τον Κανονισμό είναι θέμα συζήτησης. Το αν καλώς ή κακώς κατέλαβε το Βήμα ο κ. Πολάκης δεν χωράει σε καμμία συζήτηση. Είναι απολύτως προφανές ότι είναι η πιο ακραία αντικοινοβουλευτική συμπεριφορά, που μόνο με τη Χρυσή Αυγή μπορεί να συγκριθεί. Μόνο η Χρυσή Αυγή είχε παρόμοια συμπεριφορά στη Βουλή τα δεκαπέντε χρόνια που είμαι εγώ εδώ. Κανένα άλλο κόμμα!

(Χειροκροτήματα από την πτέρυγα της Νέας Δημοκρατίας)

Και είναι πράγματι εξαιρετικά δηλωτικό του ποιοι είστε και ευκρινές για τον ελληνικό λαό το τι θα θέλατε πραγματικά να κάνατε αν ερχόσασταν για δεύτερη φορά.

Και θα πω κι ένα τελευταίο, κύριε Πρόεδρε.

Ο κ. Πολάκης προχθές στο καφενείο της Βουλής μετά την ομοφοβική του δήλωση, αυτή τη γνωστή, είπε και κάτι άλλο. Και επικαλούμαι τους συναδέλφους Βουλευτές που ήταν ακριβώς δίπλα. «Όπως μπαίνουν στο αρχείο οι υποθέσεις, έτσι και ανασύρονται». Θα ήθελα πολύ να μας το εξηγήσει λίγο ο ΣΥΡΙΖΑ αυτό. Έχετε σκοπό, κύριοι, να δίνετε εντολές στη δικαιοσύνη για το τι θα κάνει; Κι έρχεστε μετά εδώ και μιλάτε για κράτος δικαίου και οι άλλοι από εκεί, από το ΚΙΝΑΛ, σας κάνουν και αβάντα;

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, ζητώ συγγνώμη κλείνοντας από τον φίλο μου τον Νίκο τον Παπαθανάση. Ο Νίκος Παπαθανάσης με την ομάδα του και εμένα βεβαίως έχουμε δουλέψει ένα εξαιρετικό αναπτυξιακό νομοσχέδιο.

Καθυστερεί λίγο η ψήφισή του, μία με τον χιονιά, δύο με την πρόταση μομφής, χθες με τον Πολάκη. Έχει σπάσει όλα τα ρεκόρ αναβολής ενάρξεως νόμου. Εγώ δεν θυμάμαι στα δεκαπέντε χρόνια κανέναν άλλο να τα είχε σπάσει, αλλά θα σε παραπέμψω σε μία φράση του ελληνικού λαού: «Το καλό πράγμα αργεί να γίνει».

Είναι χαρακτηριστικό, όμως, των προτεραιοτήτων του ΣΥΡΙΖΑ. Ο αναπτυξιακός νόμος, οι νέες θέσεις εργασίας, οι επενδύσεις, η άνοδος του ΑΕΠ τους είναι από αδιάφορα έως και δυσάρεστα. Το ότι χθες ο ΙΟΒΕ έβγαλε ανακοίνωση νέων προβλέψεων για το 2021 στο 9% με 9,5%, τους προκαλεί σκοτοδίνη, διότι δεν θέλουν ο κόσμος να βρίσκει δουλειά. Δεν θέλουν η οικονομία να πηγαίνει καλά. Δεν θέλουν να λύνονται τα προβλήματα ανθρώπων. Θέλουν να είναι οι άνθρωποι στη μιζέρια και στον «πολάκειο βούρκο».

Λοιπόν, εγώ άλλο με αυτό τον βούρκο δεν θα έχω συμμετοχή. Στον κ. Πολάκη, το ξεκαθαρίζω, δεν πρόκειται ποτέ να του απαντήσω σε τίποτα ό,τι και να πει. Η μόνη μου συζήτηση με τον κ. Πολάκη για όσα είπε προηγουμένως θα γίνει στο δικαστήριο, στην αγωγή που του καταθέτω.

(Χειροκροτήματα από την πτέρυγα της Νέας Δημοκρατίας)

Θα έρθει εκεί και θα εξηγήσει στο δικαστήριο γιατί ο εισαγγελέας του Οικονομικού Εγκλήματος που με αρχειοθέτησε έκανε κάτι παράνομο. Και του εύχομαι καλή τύχη να πείσει το δικαστήριο!

Ευχαριστώ πολύ!

(Χειροκροτήματα από την πτέρυγα της Νέας Δημοκρατίας)

**ΠΑΥΛΟΣ ΠΟΛΑΚΗΣ:** Καλώς να ορίσεις.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κύριε Πρόεδρε, μπορώ να έχω τον λόγο;

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, θα ήθελα τον λόγο επί προσωπικού!

**ΠΡΟΕΔΡΟΣ (Κωνσταντίνος Τασούλας):** Ακούστε, ακούστε! Ένα λεπτό τώρα. Όλοι ξέρουμε τι σημαίνει είτε επί προσωπικού είτε να ξαναμιλήσετε.

(Θόρυβος από την πτέρυγα του Κινήματος Αλλαγής)

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, επί προσωπικού!

**ΠΡΟΕΔΡΟΣ (Κωνσταντίνος Τασούλας):** Περιμένετε. Αυτό που θα πω είναι λύση.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ποια είναι η λύση;

**ΠΡΟΕΔΡΟΣ (Κωνσταντίνος Τασούλας):** Κύριε Κωνσταντινόπουλε, δεν τελείωσα να μιλάω. Δεν τελείωσα. Περιμένετε. Είστε Αντιπρόεδρος της Βουλής πρωτίστως. Περιμένετε!

Όσα ελέχθησαν προηγουμένως, που κράτησαν πάνω από δύο ώρες, αφορούσαν στην ουσία όχι το νομοσχέδιο, ας μην κρυβόμαστε, αλλά αφορούσαν τα χθεσινά γεγονότα. Ο χρόνος που δόθηκε στους Κοινοβουλευτικούς Εκπροσώπους, που άλλοι τον ξεπέρασαν, άλλοι δεν τον χρησιμοποίησαν καν, δεν αφορούσε το νομοσχέδιο. Συνεπώς αυτός ο χρόνος δεν λογαριάζεται ούτε ότι ασκήθηκε για το νομοσχέδιο και διατηρούν ακέραιο τον χρόνο που μίλησαν για θέμα Κανονισμού που προέκυψε χθες.

Από δω και πέρα, όμως, κύριοι συνάδελφοι, μπαίνουμε στη συζήτηση του νομοσχεδίου που ξεκίνησε με την ομιλία του κ. Πολάκη από εκεί που έμεινε χθες.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, όχι, όχι!

**ΠΡΟΕΔΡΟΣ (Κωνσταντίνος Τασούλας):** Περιμένετε.

Επόμενος ομιλητής είναι ο κ. Λιούτας από τη Νέα Δημοκρατία, Βουλευτής Τρικάλων…

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε…

**ΠΡΟΕΔΡΟΣ (Κωνσταντίνος Τασούλας):** …για να ολοκληρώσουμε αυτό τον απαραίτητο πρόλογο που κάναμε στα χθεσινά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Αυτό ποιος το…

**ΠΡΟΕΔΡΟΣ (Κωνσταντίνος Τασούλας):** Θέλω να σας διευκρινίσω τα εξής:

Πρώτον, δεν αποδοκίμασα αυτό που έκανε ο κ. Αθανασίου. Είπα ότι αυτό που έκανε ο κ. Αθανασίου, μπορεί να κριθεί, αλλά όχι με αυτό τον τρόπο που έγινε.

Δεύτερον, επειδή ελέχθη ότι δεν ζήτησε να πάει εντός θέματος ο κ. Υψηλάντης, από τα Πρακτικά που έχω μπροστά μου, ο κ. Αθανασίου ζήτησε από τον κ. Υψηλάντη να έρθει στο θέμα.

Τρίτον, το 2016, στις 12 Απριλίου, ο ΣΥΡΙΖΑ, η Νέα Δημοκρατία -και κάποιοι άλλοι συνάδελφοι, αλλά τα δύο μεγαλύτερα κόμματα τότε- ψηφίσαμε έναν Κώδικα Δεοντολογίας, ο οποίος -αν σας διαβάσω εν σχέσει με την ένταση που δημιουργείται εδώ- φαντάζει σαν να σας διαβάζω την «Αλίκη στη χώρα των θαυμάτων». Για να δούμε, όμως, αν αυτά τα θαύματα δεν μπορούμε να τα επιτύχουμε εδώ μέσα. «Οι Βουλευτές οφείλουν να διαφυλάσσουν την ελεύθερη λειτουργία του Κοινοβουλίου με αντικειμενικότητα και αλληλοσεβασμό…» -για φαντάσου, αλληλοσεβασμό, εμείς το ψηφίσαμε αυτό!- «…να τηρούν τις αρχές της προάσπισης του κύρους της Βουλής, να υπηρετούν το δημόσιο συμφέρον, να συμβάλλουν στην αποτροπή εκδηλώσεων μίσους κατά προσώπων λόγω του φύλου, της ηλικίας, του σεξουαλικού προσανατολισμού, της καταγωγής.» Αυτό το ψηφίσαμε πριν έξι χρόνια.

Ο κ. Πολάκης ακούστηκε, τήρησε, με την ανοχή που επεδείχθη, τον χρόνο, μίλησε και για τον αναπτυξιακό νόμο, έκρινε και μία δικαστική απόφαση και είπε ότι δεν παρεμπόδισε το Βήμα της Βουλής.

Δεν θα συνεχίσω αυτή την κουβέντα. Το αν παρεμπόδισε το Βήμα, εν ονόματι αυτού του Κανονισμού, εν ονόματι του Κώδικα Δεοντολογίας και εν ονόματι του ότι πρέπει απέναντι στον ελληνικό λαό να δείχνουμε ότι είμαστε συνεπείς με την ψήφο μας και με τα γραπτά μας, όλα αυτά θα τα εξηγήσει στην Επιτροπή Δεοντολογίας, στην οποία θα παραπεμφθεί.

(Χειροκροτήματα από την πτέρυγα της Νέας Δημοκρατίας)

Συνεχίζουμε τώρα το νομοσχέδιο με την ομιλία του κ. Λιούτα και οι Κοινοβουλευτικοί Εκπρόσωποι διατηρούν τον χρόνο αλώβητο από τις παρεμβάσεις που έκαναν.

Κύριε Λιούτα, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, ζητώ τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, παρακαλώ τον λόγο.

**ΙΩΑΝΝΗΣ ΡΑΓΚΟΥΣΗΣ:** Ζητώ τον λόγο επί προσωπικού.

**ΠΡΟΕΔΡΟΣ (Κωνσταντίνος Τασούλας):** Δεν υπάρχει προσωπικό.

**ΙΩΑΝΝΗΣ ΡΑΓΚΟΥΣΗΣ:** Ζητώ τον λόγο για να εξηγήσω σε τι συνίσταται το προσωπικό…

**ΠΡΟΕΔΡΟΣ (Κωνσταντίνος Τασούλας):** Έχω το δικαίωμα να κρίνω.

**ΙΩΑΝΝΗΣ ΡΑΓΚΟΥΣΗΣ:** Υποχρεούστε. Το ανακοινώσατε προηγουμένως. Δώστε μου τώρα τον λόγο επί προσωπικού.

**ΠΡΟΕΔΡΟΣ (Κωνσταντίνος Τασούλας):** Έχω το δικαίωμα να κρίνω.

**ΙΩΑΝΝΗΣ ΡΑΓΚΟΥΣΗΣ:** Δεν έχετε το δικαίωμα. Το ανακοινώσατε προηγουμένως.

**ΠΡΟΕΔΡΟΣ (Κωνσταντίνος Τασούλας):** Έχω το δικαίωμα να κρίνω. Καθίστε κάτω…

**ΙΩΑΝΝΗΣ ΡΑΓΚΟΥΣΗΣ:** Το ανακοινώσατε προηγουμένως. Μην εκτίθεστε κι άλλο!

**ΠΡΟΕΔΡΟΣ (Κωνσταντίνος Τασούλας):** Ανακοίνωσα ποιοι έχουν ζητήσει τον λόγο επί προσωπικού…

**ΙΩΑΝΝΗΣ ΡΑΓΚΟΥΣΗΣ:** Μην εκτίθεστε κι άλλο! Μην πέφτετε πιο χαμηλά! Ανακοινώσατε ότι θα μου δώσετε τον λόγο επί προσωπικού.

**ΠΡΟΕΔΡΟΣ (Κωνσταντίνος Τασούλας):** Έχω το δικαίωμα να κρίνω και κρίνω ότι πρέπει, επιτέλους, να μπούμε στο νομοσχέδιο…

**ΙΩΑΝΝΗΣ ΡΑΓΚΟΥΣΗΣ:** Δώστε μου τον λόγο επί προσωπικού!

**ΠΡΟΕΔΡΟΣ (Κωνσταντίνος Τασούλας):** Το προσωπικό πολλές φορές, όπως ξέρουμε όλοι, ασκείται σαν επιμήκυνση του δικαιώματος χρόνου.

**ΙΩΑΝΝΗΣ ΡΑΓΚΟΥΣΗΣ:** Δώστε τον λόγο επί προσωπικού, όπως ανακοινώσατε προηγουμένως. Είναι ντροπή αυτό που κάνετε!

**ΠΡΟΕΔΡΟΣ (Κωνσταντίνος Τασούλας):** Τέτοια άσκηση δεν θα επιτρέψω.

(Θόρυβος από την πτέρυγα του ΣΥΡΙΖΑ)

**ΙΩΑΝΝΗΣ ΡΑΓΚΟΥΣΗΣ:** Το ανακοινώσατε προηγουμένως. Δώστε τον λόγο επί προσωπικού.

**ΠΡΟΕΔΡΟΣ (Κωνσταντίνος Τασούλας):** Ανακοίνωσα ποιοι έχουν ζητήσει…

**ΙΩΑΝΝΗΣ ΡΑΓΚΟΥΣΗΣ:** Υπήρξε βαρύτατη μομφή! Δεν μπορεί να μείνει έτσι! Υπάρχει ζήτημα.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Εντάξει, έχετε όλο τον χρόνο ως Κοινοβουλευτικός Εκπρόσωπος.

Κύριε Λιούτα, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Τώρα! Τώρα! Δώστε μου τον λόγο τώρα επί προσωπικού, για να εξηγήσω το προσωπικό.

**ΠΡΟΕΔΡΟΣ (Κωνσταντίνος Τασούλας):** Κύριε Ραγκούση, μην διαδέχεστε σε αθλιότητα αυτά που συνέβησαν χθες.

(Θόρυβος από την πτέρυγα του ΣΥΡΙΖΑ)

**ΙΩΑΝΝΗΣ ΡΑΓΚΟΥΣΗΣ:** Κάνετε τα ίδια του Αθανασίου! Κάνετε τα ίδια αίσχη του Αθανασίου! Δώστε μου τώρα τον λόγο, όπως ανακοινώσατε!

**ΠΡΟΕΔΡΟΣ (Κωνσταντίνος Τασούλας):** Όχι, αναλαμβάνω εγώ την ευθύνη και προχωρούμε.

**ΙΩΑΝΝΗΣ ΡΑΓΚΟΥΣΗΣ:** Δώστε τώρα τον λόγο! Είπε ότι είπα, «οι τρομοκράτες να τρομοκρατήσουν τη Νέα Δημοκρατία». Είναι ντροπή σας! Δώστε μου τώρα τον λόγο!

**ΠΡΟΕΔΡΟΣ (Κωνσταντίνος Τασούλας):** Εντάξει, ντροπή μου. Ντροπή μου. Δεν πειράζει, ντροπή μου. Το αποδέχομαι. Έχετε δίκιο, ντροπή μου. Ντρέπομαι.

Κύριε Λιούτα, έχετε τον λόγο.

**ΑΘΑΝΑΣΙΟΣ ΛΙΟΥΤΑΣ:** Ξεκινώντας και με βάση τα όσα προηγήθηκαν….

**ΙΩΑΝΝΗΣ ΡΑΓΚΟΥΣΗΣ:** Δεν μπορείτε να παραβιάζετε άλλο τον Κανονισμό!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Κύριε Λιούτα, συνεχίστε. Είστε νέος, μη φοβάστε. Έχετε δυνατή φωνή.

**ΑΘΑΝΑΣΙΟΣ ΛΙΟΥΤΑΣ:** …θα ήθελα να τονίσω ότι ο κ. Πολάκης, με την απαράδεκτη συμπεριφορά του,…

**ΠΡΟΕΔΡΟΣ (Κωνσταντίνος Τασούλας):** Πρέπει να σοβαρευτούμε κάποια στιγμή. Υπάρχει και ένας αναπτυξιακός νόμος.

**ΑΘΑΝΑΣΙΟΣ ΛΙΟΥΤΑΣ:** ...απαξίωσε ξεκάθαρα την κοινοβουλευτική διαδικασία και το Προεδρείο. Οι εικόνες που είδαμε όλοι να εξελίσσονται στην Ολομέλεια χθες, είναι εικόνες που δεν αξίζουν στην ιστορία αυτής της Αίθουσας και αφήνουν έκθετο τον κ. Τσίπρα και τον ΣΥΡΙΖΑ.

Εισερχόμενος τώρα στη συζήτησή μας για τον αναπτυξιακό νόμο, θα πρέπει να τονίσουμε ότι πρόκειται για ένα κείμενο πολύ σημαντικό, για ένα κείμενο που έρχεται και αναδεικνύει στην πράξη τις στοχεύσεις και το όραμά μας για την πραγματική ανάπτυξη στον τόπο μας. Πρόκειται για ένα κείμενο το οποίο είναι σύγχρονο, υπό την έννοια ότι εντάσσεται και προσαρμόζεται στο σήμερα και επιδιώκει να προωθήσει τη βιώσιμη ανάπτυξη, διαβλέποντας και αντιμετωπίζοντας όλες τις σύγχρονες προκλήσεις.

Είναι ο οδικός χάρτης για την ανάπτυξη, ο οποίος έρχεται και φωτίζει οικονομικούς και παραγωγικούς τομείς, η ενίσχυση των οποίων μπορεί να αναδείξει και να προωθήσει το πολύπλευρο ανταγωνιστικό πλεονέκτημα της πατρίδας μας.

Ο νέος αναπτυξιακός νόμος εισάγει δεκατρία θεσμικά καθεστώτα: τον ψηφιακό και τεχνολογικό μετασχηματισμό επιχειρήσεων, την πράσινη μετάβαση και την περιβαλλοντική αναβάθμιση επιχειρήσεων, το νέο επιχειρείν, το καθεστώς δίκαιης αναπτυξιακής μετάβασης, την έρευνα και την εφαρμοσμένη καινοτομία, την αγροδιατροφή, τη μεταποίηση και την εφοδιαστική αλυσίδα, την επιχειρηματική εξωστρέφεια και την ενίσχυση των τουριστικών επενδύσεων, τις εναλλακτικές μορφές τουρισμού και τις μεγάλες επενδύσεις, τις ευρωπαϊκές αλυσίδες αξίας και την επιχειρηματικότητα 360 μοιρών.

Πρόκειται για μία γκάμα θεματικών παραγωγικών τομέων, οι οποίες μπορούν να προσελκύσουν και τον πυρήνα της παραγωγικής μας Ελλάδας. Είναι τομείς που θα προσελκύσουν τους Έλληνες που παράγουν και που θέλουν να συνεχίσουν να παράγουν, τους Έλληνες που διαβλέπουν μέσα από την εξέλιξη της τεχνολογίας, μέσα από την τέταρτη βιομηχανική επανάσταση και μέσα από την αντιμετώπιση της κλιματικής κρίσης και την προστασία του περιβάλλοντος το βιώσιμο οικονομικό μέλλον της πατρίδας μας και όλων των Ελλήνων.

Τα δεκατρία αυτά θεματικά καθεστώτα είναι μια πρόβλεψη βαθιά συνδεδεμένη με το συνολικό αναπτυξιακό όραμα, το οποίο βάζει σε ισχύ και θέτει σε εφαρμογή η Κυβέρνησή μας, συνδέονται με τις προβλέψεις και τους στόχους της έκθεσης της Επιτροπής Πισσαρίδη, αναδεικνύουν το πνεύμα του Εθνικού Σχεδίου Ανάκαμψης και Ανθεκτικότητας «Ελλάδα 2.0» και τη στρατηγική για τη βιομηχανία, «Βιομηχανία 4.0».

Για πρώτη φορά ο στόχος της ανάπτυξης στον τόπο μας τοποθετεί όλες τις εθνικές στοχεύσεις και προσπάθειες προς έναν ενιαίο προσανατολισμό, ικανό να αντικατοπτρίζει και να αντιμετωπίζει τις σύγχρονες ανάγκες και προκλήσεις.

Ο στόχος του αναπτυξιακού μας νόμου είναι οι επενδύσεις, οι επενδύσεις που σημαίνουν νέες θέσεις εργασίας, που σημαίνουν δημιουργία νέου εισοδήματος, που σημαίνουν την αύξηση της απασχόλησης και την ανάδειξη του υψηλά καταρτισμένου και παραγωγικά πολύ έμπειρου εργατικού μας δυναμικού.

Όλα αυτά μαζί στοχεύουν στην ευθεία ενίσχυση της εθνικής μας ανταγωνιστικότητας.

Πώς, όμως, επιτυγχάνεται ο στόχος της αύξησης των επενδύσεων;

Χορηγούμε υψηλά ποσοστά κρατικών ενισχύσεων και παρέχουμε σημαντικά κίνητρα. Αίρονται γραφειοκρατικά εμπόδια, διευκολύνονται οι διαδικασίες έγκρισης, μειώνεται ο χρόνος ανταπόκρισης των υπηρεσιών στα υποβαλλόμενα αιτήματα και αξιοποιείται ένα νέο πληροφοριακό σύστημα. Ενισχύουμε παραγωγικούς τομείς, οι οποίοι μπορούν να φέρουν υψηλά ποσοστά απόδοσης και στηρίζουμε απομακρυσμένες και αποκεντρωμένες περιοχές της πατρίδας μας.

Όπως πολύ εύστοχα επισημάνθηκε από τους Υπουργούς στην επιτροπή κατά τη συζήτηση του νομοσχεδίου, ο νέος αναπτυξιακός νόμος είναι ένας νόμος ο οποίος σχεδιάστηκε για να στηρίξει αποφασιστικά και σε πάρα πολύ μεγάλο βαθμό την ελληνική περιφέρεια. Με τη διασφάλιση της χρηματοδότησης θα γίνεται και η ενεργοποίηση των καθεστώτων ενίσχυσης, που θα προκηρύσσονται σε σταθερούς κύκλους σε ετήσια βάση.

Αυτό, σε συνδυασμό με το πληροφοριακό σύστημα που προβλέπεται, καθιστά τον νέο αναπτυξιακό νόμο πολύ ελκυστικό για όλους τους ενδιαφερόμενους επενδυτές.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Κυρίες και κύριοι, ο κόσμος των επενδυτών και όλοι οι οικονομικοί φορείς μπορούν να βεβαιώσουν ότι ένα από τα διαχρονικότερα και πολύ κρίσιμα προβλήματα που είχαν να αντιμετωπίσουν κατά την εφαρμογή των προηγούμενων αναπτυξιακών νόμων, ήταν η γραφειοκρατία. Με τον νέο νόμο προσπαθούμε πολύ στοχευμένα και με αποφασιστικότητα η γραφειοκρατία αυτή να αντιμετωπιστεί. Ο χρόνος αξιολόγησης των επενδυτικών σχεδίων μειώνεται αποφασιστικά και απόλυτα, γεγονός που θα διευκολύνει σε κρίσιμο και μεγάλο βαθμό τους ενδιαφερόμενους επενδυτές. Οι μεγάλοι χρόνοι αναμονής στον χώρο του επιχειρείν αποτελούν μία πρώτης τάξεως ταλαιπωρία και, σε μεγάλο βαθμό, ένα σοβαρό αντικίνητρο σε βάρος της επένδυσης και της επιχειρηματικότητας. Η αντιμετώπιση της γραφειοκρατίας για εμάς αποτελεί ένα βασικό στόχο. Δεν υπάρχει νομοσχέδιό μας που να μην περικλείει και την πολιτική μας για μείωση της γραφειοκρατίας.

Κυρίες και κύριοι συνάδελφοι, διαπερνώντας τα νέα θεματικά καθεστώτα μπορεί κανείς να παρατηρήσει τον πολύπλευρο χαρακτήρα που αποκτά ο στόχος της ανάπτυξης για εμάς, για την Κυβέρνηση της Νέας Δημοκρατίας, εφαρμοσμένη καινοτομία, νέο επιχειρείν, ψηφιακός μετασχηματισμός, εκσυγχρονισμός και αναβάθμιση, αγροδιατροφή, μεταποίηση, εφοδιαστική αλυσίδα και τουρισμός και εναλλακτικές μορφές τουρισμού. Και όλα αυτά περιγράφουν συνδυαστικά τους παραγωγικούς μας τομείς από τους οποίους με σχέδιο και στόχευση μπορεί να προκύψει ένα νέο εθνικό ανταγωνιστικό πλεονέκτημα μεγάλης σημασίας εγχώριας και διεθνούς εμβέλειας.

Ειδικά όσον αφορά την Περιφέρεια της Θεσσαλίας και τον Νομό Τρικάλων, από τον οποίο προέρχομαι και κατάγομαι, οι ευκαιρίες που μπορούν να δοθούν είναι τεράστιες. Οι τοπικές μας κοινωνίες στον Νομό Τρικάλων βασίζονται στην πρωτογενή παραγωγή, στη μεταποίηση και στον τουρισμό. Η αναπτυξιακή στήριξη μέσω του νέου αναπτυξιακού νόμου μπορεί να συνεισφέρει πολλά και να στηρίξει τόσο το όραμα του τόπου μου και των συμπολιτών μου όσο και το όραμα ολόκληρης της χώρας μας για ανάπτυξη και ευημερία.

Κυρίες και κύριοι συνάδελφοι, κλείνοντας θα ήθελα να υπογραμμίσω ότι στην πατρίδα μας σήμερα ο κόσμος της ελεύθερης οικονομίας, της επιχειρηματικότητας, ο κόσμος της εργασίας και συνολικά ολόκληρη η κοινωνία μας αναζητούν πάντα την ευκαιρία της παραγωγής, της εργασίας και της εξέλιξης. Και εμείς πάντα θα εργαζόμαστε για να προσφέρουμε αυτές τις συνθήκες και αυτές τις προϋποθέσεις ρεαλιστικής και βιώσιμης ανάπτυξης. Είναι μια μεγάλη προσφορά από την πλευρά της πολιτείας η μέριμνα και η στήριξη για την ανάπτυξη και την εξέλιξη όλων των τοπικών κοινωνιών και συνολικά ολόκληρης της χώρας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Λοιπόν ακούστε, επειδή κάποιοι συνάδελφοι είχαν ζητήσει τον λόγο επί προσωπικού, ο Πρόεδρος απεφάνθη και είπε ότι δεν υπάρχει προσωπικό. Παρακαλώ πολύ μην μου ζητάτε οι ίδιοι τον λόγο επί προσωπικού. Δεν υπάρχει ούτε μία περίπτωση στο εκατομμύριο να ανατρέψω και να πάρω άλλη θέση από αυτή που πήρε ο Πρόεδρος της Βουλής.

O κ. Ραγκούσης πρότεινε – και αυτό είναι κάτι άλλο- ότι αφού του έχει απομείνει μόνο η τριτολογία του, γιατί χρησιμοποίησε όλο τον χρόνο του ως Κοινοβουλευτικός Εκπρόσωπος, να μιλήσει, να πει ό,τι θέλει για τρία λεπτά και όχι για προσωπικό. Όμως εξαντλεί πλέον όλο τον χρόνο της ομιλίας του σήμερα.

Ορίστε, έχετε τον λόγο για τρία λεπτά, κύριε Ραγκούση.

**ΙΩΑΝΝΗΣ ΡΑΓΚΟΥΣΗΣ:** Ευχαριστώ, κύριε Πρόεδρε.

Και τι να πω; Με μεγάλη λύπη αναγκάζομαι να το κάνω αυτό. Ο κ. Τασούλας όχι μόνο αναγνώρισε ότι είχαν τεθεί ζητήματα επί προσωπικού, αλλά έκανε και διευθέτηση, τον τροχονόμο, ποιος θα πάρει τον λόγο πρώτος και δεύτερος. Και ο κ. Γεωργιάδης έκανε εκείνη την ώρα πίσω, για να πάρω εγώ τον λόγο και μετά ο κ. Τασούλας είπε ότι δεν δίνει τον λόγο επί προσωπικού. Κρίνεται ο κ. Τασούλας δυστυχώς.

Λοιπόν, η μεγαλύτερη απόδειξη για το αντισυνταγματικό, πραξικοπηματικό που συνέβη χτες το βράδυ είναι το γεγονός ότι ο κ. Πολάκης έκανε μία πλήρη ομιλία για τα θέματα που και χθες είχε ξεκινήσει να μιλάει, διεκόπη και του υπεβλήθησαν και ένα σωρό ποινές, ενώ σήμερα από τον ίδιο τον Πρόεδρο της Βουλής μπόρεσε και μίλησε μέχρι και ολόκληρα δώδεκα λεπτά. Αυτή είναι η μεγαλύτερη απόδειξη του τι έγινε χθες.

Δεύτερον, θα πω δύο κουβέντες για τον κ. Γεωργιάδη. Εάν όλα όσα λέει ο κ. Γεωργιάδης, για την ανάγκη να τηρούνται οι αρχές του κράτους δικαίου στην Ελλάδα, τα πιστεύει, τότε ένα πράγμα μένει να κάνει ακόμη μετά τα όσα είπε. Να πάει μάρτυρας κατηγορίας κατά του κ. Μητσοτάκη στην αγωγή που του άσκησε χτες ο κ. Βαξεβάνης και άλλοι δημοσιογράφοι για το γεγονός ότι ανέβηκε σε αυτό το Βήμα ο κ. Μητσοτάκης και καταπατώντας κάθε αρχή του κράτους δικαίου απένειμε και ποινές καταδικάζοντας δημοσιογράφους.

Και δεύτερον εμένα προσωπικά μου αρκεί που ο κ. Γεωργιάδης ομολόγησε από αυτό εδώ το Βήμα ότι ήταν αυτός που τράβηξε εχθές το βίντεο της «trash TV» Φουρθιώτης - Κυβέρνηση.

Και τώρα να πω λίγο για το πολύ σοβαρό προσωπικό θέμα, που θα ήταν πραγματικά γελοιότητα, κυρίες και κύριοι συνάδελφοι, αν δεν ήταν τόσο πολύ σοβαρό θέμα. Και παρακαλώ να με προσέξετε και να μεταφερθούν και στον Κυβερνητικό Εκπρόσωπο, που θα μεταφερθούν εκ των πραγμάτων.

Τι είπε προηγουμένως παραποιώντας με άθλιο τρόπο αυτό που είπα εγώ, θυμίζοντας την ιστορική φράση του Γεωργίου Παπανδρέου, ο κύριος Κυβερνητικός Εκπρόσωπος, κ. Οικονόμου; Ότι -αν είναι δυνατόν!- κάλεσα τους τρομοκράτες να βάλουν βόμβες στη Νέα Δημοκρατία και να τους τρομοκρατήσουν. Ντροπή, ντροπή, τέτοια παραποίηση, τέτοια διαστρέβλωση! Είναι δε τόσο μεγάλη αυτή η διαστρέβλωση που ρητώς αναφέρω στον κ. Οικονόμου μετά και από αυτά που λέω τώρα, ότι εμείς είμαστε απολύτως εναντίον κάθε μορφής, κάθε πράξης τρομοκρατών, τρομοκρατικής οργάνωσης που νομίζουν ότι είναι αυτοί το κράτος και επιβάλλουν ποινές βάζοντας βόμβες και κάνοντας διάφορες τέτοιες έκνομες πράξεις. Είμαστε απολύτως απέναντί τους και απολύτως καταδικάζουμε αυτές τις πράξεις.

Μετά λοιπόν και από αυτές εδώ τις αναφορές που κάνω, εάν ο κ. Οικονόμου δεν ανακαλέσει αυτό που είπε ό,τι δήθεν εγώ ανέφερα, τότε επειδή ο καθένας μας κυρίες και κύριοι συνάδελφοι έχει τις προσωπικές του κόκκινες γραμμές και οφείλει να τις βάζει εκεί που νομίζει, έτσι έχω και εγώ τις προσωπικές μου κόκκινες γραμμές. Θα έχει άσχημα ξεμπερδέματα στη δικαιοσύνη ο κ. Οικονόμου μαζί μου. Γιατί το μέτωπο που εμείς έχουμε με την τρομοκρατία είναι απόλυτο και αδιαπραγμάτευτο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή.

**ΠΡΟΕΔΡΕΥΩΝ (Νικήτας Κακλαμάνης):** Έγινε σαφές.

**ΙΩΑΝΝΗΣ ΡΑΓΚΟΥΣΗΣ:** Τελείωσα, κύριε Πρόεδρε. Σας παρακαλώ τελείωσα.

**ΠΡΟΕΔΡΕΥΩΝ (Νικήτας Κακλαμάνης):** Τελειώστε.

**ΙΩΑΝΝΗΣ ΡΑΓΚΟΥΣΗΣ:** Ναι, αλλά όταν έχουν συμβεί όλα αυτά, σας παρακαλώ να το συνυπολογίσετε, αλλά όντως τελείωσα.

Όταν λοιπόν έχουν συμβεί όλα αυτά και έχουν υπάρξει αυτές οι ιστορικές αναφορές, δεν μπορεί κάποιος με αυτό το γελοίο τρόπο να προσπαθεί να τις στρέψει εναντίον μας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, καθαρίστε το Βήμα.

Τον λόγο έχει ο κ. Ανδρέας Πουλάς από το Κίνημα Αλλαγής, ο οποίος περίμενε καρτερικά.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η Νέα Δημοκρατία και ο ΣΥΡΙΖΑ για άλλη μια φορά επιδίδονται σε μια άγονη και στείρα αντιπαράθεση, σε έναν αγώνα εντυπώσεων κακών για το ελληνικό Κοινοβούλιο και για τους Έλληνες πολίτες. Τέτοιες αντιπαραθέσεις μόνο βλάπτουν το ελληνικό πολιτικό σύστημα και δεν αρμόζουν στον ελληνικό λαό. Επίσης μετά τα όσα είπε ο Υπουργός, ο κ. Γεωργιάδης, θεωρώ θεσμική απρέπεια να μην δοθεί ο λόγος στον Κοινοβουλευτικό μας Εκπρόσωπο να απαντήσει επί των ζητημάτων που έθεσε ο κ. Γεωργιάδης.

Να πάμε τώρα στο σημερινό νομοσχέδιο. Η πολιτική που ακολουθεί η Κυβέρνηση σε όλους τους τομείς δεν αφήνει περιθώρια ούτε ελπίδας ούτε αισιοδοξίας. Μέσα σε αυτήν την άκρως απαισιόδοξη ατμόσφαιρα απογοήτευσης, κοινωνικής αγανάκτησης και αποδόμησης του επιτελικού αφηγήματος, φέρνετε στην Βουλή προς ψήφιση ένα νομοσχέδιο πολλά υποσχόμενο που φιλοδοξεί να φέρει επενδύσεις και να μειώσει τη γραφειοκρατία. Αφορά λοιπόν σε ένα πολύπαθο τομέα, τον τομέα της ανάπτυξης που αποτελεί το ζητούμενο και επιθυμητό μετά από δέκα χρόνια οικονομικής κρίσης, δύο χρόνια παγκόσμιας πανδημίας και εν μέσω μιας περιόδου έντονων γεωπολιτικών εξελίξεων και επικίνδυνων γεωστρατηγικών ανατροπών.

Κατ’ αρχάς πρέπει να τονιστεί ότι ο χρόνος έναρξης εφαρμογής του συγκεκριμένου νόμου πλαισίου είναι άγνωστος, ενώ επιπλέον απαιτούνται είκοσι μία υπουργικές και κοινές υπουργικές αποφάσεις για την υλοποίησή του, συντηρώντας τη γραφειοκρατία που ισχυρίζεστε ότι καταπολεμάτε.

Πρόκειται για έναν νόμο fast track με αποδέκτες κυρίως τις μικρές και μεγάλες επιχειρήσεις, καθώς για τις μεσαίες προβλέπονται μόνο φοροαπαλλαγές με εξαίρεση εκείνων που θα ενταχθούν στο καθεστώς της δίκαιης αναπτυξιακής μετάβασης. Οι μεσαίες επιχειρήσεις που αποτελούν τη ραχοκοκαλιά της ελληνικής οικονομίας και κρατήθηκαν ζωντανές στα πέτρινα χρόνια της δημοσιονομικής πίεσης, μένουν ουσιαστικά έξω από τα χρηματοδοτικά εργαλεία αυτού του νόμου. Πρόκειται για χτύπημα κάτω από τη ζώνη που υπονομεύει την ανάπτυξη και για ταξική επιλογή που μεγαλώνει το χάσμα μεταξύ μικρών και μεγάλων επιχειρήσεων.

Επιπλέον, η πρότασή σας είναι πρόχειρη, ημιτελής, καθώς λείπουν οι συνθήκες επιλογής και οι κατάλογοι προτεραιότητας για τις επιχειρήσεις που έχουν πρόσβαση και στις τρεις μορφές ενισχύσεων, με κίνδυνο στην πράξη να έχουμε λίγους δικαιούχους με μεγαλύτερες ενισχύσεις. Η δε υπόσχεσή σας περί ενίσχυσης της περιφερειακής ανάπτυξης δεν φαίνεται να υλοποιείται μόνο με τη μεταφορά κονδυλίων που αφορούν τις επενδυτικές προτάσεις του συνόλου των Νομών Μακεδονίας και Θράκης στο Υπουργείο Μακεδονίας και Θράκης.

Πιστεύετε ότι είναι αρκετές οι εξαγγελίες για την 100% κάλυψη των επενδύσεων στις περιοχές που βίαια και με κρατική εντολή άλλαξαν το παραγωγικό τους μοντέλο, όταν δεν έχει προηγηθεί διαβούλευση με τις τοπικές κοινωνίες και για το αναπτυξιακό μοντέλο που θα ακολουθηθεί τα επόμενα χρόνια;

Έχει προηγηθεί κατηγοριοποίηση των οικονομικών και αναπτυξιακών προτεραιοτήτων κάθε νομού και των τρόπων αξιοποίησης του ανθρώπινου δυναμικού του; Έχουν αξιολογηθεί τα αποτελέσματα των προηγούμενων αναπτυξιακών νόμων, ώστε να διαπιστωθεί γιατί αυτή η πολυπόθητη ανάπτυξη δεν έχει έρθει ακόμα;

Και γιατί σε μία χώρα με έντονη νησιωτικότητα λείπει κάθε πρόβλεψη από τον αναπτυξιακό νόμο για την ανάπτυξη των νησιών μας, καταδικάζοντάς τα σε τουριστική μονοκαλλιέργεια; Είναι δυνατόν σε μία χώρα με μεγάλες περιφερειακές ανισότητες, με αναπτυξιακό έλλειμμα και γερασμένο πληθυσμό να λείπει ειδική μέριμνα για την επιχειρηματικότητα στις νησιωτικές περιοχές και ιδίως εκείνες που δέχθηκαν το πλήγμα στο τουριστικό προϊόν τους λόγω των προσφυγικών κυμάτων;

Αντί να έχουν λόγο οι τοπικές κοινωνίες για το είδος των επενδύσεων την ευθύνη αυτή τη μεταβιβάζετε αβασάνιστα στις τράπεζες, στις οποίες αναθέτετε την αξιολόγηση των επενδυτικών σχεδίων. Σας θυμίζω ότι ο ρόλος της Κυβέρνησής σας είναι επιτελικός. Εσείς καθορίζετε τις αναπτυξιακές προτεραιότητες σύμφωνα με τις ανάγκες της χώρας, τις δυνατότητες των τοπικών κοινωνιών και τα συγκριτικά πλεονεκτήματα κάθε περιοχής και όχι οι ιδιώτες, οι τράπεζες και τα επενδυτικά σχήματα σύμφωνα με τα δικά τους συμφέροντα. Εσείς απεμπολείτε αυτήν την κυβερνητική σας αρμοδιότητα και αβασάνιστα και επιπόλαια το αναθέτετε σε ιδιώτες χωρίς καμμία εγγύηση αξιοπιστίας και διαφάνειας. Επιμένετε στην εμπλοκή του ιδιωτικού τομέα παντού. Δεν έχετε αντιληφθεί ακόμη πόσο ανεπαρκής έχει αποδειχθεί ο ιδιωτικός τομέας στην αντιμετώπιση προβλημάτων που χρονίζουν;

Επιπλέον τα δεκατρία καθεστώτα που προβλέπετε αφ’ ενός είναι αόριστα και παραπέμπουν σε παρωχημένα παραγωγικά μοντέλα του παρελθόντος και αφ’ ετέρου απέχουν από τις κατευθύνσεις που θέτει η υπόλοιπη Ευρώπη, όπου οι επενδύσεις κατευθύνονται σε πολύ συγκεκριμένους κλάδους, όπως σε λογισμικό, στην πληροφορική, σε μηχανολογικό εξοπλισμό, στις μεταφορές, στη χημική βιομηχανία, στα φάρμακα, στις υπηρεσίες υγείας, στα ηλεκτρονικά, στον αγροδιατροφικό κλάδο.

Οι μέχρι σήμερα επιδόσεις σας στην οικονομία είναι πολλά λόγια και λίγα έργα, όπως ακριβώς και στη διαχείριση της πανδημίας και των ακραίων καιρικών φαινομένων. Η προχειρότητα και τα φτωχά οικονομικά αποτελέσματα παρά τις διακηρύξεις κρατάνε χαμηλά τις προσδοκίες για την αξιοποίηση των χρημάτων του Ταμείου Ανάκαμψης.

Εσείς από την πλευρά σας συντηρείτε την αμφισβήτηση και την αβεβαιότητα καθώς δεν έχετε εκπονήσει έναν σχεδιασμό εθνικής ανάγκης που θα συμπεριλαμβάνει τη συνεργασία, την αλληλοσυμπλήρωση και την συνέργεια όλων των χρηματοδοτικών εργαλείων που έχουμε στη διάθεσή μας, όπως το ΕΣΠΑ, τον αναπτυξιακό νόμο, το Ταμείο Ανάκαμψης, τα ευρωπαϊκά ταμεία, και δεν τα έχετε συνδέσει με συγκεκριμένους, μετρήσιμους στόχους και αποτελέσματα σε βάθος εξαετίας.

Ποια συγκεκριμένα ποιοτικά κριτήρια και ποιες κατευθύνσεις λοιπόν έχετε θέσει για την επιλογή των επενδυτικών σχημάτων; Ποια μακροπρόθεσμα κίνητρα δίνονται για την αύξηση των εξαγωγών; Ποιες είναι οι δεσμεύσεις των επενδυτών να διατηρήσουν τις θέσεις εργασίας για συγκεκριμένο χρονικό διάστημα και κυρίως να συνεισφέρουν συγκεκριμένα, απτά και μετρήσιμα αποτελέσματα στο ΑΕΠ της χώρας;

Ειδικότερα στον αγροτικό τομέα δεν υπάρχει ένας συγκεκριμένος σχεδιασμός ανάλογα με τις καλλιέργειες κάθε περιοχής. Πρόκειται για έναν τομέα στον οποίο ακόμα αποκλίνουμε σημαντικά από τις άλλες χώρες της Ευρωπαϊκής Ένωσης ακόμα και εκείνες που έχουν τον ίδιο πληθυσμό με τη χώρα μας.

Ποιες είναι οι προτεραιότητές μας στον αγροδιατροφικό τομέα, την κτηνοτροφία, την ενίσχυση της εκτατικής κτηνοτροφίας, της ιχθυοκαλλιέργειας, τα αμπέλια, τα εσπεριδοειδή, τις ελιές, το βαμβάκι, τη σταφίδα;

Με άλλα λόγια ο υπό ψήφιση αναπτυξιακός νόμος μοιάζει με μια ημιτελή προσπάθεια, βιαστική και πρόχειρη με σαφές ταξικό πρόσημο, που αφήνει εκτός νυμφώνος τη μεσαία επιχειρηματικότητα και τον μεμονωμένο αγρότη. Έστω και τώρα εμείς, όπως είπε και ο εισηγητής μας, σας προτείνουμε συγκεκριμένα μέτρα για την άμβλυνση των αρνητικών στοιχείων του παρόντος νομοσχεδίου.

Κυρίες και κύριοι συνάδελφοι, κλείνοντας, για την επίτευξη της αναπτυξιακής έκρηξης, που έχει ανάγκη η χώρα, απαιτείται κυβερνητική γενναιότητα, όραμα και εθνική στρατηγική. Δεν πρόκειται να αλλάξει με μεγάλα λόγια το παρωχημένο παραγωγικό μοντέλο της χώρας, με τα ολιγοπώλια, τη χαμηλή ανταγωνιστικότητα και την υστέρηση στις εξαγωγές.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Στο Βήμα καλείται η συνάδελφος από τον ΣΥΡΙΖΑ κ. Κυριακή Μάλαμα.

Μετά τη συνάδελφο κ. Μάλαμα θα μιλήσει ο συνάδελφος κ. Σταμενίτης που έκανε αμοιβαία μετάθεση με την κ. Ευθυμίου. Εγώ εκ λάθους, επειδή είχα σβήσει την κ. Ευθυμίου, φώναξα την κ. Μάλαμα. Δεν πειράζει, μετά τον λόγο έχει ο κ. Σταμενίτης.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, ζήσαμε χθες τον ορισμό του κοινοβουλευτικού πραξικοπήματος. Ο Αντιπρόεδρος της Βουλής Χαράλαμπος Αθανασίου λογόκρινε με χουντικού τύπου επιχειρήματα τον Παύλο Πολάκη, ο οποίος κατέθετε σωρεία στοιχείων για το σκάνδαλο της «NOVARTIS». Χθες θυμίσατε σε όλους τι σημαίνει Δεξιά και Δεξιά σημαίνει φίμωση της δημοκρατίας και κουκούλωμα των σκανδάλων.

(Χειροκροτήματα από την πτέρυγα του ΣΥΡΙΖΑ)

Ο Αντιπρόεδρος Αθανασίου, και λυπούμαστε ειλικρινά για αυτό, έδωσε την εικόνα του ιεροεξεταστή, ο οποίος ορθώνεται για να τιμωρήσει. Τι κατάντια, αλήθεια, ε;

Νομίζετε ότι ο ελληνικός λαός δεν θυμάται; Μια χαρά θυμάται και να είστε σίγουροι ότι το μαύρο σας, και το παλιό και το καινούργιο, στη δημοκρατία ειδικά θα το απαντήσει με μαύρο απέναντί σας.

Κι έρχομαι όμως τώρα στο νομοσχέδιο το οποίο καλούμαστε να συζητήσουμε σήμερα, να συζητήσουμε για τον νέο αναπτυξιακό νόμο μέσα σε ένα οικονομικό κλίμα εξαιρετικά ζοφερό για τις μικρομεσαίες επιχειρήσεις. Τα δύο χρόνια της πανδημίας και κυρίως η διαχείριση της κρίσης από την Κυβέρνηση άφησαν βαθιά τραύματα στην επιχειρηματικότητα. Μικρές επιχειρήσεις του κλάδου του λιανεμπορίου και της εστίασης αφανίστηκαν. Αγροτικές επιχειρήσεις διαλύθηκαν. Μικρά τουριστικά καταλύματα έβαλαν λουκέτο. Τουριστικές επιχειρήσεις σε ορεινούς ή και χειμερινούς προορισμούς εξαφανίστηκαν. Συνολικά ο παραγωγικός ιστός της χώρας μας καταστράφηκε σε πολύ-πολύ μεγάλο βαθμό. Οι συνέπειες αυτής της κατάρρευσης το τελευταίο διάστημα και ιδιαίτερα μετά το καλοκαίρι, τώρα δηλαδή, αρχίζουν και φαίνονται.

Και όλα αυτά γιατί; Γιατί η Κυβέρνηση πριμοδοτεί συνεχώς τους μεγάλους. Τεράστια ποσά ενισχύσεων σε πολυεθνικές επιχειρήσεις που διαχειρίζονται δημόσιες υποδομές. Αμέτρητα ποσά άτοκων δανείων σε μεγάλες αλυσίδες πολυκαταστημάτων και σουπερμάρκετ, την ώρα που οι μικροί βρίσκονται σε υποχρεωτική αναστολή λειτουργίας.

Τι να θυμηθούμε; Τα βιβλιοπωλεία, τα καφενεία, τα θέατρα, τα ανθοπωλεία, τις λαϊκές αγορές, τα μικρά και πολύ μικρά καταστήματα; Η εχθρική αυτή κατεύθυνση, κυρίες και κύριοι Βουλευτές, προς τις μικρές επιχειρήσεις επιβεβαιώνεται και από το πλαίσιο που θέλετε να εισάγετε με τον αναπτυξιακό αυτόν νόμο.

Τι μας λέει επί της αρχής αυτό το πλαίσιο; Ότι πολύ απλά δεν χωράνε στις ενισχύσεις του οι ατομικές επιχειρήσεις, οι αγρότες και τα ενοικιαζόμενα δωμάτια. Τεράστιος αριθμός επιχειρήσεων και δραστηριοτήτων αποκλείονται. Όμως και εκείνοι που θεωρητικά θα μπορούσαν να ενταχθούν αποκλείονται μέσα από την επιλεξιμότητα του κατώτατου ύψους ενισχύσεων επενδυτικών σχεδίων. Το γυρίσατε πίσω και μας είπατε χθες στις 100.000 το όριο για τις πολύ-πολύ μικρές επιχειρήσεις. Μα, τι μας λέτε όμως παρακάτω; Ότι κατώτατο επιλέξιμο επενδυτικό ύψος ενίσχυσης για μία μικρή επιχείρηση είναι οι 250.000 ευρώ και για μία μεσαία είναι οι 500.000 ευρώ!

Σοβαρολογείτε τώρα; Ξέρετε εσείς καμμία μικρή ή μεσαία επιχείρηση σήμερα με τα τεράστια λειτουργικά κόστη και με τις πολυετείς απαγορεύσεις η οποία θα μπορούσε να στηρίξει τέτοιο ύψος επενδύσεων; Ξέρετε κανένα μικρό ξενοδοχείο που να μπορεί να υποβάλει με αξιώσεις ένα τέτοιο σχέδιο επενδύσεων;

Και σας ρωτώ: Γιατί έχετε εξαιρέσει τις ατομικές επιχειρήσεις; Δεν γνωρίζετε ότι το 95% των αγροτικών επιχειρήσεων είναι ατομικές επιχειρήσεις; Δεν ξέρετε ότι στον τουρισμό η ραχοκοκαλιά της επιχειρηματικότητας είναι ατομικές επιχειρήσεις; Γιατί τους πετάτε όλους αυτούς έξω;

Στην Ευρώπη πολλοί έχουν κατανοήσει ότι το μέλλον βρίσκεται στις πολύ μικρές επιχειρήσεις, στις επιχειρηματικές αυτές συστάδες που προέρχονται από συνέργειες πολύ μικρών επιχειρήσεων, ατομικών επιχειρήσεων, οι οποίες καταφέρνουν πραγματικά να απαντήσουν με καθετοποιημένο τρόπο τις ανάγκες της κοινωνίας και της αγοράς της κοινωνίας. Μια μικρή αγροτική παραγωγή, για παράδειγμα, που θα συνδεθεί με ένα μικρό τουριστικό κατάλυμα και με ένα μικρό εστιατόριο, μπορεί να καταπολεμήσει και να παλέψει και να είναι αποτελεσματική στον τουρισμό. Θα προσφέρει, πραγματικά, στην οικονομία μια υπεραξία. Θα έχει σεβασμό στο περιβάλλον και θα υπάρξει μια πραγματικά δημιουργική κατάσταση όσον αφορά τις θέσεις απασχόλησης.

Αυτοί όλοι, όμως, από τις χρηματοδοτήσεις του νέου αναπτυξιακού νόμου αποκλείονται. Και ποιοι ευνοούνται; Οι μεγάλες εταιρείες, τα μεγάλα ξενοδοχεία, οι κολοσσοί της εφοδιαστικής αλυσίδας, οι μεγάλοι της υδατοκαλλιέργειας, ενώ την ίδια στιγμή, για παράδειγμα, ο μικρός αλιέας δεν μπορεί να πάρει επιδότηση για το καΐκι του, πολύ απλά. Συνεπώς, πρόκειται για έναν αναπτυξιακό νόμο που αναπαράγει και διευρύνει τις οικονομικές ανισότητες και το χάσμα ευκαιριών που υπάρχει ανάμεσα σε μικρούς και μεγάλους.

Και σε ό,τι αφορά το πλαίσιο αξιολόγησης των ιδιωτικών επενδύσεων στη Μακεδονία και τη Θράκη, εδώ επιβεβαιώνεται το ρητό ότι «και ο Άγιος φοβερά θέλει». Στον προγραμματισμό σας ήταν να καταργηθεί η αρμοδιότητα να αξιολογεί σχέδια ιδιωτικών επενδύσεων η αρμόδια υπηρεσία του τομέα Μακεδονίας-Θράκης του Υπουργείου Εσωτερικών. Μετά από μία θύελλα αντιδράσεων που προκάλεσε αυτός ο σχεδιασμός, αφήνετε την αρμοδιότητα εκεί όπου ήταν για σχέδια μέχρι 3 εκατομμύρια ευρώ, αλλά παίρνετε την αρμοδιότητα στην Αθήνα για τις μεγαλύτερες επενδύσεις. Προφανώς, επειδή δεν θέλετε να αποφασίσει η βόρεια Ελλάδα για το πώς θα διαχειριστεί τις μεγάλες προκλήσεις, όπως είναι η απολιγνιτοποίηση για παράδειγμα ή οι μεγάλες επενδύσεις στην ενέργεια, στον τουρισμό και σε άλλους στρατηγικούς τομείς.

Εμείς λέμε ξεκάθαρα ότι ο αναπτυξιακός αυτός νόμος είναι κομμένος και ραμμένος στα μέτρα των μεγάλων και θέτει τεράστια εμπόδια στην ανάπτυξη της μικρής επιχειρηματικότητας, εκείνης που δημιουργεί θέσεις εργασίας και που πληρώνει τους φόρους στο δημόσιο ταμείο. Οι ατομικές επιχειρήσεις που αποκλείετε είναι εκείνες που πληρώνουν φόρο την ώρα που πολύ μεγάλοι στέλνουν τα κέρδη τους στο εξωτερικό. Το μοντέλο αυτό που εσείς συνεχίζετε να αναπαράγετε έφερε τη χώρα σε καθεστώς διαρκούς οικονομικής κρίσης και είναι αυτό που έχει εκτοξεύσει τα ελλείμματα και έχει βυθίσει την οικονομία στην ύφεση.

Εμείς, λοιπόν, σας λέμε να αλλάξετε πορεία και να δώσετε ανάπτυξη στην οικονομία μας με δίκαιο τρόπο, μέσα από τη στήριξη εκείνων που έχουν μεγαλύτερη ανάγκη, δηλαδή των μικρών επιχειρήσεων και των επιχειρήσεων που δημιουργούν θέσεις εργασίας και κοινωνική ανταποδοτικότητα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Θα πάρει τώρα τον λόγο ο κ. Σταμενίτης, μετά η κ. Κεφάλα, ο κ. Συντυχάκης, ο κ. Καββαδάς και εκεί έχει ζητήσει τον λόγο να μιλήσει ο κ. Σκανδαλίδης ως Κοινοβουλευτικός Εκπρόσωπος.

Θα ήθελα να πω στους συναδέλφους του ΣΥΡΙΖΑ ή σε όποιον συνάδελφο θέλει να κάνει και σύντομη τοποθέτηση για τα χθεσινά γεγονότα ότι ελεύθερος είναι να την κάνει, αλλά νομίζω ότι είναι πολιτικά unfair να γίνονται χαρακτηρισμοί στο πρόσωπο του κ. Αθανασίου τη στιγμή που δεν είναι εδώ, για να απαντήσει. Και με φέρνετε κι εμένα και τον όποιο Προεδρεύοντα σε δύσκολη θέση, γιατί κάποια στιγμή θα απαντήσω εγώ. Μην το κάνετε αυτό.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Παπαθανάση.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Για να διευκολύνω τη συζήτηση, να πω ότι θα προστεθεί στις νομοτεχνικές ότι θα συμπεριληφθούν οι ατομικές επιχειρήσεις στην αγροδιατροφή για επιχειρηματικά σχέδια έως 200.000 ευρώ.

**ΠΡΟΕΔΡΕΥΩΝ (Νικήτας Κακλαμάνης):** Ωραία, ακούστηκε μεν, αλλά καλό είναι να κατατεθεί και γραπτά, για να διανεμηθεί και να το έχουν μπροστά τους οι συνάδελφοι.

Κύριε Σταμενίτη, ορίστε, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, εξαιρετική η προσθήκη που έκανε μόλις τώρα ο Αναπληρωτής Υπουργός και πραγματικά δίνει μια ώθηση στον πρωτογενή τομέα.

Νομίζω ότι τα όσα ζήσαμε χθες και είδαμε και σήμερα, οι πολίτες τα είδαν και θα τα κρίνουν. Νομίζω ότι πήραν και όλοι τις κατάλληλες απαντήσεις, όπως έδωσε η Νέα Δημοκρατία και η Κυβέρνηση στην Αντιπολίτευση το προηγούμενο τριήμερο τις απαντήσεις μέσα από την παρουσίαση του κυβερνητικού έργου των τελευταίων δυόμισι χρόνων και νομίζω ότι λύσαμε όλες τις απορίες. Δεν ακούσαμε καμμία πρόταση σχετικά με το πώς οι ίδιοι πιστεύουν ότι πρέπει να κυβερνηθεί ο τόπος, για το ποια είναι η πρότασή τους, για παράδειγμα, ώστε να δημιουργήσουμε νέες και καλές θέσεις εργασίας για τους νέους και τις νέες χώρες. Δεν ακούσαμε ούτε μία λέξη από την Αξιωματική Αντιπολίτευση για το πώς πιστεύουν ότι πρέπει να αντιμετωπίσουμε την πανδημία, την ενεργειακή κρίση, την ακρίβεια. Προσέξτε, εμείς ξέρουμε πώς να το κάνουμε και το κάνουμε, αλλά υποτίθεται ότι καταθέσατε μια πρόταση δυσπιστίας γιατί εσείς ξέρετε καλύτερα. Μόνο που εμάς δεν μας είπατε τίποτα από αυτά που γνωρίζετε.

Επομένως, νομίζω ότι μπορούμε να προχωρήσουμε στο νομοθετικό έργο αυτής της Κυβέρνησης που έχει σχέδιο και εφαρμόζει ένα συγκεκριμένο πρόγραμμα, που προωθεί τις μεταρρυθμίσεις, μετασχηματίζει το κράτος, τη δημόσια διοίκηση, αναλαμβάνει πρωτοβουλίες για την προστασία του περιβάλλοντος, εισάγει τη χώρα στην ψηφιακή εποχή, εκσυγχρονίζει την εργασιακή νομοθεσία, μεριμνά για τους αδύναμους, στηρίζει την κοινωνία στο σύνολό τους όποτε και όταν χρειαστεί.

Κυρίες και κύριοι συνάδελφοι, η Κυβέρνηση της Νέας Δημοκρατίας πιστή στην ιδεολογία που υπηρετεί η παράταξή μας και απόλυτα συνεπής με τα όσα παρουσιάσαμε προεκλογικά στον ελληνικό λαό εφαρμόζει ένα μεγάλο συνεκτικό σχέδιο για την αλλαγή του παραγωγικού μοντέλου της χώρας, το μετασχηματισμό της οικονομίας μας και την αναμόρφωση της Ελλάδας στο σύνολό της. Τελικός στόχος αυτού του μεγάλου εγχειρήματος είναι η ευημερία όλων των πολιτών μέσα από τη δημιουργία πολλών, νέων και καλών θέσεων εργασίας. Και εμείς πιστεύουμε ότι, για να δημιουργήσεις θέσεις εργασίας, χρειάζεσαι νέες επενδύσεις, και δημόσιες σαφώς αλλά κυρίως ιδιωτικές. Σε αυτόν το σχεδιασμό εντάσσεται και το νομοσχέδιο που συζητάμε σήμερα και το οποίο αντικαθιστά τον προηγούμενο αναπτυξιακό νόμο εισάγοντας μια σειρά από καινοτομίες που εξυπηρετούν αυτήν ακριβώς την αντίληψη που έχουμε και τον στόχο τον οποίο υπηρετούμε, δηλαδή τη δημιουργία νέου πλούτου, νέων δουλειών για τους Έλληνες και τις Ελληνίδες, μέσα από την ανάπτυξη που θα φέρουν οι επενδύσεις.

Κυρίες και κύριοι συνάδελφοι, τα τελευταία δυόμισι χρόνια η χώρα μας έχει κάνει μια σημαντική στροφή σε σημαντικούς τομείς που επηρεάζουν την οικονομία και αλλάζουν την εικόνα της στο εσωτερικό και στο εξωτερικό. Δεν είμαστε μια χώρα που ακολουθεί τις εξελίξεις, αλλά είμαστε μια χώρα που συμμετέχει και συναποφασίζει και πολλές φορές μάλιστα, πρωτοστατεί στις μεγάλες και σημαντικές αποφάσεις που λαμβάνονται σε επίπεδο Ευρωπαϊκής Ένωσης. Το βλέπουμε αυτό και στις πολιτικές για την αντιμετώπιση της πανδημίας, αλλά και σε αυτές για την αντιμετώπιση της κλιματικής αλλαγής.

Συνεπώς, από τη συνολική στρατηγική και πολιτική που χαράσσει η Κυβέρνηση δεν θα μπορούσε να λείψει ένας νέος αναπτυξιακός νόμος, ο οποίος θα λειτουργήσει ως εργαλείο ανάπτυξης και προόδου, δημιουργώντας ένα γόνιμο έδαφος και το απαραίτητο φιλικό κλίμα για την προσέλκυση νέων επενδύσεων, ένα πλαίσιο που αφήνει πίσω του τα εμπόδια και τις στρεβλώσεις του παρελθόντος, έχοντας το βλέμμα στην Ελλάδα της προοπτικής και του μέλλοντος. Αν θέλαμε να περιγράψουμε έτσι σχηματικά, με ελάχιστες λέξεις την ουσία του υπό συζήτηση σχεδίου νόμου, θα μπορούσαμε να το επιτύχουμε χρησιμοποιώντας το τρίπτυχο «μεγαλύτερη ευελιξία- ταχύτατες διαδικασίες- νέες και καλές θέσεις εργασίας».

Κυρίες και κύριοι συνάδελφοι, δεν χωρά αμφιβολία ότι ο κεντρικός πολιτικός στόχος του νέου αναπτυξιακού νόμου είναι η αύξηση των επενδύσεων, οι οποίες θα δούμε ότι επιδιώκεται μέσα από τις διατάξεις του παρόντος να έχουν συγκεκριμένη στόχευση. Ακολουθούν τον σύγχρονο βηματισμό των ανεπτυγμένων κρατών, εναρμονίζονται με τις ανάγκες και τις προκλήσεις, αλλά και παράλληλα κουμπώνουν με την επενδυτική πολιτική της χώρας μας, όπως αυτή σχεδιάστηκε και υλοποιείται από την Κυβέρνηση του Κυριάκου Μητσοτάκη.

Στο πλαίσιο αυτό και υπό τα συγκεκριμένα δεδομένα δίνεται έμφαση στην πράσινη μετάβαση με επιχειρηματικές δραστηριότητες φιλικές στο περιβάλλον, στον ψηφιακό και τεχνολογικό μετασχηματισμό των επιχειρήσεων, ένας τομέας στον οποίον τα τελευταία χρόνια δίνεται ιδιαίτερη βαρύτητα και μάλιστα αυτό το ζούμε στον κρατικό μηχανισμό, στην ενίσχυση των περιοχών της χώρας μας που εντάσσονται στο σχέδιο δίκαιης αναπτυξιακής μετάβασης, το οποίο υπηρετεί μια εμβληματική μεταρρύθμιση, αυτήν της απολιγνιτοποίησης της χώρας, στη δημιουργία οικονομιών κλίμακας και τέλος στη στήριξη καινοτόμων επενδύσεων και όσων εισάγουν νέες τεχνολογίες της βιομηχανίας 4.0, της ρομποτικής και της τεχνητής νοημοσύνης.

Όπως προανέφερα, κυρίες και κύριοι συνάδελφοι, ο νέος αναπτυξιακός νόμος εισάγει σημαντικές καινοτομίες που αφορούν όλες τις διαδικασίες του κύκλου ζωής του επενδυτικού σχεδίου με βασική στόχευση την επιτάχυνση όλων αυτών. Αναλύθηκαν στην επιτροπή και σήμερα στην Ολομέλεια, όμως θα μου επιτρέψετε να αναφερθώ κι εγώ σ’ αυτές τις καινοτομίες, οι οποίες αποτελούν το βασικό εργαλείο εξυπηρέτησης της κεντρικής φιλοσοφίας του νέου αναπτυξιακού νόμου που είναι η ελκυστικότητα, η αποτελεσματικότητα, η επεκτασιμότητα και σίγουρα η υπέρβαση των γραφειοκρατικών εμποδίων.

Πρώτον, τα θεματικά καθεστώτα, δεκατρία στο σύνολό τους, τα οποία εξειδικεύουν την πολιτική που θέλει και σχεδιάζει να ασκήσει η Κυβέρνηση.

Δεύτερον, η αυτόματη αίτηση, η υπαγωγή και η πληρότητα του επενδυτικού σχεδίου μέσα από ένα σύγχρονο, αποτελεσματικό και υγιές σύστημα, όπως το περιέγραψε ο Αναπληρωτής Υπουργός κ. Παπαθανάσης στην επιτροπή, στοιχείο που δημιουργεί ένα αίσθημα εμπιστοσύνης και δικαίου του επενδυτή προς την πολιτεία, ο οποίος δεν χρειάζεται να περιμένει δύο χρόνια για να ολοκληρωθεί η διαδικασία.

Τρίτον, η κινητροδότηση πέραν των επιδοτήσεων και χρηματοδοτήσεων, όπως για παράδειγμα με τις φοροαπαλλαγές.

Τέταρτον, η δημιουργία ενός σύγχρονου και ευέλικτου πληροφοριακού συστήματος.

Κλείνοντας, άφησα για το τέλος ένα σημαντικό στοιχείο που αποδεικνύει τον τρόπο με τον οποίον η Κυβέρνηση της Νέας Δημοκρατίας επιδιώκει να αλλάξει το αναπτυξιακό μοντέλο της χώρας και αυτό είναι το γεγονός ότι το 97% των επενδυτικών σχεδίων του αναπτυξιακού νόμου προορίζεται για την περιφέρεια. Είναι γεγονός ότι ο νέος περιφερειακός χάρτης δίνει σημαντική αύξηση στο ποσοστό ενίσχυσης της περιφέρειας κι έτσι για πρώτη φορά η περιφέρεια καθίσταται ελκυστικός επενδυτικός προορισμός. Αποδεικνύουμε, λοιπόν, στην πράξη τον σχεδιασμό μας για ισόρροπη ανάπτυξη και ενίσχυση των τοπικών κοινωνιών.

Ολοκληρώνω, κύριε Πρόεδρε, σημειώνοντας ότι το σχέδιο νόμου που συζητάμε και καλούμαστε να ψηφίσουμε έχει τον τίτλο «Αναπτυξιακός Νόμος – Ελλάδα Ισχυρή Ανάπτυξη» αποτελεί τη μεγάλη και φιλόδοξη προσπάθεια για τη δημιουργία ενός μεγάλου επενδυτικού κύκλου που στοχεύουμε να επιφέρει σημαντικά οφέλη στην επιχειρηματικότητα και στην εθνική μας οικονομία. Επαναλαμβάνω ότι ο κεντρικός μας στόχος είναι η δημιουργία νέων και ποιοτικών θέσεων εργασίας σε όλες τις περιφέρειες της Ελλάδας και η ευρωστία των μικρών τοπικών κοινωνιών και οικονομιών.

Παράλληλα, λοιπόν, με τα δύο σημαντικά εργαλεία που διαθέτει πλέον η χώρα μας, το Ταμείο Ανάκαμψης και το νέο ΕΣΠΑ, ο αναπτυξιακός νόμος έρχεται να προστεθεί στη μεγάλη προσπάθεια που κάνουμε για το άλμα στο μέλλον.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η συνάδελφος της Νέας Δημοκρατίας κ. Μαρία - Αλεξάνδρα Κεφάλα. Μετά είναι ο κ. Καββαδάς, γιατί ο κ. Συντυχάκης με πρόταση του κόμματός του μεταφέρθηκε για αύριο.

Ορίστε, κυρία συνάδελφε.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ένα νομοσχέδιο που με ζέση περιμένουν η αγορά και η κοινωνία καθυστερεί λόγω επαναστατικής γυμναστικής και θεατρινισμού στελεχών της Αξιωματικής Αντιπολίτευσης. Το ήθος και η ευπρέπεια του πολιτεύματός μας, οι αρχές και οι αξίες της παράταξής μας δεν μας επιτρέπουν να τους ακολουθήσουμε σ’ αυτόν τον κατήφορο.

Συζητάμε, λοιπόν, εδώ σήμερα τον νέο αναπτυξιακό νόμο που συνιστά το νέο θεσμικό εργαλείο ανάπτυξης της ελληνικής οικονομίας και κοινωνίας, αποτελώντας συνέχεια της εθνικής αναπτυξιακής μας στρατηγικής, σε πλήρη ταύτιση και συνέχεια με το εθνικό σχέδιο ανάπτυξης για την ελληνική οικονομία και το εθνικό σχέδιο ανάκαμψης και ανθεκτικότητας «Ελλάδα 2.0». Αξιοποιούμε τον νέο χάρτη περιφερειακών ενισχύσεων 2022-2027 και τον εναρμονίζουμε με τους εθνικούς μας στόχους για το ΕΣΠΑ 2021-2027 και την ενεργή συμμετοχή της χώρας μας στην τέταρτη βιομηχανική επανάσταση.

Ανταποκρινόμενοι στις σύγχρονες ανάγκες και καλύπτοντας σχεδόν όλο το φάσμα της επιχειρηματικότητας, δημιουργήσαμε δεκατρία συνολικά θεματικά καθεστώτα ενίσχυσης σε διαφορετικούς τομείς οικονομικής δραστηριότητας. Είναι ένα σχέδιο το οποίο βασίζεται πάνω σε συγκεκριμένους πυλώνες, με σκοπό να επιτευχθεί ο ψηφιακός και τεχνολογικός μετασχηματισμός των επιχειρήσεων, η πράσινη μετάβαση και η στήριξη καινοτόμων επενδύσεων.

Με το συγκεκριμένο νομοσχέδιο επιδιώκουμε να αυξήσουμε την απασχόληση σε ολόκληρη την Ελλάδα, καθώς και την ευρωστία των τοπικών οικονομιών. Μέσα από μεταρρυθμιστικές πρωτοβουλίες, ισχυρά κίνητρα για επενδύσεις όλων των μεγεθών, αυξημένα ποσοστά ενισχύσεων στο σύνολο σχεδόν των περιφερειών της χώρας και καινοτομίες δημιουργούμε ένα βιώσιμο φιλοεπενδυτικό περιβάλλον. Για τις μεγάλες επιχειρήσεις τα ποσοστά κυμαίνονται από 30% έως 50%, για τις μεσαίες από 40% έως 60% και για τις μικρές και πολύ μικρές επιχειρήσεις από 50% έως 70%. Στην Ήπειρο συγκεκριμένα τα ποσοστά αυτά είναι 50%, 60% και 70% για τις μεγάλες, μεσαίες και μικρές επιχειρήσεις αντίστοιχα.

Ανταποκρινόμαστε στις σύγχρονες ανάγκες των επιχειρήσεων και διευρύνουμε τις επιλογές των επενδυτικών σχεδίων, καλύπτοντας το σύνολο των τομέων της οικονομίας και μειώνοντας καθυστερήσεις και διοικητικές επιβαρύνσεις.

Κυρίες και κύριοι συνάδελφοι, ο νέος αναπτυξιακός είναι ένας νόμος μέσω του οποίου εκφράζεται το ιδεολογικό στίγμα της Κυβέρνησης της Νέας Δημοκρατίας. Είναι ανοιχτός σε πληθώρα επενδυτικών σχεδίων τα οποία θα υλοποιούνται στον μεγαλύτερο βαθμό στην περιφέρεια. Δίνουμε έμφαση στην ενίσχυση λιγότερο ευνοημένων περιοχών της χώρας.

Ο νέος αναπτυξιακός νόμος συντάσσεται την ίδια περίοδο που ξεκινά και η νέα προγραμματική περίοδος 2021-2027 του ΕΣΠΑ, το οποίο έχει αυξημένα ποσοστά χορήγησης κρατικών ενισχύσεων για όλες τις διοικητικές περιφέρειες. Είναι νέος χάρτης ενισχύσεων, λοιπόν, και δίνει σημαντική και έμπρακτη στήριξη στην περιφέρεια. Είναι κάτι το οποίο γίνεται για πρώτη φορά στην Ελλάδα. Η ελληνική περιφέρεια θα αποτελεί πλέον ελκυστικό προορισμό για την πραγματοποίηση επενδύσεων εκεί. Συμβάλλουμε κατ’ αυτόν τον τρόπο στην ανάπτυξη των τοπικών κοινωνιών και στην ουσιαστική αποκέντρωση, γιατί ανάπτυξη σημαίνει νέες θέσεις εργασίας για νέους και για νέες που ζουν ή που θέλουν να ζήσουν εκεί.

Διευρύνουμε τον αριθμό των επενδυτικών σχεδίων και πέρα των παραδοσιακών σε τομείς της εθνικής οικονομίας με χαμηλά ποσοστά. Δίνουμε έμφαση στις ερευνητικές δραστηριότητες και στον ψηφιακό και τεχνολογικό μετασχηματισμό των επιχειρήσεων. Δίνουμε έμφαση στην πράσινη μετάβαση μέσα από φιλικές προς το περιβάλλον επιχειρηματικές δραστηριότητες και μέσα από τη δυνατότητα για ενισχύσεις στην καινοτομία και στην προστασία του περιβάλλοντος, χωρίς την προηγούμενη ύπαρξη αρχικής επένδυσης.

Κεντρικός στόχος του νομοσχεδίου είναι η αύξηση των επενδύσεων που θα συμβάλει με τη σειρά της σε δημιουργία πλούτου και νέων θέσεων εργασίας. Σε συνέχεια της συνολικής στρατηγικής της Κυβέρνησης επαναπροσδιορίζουμε την επενδυτική πολιτική της χώρας με στόχους ρεαλιστικούς και με την πραγματοποίηση των επενδυτικών σχεδίων μέσα από ένα πλαίσιο ελκυστικό, που θα παρέχει υψηλά ποσοστά κρατικών ενισχύσεων και θα έχει ένα πεδίο εφαρμογής που θα μπορεί συνέχεια να επεκτείνεται.

Αξιοποιούμε το νέο πληροφοριακό σύστημα που αναπτύσσεται για την υποστήριξη του αναπτυξιακού νόμου. Ορίζουμε σταθερούς κύκλους προκηρύξεων σε ετήσια βάση. Εξαλείφουμε τα παλαιότερα γραφειοκρατικά εμπόδια. Διευκολύνουμε τις διαδικασίες έγκρισης μέσα από τη μείωση του χρόνου ανταπόκρισης στα υποβαλλόμενα αιτήματα. Από τη στιγμή της υπαγωγής στα προβλεπόμενα καθεστώτα ενίσχυσης, διασφαλίζουμε τη χρηματοδότησή τους, η οποία θα προέρχεται από το ταμείο της δίκαιης μετάβασης για σχέδια που εντάσσονται στο καθεστώς δίκαιης αναπτυξιακής μετάβασης χωρίς όρια ενίσχυσης των επενδυτικών σχεδίων και από προγράμματα του ΕΣΠΑ και του Ταμείου Ανάκαμψης. Το Ταμείο Ανάκαμψης εξελίσσει τα προγράμματά του και διοχετεύει πόρους στην πραγματική οικονομία, συμβάλλοντας μ’ αυτόν τον τρόπο στην ενίσχυση του Ακαθάριστου Εγχώριου Προϊόντος.

Ο νέος αναπτυξιακός νόμος θα προσθέτει ετησίως ένα σημαντικό ποσοστό στο πραγματικό ΑΕΠ, αποτελώντας μια σταθερή επενδυτική στρατηγική. Το κράτος θα αρχίσει να λαμβάνει πίσω τα χρήματα τα οποία δίνει μέσα σε τριάμισι χρόνια, δηλαδή στην πραγματικότητα θα είναι αυτοχρηματοδοτούμενο. Από τη μια θα δημιουργούνται θέσεις εργασίας και από την άλλη θα επιστρέφονται μεσοπρόθεσμα τα χρήματα στο ταμείο του κράτους ως φορολογικά έσοδα.

Μεγαλώνουμε τον χάρτη περιφερειακών ενισχύσεων για τις μικρές και μεσαίες επιχειρήσεις, δημιουργώντας ένα καθεστώς όπου ο καθένας ανάλογα με τον κλάδο του μπορεί να αντλήσει από εκεί πόρους. Αυτή είναι η έμπρακτη στήριξη προς τις επιχειρήσεις.

Με αυτό το νέο πλαίσιο εισάγουμε έναν νέο τρόπο σκέψης. Δημιουργούμε ειδικό καθεστώς για την αγροδιατροφή, έναν από τους δυναμικούς κλάδους της ελληνικής οικονομίας και της περιφέρειας. Δεν θέλουμε ατέρμονες διαδικασίες, αλλά την ολοκλήρωση σ’ ένα στάδιο. Το κράτος είναι εδώ για να βοηθήσει προς αυτήν την κατεύθυνση.

Δεν θέλουμε να ταλαιπωρείται ο επενδυτής να περιμένει δύο και τρία χρόνια για να δει αν το επενδυτικό του σχέδιο θα ενταχθεί, να ξεκινά τα επενδυτικά σχέδια με την αίτηση και μετά να μαθαίνει ότι δεν θα υπαχθεί. Αυτό που θέλουμε είναι η δημιουργία συνθηκών για ένα αποτελεσματικό σύστημα και το κάνουμε πράξη.

Κυρίες και κύριοι συνάδελφοι, ο νέος αναπτυξιακός νόμος υπηρετεί τον στόχο της διεύρυνσης, της οικονομικής ανάπτυξης ως ένα χρηματοδοτικό εργαλείο ενίσχυσης των ιδιωτικών επενδύσεων. Μέσα από ενιαίο πλαίσιο καλύπτουμε τις επενδυτικές ανάγκες της χώρας ολιστικά και όχι με αποσπασματικές παρεμβάσεις. Εστιάζουμε στις υφιστάμενες ανάγκες της παραγωγικής βάσης, αλλά και στον νέο προσανατολισμό της ελληνικής οικονομίας. Οι νόμοι πρέπει να συμβαδίζουν με τις πραγματικές εξελίξεις της κοινωνίας και της οικονομίας. Δημιουργούμε ένα φιλοεπενδυτικό περιβάλλον που παρέχει κίνητρα και διαφάνεια. Ένας από τους στρατηγικούς πυλώνες εξάλλου της κυβερνητικής πολιτικής της Νέας Δημοκρατίας είναι η εξάλειψη των παρωχημένων γραφειοκρατικών διαδικασιών, διαδικασίες που καθυστερούν τις επενδύσεις και απομακρύνουν τους επενδυτές.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Με νόμους ισχυρούς αναπτυξιακούς και δίκαιους αλλάζουμε το παραγωγικό μοντέλο της χώρας, επανασχεδιάζοντας ταυτόχρονα την οργάνωση και τη δομή της ελληνικής οικονομίας. Θέλουμε την Ελλάδα των περισσότερων θέσεων εργασίας και των νέων και όχι του brain drain. Θέλουμε την Ελλάδα της ανάπτυξης και με κάθε άρθρο αυτού του νομοσχεδίου δημιουργούμε τις συνθήκες για αυτό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει τώρα ο κ. Καββαδάς από τη Νέα Δημοκρατία και μετά η κ. Ελευθεριάδου από τον ΣΥΡΙΖΑ.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Βουλή δεν είναι χώρος για την επίδειξη ακραίων συμπεριφορών. Πιστεύω ότι ο Πρόεδρος της Βουλής ο κ. Τασούλας με όλα όσα είπε μας εξέφρασε όλους, κυρίως όμως την κοινή λογική. Η υπεράσπιση του κύρους ενός θεσμού της δημοκρατίας, όπως είναι το Κοινοβούλιο, είναι ευθύνη όλων μας. Η προσπάθεια δημιουργίας κλίματος έντασης, πόλωσης και οξύτητας δεν ευνοεί τη χώρα, πλήττει τη δημοκρατία. Το πολίτευμα της χώρας είναι η Κοινοβουλευτική Δημοκρατία και την Κυβέρνηση την εξέλεξαν οι πολίτες. Οι πολίτες ανέθεσαν σε όλους ρόλους. Για όλους αυτούς τους λόγους κάνω έκκληση να επικρατήσουν η μετριοπάθεια και η ευπρέπεια.

Μπορούμε να κάνουμε αντιπαράθεση με επιχειρήματα και όχι με ύβρεις, απειλές και προσωπικές επιθέσεις. Ας κρατήσουμε ψηλά το επίπεδο του Κοινοβουλίου. Να μην περάσει το διχαστικό και ακραίο πολωτικό κλίμα που θέλουν κάποιοι. Υπάρχουν πολιτικοί αντίπαλοι αλλά όχι εχθροί. Υπάρχει αντιπαράθεση, αλλά όχι μίσος. Και στη χώρα μας να θυμόμαστε ότι η πιο μεγάλη κατάκτηση είναι η δημοκρατία, οι θεσμοί.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη θα συνεχίσει να σχεδιάζει και να υλοποιεί αναπτυξιακές πρωτοβουλίες και μια από τις πολλές είναι το νομοσχέδιο που συζητάμε σήμερα. Ο νέος αναπτυξιακός νόμος αποτελεί τον οδικό χάρτη για την παροχή κρατικών ενισχύσεων με στόχο τη στήριξη και ανάπτυξη ιδιωτικών επενδύσεων για τα επόμενα χρόνια. Αποτυπώνει τους νέους στρατηγικούς στόχους για την ελληνική οικονομία όπως καθορίστηκαν με το εθνικό σχέδιο για το Ταμείο Ανάκαμψης και με τον σχεδιασμό του νέου ΕΣΠΑ. Με βάση αυτές τις κατευθύνσεις διαμορφώνονται δεκατρία νέα καθεστώτα ενισχύσεων. Τέσσερα από αυτά δεν υπήρχαν σε προηγούμενους νόμους και αφορούν: Την πράσινη μετάβαση και περιβαλλοντική αναβάθμιση επιχειρήσεων, το ψηφιακό και τεχνολογικό μετασχηματισμό επιχειρήσεων, την προώθηση της έρευνας και της εφαρμοσμένης καινοτομίας, τη δημιουργία νέων και εξειδικευμένων θέσεων εργασίας.

Δίπλα σε αυτούς παραδοσιακοί τομείς όπως: Ο τουρισμός, με ξεχωριστή κατηγορία για τον εναλλακτικό τουρισμό, ώστε να μην υπάρχουν αλληλοεπικαλύψεις στις πηγές χρηματοδότησης, η μεταποίηση και η εφοδιαστική αλυσίδα, ο αγροδιατροφικός τομέας, η αλιεία και άλλα. Το σημαντικό είναι η ώθηση που δίνεται στην περιφερειακή ανάπτυξη. Για πρώτη φορά το 97% του αναπτυξιακού νόμου απευθύνεται στην ελληνική περιφέρεια.

Ειδικά για την Περιφέρεια Ιονίων Νήσων η αλλαγή στον χάρτη των ενισχύσεων είναι θεαματική. Αυξάνονται κατά 15% οι ενισχύσεις σε όλες τις κατηγορίες. Συγκεκριμένα προβλέπεται ενίσχυση 60% για τις μικρές επιχειρήσεις, 50% για τις μεσαίες και 40% για τις μεγάλες. Ιδιαίτερη στόχευση υπάρχει στα κίνητρα του νέου αναπτυξιακού νόμου που περιλαμβάνουν επιχορήγηση, φορολογικές απαλλαγές, επιδότηση χρηματοδοτικής μίσθωσης και επιδότηση μισθολογικού κόστους.

Ειδικά οι μικρές και πολύ μικρές επιχειρήσεις θα μπορούν να κάνουν χρήση και των τεσσάρων αυτών κινήτρων. Οι μεσαίες και μεγάλες επιχειρήσεις θα μπορούν να κάνουν χρήση των κινήτρων της φορολογικής απαλλαγής, της επιδότησης του μισθολογικού κόστους και της χρηματοδοτικής μίσθωσης.

Ιδιαίτερα θετική είναι επίσης η νομοτεχνική βελτίωση για την οποία μίλησε ο Υπουργός στην επιτροπή για τις μικρές και πολύ μικρές επιχειρήσεις, σύμφωνα με την οποία μειώνεται στις 100.000 ευρώ από τις 150.000 ευρώ το ελάχιστο όριο του επιλέξιμου κόστους του επενδυτικού σχεδίου μιας πολύ μικρής επιχείρησης για την ένταξή της στον αναπτυξιακό νόμο.

Θετική είναι και η νομοτεχνική βελτίωση που θα έρθει, όπως είπε ο Υπουργός, για ένταξη των ξενοδοχείων τριών αστέρων στον νέο αναπτυξιακό νόμο. Υπάρχει, όμως, το περιθώριο, κύριε Υπουργέ και θα ήθελα να σας καλέσω να εξετάσετε την ένταξη στις επιλέξιμες επιχειρήσεις και των ενοικιαζόμενων δωματίων των μικρών οικογενειακών επιχειρήσεων επιπλωμένων διαμερισμάτων.

Σε ό,τι αφορά την αποτελεσματικότητα καθιερώνονται νέες διαδικασίες αξιολόγησης και ελέγχου των επενδυτικών σχεδίων, διαδικασίες ευέλικτες και με διαφάνεια. Πέρα από τους πιστοποιημένους αξιολογητές του μητρώου στις διαδικασίες ελέγχου και αξιολόγησης θα εμπλακούν και στελέχη του ενδιάμεσου φορέα του επιχειρησιακού προγράμματος «Επιχειρηματικότητα και Ανταγωνιστικότητα» και ιδιώτες από το Μητρώο Ορκωτών Ελεγκτών Λογιστών. Προβλέπεται για πρώτη φορά σαφής, συγκεκριμένη και καταληκτική ημερομηνία για τον έλεγχο και την αξιολόγηση των προτάσεων που υποβάλλονται.

Η προθεσμία αυτή καθορίζεται σε σαράντα πέντε μέρες από τη λήξη του καθεστώτος και στις τριάντα μέρες για τις περιπτώσεις της άμεσης αξιολόγησης. Αν περάσουν σαράντα πέντε ημέρες και δεν έχει γίνει ο έλεγχος και η αξιολόγηση τότε ο σχετικός φάκελος θα ανατεθεί σε ιδιώτη ορκωτό ελεγκτή ο οποίος μέσα σε δέκα μέρες θα έχει ολοκληρώσει τη διαδικασία ελέγχου και αξιολόγησης.

Σε ό,τι αφορά τους πόρους είναι πολύ σημαντικό ότι ένα επενδυτικό σχέδιο που θα ενταχθεί στον νέο αναπτυξιακό νόμο θα μπορεί να χρηματοδοτηθεί συμπληρωματικά και από το ΕΣΠΑ. Υπάρχουν επίσης διαθέσιμοι πόροι ύψους 1,8 δισεκατομμυρίου από την κρατική ενίσχυση: 900 εκατομμύρια από το πρόγραμμα δημοσίων επενδύσεων, 900 εκατομμύρια από τις φορολογικές απαλλαγές, οι πόροι του Ταμείου Ανάκαμψης, του Ταμείου Δίκαιης Μετάβασης και βέβαια όπως είπα και του ΕΣΠΑ.

Για πρώτη φορά επίσης δίνεται η δυνατότητα για την υπαγωγή επενδυτικών σχεδίων αυτοτελώς πέραν από τις ενισχύσεις περιφερειακού χαρακτήρα. Αυτό σημαίνει για παράδειγμα ότι οι ενισχύσεις για την επαγγελματική κατάρτιση εργαζομένων θα αντιμετωπίζονται ως ολοκληρωμένα επενδυτικά σχέδια.

Κυρίες και κύριοι συνάδελφοι, η Κυβέρνηση αφουγκράζεται τις ανάγκες του επιχειρηματικού κόσμου και τις συνδυάζει με τις σύγχρονες απαιτήσεις της επιχειρηματικότητας. Θέλω να ευχαριστήσω ιδιαίτερα τον Αναπληρωτή Υπουργό κ. Παπαθανάση, διότι έλαβε υπ’ όψιν του την πλειοψηφία των προτάσεων που εγγράφως είχα καταθέσει στις 29 Ιουνίου του 2021 και που αφορούσαν ιδιαίτερα τα καθεστώτα ενίσχυσης στην Περιφέρεια Ιονίων Νήσων, όπου υπάγεται φυσικά και η Λευκάδα. Θα καταθέσω την επιστολή για τα Πρακτικά. Οι προτάσεις αυτές, μαζί με πολλές άλλες παρεμβάσεις, αποτυπώνονται σε αυτό τον νέο, σύγχρονο, ελκυστικό και αποτελεσματικό αναπτυξιακό νόμο που φέρει το ιδεολογικό στίγμα της Κυβέρνησης της Νέας Δημοκρατίας. Στην αυγή της νέας προγραμματικής περιόδου 2021-2027 και των δράσεων του Ταμείου Ανάκαμψης η χώρα αποκτά ένα χρηματοδοτικό εργαλείο για την επίτευξη ενός νέου παραγωγικού μοντέλου, ενός βιώσιμου και ανταγωνιστικού μοντέλου ανάπτυξης, με εξωστρεφείς και δυναμικά αναπτυσσόμενες επιχειρήσεις, με νέες θέσεις εργασίας, με ισόρροπη περιφερειακή ανάπτυξη.

Η Ελλάδα, κυρίες και κύριοι συνάδελφοι, καθημερινά επιβεβαιώνει ότι έχει γυρίσει οριστικά σελίδα.

Σας ευχαριστώ.

(Στο σημείο αυτό ο Βουλευτής κ. Αθανάσιος Καββαδάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει τώρα η κ. Σουλτάνα Ελευθεριάδου από τον ΣΥΡΙΖΑ και θα ακολουθήσει ο κ. Μπούμπας από την Ελληνική Λύση.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Ως προς το τι έγινε χθες, νομίζω ότι όλοι όσοι ήμασταν εδώ έχουμε ξεκάθαρη εικόνα, αλλά αυτή η εικόνα έγινε ξεκάθαρη και σε όσους δεν ήταν εδώ από τη σημερινή συζήτηση.

Εχθές δεν έγινε καμμία κατάληψη στο Βήμα της Βουλής. Εχθές έγινε απαράδεκτη, αντιθεσμική, αντιδημοκρατική διακοπή της ομιλίας του κ. Παύλου Πολάκη από τον Προεδρεύοντα κ. Αθανασίου. Ήταν μια πράξη αυταρχισμού, που ευτυχώς δεν πέρασε, μια πράξη αυταρχισμού που σκοπό είχε να σταματήσει την ομιλία του κ. Πολάκη, η οποία αφορούσε τη «NOVARTIS».

Και γιατί μιλούσε για τη «NOVARTIS» ο κ. Πολάκης; Μιλούσε, διότι ο κ. Άδωνις ζήτησε να του ζητήσουμε συγνώμη και ήθελε να απαντήσει σε αυτόν. Επομένως, ήταν πολύ λογικό να κάνει αναφορά όπως έκαναν και πολλοί δικοί σας Βουλευτές αντίστοιχη αναφορά, δίνοντας βέβαια συγχαρητήρια στον κ. Άδωνι. Εκείνοι δεν διακόπηκαν από τον Προεδρεύοντα.

Όσον αφορά τη «NOVARTIS», εγώ το μόνο που θα πω είναι το εξής: Δεν μπορώ να καταλάβω γιατί δεν πιέζετε τον κ. Μητσοτάκη, γιατί δεν πιέζετε την Κυβέρνηση να ασκήσει αγωγή κατά της «NOVARTIS». Είναι ένα σκάνδαλο ομολογημένο από την ίδια την εταιρεία. Έχει πληρώσει 340 εκατομμύρια ευρώ στην Αμερική για το σκάνδαλο που συντελέστηκε στην Ελλάδα και το ελληνικό δημόσιο δεν κάνει τίποτα για να διεκδικήσει αποζημίωση. Έως σήμερα δεν έχει γίνει απολύτως τίποτα, μολονότι υπάρχει γνωμοδότηση του Νομικού Συμβουλίου του Κράτους που λέει ακριβώς ποια βήματα πρέπει να ακολουθήσουμε.

Έχουμε κάνει αλλεπάλληλες ερωτήσεις και το μόνο που μας απαντάτε είναι ότι μόλις τον Δεκέμβριο που μας πέρασε, πήρατε κάποια στοιχεία από την Αμερική για ένα σκάνδαλο ομολογημένο, ένα σκάνδαλο που είναι παγκόσμιο και μόνο στην Ελλάδα προσπαθείτε να το κάνετε σκευωρία και να κυνηγήσετε δικαστικά αυτούς που το αποκάλυψαν.

Όμως, χθες δεν έγινε μόνο αυτό. Μετά τη διακοπή της ομιλίας, ο κ. Πολάκης δέχτηκε μία απίστευτη επίθεση από όλους τους Βουλευτές της Νέας Δημοκρατίας που βρίσκονταν εδώ, οι οποίοι αλαλάζοντας μας ρωτούσαν αν μας εκφράζει ο κ. Πολάκης.

Και απαντάω ρητά και κατηγορηματικά: Ο κ. Πολάκης μάς εκφράζει. Είναι ένας αυτοδημιούργητος επιστήμονας, τον οποίο δεν έχετε καταφέρει ούτε μία φορά να διαψεύσετε σε όσα λέει, σε αντίθεση με τον κ. Άδωνι Γεωργιάδη, για τον οποίο σας ρωτάω εγώ εάν σας εκφράζει.

Σας εκφράζει κ. ο Άδωνις Γεωργιάδης, ο οποίος έχει εκφραστεί με τα πιο αισχρά, με τα πιο χυδαία λόγια –που δεν θα του κάνω τη χάρη να επαναλάβω από αυτό το Βήμα- όχι μόνο κατά ημών και κατά του κ. Τσίπρα και του κόμματός μου, αλλά έχει εκφραστεί με τις πιο αισχρές εκφράσεις κατά της Νέας Δημοκρατίας, κατά του κ. Μητσοτάκη, κατά του κ. Καραμανλή, κατά του κ. Σαμαρά, κατά της Ντόρας Μπακογιάννη, ακόμα και κατά των ψηφοφόρων σας, λέγοντας ότι όσοι ψηφίζουν Νέα Δημοκρατία και ΠΑΣΟΚ είναι ψεύτες και κλέφτες; Αν σας εκφράζει αυτό, τότε πραγματικά λυπάμαι.

Θέλω να αναφερθώ και σε κάτι άλλο εκτός θέματος και συγγνώμη, αλλά νομίζω ότι είναι πάρα πολύ σημαντικό. Σε δημοσίευμα του «ECONOMIST», δυστυχώς, η χώρα μας για ακόμα μια φορά δυσφημίστηκε. Η Ακρόπολη μπήκε στη λίστα των μνημείων με τις πιο ολέθριες παρεμβάσεις που έχουν γίνει κατά τη διάρκεια της πανδημίας. Όσο ήμασταν κλεισμένοι λοιπόν εμείς στα σπίτια μας, εσείς τι κάνατε; Γκρεμίζατε την πολιτιστική κληρονομιά μας και πλέον έχουμε γίνει διεθνώς ρεζίλι.

Ερχόμαστε σήμερα να μιλήσουμε για έναν αναπτυξιακό νόμο, ο οποίος ως βάση έχει τον τουρισμό και έχουμε καταστρέψει, με δική σας ευθύνη, την πολιτιστική μας κληρονομιά. Στο «ECONOMIST» παρουσιάζεστε σαν τον Ξέρξη που είχε ισοπεδώσει την Αθήνα και την Ακρόπολή της το 480 π.Χ.. Έτσι παρομοιάζει τη δική σας Κυβέρνηση, ότι ισοπέδωσε την Ακρόπολη.

Το μόνο που κάνετε εσείς βέβαια είναι επικοινωνιακά σόου με το θραύσμα του Παρθενώνα και όλα τα μέσα και τα κανάλια ενημέρωσης πήγαιναν και έβγαζαν φωτογραφίες τον κ. Μητσοτάκη με το θραύσμα, ενώ την ίδια ώρα γινόμαστε ρεζίλι διεθνώς γιατί τσιμεντώσαμε την Ακρόπολη.

Όσον αφορά το νομοσχέδιο, το νομοσχέδιό σας χαρακτηρίζεται για ακόμη μια φορά από αδιαφάνεια, από γραφειοκρατία τρομερή, η οποία ουσιαστικά αποκλείει τις μικρομεσαίες επιχειρήσεις από το να ενισχυθούν οικονομικά, από γεωγραφικές ανισότητες και απουσιάζει εκκωφαντικά οποιαδήποτε προοπτική πράσινης διακυβέρνησης και ανάπτυξης.

Να τονίσω ότι το σημαντικότερο σε αυτό το νομοσχέδιο είναι ότι προβλέπεται ότι τα σχέδια των επενδύσεων που θα χρηματοδοτηθούν, τα εγκρίνουν ορκωτοί λογιστές-ελεγκτές, τους οποίους θα επιλέγει ο Υπουργός. Καταλαβαίνετε ότι αυτό είναι πρωτοφανές και θα οδηγήσει σε μία κατάσταση ο Υπουργός να ευνοεί και πάλι τους φίλους και ημετέρους και τα μεγάλα συμφέροντα.

Ο αναπτυξιακός νόμος του ΣΥΡΙΖΑ συμπεριλάμβανε κάθετη στόχευση ως προς το μέγεθος της επιχείρησης και προνοούσε με ειδικές κατηγορίες ενισχύσεων τη στήριξη των μικρομεσαίων επιχειρήσεων, των ΚΟΙΝΣΕΠ, των ατομικών επιχειρήσεων και των επιχειρήσεων που παρουσίαζαν αυξημένη απασχόληση. Υπήρχε συμπεριληπτική πολιτική για να τους χωράει όλους.

Εσείς, αντιθέτως, για ακόμα μια φορά στη λογική προφανώς των επιχειρήσεων «ζόμπι» και της εξαγοράς τους από μεγάλες επιχειρήσεις, δεν έχετε στόχο τη στήριξη της μικρομεσαίας επιχείρησης. Μία στις δύο επιχειρήσεις θα βρουν κλειστή την πόρτα του αναπτυξιακού σας νόμου. Πέντε χιλιάδες εκατόν σαράντα τρία ξενοδοχεία ενός και δύο αστέρων μένουν εκτός ενισχύσεων. Ενοικιαζόμενα δωμάτια μένουν εκτός ενισχύσεων, ατομικές επιχειρήσεις, συνεταιρισμοί, ΚΟΙΝΣΕΠ εκτός ενισχύσεων.

Ο αναπτυξιακός νόμος είναι κομμένος και ραμμένος για τις μεγάλες επιχειρήσεις για ακόμα μια φορά και μάλιστα για τις μεγάλες επιχειρήσεις κυρίως του κέντρου, με τους έτοιμους φακέλους, με τα δικαιολογητικά και τα business plans, τα οποία θα είναι και αυτά που θα οδηγήσουν τελικά στη χρηματοδότησή τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό μόνο, κύριε Πρόεδρε.

Η φτώχεια της ανάπτυξης, λοιπόν, χαρακτηρίζει και τον σημερινό νομό, τον οποίο συζητάμε. Βέβαια, ο κ. Γεωργιάδης ξεχνάει ότι αυτή τη στιγμή άνθρωποι χάνουν τη ζωή τους από κρυοπαγήματα. Είχαμε ογδόντα δύο νεκρούς το 2021, το πιο θανατηφόρο έτος από το 2010, που είχαμε πενήντα τρεις νεκρούς.

Ο κ. Γεωργιάδης ξεχνάει ότι ένα στα δύο νοικοκυριά ζει κάτω από το μέσο όρο της φτώχειας, έξι στα δέκα δεν μπορεί να πληρώσει τους λογαριασμούς του. Ξεχνάει ότι η ανεργία ανεβαίνει. Τον Νοέμβριο του 2021 είχαμε ανεργία νέων 39,11%. Είμαστε πρώτοι στην Ευρώπη στην ανεργία των νέων. Ξεχνάει ότι ενάμισι εκατομμύριο νοικοκυριά θα αντιμετωπίσουν άμεσα τον κίνδυνο αναγκαστικών μέτρων είσπραξης γιατί χρωστάνε στις τράπεζες, σε αντίθεση βέβαια με το κόμμα σας, το οποίο δεν πρόκειται ποτέ να λογοδοτήσει στις τράπεζες απ’ ό,τι φαίνεται και ποτέ να λογοδοτήσει στον ελληνικό λαό.

**ΠΡΟΕΔΡΕΥΩΝ (Δημήτριος Βίτσας):** Κυρία Ελευθεριάδου, μια φράση ακόμα.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ξεχνάει ότι πτωχεύουμε ουσιαστικά, γιατί το χρέος μας έχει αγγίξει τα 356 δισεκατομμύρια.

Πτωχεύουμε –και κλείνω- και το μόνο που κάνετε είναι να χτίζετε το δικό σας καθεστώς με τα χρήματα των Ελλήνων φορολογουμένων, με απευθείας αναθέσεις, με golden boys και με ανθρώπους της νύχτας, δυστυχώς για πρώτη φορά. Αυτή είναι η πραγματικότητα. Αποτύχατε και δεν αρκεί μια υποκριτική συγγνώμη.

Είναι επείγον να αναπνεύσει η κοινωνία, όπως είπε και ο Πρόεδρός μας. Είναι επείγον να αναπνεύσει η δημοκρατία. Είναι ώρα και είναι επείγον να φύγετε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ο κ. Μπούμπας από την Ελληνική Λύση έχει τον λόγο και ακολουθεί ο κ. Καππάτος από τη Νέα Δημοκρατία.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Αν πιστεύετε κατά την ομιλία μου ότι είμαι εκτός θέματος, μπορείτε να με κόψετε, μπορείτε να με καρατομήσετε, όπως εσείς κρίνετε. Αυτή η περιρρέουσα ατμόσφαιρα των τελευταίων ωρών δημιουργεί συναισθήματα χαρμολύπης στον ελληνικό λαό και περισσότερο λύπης. Ενδείκνυται για μια σατιρική αριστοφανική φλέβα, «Στην Ελλάδα που βρήκε θιασώτη στον αστερισμό Φουρθιώτη. Έχει ρίξει παραγάδι με Άδωνι Γεωργιάδη, το νερό μπήκε στο αυλάκι με «NOVARTIS» και Πολάκη, δειλινά με αποσπερίτη, sms Γεραπετρίτη», θα έκανε σήμερα ένας σατιρικός για να σατιρίσει τα τεκταινόμενα και διαδραματιζόμενα της ελληνικής Βουλής.

Τι είπαμε εμείς ως Ελληνική Λύση; Το μόνο αποτέλεσμα από την πρόταση δυσπιστίας ποιο θα είναι; Ότι θα δούμε τη Βουλή «ψιλογεμάτη». Πού είμαστε σήμερα; Τρεις και ο κούκος. Κάθε μήνα όμως, ο Βουλευτής πεντοχίλιαρο και βάλε από τον ελληνικό λαό ως εκπρόσωπός του. Θα ήμασταν μέχρι και πλειοψηφία η Ελληνική Λύση αν η ψηφοφορία γινόταν επί των παρόντων.

Καλούμε σήμερα από αυτό το Βήμα όλους τους Βουλευτές, έστω τους εναπομείναντες και αυτοί που μας παρακολουθούν τώρα, επειδή πέσαμε από την αρχική μας στάση και αρχίζουμε και πέφτουμε να χρησιμοποιήσουμε τον όρο «επανάσταση», δηλαδή να επανέλθουμε στην αρχική μας στάση, για να βρούμε ξανά τον ρόλο μας εδώ μέσα. Καλώ όλους τους Βουλευτές, ανεξαρτήτου κομματικής παράταξης, κομματικής πλατφόρμας και ιδεολογικής πλεύσης να πάρουν θέση γι’ αυτό που έγινε στο τριήμερο όταν από τους διακόσιους είκοσι Βουλευτές κόπηκαν οι εβδομήντα. Δεν έχει σημασία αν είστε σε οποιαδήποτε χρωματική παράταξη. Διακυβεύεται ο ρόλος μας, καταστρατηγείται. Έχουμε Βουλευτές δύο ταχυτήτων, αυτοί που προβάλλονται στα ΜΜΕ και για κάποιους άλλους όπως και για την Ελληνική Λύση το ΜΜΕ είναι «Μη Μιλάς Εσύ». Και δεν θα υποστηρίξουμε τον ρόλο μας;

Λέει ο κ. Τασούλας ξεκινήσαμε στο λυκόφως και πήγαμε μέχρι τις λυκαυγές, δηλαδή ανάμεσα στο σκότος και στην αυγή. Να ξεκινούσε πιο μπροστά η διαδικασία. Είναι απαράδεκτο να κόβονται Βουλευτές και δη επαρχίας και να μην μιλήσουν από αυτό το Βήμα, γιατί θα του πει ο ψηφοφόρος του μεθαύριο στην εκλογική του περιφέρεια «Γιατί δε πήρες θέση;». Πώς θα δικαιολογηθεί ο εκπρόσωπός του, ο Βουλευτής για να τον εκπροσωπήσει;

Καλώ λοιπόν, τους Βουλευτές απ’ αυτό το Βήμα να στηρίξουν τη θέση τους, το βουλευτικό τους αξίωμα διότι γίνεται, κύριοι, κατάχρηση χρόνου από εξωκοινοβουλευτικούς κυρίους, Υπουργούς και Υφυπουργούς. Είναι απαράδεκτο να κόβονται Βουλευτές από την ομιλία, εβδομήντα στον αριθμό. Και έχει δίκιο και η Λιάνα Κανέλλη από το ΚΚΕ να το λέει αυτό, διότι έχει ξαναγίνει, να σας θυμίσω, με την κύρωση για το ΝΑΤΟ όπου πολλοί Βουλευτές δεν είχαν τον χρόνο να τοποθετηθούν για το περιβόητο άρθρο 5. Και χθες μια αποφράδα μέρα, με τους τρεις ήρωες που σκοτώθηκαν και άνοιξε ο ασκός του Αιόλου για τις εκατόν πενήντα δύο βραχονησίδες με τότε Σημίτη, με Πάγκαλο, με τον μακαρίτη τον Αρσένη και τον Λυμπέρη και αμαυρώσαμε αυτήν τη μέρα.

Και ποιος είναι αυτός που θα κρίνει αν ο Βουλευτής είναι εντός ή εκτός θέματος λες και είμαστε εδώ σχολείο και μπαίνει έκθεση ιδεών; Έχετε βάλει, κύριε Υφυπουργέ, έναν βαρύγδουπο τίτλο: «Η Ελλάδα της ισχυρής ανάπτυξης» ως γενικό τίτλο. Άρα λοιπόν, εγώ μπορώ να πλατιάσω, διότι θεωρώ ότι η ανάπτυξη για να έρθει πρέπει να υπάρχει διαφάνεια, διαύγεια, καθαρότητα. Και μπορεί η «NOVARTIS» κατά τον κ. Πολάκη να αποτελεί τροχοπέδη για την ανάπτυξη. Πώς κρίνει ποιος είναι εντός ή εκτός θέματος με αυτό το κλισέ; Αλλά κανείς δεν μιλάει.

Εμείς ως Ελληνική Λύση φωνάζουμε μήνες φέρτε την εξεταστική για το Μάτι να δούμε τις πταίει, φέρτε την εξεταστική για τα Σκόπια να δούμε τις πταίει. Ο κ. Τασούλας κωφεύει. Δεν το έχει φέρει. Και μιλάμε για ένα δημοκρατικό ιδεώδες όταν οι ίδιοι οι Βουλευτές κύριοι, εκπροσωπείτε τον λαό. Στερηθήκαμε να ακούσουμε την άποψη κάποιων Βουλευτών που εκπροσωπούν χιλιάδες ψυχές από τη λαϊκή ετυμηγορία. Δεν σας προβληματίζει αυτό; Να μιλάνε εξωκοινοβουλευτικοί, Υπουργοί, Υφυπουργοί οι οποίοι έχουν τα δεκάλεπτα, τα κάνουν εικοσάλεπτα και να μην μπορεί να μιλήσει ο Βουλευτής; Ποιος είναι ο ρόλος του; Έτσι θα πάμε μπροστά;

Για το νομοσχέδιο τώρα. «Το δίκαιον ουκ άλλο τι ή του κρείττονος συμφέρον». Πάμε λοιπόν στις μεγάλες επιχειρήσεις, να βγάλω και λίγα σκονάκια. Στο άρθρο 10, που σας είπε και ο κ. Βιλιάρδος, που φωνάζει και ο επικεφαλής μας, ο Κυριάκος Βελόπουλος, πού είναι η βαρύτητα στον πρωτογενή τομέα;

Κύριε Παπαθανάση, δράττομαι της ευκαιρίας. Έχουμε γεμίσει την Ελλάδα με φουρφούρια και φωτοβολταϊκά. Αγροτικός σύλλογος Λιβαδειάς, θα το επαναλάβει η Ελληνική Λύση: έξι χιλιάδες τετρακόσιες αιτήσεις για φωτοβολταϊκά στη Στερεά Ελλάδα για ανάπτυξη. Οι τρεισήμισι χιλιάδες είναι παράνομες διότι η ρυθμιστική αρχή ενέργειας δεν κατέβαλλε τίτλο κυριότητας. Δράττομαι της ευκαιρίας διότι ως Ελληνική Λύση καταγγέλλουμε τεράστιο φωτοβολταϊκό πάρκο αυτήν την ώρα στην εκλογική μου περιφέρεια στις Σέρρες. Πάνω από τέσσερις χιλιάδες στρέμματα από μία εταιρεία που είχε μετοχικό κεφάλαιο το 2020, 25.000 ευρώ και τώρα έχει πάνω από 1.000.000. Δείτε το. Δείτε το διότι με τον ν.4683 ανοίγει ο ασκός του Αιόλου κι η κερκόπορτα να μπούμε σε περιοχές «NATURA».

Δεν μπορούμε να μιλάμε σήμερα για ανάπτυξη, για να βάζουμε στο ίδιο μοτίβο τις μεσαίες με τις μεγάλες επιχειρήσεις. Η ραχοκοκαλιά είναι οι μικρομεσαίες. Σας το είπε ο κ. Βιλιάρδος. Πυρήνας στο άρθρο 10, ν.4864/2021: οι μικρομεσαίες συνδράμουν κατά τα 63,6% στην προσαύξηση αξίας του προϊόντος κατά 87,9%, όταν στην Ευρώπη οι αριθμοί λένε 56,4% και 66,6%. Τι σημαίνει αυτό; Αυτό σημαίνει ότι απασχολούν διακόσιους πενήντα χιλιάδες εργαζόμενους και είναι ο μοχλός ανάπτυξης για να εργαλειοποιηθεί. Άρα, λοιπόν τις μεσαίες τις βάζεις με τις μικρές, δεν τις βάζεις με τις μεγάλες. Και εδώ από τις ογδόντα χιλιάδες επιχειρήσεις που έκλεισαν, τους δίνετε την ευκαιρία να ξανανοίξουν ή δίνετε τα μετοχικά κεφάλαια σε νέες επιχειρήσεις;

Εγώ θα περίμενα μέσα από το πρόγραμμα, κύριε Υπουργέ, «αγροδιατροφή», το πρόγραμμα που λέει «από το αγρόκτημα στο πιάτο», να επενδύσετε μεταποιητικά σε πάρα πολλές αγροτικές επιχειρήσεις, διότι τρέχει το εθνικό σχέδιο περιφερειακής ανάπτυξης του ΕΣΠΑ και πολύ φοβούμαι ότι θα έρθει το 2027 και δεν θα έχουμε ώριμες μελέτες και δεν θα γίνει απορροφητικότητα.

Άρα λοιπόν, για ποιες μικρές επιχειρήσεις μιλάμε; Θα επιδοτήσετε μικρές επιχειρήσεις των δέκα ατόμων, για να βγούμε από τους κεφαλαιοκράτες και από μια συγκεκριμένη κάστα ανθρώπων οι οποίοι πραγματικά θα εκμεταλλευτούν όλη αυτήν την κατάσταση περί της περιβόητης ανάπτυξης; Δεν γίνεται ανάπτυξη, κύριοι της Κυβέρνησης, με τη «ΛΑΡΚΟ» που την ξεπουλάμε στον Στάινμετς και στην…

**ΠΡΟΕΔΡΕΥΩΝ (Δημήτριος Βίτσας):** Κύριε Μπούμπα, παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Με την «Ελντοράντο» που έχει αμαρτίες στην Μπάια Μάρε της Ρουμανίας και στον Δήμο Τσανάκαλε της Τουρκίας -και έχετε σπουδάσει και στον Καναδά που είναι η έδρα της, κύριε Παπαθανάση. Και τόσα άλλα πλείστα αυτή τη στιγμή ζητήματα που αφορούν το περιβάλλον. Μία καταγγελία στην εταιρεία «MAKSTIL» από την κυβέρνηση στα Σκόπια, που είναι η πιο ρυπογόνος πόλη της Ευρώπης, δεν έχω ακούσει να το καταγγείλετε.

**ΠΡΟΕΔΡΕΥΩΝ (Δημήτριος Βίτσας):** Κύριε Μπούμπα, μια φράση ακόμα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κλείνω με έναν στίχο από τον Θανάση Παπακωνσταντίνου, που λέει «Η μέρα φεύγει. Ποιος την έκλεψε; Ήξερα αλλά το ξέχασα. Γι’ αυτούς όλους που δουλέψαν και παιδέψαν τα λερωμένα πέταξαν». Αυτά τα λερωμένα πρέπει να πετάξουμε, κύριοι.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Δημήτριος Βίτσας):** Κι εγώ σας ευχαριστώ.

Τον λόγο έχει ζητήσει ο Υπουργός κ. Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ, κύριε Πρόεδρε

Θα ήθελα να κάνω μια διευκρίνιση. Οι ανανεώσιμες πηγές δεν επιχορηγούνται στον αναπτυξιακό νόμο ούτε σήμερα ούτε στον επόμενο αναπτυξιακό νόμο.

**ΠΡΟΕΔΡΕΥΩΝ (Δημήτριος Βίτσας):** Σε αυτόν τον νόμο, τέλος πάντων.

Τον λόγο έχει ο κ. Καππάτος από τη Νέα Δημοκρατία και ακολουθεί ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Επιτρέψτε μου να κάνω τρία σύντομα σχόλια στην αρχή. Αρχικά να ευχηθώ στη συνάδελφο κ. Μαριέττα Γιαννάκου δύναμη στον δύσκολο αγώνα που δίνει.

Σχετικά με την εικόνα του κ. Πολάκη, κυρίες και κύριοι συνάδελφοι της Αξιωματικής Αντιπολίτευσης, σκεφτείτε τι είναι αυτό που υπερασπίζεστε. Κυρίες και κύριοι συνάδελφοι της Αξιωματικής Αντιπολίτευσης, σκεφτείτε τι είναι αυτό που υπερασπίζεστε. Είναι άλλο πράγμα η πολιτική αντιπαράθεση και άλλο ο ευτελισμός των θεσμών της δημοκρατίας.

Πριν από την ομιλία μου θα ήθελα να κάνω ένα σύντομο σχόλιο με αφορμή την ομιλία του Υπουργού κ. Γεωργιάδη το Σάββατο και σήμερα σε αυτή την Αίθουσα και την αρχειοθέτηση των φακέλων πολιτικών προσώπων. Ήμουν μέλος της προανακριτικής επιτροπής για τον κ. Παπαγγελόπουλο. Έχω εικόνα για όσα έγιναν εκείνη τη σκοτεινή περίοδο, την περίοδο Παπαγγελόπουλου εννοώ. Επρόκειτο για μια περίοδο που άφησε μελανό στίγμα στη δημοκρατία μας.

Θυμάμαι ακόμα την εικόνα του πρώην Πρωθυπουργού, σημερινού Αντιπροέδρου κ. Πικραμένου σ’ αυτό εδώ το Βήμα. Εύχομαι να μη ζήσουμε ξανά όσα έγιναν. Το λέω αυτό γιατί σήμερα συζητάμε για τον νέο αναπτυξιακό νόμο. Χωρίς ένα ισχυρό κράτους δικαίου, η ανάπτυξη δεν είναι βιώσιμη και δεν δίκαιη.

Κυρίες και κύριοι συνάδελφοι, ο Πρωθυπουργός Κυριάκος Μητσοτάκης, από την αρχή της θητείας της Κυβέρνησης, έκανε σαφές στο εσωτερικό και το εξωτερικό ποιο είναι το σχέδιό μας για την ανάπτυξη της ελληνικής οικονομίας.

Το σχέδιο αυτό προγραμματικά βασίζεται σε τρεις κύριους άξονες:

Πρώτον, στο σχέδιο ανάπτυξης για την ελληνική οικονομία, τη γνωστή έκθεση Πισσαρίδη. Δεύτερον, στο εθνικό σχέδιο ανάκαμψης και ανθεκτικότητας. Και, τρίτον, στη στρατηγική για τη βιομηχανία. Πρόκειται για ένα συνεκτικό σχέδιο πάνω στο οποίο οικοδομούνται όλα τα αναπτυξιακά εργαλεία σε θεσμικό και χρηματοδοτικό επίπεδο.

Ο νέος αναπτυξιακός νόμος λειτουργεί συμπληρωματικά με τις επενδύσεις τόσο από το ΕΣΠΑ όσο και από το Ταμείο Ανάκαμψης. Η φιλοσοφία είναι ενιαία και ενισχύονται δυναμικοί τομείς της οικονομίας με έμφαση στην παραγωγή, την καινοτομία, τις θέσεις εργασίας και την εξωστρέφεια. Στους τομείς, δηλαδή, που υστερεί διαχρονικά η χώρα μας. Γι’ αυτόν τον λόγο ο νέος αναπτυξιακός νόμος έχει δεκατρία διαφορετικά καθεστώτα ενισχύσεων, επενδυτικών σχεδίων με θεματική στόχευση, χωρίς βέβαια αυτό να σημαίνει ότι δεν ενισχύονται παραδοσιακοί πυλώνες της οικονομίας όπως ο τουρισμός και η πρωτογενής παραγωγή.

Ο νέος αναπτυξιακός νόμος δίνει έμφαση στη μείωση της γραφειοκρατίας με επιτάχυνση των διαδικασιών αξιολόγησης και ελέγχου. Ιδιαίτερη σημασία έχει ότι μειώνεται από τις 150.000 ευρώ στις 100.000 ευρώ το ελάχιστο όριο για τα επενδυτικά σχέδια μικρών επιχειρήσεων.

Ως Βουλευτής μιας νησιωτικής περιοχής, άκουσα με πολύ ενδιαφέρον τις νομοτεχνικές βελτιώσεις που ανακοίνωσε χθες ο Αναπληρωτής Υπουργός κ. Παπαθανάσης. Το γεγονός ότι εντάσσονται στον αναπτυξιακό νόμο τα ξενοδοχεία τριών αστέρων, καθώς και η αναβάθμιση ξενοδοχείων ενός και δύο αστέρων σε τριών αστέρων, είναι μια καινοτομία σε σχέση με προηγούμενους αναπτυξιακούς νόμους.

Κύριε Υπουργέ, προς επιβεβαίωση όσων έχετε πει για την οικονομική δραστηριότητα, θα ήθελα να σας μεταφέρω την εικόνα από την Κεφαλλονιά και την Ιθάκη, νησιά τα οποία βασίζονται στον τουρισμό. Η οικονομική δραστηριότητα βρίσκεται σε πολύ υψηλό επίπεδο. Αυτό αποδεικνύει ότι οι επιλογές της Κυβέρνησης του Κυριάκου Μητσοτάκη, όπως η αναστολή του ΦΠΑ στην οικοδομή, λειτουργούν στην πράξη προς όφελος της οικονομίας.

Σε αυτό το σημείο, κύριε Υπουργέ, θα ήθελα να σας επισημάνω ένα θέμα για το τουριστικό δυναμικό της Κεφαλλονιάς και της Ιθάκης που βασίζεται κυρίως σε μικρά καταλύματα που χρειάζονται και αυτά στήριξη. Στην Κεφαλλονιά και την Ιθάκη υπάρχουν ακόμα χωροταξικά εμπόδια και τα νησιά μας κυριαρχούνται από μικρές ιδιοκτησίες, κάτι που δυσκολεύει ιδιαίτερα την πραγματοποίηση μεγάλων επενδύσεων.

Άρα, πρέπει, κύριε Υπουργέ, με ένα άλλο χρηματοδοτικό σχήμα, προφανώς διαφορετικής φιλοσοφίας και στόχευσης από τον αναπτυξιακό νόμο, να δώσουμε κίνητρα και εργαλεία σε μικρά καταλύματα, αφ’ ενός για τη δημιουργία νέων καταλυμάτων και αφ’ ετέρου για τον εκσυγχρονισμό των υφιστάμενων.

Κυρίες και κύριοι συνάδελφοι, προϋπόθεση για την επιτυχία του αναπτυξιακού νόμου και όλων των πολιτικών για δημόσιες και ιδιωτικές επενδύσεις είναι να βρίσκεται η Ελλάδα σε επαφή με τις διεθνείς οικονομικές και κοινωνικές εξελίξεις που καθορίζονται από τις αλλαγές στην τεχνολογία. Η Ελλάδα διαθέτει αξιόλογο ανθρώπινο δυναμικό, ικανό να βάλει τη χώρα στο επίκεντρο της τέταρτης βιομηχανικής επανάστασης. Με στοχευμένες πρωτοβουλίες από το Ταμείο Ανάκαμψης, το ανθρώπινο δυναμικό μας μπορεί να αποκτήσει τις δεξιότητες που απαιτούν οι παγκόσμιες εξελίξεις. Αυτόν τον στόχο έχουν, άλλωστε, οι σημαντικές τεχνολογικές επενδύσεις που έχει προσελκύσει με την πολιτική της η Κυβέρνηση. Δημιουργείται έτσι στην Ελλάδα ένα οικοσύστημα καινοτομίας που αλληλοεπιδρά με τις παγκόσμιες εξελίξεις. Για παράδειγμα, στον τομέα των νεοφυών επιχειρήσεων είναι εμφανές ότι από το 2019 η Ελλάδα έχει αλλάξει επίπεδο. Θεωρώ ότι η αλλαγή υποδείγματος που συμβαίνει στη χώρα μας υπηρετεί αυτό που για δεκαετίες λέγεται στην Ελλάδα, δηλαδή ότι η χώρα χρειάζεται διαφορετικό αναπτυξιακό μοντέλο, κάτι στο οποίο θεωρητικά συμφωνούμε σχεδόν όλοι, χωρίς όμως να κάνουμε ποτέ τα απαραίτητα βήματα.

Το άλμα που πέτυχε η Κυβέρνηση της Νέας Δημοκρατίας από το 2019 στην ψηφιακή μεταρρύθμιση αποδεικνύει ότι ζούμε στην καθημερινότητά μας μέρος αυτής της αλλαγής. Πρόκειται για μια αλλαγή η οποία είναι βασική προϋπόθεση ώστε να ακολουθήσουν και οι άλλοι τομείς της οικονομίας.

Ο αναπτυξιακός νόμος, ως συνεκτικό μέρος του σχεδίου της Κυβέρνησης, θα δώσει απαραίτητη ώθηση σε επενδύσεις που έχουν σχεδιαστεί και με τα κατάλληλα κίνητρα θα μετουσιωθούν σε νέες θέσεις εργασίας.

Και επειδή συχνά σ’ αυτή την Αίθουσα ακούω για κοινωνική δικαιοσύνη και ευαισθησία από την Αντιπολίτευση, θα ήθελα να πω ότι ο καλύτερος τρόπος για τη μείωση των κοινωνικών ανισοτήτων είναι η δημιουργία νέων θέσεων εργασίας σε τομείς παραγωγικούς, βιώσιμους και εξωστρεφείς που θα συμπαρασύρουν θετικά και τους άλλους τομείς της οικονομίας. Μόνο με αυτόν τον τρόπο θα πετύχουμε την οικονομική ανεξαρτησία των νέων ανθρώπων, μόνο έτσι θα δώσουμε απάντηση και στο δημογραφικό πρόβλημα της χώρας μας.

Με αυτές τις σκέψεις σάς καλώ, κυρίες και κύριοι συνάδελφοι, να υπερψηφίσετε το νομοσχέδιο του Υπουργείου Ανάπτυξης και Επενδύσεων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε.

Τον λόγο έχει τώρα ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης και μετά ξεκινά ο τρίτος κύκλος ομιλητών με φυσική παρουσία με πρώτο ομιλητή τον κ. Γεώργιο Κωτσό.

Κύριε Σκανδαλίδη, έχετε τον λόγο για δώδεκα λεπτά.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κυρίες και κύριοι συνάδελφοι, χθες ζήσαμε μια από τις πιο μελανές σελίδες στην ιστορία του ελληνικού Κοινοβουλίου. Ασφαλώς την κύρια ευθύνη έχει ο τρόπος που έχουν μάθει να πολιτεύονται ορισμένοι συνάδελφοι αλλά, δυστυχώς, και ο τρόπος που ο Πρόεδρος της Βουλής, ο οποίος διέκοψε -υποτίθεται- τη συνεδρίαση μετά από μια ατελείωτη αναμονή, σήμερα συνέχισε την παράταση της παράστασης με τρόπο που υποβαθμίζει ακόμα περισσότερο τις κοινοβουλευτικές διαδικασίες.

Θα ήθελα, επίσης, να πω, για να το ξεκαθαρίσω, επειδή εμείς δεν είμαστε χθεσινοί στη Βουλή, γνωρίζουμε ότι σε τόσο κρίσιμες συζητήσεις του Κοινοβουλίου ο Πρόεδρος της Βουλής συνεννοείται με την Κυβέρνηση. Δεν θεωρώ ότι όλη αυτή η διαδικασία έχει την Κυβέρνηση -και εννοώ την κεφαλή της Κυβέρνησης- αμέτοχη ευθυνών. Όφειλε η Κυβέρνηση και το Προεδρείο της Βουλής να προστατέψει τη λειτουργία του Κοινοβουλίου.

Είμαι υποχρεωμένος να ξεκαθαρίσω προς κάθε κατεύθυνση ορισμένα πράγματα:

Πρώτον, η πολιτική μας τοποθέτηση είναι κρυστάλλινη και δεν δέχεται από κανέναν μαθήματα αμφισβήτησης. Επανειλημμένα καταδικάσαμε την πρακτική, τη φρασεολογία και την τοξικότητα που φέρνει στον δημόσιο διάλογο ο κ. Πολάκης και το δείξαμε σε όλες τις κοινοβουλευτικές διαδικασίες.

Δεύτερον, η στάση μας στην αντίστοιχη επιτροπή για τη σκευωρία «NOVARTIS», και επί της ουσίας του θέματος αλλά και σε όλη την περίοδο που ακολούθησε ως σήμερα, δεν αμφισβητείται ποτέ από κανέναν. Ήταν πάντα υπέρ τού να λάμψει η αλήθεια. Και ασφαλώς αναγνωρίζει ότι η σκευωρία κατέπεσε μέσα από τις διαδικασίες της δικαιοσύνης.

Τρίτον, η προσπάθεια να εμφανισθεί, και από τον κ. Γεωργιάδη αλλά και από άλλους, ότι η παράταξή μας κρατάει ίσες αποστάσεις δεν έχει καμμία σχέση με την πραγματικότητα.

Αυτές τις καταστάσεις υποβάθμισης του Κοινοβουλίου ουδέποτε τις υποδαύλισε, ουδέποτε τις ενίσχυσε και ουδέποτε τις υιοθέτησε η δική μας παράταξη και είμαστε περήφανοι γι’ αυτό. Έχουμε ζήσει πολλές από τις οποίες επαναλαμβάνω ότι η χθεσινή ήταν από τις χειρότερες.

Στον κόσμο της δικής σας πόλωσης, γιατί αυτά δεν γίνονται τυχαία, είναι αποτέλεσμα μιας ολόκληρης δημόσιας συζήτησης, δημόσιας ζωής που κινούνται τα κόμματα, παίρνουν θέσεις, χρησιμοποιούν διαλόγους, χρησιμοποιούν λέξεις και φράσεις, που σηματοδοτούν αυτή την πόλωση, που γίνεται πάντοτε στο όνομα μικροκομματικών συμφερόντων εδώ και πολλά χρόνια ιστορικά είμαστε αμέτοχοι και περηφανευόμαστε και γι’ αυτό, γιατί προστατεύουμε τη λειτουργία, τον ρόλο και την αξία των δημοκρατικών θεσμών.

Εμείς, κυρίες και κύριοι συνάδελφοι, είτε της Συμπολίτευσης είτε της υπόλοιπης Αντιπολίτευσης είμαστε το κατ’ εξοχήν κοινοβουλευτικό κόμμα. Δεν είμαστε ούτε διαιτητές ούτε ΜΑΤ για να αντιμετωπίσουμε τον πολιτικό σας παραλογισμό.

Πάω σε ένα δεύτερο θέμα. Αυτόν τον καιρό αν κάποιος φάνηκε να εκνευρίζεται και να καταφεύγει σε πολιτικές απαξίωσης, απρέπειας και περιφρόνησης, δυστυχώς, είναι ο Πρωθυπουργός, που δεν μας είχε συνηθίσει μέχρι πριν λίγο καιρό σε αυτό, που τον τελευταίο καιρό καταφεύγει σε αστήρικτες κατηγορίες εναντίον μας εξαιτίας των τεράστιων προβλημάτων που βιώνει η χώρα και της αδυναμίας της Κυβέρνησής του να τα αντιμετωπίσει.

Εκφράσεις, όπως: δεν ακούω τον κ. Ανδρουλάκη να προτείνει κάτι ή ότι ο Πρόεδρος του ΚΙΝΑΛ καταφεύγει σε "επιτήδεια ασάφεια" και άλλα πολλά ανάμεσα στα οποία και η σκόπιμη και μικροπρεπής παράλειψη των ονομάτων που αθωώθηκαν από τη σκευωρία, νομίζω ότι αποτελούν συγκεκριμένη συνειδητή πολιτική γραμμή, γιατί πιστεύει ότι χάνει το έδαφος κάτω από τα πόδια του. Είναι καιρός, όμως, να επανέλθει σε μια προηγούμενη περίοδο.

Επειδή, λοιπόν, επανειλημμένα από το Βήμα της Βουλής επιχειρεί να δημιουργήσει την εντύπωση ότι ο Πρόεδρος του Κινήματος Αλλαγής δεν τοποθετείται ή αποφεύγει να πάρει θέση ή να προτείνει λύσεις σε συγκεκριμένα προβλήματα που αντιμετωπίζει η χώρα, καταθέτω σήμερα στην Εθνική Αντιπροσωπεία μικρό μέρος των προτάσεων που έχει διατυπώσει ο Νίκος Ανδρουλάκης και μόνο στο διάστημα μετά την εκλογή του σε κρίσιμους τομείς για την πανδημία και το Εθνικό Σύστημα Υγείας, για την ακρίβεια, για την πολιτική προστασία, για την ενέργεια, για την κλιματική κρίση, για το πανεπιστημιακό άσυλο, για το δημογραφικό, για το προσφυγικό, για τους δημοσιονομικούς κανόνες της Ευρωπαϊκής Ένωσης μετά την πανδημία, για τα ελληνοτουρκικά.

(Στο σημείο αυτό ο Βουλευτής κ. Κωνσταντίνος Σκανδαλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μπορεί ο κ. Μητσοτάκης να τα διαβάσει και να κάνουμε μια συζήτηση επί των προτάσεων, που είναι πάρα πολύ απλό, αντί να καταφεύγει σε αφοριστικές διαδικασίες.

Τώρα για τον νόμο που συζητάμε τα είπε ο εισηγητής μας Αποστόλης Πάνας και οι Βουλευτές μας πολύ αναλυτικά. Εγώ θα μείνω σε δυο-τρεις γενικές παρατηρήσεις, γιατί διαφωνούμε στρατηγικά μαζί σας για το ευρύτερο θέμα της ανάπτυξης.

Διαφωνούμε στρατηγικά μαζί σας, πρώτον, για το πού πάνε οι επενδύσεις και μιλάω για το σύνολο των επενδύσεων και όχι για την προσέλκυση απλά κάποιων ξένων επενδύσεων που όλοι είμαστε σύμφωνοι. Δεν πάνε προγραμματισμένα σε τομείς, σε διαδικασίες. Δεν πάνε προγραμματισμένα σε αυτά που έχει απόλυτη ανάγκη η χώρα. Πάνε "εική και ως έτυχε" με οριζόντιο τρόπο, έτσι έλεγαν και οι προηγούμενοι νόμοι. Ήταν καιρός, όμως, να αλλάξουν.

Δεύτερον, με ποια κριτήρια γίνεται μια επένδυση; Απλά για να ενισχυθεί ο επιχειρηματίας; Απλά για να λειτουργήσει το ξενοδοχείο; Βάλαμε ένα κριτήριο βασικό που είναι η προστιθέμενη αξία στην παραγωγική ανάπτυξη της χώρας. Θα έπρεπε να είναι κριτήριο για την επένδυση και επιπλέον και κοινωνικό κριτήριο τι θέσεις απασχόλησης δημιουργεί κάθε επένδυση. Οριζόντιοι ήταν και οι προηγούμενοι νόμοι, δεν έλεγαν γι’ αυτά. Αν και ο ίδιος έλεγε για την απασχόληση. Θα έπρεπε, λοιπόν, να περιέχει και συγκεκριμένα κριτήρια που προσανατολίζουν τις επενδύσεις και στο παραγωγικό δυναμικό της χώρας.

Ποιος παίρνει τις αποφάσεις για το είδος των επενδύσεων; Και εδώ είναι η περιβόητη αντιπαράθεσή μας με το συγκεντρωτικό μοντέλο, την ανάγκη του περιφερειακού σχεδιασμού, την ανάγκη να μπουν κριτήρια στις περιφερειακές επενδύσεις, την ανάγκη να ενισχυθούν οι υποβαθμισμένες περιοχές, την ανάγκη να γίνουν πολύ πιο συγκεκριμένα αναπτυξιακά προγράμματα για να ξέρει ο άλλος πού θα κατευθύνει την επένδυση. Αυτό, όμως, προϋποθέτει όχι έναν συγκεντρωτικό προγραμματισμό, αλλά μια αποκεντρωμένη διαδικασία όπου μεγάλες αποφάσεις για τις επενδύσεις τις παίρνουν σε περιφερειακό και σε τοπικό επίπεδο οι παραγωγικές δυνάμεις.

Και έρχομαι στη διαφορά αυτή. Εσείς έχετε έναν δρόμο, εγώ τον αναγνωρίζω, πάση θυσία επενδύσεις ξένες, ελληνικές, κ.λπ.. Πράγματι, είναι βασική προϋπόθεση για να παραχθεί περισσότερος πλούτος στη χώρα και να υπάρξει μεγαλύτερη απασχόληση. Βέβαια πρέπει να σας πω ότι σε αυτό το πεδίο το κάνετε και κάπως υπερβολικά, γιατί οποιαδήποτε επένδυση περνάει από μία ιδιωτική επιχείρηση ξένη σε μια ελληνική, που αγοράζει μια ελληνική εταιρεία, τη θεωρείτε κυβερνητική επιτυχία. Αυτή είναι η λειτουργία της αγοράς, δεν είναι θέμα κυβερνητικής επιτυχίας. Εν πάση περιπτώσει, δεν διαφωνεί κανείς για τις επενδύσεις και για τις μεγάλες επενδύσεις, τις ξένες επενδύσεις.

Έχετε, όμως, μια μόνιμη πολιτική «βλέποντας και κάνοντας». Πώς αλλάζει το μοντέλο η χώρα; Λέει, ας πούμε, ο κ. Σταϊκούρας: «Εγώ έχω έναν προϋπολογισμό, πιστεύω ότι τον Απρίλιο θα υπάρξει μια αποκλιμάκωση του πληθωρισμού. Άρα κάνω μια πολιτική, κάνω κάποιες παροχές σωστά και αντιμετωπίζω την άμεση ανάγκη, την άμεση ανάγκη για την πανδημία, την άμεση ανάγκη για οποιαδήποτε κρίση».

Γίνεται μια πολιτική διαρκούς παροχολογίας που δεν είναι λάθος ως αντίληψη διάθεσης πόρων για να αντιμετωπίσεις προβλήματα, όμως είναι λάθος αντίληψη σε ότι ακολουθεί την πεπατημένη. Θα έπρεπε όταν λέει -ας πούμε- ότι τον Απρίλιο θα αποκλιμακωθεί ο πληθωρισμός και ο πληθωρισμός θα αποκλιμακωθεί τον Ιούνιο ή μπορεί να πάει και τον Οκτώβριο, αυτό το διάστημα οι επενδύσεις που γίνονται έχουν ένα αντικείμενο που λέει ότι θα θωρακίσω το παραγωγικό μοντέλο, θα αλλάξω το παραγωγικό μοντέλο, θα δώσω άλλη κατεύθυνση στην παραγωγή, θα κάνω μια άλλη διαδικασία; Είναι πολύ μακριά από αυτόν τον σχεδιασμό η Κυβέρνηση της Νέας Δημοκρατίας.

Είναι φανερό ότι γι’ αυτόν τον λόγο εμείς καταψηφίζουμε τον σχετικό νόμο. Και πιστεύω ότι θα μπορούσε, κύριε Γεωργιάδη, το Υπουργείο σας κάποια στιγμή να κάνει μια τομή σε ότι αφορά την αναπτυξιακή προσπάθεια της χώρας, εάν υιοθετείτε έστω και λίγα από αυτά που εμείς σας λέμε ότι πρέπει να κάνετε διαφορετικά από αυτά που κάνετε τώρα και για να μη λέτε ότι δεν έχουμε και προτάσεις.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Δημήτριος Βίτσας**): Ευχαριστώ τον κ. Σκανδαλίδη.

Τον λόγο έχει ο κ. Κωτσός από τη Νέα Δημοκρατία. Μέχρι να ανέβει στο Βήμα παίρνω την ευκαιρία ώστε να σας πω ποιοι μιλάνε στον τρίτο κύκλο. Είναι ο κ. Κωτσός, η κ. Τελιγιορίδου, ο κ. Ιωάννης Παππάς, η κ. Λιακούλη, ο κ. Μαντάς, ο κ. Σκουρολιάκος, ο κ. Χρυσομάλλης, ο κ. Δελής, ο κ. Κόνσολας, η κ. Παπανάτσιου, η κ. Αντωνίου και ο κ. Λογιάδης. Ξέχασα να πω ότι μετά τον κ. Παππά θα πάρει τον λόγο ο κ. Γρηγοριάδης, Κοινοβουλευτικός Εκπρόσωπος του ΜέΡΑ25.

Ορίστε, κύριε συνάδελφε, έχετε τον λόγο για επτά λεπτά.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, χθες ήταν μια μέρα μνήμης για την Ελλάδα μας. Ήταν ημέρα μνήμης, διότι πριν από είκοσι έξι χρόνια τρία παλικάρια μας, τρεις σύγχρονοι ήρωες, έδωσαν τη ζωή τους την ώρα του καθήκοντος: Ο υποπλοίαρχος Χριστόδουλος Καραθανάσης, ο επίσης υποπλοίαρχος Παναγιώτης Βλαχάκος και ο αρχικελευστής Έκτορας Γιαλοψός. Για να είμαστε σήμερα εμείς ελεύθεροι, να ζούμε κάτω από συνθήκες δημοκρατίας. Και, βέβαια, τιμούμε τη μνήμη τους και δεν τους ξεχνούμε.

(Χειροκροτήματα από την πτέρυγα της Νέας Δημοκρατίας)

Και, όμως, χθες η δημοκρατία μας δοκιμάστηκε. Και δοκιμάστηκε, γιατί κάποιοι την αντιλαμβάνονται με λάθος τρόπο. Προφανώς η δημοκρατία είναι το πολίτευμα του διαλόγου, της ελευθερίας, της διαπάλης ιδεών -εγώ θα έλεγα, της σκληρής μάχης ιδεών- της αντιπαράθεσης πολιτικής άποψης, της οπτικής γωνίας από την οποία βλέπουμε τη χώρα και πώς τη δομούμε από τούδε και στο εξής, σίγουρα, όμως, δεν προσφέρεται για φθηνούς «κουτσαβακισμούς», δεν προσφέρεται να προσπαθούμε να επιβάλουμε την άποψή μας διά της σωματικής μας ρώμης ενίοτε. Αυτά ανήκουν αλλού.

Προφανώς όλοι μας καταλάβαμε ότι ο συνάδελφός του ΣΥΡΙΖΑ ήρθε χθες αποφασισμένος να δημιουργήσει ένταση, να δημιουργήσει ζήτημα, κάτι που φάνηκε και στη σημερινή του ομιλία. Δεν πήρε μηνύματα από χθες. Και το μόνο που δεν τον ενδιέφερε ήταν να καταθέσει την άποψή του για το πώς οραματιζόμαστε την Ελλάδα του αύριο, πώς οραματιζόμαστε τη χώρα μας, τι χώρα θέλουμε για τις Ελληνίδες και τους Έλληνες.

Αγαπητές και αγαπητοί συνάδελφοι, αυτό ακριβώς κάνει το σχέδιο νόμου που συζητάμε σήμερα. Ο ΣΥΡΙΖΑ δεν μπορεί να το παρακολουθήσει προφανώς, στερείται πολιτικού αφηγήματος, έχει πολιτική πενία, πιθανότατα η πραγματικότητα να μην του ταιριάζει.

Ξέρετε, παρήλθαν τα χρόνια που όταν ήμασταν φοιτητές λέγαμε ότι «αλίμονο στην πραγματικότητα αν δεν συμφωνεί μαζί μας». Πλέον, πολιτικά ώριμοι, αλλά γνωρίζοντας και την πολιτική πραγματικότητα, πρέπει να προσαρμοστούμε σε αυτή και, κυρίως, να ατενίσουμε το μέλλον με αισιοδοξία, με αυτοπεποίθηση και με σιγουριά.

Και ποιες λέξεις χρησιμοποιεί το νομοσχέδιο που φέρνετε, κύριε Υπουργέ; Τρεις συγκεκριμένες, εξαιρετικά σημειολογικές λέξεις: «Ελλάδα», «ισχυρή» και «ανάπτυξη». Γιατί;

Πρώτον, διότι οι Ελληνίδες και οι Έλληνες πριν δυόμισι χρόνια μας έδωσαν ισχυρή εντολή να αλλάξουμε την Ελλάδα, να πάμε σε μια νέα εποχή, να δημιουργήσουμε την Ελλάδα της αυτοπεποίθησης, την Ελλάδα της σιγουριάς, την Ελλάδα της αυτοδυναμίας, την Ελλάδα που θα ατενίζει το μέλλον με σιγουριά, που θα ξεφύγει από τη μιζέρια και τη μεμψιμοιρία που κάποιοι την είχαν καταδικάσει και επιμένουν να την κρατούν εκεί. Μια Ελλάδα με κύρος, με αναγνώριση, με αξιοπιστία.

Και, βεβαίως, μια Ελλάδα ισχυρή. Ο ελληνικός λαός μάς έδωσε εντολή να δημιουργήσουμε μια Ελλάδα αυτάρκη, που θα ξεφεύγει από την εσωστρέφεια που έχουν δημιουργήσει εμμονικές και αδιέξοδες πολιτικές του παρελθόντος, να γίνει η χώρα μας ανταγωνιστική και, βεβαίως, καινοτόμος.

Και η τρίτη λέξη «ανάπτυξη», μαγική λέξη, ζητούμενο όχι μόνο για μας, για όλο τον κόσμο, που με το παρόν νομοσχέδιο προωθούμε μέσα από μία ολιστική προσέγγιση την οικονομική ανάπτυξη της χώρας μας, μέσα από την επιτάχυνση των διαδικασιών, την απλοποίησή τους, την καταπολέμηση της γραφειοκρατίας, τη χορήγηση κινήτρων για στοχευμένες δράσεις, που θα στοχεύουν στην εξωστρέφεια, την πράσινη και ψηφιακή μετάβαση, τη στήριξη καινοτόμων επενδύσεων, την εισαγωγή τεχνολογιών της «βιομηχανίας 4.0», της ρομποτικής, της τεχνητής νοημοσύνης, στη στήριξη της απασχόλησης και την ενίσχυση της επιχειρηματικότητας.

Ήταν, αγαπητές και αγαπητοί συνάδελφοι, επιβεβλημένη η αλλαγή και η τροποποίηση του ν.4399/2016; Προφανώς και, ναι, διότι και τα δεδομένα έχουν αλλάξει και η εποχή είναι τελείως διαφορετική και τα διακυβεύματα του σήμερα είναι τελείως διαφορετικά από αυτά που ήταν πριν έξι χρόνια, αλλά έχουμε και ανάγκη ως χώρα να τρέξουμε με πιο γρήγορους, με πιο αποτελεσματικούς ρυθμούς.

Τα στοιχεία είναι αμείλικτα. Την περίοδο 2016-2019 που εφαρμόστηκε ο νόμος επί των ημερών σας 991 εκατομμύρια επενδύσεις και ενίσχυση επενδύσεων. Στα δυόμισι χρόνια τα δικά μας πάνω από 2,5 δισεκατομμύρια ευρώ. Αυτό, αν μη τι άλλο, καταδεικνύει την αποτελεσματικότητα της διακυβέρνησής μας, ακόμη και με τον δικό σας νόμο, που είχε τις όποιες αδυναμίες και που ερχόμαστε με τον νέο νόμο να δώσουμε μεγαλύτερη ταχύτητα, μεγαλύτερη ώθηση, μεγαλύτερη επιτάχυνση στην οικονομία της χώρας μας.

Θα κάνω μια μικρή αναφορά στον πρωτογενή τομέα που, κατά την άποψή μου, αποτελεί δομικό πυλώνα ανάπτυξης της χώρας μας. Και πραγματικά, το νομοσχέδιο δίνει αυτή τη δυνατότητα, ούτως ώστε ο Έλληνας αγρότης να μην είναι μόνο εργάτης γης και παραγωγός, αλλά να μετεξελιχθούν τα προϊόντα μας μέσα από την τυποποίηση, τη μεταποίηση σε ποιοτικά προϊόντα που θα αποφέρουν την προστιθέμενη αξία στη χώρα μας και θα τη δίνουν εδώ. Γιατί έχουμε το παράδειγμα του βαμβακιού που το εξάγουμε χωρίς να είναι επεξεργασμένο, εισπράττοντας η χώρα μας 700 εκατομμύρια ευρώ ετησίως, ενώ ξοδεύουμε για να εισάγουμε στη συνέχεια τελικά προϊόντα του βαμβακιού, είτε υφάσματα είτε ρούχα, πάνω από 4 δισεκατομμύρια ευρώ.

Και, βεβαίως, σημαντική εξέλιξη -μπράβο σας, κύριε Υπουργέ- που προβλέπετε την ένταξη ατομικών επιχειρήσεων στον αγροτοδιατροφικό τομέα, δίνοντας έτσι «ανάσα» στο βασικό κομμάτι της Ελλάδας, που είναι η ύπαιθρος. Γιατί η ύπαιθρος χωρίς κτηνοτρόφους και αγρότες δεν υπάρχει.

Αγαπητές και αγαπητοί συνάδελφοι, η Νέα Δημοκρατία κτίζει την Ελλάδα του αύριο με αποφασιστικότητα, με αυτοπεποίθηση και, κυρίως, έχοντας όραμα και σχέδιο. Και σας καλώ να το στηρίξετε.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Αμέσως μετά τον λόγο έχει η κ. Τελιγιορίδου από τον ΣΥΡΙΖΑ, ακολουθεί ο κ. Ιωάννης Παππάς από τη Νέα Δημοκρατία και στη συνέχεια ο κ. Κλέων Γρηγοριάδης από το ΜέΡΑ25. Και μετά τον κ. Μαντά, θα μιλήσει ο Επικεφαλής της Κοινοβουλευτικής Ομάδας του Κινήματος Αλλαγής κ. Κατρίνης.

Κυρία Τελιγιορίδου, έχετε τον λόγο.

**ΟΛΥΜΠΙΑ ΤΕΛΙΓΙΟΡΙΔΟΥ:** Ευχαριστώ, κύριε Πρόεδρε.

Πρωτοφανές επεισόδιο χθες στη Βουλή, ακόμη και για τα δεδομένα της έντασης στην κομματική αντιπαράθεση, γιατί χθες χάθηκε κάθε ίχνος κοινής λογικής. Ήμουν χθες στην Αίθουσα, αλλά δεν θα μπω σε λεπτομέρειες, γιατί έγινε εκτενής συζήτηση. Θα εκφράσω, όμως, μόνο μία απορία. Ο κ. Πολάκης διακόπηκε την ώρα της ομιλίας του από τον κ. Αθανασίου, που εκείνη την ώρα προήδρευε, χωρίς να ζητηθεί να έρθει ο επόμενος ομιλητής. Ο Πρόεδρος τότε έκοψε τη διαδικασία της Βουλής, άφησε τον κ. Πολάκη στο Βήμα και είπε ότι «θα περιμένετε μέχρι να έρθει ο κ. Τασούλας για να σας κάνει μομφή». Όμως, σήμερα ακούσαμε ότι ο κ. Πολάκης έκανε κατάληψη του Βήματος σε μία διαδικασία που είχε διακοπεί.

Την ίδια ώρα ο Υπουργός, ο κ. Γεωργιάδης, είπε ότι «ναι, έβγαλα βίντεο, αλλά αυτό δεν είναι μεμπτό, γιατί η διαδικασία είχε διακοπεί». Και σωστά. Για τον κ. Γεωργιάδη δεν υπήρχε διαδικασία, για τον κ. Πολάκη υπήρχε διαδικασία που έκανε κατάληψη. Εδώ χάνεται κάθε ίχνος λογικής.

Κυρίες και κύριοι συνάδελφοι, αναπτυξιακός νόμος και ισχυρή Ελλάδα για πόσους και για ποιους και σε ποιο περιβάλλον; Είναι σαφές ότι σε ένα περιβάλλον με έκρηξη της ακρίβειας, στο πετρέλαιο, στην ενέργεια, με αυξημένο πληθωρισμό στο 5%, σε ένα περιβάλλον με τεράστιες οικονομικές επιπτώσεις από τους περιορισμούς της πανδημίας και την ύφεση που αυτή προκάλεσε, εσείς φέρνετε ένα νομοσχέδιο σαν να μη συμβαίνει τίποτε, σαν να μην έχετε διδαχθεί από τίποτε.

Γι’ αυτό ίσως άλλωστε δεν θέλετε να αναφερόμαστε στο σκάνδαλο «NOVARTIS», ενώ αντίθετα οι Βουλευτές της Νέας Δημοκρατίας μπορούν αυτό να το κάνουν με άνεση. Και αυτό γιατί στην υπόθεση της «NOVARTIS» υπάρχουν πολλά στοιχεία που δείχνουν αιτίες, για τις οποίες η χώρα οδηγήθηκε την προηγούμενη δεκαετία στην οικονομική κρίση. Υπάρχουν φαινόμενα διαπλοκής. Υπάρχουν φαινόμενα παρεμβάσεων. Υπάρχει η ένδειξη της έλλειψης στρατηγικού σχεδιασμού με γνώμονα το εθνικό συμφέρον. Υπάρχει η ένδειξη της κρατικοδίαιτης δήθεν ιδιωτικής επιχειρηματικότητας.

Η χώρα έχασε δεκαετίες στη βιοτεχνία, στη γεωργία, στο εμπόριο που περιορίστηκαν στα όρια ενός αθηνοκεντρικού σχεδιασμού που, δυστυχώς, σήμερα επαναλαμβάνεται. Σήμερα η χώρα χρειάζεται ένα άλλο σχέδιο για να ξεφύγει από τον φαύλο κύκλο. Χρειάζεται αλλαγή υποδείγματος και όχι μια από τα ίδια. Για παράδειγμα, κατά τη γνώμη μας είναι λάθος η συγκέντρωση εξουσίας στον Υπουργό, ο οποίος θα αποφασίζει σε ποιους θα ανατεθεί η αξιολόγηση και ο έλεγχος μιας επένδυσης σε περίπτωση καθυστερήσεων. Αυτό αποδυναμώνει τον ρόλο που πρέπει να έχουν οι περιφέρειες για να βοηθήσουμε στην αποκέντρωση.

Δεν υπάρχει προτεραιοποίηση των τομέων ενίσχυσης. Και μάλιστα προστίθενται κλάδοι που δεν είναι σαφές γιατί πρέπει να ενισχυθούν. Για παράδειγμα προστίθενται τα κέντρα αποθεραπείας και αποκατάστασης για ιδιωτικές επενδύσεις που θα χρηματοδοτούνται από τον αναπτυξιακό. Αυτό γίνεται την ώρα που η Κυβέρνηση της Νέας Δημοκρατίας έχει διαλύσει αντίστοιχες δημόσιες δομές, όπως για παράδειγμα το Κέντρο Φυσικής Αποκατάστασης στο Άργος Ορεστικό, που είναι ένα κέντρο υψηλών προδιαγραφών, του οποίου η Κυβέρνηση αυτή έχει σταματήσει την εικοσιτετράωρη λειτουργία και τώρα προκρίνει στον αναπτυξιακό αντίστοιχες δομές. Για εσάς η υγεία πρέπει και αυτή να είναι στον βωμό του ιδιωτικού κέρδους. Πρέπει να κλείσουν οι δημόσιες δομές, για να υπάρχουν πελάτες για τα ιδιωτικά κέντρα τα οποία, όμως, θα γίνονται με δημόσια χρήματα.

Προχωράτε σε ένα νομοσχέδιο που θα αποκλείσει στην πράξη τη συντριπτική πλειοψηφία των μικρομεσαίων επιχειρήσεων, καθώς βάζετε προαπαιτούμενα που ιδιαίτερα σε αυτή την οικονομική κατάσταση δεν μπορούν να εκπληρώσουν, όπως για παράδειγμα η εκτίμηση βιωσιμότητας από το τραπεζικό σύστημα.

Αντί να στηρίξετε τη ραχοκοκαλιά της ελληνικής οικονομίας, ασπάζεστε πλήρως την άποψη που διατυπώθηκε στην έκθεση Πισσαρίδη. Γιατί για σας οι επιχειρήσεις αυτές είναι ζόμπι και τις θεωρείτε άχρηστες. Όπως άλλωστε έλεγε και τον Απρίλιο του 2020 ο κ. Τσακλόγλου: «Πολλές επιχειρήσεις και κυρίως οι μικρότερες δεν θα αντέξουν και αρκετές θα μπορέσουν να εξαγοραστούν για μεγαλύτερες επιχειρήσεις του κλάδου».

Γι’ αυτό άλλωστε βάζετε στο ίδιο προκηρυσσόμενο πλαίσιο επιχειρήσεις πολύ μικρές, μικρές, μεσαίες και μεγάλες, γεγονός που σημαίνει ότι η πλειοψηφία των πόρων θα διοχετευθεί στις μεγάλες επιχειρήσεις και μικρότερες, με αποτελεσματικά επενδυτικά σχέδια μικρότερου ύψους να μείνουν εκτός. Εξαιρείτε με τον τρόπο αυτό οκτακόσιες είκοσι χιλιάδες μικρομεσαίες επιχειρήσεις με ένα εκατομμύριο εξακόσιες χιλιάδες απασχολούμενους.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Θετικό είναι ότι προσθέσατε πριν από λίγο τους αγρότες, όμως για να έχει αυτό νόημα θα πρέπει να αλλάξετε και την πρόβλεψη στο άρθρο 66 ότι οι επενδύσεις θα πρέπει να έχουν ολοκληρωμένο χαρακτήρα, γιατί αυτό εξαιρεί από τον πρωτογενή τομέα επενδυτικά σχέδια μικρότερου ύψους, στα οποία όμως υπάρχει μόνο μέρος της παραγωγικής διαδικασίας.

Κύριε Πρόεδρε, μισό λεπτό μόνο.

Θέλω να αναφερθώ σε ένα θέμα που αφορά την περιοχή μου. Στο υποκεφάλαιο Δ΄ στα άρθρα 51 μέχρι 57 περιγράφονται επενδυτικά σχέδια για καθαρά λιγνιτικές περιοχές. Θέλω να σας πω ότι η Περιφέρεια της Δυτικής Μακεδονίας όλα τα προηγούμενα χρόνια ήταν μία περιφέρεια όπου αντιμετωπίζονταν και οι τέσσερις περιφερειακές ενότητες ως ενιαία. Αυτό είχε σαν αποτέλεσμα Καστοριά και Γρεβενά να χάνουν πόρους από το ΕΣΠΑ και από κοινοτικά πλαίσια στήριξης. Και έρχεται τώρα στην απολιγνιτοποίηση και χάνουν πάλι, γιατί μένουν εκτός αυτού του σχεδιασμού. Τοπικά στελέχη στην περιοχή, ο κ. Μουσουρούλης αλλά και οι Υπουργοί, έλεγαν ότι αυτή η αδικία θα αποκατασταθεί από τον αναπτυξιακό νόμο, κάτι που δεν το βλέπουμε. Δεν υπάρχει περιφερειακή συνείδηση και για άλλη μια φορά η Καστοριά και τα Γρεβενά, που για δεκαετίες οι ευκαιρίες ήταν χαμένες, είναι χαμένες και από αυτόν τον αναπτυξιακό. Αυτό το θεωρώ άδικο και θεωρώ, επίσης, ότι αποδεικνύει και την κοροϊδία και τα ψεύτικα τα λόγια τα μεγάλα της Νέας Δημοκρατίας στην περιοχή.

Το νομοσχέδιό σας φοβάμαι πως αντί να επιλύσει, θα δημιουργήσει επιπλέον προβλήματα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία Τελιγιορίδου.

Τον λόγο έχει τώρα ο κ. Ιωάννης Παππάς από τη Νέα Δημοκρατία και αμέσως μετά τον λόγο θα πάρει ο Κοινοβουλευτικός Εκπρόσωπος του ΜέΡΑ25 κ. Γρηγοριάδης.

**ΙΩΑΝΝΗΣ ΠΑΠΠΑΣ:** Ευχαριστώ, κύριε Πρόεδρε.

Κυρία Τελιγιορίδου, θα έλεγα ότι ο κ. Πολάκης εχθές έκανε κατάληψη στον χώρο, οπότε τι θα θέλατε να κάνει το Προεδρείο; Να πει στον επόμενο ομιλητή να ανέβει να μιλήσει; Θέλατε να μετατρέπαμε τον χώρο σε γήπεδο του μποξ; Ο κ. Πολάκης ήρθε εδώ χθες για να δημιουργήσει πρόβλημα στη διαδικασία. Το ξέρουμε, το γνωρίζουμε και το βλέπαμε από τα ραντεβού που έκλεινε εκβιάζοντας και μιλώντας προκλητικά τον Υπουργό στο κυλικείο της Βουλής. Οπότε ας είμαστε λίγο όλοι πιο υπεύθυνοι και σοβαροί εδώ μέσα. Και το λέω ευγενικά προς το πρόσωπό σας.

Κύριε Πρόεδρε, κύριε Υπουργέ, κυρίες και κύριοι Βουλευτές, υπό κανονικές συνθήκες θα έπαιρνα χθες τον λόγο και θα είχα τη δυνατότητα να αποτίσω φόρο τιμής στους ήρωες των Ιμίων, Βλαχάκο, Καραθανάση και Γιαλοψό. Αντιθέτως ο κ. Πολάκης δεν μου το επέτρεψε με την κατάληψη του χώρου που έκανε. Εγώ, όμως, τώρα θέλω να πω από το Βήμα της Βουλής ότι τα Ίμια και οι εκατοντάδες βραχονησίδες στο Αιγαίο είναι πατρίδες της ψυχής μας. Δεν είναι γκρίζες ζώνες ούτε αμφισβητούνται!

(Χειροκροτήματα από την πτέρυγα της Νέας Δημοκρατίας)

Δύο ημέρες μετά τη συζήτηση για την πρόταση δυσπιστίας έχουμε εμπεδώσει τι πρεσβεύει ο καθένας σε τούτη εδώ την Αίθουσα. Ποιοι αντιμετωπίζουν τη Βουλή σαν το μπαλκόνι τους, που θα βγουν να τσακωθούν με τον γείτονα. Ποιοι καταθέτουν προτάσεις για υλοποίηση και ποιοι επιμένουν σε σκευωρίες. Ποιοι απευθύνονται στους πολίτες και προσπαθούν να δίνουν λύσεις στα προβλήματά τους και ποιοι επικαλούνται υπόδικους από το Βήμα της Βουλής. Το ξέρει καλά το μονοπάτι αυτό βέβαια και ο άλλοτε συγκυβερνήτης σας και είχατε να μοιάσετε.

Να σας πω κάτι; Ειλικρινά, φαίνεται τελικά ότι εδώ μέσα σας αντιπροσωπεύει το τι λέει και το τι κάνει ο κ. Πολάκης -μέσα και έξω από την Αίθουσα- και είστε περήφανοι που είναι μέλος της ομάδας σας, όπως πολλοί συνάδελφοί σας το είπαν προ ολίγου. Θα του πει, όμως, κάποιος επιτέλους να σταματήσει να κάνει θεατρινισμούς κακής ποιότητας; Είναι δικό σας θέμα, αλλά είναι και ζήτημα ποιότητας της δημοκρατίας και της Βουλής μας.

(Θόρυβος από την πτέρυγα του ΣΥΡΙΖΑ)

Κύριε Ραγκούση, η τρομοκρατία δεν τρομοκρατείται, τιμωρείται. Και να είστε προσεκτικοί, γιατί θα είστε υπαίτιοι για ό,τι γίνει.

Κυρίες και κύριοι συνάδελφοι, ας πάμε τώρα στο σχέδιο νόμου, το οποίο καλούμαστε να ψηφίσουμε και να συζητήσουμε.

Μπορεί κάποιος από την Αντιπολίτευση να αναρωτιέται: «Μα, γιατί η Κυβέρνηση Μητσοτάκη και ο Υπουργός κ. Άδωνις Γεωργιάδης και ο Αναπληρωτής Υπουργός κ. Νίκος Παπαθανάσης φέρνουν νέο αναπτυξιακό νόμο, αφού έχουμε του 2016;». Μπορεί να σας απαντήσει κάποιος, με μεγάλη δόση ειρωνείας, ότι ήταν τόσο καλός ο νόμος και φιλοεπενδυτικός, που δυσκολευόμασταν να τον ακολουθήσουμε. Αφήστε που ήταν και πάρα πολύ αποτελεσματικός!

Δεν θα το κάνω αυτό. Θα πω απλά ότι πρόκειται για έναν οδικό χάρτη, ο οποίος ανταποκρίνεται στις απαιτήσεις των καιρών και ενσωματώνει όλες τις νέες τάσεις και απαιτήσεις της παγκόσμιας οικονομίας. Είναι ένα σχέδιο νόμου το οποίο ενσωματώνει και εφαρμόζει τα στρατηγικά σχέδια ανάπτυξης για την ελληνική οικονομία: την έκθεση της Επιτροπής Πισσαρίδη, το Εθνικό Σχέδιο Ανάκαμψης και Ανθεκτικότητας και τη στρατηγική για τη βιομηχανία.

Στόχοι του νέου αναπτυξιακού νόμου είναι η Ελλάδα να μπει προετοιμασμένη και εφοδιασμένη με τα κατάλληλα εργαλεία στην επόμενη μέρα της παγκόσμιας οικονομίας, επόμενη μέρα που έχει στον πυρήνα της τις νέες τεχνολογίες, τις επιχειρηματικές δραστηριότητες που είναι φιλικές στο περιβάλλον, την τεχνητή νοημοσύνη, τη ρομποτική και τις οικονομίες κλίμακας.

Στο νέο αναπτυξιακό πρότυπο εντάσσονται και τομείς όπως η μεταποίηση, η αγροδιατροφή, η εφοδιαστική αλυσίδα, τα logistics, ένας τομέας o οποίος στην Ελλάδα κάνει ήδη τεράστια άλματα. Την επόμενη μέρα η ανάπτυξη θα είναι αποκεντρωμένη και θα απευθύνεται σε μεγαλύτερο φάσμα του πληθυσμού αυτής της χώρας.

Από το μέλλον δεν μπορεί να απουσιάζει και το δυνατό χαρτί της ελληνικής οικονομίας, που είναι ο τουρισμός, ένας τομέας στον οποίον τα Δωδεκάνησα πρωταγωνιστούν με συνεχόμενες πρωτιές και μία πρωτοφανή ανάπτυξη. Να σας πω μόνο ότι το 97,1% του ΑΕΠ μας προέρχεται από τον τουρισμό. Πρόκειται για έναν τομέα ο οποίος δεν περιορίζεται στο πρότυπο που υπήρχε τις περασμένες δεκαετίες. Εξελίσσεται όπως εξελίσσονται οι ανθρώπινες δραστηριότητες και οι ανάγκες μας.

Αυτός είναι και ο λόγος που δύο από τις δεκατρείς θεματικές του αναπτυξιακού νομοσχεδίου αφορούν τον τουρισμό: Ενίσχυση τουριστικών επενδύσεων με συνεργασία -και ευχαριστούμε πάρα πολύ τον Υπουργό και τον Αναπληρωτή Υπουργό- και με εναλλακτικές μορφές τουρισμού.

Μία από τις σημαντικές αλλαγές του συγκεκριμένου νομοσχεδίου είναι η απλοποίηση των διαδικασιών. Ενδεικτικό είναι ότι η αξιολόγηση των επενδυτικών σχεδίων θα ολοκληρώνεται εντός σαράντα πέντε ημερών για τις περιπτώσεις συγκριτικής αξιολόγησης και εντός τριάντα ημερών στις περιπτώσεις άμεσης αξιολόγησης. Ο υποψήφιος επενδυτής δεν θα χάνεται σε χρονοβόρες και πολύπλοκες διαδικασίες, κάτι που κάνει την Ελλάδα πιο ελκυστικό επενδυτικό προορισμό.

Παράλληλα, απευθύνεται σε περισσότερο κόσμο με τη διεύρυνση των οικονομικών κριτηρίων.

Ο νέος αναπτυξιακός νόμος αποσκοπεί στο να γίνουν περισσότερες επενδύσεις, σε περισσότερα μέρη της χώρας, για περισσότερους πολίτες, γιατί σε τελική ανάλυση, κυρίες και κύριοι συνάδελφοι, στον σύγχρονο κόσμο στον οποίο ζούμε, ισχυρές χώρες είναι εκείνες που μπορούν να έχουν μία οικονομία που μπορεί να είναι πόλος έλξης για μεγάλες επενδύσεις και παγκόσμιους κολοσσούς.

Η αποστολή μιας κυβέρνησης είναι να δημιουργεί το κατάλληλο περιβάλλον έτσι ώστε οι επενδύσεις να γίνονται πιο γρήγορα και πιο εύκολα. Η δική μας αποστολή είναι να προσελκύσουμε επενδύσεις όπως εκείνη της «AMAZON», της «PFIZER», της «MICROSOFT», της «VOLKSWAGEN» στην Αστυπάλαια και του Ομίλου Συγγελίδη, της «CITROEN», της «ALD AUTOMOTIVE», της «ENERGY GREECE», της «OMEXOM/VINCI ENERGIES», καθώς επίσης και της ΔΕΗ, της «ΠΑΠΑΣΤΡΑΤΟΣ» και της «VODAFONE» στο νησί της Χάλκης.

Στο σημείο αυτό θα ήθελα να φωτίσω μία σημαντική λεπτομέρεια του νομοσχεδίου, σημαντική για τα Δωδεκάνησα, τα οποία έχουν έντονο το χαρακτηριστικό της νησιωτικότητας. Υπάρχουν νησιά με λίγους μόνιμους κατοίκους και το νομοσχέδιο τους δίνει μία σημαντική δυνατότητα. Στα νησιά με πληθυσμό μικρότερο των τριών χιλιάδων εκατό κατοίκων το κίνητρο της επιχορήγησης χορηγείται στο 100% του ανώτατου ορίου, όπως αυτό έχει καθοριστεί στους πίνακες περιφερειακών ενισχύσεων. Η πρόβλεψη αυτή αφορά επενδύσεις σε έντεκα από τις δεκατρείς θεματικές.

Εκτός από εκείνα που αφορούν τον τουρισμό και τον εναλλακτικό τουρισμό, θα αναφερθώ και στα υπόλοιπα: Είναι η αγροδιατροφή, η πρωτογενής παραγωγή, η μεταποίηση γεωργικών προϊόντων, η αλιεία, οι υδατοκαλλιέργειες, η «πράσινη» μετάβαση, ο ψηφιακός και τεχνολογικός μετασχηματισμός, η έρευνα, η εφαρμοσμένη καινοτομία και οι μεγάλες επιχειρήσεις.

Απώτερος στόχος, εκτός από την ευημερία σε ένα περιβάλλον σταθερότητας και τη βιώσιμη αποκέντρωση, είναι η περαιτέρω μείωση της ανεργίας. Η ανεργία, κυρίες και κύριοι της Αντιπολίτευσης, που «έπεσε» από το 16,8% το 2019 στο 16,1% το 2020 και στο 13,3% το 2021, και τις δύο χρονιές εν μέσω μιας τεράστιας υγειονομικής κρίσης.

Ο αναπτυξιακός νόμος είναι ένας οδικός χάρτης για την οικονομία και τις επενδύσεις με προορισμό το μέλλον της οικονομίας μας. Αφού αποφασίσει ο καθένας μας εδώ αν θέλει να είναι κομμάτι ή μέρος του μέλλοντος ή απομεινάρι του παρελθόντος, μπορεί να ψηφίσει το νομοσχέδιο.

Κυρίες και κύριοι της Αξιωματικής Αντιπολίτευσης, το νομοσχέδιο δεν θα το ψηφίσετε. Σας παρακαλώ, όμως, να σταθείτε στο ύψος των περιστάσεων. Δεν σας αξίζει το ύφος Πολάκη!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Εγώ ευχαριστώ, κύριε Παππά.

Τον λόγο έχει τώρα ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε, που μου δίνετε τον λόγο.

Ευχαριστώ τον κύριο που καθάρισε το Βήμα, για να μην κινδυνεύω υγειονομικώς.

Κύριε Υπουργέ, κυρίες και κύριοι Βουλευτές, άραγε το καζίνο της Πάρνηθας σε ποιες ακριβώς στρατηγικές επενδύσεις υπάγεται κατά τη γνώμη σας; Υπάγεται, ας πούμε, στις επενδύσεις που αφορούν την «πράσινη» μετάβαση ίσως επειδή είναι πράσινη η τσόχα; Υπάγονται στις επενδύσεις που αφορούν τον ψηφιακό μετασχηματισμό της πατρίδας μας, επειδή τα φρουτάκια τυγχάνει να είναι και ηλεκτρονικά;

Με μία λέξη, ντροπή! Ντροπή όπου κι αν υπάγεται το καζίνο. Το καζίνο ξέρετε που θα έπρεπε να υπάγεται; Στο πυρ το εξώτερον, να μη σας πω το εξώτατον, κύριε Υπουργέ, γιατί είναι από τη φύση του παρακμιακό. Και είναι παρακμή για την κοινωνία και για την Κυβέρνησή σας να νομοθετείτε υπέρ οποιουδήποτε καζίνο. Δηλαδή, δεν φτάνει η φτώχεια μας, δεν φτάνει ο εξευτελισμός μας και η αιχμαλωσία μας, δεν φτάνει η αναξιοπρέπειά μας, θέλετε τα ελάχιστα χρήματα που με αίμα βγάζουν οι συμπολίτες μας, να τα ξοδεύουν σε καζίνο; Έχει κάποια λογική αυτό; Θέλετε να γεμίσετε το Λεκανοπέδιο καζίνο; Αυτός είναι ο στρατηγικός τρόπος που οραματίζεστε το μέλλον της Ελλάδας;

Ξέρω τι θα μου απαντήσετε. Θα μου απαντήσετε, βεβαίως, «ε, χαριτολογείτε, κύριε Γρηγοριάδη, υπάγονται στις μεγάλες επενδύσεις» ή «υπάγονται στις τουριστικές επενδύσεις». Και εκεί γεννιούνται άλλα ερωτήματα. Το ερώτημα που μόλις τώρα έθιξα. Αυτό είναι για σας μια μεγάλη επένδυση; Αυτό είναι για σας μια τουριστική επένδυση; Καζίνο; Καζίνο έχει ο τρίτος κόσμος, καζίνο έχουν οι χούντες της Λατινικής Αμερικής, ποδόσφαιρο και καζίνο. Αυτό είναι το όπιο του φτωχού. Το ξέρουν μορφωμένοι και αμόρφωτοι.

Επίσης, αποκρύπτει και κάτι ακόμα, κύριε Γεωργιάδη, αγαπητέ κύριε Υπουργέ. Ότι θα μπορεί να ενταχθεί το καζίνο της Πάρνηθας και του Λουτρακίου και του Ελληνικού και στις επενδύσεις τις μεγάλες, τις άνω των 15 εκατομμυρίων και στις τουριστικές, αφού κάθε καζίνο που σέβεται τον εαυτό του οφείλει να έχει και ένα πεντάστερο ξενοδοχειάκι, για να «τα παίρνει» πολλαπλώς από τα θύματά του.

Επομένως θέλω να σας ρωτήσω, κύριε Γεωργιάδη, το εξής: Από πόσες μεριές, τελικά, του νέου νομοθετήματός σας θα τα πάρει αυτό το καζίνο; Θα τα πάρει και από τις τουριστικές επενδύσεις, θα τα πάρει και από τις μεγάλες επενδύσεις; Ελπίζω να μην τα πάρει και από τις ψηφιακές και για την «πράσινη» ανάπτυξη.

Αφήνετε, κύριε Γεωργιάδη, κύριε Υπουργέ, με το παρόν σχέδιο νόμου, αυτό που συζητάμε σήμερα, τις μικρομεσαίες επιχειρήσεις, που αποτελούν το 90% της επιχειρηματικότητας και είναι στυλοβάτες του ασφαλιστικού μας συστήματος, το οποίο καταρρέει αυτή τη στιγμή, βορά στην ολιγαρχία, χωρίς ρευστότητα, χωρίς την παραμικρή προοπτική, χωρίς καμμία βοήθεια. Γιατί; Γιατί στόχος σας, αγαπητέ κύριε Γεωργιάδη -ίσως όχι προσωπικά δικός σας, αλλά ασφαλώς της «Κυριάκος Μητσοτάκης Α.Ε.»- είναι να κλείσουν όλοι οι μικροί, να εξαφανιστούν από το πρόσωπο της Γης και οι μεσαίοι και οι μικροί, για να συγκεντρωθεί η αγορά στα χέρια των ολίγων παρασιτικών κρατικοδίαιτων ολιγαρχών, οι οποίοι είναι τα αφεντικά και έχουν διορίσει την «Κυριάκος Μητσοτάκης Α.Ε.».

Δεν είναι φίλοι, όπως ήταν παλιά. Δεν είναι φίλοι που τους κάνετε τα χατίρια. Όχι, είναι οι πάτρονες, τα αφεντικά και αυτοί που χρηματοδότησαν την πανάκριβη εκστρατεία σας για να παραπλανήσετε τον ελληνικό λαό και να είστε τώρα εδώ.

Κοιτάξτε, κύριε Υπουργέ -δεν ξέρω αν έχετε υπ’ όψιν σας, σας αφορά όμως- πριν από μόλις είκοσι τρεις ώρες δόθηκε στη δημοσιότητα η ειδική έκθεση του Διεθνούς Νομισματικού Ταμείου.

Δεν φαντάζομαι να βρίσκετε τίποτα κομμουνιστές κρυμμένους ή αναρχοαυτόνομους μέσα στο Διεθνές Νομισματικό Ταμείο. Μάλλον ιδεολογικά είναι πιο φιλικά προσκείμενο σε εσάς, στη δική σας ιδεολογία παρά στη δική μου, που πιστεύω σε αταξικές κοινωνίες και στο ότι πρέπει να τα μοιραζόμαστε όλοι όλα για να μη σκοτωθούμε μεταξύ μας. Άρα, λοιπόν, το Διεθνές Νομισματικό Ταμείο που είναι δικό σας μαγαζί, με την έννοια την ιδεολογική εννοώ, συγγενές προς εσάς, πριν από είκοσι τρεις ώρες έδωσε στη δημοσιότητα μια έκθεσή του, η οποία εξετάζει το επενδυτικό κενό στην ελληνική οικονομία. Αναφέρει πως για να αυξήσει τη δυνητική της ανάπτυξη και το βιοτικό της επίπεδο η Ελλάδα χρειάζεται ισχυρότερη συσσώρευση κεφαλαίου και αύξηση της παραγωγικότητας.

Ξέρετε τι άλλο λέει αυτή η έκθεση; Λέει ότι στις αρχές του 2021 και ενώ κυβερνούσατε επτά έως οκτώ μήνες εσείς, η «Κυριάκος Μητσοτάκης Α.Ε.» οι επενδύσεις στην Ελλάδα ήταν στο 11,6%. Είναι το χειρότερο ποσοστό που είχε η χώρα μας από καταβολής, από την ημέρα που δημιουργήθηκε και εντεύθεν. Ξέρετε τι άλλο λέει; Προβλέπει το Διεθνές Νομισματικό Ταμείο στο βασικό σενάριο ότι όταν τελικά τα καταφέρετε, -διαβάζω επισήμως από την έκθεση- το πραγματικό ποσοστό επενδύσεων στην Ελλάδα θα σταθεροποιηθεί τελικά μεταξύ του 15% και του 17% του Εθνικού Ακαθάριστου Προϊόντος μας. Ξέρετε τι είναι αυτό το ποσοστό -16% σας λέω εγώ που είναι το μέσο- που προβλέπει το ΔΝΤ; Είναι άθλιο, είναι μικροσκοπικό ποσοστό επενδύσεων για μία χώρα που σκοπεύει να βγει από έναν μαύρο κύκλο περιδίνησης, που πάει όλο και πιο κάτω. Αυτό προβλέπουν φίλοι σας!

Κύριε Γεωργιάδη, ως εκπρόσωπο της Κυβέρνησης θα σας ρωτήσω τώρα πια και όχι σαν Υπουργό Ανάπτυξης και μιλώ, κύριε Πρόεδρε, ως Κοινοβουλευτικός Εκπρόσωπος και όχι ως απλός Βουλευτής με την έννοια της ελευθερίας που μου παρέχει αυτός ο ρόλος μου. Κύριε Γεωργιάδη, έχετε υπ’ όψιν σας ως Υπουργός που εκπροσωπεί αυτή τη στιγμή στη Βουλή των Ελλήνων την Κυβέρνηση ότι κατά το προχθεσινό εικοσιτετράωρο στην Ελλάδα πέθαινε ένας άνθρωπος κάθε δώδεκα λεπτά από COVID; Έχετε αυτή την επίγνωση;

Θέλω να σας κάνω ένα ερώτημα. Δεν το λέω ούτε ψηφοθηρικά ούτε λαϊκίστικα, γιατί δεν είμαι ούτε ψηφοθήρας και δεν υπήρξα και δεν θα γίνω ποτέ μου, δεν θα καταπέσω σε αυτό το επίπεδο. Το λέω για ένα πρακτικό ερώτημα. Αν ο Πρωθυπουργός σας, ο Κυριάκος Μητσοτάκης, που είναι παράλληλα και ανώνυμη εταιρεία, ήξερε -όπως αποδείχθηκε ότι ήξερε από τον κ. Τσιόδρα από τον Μάιο- ότι η θνησιμότητα εκτός ΜΕΘ με διασωλήνωση σε κοινή κλίνη είναι ουσιαστικά 100% βέβαιη μετά και την παρέλευση και του δεύτερου εικοσιτετράωρου και το είχε λάβει υπ’ όψιν του, τότε και είχαμε τις εντατικές που πρέπει, με τους ανθρώπους που πρέπει να τις στελεχώνουν, θέλω να μου δώσετε μία απάντηση στο εξής: Πόσα λεπτά θα χρειάζονταν σε αυτή την περίπτωση για να χαθεί ακόμα ένας συνάνθρωπός μας, ακόμα ένας συμπολίτης μας; Θα χρειάζονταν τότε είκοσι πέντε λεπτά, μία ώρα, μισή μέρα;

Θέλετε να σκεφτείτε ότι είστε αποκλειστικά υπεύθυνοι γι’ αυτό το παραπάνω, αυτό που ξεδιάντροπα ο Πρωθυπουργός σας πριν δύο μήνες μας έλεγε εδώ ότι αν έχουμε να του δείξουμε τίποτα επιστημονικές εκθέσεις για το αν υπάρχει διαφορά θνησιμότητας για ανθρώπους που αργοπεθαίνουν εκτός ΜΕΘ ή που αντιμετωπίζονται ιατρικά εντός ΜΕΘ; Έκανε πως δεν ήξερε και είναι κατάπτυστος, γιατί τον εξέθεσε ανεπανόρθωτα ο κ. Τσιόδρας, όταν απεδείχθη ότι ήξερε από τον περασμένο Μάιο.

Πόσοι άραγε, ελληνικέ λαέ, φίλοι που μας ακούτε από εκεί έξω, άνθρωποί σας και άνθρωποί μας θα ζούσαν ακόμα αν ελάμβαναν όλοι την περίθαλψη που δικαιούνται βάσει του ελληνικού Συντάγματος; Και ακόμη, κύριε Γεωργιάδη, πόσοι θα ζούσαν ακόμα αν είχατε προσλάβει έστω και έναν γιατρό μόνιμο στο ΕΣΥ; Γιατί είσαστε τόσο θρασείς, όχι προσωπικά, σαν Κυβέρνηση, που τολμήσατε να εξαγγείλετε πια για τα μάτια του κόσμου, ένα ελάχιστο υποσύνολο αντί για δεκαοκτώ ή είκοσι χιλιάδες -δέκα χιλιάδες ζητάμε εμείς στοιχειωδώς ως ΜέΡΑ25 να προσλάβετε άμεσα- τετρακόσιες προσλήψεις γιατρών. Ωραίο είναι αυτό! Θα ψάχνουμε να βρούμε βελόνες στα άχυρα. Και όλα αυτά ενώ διώξατε έξι χιλιάδες ανεμβολίαστους υγειονομικούς και γιατρούς, την ώρα που τους χρειαζόταν περισσότερο από ποτέ το σύστημα.

Θα προσλάβετε, λοιπόν, τετρακόσιους. Πώς τολμάτε να μην τους έχετε προσλάβει ακόμα; Για όνομα όποιου θεού εσείς πιστεύετε και επικαλείστε! Πώς τολμάτε; Πόσοι θα πέθαιναν; Θα πέθαιναν ένας ανά δώδεκα λεπτά προχθές όλο το εικοσιτετράωρο; Δεν ξέρω αν σήμερα σας πεθαίνει ένας κάθε επτά λεπτά. Θα δούμε αργότερα αυτά τα στοιχεία. Πάντως προχθές χάναμε έναν άνθρωπό μας κάθε δώδεκα λεπτά και εσείς δυόμισι χρόνια μετά, ούτε έναν μόνιμο γιατρό στο ΕΣΥ, ούτε έναν μόνιμο νοσηλευτή στο ΕΣΥ, ούτε έναν μόνιμο υγειονομικό στο ΕΣΥ, ούτε έναν νέο μόνιμο τραυματιοφορέα στο ΕΣΥ, ούτε μία μόνιμη καθαρίστρια ή κάποιον μάγειρα στο ΕΣΥ. Κανέναν, τίποτα απολύτως! Και ούτε μία επίταξη μεγάλης υγειονομικής μονάδας.

Αντί να επιτάξετε τις υγειονομικές μονάδες, οι οποίες έχουν άλλες τόσες ΜΕΘ και έχετε κάθε συνταγματικό δικαίωμα να τις επιτάξετε δωρεάν, και να μην το θέλει κανένας, που σίγουρα θα ήταν άλλος ο λόγος λεπτών προς θάνατο σε αυτή την καταραμένη χώρα, ξέρετε τι κάνατε, κύριε Γεωργιάδη, όχι εσείς, το Υπουργείο Εργασίας, ο Πρωθυπουργός «Κυριάκος Μητσοτάκης Α.Ε.» και το Υπουργείο Υγείας; Κάνατε όλο το εθνικό σύστημα υγείας να αντιμετωπίζει μόνο τα περιστατικά COVID. Και έτσι στρέψατε αναγκαστικά όλον τον φτωχό λαό μας να χρυσοπληρώνει -αφού πάει εκεί για όλα τα άλλα- τους ιδιώτες των οποίων τις εντατικές και τις ΜΕΘ αρνείστε συστηματικά να επιτάξετε. Αυτό είναι σκανδαλώδες, κύριε Γεωργιάδη, είναι προκλητικό, είναι απάνθρωπο, αντιβαίνει στην ανθρώπινη υπόστασή μας. Το ότι, δηλαδή, αντί να επιτάξετε τις εντατικές των μεγάλων υγειονομικών μονάδων, στρέφετε σε αυτές επί πληρωμή παχυλή, διπλάσια της κανονικής, το πόπολο, τον απλό ελληνικό λαό, που δεν έχει πού να πάει και τι να κάνει για να σωθεί.

Ξέρετε, κύριε Γεωργιάδη, τι έγινε προχθές στον Βόλο; Ξέρετε τι έκανε η Ελληνική Αστυνομία του κ. Θεοδωρικάκου, του Υπουργού που προστατεύει τους πολίτες; Είναι γι’ αυτόν Έλληνες πολίτες οι Ρομά, οι τσιγγάνοι; Θα το αποφασίσουμε αυτό κάποια στιγμή; Γιατί τους αφήνουμε να υπηρετούν; Αν δεν τους θεωρείτε συμπολίτες μας, αν δεν θεωρείτε ότι έχουν συνταγματικά δικαιώματα, να μην τους στέλνετε να υπερασπίζονται την πατρίδα μας. Τους στέλνετε όμως, τους φορολογείτε. Τους αντιμετωπίζετε σαν πολίτες.

Πείτε μου εσείς, κύριε Γεωργιάδη, εάν ήσασταν αστυνομικός τι θα κάνατε, θα σας πω και εγώ μετά. Ένα αυτοκίνητο το οποίο δεν ήταν κλεμμένο -όπως αποδείχθηκε δεν ήταν και δεν υπήρχε καμμία, η παραμικρή ένδειξη περί αυτού- μετέβαιναν πέντε παιδιά, δύο δεκαπεντάχρονα, ένα δεκατετράχρονο, ένα δεκατριάχρονο και ένα επτάχρονο κοριτσάκι -να μας ακούσει ο κόσμος για να σηκωθούν οι τρίχες του- δέχθηκε πυρά ευθέα κατά την καταδίωξη στο αυτοκίνητο. Και όταν έφτασε το δεκαπεντάχρονο -που;- στο σπίτι του μπαμπά του, -γιατί είχε κάνει αταξία, κύριε Γεωργιάδη, η παρανομία του ήταν στα όρια της παιδικής αταξίας- ξέρετε τι έγινε τότε; Τρία περιπολικά, που καταδίωκαν το αυτοκίνητο με τα πέντε ανήλικα παιδάκια και αφού σταμάτησε και αφού κατέβηκε και έτρεχε προς την οικία του -με έναν απλό τρόπο θα μπορούσαν να βρουν αν αυτό το αμάξι έχει οικία εκεί πέρα- πυροβόλησαν το τζάμι του οδηγού.

Τα τρία περιπολικά δεν κατάφεραν να ακινητοποιήσουν ένα όχημα που οδηγούσε ανήλικος σε μια πόλη σαν τον Βόλο. Δεν κατάφεραν να πυροβολήσουν σε όλη την καταδίωξη ούτε ένα λάστιχο. Κατάφεραν, όμως, να πυροβολήσουν το τζάμι του οδηγού και ο δεκαπεντάχρονος ο οποίος έτρεχε προς τον μπαμπά του για βοήθεια σκόνταψε στο πεζοδρόμιο, κύριε Γεωργιάδη, και έπεσε, αλλιώς το κεφάλι του θα είχε μια τέτοια τρύπα. Καταλάβατε; Και αυτό ονομάζεται ατιμία.

Εύχομαι -δεν είμαι λαϊκιστής, επιμένω- να μην ήξεραν τα όργανα της τάξης ότι ήταν τσιγγάνοι. Και εύχομαι ακόμα και αν ήταν η κόρη μου ή ο γιος του κ. Μητσοτάκη σε μια εφηβική τρέλα, να είχε κλέψει το αμάξι του πατέρα του και να συμπεριφέρονταν με τον ίδιο τρόπο. Ποιον; Όχι να πυροβολούν τα τζάμια, αλλά με τον σωστό τρόπο, δηλαδή, να προσπαθήσουν να τους αποκλείσουν κλείνοντας το αυτοκίνητο ή αλλιώς να πυροβολήσουν τα λάστιχα τουλάχιστον.

Και σας λέω, ειρήσθω εν παρόδω, κύριε Γεωργιάδη, όσον αφορά τη δολοφονία Σαμπάνη, όπως λέει η προδικαστική έρευνα, πως μου απαντήσατε ότι το ίδιο με σας κάνω και εγώ, ότι προκαταλαμβάνω αποφάσεις της δικαιοσύνης. Αλήθεια, κύριε Γεωργιάδη; Ο Πρωθυπουργός που είπε προχθές ότι είναι συμμορία οι τρεις δημοσιογράφοι που αποκάλυψαν το σκάνδαλο «NOVARTIS» έχει την ίδια επιρροή στη δικαιοσύνη, όταν διορίζει με βάση τις συνταγματικές αλχημείες που έχετε κάνει, την ηγεσία του Συμβουλίου της Επικρατείας, του Ελεγκτικού Συνεδρίου, του Αρείου Πάγου; Εγώ και εσείς που ορίζετε ποιος πρωτοδίκης θα φτάσει στα ύπατα αξιώματα της δικαιοσύνης, έχουμε την ίδια δυνατότητα παρέμβασης στη δικαιοσύνη; Δεν έχουμε!

Όταν ο Πρωθυπουργός λέει «συμμορία», όποιος τον ακούει και δικάζει ή ανακρίνει ή είναι εισαγγελέας σε μία υπόθεση, σκέφτεται: «Θέλω να γίνω αρεοπαγίτης; Συμμορία. Αν βρω ότι δεν είναι συμμορία, δεν θα γίνω ποτέ αρεοπαγίτης. Θέλω να γίνω σύμβουλος επικρατείας; Συμμορία. Αλλιώς, δεν θα γίνω ποτέ σύμβουλος επικρατείας.».

Έτσι, λοιπόν, σταματήστε να πυροβολείτε Ρομά. Σταματήστε να πυροβολείτε ανήλικα. Σταματήστε να πυροβολείτε επτάχρονα στο τζάμι, στο κεφάλι. Είναι ντροπή, είναι απάνθρωπο. Σταματήστε να το κάνετε.

Θα κλείσω αμέσως, κύριε Πρόεδρε.

Όσον αφορά τη «NOVARTIS», κύριε Γεωργιάδη, είδα ότι θα πάρετε τον λόγο να απαντήσετε. Απαντήστε μου και σε μια απορία που έχω. Ξέρετε εσείς κανένα σκάνδαλο 20-30 δισεκατομμυρίων που να έχει γίνει σε μια χώρα και τα λεφτά να έχουν κλαπεί από τον κρατικό κορβανά και να μην εμπλέκεται κανένας κρατικός λειτουργός; Γιατί αυτό απεφάνθη η ανεξάρτητη ελληνική δικαιοσύνη, που είναι τόσο ανεξάρτητη στα ύπατα αξιώματα, ώστε εσείς τη διορίζετε. Τόσο ανεξάρτητη! Ξέρετε ένα σκάνδαλο που να έχουν αρπαχτεί από τον κρατικό κορβανά 20-30 δισ. και να μην εμπλέκεται κανείς; Μα, πώς το έκαναν; Δεν πρέπει να πέσουν υπογραφές;

Κοιτάξτε, κύριε Γεωργιάδη, επιμένω να μην είμαι λαϊκιστής. Δεν λέω ότι κλέψατε. Δεν το έχω ισχυριστεί ποτέ δημόσια και δεν θα το πω ούτε εδώ. Μέχρι να αποδειχθεί δικαστικά, δεν θα ισχυριστώ για κανέναν συνάνθρωπό μου ή συνάδελφό μου στη Βουλή ότι είναι κλέφτης. Δεν είναι του χαρακτήρα μου, του φυράματός μου. Δεν θα το κάνω.

Λέω: Ξέρετε να μου απαντήσετε αν χάθηκαν σε κανένα κράτος αυτής της οικουμένης 20-30 δισ. από το κρατικό ταμείο χωρίς να εμπλέκεται κανένας λειτουργός; Γιατί εγώ δεν ξέρω. Αν ξέρετε, πείτε μου ένα παράδειγμα.

Κλείνω, κύριε Πρόεδρε. Σε ένα λεπτό θα έχω φύγει, το πολύ ενάμισι.

Αφού τελείωσε η πρόταση δυσπιστίας που μας έκανε πολύ δύσπιστους για το πολιτικό σύστημα της Ελλάδας, ως ΜέΡΑ25 θέτουμε πέντε καίρια ερωτήματα πρώτα προς στην Κυβέρνηση, αλλά βεβαίως και προς αυτούς που ονειρεύονται να κυβερνήσουν και αυτούς που ονειρεύονται να επανέλθουν αργότερα στην προοδευτική διακυβέρνηση. Τον ΣΥΡΙΖΑ εννοώ, αλλά και το ΠΑΣΟΚ, το ΚΙΝΑΛ, όπως θέλετε, πείτε το.

Πρώτο ερώτημα. Τι θα γίνει, κύριε Γεωργιάδη, και, κόμματα που φιλοδοξείτε να κυβερνήσετε, με τη ΔΕΗ; Θα ξαναγίνει κάποια στιγμή κρατικό μονοπώλιο που φροντίζει να προσφέρει ρεύμα σε όλους ή θα παραμείνει ιδιωτικό μονοπώλιο, όπως την κάνατε, αεριτζήδων, που αφήνουν το δίκτυό τους να ρημάζει;

Δεύτερο ερώτημα. Τι θα γίνει, κύριε Γεωργιάδη, με την ενεργειακή φτώχεια; Όποιος παίρνει λογαριασμό ρεύματος ή φυσικού αερίου παθαίνει εγκεφαλικό. Το έχετε υπ’ όψιν σας αυτό; Κόντεψα να το πάθω κι εγώ ο ίδιος που έχω βουλευτική αποζημίωση. Θα καταργηθεί άμεσα, κύριε Γεωργιάδη, το χρηματιστήριο ενέργειας, το οποίο ο ΣΥΡΙΖΑ έφερε -να τα λέμε όλα-, και η οριακή τιμή τιμολόγησης; Θα δοθεί άραγε εγγυημένη ενέργεια για όλους, με το κόστος, όμως, να πληρώνεται από τα υπερκέρδη των πειρατών και όχι από την τσέπη των κακομοίρηδων; Οι πειρατές κερδοσκοπούν εις βάρος του καταναλωτή και του εθνικού πλούτου. Ξέρετε όλοι ότι η ΔΕΗ πούλαγε την κιλοβατώρα στη μισή τιμή από ό,τι την πούλαγε στον εαυτό της στους αντίπαλους παρόχους. Δηλαδή, ήθελε να κλείσει, να πτωχεύσει, για να ιδιωτικοποιηθεί. Αυτό ήθελε η Κυβέρνηση του «Κυριάκου Μητσοτάκη Α.Ε.».

Τρίτο ερώτημα. Τι θα γίνει με την ακρίβεια, κύριε Υπουργέ; Υπουργός Ανάπτυξης είστε. Θα νομοθετηθεί άμεσα η αυτόματη τιμαριθμική αναπροσαρμογή μισθών και επιδομάτων, για να μπορεί να ανταποκριθεί ο κόσμος στην καθημερινότητα; Ξέρετε ότι στις 20 του μηνός πάπαλα ο μισθός και δεν έχει να πάει σε σουπερμάρκετ, δεν έχει να πληρώσει τίποτα από εκεί και πέρα ο μέσος συνάνθρωπός μας; Θα δουλέψει η Επιτροπή Ανταγωνισμού, για να σφίξει τα λουριά στα καρτέλ, που εσείς έχετε αφήσει να υπάρχουν στο σουπερμάρκετ; Θα πέσει άμεσα ο ΦΠΑ στο 15% ή θα συνεχίσει ο πληθωρισμός να κάνει τον βίο αβίωτο στα εκατομμύρια των ανθρώπων εκεί έξω, που απλά δεν βγαίνουν ούτε για είκοσι μέρες τον μήνα;

Τέταρτο ερώτημα. Τι θα γίνει, κύριε Γεωργιάδη και ΣΥΡΙΖΑ, με την Αττική Οδό; Θα ξαναεπεκταθεί η σύμβαση, για να κερδίζει ο κ. Μπόμπολας και ο «ΕΛΛΑΚΤΩΡ» εκατομμύρια και όταν χρειάζεται κάποιος να ξεχιονίσει, να φωνάζουν φαντάρους; Έτσι θα γίνει;

Τελειώνω, κύριε Πρόεδρε, κι ευχαριστώ για την ανοχή.

Πέμπτο ερώτημα. Τι θα γίνει, κύριε Γεωργιάδη, με τον σιδηρόδρομο, που συγκρούονται τρένα, γιατί είναι τριάντα πέντε ετών και γιατί τον πούλησε ο ΣΥΡΙΖΑ και εσείς το αφήσατε να συνεχίζει; Έφερε και νομοσχέδιο γι’ αυτό η Κυβέρνησή σας, για να τελειοποιήσετε την κλοπή, έναντι χρημάτων λιγότερων από όσα αξίζουν σε διαλυτήριο οι ράγες του, αν διαλυθούν. Κι αυτοί μας έφεραν δώρα δύο τρένα τριάντα πέντε ετών έκαστο! Τι θα γίνει με τον σιδηρόδρομο; Θα συνεχίσει ένα καρτέλ ιταλικό να εκμεταλλεύεται ένα φυσικό μονοπώλιο, χωρίς μάλιστα καμμία υποχρέωση να συντηρεί το δίκτυο;

Φεύγω λέγοντάς σας ότι αυτό το καρτέλ της πτωχευμένης από δεκαετίες ιταλικής εταιρείας ξέρετε πώς πήρε την «ΤΡΑΙΝΟΣΕ»; Με δάνεια από τις πέντε συστημικές τράπεζες που ανακεφαλαιοποιούνται με 87 δισεκατομμύρια από τη Μεταπολίτευση από τον ελληνικό λαό.

Σας ευχαριστώ πάρα πολύ, κύριε Πρόεδρε, για την ανοχή σας.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Γρηγοριάδη.

Τον λόγο έχει τώρα η κ. Ευαγγελία Λιακούλη από το Κίνημα Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, είναι αλήθεια ότι δεν κατάφερα να μετρήσω πόσες φορές ένιωσα λύπη και απογοήτευση με τα όσα διαδραματίζονται στο Κοινοβούλιο τις μέρες αυτές. Ήταν αμέτρητες, όπως ακριβώς αμέτρητες είναι και οι ανοίκειες επιθέσεις σας στην παράταξή μας, οι παρεμβάσεις σας, οι κοκορομαχίες σας, τα σόου που επιχειρείτε κάθε φορά με πρωταγωνιστές το δίπολό σας, η ατάκα, το πιασάρικο, το χειροκρότημα. Χαίρεστε που το λέτε και χειροκροτούν οι στρατοί και χαίρονται μαζί σας οι οπαδοί, την ίδια ώρα που φθείρεστε οι μεν, καταποντίζεστε οι δε δημοσκοπικώς.

Πολλές είναι οι αφορμές που σας δίνονται, για να τα κάνετε αυτά, αλλά η αιτία είναι μία: η απήχηση της δικής μας παράταξης -του ΠΑΣΟΚ και του Κινήματος Αλλαγής- στον κόσμο της βιοπάλης, στους σύγχρονους μη προνομιούχους Έλληνες και Ελληνίδες, στους μισθωτούς και στους συνταξιούχους, στον απλό λαό. Σε αυτούς μιλάμε. Η σοσιαλδημοκρατία και το πρόταγμά της, ο άνθρωπος και οι ανάγκες του, η απήχηση στον κόσμο, η προσμονή της νέας ελπίδας, η νέα αυτοπεποίθηση, την οποία εσείς οι δύο βλέπετε και αντιλαμβάνεστε και εισπράττετε με όλες τις αισθήσεις σας, σας τρομάζει. Είστε αμήχανοι και τρομαγμένοι. Αυτό σας συμβαίνει. Και αντί να κάνετε αυτοκριτική και να δείτε, γιατί, αλήθεια, αναλώνεστε σε σόου, απρέπειες και προσβολές.

Είπα το πρωί πολλά από αυτά που ήθελα να πω. Βάλλετε κατά του κύρους του Κοινοβουλίου και υπονομεύετε τους θεσμούς.

Τι είδαμε χθες, τι είδαμε σήμερα; Ένα σόου ξεκίνησε χθες μεταξύ του Προέδρου της Έδρας, του κυρίου Προέδρου και του συναδέλφου κ. Πολάκη, το οποίο καταδίκασαν όλοι, και οι δύο πλευρές, και το οποίο -άκουσον, άκουσον- συνεχίστηκε σήμερα. Το σόου που καταδικάστηκε χθες και διακόπηκε η Βουλή γι’ αυτόν τον λόγο, το συνεχίσατε σήμερα συζητώντας για τη «NOVARTIS» και χωρίς να μας δίνετε το λόγο επί προσωπικού. Προσέξτε. Δηλαδή, αποφασίζομεν και διατάσσομεν. Κάνατε λάστιχο τον Κανονισμό. Λυπάμαι πάρα πολύ που το λέω αυτό. Όποτε σας βολεύει, δίνετε το λόγο στους κοινοβουλευτικούς. Όποτε δεν σας βολεύει, τον αφαιρείτε. Αυτή η εικόνα θεωρείτε ότι δεν συνάδει με το γλέντι που σας κάνει σήμερα το διαδίκτυο; Είστε η έμπνευση της σάτιρας, της γελοιογραφίας, των συναφών ειδών που τόσο τροφοδοτείτε.

Εμείς καταδικάζουμε ευθέως τον ευτελισμό του Κοινοβουλίου από όπου κι αν προέρχεται. Είμαστε σαφείς και συνεπείς στις θέσεις μας. Έχουμε επανειλημμένα, όπως είπε και ο Κοινοβουλευτικός μας Εκπρόσωπος, καταδικάσει τη στάση του κ. Πολάκη μέσα στο Κοινοβούλιο.

Αλλά κύριε Υπουργέ, κύριε Γεωργιάδη, επειδή δεν μου έδωσε τον λόγο ο κύριος Πρόεδρος πριν να σας απαντήσω και αναφερθήκατε σε εμένα προσωπικά λέγοντάς μου ότι εγώ ως Κοινοβουλευτική Εκπρόσωπος εκείνη την ώρα, Γραμματέας της Κοινοβουλευτικής μας Ομάδας, θα έπρεπε να ντρέπομαι που σας εξομοίωσα με τον κ. Πολάκη, κατ’ αρχάς, να σας πω ότι δεν ντρέπομαι. Δεν έχω λόγο να ντρέπομαι προσωπικά. Και εσείς, αν υπάρχει κάποιος λόγος, θα πρέπει να μου τον πείτε. Εγώ δεν τσακώθηκα στο εντευκτήριο. Δεν αντάλλαξα «άντε, ρε» και «άσε, ρε» και τα άλλα, τα οποία σε στόμα μιας κυρίας δεν προσιδιάζουν, όπως και στο στόμα ενός κοινοβουλευτικού δεν προσιδιάζουν.

Και, βεβαίως, όταν δεν θέλεις να μαλώσεις, δεν πέφτεις κάτω με εκείνον που σε πάει στη λάσπη. Άκουσα την αυτοκριτική σας, όμως, σήμερα. Μη νομίζετε ότι δεν την άκουσα για έναν, κάποιον καβγά. Και εμείς πολλές προκλήσεις έχουμε στην καθημερινότητά μας. Το ζήτημα είναι σε ποιον σηκώνεις το γάντι και αν θέλεις να γίνεις μέρος αυτής της ιστορίας.

Εμείς πήραμε τις αποστάσεις μας από όλους όσοι ευτελίζουν την εικόνα του Κοινοβουλίου. Είπατε μάλιστα, κύριε Υπουργέ, σε εμένα ως νέα Βουλευτή, και το εξέλαβα και ως ρατσιστικό το σχόλιό σας. Θα μου επιτρέψετε την εκτίμησή μου. Σας λέω ειλικρινά: Είπατε «δεν ήσασταν εδώ, για να δείτε ότι η Νέα Δημοκρατία στις άθλιες επιθέσεις του ΣΥΡΙΖΑ στήριξε εσάς, την παράταξή σας και τις καταδίκασε». Ούτε κι εσείς ήσασταν. Και εσείς τότε στο ΛΑΟΣ ήσασταν. Δεν ήσασταν στη Νέα Δημοκρατία.

Εγώ, βέβαια, δεν ήμουν εδώ γιατί υπηρετούσα την αυτοδιοίκηση. Μη με κατηγορείτε για το ότι δεν ήμουν. Τους νέους τους κατηγορείτε, εμάς που είμαστε εδώ. Τους πιο ηλικιωμένους τούς κατηγορείτε πάλι. Τι θέλετε τελικά; Να είναι όλοι ίδιοι με εσάς; Θεωρείτε ότι όλοι, αν είναι ίδιοι, είναι καλό, ότι αυτό συνεισφέρει στη δημοκρατία; Δεν θέλετε άλλη άποψη, δεν θέλετε άλλη γνώμη, δεν θέλετε να λέμε τίποτα τελικά, κανένας; Αυτό εγώ εισπράττω αυτές τις μέρες και πολύ, μα πάρα πολύ με στενοχωρεί.

Εν πάση περιπτώσει, επειδή ήμουν μέλος της προανακριτικής επιτροπής, κύριε Υπουργέ -αυτό να σας θυμίσω μόνο- δύο ομιλίες στο Κοινοβούλιο για τη «NOVARTIS» είναι χαρακτηριστικές. Σας παραπέμπω στις σχετικές ομιλίες, προκειμένου να δείτε και την άποψή μου γι’ αυτό.

Σε ό,τι αφορά την «εκρηκτική» ανάπτυξη την οποία μας υπόσχεστε ότι θα φέρετε στη χώρα, κατ’ αρχάς ελπίζω να τη φέρετε μέσω άλλης οδού και όχι της Αττικής Οδού, διότι αν επιχειρήσετε να τη φέρετε μέσω της Αττικής Οδού, μάλλον η αναπτυγμένη χώρα αυτή δεν θα φαίνεται. Αυτό νομίζω ότι πρέπει αρχικά να σας πω. Η χώρα του πολιτικά πρωτοφανούς, του πολιτικά απίθανου, του πολιτικά ανορθόδοξου και του πολιτικά παράλογου. Αυτό ζήσαμε τις τελευταίες μέρες. Βεβαίως, με τα χιόνια στο πέτο και τον πάγο στις σόλες να συζητάμε περί της «εκρηκτικής» ανάπτυξης μέσω του νέου αναπτυξιακού σας νόμου είναι μια υπερβολή, όπως και να το κάνεις.

Είναι ένας νόμος που φέρνει η Κυβέρνησή σας για να αναπτύξει περισσότερο τη χώρα, όπως ισχυρίζεστε, επί ποίου εδάφους, όμως, όπως θα έλεγαν και οι ειδικοί; Κάνατε απολογισμό των προηγούμενων νομοθετημάτων και είδατε τα κενά που υπάρχουν για να φέρετε έναν καινούργιο αναπτυξιακό νόμο, ο οποίος όντως θα φέρει την ανάπτυξη στη χώρα; Έχει εθνικό πρόσημο και εθνικό σχεδιασμό; Ποιους καλέσατε σ’ αυτόν τον διάλογο πραγματικά και με ποιους συναποφασίσατε;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Υπουργέ μου, δεν θεωρώ ότι όλα όσα έγιναν και τις τελευταίες μέρες τα κάνατε σκόπιμα. Θεωρώ ότι πραγματικά ο καλός θεός της Ελλάδας μάς προστάτευσε και δεν θρηνήσαμε θύματα και με την Αττική Οδό και με τα άλλα τα ευτράπελα και τα τραγικά, όμως εγώ δεν πιστεύω ότι εσείς θέλατε να υποφέρει ο ελληνικός λαός. Εγώ δεν είμαι απ’ αυτούς, αυτής της πολιτικής σχολής, που με φωνασκίες και άναρθρες κραυγές φωνάζουν «ντροπή σας» και άλλα δημώδη. Εγώ πιστεύω ότι άλλα θέλατε, όμως απλά δεν μπορείτε. Αυτό είναι το πρόβλημα. Δεν μπορείτε να συντονιστείτε ούτε με τον εαυτό σας, τον οποίο τροποποιείτε διαρκώς και νομοθετικά και δεν αρέσετε ούτε σε εσάς. Είστε ένα μόνιμο «ραντεβού στα τυφλά» με όλα και δόγμα σας είναι το «βλέποντας και κάνοντας». Αυτά είναι τα πράγματα. Τόσο ξεκάθαρα πια στον ελληνικό λαό.

Για τον αναπτυξιακό σας νόμο, όπου ήταν εμείς να συμφωνήσουμε, συμφωνήσαμε. Σας είπε ο εισηγητής μας με μια τεκμηριωμένη εισήγηση και με πολλή δουλειά, ο Αποστόλης Πάνας, ο τομεάρχης μας, όλες τις θέσεις μας και τις δέκα προτάσεις τις οποίες καταθέσαμε. Ελπίζω η βαρηκοΐα της Κυβέρνησης και η επιτηδειότητα στην ασάφεια που μας κατηγορήσατε να μην υπάρχει πια.

Είδατε τις δέκα προτάσεις, κύριε Υπουργέ. Περιμένω να ακούσω με αγωνία τι απ’ αυτά αποδέχεστε και αν απ’ αυτές τις προτάσεις θεωρείτε κάτι χρήσιμο. Ήταν μεγάλα γράμματα, ευανάγνωστα. Νομίζω ότι θα τα δείτε, θα τα χαρείτε όλα.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κυρία συνάδελφε. Φτάσατε στα εννιά λεπτά.

**ΕΥΑΓΓΕΛΙΑ ΛΙΑΚΟΥΛΗ:** Τελειώνοντας, θα πω ότι εμείς, κύριε Υπουργέ, αυτό που πιστεύουμε είναι ότι πρέπει να δώσουμε έμφαση στις ατομικές επιχειρήσεις τις οποίες εσείς αποκλείετε από τον προτεινόμενο αναπτυξιακό σας νόμο, οι οποίες στη χώρα μας ανέρχονται σε εξακόσιες πενήντα χιλιάδες σε σύνολο οκτακοσίων πενήντα χιλιάδων εμπορικών οντοτήτων. Δεν είναι δυνατόν αυτό να το ξεπεράσετε έτσι με τη μία και χωρίς να σας απασχολεί. Απασχολεί τον επιχειρηματικό κόσμο, απασχολεί τις μικρές επιχειρήσεις, απασχολεί την Ελλάδα της φτώχειας, την Ελλάδα που δέχεται το «τσουνάμι» της ακρίβειας και δεν μπορεί να το αντέξει.

Εμείς θα συνεχίσουμε να επιμένουμε, γιατί έχουμε πάρει θέση απέναντι στα πράγματα. Είμαστε με τους μικρούς, με τους αδύναμους, με αυτούς που δεν μπορούν να τα βγάλουν πέρα. Ελάτε μαζί μας. Νομίζω ότι όφελος θα έχετε απ’ αυτό.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Τον λόγο έχει ο κύριος Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είχα την ελπίδα, κύριοι συνάδελφοι του ΚΙΝΑΛ, ότι η ομιλία μου, η οποία ήταν και συναισθηματική και λίγο ανθρώπινη -πιστεύω- θα έδινε την ευκαιρία στην αξιότιμη κυρία Κοινοβουλευτική σας Εκπρόσωπο να καταλάβει το ολέθριο σφάλμα της. Μόλις προ ολίγου το έκανε ακόμα χειρότερο.

Ποια ήταν η ακριβής της φράση, αν τη συγκράτησα σωστά; Εγώ δεν αντάλλαξα στο κυλικείο της Βουλής «άσε ρε, πίσω ρε». Με συγχωρείτε, κυρία συνάδελφε. Οι διάλογοί μου με τον κ. Πολάκη, επειδή έγιναν ενώπιον πολλών δημοσιογράφων, έχουν δημοσιευτεί σ’ όλο το διαδίκτυο. Αν βρείτε μια δική μου τέτοια φράση, πολύ ευχαρίστως να σας ζητήσω και συγγνώμη. Είναι πάρα πολύ κρίμα, λοιπόν, που δεν έχετε καταλάβει ακόμα τίποτα. Η δε φράση για το ότι δεν ήσασταν εδώ, δεν ήταν ρατσιστική προφανώς. Ήταν καθαρά απευθυνόμενη στους παλαιότερους, στον κ. Οδυσσέα Κωνσταντινόπουλο κυρίως -που τον βλέπω πίσω- για να πιστοποιήσει ότι όταν ήμουν Βουλευτής του ΛΑΟΣ ακόμα και μέσα σ’ αυτή τη Βουλή έβριζαν το ΠΑΣΟΚ ότι «τα ’παιρνε» από τα CDS, ήμουν ο πρώτος Βουλευτής που σηκώθηκα και έβαλα φρένο σ’ αυτό. Όταν σας κυνηγούσαν εσάς, κύριε Κωνσταντινόπουλε, στις ταβέρνες οι του ΣΥΡΙΖΑ με πέτρες, ήμουν ο πρώτος Βουλευτής που ήλθα στη Βουλή, αντίπαλός σας τότε, και έβαλα φρένο. Δεν το κατάλαβε η κυρία συνάδελφος, λοιπόν. Ήθελα να της δώσω ένα «πάτημα», να πω ότι μπορεί να έκανε λάθος εκ παραδρομής, επειδή απλώς δεν γνώριζε.

Κλείνω. Αφού δεν θέλετε να ακούσετε εμένα, σας διαβάζω μόνο τρεις γραμμές από ένα άρθρο που ανέβηκε πριν από λίγο στην «Athens Voice» από τον κ. Σταμάτη Ζαχαρό. Δεν φαντάζομαι να τον θεωρείτε κανέναν ιδιαίτερα δεξιό ή εχθρικό προς εσάς δημοσιογράφο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Πολύ δεξιός είναι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ναι, πολύ!

«Καταπίνοντας τον Πολάκη αμάσητο», ένα ολόκληρο άρθρο γι’ αυτό που κι εγώ επεσήμανα πριν στην ομιλία μου.

Κυρίες και κύριοι συνάδελφοι του ΚΙΝΑΛ, όσο εξομοιώνετε εμάς με τον Πολάκη, τόσο ο ελληνικός λαός θα σας τιμωρήσει, γιατί ο ελληνικός λαός θυμάται και τι κάναμε μαζί και πώς βρεθήκαμε στην ίδια κυβέρνηση μαζί και υπό ποιες συνθήκες βρεθήκαμε στην ίδια κυβέρνηση μαζί και το να ξεχνάτε τόσο γρήγορα είναι δείγμα πολύ κακού χαρακτήρα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Μαντάς από τη Νέα Δημοκρατία.

**ΠΕΡΙΚΛΗΣ ΜΑΝΤΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ως νέος Βουλευτής πραγματικά αισθάνομαι μεγάλη λύπη γι’ αυτό που ζήσαμε χθες το βράδυ στο ελληνικό Κοινοβούλιο. Όσοι ήμασταν εδώ -και φαντάζομαι όσοι από τους συναδέλφους το έβλεπαν από την τηλεόραση- θα διαπίστωσαν ότι αυτό που έγινε χθες δεν ήταν απλά μια κακιά στιγμή και μια διένεξη μεταξύ του Προέδρου και του κ. Πολάκη. Είναι το αποτέλεσμα μιας συγκεκριμένης πολιτικής στρατηγικής που θέλει ο ΣΥΡΙΖΑ, η Αξιωματική Αντιπολίτευση, να εισαγάγει στον κοινοβουλευτικό βίο από εδώ και πέρα, γιατί νομίζει ότι με αυτόν τον τρόπο θα μπορέσει να αντιμετωπίσει αφ’ ενός την αδυναμία του να σηκώσει κεφάλι και αφ’ ετέρου να συσπειρώσει τους ψηφοφόρους του.

Επιχειρείται από τον ΣΥΡΙΖΑ εδώ και πολλές μέρες μια στρατηγική ευτελισμού του ελληνικού Κοινοβουλίου, υπονομεύοντας κυρίως τον θεσμό. Επί μιάμιση ώρα ένας Βουλευτής ήταν όρθιος εδώ σ’ αυτό το Βήμα, έγραφε στα παλαιότερα των υποδημάτων του όλους τους υπόλοιπους συναδέλφους του, αρνούμενος να συνταχθεί με τις υποδείξεις του Προέδρου και με τον Κανονισμό, μιλώντας στα τηλέφωνα για να παίρνει εντολές, για το πώς θα κινηθεί και τι θα πει. Συνάδελφοί του από το κόμμα του προσπαθούσαν να τον πείσουν να κατέβει κάτω, αλλά αυτός εδώ, αγέρωχος, στεκόταν για μιάμιση ώρα, για να μπορέσει να στείλει το μήνυμα εκεί έξω στους στρατευμένους, που έχετε, να ξεκινήσουν τη λυσσαλέα επίθεση εναντίον μας.

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, αν έχετε την καλοσύνη παρακαλώ. Έχει εξαντληθεί το θέμα. Ελάτε στο θέμα του νομοσχεδίου τώρα.

**ΠΕΡΙΚΛΗΣ ΜΑΝΤΑΣ:** Θα μπω στο νομοσχέδιο, κύριε Πρόεδρε.

Θα μου πείτε, εδώ δεν δέχονται τις αποφάσεις του Προεδρείου, θα δεχτούν τις αποφάσεις της δικαιοσύνης; Προσπάθησε να μας πείσει ο κ. Πολάκης γιατί δεν ζητάει συγγνώμη.

Κυρίως, όμως, αγαπητοί συνάδελφοι του ΣΥΡΙΖΑ, απορώ για το μίσος που βγάζετε. Απορώ για την εμπάθεια και την κακία αυτή που βγάζετε και επιδεικνύετε καθημερινά σε όλους μας. Απορώ για όλους αυτούς οι οποίοι μπαίνουν στα μέσα κοινωνικής δικτύωσης και μιλούν μια γλώσσα η οποία είναι λες και είμαστε εχθροί, λες και δεν είμαστε από την ίδια χώρα, λες και δεν έχουμε όλοι τον ίδιο σκοπό. Μας προκαλείτε διαρκώς, νομίζοντας ότι εμείς θα σας απαντήσουμε με τον ίδιο τρόπο. Κάνετε, όμως, λάθος. Το μόνο που αισθανόμαστε είναι λύπη. Σας λυπούμαστε. Σας λυπούμαστε για την κατάντια σας, για τον ευτελισμό σας, για την έλλειψη σεβασμού που επιδεικνύετε και για την έλλειψη ανθρωπιάς, κυρίως, που επιδεικνύετε. Και δεν βρέθηκε ούτε ένας Βουλευτής του ΣΥΡΙΖΑ και της Αντιπολίτευσης και βεβαίως ούτε και από το ΚΙΝΑΛ να καταδικάσει αυτή τη στάση.

Συζητούμε σήμερα, λοιπόν, κυρίες και κύριοι, τον νέο αναπτυξιακό νόμο, δηλαδή το νέο και ισχυρό θεσμικό πλαίσιο με το οποίο ενισχύουμε και βελτιώνουμε στοχευμένα και αποτελεσματικά την αναπτυξιακή πορεία της χώρας για τα επόμενα χρόνια. Στο επίκεντρο του νέου νόμου βρίσκεται μια βασική αρχή, μια κυρίαρχη έννοια που από την πρώτη στιγμή τέθηκε σε προτεραιότητα και υπηρετείται από την Κυβέρνησή μας. Μιλώ για την πολιτική της αύξησης των επενδύσεων ως τη μόνη οδό, τη μοναδική διέξοδο που έχουμε, πραγματικά, προκειμένου να βελτιώσουμε τις ζωές μας, να αναβαθμίσουμε το βιοτικό μας επίπεδο και να παραδώσουμε μια λειτουργική και εύρωστη χώρα στις επόμενες γενιές. Γιατί μόνο μέσα από την αύξηση των επενδύσεων μπορούμε να δημιουργήσουμε νέο πλούτο, να θεμελιώσουμε νέες ευκαιρίες και νέες δυνατότητες, να προστατεύσουμε αποτελεσματικά τα σύνορά μας, να δημιουργήσουμε περισσότερες και καλά αμειβόμενες θέσεις εργασίας, αλλά και να αντιμετωπίσουμε με επιτυχία τις κοινωνικές ανισότητες και τις αδικίες που διαρκώς ανακύπτουν σε πολλά επίπεδα της κοινωνικής μας πραγματικότητας.

Σε αυτό το σημείο άλλωστε εντοπίζεται και η μεγάλη διαφορά μας, η μεγάλη διαφορά από τους πολιτικούς μας αντιπάλους. Διότι εμείς πιστεύουμε ότι για να μοιράσεις πλούτο πρέπει πρώτα να τον δημιουργήσεις. Για να εφαρμόσεις κοινωνικές πολιτικές πρέπει πρώτα να έχεις διαθέσιμο δημοσιονομικό χώρο και για να μειώσεις τις ανισότητες πρέπει πρώτα να διαθέτεις μια εύρωστη και λειτουργική οικονομία, η οποία να μπορεί να στηρίξει με αξιοπιστία και διαφάνεια μια δίκαιη κοινωνική πολιτική. Αλλιώς απλά δημιουργούνται ελλείμματα και τρύπες στον κρατικό προϋπολογισμό, υπονομεύοντας το μέλλον για χάρη τού σήμερα και δημιουργώντας στρεβλώσεις που θα τις βρούμε μπροστά μας.

Κυρίες και κύριοι του ΣΥΡΙΖΑ και της Αντιπολίτευσης, μας κατηγορείτε ότι οι ενισχύσεις -λέτε- πάνε σε λίγους και ισχυρούς. Για πρώτη φορά, μέσω αυτού του αναπτυξιακού νόμου, το κατώτατο όριο ένταξης είναι 100.000 ευρώ για τις πολύ μικρές επιχειρήσεις. Αυτό είναι για τους ισχυρούς; Για ποιον λόγο λέτε ότι οι μικρές επιχειρήσεις δεν μπορούσαν να μπουν στον αναπτυξιακό τα τελευταία χρόνια; Κυρίως γιατί δεν μπορούσαν να πιάσουν το κατώτατο όριο, που ήταν 200 και 250 χιλιάδες, για τη γραφειοκρατία και για το αυξημένο κόστος διαχείρισης. Και στα τρία αυτά επεμβαίνουμε, για να μπορέσουμε πραγματικά να δώσουμε την ευκαιρία στις πολύ μικρές επιχειρήσεις να ενταχθούν στους αναπτυξιακούς νόμους και να λάβουν τις απαραίτητες ενισχύσεις που χρειάζονται.

Ιδιαίτερη έμφαση δίνουμε ακόμη και στον πρωτογενή τομέα. Στον νομό μου, στον Νομό Μεσσηνίας, που αποτελεί το δεύτερο θερμοκηπιακό κέντρο στη χώρα, η αλλαγή που έγινε τελευταία στιγμή και αυξάνει το ποσοστό των κατασκευαστικών στον συνολικό προϋπολογισμό των έργων είναι πολύ σημαντική, γιατί δίνει τη δυνατότητα πλέον σε έναν μικρό παραγωγό ο οποίος έχει ένα θερμοκήπιο να ενταχθεί στον αναπτυξιακό νόμο, να κάνει μια αναβάθμιση ή να φτιάξει ένα καινούργιο, να το επεκτείνει και έτσι να ενισχυθεί ένας τομέας που τον έχουμε πραγματικά όλοι μας ανάγκη.

Έτσι ο αναπτυξιακός νόμος απευθύνεται σε ολόκληρη την Ελλάδα και χωρίς περιορισμούς. Στηρίζει όλες τις επενδύσεις, τόσο στα μεγάλα αστικά κέντρα όσο και σε τοπικό και περιφερειακό επίπεδο, αγκαλιάζοντας τις τοπικές κοινωνίες, που έχουν δει τους νέους τους να φεύγουν με συστηματικότητα προς τις μεγάλες πόλεις ή να αγωνίζονται προκειμένου να βρουν δουλειά στο χωριό, στην πόλη και τη δική τους περιοχή.

Σε αυτούς τους νέους, λοιπόν, απευθυνόμαστε και δημιουργούμε το περιβάλλον, ώστε το στελεχιακό δυναμικό της επαρχίας να απασχοληθεί σε νέες και καινοτόμες επενδύσεις, να μη μείνει πίσω και να μη φύγει, αλλά να στηρίξει με δυναμισμό και αποφασιστικότητα τον τόπο από τον οποίο προέρχεται. Μέσα από σταθερούς ετήσιους κύκλους προκηρύξεων, με την ενεργοποίηση του κάθε καθεστώτος ενίσχυσης σε ετήσια βάση, αλλά κυρίως με διασφαλισμένη χρηματοδότηση από το Ταμείο Δίκαιης Αναπτυξιακής Μετάβασης, από το ΕΣΠΑ, το Ταμείο Ανάκαμψης, το Πρόγραμμα Δημοσίων Επενδύσεων και άλλους περιφερειακούς πόρους, υπάρχει σαφής μέριμνα ώστε η ανάπτυξη να είναι αληθινή, να είναι ρεαλιστική και να αφορά όλους τους Έλληνες.

Κυρίες και κύριοι, κλείνοντας, η Κυβέρνησή μας πιστεύει στην ανάπτυξη, η Κυβέρνησή μας ενισχύει την ανάπτυξη, η Κυβέρνησή μας στηρίζει ενεργά την ανάπτυξη, γιατί αποτελεί τον μόνο σίγουρο τρόπο να βελτιώσουμε τη θέση μας και να σταθούμε επάξια στο διαρκώς μεταβαλλόμενο διεθνές περιβάλλον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Μαντά.

Θα δώσω τον λόγο οπωσδήποτε βεβαίως τώρα στον επικεφαλής της Κοινοβουλευτικής Ομάδας του Κινήματος Αλλαγής, αλλά έχει ζητήσει, κύριε Κατρίνη, σας παρακαλώ, για δύο λεπτά, να υποστηρίξει ο Υπουργός Μετανάστευσης τη με αριθμό 1202 από 21-1-2022 τροπολογία.

Κύριε Υπουργέ, έχετε τον λόγο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κύριε Πρόεδρε.

Απλώς να υποστηρίξω την τροπολογία με γενικό αριθμό 1202 και ειδικό 117. Με την πρώτη παράγραφο της τροπολογίας εξισώνεται το καθεστώς οριοθέτησης υδατορεμάτων για δομές του Υπουργείου μας με τις ειδικές περιπτώσεις που ήδη ισχύουν με τον ν.4258/2014. Με τη δεύτερη παράγραφο ορίζεται κατ’ αναλογία με τις διατάξεις της κοινής υπουργικής απόφασης 170613/2013 για τα συνοδά έργα των δομών μας αρμόδια υπηρεσία για την υπαγωγή σε πρότυπες περιβαλλοντικές δεσμεύσεις. Είναι η τεχνική υπηρεσία του Υπουργείου. Έτσι ευθυγραμμίζεται η διαδικασία αδειοδότησης και περιβαλλοντικής αδειοδότησης με τις γενικές διατάξεις του ν.4375/2016 και την ΚΥΑ 37694/2016.

Τέλος με τη ρύθμιση της παραγράφου 3 προβλέπεται η αυτοδίκαιη παράταση ισχύος των παραχωρήσεων για δομές φιλοξενίας που έχουν γίνει προς το Υπουργείο μας μέχρι το τέλος του τρέχοντος έτους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο επικεφαλής της Κοινοβουλευτικής Ομάδας του Κινήματος Αλλαγής, ο κ. Κατρίνης.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν είναι καθόλου τυχαίο ότι πυροδοτήθηκε ένα κλίμα πόλωσης και οξύτητας με ακραίες συμπεριφορές τις τελευταίες μέρες, δυστυχώς, στην Αίθουσα του ελληνικού Κοινοβουλίου. Συμπεριφορές που είναι απολύτως, μα απολύτως, καταδικαστέες. Έχει σημασία να δούμε το χρονικό σημείο στο οποίο κάποιοι επέλεξαν να δημιουργήσουν αλλά και να συντηρήσουν αυτό το κλίμα. Γιατί ο πολιτικός χρόνος δεν είναι ουδέτερος και συνδέεται με συγκεκριμένα γεγονότα.

Ο κ. Μητσοτάκης και ο κ. Τσίπρας, οι οποίοι θα μιλούσαν την Κυριακή το βράδυ, καθόλου ξαφνικά και καθόλου τυχαία βρέθηκαν και οι δύο στην Ολομέλεια της Βουλής το Σάββατο το βράδυ, για να κηρύξουν την έναρξη αυτού του διαγωνισμού ακροτήτων και οξύτητας, που προσβάλλει τον πολιτικό μας πολιτισμό, προσβάλλει αυτή εδώ την Αίθουσα και οδήγησε στα θλιβερά περιστατικά τα οποία κάποιοι θέλουν να ξεχάσουν, αλλά δυστυχώς στιγματίζουν τον κοινοβουλευτικό πολιτισμό αυτής της χώρας.

Και βεβαίως, δεν είναι καθόλου τυχαίο για την πολιτική και κοινωνική δυναμική του Κινήματος Αλλαγής. Τους έχει προκαλέσει φόβο και ανησυχία. Θα πρέπει όμως να γνωρίζουν αμφότεροι -τόσο στη Νέα Δημοκρατία όσο και στον ΣΥΡΙΖΑ- ότι η πολιτική αυτή δυναμική θα συνεχιστεί, γιατί ο πολιτικός μας χώρος εκφράζει ολοένα και περισσότερο τα πραγματικά συμφέροντα και τις πραγματικές ανάγκες των πολιτών.

Θα πρέπει να γνωρίζουν ότι η πολιτική δυναμική αυτή δεν ανακόπτεται από το τεχνικό κλίμα πόλωσης που δημιουργούν οι εταίροι του ξεπερασμένου πια δικομματισμού, που απωθεί τους πολίτες, που δεν μπορούν και δεν δέχονται να παρακολουθήσουν αυτές τις σκιαμαχίες του χθες, που πολύ σύντομα αυτός ο δικομματισμός θα αποτελεί παρελθόν. Ακραίες πολιτικές συμπεριφορές στο Κοινοβούλιο και στη δημόσια συζήτηση έχουν εκδηλωθεί από ακραία στοιχεία και των δύο πλευρών, που, κατά τα άλλα, υποτίθεται ότι θέλουν να εκφράσουν το Κέντρο, τον χώρο του Κέντρου.

Το Κίνημα Αλλαγής, κυρίες και κύριοι συνάδελφοι, δεν θα παίξει αυτό το παιχνίδι. Δεν θα τους ακολουθήσουμε στη μεθόδευσή τους. Εμείς θα συνεχίσουμε να συνομιλούμε με τους πολίτες, να διευρύνουμε τα όρια της επιρροής μας, όσο και αν αυτό δεν σας αρέσει.

Το Κίνημα Αλλαγής θα συνεχίσει να σέβεται τους θεσμούς, τη Βουλή, αλλά κυρίως την αξιοπιστία της πολιτικής. Το Κίνημα Αλλαγής αποτελεί μία ειρηνική δύναμη αλλαγής, μία δύναμη ευθύνης, μία δύναμη προοπτικής. Γιατί επιλογή για τη χώρα δεν μπορεί να είναι η Νέα Δημοκρατία ή ο ΣΥΡΙΖΑ, γιατί και οι δύο βλάπτουν σοβαρά πλέον τη χώρα, βλάπτουν σοβαρά πλέον και την ποιότητα της δημοκρατίας μας, με το κλίμα έντασης, πόλωσης και οξύτητας που δημιουργούν αλλά και τεχνηέντως συντηρούν.

Και κάτι τελευταίο. Κύριοι της Κυβέρνησης, υποδείξεις για το ποια πρέπει να είναι η στάση του το Κίνημα Αλλαγής δεν δέχεται. Γιατί κάποιοι από τα κυβερνητικά έδρανα προσπαθούν να μας εγκαλέσουν για έλλειψη κομματικού πατριωτισμού ή πολιτικού πολιτισμού. Νομίζετε ότι μπορείτε να μας κάνετε τέτοια μαθήματα; Προφανώς δεν μπορείτε.

Εμείς είμαστε η παράταξη του Ανδρέα Παπανδρέου, η παράταξη των αγώνων για τη δημοκρατία και των μεγάλων κοινωνικών αλλαγών. Εμείς είμαστε το μέλλον του τόπου μας.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Κατρίνη, και για την τήρηση του χρόνου.

Πριν δώσω τον λόγο στον κ. Σκουρολιάκο από τον ΣΥΡΙΖΑ, έχει ζητήσει τον λόγο η κ. Μανωλάκου για κάποιες διευκρινίσεις.

Κύριε Υπουργέ, κύριε Μηταράκη, ενδεχομένως να υπάρχουν διευκρινιστικές ερωτήσεις στην τροπολογία και παρακαλώ να απαντήσετε.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ναι, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Θέλω να ρωτήσω εάν αυτές οι συγκεκριμένες διατάξεις στην τροπολογία αφορούν συγκεκριμένο ρέμα και τον δρόμο που πρέπει να ανοιχτεί στη Βάστρια της Λέσβου, όπου πρόκειται να κατασκευαστεί η νέα δομή. Γιατί, αν αφορά αυτή, βεβαίως είναι φωτογραφική και δείχνει ότι στο όνομα κατασκευής των νέων δομών-φυλακών επιχειρούνται ανεπίτρεπτες παρεμβάσεις στο φυσικό περιβάλλον.

Επίσης, η τρίτη παράγραφος αυτής της τροπολογίας αφορά τη μίσθωση της έκτασης στο Μαυροβούνι; Το ρωτάμε γιατί έχουν ξεσηκώσει κόσμο. Ταυτόχρονα, ακυρώνει την περιβαλλοντική νομοθεσία και βεβαίως ήταν θέμα και στο περιφερειακό συμβούλιο.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Υπάρχει κάποια άλλη διευκρίνιση για την τροπολογία; Όχι.

Κύριε Υπουργέ, έχετε τον λόγο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κυρία συνάδελφε, ευχαριστώ για την ερώτηση.

Οι δομές φιλοξενίας αιτούντων άσυλο αδειοδοτούνται με κοινές υπουργικές αποφάσεις των Υπουργείων Περιβάλλοντος, Εσωτερικών και Μετανάστευσης, βάσει των διατάξεων του ν.4375/2016. Υπάγονται δε σε συγκεκριμένη περιβαλλοντική νομοθεσία, βάσει της υπουργικής απόφασης 37694/16.

Αυτή η νομοθεσία ισχύει σήμερα και έχει αδειοδοτήσει τη Βάστρια, επειδή ρωτήσατε συγκεκριμένα για τη Βάστρια. Το έργο είναι ήδη αδειοδοτημένο. Υπάρχουν ήδη περιβαλλοντικές μελέτες. Όπως και η δομή της Χίου, όπως και η δομή του Έβρου, όπως και όλες οι δομές που κατασκευάζονται είναι πλήρως αδειοδοτημένες και όλα αυτά έχουν ήδη δημοσιευθεί στο Φύλλο Εφημερίδας της Κυβερνήσεως από το 2021.

Ο στόχος αυτής της τροπολογίας είναι ότι σε πολλές περιπτώσεις -και δεν αναφέρομαι στη Βάστρια, αναφέρομαι σε πολλές άλλες περιπτώσεις- υπάρχουν μικρά συνοδά έργα, που μπορεί να είναι κάτω του 1% της συνολικής αδειοδότησης, που για λόγους ευθυγραμμισμού της διαδικασίας χρησιμοποιούμε υφιστάμενες νομικές παρεκκλίσεις και γι’ αυτά τα συνοδά έργα.

Ως προς το θέμα του Μαυροβουνίου, το Μαυροβούνι έχουμε στόχο να κλείσει φέτος. Υπάρχει μίσθωση. Είναι ιδιωτική έκταση το Μαυροβούνι κατά τα 2/3 και κρατική κατά το 1/3, οπότε δεν τίθεται θέμα παράτασης της χρήσης του Μαυροβουνίου.

Αντιθέτως, είμαστε ξεκάθαροι απέναντι στους νησιώτες, οι οποίοι χάρη στην Κυβέρνηση της Νέας Δημοκρατίας είδαν την αποσυμφόρηση να γίνεται πράξη και από δεκαεπτά χιλιάδες μετανάστες που είχαμε στα νησιά την ημέρα των εκλογών του 2009, σήμερα έχουν μείνει τρεις χιλιάδες. Άρα η Κυβέρνηση απέναντι στους νησιώτες έχει εκπληρώσει απολύτως τις δεσμεύσεις της.

Η τελευταία σημαντική μας δέσμευση είναι να κλείσει το Μαυροβούνι στη Μυτιλήνη, όπως έχει ζητήσει ο δήμος, και να γίνει δομή στη Βάστρια και έχουν ήδη ξεκινήσει αυτές οι εργασίες.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Έχει ζητήσει τον λόγο για μία μικρή παρέμβαση ο Κοινοβουλευτικός Εκπρόσωπος της Νέας Δημοκρατίας κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, θα είμαι πάρα πολύ σύντομος και χάριν του πολιτικού διαλόγου, εκ μέρους της Νέας Δημοκρατίας, θέλω να ξεκαθαρίσω, να υπογραμμίσω με έμφαση, ότι για τη δική μας παράταξη προσήλωση στον μεσαίο χώρο στο μέτρο και στη λογική δεν είναι οι ίσες αποστάσεις μεταξύ πολιτικών σχηματισμών.

Για εμάς προσήλωση στον μεσαίο χώρο είναι η απέχθεια προς τις πολιτικές εξαλλοσύνες, είναι η απέχθεια προς τις ακρότητες απ’ όπου κι αν προέρχονται, είναι η απέχθεια προς την τοξικότητα του πολιτικού λόγου.

Για εμάς προσήλωση στον μεσαίο χώρο -και το υπογραμμίζω με έμφαση αυτό- είναι η ταύτιση με την ομαλότητα στην πολιτική ζωή, είναι η ταύτιση με τις δημοκρατικές διαδικασίες και τον διάλογο στο πλαίσιο της λειτουργίας του πολιτεύματος, είναι η ταύτιση με τη μετριοπάθεια στην πολιτική δράση. Αυτό για εμάς δείχνει προσήλωση στον μεσαίο χώρο.

Και θα έλεγα επίσης, κύριε Πρόεδρε, κλείνοντας, ότι τούτη η παράταξη υπήρξε πάντα, από τον ιδρυτή της ακόμα, η παράταξη της λογικής, της σύνεσης και του μέτρου. Αυτό πρέσβευε ο Κωνσταντίνος Καραμανλής και αυτό εξακολουθούμε να πρεσβεύουμε όλοι μας μέχρι σήμερα, από τον Πρωθυπουργό και ηγέτη μας Κυριάκο Μητσοτάκη μέχρι και το τελευταίο στέλεχός μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει τώρα ο κ. Σκουρολιάκος Παναγιώτης από τον ΣΥΡΙΖΑ και αμέσως μετά θα μιλήσει ο κ. Χρυσομάλλης Μιλτιάδης από τη Νέα Δημοκρατία.

Ορίστε, κύριε Σκουρολιάκο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κύριε Πρόεδρε, δεν είχα σκοπό να μιλήσω για όσα απίθανα ζήσαμε χθες, αλλά αναγκάζομαι εκ των πραγμάτων, μιας και όλοι οι Βουλευτές και ιδιαιτέρως οι Βουλευτές της Νέας Δημοκρατίας αφιέρωσαν πάνω από τη μισή τους ομιλία για να κατακεραυνώσουν τον ΣΥΡΙΖΑ και να του επιρρίψουν ευθύνες για ό,τι έγινε εδώ μέσα.

Θέλω να πω ότι δεν συνέβη για πρώτη φορά επί αυτής της Κυβέρνησης η αφαίρεση λόγου. Μου έχουν αφαιρέσει κι εμένα τον λόγο σε επιτροπή. Επειδή δεν είναι παρών ο Βουλευτής, δεν θα αναφέρω το όνομά του και θέλοντας να κρατήσω κάποια ηρεμία. Είμαι στη διάθεση του οποιουδήποτε σε προσωπικό επίπεδο να του εξηγήσω ποιος είναι και να πάει να βρει τα πρακτικά. Μου έχουν αφαιρέσει τον λόγο!

Αυτή η Κυβέρνηση, αυτή η παράταξη, η δεξιά, πάντα είχε μια δυσανεξία στις αντίθετες απόψεις και, όπως νόμιζε, αντιμετώπιζε το θέμα, κλείνοντας τα μικρόφωνα ή οτιδήποτε άλλο ήταν πρόσφορο.

Και εν πάση περιπτώσει, κυρίες και κύριοι Βουλευτές, ο Προεδρεύων στην Ολομέλεια δεν είναι βαθμολογητής στο μάθημα της Έκθεσης στις πανελλήνιες εξετάσεις να αποφασίσει ποιος είναι εντός θέματος και να του βάλει «Άριστα» και ποιος είναι εκτός θέματος και να «τον κόψει», εν προκειμένω να του κόψει το μικρόφωνο.

Ομολογουμένως, κυρίες και κύριοι Βουλευτές της κυβερνητικής πλειοψηφίας, δεν περιμέναμε από την Κυβέρνησή σας, όταν το 2019 ήρθε στην εξουσία, να κάνει πιο πλούσιους τους Έλληνες ούτε βέβαια να ανακουφίσει τους πιο ευάλωτους συμπολίτες μας.

Φοβόμασταν ότι θα κάνατε αυτό που κάνατε, παραδείγματος χάριν, αυτό που νομοθετήσατε στα εργασιακά. Φοβόμασταν ότι θα αντιμετωπίζατε με την εχθρότητα που ξέρουμε το δημόσιο σύστημα υγείας, ότι θα οδηγούσατε σε αδιέξοδο τη λειτουργία σχολείων και πανεπιστημίων, ότι θα ήσαστε οι πιο καταστροφικοί διαχειριστές σε δύσκολες καταστάσεις. Να μην επαναλάβω τώρα «Μήδειες», «Ελπίδες» και όλα αυτά. Αρκετά τα κουβεντιάσαμε και θα έχουμε χρόνο να τα κουβεντιάσουμε και στο μέλλον.

Σαν να μην έφταναν όμως όλα αυτά, ο λαός μας αυτή τη στιγμή -και αυτό είναι το σημαντικό- δοκιμάζεται από ένα πρωτοφανές κύμα ακρίβειας, ένα κύμα ακρίβειας που επιβαρύνει άμεσα τα βασικά καταναλωτικά αγαθά, με αποτέλεσμα το εισόδημα των πολιτών να μειώνεται συνεχώς εξαιτίας των πολιτικών σας. Αρνείστε να ενισχύσετε την Επιτροπή Ανταγωνισμού, αρνείστε να την αντιμετωπίσετε ως αποτελεσματικό εργαλείο ελέγχου του ανταγωνισμού και ρύθμισης της αγοράς, αρνείστε να μειώσετε τον ΦΠΑ σε είδη άμεσης ανάγκης που έχει ο πολύς κόσμος.

Δεν μπορεί να μη συνομιλείτε με τους πολίτες. Τι σας λένε; Ότι είναι ευχαριστημένοι; Είναι ευχαριστημένοι με τους λογαριασμούς ενέργειας που παίρνουν στα χέρια τους; Αυτό τούς υποσχεθήκατε; Τα 100 ευρώ να γίνουν 200 ευρώ και 250 ευρώ στον επόμενο λογαριασμό;

Δυστυχώς ο αναπτυξιακός νόμος που εισηγείστε λειτουργεί με αποκλεισμούς και εντείνει τις ανισότητες, τόσο σε γεωγραφικό όσο και σε επαγγελματικό επίπεδο. Αποκλείει χιλιάδες επαγγελματίες, ενώ παρέχει άπλετη στήριξη στις μεγάλες επιχειρήσεις, δημιουργώντας ταυτόχρονα μια σειρά από εμπόδια για τις μικρές, τις πολύ μικρές και τις μεσαίες επιχειρήσεις. Εσείς, οι προστάτες του μεσαίου χώρου, πηγαίνετε να δείτε τι θα σας πούνε τώρα.

Το νομοθετικό έργο της Κυβέρνησής σας λυπάμαι να πω ότι είναι ένα sequel ταινίας τρόμου. Πτωχευτικός Κώδικας, στρατηγικές επενδύσεις για «ημέτερους», αναπτυξιακή μετάβαση και απολιγνιτοποίηση χωρίς κανένα σχέδιο και με κόστος για τους πολλούς. Γεγονός είναι ότι μία στις δύο επιχειρήσεις θα βρει κλειστή την πόρτα του αναπτυξιακού σας νόμου. Στα ξενοδοχεία μόνο, πέντε χιλιάδες εκατόν σαράντα τρία ξενοδοχεία μένουν εκτός ενισχύσεων, γεγονός που έχει οδηγήσει σε αναβρασμό τον κόσμο του τουρισμού όπως καταλαβαίνετε.

Ο πολιτισμός δεν υπάρχει για σας. Ούτε μια λέξη για τον πολιτισμό στον αναπτυξιακό σας νόμο. Ένας κλάδος που έχει 88% μείωση του κύκλου εργασιών του. Είναι στοιχεία της ΕΛΣΤΑΤ του 2020, 88%. Δεν είναι δυνατόν, όπως καταλαβαίνετε, να επανεκκινήσει χωρίς βοήθεια. Παρά το διαρκές αίτημα των συνδικάτων του πολιτισμού, δεν υπάρχει η παραμικρή πρόθεση της Κυβέρνησης κατάρτισης ενός ολοκληρωμένου αναπτυξιακού σχεδίου για την ανάκαμψη του κλάδου. Αντί γι’ αυτό, υπάρχουν αόριστες εξαγγελίες για εκ βάθρων αλλαγή στο ασφαλιστικό. Ποιο ασφαλιστικό; Εσείς το 2013, η κυβέρνηση Σαμαρά κατήργησε τις συλλογικές μας, χωρίς καμμία πληροφορία και περιεχόμενο γι’ αυτές τις αλλαγές που επαγγέλλεστε, κάτι που αυξάνει περισσότερο την ανασφάλεια.

Αυτή τη στιγμή ο κλάδος έχει αφεθεί στους νόμους της ελεύθερης αγοράς, που σημαίνει ότι ευνοούνται οι πολύ μεγάλοι και ισοπεδώνονται οι μικροί, οι εργαζόμενοι και τα δικαιώματά τους.

Είστε γενναιόδωροι στον πολιτισμό βεβαίως απέναντι στον μεγάλο ιδιωτικό τομέα και τα ιδρύματα.

Στην Ακρόπολη τα ανεβάσατε και απειλείτε να εντοιχίσετε μαρμάρινη πλάκα με το όνομα του ιδρύματος που έκανε μια χορηγία που έπρεπε να την κάνει το κράτος, το δημόσιο, για τον Παρθενώνα. Την έκαναν, λοιπόν, ιδιώτες και ετοιμάζεστε να βάλετε την πλάκα με το όνομά τους και το όνομα της Υπουργού. Απειλείτε. Ελπίζω να μην το αποτολμήσετε.

Τι να πούμε για τον πολιτισμό; Δεν είναι αναπτυξιακό στοιχείο το θέμα του μετρό της Θεσσαλονίκης και τα υπόγεια ευρήματα της βυζαντινής Πομπηίας που θέλετε να τα τεμαχίσετε, να τα πάτε και να τα ξαναφέρετε καθυστερώντας το μετρό; Αυτό δεν έχει σχέση με την ανάπτυξη; Έχει σχέση με την ανάπτυξη η τσιμεντόστρωση της Ακρόπολης; Το «ECONOMIST» για Ακρόπολη παρουσιάζει το τσιμέντωμα της Μενδώνη με την καταστροφή από τον Ξέρξη. Αυτά τα λένε οι συριζαίοι του «ECONOMIST» και το καταθέτω για τα Πρακτικά.

(Στο σημείο αυτό ο Βουλευτής κ. Παναγιώτης (Πάνος) Σκουρολιάκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο ΣΥΡΙΖΑ επιμένει, κυρίες και κύριοι Βουλευτές, εδώ και καιρό ότι απαιτείται άμεση λήψη μέτρων, ρύθμιση της αγοράς, στήριξη του διαθέσιμου εισοδήματος, αύξηση του κατώτατου μισθού, ελάφρυνση των βαρών με μείωση του ειδικού φόρου κατανάλωσης στην ενέργεια και ρύθμιση του ιδιωτικού χρέους με κούρεμα της βασικής οφειλής. Όσο η Κυβέρνηση επιμένει στις ιδεοληπτικές και ταξικά μεροληπτικές επιλογές της, τόσο πιο οδυνηρές γίνονται για την κοινωνία. Εσείς όμως, φωνή βοώντος. Επιμένετε στην πάγια ιδεοληψία σας. Δεν θέλετε.

Ελπίζουμε σε μια αυριανή προοδευτική κυβέρνηση, η οποία θα πάρει την πρωτοβουλία να αυξήσει τον κατώτατο μισθό, να μειώσει τα τιμολόγια της ΔΕΗ, να αντιμετωπίσει άμεσα το χρέος των επιχειρήσεων που έχει δημιουργηθεί κατά την περίοδο της πανδημίας. Μια έκτακτη εισοδηματική ενίσχυση των ανθρώπων του πολιτισμού και των αγροτών.

Χθες πήγαμε αντιπροσωπεία του ΣΥΡΙΖΑ στον Μαραθώνα, όπου έχουν ισοπεδωθεί όλα τα θερμοκήπια. Μεγάλες καταστροφές. Τι κάνετε; Τίποτα. Σφυράτε αδιάφορα. Περιμένουμε. Έχουμε κάνει και ερώτηση.

Ό,τι και να σας λέμε, έχετε τις ιδεοληψίες σας, έχετε κάπως παρεξηγήσει και νομίζετε ότι είστε εδώ πέρα αιώνιοι και μπορείτε να κάνετε και να λέτε ό,τι θέλετε. Ας κωφεύετε. Δεν πειράζει. Θα ακούσετε τον θόρυβο με τον οποίο θα πέσετε από τις βελούδινες υπουργικές και βουλευτικές καρέκλες και θα είναι μεγάλος αυτός ο θόρυβος. Σύντομα.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Χρυσομάλλης από τη Νέα Δημοκρατία και μετά ο κ. Γιάννης Δελής από το Κομμουνιστικό Κόμμα Ελλάδας.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Αναρωτήθηκα, κυρίες και κύριοι συνάδελφοι, με αφορμή το χθεσινό περιστατικό γιατί το τελευταίο διάστημα παρακολουθούμε αυτόν τον πανικό, αυτή την υστερία πρωτοκλασάτων στελεχών του ΣΥΡΙΖΑ σε σχέση με την υπόθεσή τους. Στην αρχή νόμιζα ότι ήταν η δικαστική απόφαση που αρχειοθετήθηκε η κατηγορία του, όσον αφορά τον κ. Γεωργιάδη. Όμως, ο πανικός είχε ξεκινήσει νωρίτερα και τελικά διαπιστώνω ότι αυτός ο πανικός προέρχεται από το εξής περιστατικό: Από την κλήτευση του κ. Βαξεβάνη από τον εισαγγελέα, για να εξηγήσει αυτά που πρέπει να εξηγήσει εκεί, πώς είχε τις καταθέσεις των κουκουλοφόρων μαρτύρων πριν αυτές δοθούν.

Αυτός είναι ο πανικός που σας έχει πιάσει, ότι σιγά-σιγά φτάνουμε στο τέλος αυτής της σκευωρίας, φτάνουμε στο να βγουν οι κουκούλες και να μάθουμε ποιοι πραγματικά έστησαν αυτή την υπόθεση. Και ξέρετε, κυρίες και κύριοι συνάδελφοι, και απευθύνομαι στο σύνολο των Βουλευτών, αυτό δεν αφορά ούτε τον Ευάγγελο Βενιζέλο, τον Ανδρέα Λοβέρδο, τον Μάριο Σαλμά, τον Ανδρέα Λυκουρέντζο, τον Άδωνη Γεωργιάδη, τον Δημήτρη Αβραμόπουλο, τον Παναγιώτη Πικραμμένο, τον Αντώνη Σαμαρά. Αυτοί έχουν δικαιωθεί, γιατί ο κάθε συμπολίτης μας έχει καταλάβει τι έχει γίνει. Το να βγουν οι κουκούλες και να φτάσουμε στο τέλος αφορά την ελληνική δημοκρατία πρώτιστα. Στην ελληνική δημοκρατία δεν υπάρχουν κουκούλες, υπάρχει αλήθεια και αυτή πρέπει να βγει, να φτάσει μέχρι τέλους. Και όσοι έστησαν αυτή την υπόθεση να ονοματιστούν και να τιμωρηθούν παραδειγματικά από την ανεξάρτητη δικαιοσύνη, για να μην τολμήσει κανείς στο μέλλον να ξαναπαίξει με τους θεσμούς της ελληνικής δημοκρατίας, να μην τολμήσει κανείς να προσπαθήσει να σπιλώσει πολιτικούς αντιπάλους με κουκούλα. Η κουκούλα δεν υπάρχει στον κοινοβουλευτισμό και αυτό αφορά όλους μας και τους συναδέλφους του ΣΥΡΙΖΑ που δεν έχουν μπλεχτεί σε αυτή την ιστορία.

Ερχόμενος στο νομοσχέδιο, ο σημερινός νόμος θεραπεύει τις αδυναμίες του ν.4399/2016. Δίνει ένα σύγχρονο πλαίσιο, ενισχύει περισσότερους επενδυτικούς τομείς, επιτρέπει την έγκριση περισσότερων επενδυτικών σχεδίων, με κοινό παρανομαστή όλων αυτών την ταχύτατη έγκριση των σχεδίων.

Είναι ένας νόμος που φέρνει το ιδεολογικό μας στίγμα, γιατί στοχεύει στην αύξηση των επενδύσεων, στη δημιουργία νέου πλούτου, στην αύξηση της απασχόλησης. Φιλοδοξούμε αυτός ο νόμος να γίνει θεσμικό εργαλείο ανάπτυξης της ελληνικής οικονομίας, προς όφελος όλων των πολιτών.

Είναι ένας νόμος που τον επεξεργάστηκε το Υπουργείο επί ενάμιση χρόνο, συζητώντας με όλους τους εμπλεκόμενους φορείς και ενσωματώνοντας τις προτάσεις τους αλλά και τις σύγχρονες παραγωγικές κατευθύνσεις. Στον πυρήνα της λογικής βρίσκεται η ανάγκη για την άρση των γραφειοκρατικών εμποδίων και των καθυστερήσεων στην έγκριση των επενδυτικών σχεδίων. Γι’ αυτό και μειώνεται ο χρόνος αξιολόγησης των επενδυτικών σχεδίων που απαιτείται, σε τριάντα ημέρες για την άμεση αξιολόγηση, σε σαράντα πέντε μέρες για τη συγκριτική αξιολόγηση και, αν οι χρόνοι αυτοί ξεπεραστούν, νομοθετούμε την αξιολόγηση εντός δέκα ημερών από ανεξάρτητο ορκωτό ελεγκτή. Έτσι δεν θα ξαναδούμε τις περιπτώσεις εκείνες που επενδυτικά σχέδια ξεκινούν και μετά από μήνες η αξιολόγηση τα απορρίπτει. Το ίδιο θεσμοθετούμε και για την ολοκλήρωση και έναρξη της παραγωγικής λειτουργίας επένδυσης, διατηρώντας για το δημόσιο το δικαίωμα του ελέγχου. Γιατί, κύριοι Βουλευτές, ο χρόνος στην επένδυση είναι κυριολεκτικά χρήμα κι εμείς το σεβόμαστε. Η δική μας Κυβέρνηση το σέβεται.

Να θυμίσουμε ότι ως τις εκλογές του 2019 σε επενδυτικά σχέδια άνω των 3 εκατομμυρίων ευρώ ο χρόνος αξιολόγησης έφτανε τις εξακόσιες μέρες. Σχεδόν δυο χρόνια, κύριοι συνάδελφοι του ΣΥΡΙΖΑ. Ποιος επενδυτής θα περίμενε να του εγκριθεί ή όχι η επένδυση για δυο χρόνια; Επί των ημερών μας μειώσαμε τον χρόνο στις εκατό μέρες και πλέον με τον νέο αναπτυξιακό νόμο που ψηφίζουμε σήμερα ο χρόνος αξιολόγησης δεν θα υπερβαίνει την κοινή λογική. Αυτό κάνουμε ακριβώς.

Παραδείγματα: Μέχρι το 2019 μόλις εννιακόσιες ενενήντα εννέα υπαγωγές στον νόμο. Από το 2019 μέχρι σήμερα δυο χιλιάδες επτακόσιες είκοσι επτά υπαγωγές. Φυσικά οι συνάδελφοι του ΣΥΡΙΖΑ το δικαιολόγησαν κι αυτό. Είπαν ότι χρειάστηκε ωρίμανση του αναπτυξιακού νόμου, των προτάσεων, της διαδικασίας και των διορθώσεων. Και είπαν ότι οι επενδυτές περίμεναν από τον ΣΥΡΙΖΑ να βγάλει τη χώρα από τα μνημόνια για να επενδύσουν.

Όχι, κυρίες και κύριοι του ΣΥΡΙΖΑ, οι επενδυτές περίμεναν να φύγει η κυβέρνηση του ΣΥΡΙΖΑ, γιατί είχαν καταλάβει ότι επί των δικών σας ημερών δεν μπορεί να γίνει ούτε μια ιδιωτική επένδυση στη χώρα. Αυτή είναι η αλήθεια.

Σε αντίθεση με τον προηγούμενο νόμο, ο σημερινός θεσμοθετεί δεκατρία θεματικά καθεστώτα, με τον δικό τους ξεχωριστό προϋπολογισμό 150 εκατομμυρίων το καθένα, που δεν μπορεί να απορροφηθεί αλλού, που περιλαμβάνουν νέα πεδία, όπως τον ψηφιακό και τεχνολογικό μετασχηματισμό επιχειρήσεων, την πράσινη μετάβαση, την έρευνα και την εφαρμοσμένη καινοτομία, τις εναλλακτικές μορφές τουρισμού. Με τον επιμερισμό αυτό, δίνουμε τη δυνατότητα να κατευθυνθούν πόροι σε νέες, καινοτόμες επενδύσεις και παράλληλα διασφαλίζουμε πως περισσότερες πολύ μικρές και μικρές επιχειρήσεις θα υπαχθούν στον αναπτυξιακό νόμο και δεν θα διαγκωνιστούν από τις μεγάλες επιχειρήσεις.

Και χαίρομαι, κύριε Υπουργέ, και σας το λέω προσωπικά, κύριε Παπαθανάση, γιατί ως μηχανικός αμέσως ενστερνιστήκατε αυτό το δίκαιο αίτημα και αυξήσατε το ποσοστό ενίσχυσης για την κατασκευή των θερμοκηπίων στο 60%, με το υπόλοιπο να αφορά τον μηχανολογικό εξοπλισμό. Είναι ένα θέμα που με κάνει ιδιαίτερα χαρούμενο.

Στη Μεσσηνία, ειδικά στην περιοχή της Τριφυλίας, έχουμε σημαντικές θερμοκηπιακές καλλιέργειες και με την αλλαγή που εισάγουμε ενισχύουμε σημαντικά όσους παραγωγούς επιθυμούν να προχωρήσουν στην κατασκευή νέων θερμοκηπίων και βέβαια την εξαιρετική αναπτυξιακή διάσταση της θερμοκηπιακής παραγωγής στον τόπο μας.

Αντίστοιχα, είμαι χαρούμενος για την ένταξη των τριάστερων ξενοδοχείων, καθότι γνωρίζετε ότι πλέον η Μεσσηνία εξελίσσεται σε έναν διεθνή τουριστικό προορισμό και αυτό δίνει νέες δυνατότητες.

Τέλος, αξιοποιούμε και τον Γενικό Απαλλακτικό Κανονισμό, για να μπορέσουμε πρώτη φορά να συμπεριλάβουμε ενισχύσεις, εκτός των περιφερειακών, και να χρηματοδοτήσουμε εξειδικεύσεις προσωπικού, επαγγελματικές καταρτίσεις, ερευνητικές δραστηριότητες και άλλες δράσεις χωρίς αρχική επένδυση.

Συνολικά, φέρνουμε έναν νόμο ο οποίος απευθύνεται κατά 97% στην περιφέρεια και προσφέρει 1,8 δισεκατομμύριο κρατικής ενίσχυσης, μισό σε φορολογικά κίνητρα και μισό από το Πρόγραμμα Δημοσίων Επενδύσεων. Παράλληλα, όσα σχέδια εντάσσονται στο καθεστώς Δίκαιης Αναπτυξιακής Μετάβασης χρηματοδοτούνται από το Ταμείο Δίκαιης Μετάβασης. Εδώ περιλαμβάνονται επενδυτικά σχέδια που χωροθετούνται στον Δήμο Οιχαλίας στη Μεσσηνία, τον μόνο δήμο που δεν έχει παραθαλάσσιο μέτωπο και μ’ αυτή τη δυνατότητα μπορεί να αναπτυχθεί, να γίνουν μικρές βιομηχανίες, μεταποιητικές μονάδες και έτσι να υπάρξει ανάπτυξη και νέες θέσεις εργασίας και σ’ αυτόν τον δήμο της περιοχής μου.

Τέλος, τα περισσότερα καθεστώτα του αναπτυξιακού νόμου έχουν αναπτυχθεί σε μορφή που μπορούν να χρηματοδοτηθούν και από το νέο ΕΣΠΑ, το Ταμείο Ανάκαμψης πολλαπλασιάζοντας τις πηγές χρηματοδότησης. Εισάγουμε ένα αναπτυξιακό εργαλείο που μοχλεύει για κάθε ένα ευρώ δημοσίου χρήματος δύο ευρώ από την ιδιωτική οικονομία και από το ένα ευρώ δημοσίου χρήματος τα 0,50 λεπτά είναι επιχορήγηση και τα 0,50 λεπτά είναι φορολογική απαλλαγή.

Ψηφίζουμε, λοιπόν, έναν νόμο ελκυστικό για τους επενδυτές, γρήγορο και αποτελεσματικό, διαφοροποιημένο θεματικά, για να καλύπτει περισσότερους τομείς, και νεωτερικό, καθώς αξιοποιεί τις προβλέψεις του Γενικού Απαλλακτικού Κανονισμού της Ευρωπαϊκής Ένωσης.

Κυρίες και κύριοι συνάδελφοι, η συγκεκριμένη Κυβέρνηση από την αρχή της διακυβέρνησής της αντιμετώπισε πολλές προκλήσεις που δεν είχαν υπολογιστεί. Θυμίζω στον Έβρο με το λαθρομεταναστευτικό, την πανδημία, τις τουρκικές προκλήσεις. Παρ’ όλα αυτά, συνεχίζει απερίσπαστη να εφαρμόζει τη συμφωνία αλήθειας την οποία έκανε με τον ελληνικό λαό, ο οποίος της έδωσε την εντολή διακυβέρνησης της χώρας. Αυτός ο νόμος είναι άλλο ένα κεφάλαιο στη συμφωνία αλήθειας για την Ελλάδα που έχουμε υποσχεθεί, της προκοπής, της παραγωγής, των νέων θέσεων εργασίας, της απασχόλησης. Είμαι πολύ περήφανος που σήμερα θα τον ψηφίσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

Τον λόγο έχει τώρα o κ. Ιωάννης Δελής από το Κομμουνιστικό Κόμμα Ελλάδας και αμέσως μετά ο κ. Νικολακόπουλος, που έχει κάνει αλλαγή με τον κ. Κόνσολα.

**ΙΩΑΝΝΗΣ ΔΕΛΗΣ:** Κυρίες και κύριοι Βουλευτές, κόντρα, αν θέλετε, σε αυτό το έντονο κλίμα αντιπαράθεσης, μιας κούφιας αντιπαράθεσης βέβαια, που υπάρχει τις τελευταίες μέρες ανάμεσα στη Νέα Δημοκρατία και τον ΣΥΡΙΖΑ, ο κ. Γεωργιάδης πριν από λίγες μέρες στην επιτροπή, κατά τη διάρκεια της επεξεργασίας του σημερινού νομοσχεδίου, είπε κάτι το οποίο νομίζουμε ότι αξίζει να ακουστεί.

Είπε ο κ. Γεωργιάδης: «Ο νόμος που φέρνουμε σήμερα είναι το αποτέλεσμα της εμπειρίας που αποκτήσαμε αυτά τα δυόμισι χρόνια δουλεύοντας τον προηγούμενο αναπτυξιακό νόμο», δηλαδή του ΣΥΡΙΖΑ, «και προσπαθήσαμε να δούμε πού κολλάει το σύστημα και πού είναι το σημείο που δυσκολεύει και αυτό να διορθώσουμε.». Δηλαδή με μια φράση τα είπε όλα ο Υπουργός. Τώρα αυτό είτε το ονομάσει κανείς συνέχεια του κράτους είτε το χαρακτηρίσει ως θεσμική μνήμη, ένα είναι το σίγουρο: αποτελεί κι αυτό με τη σειρά του άλλη μια απόδειξη της κοινής πολιτικής στρατηγικής όλων των αστικών κομμάτων, από τη Νέα Δημοκρατία μέχρι τον ΣΥΡΙΖΑ.

Νόμος, λοιπόν, για την καπιταλιστική ανάπτυξη και το ερώτημα βέβαια είναι τι ακριβώς έχει ο λαός να περιμένει από αυτή; Για να δούμε, λοιπόν. Ακόμα και μια γρήγορη ματιά σε αυτό το νομοσχέδιο νομίζουμε ότι αρκεί. Η Κυβέρνηση της Νέας Δημοκρατίας, χτίζοντας πάνω στον προηγούμενο νόμο, τον ν.3699/2016 που ψήφισε ο ΣΥΡΙΖΑ, νομοθετεί με τη σειρά της και άλλα επιπλέον προνόμια για τους επιχειρηματικούς ομίλους και άλλες επιδοτήσεις και άλλες φοροαπαλλαγές και άλλες εισφοροαπαλλαγές και ακόμα περισσότερες fast track διαδικασίες για τους λεγόμενους επενδυτές. Είναι χαρακτηριστικό ότι μόνο για τη φετινή χρονιά, το 2022, το επενδυτικό τους γεύμα είναι λουκούλλειο, καθώς 11 δισεκατομμύρια ευρώ -παρακαλώ- βγαλμένα κατευθείαν από τη φοροαφαίμαξη του λαού και την άγρια περικοπή των κρατικών δαπανών, ακόμα και για βασικές ανάγκες, όπως είναι η υγεία, 11 δισεκατομμύρια, λοιπόν, ζεστό χρήμα προορίζεται για όλους αυτούς από το Πρόγραμμα Δημοσίων Επενδύσεων και το Ταμείο Ανάκαμψης. Αν βάλουμε δε και το ΕΣΠΑ και αν υπολογίσουμε και το Ταμείο Δίκαιης Μετάβασης, τότε ο λογαριασμός κυριολεκτικά χάνεται.

Σε ένα τέτοιο γεύμα φυσικά υπάρχει και το κερασάκι στην τούρτα. Και να ποιο είναι αυτό. Σύμφωνα με το νομοσχέδιο, λοιπόν, ο ίδιος ο επενδυτής θα είναι αυτός που θα ελέγχει τα επενδυτικά σχέδια τα οποία θα υποβάλλει και συγκεκριμένα τους φορείς τους οποίους αυτός ο ίδιος θα επιλέγει για να τον ελέγξουν, ελεγχόμενος και ελεγκτής ταυτόχρονα ο ίδιος. Πιο λαϊκά, «Γιάννης κερνάει, Γιάννης πίνει». Και κάπως έτσι ιδιωτικοποιείται ακόμα και αυτός ο τυπικός έστω και υποτυπώδης κρατικός έλεγχος.

Εδώ, βέβαια, πρέπει να ομολογήσουμε ότι η σημερινή επικαιροποίηση του αναπτυξιακού νόμου του ΣΥΡΙΖΑ, διότι περί αυτού πρόκειται, δείχνει να ευνοεί περισσότερο τους επιχειρηματικούς ομίλους της λεγόμενης «πράσινης ανάπτυξης» και του ψηφιακού μετασχηματισμού, της ενέργειας και του τουρισμού, αποδεικνύοντας για άλλη μια φορά ότι η εκάστοτε κυβερνητική πολιτική, άσχετα από ποιο κόμμα την ασκεί, αυτή η πολιτική και παρακολουθεί με προσοχή, αλλά και φροντίζει για όλα όσα ιεραρχεί κάθε φορά το κεφάλαιο ως κερδοφόρα επενδυτικά πεδία.

Από την άλλη μεριά τώρα, αλήθεια τι έχουν να περιμένουν από νομοσχέδια σαν το σημερινό τα λαϊκά στρώματα; Τι; Τα γνωστά εκείνα που συνοδεύουν τους εργάτες και τους υπαλλήλους στην καπιταλιστική ανάπτυξη: τσακισμένα εργασιακά και ασφαλιστικά δικαιώματα, χαμηλά μεροκάματα και μισθοί, ατέλειωτα και σπαστά ωράρια από το πρωί ως το βράδυ και μια δουλειά που εν τέλει κάθεται τζάμπα, χωρίς καθόλου κόστος για τους επιχειρηματικούς ομίλους, μιας και οι ίδιοι οι εργαζόμενοι ουσιαστικά θα πληρώνουν μέσω της φορολογίας τους, θα πληρώνουν για να δουλεύουν. Όλα αυτά δηλαδή που παλεύουν στην Καβάλα οι εργαζόμενοι της «ENERGEAN» για να αποφύγουν.

Όσο για τις εκατοντάδες χιλιάδες αυτοαπασχολούμενους, επαγγελματίες, μικροεπιχειρηματίες της χώρας μας, τους οποίους παραμυθιάζετε και με κάτι ανήκουστα περί ενιαίου τάχα επιχειρηματικού κόσμου, τσουβαλιάζοντας μεγαλοεπιχειρηματίες με βιοπαλαιστές, ο αποκλεισμός αυτών των μικρών από τις πρόνοιες και αυτού του νόμου γίνεται και πάλι εν ψυχρώ, με νέους κόφτες και με αυστηρότερα κριτήρια χρηματοδότησης.

Συνεχίζει, δηλαδή, και αυτό το νομοσχέδιο και επαυξάνει όσα προέβλεπε ο αντίστοιχος νόμος του ΣΥΡΙΖΑ, που με τα κριτήρια ένταξης που έβαζε αποκλείστηκαν, όπως είναι γνωστό, από οποιαδήποτε κρατική χρηματοδότηση και στήριξη οι ενενήντα εννέα στις εκατό πολύ μικρές επιχειρήσεις.

Και τους λέτε μετά να πάνε να ανταγωνιστούν όλοι αυτοί οι μικροί ποιους αλήθεια; Τα μονοπώλια της αγοράς, τα οποία ξεκοκκαλίζουν ό,τι προσφέρουν οι αναπτυξιακοί σας νόμοι. Σοβαρά μιλάτε; Αυτό δεν λέγεται ανταγωνισμός. Αυτό λέγεται σίγουρος αφανισμός, αλλά αυτή είναι όλη η ουσία του καπιταλιστικού ανταγωνισμού. Το μεγάλο ψάρι να τρώει το μικρό.

Καμμία προσδοκία, λοιπόν, από την ενίσχυση των επιχειρηματικών ομίλων, καμμία αυταπάτη για την καπιταλιστική ανάπτυξη. Τα οφέλη της και τα δώρα της είναι όλα για τους μετόχους των ανωνύμων εταιρειών, όχι για τις λαϊκές ανάγκες των λαϊκών οικογενειών και των παιδιών τους.

Αν μάλιστα δει λιγάκι πιο προσεκτικά ο λαός, τότε εύκολα θα διαπιστώσει ότι Νέα Δημοκρατία, ΣΥΡΙΖΑ, Κίνημα Αλλαγής όλη την ώρα εδώ στη Βουλή τσακώνεστε μεν σαν τα κοκόρια, αλλά για τα 32 δισεκατομμύρια του Ταμείου Ανάκαμψης είστε αλφαδιασμένοι κανονικά και συμφωνείτε όλοι σας να πάνε στα πράσινα, τα ψηφιακά και τα λοιπά αρπακτικά μονοπώλια. Εντάξει, το πολύ-πολύ να ζητάτε, όπως ο ΣΥΡΙΖΑ, μια εθνική επιτροπή, ώστε να έχετε και εσείς, του ΣΥΡΙΖΑ δηλαδή, μια θέση στην επιτροπή που μοιράζει αυτά τα δισεκατομμύρια στους επιχειρηματικούς ομίλους, να έχετε λόγο δηλαδή και εσείς στη μοιρασιά.

Με τις φωνές σας όμως και με αυτούς τους συνεχόμενους, κακόγουστους και βαρετούς πια καυγάδες σας για ψύλλου πήδημα δεν βρίσκετε λέξη να πείτε και κρύβετε, και εσείς της Νέας Δημοκρατίας και εσείς του ΣΥΡΙΖΑ και εσείς του Κινήματος Αλλαγής και όλοι οι υπόλοιποι, ότι τα δισεκατομμύρια αυτά του Ταμείου Ανάκαμψης που θα καταλήξουν στα σεντούκια των μεγαλοεπιχειρηματιών συνοδεύονται και από ένα πολύ φαρμακερό για τον λαό πακέτο αντιλαϊκών μέτρων. Μιλάμε γι’ αυτό το πανευρωπαϊκό πια μνημόνιο, το οποίο στη χώρα μας ξεκίνησε ήδη να εφαρμόζεται, με τα απλήρωτα δεκάωρα του νόμου Χατζηδάκη και με τη διάλυση της δημόσιας επικουρικής ασφάλισης για τη νέα γενιά.

Καμμία προσδοκία, λοιπόν, από την καπιταλιστική ανάπτυξη, καμμία εμπιστοσύνη στα κόμματα που την υπηρετούν. Η ανάπτυξη σε όφελος του λαού μπορεί να έρθει, φυσικά και μπορεί, αλλά μόνο με την κοινωνική του συμμαχία, τους αγώνες του και εν τέλει μόνο με τη δική του εξουσία και με τα κλειδιά της οικονομίας βέβαια στα χέρια του λαού.

Ευχαριστώ.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κύριε Πρόεδρε, θα ήθελα τον λόγο για κάποιες νομοτεχνικές βελτιώσεις.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ, κύριε Πρόεδρε.

Θα ήθελα να καταθέσω τις νομοτεχνικές βελτιώσεις, αυτά τα οποία έχουμε ήδη πει. Δηλαδή, τη μείωση στις 100.000, την προσθήκη των οργανώσεων παραγωγών, παραδοσιακούς οικισμούς στην παραμεθόριο, νησιά με πληθυσμό μικρότερο των τριών χιλιάδων εκατό κατοίκων και ταυτόχρονα ορεινές περιοχές για τα καταλύματα, επίσης στα διατηρητέα μια ενίσχυση.

Ταυτόχρονα για την προσθήκη του Γεωτεχνικού Επιμελητηρίου κατά τον έλεγχο των επενδυτικών σχεδίων στην αγροδιατροφή, τα επιχειρηματικά πάρκα τριακοσίων στρεμμάτων μόνο για τα καθεστώτα «Δίκαιη Αναπτυξιακή Μετάβαση» και «Επιχειρηματικότητα 360ο».

Τα καταθέτω για τα Πρακτικά.

(Στο σημείο αυτό ο Αναπληρωτής Υπουργός Ανάπτυξης και Επενδύσεων κ. Νικόλαος Παπαθανάσης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 260-263)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Τον λόγο έχει ο κ. Νικολακόπουλος Ανδρέας από τη Νέα Δημοκρατία και αμέσως μετά η κ. Αικατερίνη Παπανάτσιου από τον ΣΥΡΙΖΑ. Μόλις τελειώσει ο τρίτος κύκλος, θα πούμε τον προγραμματισμό που θα κάνουμε για σήμερα.

Ορίστε, κύριε συνάδελφε, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η δημοκρατία λειτουργεί με κανόνες, το Κοινοβούλιο λειτουργεί με κανόνες και οφείλουμε όλοι να σεβόμαστε αυτούς τους κανόνες και η εικόνα που είδαμε χθες από τον κ. Πολάκη φανερώνει αυτή την έλλειψη σεβασμού προς αυτούς τους κανόνες. Και αυτή η έλλειψη σεβασμού είναι ίδια με την έλλειψη σεβασμού και προς τη δικαιοσύνη, που αποτέλεσε και αφορμή αυτής της συμπεριφοράς, διότι όταν εργαλειοποιείς τη δικαιοσύνη για να στοχοποιήσεις τους πολιτικούς σου αντιπάλους, όταν δεν σέβεσαι και αμφισβητείς τις ίδιες τις αποφάσεις της δικαιοσύνης, όταν διαδηλώνεις έξω από τα δικαστήρια για να επηρεάσεις τη δικαιοσύνη, είναι επακόλουθο να χρησιμοποιείς το Κοινοβούλιο για να κάνεις ακτιβισμό.

Ας καταλάβουν όλοι ότι τέτοιες συμπεριφορές είναι επικίνδυνες για τη δημοκρατία, όπως επικίνδυνη είναι και η επαναφορά προτάσεων περί τρομοκρατίας, που ανήκει σε άλλες εποχές και σε αυτές τις συμπεριφορές δεν μπορείς να κρατάς ίσες αποστάσεις, όπως έκανε το ΚΙΝΑΛ.

Να έρθω, όμως, στο νομοσχέδιο. Κυρίες και κύριοι συνάδελφοι, η χώρα μας εξήλθε από μια δεκαετή οικονομική κρίση, η οποία είχε έντονο αντίκτυπο σε όλους τους παραγωγικούς τομείς. Και μετά την αποτυχία και τη ζημιά που προκάλεσαν οι δυνάμεις του λαϊκισμού, οι πολίτες εμπιστεύτηκαν τον Κυριάκο Μητσοτάκη και τη Νέα Δημοκρατία για τη διακυβέρνηση της χώρας, με σκοπό να δημιουργήσουμε συνθήκες ανάπτυξης και ευημερίας για όλους.

Ακολουθήσαμε μια συνεκτική πολιτική μειώσεων φόρων και ασφαλιστικών εισφορών, χωρίς να θέσουμε σε κίνδυνο τα δημοσιονομικά μας. Η μείωση του φορολογικού συντελεστή στις επιχειρήσεις σε επίπεδα κάτω από το 28%, στο 22%, οι μειώσεις φόρων στα μερίσματα στο 5%, η χαμηλότερη φορολόγηση των μεταβιβάσεων, η μείωση των ασφαλιστικών εισφορών κατά τρεις ποσοστιαίες μονάδες είναι ορισμένα μέτρα που πήραμε και τα οποία έπαιξαν καθοριστικό ρόλο στη στήριξη της ελληνικής κοινωνίας.

Την πολιτική αυτή συνεχίσαμε και την περίοδο της πανδημίας, πραγματοποιώντας πάνω από εβδομήντα παρεμβάσεις για την αντιμετώπιση των συνεπειών της, το ύψος των οποίων διαμορφώνεται στα 43,3 δισ. ευρώ και όλα αυτά σε μια πρωτοφανή χρονική περίοδο για τη χώρα μας, όπου πρώτιστο μέλημά μας είναι η προστασία της δημόσιας υγείας.

Κυρίες και κύριοι συνάδελφοι, η Κυβέρνησή μας επιταχύνει το σχέδιο των ριζικών μεταρρυθμίσεων, αναδιαμορφώνοντας το παραγωγικό μοντέλο της χώρας και τη δομή της ελληνικής οικονομίας. Ο νέος αναπτυξιακός νόμος αποτελεί συνέχεια της εθνικής αναπτυξιακής μας στρατηγικής. Ευθυγραμμίζεται πλήρως με το εθνικό σχέδιο ανάπτυξης για την ελληνική οικονομία και το Εθνικό Σχέδιο Ανάκαμψης και Ανθεκτικότητας «Ελλάδα 2.0». Αξιοποιεί τον νέο χάρτη περιφερειακών ενισχύσεων 2022 - 2027 και εναρμονίζεται με τους εθνικούς στόχους για το ΕΣΠΑ 2021 - 2027 και την ενεργή συμμετοχή της χώρας μας στην τέταρτη βιομηχανική επανάσταση.

Η χώρα μας εκσυγχρονίζεται, γίνεται πιο ισχυρή, τόσο σε ευρωπαϊκό όσο και σε παγκόσμιο επίπεδο. Άλλωστε, αυτό αποδεικνύεται και από την εμπιστοσύνη που δείχνουν προς εμάς οι Ευρωπαίοι εταίροι μας, οι διεθνείς θεσμοί, οι αγορές, οι μεγάλοι επενδυτές. Πλέον, η Ελλάδα βρίσκεται στον χάρτη των επενδύσεων, σε data center, start up, τεχνολογικών hub, δημιουργώντας νέες θέσεις εργασίας και ανοίγοντας τον δρόμο για επιστροφή συμπατριωτών μας από το εξωτερικό.

Αυτή την ανοδική πορεία έρχεται να ενισχύσει ο νέος αναπτυξιακός νόμος. Αντικαθιστούμε τον ισχύοντα ν.4399/2016, δημιουργώντας έναν νέο αναπτυξιακό νόμο, που ανταποκρίνεται στις σύγχρονες απαιτήσεις της επιχειρηματικότητας και αντικατοπτρίζει τη συνολική στρατηγική ανάπτυξης της Κυβέρνησης.

Τόσο ο ισχύων αναπτυξιακός νόμος όσο και οι προηγούμενοι είχαν σημειώσει χαμηλή αύξηση στις παραγωγικότητες. Ειδικότερα, το 72,2% του συνολικού προϋπολογισμού των προηγουμένων αφορούσε ανανεώσιμες πηγές ενέργειας, κυρίως φωτοβολταϊκά, και ένα άλλο σημαντικό ποσοστό αποθήκες επιχειρήσεων, ενώ όσον αφορά τον ισχύοντα, ο οποίος ουσιαστικά άρχισε να εφαρμόζεται το 2018, παρατηρήθηκε ότι το 49,16% των υπαχθέντων επενδυτικών σχεδίων ανήκει σε δραστηριότητες παροχής καταλύματος και εστίασης και το 18,9% στη μεταποίηση και τα τρόφιμα.

Κυρίες και κύριοι συνάδελφοι, η χώρα μας έχει ανάγκη από νέες και σύγχρονες πρωτοβουλίες. Ο νέος αναπτυξιακός νόμος αποτελεί ένα σύγχρονο και ελκυστικό χρηματοδοτικό εργαλείο, που μας δίνει τη δυνατότητα να δημιουργήσουμε ένα ακόμα πιο ισχυρό, φιλοεπενδυτικό περιβάλλον. Μέσα από δεκατρία συνολικά θεματικά καθεστώτα ενίσχυσης σε διαφορετικούς τομείς οικονομικής δραστηριότητας καλύπτεται σχεδόν όλο το φάσμα της επιχειρηματικότητας. Και αυτό μάς δίνει τη δυνατότητα να διαθέσουμε πόρους ακόμα και 150 εκατομμυρίων ευρώ ανά καθεστώς, γεγονός που αποδεικνύει και την υψηλή διαθεσιμότητα του νόμου.

Σύμφωνα δε με μελέτη της Τράπεζας της Ελλάδος, μιλάμε για έναν αυτοχρηματοδοτούμενο νόμο, όπου το κράτος αρχίζει να λαμβάνει πίσω τα χρήματα τα οποία δίνει μέσα σε τριάμισι χρόνια. Οι άξονες δε στους οποίους κινείται είναι πράσινη μετάβαση, ψηφιακός μετασχηματισμός, έρευνα και καινοτομία, ενίσχυση της εξωστρέφειας, ενίσχυση της απασχόλησης και των δεξιοτήτων, αγροδιατροφή, αλιεία.

Είναι ένα νέο σχέδιο ανάπτυξης που έχει ανάγκη η ελληνική κοινωνία, καθώς με την υλοποίηση των καινοτόμων αυτών επενδύσεων αναμένεται να προκύψουν πολλαπλά οφέλη για την ελληνική οικονομία, δεδομένου μάλιστα και του σημαντικού ποσοστού επιχορηγήσεων που προβλέπεται για τις επιχειρηματικές δραστηριότητες.

Μάλιστα, για τις μικρές και πολύ μικρές επιχειρήσεις τα ποσοστά κυμαίνονται από 50% ως 70%, για τις μεσαίες επιχειρήσεις από 40% έως 60% και για τις μεγάλες από 30% έως 50%. Παράλληλα, προβλέπονται ταχύτερες διαδικασίες αξιολόγησης και ελέγχου, σημαντική ενδυνάμωση του ρόλου των ορκωτών ελεγκτών και ρητές προθεσμίες, με σκοπό να μην ξεπερνιούνται οι σαράντα πέντε ημέρες.

Χαρακτηριστικό, όμως, για το νέο νομικό πλαίσιο είναι και το γεγονός ότι απευθύνεται κατά 97% στην περιφέρεια. Χάρη σε αυτή τη σημαντική παράμετρο, δίνεται η δυνατότητα σε περιφερειακούς νομούς, όπως η Ηλεία, να υπαχθούν στα καθεστώτα που αναδεικνύονται από τον νέο αναπτυξιακό νόμο, ενισχύοντας άμεσα την παραγωγικότητα του νομού και δίνοντας ώθηση για ακόμα περισσότερες επενδυτικές πρωτοβουλίες.

Και καλύτερη απόδειξη αυτού είναι η δυνατότητα που δίνεται σε παραγωγικούς οργανισμούς της χώρας μας -όπως αγροτικοί συνεταιρισμοί, ομάδες παραγωγών, αστικοί συνεταιρισμοί και διάφορες άλλες εταιρικές συμπράξεις, αλλά και δημόσιες και ιδιωτικές επιχειρήσεις που ασχολούνται με τη μεταποίηση και τον τουρισμό- να αναπτύξουν καινοτόμες δραστηριότητες, να επενδύσουν στην εκπαίδευση του προσωπικού τους, να ενισχύσουν την εξωστρέφειά τους στη διεθνή αγορά.

Κυρίες και κύριοι συνάδελφοι, ο νέος αναπτυξιακός νόμος εντάσσει τη χώρα μας στη νέα εποχή, την εποχή της ισχυρής ανάπτυξης, της δημιουργίας νέων ευκαιριών, της δημιουργίας νέων θέσεων εργασίας, της προσέλκυσης επενδύσεων.

Η Ελλάδα συνεχίζει τις ριζικές μεταρρυθμίσεις, γίνεται ολοένα και πιο ισχυρή στον παγκόσμιο χάρτη, γίνεται η χώρα που όχι μόνο διαθέτει φυσικό πλούτο και συγκριτικά πλεονεκτήματα, αλλά γνωρίζει και πώς να τα αξιοποιήσει. Σ’ αυτή την Ελλάδα που διαμορφώνουμε τώρα, σε αυτή την Ελλάδα που θέλουμε να δημιουργήσουμε οφείλουμε όλοι να είμαστε ενωμένοι, να θέσουμε τον πήχη ψηλά και να κοιτάξουμε μπροστά. Σας καλώ, λοιπόν, να ψηφίσουμε τον νέο αναπτυξιακό νόμο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Νικολακόπουλε, και για την τήρηση του χρόνου.

Η κ. Αικατερίνη Παπανάτσιου έχει τον λόγο και μετά η κ. Τόνια Αντωνίου.

Κυρία Παπανάτσιου, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ευχαριστώ, κύριε Πρόεδρε.

Χθες γίναμε μάρτυρες μιας αντιδημοκρατικής, αντισυνταγματικής ενέργειας, καθώς αφαιρέθηκε ο λόγος από έναν εκλεγμένο εκπρόσωπο του ελληνικού λαού, επειδή επέλεξε στην ομιλία του να αναφερθεί στο θέμα της «NOVARTIS», που, αν μη τι άλλο, είναι ζήτημα επικαιρότητας. Την ίδια ώρα ο Υπουργός καταγράφει με το κινητό του και δεν τον σταματάει κανείς. Και όλα αυτά εντός Κοινοβουλίου. Ο ελληνικός λαός βλέπει και κρίνει.

Κύριε Υπουργέ, κυρίες και κύριοι συνάδελφοι, το σχέδιο νόμου που συζητάμε αντικατοπτρίζει δυστυχώς την κυβερνητική πολιτική οπτική. Με το παρόν σχέδιο νόμου, λοιπόν, δεν γίνεται καθόλου ξεκάθαρη η αιτιολόγηση της αλλαγής του θεσμικού πλαισίου. Με λίγα λόγια, δεν δικαιολογείται η αντικατάσταση του προηγούμενου νόμου. Αντίθετα, έρχεται σαν φυσική συνέχεια του Σχεδίου Ανάκαμψης και Σταθερότητας, συμβαδίζοντας προφανώς με την έκθεση Πισσαρίδη.

Επιπρόσθετα, με το νέο πλαίσιο θα ενταθούν οι περιφερειακές ανισότητες, μιας και οι ενισχύσεις κατευθύνονται προς τις επιχειρήσεις της Αττικής.

Κύριοι συνάδελφοι της Νέας Δημοκρατίας που εκλέγεστε στην υπόλοιπη Ελλάδα, εκτός Αττικής, που εκλέγεστε στη Θεσσαλία, τη Μακεδονία, τι θα πείτε στους πολίτες της περιφέρειάς σας, που τους τάζατε τη μεγάλη ανάπτυξη; Από το Ταμείο Ανάκαμψης και Ανθεκτικότητας πουθενά οι περιφέρειες στο σχέδιό σας.

Ένταση, λοιπόν, των περιφερειακών ανισοτήτων και στο σημερινό νομοσχέδιο. Θα πάρετε μήπως πρόσθετα μέτρα ενίσχυσης των υπόλοιπων περιφερειών, κύριοι της Κυβέρνησης; Έχετε σχέδιο περιφερειακής ανάπτυξης ή το σχέδιό σας είναι η παλιά συνταγή «όλα στο Κέντρο»;

Συζητάμε για τον αναπτυξιακό σας σε μια περίοδο με την τεράστια άνοδο των τιμών της ενέργειας να επιβαρύνει τις μικρομεσαίες επιχειρήσεις όσο ποτέ άλλοτε. Με βάση, λοιπόν, τον σχεδιασμό του νέου αναπτυξιακού, αρκετές από αυτές θα μείνουν και εκτός ενισχύσεων. Ακολουθείτε το νεοφιλελεύθερο μοντέλο, στο πλαίσιο του οποίου ο κυρίαρχος μοχλός ανάπτυξης είναι η αγορά και συγκεκριμένα οι μεγάλες επιχειρήσεις, ενώ υποστηρίζετε τη δραστική συρρίκνωση του αριθμού των μικρών και πολύ μικρών επιχειρήσεων.

Να σας θυμίσω, όμως, ότι οι μικρομεσαίες επιχειρήσεις αποτελούν τη ραχοκοκαλιά της οικονομίας και συναποτελούν τη μεσαία τάξη, που εσείς εξαπατήσατε προεκλογικά. Θα αφανιστούν, λοιπόν, μικρές και μεσαίες επιχειρήσεις, που ήδη βιώνουν τις οικονομικές συνέπειες της ακρίβειας, της πανδημίας, της έλλειψης πρόσβασης στην τραπεζική χρηματοδότηση. Αποκλείονται από τις ενισχύσεις του παρόντος νόμου, καθώς μπαίνουν στον ίδιο «κουβά» αξιολόγησης με τις μεγάλες, χωρίς να υπάρχει ένα ειδικό καθεστώς ενίσχυσης γι’ αυτές.

Είναι πασιφανής η υπέρμετρη στόχευση και στήριξη των μεγάλων επιχειρήσεων μέσω του διπλασιασμού των ανώτατων ορίων ενίσχυσης. Από την άλλη, θέτει προσκόμματα στη στήριξη των μικρών και μεσαίων επιχειρήσεων. Εξαιρεί τις ατομικές επιχειρήσεις, αυξάνει τα κόστη για τον επενδυτή και θα επιφέρει, βέβαια, δυσαρμονία στην ισότιμη ένταξη των μικρομεσαίων επιχειρήσεων.

Θα έπρεπε να προβλέπεται συγκεκριμένο ποσοστό του ποσού ανά καθεστώς ενίσχυσης, ποιο ποσό θα κατευθύνεται σε πολύ μικρές, σε μικρές, μεσαίες, σε μεγάλους συνεταιρισμούς κ.λπ.. Το τελικό αποτέλεσμα μπορεί να είναι και το αντίθετο από το προσδοκώμενο -αναπτυξιακή επιβράδυνση, ένταση των ανισοτήτων, οριακά, ακόμη και επιδείνωση της οικονομικής δημοκρατίας- όταν όλη η ισχύς συσσωρεύεται σε λίγες μεγάλες επιχειρήσεις.

Το δε σύστημα ελέγχου και αξιολόγησης δεν φαίνεται να μπορεί να γίνει πιο λειτουργικό. Αποδυναμώνετε περαιτέρω το δημόσιο και τον ρόλο του, σε μια εποχή που η σημασία του επανεκτιμάται διεθνώς. Οι υπηρεσίες του Υπουργείου σε λίγα χρόνια δεν θα έχουν την τεχνογνωσία ούτε να ελέγχουν τους ελεγκτές.

Προ πανδημίας και ενώ η χώρα κινείτο σε τροχιά ανάκαμψης με εννιά συνεχόμενα τρίμηνα ανάπτυξης και το χρέος ρυθμισμένο, το ερώτημα που μας απασχολούσε ήταν τι είδους ανάπτυξη χρειαζόμαστε. Με άλλα λόγια, ανάπτυξη για ποιους και από ποιους; Ανάπτυξη για τους συνδαιτημόνες της κρατικοδίαιτης επιχειρηματικότητας ή δίκαιη ανάπτυξη, προς όφελος της κοινωνίας, της υγειούς επιχειρηματικότητας, με ανταποδοτικά οφέλη για όλους και όλες;

Παραλάβαμε μια χώρα το 2015 με το υψηλότερο χρέος στην Ευρωζώνη, μη βιώσιμο, χωρίς καμμία ρύθμισή του και με ταμειακά διαθέσιμα για λιγότερο από έναν μήνα. Σας παραδώσαμε 37 δισεκατομμύρια «μαξιλαράκι» και το χρέος ρυθμισμένο. Παραλάβαμε μια χώρα που είχε χάσει το 25% του ΑΕΠ, του εθνικού της πλούτου μέσα σε πέντε χρόνια.

Επιπρόσθετα, η χώρα μας ήταν στις τελευταίες θέσεις στην απορροφητικότητα του ΕΣΠΑ, ενώ αντιθέτως στο τέλος του 2018 ήμασταν η πρώτη χώρα στην απορροφητικότητα των κονδυλίων ΕΣΠΑ 2007 - 2013 και στην πρώτη ταχύτητα στην ενεργοποίηση του ΕΣΠΑ 2014 - 2020.

Δυστυχώς, όμως, η πορεία της οικονομίας ανακόπηκε πολύ πριν από την πανδημία, όπως αυτή αποτυπώνεται στο ακαθάριστο εθνικό προϊόν για το πρώτο τρίμηνο του 2020. Έκλεισε με ύφεση 1,6% σε σχέση με το τέταρτο τρίμηνο του 2019. Ήταν αποτέλεσμα της πολιτικής σας, δηλαδή η συνολική αναδιάρθρωση της οικονομίας και παράλληλη «ευελικτοποίηση» της αγοράς εργασίας, ώστε να συγκεντρωθούν πόροι και μερίδιο της αγοράς σε όλο και μικρότερα κλιμάκια της επιχειρηματικότητας με χαμηλή εγχώρια προστιθέμενη αξία.

Αυτά είναι, κύριοι της Κυβέρνησης, τα ψεύτικα τα λόγια τα μεγάλα για αναδιάρθρωση της παραγωγικής βάσης της χώρας με βελτίωση της γεωργίας και προσαρμογή της βιομηχανίας στην τέταρτη βιομηχανική επανάσταση. Και βέβαια το νομοσχέδιο του αναπτυξιακού το επιβεβαιώνει για ακόμη μια φορά. Δεν παίρνετε κανένα ιδιαίτερο μέτρο ενίσχυσης. Η πολιτική σας είναι χωρίς συγκεκριμένη στόχευση και με πολλά περιθώρια για εξυπηρέτηση λίγων εκλεκτών, την οποία για κάποιον ανεξήγητο λόγο επιμένετε να βαφτίζετε «φιλοεπενδυτική».

Για μας η ανάπτυξη θα έρθει από μια πολιτική η οποία θα ενθαρρύνει την επιχειρηματικότητα της υψηλής προστιθέμενης αξίας, με στόχο τη βιώσιμη και ισόρροπη συμπεριληπτική ανάπτυξη της χώρας, την καταπολέμηση της ανεργίας και την ενίσχυση της απασχόλησης με καλά αμειβόμενες θέσεις εργασίας, την κοινωνική δικαιοσύνη και τη μείωση των περιφερειακών ανισοτήτων.

Η Κυβέρνησή σας ικανοποιείται με το ξεπερασμένο πλέον μοντέλο της φτηνής ανάπτυξης, που εν πράγμασι οδηγεί στην αναστήλωση του μέχρι το 2010 επικρατούντος υποδείγματος, που μας οδήγησε στην κρίση και τη χρεοκοπία. Είστε επικίνδυνοι. Άλλος ένας λόγος που πρέπει να φύγετε!

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Παπανάτσιου.

Τον λόγο έχει η κ. Αντωνίου από το Κίνημα Αλλαγής και αμέσως μετά ο Κοινοβουλευτικός Εκπρόσωπος της Ελληνικής Λύσης κ. Χήτας.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, τα γεγονότα που διαδραματίζονται στη Βουλή δύο μέρες τώρα δεν τιμούν κανέναν. Η τεχνητή πόλωση που επιδιώκουν η Νέα Δημοκρατία και ο ΣΥΡΙΖΑ προσβάλλει την κοινή λογική και τραυματίζει πάνω απ’ όλα την Κοινοβουλευτική Δημοκρατία. Να είστε σίγουροι ότι αυτή η πόλωση δεν αφορά τους πολίτες. Γι’ αυτό θα αποτύχει ο τακτικισμός σας. Οι πολίτες έχουν κουραστεί από τις κραυγές και επιθυμούν λύσεις και πράξεις.

Όσο μάς αφορά, το Κίνημα Αλλαγής δεν δέχεται υποδείξεις από κανέναν για το ποια θα είναι η πολιτική του στάση. Η αυτόνομη πορεία του Κινήματος Αλλαγής είναι η διέξοδος των προοδευτικών πολιτών, που αναζητούν επιλογή για να βγουν από το αδιέξοδο του τυφλού δικομματισμού.

Κυρίες και κύριοι συνάδελφοι, συζητάμε σήμερα ένα νομοσχέδιο που η Κυβέρνηση έχει χαρακτηρίσει ως αναπτυξιακό. Ωστόσο, ούτε πραγματικά αναπτυξιακό είναι ούτε και η αντίληψη που έχουμε ως Κίνημα Αλλαγής για την ανάπτυξη ταυτίζεται με την αντίληψη που έχει η Κυβέρνηση της Νέας Δημοκρατίας.

Και θα εξηγήσω τι εννοώ. Το συγκεκριμένο νομοσχέδιο υπολείπεται σημαντικά από το να χαρακτηριστεί ως αναπτυξιακό, τη στιγμή που ο σκοπός του είναι μόνο η χρηματοδότηση των ιδιωτικών επενδύσεων. Η υπόθεση της ανάπτυξης είναι πολύ ευρύτερη από τα χρηματοδοτικά εργαλεία. Αφορά το νέο παραγωγικό μοντέλο που χρειάζεται η χώρα και τη διαμόρφωση ενός εθνικού σχεδίου με στόχους και προτεραιότητες.

Είναι μάλιστα ένα μείζον ζήτημα για την πορεία της χώρας μας τα επόμενα χρόνια σε ένα διεθνές περιβάλλον που συνεχώς αλλάζει. Η ανάγκη τόσο για μετάβαση σε μια πράσινη οικονομία όσο και για τη συμμετοχή της χώρας μας στην τέταρτη βιομηχανική επανάσταση ως παραγωγού και όχι μόνο ως καταναλωτή είναι επιτακτική. Άλλα κυρίαρχα ζητήματα είναι η αποκέντρωση της ανάπτυξης, ο συμπεριληπτικός της χαρακτήρας και η δίκαιη κατανομή των ευκαιριών και του πλούτου.

Αυτά βεβαίως δεν μπορούν να προκύψουν από μια συζήτηση που διεξάγεται μόνο ανάμεσα στην Κυβέρνηση και κάποιους προνομιούχους συνομιλητές της, όπως γίνεται τα τελευταία χρόνια, αλλά θα πρέπει να συνιστά μια διαβούλευση με εθνικές διαστάσεις και να καταλήγει στην ευρύτερη δυνατή συναίνεση. Μια τέτοια διαδικασία, όμως, δεν υπήρξε ποτέ.

Αντί αυτής τι έχουμε; Έχουμε συχνά στον δημόσιο λόγο της Κυβέρνησης μια απαρίθμηση χρηματοδοτικών εργαλείων, είτε από το συζητούμενο νομοσχέδιο είτε από το Ταμείο Ανάπτυξης είτε από το νέο ΕΣΠΑ. Όμως, αυτά τα χρηματοδοτικά εργαλεία δεν φαίνεται να συνδέονται με κάποιον τρόπο μεταξύ τους, γιατί ευρύτερο εθνικό αναπτυξιακό σχέδιο δεν υπάρχει. Σταματήστε, λοιπόν, κύριοι της Κυβέρνησης, να μας δείχνετε την εργαλειοθήκη αντί για το αρχιτεκτονικό σχέδιο.

Ας περάσουμε, χάριν της συζήτησης, στο θέμα της χρηματοδότησης των ιδιωτικών επενδύσεων. Το ερώτημα είναι: Πρέπει να ενισχύει τις ιδιωτικές επενδύσεις το κράτος; Για μας είναι αυτονόητο. Εδώ έγινε αυτονόητο ακόμα και για αυτούς που μας έλεγαν ότι οι αγορές μπορούν να τα λύσουν όλα.

Για ποιον λόγο, όμως; Σύμφωνα με τα στοιχεία που καταγράφονται στο σχέδιο «Ελλάδα 2.0», σημαντικός παράγοντας που περιορίζει την ανάπτυξη είναι ο χαμηλός ρυθμός των παραγωγικών επιχειρηματικών επενδύσεων. Παρατηρείται ότι οι ελληνικές επιχειρήσεις υποεπενδύουν σε σχέση με τις ευρωπαϊκές. Αντίθετα, οι επενδύσεις των νοικοκυριών και του κράτους στην Ελλάδα είναι ανάλογες με των άλλων ευρωπαϊκών χωρών. Πρόκειται για ένα δομικό πρόβλημα, που επιδεινώθηκε βέβαια την προηγούμενη περίοδο της κρίσης.

Από το 2010 και μετά το επενδυτικό κοινό της Ελλάδας, μετρούμενο ως απόκλιση από τον μέσο όρο της ζώνης του ευρώ, ήταν κατά μέσο όρο περίπου 9% του ΑΕΠ, με τις ελληνικές επενδύσεις να κινούνται κάτω από το 10% και τις ευρωπαϊκές πάνω από το 20% του ΑΕΠ ετησίως. Συνεπώς το κράτος, πέραν της δικής του επενδυτικής πολιτικής, οφείλει να υποστηρίξει χρηματοδοτικά και την ιδιωτική.

Το ερώτημα που τίθεται είναι: Ποιους αφορά αυτός ο νόμος; Αφορά όλες τις επιχειρήσεις και όλες τις επενδύσεις; Τι ακούσαμε τις προηγούμενες μέρες; Ότι ο νόμος αυτός θα στηρίξει όλες τις επιχειρήσεις, ανεξαρτήτως μεγέθους. Είναι αλήθεια αυτό; Οι προηγούμενοι τέσσερις νόμοι, σύμφωνα με τα στοιχεία, έχουν εντάξει συνολικά δεκαέξι χιλιάδες εξακόσια δεκαεννιά σχέδια από το 1998 και μετά. Σε μια χώρα με περίπου οκτακόσιες χιλιάδες πολύ μικρές επιχειρήσεις, με δεκαεννιά χιλιάδες μικρές, με δύο χιλιάδες μεσαίες και μόλις τριακόσιες μεγάλες, εσείς ποιοι νομίζετε ότι κατέθεσαν τα επενδυτικά σχέδια που είχαν μέσο κόστος πολύ πάνω από το ένα εκατομμύριο ευρώ; Οι πολύ μικροί και οι μικροί; Προφανώς όχι.

Άρα, κύριοι της Κυβέρνησης, προσπαθήστε να είστε ειλικρινείς. Ο νόμος αυτός, όπως και οι προηγούμενοι, αφορά πρωτίστως πολύ λίγους και κατά τεκμήριο τους μεγάλους. Εμείς, όμως, λέμε ότι πρέπει να μπούμε σε μια λογική που θα κινητοποιεί όσο το δυνατόν περισσότερες επιχειρήσεις. Διότι, όπως αναφέρει και η αιτιολογική έκθεση, οι επενδύσεις των παλαιότερων αναπτυξιακών νόμων κάλυψαν το 13,2% του συνολικού ακαθάριστου παγίου κεφαλαίου του ιδιωτικού τομέα, πλην της κατοικίας. Άρα η ενίσχυση των μεγάλων δεν αρκεί για να κλείσουμε το χαώδες επενδυτικό κενό της χώρας.

Ας δούμε τώρα ποιες είναι οι δικές μας προτάσεις. Πρώτον, να δοθούν κίνητρα για τη μετατροπή των ατομικών επιχειρήσεων σε εμπορικές εταιρείες, ειδικά σε ορισμένους νευραλγικούς τομείς, όπως στην αγροδιατροφή και για αγρότες και κτηνοτρόφους.

Δεύτερον, να δοθούν κίνητρα για τη δημιουργία δικτυώσεων και συνεργειών μεταξύ των επιχειρήσεων.

Τρίτον, να προστεθεί ειδική πρόβλεψη για επιχειρήσεις σε περιοχές που επλήγησαν από σοβαρές φυσικές καταστροφές, όπως είναι οι πυρκαγιές και οι πλημμύρες.

Τέταρτον, να προστεθεί ειδική πρόβλεψη για επιχειρήσεις στα ελληνικά νησιά που βρίσκονται στο επίκεντρο της προσφυγικής κρίσης.

Πέμπτον, να ενταχθούν στον νόμο όλα τα τουριστικά καταλύματα ανεξαρτήτως αστεριών, ακόμη και τα μη κύρια τουριστικά καταλύματα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έκτον, να αυξηθούν τα ποσοστά προκαταβολής των νέων επενδυτικών σχεδίων για τις μικρές και πολύ μικρές επιχειρήσεις, με την προσκόμιση αντίστοιχων εξοφλημένων παραστατικών.

Έβδομον, τα πρότυπα κόστη θα πρέπει να αναθεωρηθούν προς τα πάνω, λόγω της αύξησης των τιμών ενέργειας αλλά και των δομικών μεταλλικών πρώτων υλών.

Όγδοον, να τεθούν αποκλειστικές προθεσμίες για όλα τα στάδια υλοποίησης των επενδυτικών σχεδίων, όπως και για τη διαδικασία αξιολόγησης των ενστάσεων.

Κυρίες και κύριοι συνάδελφοι, η Κυβέρνηση του κ. Μητσοτάκη μάς έχει συνηθίσει στις πομπώδεις μεγαλοστομίες. Πίσω, όμως, από αυτές κρύβονται άλλοτε μια πεζή πραγματικότητα που προσγειώνει απότομα όποιον την αντιλαμβάνεται και άλλοτε επιδιώξεις που ταιριάζουν με τις ιδεοληψίες της Κυβέρνησης και την πελατειακή λογική της. Έτσι συμβαίνει και στην περίπτωση αυτού του νομοσχεδίου, γι’ αυτό και το καταψηφίζουμε.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ πολύ, κυρία Αντωνίου.

Τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης κ. Κώστας Χήτας και αμέσως μετά ο συνάδελφος κ. Αναστάσιος Δημοσχάκης από τη Νέα Δημοκρατία.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Αν έχετε τελειώσει όλοι εδώ, κύριοι συνάδελφοι, με το σόου που στήνετε εδώ και αρκετές μέρες στον ναό της δημοκρατίας για προσωπικούς λόγους πάντα και για τις εντυπώσεις και για να αποπροσανατολίσετε τον κόσμο από τα μεγάλα προβλήματα, να μας επιτρέψετε να ασχοληθούμε λίγο και με την ουσία. Αν αυτό το σόου, το πανηγυράκι, έχει τελειώσει, να μας επιτρέψετε να ασχοληθούμε λιγάκι με την ουσία, γιατί, ξέρετε, ο ελληνικός λαός, οι Έλληνες πολίτες δεν μας έχουν στείλει εδώ στη Βουλή για να λύσουμε τα προσωπικά μας. Κάνετε κάποιο λάθος. Εδώ βρισκόμαστε για να κάνουμε, όσο μπορούμε, τη ζωή τους εκεί έξω καλύτερη. Μάλλον έχετε μπερδευτεί.

Και επειδή αναφερθήκαμε εκτενώς το πρωί, κύριε Πρόεδρε, στα όσα έγιναν από χθες, είμαστε πολύ περήφανοι -δεν θα πω πάρα πολλά πλέον από εδώ και πέρα- ως Ελληνική Λύση που διαφέρουμε από όλους. Διαφέρουμε ως προς τη συμπεριφορά, διαφέρουμε ως προς τον τρόπο που αντιμετωπίζουμε το ελληνικό Κοινοβούλιο, ως προς τον τρόπο που δουλεύουμε και συμπεριφερόμαστε στους συναδέλφους μας και στο ελληνικό Κοινοβούλιο.

Απορούμε πραγματικά αν αξίζει όλο αυτό που συμβαίνει εδώ μέσα και απορούμε πού διαφέρετε, στην περίπτωση που διαφέρετε. Είναι πολύ μεγάλη απορία μας. Είστε ίδιοι! Επίσης, σε λιγάκι θα σας δείξω κάτι το οποίο θα σας εντυπωσιάσει, όσον αφορά το πόσο ίδιοι είστε. Όμως, θα ήθελα να μας δώσετε λίγο χρόνο.

Ξέρετε, κύριε Παπαθανάση, ερχόμενος λίγο στο νομοσχέδιό σας, δεν είναι μόνο το τι έρχεται στην Ολομέλεια της Βουλής για ψήφιση, αλλά και το ποιος το φέρνει. Για παράδειγμα, όταν έρχεται ένα αναπτυξιακό νομοσχέδιο, το θέμα είναι ποιος το φέρνει, ποια κυβέρνηση το φέρνει, ποιοι άνθρωποι το φέρνουν, ποια είναι τα πεπραγμένα της κυβέρνησης αυτής και πόσο αξιόπιστη είναι αυτή η κυβέρνηση.

Αλήθεια, για ποια ανάπτυξη μπορεί να μιλάμε; Για εσάς τα πράγματα είναι ξεκάθαρα. Ό,τι κι αν πω για το νομοσχέδιο, νομίζω ότι πραγματικά θα χάσει μπρος στην εξαιρετική ανάλυση που έκανε προηγουμένως ο εισηγητής μας Βασίλης Βιλιάρδος, ο οποίος εισέπραξε κολακευτικά σχόλια από όλες τις πλευρές, γιατί, όπως έχουμε πει, εμείς δουλεύουμε και δουλεύουμε σοβαρά. Ανάπτυξη για εσάς σημαίνει, όπως φαίνεται, ανάπτυξη των λίγων, των μεγάλων συμφερόντων, των ισχυρών, των δανειστών, των τραπεζών, πείτε ό,τι θέλετε.

Ξέρετε, κύριε Υπουργέ, ότι σύμφωνα με τα στοιχεία -όχι τα δικά μας, αφήστε μας εμάς, γιατί για εσάς εμείς μπορεί να είμαστε αναξιόπιστοι- των ελληνικών τραπεζών σε έκθεση του Ελεγκτικού Συνεδρίου αναφέρεται ότι μόνο οι σαράντα από τις οκτακόσιες χιλιάδες επιχειρήσεις της Ελλάδας θεωρούνται αξιόχρεες; Ξέρετε τι σημαίνει αυτό; Ότι μόνο το 5% έχει πρόσβαση σε δανεισμό και το υπόλοιπο 95% «τρώει πόρτα» από τις τράπεζες, για να το πω έτσι απλά. Τι σόι ανάπτυξη μπορεί να οραματίζεστε με αυτά τα δεδομένα;

Επίσης, στο νομοσχέδιό σας βλέπουμε ότι θεωρείτε -έτσι το ερμηνεύουμε εμείς- τον πρωτογενή τομέα ως τομέα ήσσονος σημασίας. Πραγματικά αυτό είναι κάτι που δεν καταλαβαίνουμε, γιατί αυτό είναι ένα βαθύ πιστεύω μας ως κόμμα -και προεκλογικά, αλλά και εδώ μέσα δίνουμε μάχη-, είναι πάγια θέση της Ελληνικής Λύσης ότι καμμία ανάπτυξη δεν μπορεί να έρθει αν δεν στηρίξουμε τον πρωτογενή τομέα, τον τομέα που στο παρελθόν και τον δρόμο μάς έδειξε, αλλά κράτησε και όρθια τη χώρα μας, την πατρίδα μας, από την πρώτη μέρα. Λέμε ότι πρέπει να δοθούν πραγματικά κίνητρα για την ενίσχυση της γεωργίας, της αλιείας, της κτηνοτροφίας, αλλά και της μεταποίησης προϊόντων. Η χώρα μας δεν πρόκειται ποτέ να σηκώσει κεφάλι, αν δεν γίνει ξανά μια χώρα που θα παράγει. Δεν μπορεί να υπάρξει ανάπτυξη σε μια χώρα που δεν παράγει δικό της πλούτο και ζει μόνο με δανεικά. Τελεία και παύλα!

Αλήθεια τώρα, σε ποια χώρα ζείτε εσείς; Έχετε διαπιστώσει ή μόνο εμείς το βλέπουμε ότι ολόκληρες περιοχές της Ηπείρου, της δυτικής, ανατολικής, κεντρικής Μακεδονίας και της Θράκης ερημώνουν; Η επαρχία ερημώνει. Έχετε διαπιστώσει ότι ολόκληρα χωριά εξαφανίζονται από τον χάρτη και περιοχές που κάποτε έσφυζαν από ζωή, χάρη στον πρωτογενή τομέα, τώρα ερημώνουν; Έχουμε μέχρι 300% αύξηση στα λιπάσματα, ενώ το πετρέλαιο έχει πάει στον Θεό, οι ζωοτροφές στα ύψη και το κόστος του ρεύματος είναι 350% πάνω. Πώς θα επιβιώσει η φουκαριάρα η γεωργία και η κτηνοτροφία; Ένας κτηνοτρόφος που το 2021 πλήρωνε στο ρεύμα 7.000-8.000 ευρώ, με τα σημερινά δεδομένα, το 2022 θα πληρώσει 26.000-27.000 ευρώ, περίπου τέσσερις φορές επάνω! Για να επιβιώσουν αυτοί οι κτηνοτρόφοι, θα πρέπει να αυξήσουν τις τιμές των προϊόντων τους κατά 100%. Ρωτήστε τους γεωργούς και τους κτηνοτρόφους πώς τα βγάζουν πέρα! Και αυτό δεν είναι λαϊκισμός!

Για ποια ανάπτυξη μιλάμε και πώς μπορεί να έρθει αυτή, όταν η χώρα μας είναι ενεργειακά εξαρτημένη; Όταν αναγκαζόμαστε να αγοράζουμε ρεύμα, αέριο, πετρέλαιο σε αστρονομικές τιμές, πόσο ανταγωνιστικοί μπορεί να είμαστε; Τον Γενάρη ξεπεράσαμε και πήραμε το χρυσό μετάλλιο -μπράβο, όπου υπάρχει αρνητική πρωτιά, είμαστε πρώτοι!- στην τιμή του ρεύματος. Χρυσό μετάλλιο σε ό,τι στραβό υπάρχει! Ξεπεράσαμε και την Ιταλία!

Και φυσικά εδώ ήμασταν και πριν από έναν μήνα, αγαπητέ κύριε Παπαθανάση, και συζητούσαμε για τους λιγνίτες. Πρωτοποριακή, όπως πάντα η Κυβέρνησή σας, έσπευσε να βάλει ταφόπλακα στον λιγνίτη, όταν η Γερμανία ακόμα και τώρα που μιλάμε επενδύει στον λιγνίτη, όπως και πολλές άλλες χώρες. Εξηγήστε το αυτό στους πολίτες που αυτή τη στιγμή αδυνατούν να πληρώσουν το ρεύμα και κάνουν επιλογή τι θα πληρώσουν για να μπορέσουν να ζήσουν. Αυτοί είναι μερικοί από τους λόγους για τους οποίους καταψηφίζουμε το σημερινό νομοσχέδιο.

Τώρα, κύριε Πρόεδρε, με την ιδιότητά μου σήμερα ως Κοινοβουλευτικού Εκπροσώπου, επιτρέψτε να κάνω δύο-τρεις αναφορές σε κάποια άλλα θέματα.

Όπως είπαμε και πριν, πριν αλέκτορα φωνήσαι τρις, επιβεβαιωθήκαμε σε όλα. Είναι μία πάγια τακτική των κομμάτων. Τα κόμματα καλά κάνουν. Κάνουν τη δουλειά τους. Πολώνουν το κλίμα, στήνουν μονομαχίες, ξιφουλκούν. Το θέμα είναι να καταφέρουμε –εμείς το θεωρούμε υποχρέωσή μας αυτό- να ξυπνήσουμε τους Έλληνες πολίτες και να μην τρώνε κουτόχορτο. Αυτή είναι η μεγάλη μάχη κι ο στόχος ο μεγάλος που έχουμε βάλει ως Ελληνική Λύση. Είναι ωραία η αντιπαράθεση για τον Πολάκη, για τον Γεωργιάδη, «μπούρου-μπούρου» και «τι καλά». Μάλιστα! Πολύ ωραία! Σόου, ειδήσεις! Τα έχουμε πει αυτά.

Όμως, πρέπει να δει ο κόσμος ότι επί της ουσίας δεν υπάρχει καμμία διαφορά στα δύο αυτά κόμματα. Καμμία! Διότι σε ό,τι μεγάλο και σημαντικό –θα σας τα αποδείξουμε τώρα όλα εδώ με χαρτιά, πάντα με χαρτιά- δηλαδή Πρέσπες, ελληνοτουρκικά, τρόικα, μνημόνια, οικονομία, παράνομη μετανάστευση, σε όλα είστε ίδιοι!

Πάμε τώρα σε αυτόν εδώ τον πίνακα των νομοσχέδιων, τον οποίο θα καταθέσω στο τέλος στα Πρακτικά. Δεν καταθέτουμε έτσι απλά στα Πρακτικά κάτι ή ο Βασίλης Βιλιάρδος από τις αναλύσεις που κάνει, κάθεται, βγάζει τα μάτια του, βρίσκει Πρακτικά, τα καταθέτει, απλά για να καταθέτει. Πάρτε τα! Δείτε τα λίγο! Μπορεί κάτι να κερδίσετε όλοι!

Τι λένε εδώ τα Πρακτικά; Λένε ότι η Κυβέρνηση της Νέας Δημοκρατίας έχει φέρει μέχρι στιγμής από τον Ιούλιο του 2019 ως τώρα διακόσια πενήντα οκτώ νομοσχέδια. Είναι μεγάλος ο αριθμός. Είναι δυνατόν η Αξιωματική Αντιπολίτευση από τα διακόσια πενήντα οκτώ, να έχει υπερψηφίσει τα εκατόν είκοσι τέσσερα, σε ποσοστό 50%; Και δεν βάζω μέσα τα «παρών». Τι σόι Αξιωματική Αντιπολίτευση είναι;

Πάμε στο ΚΙΝΑΛ τώρα. Θέλει ο νέος Πρόεδρος να λέγεται «ΠΑΣΟΚ», αλλά δεν παίρνει το όνομα στα χαρτιά, γιατί θα πάρει και τα χρέη και θα φάμε τη μόστρα μόνο «ΠΑΣΟΚ»! Από τα διακόσια πενήντα οκτώ νομοσχέδια το Κίνημα Αλλαγής έχει υπερψηφίσει τα εκατόν εβδομήντα εννέα, σε ποσοστό 70%!

Μα, είναι χαρτιά, βρε παιδιά, αυτά! Ακούστε. Μπορεί να διαφέρουμε στις απόψεις, να πεις την άποψή σου, να πούμε εμείς τη δική μας. Όμως, τα νούμερα είναι νούμερα. Δεν υπάρχει κάτι άλλο. Εδώ είναι νούμερα. Δεν είναι η άποψή μου, η άποψή σου. Νουμεράκια είναι αυτά! Το 70% το έχει υπερψηφίσει το Κίνημα Αλλαγής. Το 50% ο ΣΥΡΙΖΑ!

Αν αναρωτιέστε για μας, εμείς ως Ελληνική Λύση στα διακόσια πενήντα οκτώ έχουμε πει πενήντα «ναι», σε ποσοστό 22,4%. Εμείς δεν είμαστε «όχι» σε όλα, όπως κάνει για παράδειγμα το ΚΚΕ –δεν το λέω με κακή πρόθεση, δεν θέλω να νευριάσουν του ΚΚΕ- έχουμε μία λογική. Ό,τι αφορά την εθνική άμυνα, θα το ψηφίζουμε. Ό,τι καλό φέρετε θα το ψηφίσουμε. Δεν είπαμε «όχι». Μα, δεν φέρατε και τίποτα καλό.

Και, πραγματικά, αναρωτιέμαι σε αυτόν τον ορυμαγδό που ζούμε εκεί έξω πώς μπορεί να υπάρχουν Βουλευτές σας, όπως προχθές που ακούσαμε εδώ, από το Βήμα αυτό, έναν Βουλευτή σας –δεν αναφέρομαι ποτέ ονομαστικά και αν καμμιά φορά το κάνω, μου ξεφεύγει- να λέει ότι η οικονομία της Ελλάδος είναι καλύτερη αυτή την εποχή από αυτή της Γερμανίας, αλλά δεν το λέμε, μην το πάρουμε και πάνω μας!

Τώρα μιλάμε ότι είναι για να τραβάς τα μαλλιά της κεφαλής σου να ακούς τέτοια πράγματα, ότι δηλαδή η οικονομία της Ελλάδος είναι καλύτερη από την οικονομία της Γερμανίας!

Άλλος Βουλευτής σας –μία Βουλευτής σας- είπε ότι πρέπει να μπει η αστυνομία να ρίχνει πρόστιμα σε ανθρώπους που κόλλησαν στον δρόμο! Ο Πρωθυπουργός σας μας είπε ότι εδώ χιονίζει και μεσημέρι! Αδιανόητα πράγματα! Δηλαδή, έχετε επιδοθεί σε έναν αγώνα ποιος θα κάνει την πιο στρεβλή δήλωση; Το ρωτώ για να καταλάβουμε! Φοβερά πράγματα! Πώς να εμπιστευόμαστε την Κυβέρνηση αυτή, όταν βγαίνουν από το στόμα σας τέτοιες δηλώσεις;

Προσπαθείτε να μας πείσετε ότι η οικονομία ανθεί, την ώρα που ο κόσμος έξω επιλέγει πραγματικά τι θα πληρώσει για να μπορέσει να ζήσει. Ο κ. Σταϊκούρας μας είπε χθες ότι από το 2019 –γιατί ωραία τα λέτε, τα ακούνε και οι άλλοι και λένε «Α, πολύ ωραία»- μειώθηκε ο ΕΝΦΙΑ κατά 22%! Το λέει ο Υπουργός, χειροκροτάτε εσείς, το ακούει ο κόσμος, το παίζει ο «ΣΚΑΙ», το έφαγε ο κόσμος! Μια χαρά το κατάπιε αμάσητο!

Τα στοιχεία της ΑΑΔΕ λένε άλλα. Λένε ότι το 2021 ο ΕΝΦΙΑ που καταλογίστηκε είναι κατά 0,11% περισσότερος από το 2020. Πώς γίνεται αυτό; Πείτε μας πώς γίνεται αυτό! Ο Πρόεδρος της Κεντρικής Ένωσης Επιμελητηρίων Ελλάδος κ. Χατζηθεοδοσίου είπε ότι στο αμέσως επόμενο χρονικό διάστημα θα αντιμετωπίσουμε ανατιμήσεις πάνω από 30%. Αυτά τα ακούτε; Το ότι δεν τα παίζουν οι ειδήσεις των 20:00΄, δεν σημαίνει ότι δεν τα λένε οι άνθρωποι αυτά. Τα λένε.

Την ίδια ώρα, οι φόροι παραμένουν στα ύψη. Έχει μαλλιάσει η γλώσσα μας να λέμε ότι έχουμε τα ακριβότερα καύσιμα στην Ευρώπη. Θα δώσω πίνακα στο τέλος για τα Πρακτικά. Πάρτε τα Πρακτικά να τα δείτε. Πάρτε τα λίγο. Μέσα στο 2022 έχουν προγραμματιστεί επτά χιλιάδες εκατόν ογδόντα ένας πλειστηριασμοί. Χρεώσατε τη χώρα με 43,3 δισεκατομμύρια τον τελευταίο ενάμιση χρόνο. Το χρέος είναι 400 δισεκατομμύρια. Τι σόι καλή οικονομία είναι αυτή, πραγματικά δεν το καταλαβαίνω.

Κύριε Πρόεδρε, εχθές είχαμε εκατόν δεκαεννέα νεκρούς. Πραγματικά δεν θέλω να μιλάω για αυτά τα πράγματα, αλλά κάθε μέρα σχεδόν χάνουμε εκατό συμπολίτες μας. Ένα ερώτημα σας κάνουμε. Σας ρωτάμε πώς γίνεται, έχοντας τα ίδια ποσοστά εμβολιασμού με άλλες χώρες, όπως τη Γερμανία, την Αυστρία, δηλαδή περίπου στο 75%, εμείς να έχουμε κοντά στους δέκα θανάτους ανά εκατομμύριο- για την ακρίβεια 9,35, θα δώσω κι αυτά στα Πρακτικά- η Αυστρία να έχει 1,55, η Γερμανία 0,71. Όταν μας απαντήσετε σε αυτό, θα πούμε ότι μπορούμε να συνομιλήσουμε λογικά.

Πείτε μας λίγο για τα Πρακτικά τα ποσοστά εμβολιασμού των χωρών του σκληρού πυρήνα της Ευρωπαϊκής Ένωσης, όταν θα τελειώσουμε την ομιλία μας. Ο Υπουργός Υγείας μας είπε –και το λέει και περιχαρής και δεν ντρέπεται λίγο- ότι τον Μάρτιο θα απολύσει επτάμισι χιλιάδες υγειονομικούς, που τους έχετε ξεφτιλίσει! Υπάρχει χώρα μετά από τόσο καιρό, κι εδώ που έχουμε φτάσει πλέον με την πανδημία, αυτοί οι άνθρωποι να είναι εκτός μάχης; Υπάρχει λόγος; Πείτε μας! Από τη μία οδηγεί σε απόγνωση επτάμισι χιλιάδες ανθρώπους και τις οικογένειές τους, αλλά από την άλλη συρρικνώνει περαιτέρω και το Εθνικό Σύστημα Υγείας. Στη Νορβηγία είναι κορόιδα εκεί οι άνθρωποι, δεν έχουμε Πλεύρη εκεί. Πού ξέρουν αυτοί; Οι Νορβηγοί επιτρέπουν στο ανεμβολίαστο υγειονομικό προσωπικό να δουλεύει κανονικά με δύο τεστ την εβδομάδα! Τι ξέρουν οι Νορβηγοί; Τι ξέρουν οι Δανοί που σήμερα έβαλαν τέλος σε όλα τα περιοριστικά μέτρα; Τι ξέρουν οι Άγγλοι και οι Ισραηλινοί που καταργούν και τα πιστοποιητικά εμβολιασμού; Διότι οι εμπειρογνώμονες λένε ότι μπορεί να είναι και παραπλανητικά και να δημιουργούν την ψευδαίσθηση. Σου λέει ο άλλος «Έχω το χαρτί, πάω παντού, κολλάω τον κόσμο». Το είπαν αυτό, τα καταργούν.

Εμείς δεν βλέπουμε κάτι από εκεί; Όλα χύμα! Αν έχει κάποιος το χαρτί εμβολιασμού, πάει όπου θέλει, κάνει ό,τι θέλει και κολλάει όποιον θέλει. Την ίδια ώρα, έχουμε απίστευτες εικόνες με τα παιδιά μας με τις κουβέρτες τυλιγμένα στα σχολεία να παγώνουν και να ξεπαγιάζουν, γιατί με τα παράθυρα ανοικτά κάνουν μάθημα. Ντροπή!

Θα κλείσω, κύριε Πρόεδρε, με ένα πολύ ευαίσθητο θέμα.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

**ΚΩΝΣΤΑΝΤΙΝΟΣ ΧΗΤΑΣ:** Κλείνω σε ένα λεπτό, με ένα πολύ ευαίσθητο θέμα.

Ενημερώθηκα πριν από λίγο ότι ο Πρωθυπουργός κ. Μητσοτάκης επικοινώνησε χθες με τον νέο Πρωθυπουργό των Σκοπίων –μιλάμε για τον νέο Πρωθυπουργό, «Ζάεφ» θα λέτε και θα κλαίτε- για να τον συγχαρεί και να του ζητήσει να εφαρμόσει πιστά τη Συμφωνία των Πρεσπών. Δηλαδή, ο Πρωθυπουργός ο δικός μας ζητά από τον ομόλογό του των Σκοπίων να κάνει ο Σκοπιανός αυτό που ο ίδιος ο Πρωθυπουργός ο Μητσοτάκης αποφεύγει να κάνει στην Ελλάδα. Τι του λέει δηλαδή; Του λέει: «θέλω να εφαρμόσεις τη συμφωνία και να προχωρήσεις στην κύρωση των παρεπόμενων όρων της συμφωνίας», δηλαδή τα εμπορικά σήματα, κ.λπ.. Αυτό του λέει να κάνει, αλλά ο ίδιος δεν το κάνει. Γιατί δεν το κάνει; Διότι έχει καταθέσει στα συρτάρια από τον Σεπτέμβριο του 2020 τρία νομοσχέδια-κυρώσεις για τα Σκόπια και δεν τα φέρνει προς συζήτηση. Μιλάμε για ένα που αφορά την επιτάχυνση της διαδικασίας ένταξης των Σκοπίων στην Ευρωπαϊκή Ένωση, ένα για την ίδρυση συντονιστικής επιτροπής για οικονομική συνεργασία και ένα για την εναέρια αστυνόμευση του FIR των Σκοπίων. Φέρτε τα! Αφού κάνετε παρατήρηση στον Σκοπιανό να τα τηρήσει, ξεκινήστε να τα κάνετε εσείς!

Πόσο υποκριτές είστε!

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Χήτα.

Τον λόγο έχει ο κ. Δημοσχάκης από τη Νέα Δημοκρατία.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, σας συγχαίρω για την ολύμπια αντοχή σας, εφαρμόζοντας το πνεύμα δικαίου και του σχετικού νόμου, του οικείου Κανονισμού της Βουλής των Ελλήνων, όπως πράξατε διαχρονικά σε μία ευδόκιμη διαδρομή στον χώρο της δικαιοσύνης με όλα τα αξιώματα.

Είμαστε, όμως, όλοι εδώ μάρτυρες άκομψων συμπεριφορών και επικίνδυνων περιστατικών, που δυσφημούν και πληγώνουν το Κοινοβούλιο, τους θεσμούς και τη δημοκρατία μας. Αμφισβητήθηκε η απόφαση της δικαιοσύνης για τη «NOVARTIS», παραβιάστηκε ο νόμος, κυρίως ο υπέρτατος νόμος, ο κανονισμός λειτουργίας της Βουλής των Ελλήνων, αμφισβητώντας τη δημοκρατική λειτουργία της. Παράλληλα, είχαμε έκνομες ενέργειες κατά στόχων του Υπουργείου Πολιτικής Προστασίας, εγκαταστάσεων και προσώπων των «Αττικών Διαδρομών», καθώς και παραγόντων της ελευθεροτυπίας, της ενημέρωσης και του συνδικαλισμού.

Κυρίες και κύριοι συνάδελφοι, οι πολίτες δεν θέλουν να μαλώνουμε, θέλουν να βρίσκουμε τη δυνατή εφικτή λύση εδώ στην ιστορική Αίθουσα, με την επιβαλλόμενη, υπογραμμίζω, εμφάνιση και παράσταση όπως αρμόζει, λύνοντας τα προβλήματα των πολιτών με πνεύμα ενότητας, συναντίληψης και αυστηρής αφοσίωσης στους κανόνες της ειρήνης, της ευνομίας και της δημοκρατίας. Άλλως κινδυνεύει η κοινωνία μας σε εκτροπή, όπως επιδιώκουν περίεργοι κύκλοι που ασκούνται στη βία και όχι μόνον. Ελπίζω σήμερα όλοι οι εκπρόσωποι του Κοινοβουλίου και ειδικά η Αξιωματική Αντιπολίτευση να καταδικάσουμε ομόφωνα αυτά τα περιστατικά για να σταλεί στην ελληνική κοινωνία το μήνυμα ότι η Βουλή των Ελλήνων παραμένει ακλόνητος θεματοφύλακας της δημοκρατίας μας.

Έρχομαι τώρα στον μετ’ εμποδίων αναπτυξιακό νόμο. Ο νέος νόμος που συζητείται μετά από τετραήμερη ακινησία, συνιστά το όχημα που θα απογειώσει την ελληνική οικονομία. Ανταποκρινόμενος στις σύγχρονες απαιτήσεις της επιχειρηματικότητας καταφέρνει να αναδιαμορφώσει το παραγωγικό μοντέλο της χώρας, με στόχο την ανάπτυξη της οικονομίας, την προσέλκυση ιδιωτικών επενδύσεων και τη δημιουργία νέων θέσεων εργασίας. Εξαλείφει γραφειοκρατικές αγκυλώσεις και παρέχει κίνητρα στο επιχειρείν, με έμφαση στην έρευνα, την τεχνολογία και την καινοτομία.

Κύριε Υπουργέ, θα ήταν χρήσιμο να δοθούν κίνητρα σε αναγκαία υψηλόβαθμα στελέχη και όχι μόνον, προκειμένου να στελεχώσουν επιχειρήσεις των παραμεθόριων περιοχών, όπως είναι η Θράκη και τα νησιά του βορειοανατολικού και νοτιοανατολικού Αιγαίου, οι οποίες δυσκολεύονται να βρουν στην περιοχή εξειδικευμένο προσωπικό και χάνουν ισχυρό πλεονέκτημα.

Ως νομοθετικό εργαλείο ανάπτυξης το νομοσχέδιο περιλαμβάνει ένα ευρύ φάσμα επιχειρηματικών δραστηριοτήτων. Σε αντίθεση με τον απαρχαιωμένο ισχύοντα νόμο δημιουργούνται δεκατρία θεματικά καθεστώτα χορήγησης κρατικών ενισχύσεων. Ταυτόχρονα, ενισχύονται οι λιγότερο ευνοημένες περιοχές της χώρας περιλαμβάνοντας επενδυτικά σχέδια που υλοποιούνται στην περιφέρεια. Επίσης, υπηρετεί ουσιαστικά επί του πρακτέου την αποκέντρωση, αν ληφθεί υπ’ όψιν ότι απευθύνεται κατά 97% και πλέον στην περιφέρεια.

Κύριε Υπουργέ, καταθέτω για τα Πρακτικά της Βουλής, παραδίδοντας και σε εσάς αντίγραφο προσωπικά, το επιμελημένο και τεκμηριωμένο σημερινό ψήφισμα -επιστολή του Δικτύου Συνδέσμων Βιοτεχνιών και Βιομηχανιών της Περιφέρειας Ανατολικής Μακεδονίας και Θράκης που πραγματικά με βρίσκει προσωπικά απόλυτα σύμφωνο.

(Στο σημείο αυτό ο Βουλευτής κ. Αναστάσιος (Τάσος) Δημοσχάκης για τα Πρακτικά το προαναφερθέν ψήφισμα - επιστολή, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ωστόσο πέραν αυτών που αναφέρονται σε αυτό το ψήφισμα εκφράζω την ικανοποίησή μου ως γνήσιος ευθυδίκης ότι υπάρχει μέριμνα και στήριξη των ορεινών και παραμεθόριων περιοχών, όπως είναι ο Έβρος και η Θράκη, καθώς με βάση τα ανώτατα όρια εντάσεων της επιχορήγησης του χάρτη περιφερειακών ενισχύσεων προβλέπεται η αύξηση των ποσοστών ενισχύσεων στα επενδυτικά σχέδια των επιχειρήσεων, με ειδική πρόβλεψη, τόσο για τις ορεινές περιοχές, όσο και γι’ αυτές που βρίσκονται σε απόσταση από τη συνοριογραμμή προς το εσωτερικό της χώρας στα τριάντα χιλιόμετρα που όπως ορίζει ο νόμος, καθώς και για τα νησιά με πληθυσμό μικρότερο των τριών χιλιάδων εκατό κατοίκων, όπως είναι η ακριτική Σαμοθράκη του Νομού Έβρου. Κατ’ αυτόν τον τρόπο δίνεται η δυνατότητα στις επιχειρήσεις της εθνικά ευαίσθητης περιοχής του Έβρου να λάβουν το μέγιστο ποσοστό της προβλεπόμενης επιχορήγησης.

Επιπρόσθετα γνωστοποιώ ότι το Οικονομικό Επιμελητήριο Ελλάδος έχει καταθέσει χρήσιμες προτάσεις αναφορικά με τη στήριξη των αραιοκατοικημένων περιοχών. Συγκεκριμένα προτείνει την αύξηση του προβλεπόμενου ποσοστού επιδότησης κατά 10% σε συγκεκριμένες περιοχές που παρουσιάζουν πληθυσμιακή συρρίκνωση, όπως είναι τα χωριά και οι οικισμοί του κεντρικού και βορείου Έβρου. Στο πλαίσιο αυτό αναφέρεται η τροποποίηση από την Ευρωπαϊκή Ένωση του Κανονισμού 651 του Απριλίου 2021, στην οποία υπάρχει μία καλύτερη αναφορά στις αραιοκατοικημένες περιοχές ενός κράτους - μέλους. Συγκεκριμένα αναφέρεται ότι για την πρόληψη ή την ανάσχεση της μείωσης του πληθυσμού τα κράτη - μέλη πρέπει να αποδεικνύουν τον κίνδυνο μείωσης του πληθυσμού σε περίπτωση μη χορήγησης ενίσχυσης λειτουργίας, δημιουργώντας έτσι προϋποθέσεις πρόσθετης ενίσχυσης για περιοχές, όπως το γεωγραφικό τρίγωνο με τα δεκαεπτά πονεμένα χωριά χωρίς αστικό κέντρο από τον ποταμό Άρδα μέχρι το Ορμένιο. Καθίσταται έτσι εφικτό να στηριχθούν έτι περισσότερο επιχειρήσεις οι οποίες βρίσκονται στην παραμεθόρια ζώνη των τριάντα χιλιομέτρων με επενδυτική δραστηριότητα εξωστρεφούς χαρακτήρα. Με τη στήριξή τους θα δοθούν κίνητρα για τη μετεγκατάσταση επιχειρήσεων στην παραμεθόρια ζώνη και θα συγκρατηθεί ο πληθυσμός.

Κυρίες και κύριοι συνάδελφοι, από την πρώτη στιγμή που ψηφίστηκε ο σχετικός νόμος έχω θέσει επανειλημμένα το ζήτημα της στήριξης και ενίσχυσης των ενεργειακών κοινοτήτων, που έχουν συσταθεί ή βρίσκονται στη διαδικασία σύσταση από τους ΤΟΕΒ και ΓΟΕΒ. Η σύσταση της ενεργειακής κοινότητας εντάσσεται στην έννοια του συνεταιρισμού και ως εκ τούτου επιδοτείται από τον αναπτυξιακό νόμο. Προτείνεται οι ενεργειακές κοινότητες μη κερδοσκοπικού χαρακτήρα να πριμοδοτηθούν χρηματοδοτικά προκειμένου το όφελος που θα προκύψει από την ενεργειακή τους αυτονομία να φτάσει σε κάθε αγρότη ανεξαρτήτως μεγέθους και παραγωγής.

Κυρίες και κύριοι συνάδελφοι, ο νέος αναπτυξιακός νόμος αποτυπώνει το όραμα της σημερινής Κυβέρνησης για μία Ελλάδα που θα αποτελέσει τον πλέον φιλοεπενδυτικό προορισμό στην Ευρώπη, με υγιείς επιχειρήσεις, με εξωστρέφεια και νέες θέσεις εργασίας, συμβάλλοντας στην αντιστροφή του brain drain που έχει ήδη ξεκινήσει ελπιδοφόρα. Για τον λόγο αυτόν υπερψηφίζω τον σχετικό νόμο.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ και εγώ, κύριε Δημοσχάκη.

Πριν δώσω τον λόγο στον κ. Γεώργιο Λογιάδη, θα ήθελα να σας ενημερώσω ότι σήμερα η συζήτηση θα προχωρήσει μέχρι και τους ομιλητές του έβδομου κύκλου, οπότε θα διακόψουμε για αύριο, δηλαδή μέχρι την κ. Αγγελική Αδαμοπούλου. Μετά τον κ. Λογιάδη θα μιλήσει η κ. Παρασκευή Βρυζίδου, από τη Νέα Δημοκρατία, ο κ. Ευάγγελος Αποστόλου από τον ΣΥΡΙΖΑ και ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Καραθανασόπουλος. Άλλος Κοινοβουλευτικός Εκπρόσωπος προς το παρόν δεν έχει ζητήσει τον λόγο.

Τον λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι, αν κάθε φορά που Βουλευτής ή Υπουργός μιλούσε εκτός θέματος στη Βουλή έκλειναν τα μικρόφωνα, η Βουλή θα ήταν μονίμως κλειστή.

Οι Υπουργοί μιλούν εκτός θέματος όποτε θέλουν. Και το χειρότερο, συστηματικά καταθέτουν εκτός θέματος εκτρωματικές τροπολογίες την τελευταία στιγμή, τις οποίες περνούν με fast track διαδικασίες πριν προλάβει το Κοινοβούλιο να τις συζητήσει, ευτελίζοντας τον κοινοβουλευτισμό μας.

Υπό το πρίσμα αυτής της εσκεμμένης απαξίωσης της Βουλής, την οποία το ΜέΡΑ25 στηλιτεύει συνεχώς και εμπεριστατωμένα, το χθεσινό περιστατικό στη Βουλή οδηγεί σε δύο συμπεράσματα: πρώτον, η επιλεκτική απαγόρευση στον συνάδελφο Βουλευτή του ΣΥΡΙΖΑ να μιλά εκτός θέματος αποτελεί πολιτική επιλογή του Προέδρου της Βουλής που μόνο ως θεσμική δεν μπορεί να κριθεί. Η ουσία του περιστατικού είναι η ουσιαστική υποβάθμιση του εγκλήματος της «NOVARTIS» σε γραφικότητα.

Το ΜέΡΑ25 καταγγέλλει τον διαχρονικό ευτελισμό της Βουλής των Ελλήνων με τη βούλα του Προέδρου της Βουλής και τη συγκεκριμένη προσπάθεια της ολιγαρχίας να εμφανίζεται ως γραφικός όποιος πολίτης εξακολουθεί να προβληματίζεται για το γεγονός ότι το έγκλημα της «NOVARTIS» πάει, όπως παλιά εκείνο της «SIEMENS», στο αρχείο της κλεπτοκρατίας.

Περαιτέρω, με τις πρόσφατες πάλι κοκορομαχίες αποπροσανατολίζετε τον κόσμο, επιτείνετε τον διχασμό, τις εντάσεις και την πόλωση, όχι όμως τυχαία.

Ο νέος αναπτυξιακός νόμος ζητάει προέγκριση από τις τράπεζες για τη βιωσιμότητα και το εύλογο του κόστους, αυξάνει τον όγκο των δικαιολογητικών, τη γραφειοκρατία και το κόστος ένταξης μιας επιχείρησης, το οποίο είναι δυσβάσταχτο για τις μικρές. Κυρίως, όμως, οι τράπεζες και οι ορκωτοί λογιστές θα είναι σε θέση να κατευθύνουν και να αποφασίζουν αυτοί ουσιαστικά ποιοι θα ενταχθούν για να λάβουν επιχορήγηση και ποιοι όχι. Βάζετε τον ιδιώτη, τις τράπεζες, πάνω από το έργο της πολιτείας, αυτοί να αποφασίζουν. Οι μεγάλοι θα γίνουν μεγαλύτεροι και οι μικροί θα εξαφανιστούν. Οι μικροί δεν έχουν πρόσβαση στις τράπεζες. Το 97% των επιχειρήσεων στην Ελλάδα έχει έως εννέα εργαζόμενους.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Είναι επίσης τραγικό ότι στον νόμο αυτό οι μεσαίες επιχειρήσεις αντιμετωπίζονται όπως οι μεγάλες. Δεν επιχορηγούνται, αλλά έχουν μόνο φοροαπαλλαγές. Με τον τρόπο αυτό, παραδείγματος χάριν, εταιρείες μικρές που έγιναν μεσαίες με τη βοήθεια προγενέστερων αναπτυξιακών νόμων αντί να τις επιβραβεύετε, τους κάνετε τη ζωή, την επιβίωσή τους ακόμη πιο δύσκολη. Αυτό είναι, κύριε Υπουργέ, η δίκαιη μετάβαση; Τέτοια κίνητρα δίνετε σε αυτούς που πετυχαίνουν; Το κίνητρο της φοροαπαλλαγής είναι ελκυστικό μόνο για τους κολοσσούς, που βγάζουν υπερκέρδη, αυτούς στηρίζετε με αυτόν τον τρόπο. Να υπογραμμίσουμε ότι άλλο μεσαίες επιχειρήσεις στην Ελλάδα και άλλο στη Γερμανία.

Οι νησιωτικές, οι ορεινές, οι μειονεκτικές παραμεθόριες περιοχές που έχουν πληγεί από φυσικές καταστροφές δεν προβλέπεται να λάβουν επιχορηγήσεις ανεξαρτήτως μεγέθους επιχειρήσεων, όπως προέβλεπε ο προηγούμενος νόμος. Επίσης δεν συμπεριλαμβάνονται μεμονωμένες αγροτικές εκμεταλλεύσεις που έχουν τη μορφή ατομικής επιχείρησης. Αυτές βρίσκονται κυρίως σε απομακρυσμένα μικρά νησιά, σε ορεινές και δύσβατες πολλές φορές περιοχές, που έχουν όμως μεγάλη εθνική στρατηγική σημασία.

Επειδή εδώ και πολλούς μήνες δεν έχει προκηρυχθεί αναπτυξιακός νόμος και έχει καθυστερήσει, θα έπρεπε ο νέος αναπτυξιακός νόμος μόνο για την πρώτη χρονιά να ισχύσει από την ψήφισή του και να εντάσσονται άμεσα τα επενδυτικά σχέδια, για να προλάβουν οι επενδυτές τη φετινή χρονιά, μια χρονιά μετά από δύο καταστροφικές. Ο χρόνος πιέζει, οι ανάγκες για εκσυγχρονισμό και αναβάθμιση είναι τεράστιες.

Θα πρέπει σε όλες τις ειδικές κατηγορίες ενισχύσεων να δίνεται η δυνατότητα χρήσης του κινήτρου της επιχορήγησης, ανεξαρτήτως μεγέθους επιχείρησης. Ένα άλλο πρόβλημα είναι ότι ο νέος αναπτυξιακός αυξάνει το χρονικό διάστημα των μακροχρόνιων υποχρεώσεων από τρία έως πέντε έτη που ήταν, στα έξι έτη, ανεξαρτήτως μεγέθους επιχείρησης. Αυτό θα είναι και το τέλος των μικρών επενδύσεων. Αλλά εσείς στηρίζετε τις πολύ μεγάλες επενδύσεις, τις στρατηγικές επενδύσεις όπως λέτε. Η περίοδος των μακροχρόνιων υποχρεώσεων θα πρέπει να παραμείνει στα τρία με πέντε χρόνια, ανάλογα με το μέγεθος της επιχείρησης, όπως προβλεπόταν μέχρι σήμερα. Διαφορετικά, κάτω από αυτόν τον φόβο επένδυση δεν θα γίνει.

Η ναυαρχίδα της ελληνικής οικονομίας, ο τουριστικός τομέας, έχει ανάγκη από ένα πλήρες πρόγραμμα που να περιλαμβάνει την επιβίωση, την αναβάθμιση και την ανάπτυξη όλων ανεξαιρέτως των τουριστικών επιχειρήσεων, των ξενοδοχείων ενός και δύο αστέρων, τις επιχειρήσεις ενοικιαζόμενων επιπλωμένων δωματίων και διαμερισμάτων, τα μικρά τουριστικά καταλύματα, που αποτελούν όλα αυτά τη «ραχοκοκαλιά» του ελληνικού τουρισμού. Οι αλλαγές στη ζήτηση των καταναλωτών για ποιοτικότερα και πιο αναβαθμισμένα προϊόντα το επιβάλλουν.

Θα μπορούσε, λοιπόν, ο αναπτυξιακός νόμος να περιλαμβάνει και να εντάσσει προϋποθέσεις, όπως παραδείγματος χάριν για αύξηση θέσεων εργασίας με αξιοπρεπείς μισθούς για εργαζόμενους -διότι αλλιώς εργαζόμενους δεν θα έχουμε- στον τουρισμό, για επιμήκυνση της τουριστικής περιόδου, για διασύνδεση του πρωτογενή τομέα με τον τριτογενή τομέα. Τα τουριστικά γραφεία πρέπει να στηριχθούν επίσης μέσα από την ψηφιακή αναβάθμιση του κλάδου, την ψηφιοποίησή τους, για ανάπτυξη παραδείγματος χάριν εναλλακτικών μορφών τουρισμού, όπως αποθεραπείας, αποκατάστασης και άλλων μορφών.

Πρέπει επίσης να στηριχθούν τα τουριστικά λεωφορεία, με στόχο την αναβάθμιση του τουριστικού προϊόντος, τη βιωσιμότητα και την ευημερία.

Θα έπρεπε επίσης από τον νέο αναπτυξιακό νόμο να στηριχθούν ελληνικών συμφερόντων εταιρείες και τουριστικά γραφεία ταξιδίων εσωτερικού και εξωτερικού, όπως είχαμε στο παρελθόν ελληνικών συμφερόντων γραφεία στην Αυστρία, στη Γερμανία, στη Γαλλία, στις σκανδιναβικές χώρες, στη Ρωσία, προκειμένου να έχουμε καθετοποιημένες επιχειρήσεις ελληνικών συμφερόντων, όπως κάνουν οι μεγάλοι ξένοι tour operators ή οι Τούρκοι με τις τουριστικές επιχειρήσεις τους ή οι Κινέζοι με τα μαγαζιά τους και όχι να τα δίνουμε όλα στους ξένους και έτσι να εξαρτώμεθα πλήρως από αυτούς.

Η αποδοτικότητα των αναπτυξιακών νόμων ήταν και θα παραμείνει χαμηλή διότι το γενικό πλαίσιο είναι τοξικό και άκρως καταστροφικό, ζώντας σε μία τετραπλή πτώχευση του δημοσίου, των τραπεζών, των ιδιωτών, των επιχειρήσεων, λόγω της πολυνομίας, της γραφειοκρατίας, της συνδιαλλαγής, της αναξιοπιστίας, της υπερφορολόγησης, άμεσης και έμμεσης, λόγω των μνημονιακών δεσμεύσεων, της φοροδιαφυγής, της φοροαπαλλαγής και τώρα λόγω της πανδημίας της αύξησης του κόστους παντού, της έλλειψης ρευστότητας, της φυγής εργαζομένων, αλλά και άλλων αβεβαιοτήτων.

Η ΓΣΕΒΕΕ τονίζει στο υπόμνημά της «γίνεται σαφές ότι ο νέος αναπτυξιακός νόμος δεν κρύβει αυτό που είναι, ήτοι ένας μηχανισμός ενίσχυσης μεγάλων επενδύσεων που θα επιτείνει τη συγκέντρωση σε πολλούς κλάδους, θα τροφοδοτήσει νέες στρεβλώσεις σε επίπεδο επιμέρους αγορών, δημιουργώντας αθέμιτα εμπόδια σε επίπεδο υγιούς ανταγωνισμού ως συνέπεια της έλλειψης ίσων όρων αντιμετώπισης και άνισης πρόσβασης σε πηγές χρηματοδότησης, αποκλείοντας ουσιαστικά για άλλη μια φορά πολλές μικρές επιχειρήσεις από άλλο ένα χρηματοδοτικό εργαλείο». Έτσι, για να επιζήσουν οι μεν χιλιάδες πολύ μικροί και μικροί προσπαθούν να φοροδιαφεύγουν, οι δε πολύ μεγάλοι κάνουν αρπαχτές ή φοροαπαλλάσσονται βάσει νόμου».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Πρέπει να συμπληρώσω εδώ ότι πρόσφατα έγινε μια πολύ μεγάλη αγορά από μια αμερικάνικη τράπεζα. Μιας εταιρείας ηλεκτρονικών πληρωμών, ελληνικής start up εταιρείας το 49% πουλήθηκε και από την υπεραξία των μετοχών, των τίτλων δεν θα πληρωθεί κανείς φόρος, μηδέν φόρος σε 720 εκατομμύρια ευρώ, διότι από τις τρεις αυτές εταιρείες οι οποίες πούλησαν το μερίδιό τους, οι δύο με έδρα την Ελβετία και το Λονδίνο, την Αγγλία, εξαιρούνται, η δε τρίτη με έδρα την Ελλάδα εξαιρείται κι αυτή βάσει του νόμου 4646/2019 που ψήφισε η Νέα Δημοκρατία στις 12-12-2019.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κύριε συνάδελφε.

Τον λόγο τώρα έχει η κ. Βρυζίδου από τη Νέα Δημοκρατία.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, θα ήθελα να αφιερώσω ελάχιστο χρόνο στα χθεσινά γεγονότα, τα οποία εκτός από δυσάρεστα είχαν και άλλες προεκτάσεις και σε αυτές θέλω να αναφερθώ. Εμείς εδώ νομοθετούμε και θα πρέπει σαν κόρη οφθαλμού να διασφαλίζουμε την εφαρμογή των νόμων, αλλά και να στέλνουμε το μήνυμα ότι πρέπει να εφαρμόζονται από τους πολίτες. Εάν οι νόμοι δεν εφαρμόζονται τότε αρμόδιοι να το κρίνουν είναι οι δικαστές, οι οποίοι με την γνώση και την ουδετερότητα που έχουν θα εξετάσουν την κάθε περίπτωση.

Υπήρξαν κορυφαία στελέχη της παράταξής μας, δύο πρώην πρωθυπουργοί και πρώην υπουργοί, οι οποίοι παραπέμφθηκαν στη δικαιοσύνη για την υπόθεση «NOVARTIS». Προσωπικά θεωρώ πολύ μεγάλη τη σύμπτωση να έχουν υπάρξει τέτοια τεκμήρια για να τους οδηγήσουν εκεί. Ωστόσο οδηγήθηκαν στη δικαιοσύνη και αυτή μετά από πολύ μεγάλο χρονικό διάστημα, με γνώσεις και με ανάλυση οδηγήθηκε στο συμπέρασμα να σταλεί το θέμα στο αρχείο διότι ήσαν αθώοι.

Οι άνθρωποι αυτοί, τα κορυφαία στελέχη που ταλαιπωρήθηκαν ήταν δικαιολογημένο ότι θα εξέφραζαν τη δικαίωσή τους δημόσια. Ωστόσο η συνέχιση της συζήτησης και η ανάλυση τι φανερώνει; Ότι, εκτός από τη δικαιοσύνη, έχουμε κι εμείς όλοι δικαίωμα κυρίως δημόσια να συνεχίζουμε αυτή την ανάλυση; Υπάρχει παράπλευρη δράση της δικαιοσύνης; Και αν δεν συμφωνούμε, να παίρνουμε την υπόθεση στα χέρια μας και ό,τι μπορεί να σκεφτεί και να φανταστεί ο κάθε πολίτης;

Και το δεύτερο που θέλω να πω είναι ότι η χώρα, τα διοικητικά συμβούλια, οι υπηρεσίες, οι φορείς έχουν κανονισμούς και αν αυτοί οι κανονισμοί δεν εφαρμόζονται, τότε θα ζούμε σε μια χώρα η οποία θα μοιάζει με ζούγκλα. Ο Κανονισμός εφαρμόζεται από τα Προεδρεία.

Όταν λοιπόν κάποιος από εμάς διαφωνεί ή θεωρεί ότι αδικήθηκε από ένα προεδρείο, ποια είναι η λύση; Να οδηγηθεί σε σωρεία παραβιάσεων του Κανονισμού γιατί αισθάνθηκε την αδικία; Αλίμονο, όχι γιατί το ζήσαμε, αλίμονο αν αυτό το μήνυμα στείλαμε στη νέα γενιά και τους πολίτες. Αλίμονο αν θεωρεί ο καθένας ότι μπορεί να κάνει ό,τι καταλαβαίνει. Η Ελλάδα είναι η χώρα της δημοκρατίας, είναι μια ανθρώπινη χώρα, μια χώρα δικαιοσύνης και έτσι πρέπει να αντιληφθούν όλοι αυτή την πορεία μας.

Επίσης είναι πολύ λυπηρό το γεγονός όχι γιατί κάποιος συνάδελφος μόνον ακολούθησε αυτή τη διαδρομή, αλλά γιατί πραγματικά λογικοί άνθρωποι και έξυπνοι από τη δική του παράταξη υπερασπίστηκαν αυτή τη στάση. Και δεν το λέω από την πλευρά της δικής μου παράταξης, το λέω καθαρά ως Ελληνίδα, το λέω ως πολίτης.

Και τώρα θα ήθελα να αναφερθώ στο παρόν νομοσχέδιο και να πω ότι το αναπτυξιακό νομοσχέδιο προωθεί την ανάπτυξη της οικονομίας, εισάγει κίνητρα για να εκσυγχρονιστούν οι επιχειρήσεις τεχνολογικά και ψηφιακά, δίνει δυνατότητες σε νέους επιχειρηματίες, στην έρευνα, την καινοτομία, τον τουρισμό, σε πολλά επιμέρους ζητήματα.

Το βασικό είναι ότι εισάγει ρυθμίσεις, βάσει των οποίων μπορούν πλέον να ελέγχονται, να εγκρίνονται, να εντάσσονται διάφορα αναπτυξιακά σχέδια σε σύντομο χρονικό διάστημα, γιατί ο χρόνος ήταν απέναντι στην ανάπτυξη όταν αυτός κρατούσε για μεγάλα χρονικά διαστήματα.

Χωρίζεται σε δεκατρία επίπεδα, σε δεκατρείς θεματικές ομάδες, η καθεμία από αυτές έχει ένα συγκεκριμένο προϋπολογισμό 150 εκατομμυρίων και πιάνει πολύ ουσιαστικά και βασικά θέματα που έχει ανάγκη η ανάπτυξη του τόπου, η ελληνική οικονομία, αλλά και γενικότερα είναι στην πρώτη γραμμή και στην Ευρώπη. Είναι η ψηφιακή και η τεχνολογική ανάπτυξη στις επιχειρήσεις, είναι η έρευνα και η καινοτομία, είναι η «πράσινη» ανάπτυξη, είναι ο αγροδιατροφικός τομέας, είναι ο τουριστικός τομέας. Και βέβαια, θα αναφερθώ και στο σχέδιο δίκαιης μετάβασης που αφορά και τη δική μου περιοχή, περιοχές οι οποίες έχουν ανάγκη από ένα τέτοιο σχέδιο, προκειμένου να ενταχθούν επιχειρήσεις οι οποίες θα φέρουν θέσεις εργασίας και ένα άλλο προφίλ στις εκάστοτε περιοχές.

Εισάγεται, εκτός από τις ρυθμίσεις για τον τρόπο που θα λειτουργήσει, και ο προϋπολογισμός αυτών των επενδύσεων. Έχουμε το ανώτατο όριο το οποίο μπορεί να φτάσει τα 10 εκατομμύρια και με συνεργασίες επιχειρήσεων, 20 εκατομμύρια και 30 εκατομμύρια. Το σημαντικό είναι το ελάχιστο όριο το οποίο για τις μεγάλες επιχειρήσεις είναι 1 εκατομμύριο και για τις μεσαίες 500.000, για τις μικρότερες 250.000. Το νέο σημαντικό είναι ότι και μέχρι 100.000 μπορούν να έχουν συμμετοχή, δηλαδή να γίνει πρόταση επένδυσης και να χρηματοδοτηθούν, προκειμένου να αναπτύξουν και να διασφαλίσουν θέσεις εργασίας.

Επιλέξιμες δαπάνες είναι οι κτηριακές υποδομές και ο μηχανολογικός εξοπλισμός. Επίσης έχει ενταχθεί μέσα σε όλη αυτή τη διαδικασία και η δυνατότητα αγοράς κτηριακών υποδομών και εξοπλισμού επιχειρήσεων οι οποίες έχουν κλείσει και μπορεί να τον αγοράσει και να επιδοτηθεί ένας καινούργιος κάτοχος, έτσι ώστε να μη μαραζώσει, να αξιοποιηθεί αυτό που έγινε και να προχωρήσει στο επόμενο διάστημα και στα επόμενα βήματα.

Σημαντικό να επισημάνουμε είναι το μεγάλο κεφάλαιο των επενδύσεων που είναι η εξασφάλιση θέσεων εργασίας. Και εδώ επιλέξιμες δαπάνες είναι το κόστος των εργαζομένων για δύο χρόνια στις μικρές επιχειρήσεις και για πέντε χρόνια στις μεγάλες επιχειρήσεις. Στο αναπτυξιακό σχέδιο ελπίζουμε. Είναι αυτό που έχει ανάγκη η χώρα.

Ελπίζουμε γιατί η Νέα Δημοκρατία έχει τις γνώσεις, έχει την τεχνογνωσία, έχει τη διάθεση και έχει και το αποτέλεσμα. Απεδείχθη από τα τρία χρόνια λειτουργίας. Τα τρία χρόνια της προηγούμενης κυβέρνησης είχαμε εννιακόσιες ενενήντα εννέα προτάσεις και κρατική επιχορήγηση περίπου 1 εκατομμύριο. Στα αντίστοιχα τρία χρόνια της Νέας Δημοκρατίας έχουμε δύο χιλιάδες επτακόσιες προτάσεις και η κρατική συμμετοχή 2.700.000 ευρώ. Η εγγύηση για το μέλλον είναι όλη αυτή η προσπάθεια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα μου επιτρέψετε, κύριε Πρόεδρε, να πω ότι έχω ακούσει από συναδέλφους να σχολιάζουν τις επενδύσεις υπό το πνεύμα ότι βοηθά μεγάλους επενδυτές, το μεγάλο κεφάλαιο, τους ανθρώπους οι οποίοι έχουν φοβερές οικονομικές δυνατότητες. Και ρωτάω: Είναι επιλογή της Κυβέρνησης ή είναι επιλογή της ελληνικής νομοθεσίας; Αυτή είναι η νομοθεσία της Ελλάδος και της Ευρώπης. Με συγκεκριμένες προδιαγραφές είναι οι εργολάβοι που παίρνουν τα μεγάλα έργα, με συγκεκριμένες προδιαγραφές είναι και αυτοί που θα μπουν στις επενδύσεις. Όμως αυτό είναι η πρώτη παράγραφος του κεφαλαίου που λέγεται «ανάπτυξη».

Ακολουθούν και άλλες που λένε ότι σε μια μεγάλη επένδυση ένας μεγάλος επιχειρηματίας θα επενδύσει και θα κερδίσει. Όμως θα ακολουθήσουν και εκατοντάδες εργαζόμενοι και άλλοι υπεργολάβοι και άλλοι πολίτες που θα ασχοληθούν και μέσα από αυτή την προσπάθεια θα εξασφαλιστούν θέσεις εργασίας.

Δεν μπορούμε να καταδικάζουμε ούτε τους εργαζόμενους που θα δουλέψουν σε αυτές τις δουλειές. Είναι εντελώς αντιλαϊκό μέτρο και ας φαίνεται ότι είναι ενάντια στο κεφάλαιο.

**ΠΡΟΕΔΡΕΥΟΥΣΑ (Σοφία Σακοράφα):** Κλείστε, κυρία συνάδελφε.

**ΠΑΡΑΣΚΕΥΗ ΒΡΥΖΙΔΟΥ:** Είναι το κατ’ εξοχήν αντιλαϊκό μέτρο και κυρίως είναι ενάντια στην ανάπτυξη και την πρόοδο της χώρας μας, η οποία αξίζει για τη νέα γενιά να συναγωνιστεί τις άλλες ευρωπαϊκές χώρες και να πάει μπροστά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο τώρα έχει ο κ. Αποστόλου εκ μέρους του ΣΥΡΙΖΑ.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, τα ελάχιστα που έχω να πω για τη χθεσινή μέρα είναι ότι δεν έπρεπε με τίποτα να αφαιρεθεί ο λόγος από τον Βουλευτή.

Θεωρώ όμως καθήκον μου αυτή την ώρα να ασχοληθώ αποκλειστικά με τον αναπτυξιακό νόμο και μάλιστα, να ξεκινήσω την παρέμβασή μου, αναφερόμενος στην εγκατάλειψη που βιώνουν οι συμπατριώτες μου στη βόρεια Εύβοια. Αυτό που περιμένουν από τον αναπτυξιακό μετά την ολοκληρωτική καταστροφή είναι η πλήρης αποκατάσταση.

Γι’ αυτό και ζητούν να συμπεριληφθούν και να ενταχθούν στον νόμο που συζητάμε όλες οι επιχειρήσεις, αδιακρίτως ύψους επένδυσης, που αφορούν στον πρωτογενή τομέα, τη μεταποίηση, τον τουρισμό, τις υπηρεσίες και μάλιστα, εξαντλώντας όλα τα όρια των ενισχύσεων, ακόμη και όταν αφορούν σε απόκτηση εισοδήματος από συμπληρωματικές μορφές απασχόλησης.

Αναφέρεστε σε φυσικές καταστροφές. Διευκρινίστε το, σας παρακαλώ, ότι αφορά και σε αγροτοδασικές πυρκαγιές, γιατί αυτές δεν προκαλούνται από τη φύση, αλλά από ανθρώπινο χέρι. Δεν πιστεύω να στοχεύετε σε αποποίηση ευθυνών.

Επίσης, με την εξειδίκευση του χώρου εφαρμογής του νόμου φαίνεται ότι επιχειρείτε να περιορίσετε τις ενισχύσεις αποκλειστικά στα καμένα, ενώ υπήρξαν καταστροφικές πυρκαγιές τον Αύγουστο και στην υπόλοιπη Εύβοια, αλλά και η μεγάλη πυρκαγιά από μόνη της είχε τεράστιες επιπτώσεις στο σύνολο της παραγωγικής και οικονομικής δραστηριότητας του νομού.

Άρα πρέπει οι ρυθμίσεις να αφορούν όλη την Εύβοια, ρυθμίσεις που πρέπει να επεκταθούν σε όλες τις περιφερειακές ενότητες της χώρας που επλήγησαν και πλήττονται από ανάλογα φαινόμενα.

Για να μπορέσει όμως, ειδικά ο τουριστικός χώρος –και αναφέρομαι στη βόρεια Εύβοια, γιατί έχει μια δραστηριότητα σημαντική- πρέπει να συνεχίσει τη λειτουργία του την επόμενη μέρα. Χρειάζεται να διερευνηθούν και οι δυνατότητες ανάπτυξης των θεματικών μορφών τουρισμού. Χρειάζεται δηλαδή περαιτέρω ενίσχυση και σύνδεση με τις άλλες μορφές τουρισμού και κυρίως με τον αγροτουρισμό. Είναι μια ειδική μορφή τουρισμού υπαίθρου, που παρέχει υπηρεσίες υποδοχής και φιλοξενίας ή και εστίασης σε χώρους λειτουργικά ενοποιημένους, με εκμεταλλεύσεις που σχετίζονται με την αγροτική παραγωγή αλλά και με την προστασία του περιβάλλοντος, που είναι τα βασικά ζητούμενα στην περιοχή.

Έρχομαι αποκλειστικά στον αγροτοδιατροφικό τομέα. Την ανάγκη στήριξής του ως εργαλείο για την παραγωγική ανασυγκρότηση της χώρας νομίζω, ιδιαίτερα οι συνάδελφοι της επαρχίας, την αναδεικνύουν συνεχώς. Δεν έχει όμως την ίδια άποψη το Υπουργείο Ανάπτυξης και Επενδύσεων, που διαχειρίζεται τον αναπτυξιακό νόμο.

Ιδιαίτερα θα σταθώ σε ένα κομμάτι, στην επαναλειτουργία των βιομηχανικών του μονάδων. Έχω την αίσθηση ότι δεν γνωρίζετε τι συμβαίνει. Μια ολόκληρη περιουσία των αγροτικών οργανώσεων, χρήσιμη για τον αγροτικό χώρο αλλά και με τεράστια αστική αξία, έχει παραδοθεί, μετά την οδήγηση σε εκκαθάριση που επιφυλάξατε στην πρώην ΑΤΕ, σε εταιρείες διαχείρισης ενυπόθηκων δανείων. Το μόνο που κάνουν αυτές οι εταιρείες είναι να οδηγούν αυτή την περιουσία σε πλειστηριασμούς και άλλες διαδικασίες αναγκαστικής είσπραξης. Και το κάνουν, αφού πρώτα εσείς καταργήσατε τον ΟΔΙΑΓΕ, έναν οργανισμό που ιδρύσαμε εμείς για να διαχειριστούμε τη δημόσια αγροτική γη και τα ακίνητα του αγροτικού χώρου.

Η διαδικασία που ακολουθεί η εκκαθαρίστρια εταιρεία, η PQH, δεν θα προσφέρει ουσιαστικό όφελος στα δημόσια έσοδα. Αντίθετα, θα στερήσει την αγροτική δραστηριότητα από υποδομές που έχει ανάγκη και μάλιστα σε μια ώρα που μπορεί να αναλάβει σημαντικό βάρος στην παραγωγική ανασυγκρότηση της χώρας.

Θα αναφέρω επίσης και μερικές περιπτώσεις που πρέπει να επαναπροσεγγιστούν με υπουργικές αποφάσεις. Πρώτον, η υποχρεωτικότητα τήρησης στις επενδύσεις του αγροτικού χώρου της αναλογίας δαπανών μεταξύ κτηριακών 45% και εξοπλισμού 55% δεν μπορεί να τηρηθεί παντού. Παραδείγματος χάριν σε μια επένδυση στην κτηνοτροφία δημιουργίας αυλικών εγκαταστάσεων οι δαπάνες των κτηριακών είναι πάντα πάνω από το 70% του προϋπολογισμού. Πρέπει να γίνει ρητή αναφορά για τις επενδύσεις αυτές, ότι ισχύει αυτό που υπάρχει ήδη για τις τουριστικές επενδύσεις, τις επενδύσεις logistics, μια αναλογία σύμφωνα με το πραγματικό κόστος των δαπανών. Δεύτερον, η επιλεξιμότητα του εξοπλισμού να επαφίεται στη διακριτική ευχέρεια των επενδυτών, των αγροτών. Αυτοί γνωρίζουν ποιες είναι οι ανάγκες και πώς μπορούν να τις υπηρετήσουν. Και τρίτον, στο πλαίσιο του όρου «ολοκληρωμένος χαρακτήρας», να εντάσσονται και οι αποθηκευτικοί χώροι.

Κλείνω την παρέμβασή μου, αγαπητοί συνάδελφοι, με μια αναφορά στις στρατηγικού χαρακτήρα επενδύσεις, που για σας, κύριοι της Κυβέρνησης, είναι μόνο τα αιολικά πάρκα. Θα αναφερθώ σε μια συγκεκριμένη περίπτωση, την επένδυση οκτώ αιολικών πάρκων ισχύος 470 ΜW στην κεντρική και στη νότια Εύβοια, για τα πέντε εκ των οποίων αιολικών πάρκων υπήρξε και αρνητική γνωμοδότηση του Περιφερειακού Συμβουλίου Στερεάς Ελλάδας. Τι θα κάνετε; Θα εγκρίνετε μόνοι σας τη μελέτη περιβαλλοντικών επιπτώσεων; Θα τα πούμε αυτά αύριο στο Κεντρικό Αρχαιολογικό Συμβούλιο.

Ήδη όμως, να το ξέρετε, επειδή αγνοείτε τις τοπικές κοινωνίες, ήδη βρίσκονται στον δρόμο και διαμαρτύρονται αυτή την ώρα. Βέβαια εσείς για να αποφύγετε αυτές τις αντιδράσεις ανακοινώσατε, λέει, τις πέντε περιοχές ως απάτητα βουνά από τις πενήντα πέντε που μελετώνται από το 2018 από το Εργαστήριο Βιοποικιλότητας του Πανεπιστημίου Ιωαννίνων. Με τις υπόλοιπες περιοχές αλλά και με τις άλλες που υπάρχουν σε όλη την Ελλάδα τι θα κάνετε; Δηλαδή δεν έχουν, για παράδειγμα, το Δημοσάρη, τα Δρακόσπιτα της Καρυστίας, η Δίρφυς, ανάλογο περιβαλλοντικό όσο και πολιτιστικό ενδιαφέρον; Αλλά και σε όλη τη χώρα μόνο αυτές τις εκτάσεις θα προστατεύσετε; Γιατί, αλήθεια, συνεχίζετε να εγκρίνετε άδειες παραγωγών πριν ολοκληρώσετε, όπως οι ίδιοι έχετε δεσμευτεί και έχετε υποχρέωση, το νέο χωροταξικό των ανανεώσιμων πηγών ενέργειας;

Κυρίες και κύριοι συνάδελφοι της Νέας Δημοκρατίας, σε αυτές τις συμπεριφορές να ξέρετε ότι θα μας βρίσκετε πάντα απέναντι.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κύριε συνάδελφε.

Τον λόγο έχει τώρα ο Κοινοβουλευτικούς Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κυρία Πρόεδρε.

Είναι η πρώτη φορά που συζητιέται στην ελληνική Βουλή αναπτυξιακός νόμος; Πρόσφατα υπήρξε ένα δημοσίευμα που ένας δημοσιογράφος έκανε μια ιστορική αναδρομή και λέει ότι τα τελευταία εβδομήντα χρόνια στη χώρα μας ψηφίστηκαν εκατόν σαράντα αναπτυξιακοί νόμοι, νομοθετικά διατάγματα, πράξεις νομοθετικού περιεχομένου και διάφορα άλλα με αυτή τη μορφή. Όμως αυτοί οι εκατόν σαράντα αναπτυξιακοί νόμοι δεν κατάφεραν να αποτρέψουν την εκδήλωση της κρίσης, γιατί μέσα στα εβδομήντα χρόνια αυτά η ελληνική οικονομία μπήκε δεκαπέντε φορές σε κρίση.

Έτσι λοιπόν έχουμε αναπτυξιακούς νόμους από όλες τις κυβερνήσεις, και της Νέας Δημοκρατίας, και του ΠΑΣΟΚ, και του ΣΥΡΙΖΑ. Όμως όλοι αυτοί οι αναπτυξιακοί νόμοι δεν απέτρεψαν την εκδήλωση της καπιταλιστικής κρίσης, των καπιταλιστικών κρίσεων, δεν βελτίωσαν τη θέση των εργαζομένων αλλά ούτε αναβάθμισαν το επίπεδο ικανοποίησης των λαϊκών αναγκών. Και μόνο το γεγονός ότι το ένα τρίτο των λαϊκών στρωμάτων ζει κάτω από το όριο ή με τον κίνδυνο της φτώχειας, το γεγονός ότι το ένα τρίτο των λαϊκών νοικοκυριών ζει σε συνθήκες ενεργειακής φτώχειας επιβεβαιώνει τα παραπάνω.

Αλλά, αλήθεια, τι είναι ο αναπτυξιακός νόμος; Διότι εδώ πέρα προσπαθείτε να το εμφανίσετε, όλοι οι Βουλευτές των άλλων κομμάτων, σαν κάτι το οποίο είναι μαγικό, δηλαδή είναι φάρμακο διά πάσαν νόσον. Όμως είναι πολύ συγκεκριμένος ο ρόλος, ο χαρακτήρας και η λειτουργία των αναπτυξιακών νόμων. Είναι απλά και μόνο ένα εργαλείο χρηματοδοτικής στήριξης και διευκόλυνσης των επενδυτικών σχεδίων των επιχειρηματικών ομίλων. Και αυτό είναι ξεκάθαρο, δεν αμφισβητείται από τα στοιχεία όλων των μέχρι τώρα αναπτυξιακών νόμων. Και βεβαίως δεν είναι το μοναδικό εργαλείο αλλά ούτε και το πιο βασικό.

Διότι αν σε αυτό το εργαλείο συνυπολογίσουμε τις φοροαπαλλαγές του μεγάλου κεφαλαίου, τη μείωση των φορολογικών συντελεστών για τους επιχειρηματικούς ομίλους, τις υπεραποσβέσεις για ορισμένου είδους επενδύσεις επιχειρηματικών ομίλων, αν συνυπολογίσουμε το ότι το κράτος, με χρήματα του λαού, δημιουργεί υποδομές απαραίτητες και αναγκαίες για τη στήριξη των επενδυτικών σχεδίων, αν υπολογίσουμε, τρίτον, ότι μέσα από τις συνεχόμενες παρεμβάσεις αλλάζει η χρήση γης, συγκεντρώνεται σε όλο και λιγότερα χέρια η γη, αλλάζουν οι χωροταξικοί σχεδιασμοί προς όφελος των επενδυτικών συμφερόντων, αν συνυπολογίσουμε τις ιδιωτικοποιήσεις και την παραχώρηση προς το μεγάλο κεφάλαιο για αξιοποίηση των ορεινών όγκων, των ακτών και του αιγιαλού και μια σειρά άλλα ζητήματα, καταλαβαίνουμε πάρα πολύ καλά ότι διαμορφώνεται ένα ολόκληρο πλέγμα.

Αλλά πάνω απ’ όλα πρέπει στη συζήτηση αυτή εδώ να βάλουμε και το πιο βασικό. Ποιο είναι αυτό; Ότι όλες οι κυβερνήσεις συνέβαλαν, η καθεμιά από τη δικιά της σκοπιά, στο να διαμορφωθεί στην αγορά εργασίας ένας μηχανισμός αναπαραγωγής ενός πολύ φτηνού εργατικού δυναμικού, ενός εργατικού δυναμικού χωρίς συγκροτημένα εργασιακά, ασφαλιστικά και συνδικαλιστικά δικαιώματα.

Αυτή η εργασιακή ζούγκλα που υπάρχει είναι αποτέλεσμα του ΠΑΣΟΚ, της Νέας Δημοκρατίας και του ΣΥΡΙΖΑ και των κυβερνήσεών τους, για να μπορεί ακριβώς να θωρακιστεί η ανταγωνιστικότητα και η κερδοφορία των επιχειρηματικών ομίλων.

Η κριτική που σας κάνουν, κύριοι της Κυβέρνησης, τα άλλα κόμματα είναι βολική, αλλά και αποπροσανατολιστική ταυτόχρονα. Γιατί είναι βολική; Τι σας λένε, για παράδειγμα; Ότι το σχέδιό σας αυτό, ο νέος αναπτυξιακός νόμος, δεν συμβάλλει στην ισόρροπη ανάπτυξη των κλάδων της οικονομίας. Δεν αξιοποιούνται και δεν στηρίζονται όλοι οι κλάδοι της οικονομίας.

Αλήθεια, είναι ποτέ δυνατόν στον καπιταλισμό να υπάρξει ισόρροπη ανάπτυξη των κλάδων της οικονομίας. Εδώ βλέπετε ότι καταστρέφονται παραγωγικές δυνατότητες, γιατί δεν προσφέρουν στους επιχειρηματίες υψηλό ποσοστό κέρδους -όχι κέρδος, αλλά υψηλό ποσοστό κέρδους- με αποτέλεσμα να συγκεντρώνονται οι επενδυτικοί τους σχεδιασμοί σε εκείνους τους κλάδους όπου υπάρχουν υψηλά ποσοστά κερδοφορίας. Είναι τυχαίο αυτό;

Υπάρχουν συγκεκριμένα στοιχεία για τους τέσσερις τελευταίους επενδυτικούς νόμους, δύο των κυβερνήσεων ΠΑΣΟΚ, έναν της Νέας Δημοκρατίας και έναν του ΣΥΡΙΖΑ. Τι προκύπτει από αυτούς; Προκύπτει από αυτούς ότι το 46,5% των επενδυτικών σχεδίων των επενδυτικών νόμων της Νέας Δημοκρατίας και του ΠΑΣΟΚ κατευθύνθηκαν στις ΑΠΕ και στον τουρισμό -σε δύο κλάδους- και το σύνολο των επενδυτικών σχεδίων του προϋπολογισμού ήταν το 72,2%. Δηλαδή, δύο κλάδοι μόνο, ο τουρισμός και οι ΑΠΕ, είχαν το 72% των επενδυτικών σχεδίων που εντάχθηκαν στους αναπτυξιακούς νόμους. Άρα, λοιπόν, αν αυτό δεν είναι συγκεκριμένος προσανατολισμός στήριξης δύο πολύ συγκεκριμένων κλάδων, τότε τι άλλο είναι;

Όμως και στον νόμο του ΣΥΡΙΖΑ τι είχαμε; Εκεί είχαμε ακόμη μεγαλύτερη συγκεντροποίηση. Το 49,2% των επενδυτικών σχεδίων είναι μόνο στον χώρο του τουρισμού. Και αν συνυπολογίσουμε και το ύψος των επενδυτικών σχεδίων, είναι 67,8% μόνο για τον τουρισμό. Δηλαδή, τα επενδυτικά σχέδια στον τουρισμό στον αναπτυξιακό νόμο του ΣΥΡΙΖΑ απορροφούν το 70% του συνόλου. Και αν υπολογίσουμε και τον δεύτερο κλάδο, τον αμέσως επόμενο, τη μεταποίηση των τροφίμων, που είναι το 20%, καταλαβαίνετε πάρα πολύ καλά ότι πάνω από το 80% των επενδυτικών σχεδίων του νόμου του ΣΥΡΙΖΑ αφορούσαν τουρισμό και μεταποίηση αγροτικών τροφίμων.

Έτσι, λοιπόν, όχι μόνο δεν υπάρχει και δεν μπορεί να υπάρξει ισόρροπη ανάπτυξη, αλλά αντίθετα, οξύνουν ακόμη περισσότερο την ανισομετρία όλοι οι επενδυτικοί νόμοι.

Δεύτερο ζήτημα: Λένε τα άλλα κόμματα γιατί δεν υπάρχει ισόρροπη ανάπτυξη των περιφερειών. Αλήθεια, ποιος αναπτυξιακός νόμος επέβαλε την ισόρροπη ανάπτυξη των περιφερειών; Υπήρχε κανείς αναπτυξιακός νόμος; Η εικόνα παρουσιάζει καθαρά. Μπορεί κάποια περιφέρεια να εκτινάσσεται και κάποια να υποχωρεί ανάλογα με το ποιοι κλάδοι βρίσκονται σε προτεραιότητα, βεβαίως. Η Κρήτη, το Αιγαίο αναπτύχθηκαν πολύ περισσότερο λόγω του τουρισμού. Οι υπόλοιπες περιοχές;

Θα ξεχάσουμε τον επενδυτικό νόμο του ΠΑΣΟΚ, που στο όνομα της ανάπτυξης της περιφέρειας, δημιούργησε εκατοντάδες κουφάρια κτηρίων στη Θράκη, χωρίς να γίνει επένδυση; Τι πήραν οι επενδυτές; Έχτισαν τα κτήρια και σηκώθηκαν και έφυγαν και πήραν τα χρήματα της επιδότησης. Δεκάδες είναι αυτά τα κουφάρια, αμέτρητα στη Θράκη, για να στηριχθεί -υποτίθεται- η περιφερειακή ανάπτυξη.

Τρίτο στοιχείο της κριτικής: Δεν στηρίζετε τις μικρομεσαίες επιχειρήσεις, που είναι η ραχοκοκαλιά της οικονομίας. Σοβαρά μιλάτε; Γιατί; Στήριξε κανένας αναπτυξιακός νόμος τους αυτοαπασχολούμενους επαγγελματίες, τις ατομικές επιχειρήσεις ή τους αγρότες;

Να δούμε τα στοιχεία; Νόμος του ΠΑΣΟΚ το 1998: Εγκρίθηκαν τρεις χιλιάδες εκατόν δεκάξι επενδυτικά σχέδια -μόνο τρεις χιλιάδες- και το σύνολο της επένδυσης κατά μέσο όρο ήταν 1,2 εκατομμύρια ευρώ. Ποιος μικρομεσαίος μπορεί να κάνει τέτοια επένδυση;

Στον νόμο της Νέας Δημοκρατίας το 2004, δέκα χιλιάδες επενδυτικά σχέδια, 2,2 εκατομμύρια ευρώ ο μέσος όρος των επενδύσεων. Υπάρχει κανείς μικρομεσαίος που να κάνει 2,2 εκατομμύρια ευρώ επένδυση;

Νόμος ΠΑΣΟΚ το 2011: Χίλια διακόσια εβδομήντα έξι επενδυτικά σχέδια, 4,7 εκατομμύρια ο μέσος όρος της επένδυσης. Αν αυτό δεν είναι συγκέντρωση, τι είναι;

Να πάμε και στον νόμο του ΣΥΡΙΖΑ, με τα στοιχεία που υπάρχουν μέχρι τις 31 Δεκεμβρίου; Εντάχθηκαν τρεις χιλιάδες επτακόσια είκοσι έξι σχέδια και ο μέσος όρος επένδυσης είναι 3 εκατομμύρια. Και μιλάτε και κόπτεσθε όλοι σας για τις ατομικές επιχειρήσεις;

Έχω εδώ πέρα ένα δελτίο Τύπου του Υπουργείου Ανάπτυξης και Επενδύσεων -το συζήτησα και λίγο πριν με τον κ. Παπαθανάση- με ημερομηνία 29-12-2021, όπου καταγράφει τα ενενήντα τέσσερα της τέταρτης αξιολόγησης -ή της πέμπτης, δεν θυμάμαι καλά- επενδυτικά σχέδια που εντάχθηκαν και αφορούν μικρές και πολύ μικρές επιχειρήσεις.

Ψάχνω να δω πόσο είναι, βρε αδερφέ, η μικρότερη επένδυση της πολύ μικρής επιχείρησης. Και τι βλέπω; Είναι 2 εκατομμύρια ευρώ. Η πιο μικρή επένδυση που εντάχθηκε είναι 2 εκατομμύρια ευρώ. Και αναρωτιέμαι: Ο ψιλικατζής της γειτονιάς μου, ο φούρναρης της γειτονιάς μου, το κουρείο της γειτονιάς μου, ακόμη και η πιτσαρία της γειτονιάς μου έχει τη δυνατότητα να κάνει τέτοιου είδους επένδυση; Είναι 2 εκατομμύρια ευρώ η μικρότερη επένδυση και η μεγαλύτερη 11 εκατομμύρια. Στις πολύ μικρές επιχειρήσεις είναι αυτά τα νούμερα. Δηλαδή, οι υπόλοιποι τι είναι;

Να, λοιπόν, ποιο είναι το ερώτημα, ότι ποτέ και κανένας αναπτυξιακός νόμος δεν μπόρεσε και δεν πρόκειται να στηρίξει. Απλώς, γιατί το κάνετε; Χαϊδεύετε αυτιά και λέτε να ενταχθούν και ατομικές επιχειρήσεις μέσα και οι πολύ μικρές επιχειρήσεις, που είναι αποκλεισμένες, από τις οκτακόσιες χιλιάδες περίπου.

Και γιατί χαϊδεύετε αυτιά; Για να τους εξαπατήσετε και να τους έχετε εκλογική πελατεία, ενώ ξέρετε πολύ καλά -και ο ΣΥΡΙΖΑ και το ΠΑΣΟΚ και η Νέα Δημοκρατία, βεβαίως- ότι η συντριπτική πλειονότητα όλων αυτών ούτε καν την πόρτα του Υπουργείου δεν μπορεί να διαβεί, όχι να ενταχθεί σε επενδυτικό σχέδιο. Άρα τους λέτε ψέματα. Άλλη ανάγκη έχουν.

Υπάρχει και το ζήτημα: Μα, δεν εντάσσονται οι αγρότες στα επενδυτικά σχέδια και βλέπω εδώ πέρα δύο επενδύσεις από αυτές τις ενενήντα τέσσερις, όπου η μία επένδυση είναι υδροπονικού χαρακτήρα, για γεωργία υδροπονίας. Πόσο είναι το ύψος της επένδυσης; Είναι 2,2 εκατομμύρια ευρώ. Είναι και μία επένδυση για θερμοκήπια, με ύψος επένδυσης 5,2 εκατομμύρια ευρώ. Είναι και δύο στην Καρδίτσα. Αυτές είναι των φτωχών, των βιοπαλαιστών αγροτών επενδύσεις ή της προσπάθειας που γίνεται να συγκεντρωθεί η αγροτική γη σε όλο και λιγότερα χέρια και σε καπιταλιστικού τύπου επιχειρήσεις; Αυτό είναι. Όλα τα υπόλοιπα απλώς είναι λόγια του αέρα, γιατί ο αγρότης, ο βιοπαλαιστής τι χρειάζεται; Χρειάζεται να προστατευθεί από το υψηλό κύμα ακρίβειας που τον έχει τσακίσει, χρειάζεται να προστατευθεί από τη δράση των πολυεθνικών που του προμηθεύουν σπόρους, ανταλλακτικά, μηχανήματα. Χρειάζεται να προστατευθεί από τη δράση των επιχειρήσεων του αγροδιατροφικού τομέα που τις χρηματοδοτείτε και του οποίου αγοράζουν πολύ φτηνά την παραγωγή. Από αυτούς χρειάζεται να προστατευτεί ο αγρότης, ο φτωχομεσαίος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πάρω όλον τον χρόνο, κυρία Πρόεδρε.

Τέταρτο ζήτημα που θέλω να βάλω στη συζήτηση, κύριε Υπουργέ, είναι ότι εντάσσονται μέσα πάρα πολλά ξενοδοχεία. Για παράδειγμα, ενδεχομένως, να ενταχθεί το ξενοδοχείο «ΧΙΛΤΟΝ» στην ανακαίνιση την οποία κάνει. Λέω «ενδεχομένως», δεν ξέρω. Μπορεί -λέω- ή με άλλες μορφές στήριξης. Όμως, το ξενοδοχείο «ΧΙΛΤΟΝ» απέλυσε όλους τους εργαζόμενους, γιατί έκλεισε τη λειτουργία του, όπως λέει. Αυτοί οι εργαζόμενοι πώς θα προστατευθούν για δύο ή τρία χρόνια, όσο διαρκέσει η ανακαίνιση; Με κανέναν δεν προστατεύονται. Αξιοποιεί διάφορα εργαλεία το «ΧΙΛΤΟΝ» για να προχωρήσει την επένδυση, θα αξιοποιήσει διάφορα εργαλεία -είτε είναι επενδυτικός νόμος είτε είναι ΕΣΠΑ είτε είναι Ταμείο Ανάκαμψης- για να κάνει αυτή τη συγκεκριμένη επένδυση. Και το αποτέλεσμα ποιο θα είναι; Ο κόσμος στον δρόμο.

Το ίδιο έγινε και επί ΣΥΡΙΖΑ με την ανακαίνιση του ξενοδοχείου του «Αστέρα» Βουλιαγμένης ή του «Athens Ledra», για να έχουν και το χέρι λυμένο, εφόσον ολοκληρωθεί η επένδυση και επαναλειτουργήσουν, να μην έχουν τους παλιούς εργαζόμενους με τις όποιες υψηλότερες απολαβές που είχαν λόγω των προϋπηρεσιών και να έχουν πολύ φτηνούς εργαζόμενους.

Πέμπτο ζήτημα: Αλήθεια, αυτά τα λεφτά βγαίνουν από κανένα λεφτόδεντρο; Δηλαδή, οι νόμοι της Νέας Δημοκρατίας και του ΠΑΣΟΚ, και οι τρεις που ανέφερα, έδωσαν συνολικά επιδότηση 12,5 δισεκατομμυρίων ευρώ -όπως είδατε μέσα στην αιτιολογική έκθεση- και από τον ΣΥΡΙΖΑ είναι μια επιδότηση περίπου της τάξης του ενός δισεκατομμυρίου για τα σχέδια, παραπάνω από ένα δισεκατομμύριο.

Ποιος τα πληρώνει αυτά; Δεν τα πληρώνουν οι φορολογούμενοι, τα λαϊκά στρώματα; Και κοιτάξτε την παρασιτικότητα, εγώ θα πάρω ένα παράδειγμα από αυτό που δίνεται μέσα, του νόμου του ΣΥΡΙΖΑ: Μελετάει εδώ χίλια επτακόσια εξήντα οκτώ επενδυτικά σχέδια μέχρι τον Μάιο του 2021 που είχαν εγκριθεί. Τι βγαίνει από αυτά τα στοιχεία; Ότι τα ίδια κεφάλαια που θα έβαζαν οι επενδυτές είναι 686 εκατομμύρια ευρώ, θα έπαιρναν δάνειο 2,9 εκατομμύρια ευρώ και θα είχαν και επιδότηση ένα δισεκατομμύριο ευρώ. Δηλαδή, σε συνολικό ύψος επενδυτικών σχεδίων 4,6 δισεκατομμυρίων η ίδια συμμετοχή είναι 15% μέσος όρος. Είναι ή δεν είναι παρασιτισμός αυτό; Είναι παρασιτισμός, βεβαίως είναι παρασιτισμός ενός συστήματος σάπιου, ενός συστήματος που παράγει τη βαρβαρότητα και αυτό το σύστημα υπερασπίζεστε. Αυτά είναι τα αποτελέσματα του αναπτυξιακού νόμου του ΣΥΡΙΖΑ που τον υπερασπίζονται.

Έτσι, λοιπόν, ο ελληνικός λαός πληρώνει και θα πληρώνει με τους φόρους, για να μπορούν να κάνουν επενδύσεις οι επιχειρηματικοί όμιλοι, δηλαδή οι πολλοί και οι φτωχοί πληρώνουν για τους λίγους και τους πλούσιους. Και αξιοποιούνται, βεβαίως, και τα χρήματα του Ταμείου Ανάκαμψης, του ΕΣΠΑ, χρήματα που θα πληρώσουν οι φορολογούμενοι λαοί της Ευρώπης. Και αντί να ικανοποιούνται οι ανάγκες των λαών, θυσιάζεται η ικανοποίηση των λαϊκών αναγκών στον βωμό των επενδυτικών σχεδιασμών.

Γιατί ποιες υποδομές θα χρηματοδοτήσετε που αντιμετωπίζουν τις ανθρώπινες ανάγκες; Είτε αυτά αφορούν την προστασία της ανθρώπινης ζωής από την πανδημία, από φυσικές καταστροφές και τις επιπτώσεις τους, είτε είναι ζητήματα που αφορούν την παιδεία και την αντιμετώπιση ενεργειακής φτώχειας; Τέτοιου είδους ζητήματα το αστικό κράτος όχι μόνο δεν μπορεί να τα αντιμετωπίσει, αλλά γίνεται και συνένοχο και συνυπεύθυνο της κατάστασης που βιώνει ο λαός.

Έτσι, λοιπόν, όλοι οι επενδυτικοί νόμοι συνολικά -και αυτός- θα οδηγήσουν σε μια ανάπτυξη η οποία είναι ταξική ανάπτυξη, είναι σε βάρος, δηλαδή, των δικαιωμάτων της εργατικής τάξης. Θα οδηγήσουν σε μια ανάπτυξη που θα συγκεντρώνει την οικονομική δραστηριότητα σε όλο και λιγότερα χέρια, υπέρ των μονοπωλίων.

Δεν είναι ολιγάρχες γενικά, είναι εύκολη κριτική να μιλάμε για ολιγάρχες, να χαρακτηρίζουμε την Κυβέρνηση ως «Κυβέρνηση Α.Ε.». Είναι συνολικά το σύστημα αυτό που οδηγεί σε αυτή την εξέλιξη των πραγμάτων και όποιοι προσπαθούν με χαρακτηρισμούς να συσκοτίσουν αυτή την εικόνα επί της ουσίας παίζουν τον ρόλο της υπεράσπισης αντικειμενικά του συστήματος.

Είναι μια ανάπτυξη άδικη, γιατί θα διευρυνθούν ακόμη περισσότερο οι κοινωνικές ανισότητες. Ο κοινωνικά παραγόμενος πλούτος συγκεντρώνεται σε όλο και λιγότερα χέρια, ενώ αντίθετα η συντριπτική πλειονότητα του λαού θα ζει με όλο και λιγότερα, θα βλέπει λιγότερες δυνατότητες για να ικανοποιούνται οι ανάγκες της. Και βεβαίως, είναι μια ανάπτυξη άναρχη, γιατί πάντοτε θα συνοδεύεται από κρίσεις κι αυτές δεν πρόκειται να τις αποφύγετε με όποιο μείγμα διαχείρισης, είτε επεκτατικό είτε περιοριστικό.

Έτσι, λοιπόν, όλα τα υπόλοιπα κόμματα, επί της ουσίας οι διαφορές που έχετε είναι σε ποιους τομείς, ποιοι κλάδοι, ποιοι επιχειρηματίες ενδεχομένως να στηριχθούν και να ενισχυθούν από τους αναπτυξιακούς νόμους, δηλαδή για τα επιχειρηματικά συμφέροντα τσακώνεστε επί της ουσίας. Και όπου οξύνετε τις κοκορομαχίες, το κάνετε ακριβώς για να συγκαλύψετε τη σύγκλισή σας με τις στρατηγικές επιλογές και τις ανάγκες που εξυπηρετούν τα συμφέροντα του επιχειρηματικού κεφαλαίου, για να μπορέσετε να εγκλωβίσετε, λοιπόν, τη λαϊκή δυσαρέσκεια και να επιλέγει κάθε φορά αυτόν ο οποίος θα επιβάλει τα νέα ακόμη πιο σκληρά αντιλαϊκά μέτρα.

Έτσι, λοιπόν, εμείς λέμε καθαρά, απέναντι σε αυτές τις κοκορομαχίες που είδαμε και με το χθεσινό περιστατικό και σήμερα το πρωί, ο λαός να γυρίσει την πλάτη του, να μη δώσει καμμία απολύτως σημασία και να σπάσουν με την πάλη τους τα δεσμά, για να ανατρέψουν αυτή την κατάσταση, την καπιταλιστική σήψη και βαρβαρότητα, γιατί υπάρχει πραγματικά ρεαλιστικός δρόμος που μπορεί να ικανοποιεί το σύνολο των λαϊκών αναγκών και αυτός δεν είναι άλλος από τον σοσιαλισμό, την πρόταση του ΚΚΕ. Γι’ αυτόν ακριβώς τον λόγο και η συμπόρευση σήμερα με το Κομμουνιστικό Κόμμα Ελλάδας αποκτά τεράστια σημασία για την εργατική τάξη, τους αυτοαπασχολούμενους της πόλης, τους βιοπαλαιστές αγρότες, τη νεολαία και τις γυναίκες των λαϊκών στρωμάτων.

Ευχαριστώ πολύ, κυρία Πρόεδρε, και για τον χρόνο.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ πολύ, κύριε συνάδελφε. Τον λόγο τώρα έχει ο κ. Κόνσολας.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι Βουλευτές, όλοι είμαστε εστιασμένοι σε ένα πολύ σημαντικό νομοσχέδιο αυτές τις ημέρες, αλλά και τις ημέρες που προηγήθηκε συζήτηση στις επιτροπές και με πολλή χαρά έχω ακούσει τον κ. Μπουκώρο και τον κ. Σενετάκη να αναφέρονται διεξοδικά στη φιλοσοφία του νομοσχεδίου, μια φιλοσοφία που είναι προσανατολισμένη στο μέλλον. Και είναι αλήθεια ότι όλες οι αναφορές των συναδέλφων μου που έχουν τοποθετηθεί, ανεξάρτητα από τη διαφωνία που έχουν για κάποιες από τις επιδιώξεις του νομοσχεδίου, είναι στην κατεύθυνση ότι ναι, συζητάμε για το μέλλον. Αυτό έχει ανάγκη η χώρα.

Επιτρέψτε μου, όμως, κυρία Πρόεδρε, στον πρόλογό μου να αναφερθώ στην επικαιρότητα της δράσης του Κοινοβουλίου. Με πολλή συγκίνηση όλοι παρακολουθήσαμε τον κ. Τασούλα να αναφέρεται στον θεσμικό ρόλο του Κοινοβουλίου, στον ένα από τους βασικούς πυλώνες της δημοκρατίας, σε ένα από τα βάθρα της δημοκρατίας. Και δεν μπορώ να το προσπεράσω γιατί, κυρίες και κύριοι συνάδελφοι, η δική μας δημόσια λογοδοσία είναι στον πολίτη, αυτούς που μας βλέπουν, οι Ελληνίδες και οι Έλληνες σε όλη την επικράτεια. Σε αυτούς λογοδοτούμε και σε αυτούς πρέπει να δώσουμε το μήνυμα της ενότητας σε δύσκολες περιστάσεις και η χώρα περνάει δύσκολες στιγμές με την πανδημία.

Και ενώ νομίζω ότι σε πολλά πράγματα έχουμε συνεννοηθεί -και φάνηκε και στη συζήτηση της πρότασης μομφής από την Αντιπολίτευση προς την Κυβέρνηση- φαίνεται πως δεν έχουμε κατανοήσει ακόμα ότι ο ευτελισμός του Κοινοβουλίου και οι ακρότητες φθείρουν τους θεσμούς, φθείρουν κι εμάς τους ίδιους. Πολιτική αντιπαράθεση δεν σημαίνει απειλές. Πολιτική αντιπαράθεση δεν σημαίνει ύβρεις και ακραίες συμπεριφορές. Η πολιτική αντιπαράθεση μπορεί να διεξάγεται με επιχειρήματα, μπορεί, ωστόσο, να διεξάγεται και με ευπρέπεια.

Σε αυτό εδώ το Βήμα στάθηκαν προσωπικότητες του κοινοβουλευτικού βίου, προσωπικότητες που άγγιξαν τα όρια και πέρα από την Ευρώπη, ομιλητές όπως ο Κωνσταντίνος Καραμανλής, ο Γεώργιος Παπανδρέου, ο Παναγιώτης Κανελλόπουλος, ο Ηλίας Ηλιού, ο Λεωνίδας Κύρκος, ο Ανδρέας Παπανδρέου, ο Γεώργιος Μαύρος, αλλά και ο Κωνσταντίνος Μητσοτάκης. Υπήρχε και τότε σκληρή αντιπαράθεση και όλους εμάς, τους νεότερους, μας είχε απασχολήσει στον δημόσιο βίο του καθενός από τους πολιτικούς η συμπεριφορά του από τους δέκτες των τηλεοράσεων, από τα μέσα μαζικής ενημέρωσης, από την ενασχόλησή μας με την κοινωνική δραστηριότητα.

Και τότε ήταν ταραγμένες εποχές και τότε υπήρχαν προβλήματα και αντιπαραθέσεις, όμως κυριάρχησε η ευπρέπεια και ο σεβασμός στο Κοινοβούλιο. Κυριάρχησε, όμως, κυρίως ο σεβασμός, κυρίες και κύριοι συνάδελφοι, στον πολιτικό αντίπαλο και αυτό θέλω να το τονίσω. Και επειδή όλοι πρέπει να διακατεχόμεθα από συλλογική μνήμη, τη ματιά μας πρέπει να τη στρέψουμε και στη Δεξιά και στην Αριστερά της περιόδου εκείνης που αναφέρθηκα πριν. Τα ιστορικά στοιχεία, όσοι από εμάς χρειάζονται να τα ενδυναμώσουν στη μνήμη τους, είναι στα ιστορικά αρχεία και τεκμήρια της ιστορίας υπάρχουν στις βιβλιοθήκες και στο αρχείο της Βουλής.

Θα πρέπει όλοι, λοιπόν, να αντλήσουμε παραδείγματα από το παρελθόν και από την ποιότητα ομιλητών, όπως ήταν ο Ηλίας Ηλιού και ο Λεωνίδας Κύρκος, που και ο ένας και ο άλλος ήταν προσανατολισμένοι στον θεσμικό τους ρόλο.

Κλείνω αυτή την παρέμβαση, κυρία Πρόεδρε, και επιτρέψτε μου να περάσω στο νέο αναπτυξιακό πρότυπο της χώρας, όπως εκπορεύεται από τη φιλοσοφία του νέου νόμου. Το αναπτυξιακό πρότυπο της χώρας αποτυπώνεται σε αυτό το νομοσχέδιο και έχουν πολλοί συνάδελφοι τοποθετηθεί στις κατευθύνσεις αυτές. Αυτή είναι μια βασική αρχή, που προσωπικά την είχα θέσει σε ό,τι αφορά το νέο παραγωγικό και αναπτυξιακό πρότυπο. Το είχα θέσει στον κ. Παπαθανάση, τον Υπουργό, αλλά και προτάσεις που είχαμε συζητήσει στο προηγούμενο διάστημα, που είχε αρχίσει να συζητάει δημόσια ο ελληνικός λαός αυτό το νομοσχέδιο. Πριν από ένα χρόνο περίπου, στο πλαίσιο αυτής της διαμόρφωσης του νομοσχεδίου, είχα καταθέσει συγκεκριμένες προτάσεις στον κ. Παπαθανάση και χαίρομαι και τον συγχαίρω δημόσια, γιατί έκανε μια πολύ σοβαρή δουλειά και αυτός και οι συνεργάτες του και μάλιστα πολλές από τις προτάσεις αυτές έχουν συμπεριληφθεί και αποτυπώνουν το νέο αναπτυξιακό πρότυπο της χώρας.

Και αναφέρομαι, κύριε Υπουργέ, και θέλω να εκφράσω την ικανοποίησή μου στην αύξηση των ποσοστών της ενίσχυσης στις νησιωτικές περιφέρειες και ιδιαίτερα στην Περιφέρεια του Νοτίου Αιγαίου. Και αυτό είναι μια απάντηση από τους συναδέλφους, που δίνει ένα μήνυμα, ότι αυτή η Κυβέρνηση με αυτό το νομοσχέδιο δείχνει ότι Ελλάδα δεν είναι μόνο το Λεκανοπέδιο, είναι και η περιφέρεια. Μιλάει για πολυκεντρική ανάπτυξη το νομοσχέδιο, μιλάει για περιφερειακή ανάπτυξη, αφού μέχρι πρότινος, για παράδειγμα, το Νότιο Αιγαίο είχε ποσοστό ενίσχυσης 40% για μικρές επιχειρήσεις, για μεσαίες επιχειρήσεις το ποσοστό μειώνεται στο 30% και για τις μεγάλες επιχειρήσεις μειώνεται στο 20%. Άρα εδώ είναι μια ώθηση σε αυτή την υστέρηση που υπήρχε στο προηγούμενο διάστημα και με το νέο αναπτυξιακό νόμο τα ποσοστά ενίσχυσης αυξάνονται σε ποσοστό 10% για κάθε κατηγορία. Συνεπώς από τα ποσοστά που είχαμε πει, έχουμε συν 10%. Αυτό ζητούν ο εργαζόμενος, ο επιχειρηματίας, ο επαγγελματίας στις επιχειρήσεις της περιφέρειας.

Είναι πολύ σημαντικό, επίσης, το γεγονός ότι η διαπραγμάτευση και η τεκμηριωμένη διεκδίκηση της Κυβέρνησης σε ευρωπαϊκό επίπεδο -και πρέπει να το τονίσουμε αυτό- οδήγησε στο να συμπεριληφθούν τα νησιά του νοτίου και βορείου Αιγαίου στις επιλέξιμες περιοχές για το Ταμείο Δίκαιης Μετάβασης. Εάν δεν είναι αυτό μια επιτυχία του Νίκου Παπαθανάση και της Κυβέρνησης, τι είναι; Το παραπάνω γεγονός ανοίγει νέες προοπτικές.

Όπως ανέφερα και στην αρχή της ομιλίας μου, ο νέος αναπτυξιακός νόμος, τα κίνητρα και το πλαίσιο που τον διέπουν πρέπει να κινούνται σύστοιχα με έναν ευρύτερο σχεδιασμό για τη διαμόρφωση ενός νέου αναπτυξιακού και παραγωγικού προτύπου για την ελληνική οικονομία.

Μέσα από το νέο αναπτυξιακό νόμο ενισχύονται οι επενδύσεις και οι επιχειρηματικές πρωτοβουλίες σε σημαντικούς τομείς της οικονομίας, τομείς όπως είναι για παράδειγμα ο ψηφιακός μετασχηματισμός των επιχειρήσεων, η τεχνολογική ανάπτυξη και ο εκσυγχρονισμός των επιχειρήσεων. Είναι η μετεξέλιξη των επιχειρήσεων, όπως για παράδειγμα, στα ξενοδοχεία από ένα επίπεδο σε ένα άλλο επίπεδο, ο αγροδιατροφικός τομέας, η αλιεία, η μεταποίηση των προϊόντων, η έρευνα και η επιχειρηματική εξωστρέφεια, η πράσινη οικονομία. Συνολικά, έχουν οριοθετηθεί και προσδιορισθεί δεκατρία θεματικά καθεστώτα και το θεωρώ θετικό, κυρίες και κύριοι συνάδελφοι, το γεγονός ότι σε αυτό εντάσσεται και η ενίσχυση τουριστικών επενδύσεων αλλά και η επένδυση που σχετίζεται με τον εναλλακτικό τουρισμό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου, κυρία Πρόεδρε, για ακόμη ενάμισι-δύο λεπτά, σας παρακαλώ.

Θεωρώ ότι η διόρθωση που έγινε με τη δυνατότητα ένταξης των ξενοδοχείων τριών αστέρων στο νέο αναπτυξιακό νόμο είναι όχι απλά μια θετική εξέλιξη, αλλά μια ανάγκη της αγοράς σε όλη την επικράτεια. Για ρωτήστε τον κ. Μπουκώρο στις Σποράδες τι γίνεται, στο βόρειο Αιγαίο, στο Ιόνιο; Εκτιμώ, όμως, κύριε Υπουργέ, ότι θα πρέπει να δείτε με ιδιαίτερη προσοχή και τις προτάσεις των ανθρώπων του τουρισμού αλλά και των συναδέλφων που έχουν καταθέσει και θα πρέπει να διευρύνουμε το πεδίο ένταξης τουριστικών επιχειρήσεων στο νέο αναπτυξιακό νόμο.

Η αναβάθμιση του τουριστικού μας προϊόντος περνάει μέσα από την ενίσχυση και τη βελτίωση της ποιότητας των υπηρεσιών σε ένα μεγάλο εύρος δραστηριοτήτων στον τομέα του τουρισμού. Και αναφέρομαι, για παράδειγμα, στα ενοικιαζόμενα δωμάτια, στα τουριστικά λεωφορεία, στα επαγγελματικά σκάφη αναψυχής και στις εγκαταστάσεις διαχείρισης και διαχείμασης και επισκευής τουριστικών σκαφών. Είναι ένα γεγονός το οποίο το γνωρίζετε, είστε άνθρωπος της αγοράς. Είμαι βέβαιος ότι θα έχετε διαπιστώσει τη χρησιμότητα αλλά και το κενό που υπάρχει και πιστεύω ότι θα το συμπεριλάβετε στις επιλέξιμες επιχειρησιακές δαπάνες. Δεν πρόκειται για μεμονωμένες περιπτώσεις, πρόκειται για ένα εύρος δραστηριοτήτων στον τουρισμό που έχει τεράστιο ποσοστό και συνεισφορά στο Ακαθάριστο Εγχώριο Προϊόν. Όλοι μας διαπιστώνουμε ότι αυτές οι μικρές επιχειρήσεις είναι πολύ σημαντικές σε ό,τι αφορά το ζωντανό δημιουργικό κομμάτι της οικονομίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, επιτρέψτε μου να κλείσω με δύο αναφορές. Η μείωση από τις 150.000 στις 100.000 του ελάχιστου ορίου επιλεξιμότητας του κόστους του επενδυτικού σχεδίου μιας πολύ μικρής επιχείρησης προκειμένου να ενταχθεί στον αναπτυξιακό νόμο, είναι ένα πολύ σημαντικό θετικό στοιχείο και μια σημαντική μεταρρύθμιση. Ιδιαίτερα σημαντικές είναι οι αλλαγές που γίνονται στις διαδικασίες υποβολής, αξιολόγησης και ελέγχου, κάτι που είχα θέσει και πριν από δύο χρόνια στον Υπουργό και νομίζω ότι το έχει συμπεριλάβει στο σχεδιασμό πλέον. Το γεγονός ότι προβλέπεται η αξιολόγηση εντός σαράντα πέντε ημερών από τη λήξη του καθεστώτος ή εντός τριάντα ημερών για τις περιπτώσεις της άμεσης αξιολόγησης τερματίζει το καθεστώς που υπήρχε και μια παθογένεια που αντιμετώπιζαν οι άνθρωποι της αγοράς, με αποτέλεσμα να μην μπορεί να βρει άκρη κανείς σε μια προοπτική ανάπτυξης της επιχείρησής του.

Η αξιοποίηση, τέλος, του Εθνικού Μητρώου Πιστοποιημένων Αξιολογητών και του Μητρώου Ορκωτών Λογιστών συμβάλλει στην επιτάχυνση του έργου αξιολόγησης, όπως επίσης και οι διευρυμένες και σαφώς καθορισμένες πηγές χρηματοδότησης των επενδυτικών σχεδίων του Ταμείου Δίκαιης Μετάβασης, οι κρατικές ενισχύσεις, το πρόγραμμα δημοσίων επενδύσεων, ώστε τα καθεστώτα ενίσχυσης να ενταχθούν στο ΕΣΠΑ και στο Ταμείο Ανάκαμψης και να χρηματοδοτηθούν.

Κυρία Πρόεδρε, σας ευχαριστώ και με αυτή την αναφορά μου ελπίζω οι συνάδελφοι που είχαν μέχρι τώρα αντιρρήσεις, μετά από τη συζήτηση θετικά να ψηφίσουν το νομοσχέδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο θα πάρει τώρα ο κ. Ακτύπης εκ μέρους της Νέας Δημοκρατίας και ακολουθεί ο κ. Κωνσταντινόπουλος.

Κύριε Ακτύπη, έχετε τον λόγο.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κυρία Πρόεδρε. Δεν το πιστεύω ότι τα κατάφερα!

Τελικά, εκείνο το οποίο νομίζω ότι πετύχαμε αυτές τις δύο μέρες είναι μάλλον κάποιοι να μη συζητούν για τον αναπτυξιακό νόμο και βέβαια αυτό φαίνεται ότι ήταν εις γνώσιν τους, όταν ξεκινούσαν αυτή την αντιπαράθεση χθες, να τοποθετούμαστε πάνω σε ένα θέμα το οποίο ήταν πραγματικά άσχημο για το Κοινοβούλιο και να μην μπορέσουμε να πούμε τις απόψεις μας, όσον αφορά τον αναπτυξιακό νόμο. Αυτοί οι οποίοι δεν έχουν τελικά προτάσεις για να καταθέσουν, κατέφυγαν σε άλλες μεθόδους, απ’ ό,τι φάνηκε από τη χθεσινή ημέρα.

Το κυριότερο, όμως, που έχω να πω γι’ αυτό είναι ότι το γεγονός πως δεν γίνονται αποδεκτές οι αποφάσεις της δικαιοσύνης, το τελευταίο δηλαδή καταφύγιο των πολιτών για δικαίωση, είναι ό,τι χειρότερο μπορεί να υπάρξει.

Ο νέος αναπτυξιακός νόμος συνιστά ένα νέο σύγχρονο και αποτελεσματικό θεσμικό εργαλείο για τη συνολική και δυναμική ανάπτυξη της ελληνικής οικονομίας. Πρόκειται για ένα πλέγμα διατάξεων στο οποίο αποτυπώνεται η ουσία των στρατηγικών σχεδίων ανάπτυξης, δηλαδή της έκθεσης της επιτροπής Πισσαρίδη του «Ελλάδα 2.0», ένας νόμος που ανταποκρίνεται στις σύγχρονες απαιτήσεις του διεθνούς επιχειρηματικού γίγνεσθαι, που εκφράζει τον ιδεολογικό προσανατολισμό της Κυβέρνησης αυτής, που καλύπτει τις ανάγκες και τις απαιτήσεις του μετασχηματισμού της ελληνικής κοινωνίας.

Κυρίες και κύριοι συνάδελφοι, η κριτική που ασκείται με τρόπο εμμονικό από την Αξιωματική Αντιπολίτευση αναλώνεται στο σαθρό και πάντα ψευδές επιχείρημα πως το νομοσχέδιο αυτό, ο νέος αναπτυξιακός νόμος, αφορά τους λίγους και όχι τους πολλούς. Για μία ακόμα φορά, ο ΣΥΡΙΖΑ επιδιώκει να ασκήσει αντιπολίτευση πάνω σε ψέματα. Αν τελικά το είχατε διαβάσει, θα βλέπατε ότι είναι για τους πολλούς. Φυσικά, και ωφελεί και στηρίζει κυρίως τους μικρούς και μεσαίους επιχειρηματίες, αφού τα επενδυτικά σχέδια ξεκινούν από το ποσό των 100.000 ευρώ.

Στο σημείο αυτό δεν μπορώ να μην τονίσω τη σημασία της ένταξης των ξενοδοχείο τριών αστέρων στον νόμο, κάτι που αποτέλεσε αίτημα των τουριστικών περιοχών του τόπου μας, άρθρο 87, υπαγόμενα στα επενδυτικά σχέδια.

Κυρίες και κύριοι συνάδελφοι, η Νέα Δημοκρατία απέδειξε ότι στηρίζει τη μεσαία τάξη, που εσείς την εξαθλιώσατε μέχρι εξαφάνισης, αφού ήταν στρατηγική σας επιλογή, όπως παραδέχθηκε ο κ. Τσακαλώτος.

Άλλωστε, κυρίες και κύριοι συνάδελφοι, του ΣΥΡΙΖΑ η Κυβέρνηση της Νέας Δημοκρατίας είναι η κυβέρνηση που μέσα σε δυόμισι χρόνια εισήγαγε παρεμβάσεις σημαντικές και πολλές για τη στήριξη της μεσαίας τάξης. Για την οικονομία του χρόνου δεν θα τις αναφέρω, αφού αναφέρθηκαν αρκετές φορές το προηγούμενο τριήμερο.

Ακόμα, έρχεται να μας πει ο ΣΥΡΙΖΑ πως το νομοσχέδιο αυτό είναι συγκεντρωτικό. Προφανώς και αυτό αποτελεί ένα άστοχο και κενό περιεχομένου αντιπολιτευτικό σχόλιο. Πρόκειται για ένα νομοσχέδιο το οποίο, κατά κύριο λόγο, αφορά την περιφέρεια η οποία και ενισχύεται με κάθε τρόπο.

Με τον αναπτυξιακό νόμο που έχουμε στα χέρια μας η Κυβέρνηση στοχεύει μεταξύ άλλων και στη σημαντική αύξηση των επενδύσεων στη χώρα μας. Πιστεύουμε, άλλωστε, πως με βάση το πώς διαμορφώνεται η οικονομία μας σήμερα, οι επενδύσεις είναι ίσως ο μόνος τρόπος δημιουργίας νέου πλούτου και πολλών καλοπληρωμένων θέσεων εργασίας. Γι’ αυτό η Κυβέρνηση της Νέας Δημοκρατίας επαναπροσδιορίζει την επενδυτική πολιτική της προκειμένου να προσελκύσει επενδύσεις στοχευμένες, οι οποίες θα έχουν πολλαπλά οφέλη για την ελληνική κοινωνία και οικονομία. Δεν είναι άλλωστε τυχαίο πως οι νευραλγικές παρεμβάσεις της Κυβέρνησης αυτής έχουν ήδη αποδώσει τα μέγιστα, αφού η χώρα μας αναβαθμίζεται συνεχώς από τους διεθνείς οίκους αξιολόγησης, ενώ παγκόσμιοι κολοσσοί όπως η «MICROSOFT», η «AMAZON», η «PFIZER», η «CISCO» και όπως όλα δείχνουν ο παγκόσμιος χρηματοπιστωτικός κολοσσός «JP MORGAN» επενδύουν στην Ελλάδα, δίνοντας ψήφο εμπιστοσύνης προς τη χώρα και την οικονομία μας. Μάλιστα, σύμφωνα με επίσημα στοιχεία σε ό,τι αφορά τις επενδύσεις, στη χώρα παρατηρείται η δεύτερη μεγαλύτερη αύξηση στην Ευρωζώνη.

Όλα αυτά, κυρίες και κύριοι συνάδελφοι, αποδεικνύουν με τον πλέον σαφή και κατηγορηματικό τρόπο πως η σημερινή Κυβέρνηση έχει ορθό, εμπεριστατωμένο, ουσιαστικό σχέδιο, ενώ παράλληλα διαθέτει και όλα τα απαραίτητα εργαλεία για να το εφαρμόσει.

Εσείς απ’ ό,τι φαίνεται δεν είχατε σχέδιο για την χώρα, ούτε αρχή ούτε τέλος. Το χειρότερο, όμως, που συμβαίνει με εσάς είναι ότι θέλετε να ξανακυβερνήσετε τη χώρα. Μας το είπατε και προχθές, να φύγουμε εμείς, να έρθετε εσείς. Δεν μας είπατε, όμως, τι πρόγραμμα έχετε. Ούτε σχέδιο είχατε ούτε όραμα για τον τόπο.

Η Νέα Δημοκρατία κατάφερε να φέρει τη χώρα μας στο προσκήνιο αυτή τη φορά ως ένα παράδειγμα προς μίμηση και όχι προς αποφυγή. Ανακτήσαμε την εμπιστοσύνη των εταίρων μας και των διεθνών αγορών και επενδυτών μα πάνω απ’ όλα αποκαταστήσαμε την υπερηφάνεια των συμπολιτών μας η οποία επί ΣΥΡΙΖΑ είχε ξεκάθαρα απολεσθεί.

Μάλιστα -και αυτό είναι σημαντικό να ακουστεί για μία ακόμα φορά- η Ελλάδα βρέθηκε στην υψηλότερη θέση οικονομικής εμπιστοσύνης που έχει να βρεθεί από τον Δεκέμβριο του 2000, πριν από είκοσι δύο χρόνια δηλαδή. Αλήθεια, εσείς εκεί οι συνάδελφοι στην Αντιπολίτευση, ποιους δείκτες κοιτάτε για να δείτε την πορεία της χώρας; Για να δούμε, όμως, τι ακριβώς παραδώσατε όταν εσείς φύγατε. Παραδώσατε ιδιωτικό χρέος που ξεπέρασε το ετήσιο ΑΕΠ, χρέος δημοσίου προς ιδιώτες πάνω από 2 δισεκατομμύρια και πλήρη επενδυτική άπνοια, το συνολικό ποσό των ληξιπρόθεσμων οφειλών των νοικοκυριών και των επιχειρήσεων προς το δημόσιο ξεπέρασε στο τέλος του 2018 το ποσό των 190 δισεκατομμυρίων ευρώ. Η κυβέρνηση Τσίπρα παρέλαβε το δημόσιο χρέος προς ιδιώτες στα 3,8 δισεκατομμύρια, ενώ κατά τη διάρκεια της θητείας του έλαβε από τους δανειστές 6 δισεκατομμύρια, ώστε να το αποπληρώσει. Κι όμως, φεύγοντας παραδώσατε τα χρέη του δημοσίου προς τους ιδιώτες να ξεπερνούν τα 2,1 δισεκατομμύρια. Οι αριθμοί μιλούν από μόνοι τους!

Επί των ημερών σας υπήρξε επενδυτική άπνοια, σε μια χώρα που χρειαζόταν επενδύσεις. Εσείς, όμως, τι κάνατε; Θυμόσαστε τι κάνατε ή δεν θυμάστε; Πήρατε απόφαση να μειώσετε το Πρόγραμμα Δημοσίων Επενδύσεων, ώστε να αναπτύξετε την επιδοματική σας πολιτική, γιατί βλέπατε μπροστά τις κάλπες οι οποίες έρχονταν τον Μάιο. Η προσέλκυση άμεσων ξένων επενδύσεων, που ήταν το φιλί ζωής για την ελληνική οικονομία, δεν ήρθαν ποτέ, αλλά ούτε και εξαγωγικός προσανατολισμός της παραγωγής υπήρχε. Δύο δείκτες που κατά γενική ομολογία είναι οι πιο σημαντικοί για βιώσιμη οικονομική ανάπτυξη και καλά αμειβόμενες θέσεις εργασίας.

Κλείνοντας, θα σας έλεγα, αγαπητοί συνάδελφοι, ότι η Ελλάδα πλήρωσε 100 δισεκατομμύρια για να εκπαιδευτείτε σε βασικά μαθήματα διακυβέρνησης της χώρας. Αυτό, όμως, που μας στεναχωρεί είναι ότι παρά το ακριβό κόστος των μαθημάτων, τίποτα δεν μάθατε. Σίγουρο είναι ότι η πιο εύκολη θητεία στη Βουλή είναι να λες συνέχεια «όχι» σε όλα.

Μετά από όλα αυτά, νομίζω ότι δεν μπορείτε να ξανακυβερνήσετε. Ένα μόνο μπορώ να πω. «Το γαρ πολύ της θλίψεως γεννά παραφροσύνη»

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Το λόγο τώρα έχει εκ μέρους του ΚΙΝΑΛ ο Αντιπρόεδρος της Βουλής, ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** «Έλα με τσίγκινο σώβρακο», ακούστηκε στη Βουλή, φράση που αναπαράγει σεξιστικά στερεότυπα και μια κουλτούρα που ευνοεί το φαινόμενο του βιασμού.

Πώς γίνεται να βάζετε στο στόμα σας τέτοιες λέξεις για τις γυναίκες που δεν φορούσαν τσίγκινα εσώρουχα για να τις προστατέψουν και βιάστηκαν από κάποιους νταήδες; Είναι μαγκιά ή νταηλίκι να λέγονται αυτά; Λέγονται ως πλάκα; Αυτό είναι το ήθος της Αριστεράς;

Κυρίες και κύριοι συνάδελφοι, εμείς δεν έχουμε ανάγκη να βάζουμε μέτρο για ίσες αποστάσεις. Εμείς τοποθετούμαστε με βάση τις αρχές, τις αξίες και την ιδεολογία μας. Και ο κ. Γεωργιάδης που δεν είναι εδώ ως Βουλευτής του ΛΑΟΣ πράγματι –χαίρομαι που ήρθατε- είπε τα συγκεκριμένα. Ξέχασε, όμως, να πει ότι εκείνον τον καιρό ο ΣΥΡΙΖΑ και η Νέα Δημοκρατία διαδήλωναν ως αντιμνημονιακοί στο Σύνταγμα.

Κυρίες και κύριοι συνάδελφοι, αναρωτιέμαι αν ισχύει το επιχείρημα των συναδέλφων της Νέας Δημοκρατίας που στην πρόταση μομφής έλεγαν ότι ο ΣΥΡΙΖΑ όλα αυτά τα κάνει γιατί μπορεί να είναι τρίτο κόμμα. Ή μήπως άλλαξαν γνώμη;

Αν δείτε τη χθεσινή δημοσκόπηση, που είναι πολύ καλύτερη -για όσους ξέρουν να διαβάζουν- για το Κίνημα Αλλαγής από όλες τις προηγούμενες και από αυτές που καταγγέλθηκαν, βρίσκεται η απάντηση. Το ΠΑΣΟΚ παίρνει 3,5% από τη Νέα Δημοκρατία, 3,1% παίρνει από τον ΣΥΡΙΖΑ.

Άρα μειώνονται οι πιθανότητες αυτοδυναμίας της Νέας Δημοκρατίας και ο ΣΥΡΙΖΑ, βέβαια, τώρα που βλέπει τα ποσοστά του να πέφτουν, άρχισε τις αγάπες. Σου λέει: Και τι άλλο να πω εγώ; Το μόνο που μπορώ ως επιχείρημα είναι να φτιάξω μέτωπο με το ΠΑΣΟΚ που «κατέστρεψε τη χώρα», με το ΠΑΣΟΚ που «έχει πολιτικούς ομοίους του Πινοσέτ». Μην ψάχνετε Καμμένο σε εμάς.

Κυρίες και κύριοι συνάδελφοι, αυτά που συμβαίνουν τις τελευταίες ημέρες στη Βουλή είναι όλα στημένα, η απαγόρευση της συνεδρίασης της Κοινοβουλευτικής Ομάδας με τη σιωπηρή αποδοχή από τον ΣΥΡΙΖΑ. Αγχώθηκε ο κύριος Πρόεδρος της Βουλής μήπως την ώρα που συνεδριάζουμε μειώσει τον κόσμο στην Ολομέλεια. Λες και η Ολομέλεια είχε –σε κάποια στιγμή- εκτός από την ομιλία των πολιτικών Αρχηγών πάνω από οκτώ άτομα.

Αναρωτιέμαι, κύριοι συνάδελφοι της Νέας Δημοκρατίας, χθες διεκόπη η συνεδρίαση γιατί ήταν εκτός θέματος ο κ. Πολάκης και σήμερα με απόφαση του κ. Τασούλα –μάλλον συμφώνησε με τον ΣΥΡΙΖΑ- συνεχίσαμε εκτός θέματος, με τον κ. Πολάκη, τον κ. Γεωργιάδη και δώσαμε και παράταση στο σόου.

Αναρωτιέμαι, συνάδελφοι του ΣΥΡΙΖΑ, δεν έπρεπε να κάνετε πρόταση μομφής στον Πρόεδρο της Βουλής που αφαίρεσε τον λόγο από έναν συνάδελφό σας Βουλευτή; Βεβαίως και θα ήταν πιο σημαντική αυτή η πρόταση μομφής από την πρόταση μομφής που καταθέσατε και κατέληξε σε «πρόταση μομφής Φουρθιώτη». Τίποτα όμως! Συνεργασία! Όλα στημένα! Τη βολεύει τη Νέα Δημοκρατία να έχει αντίπαλο τον ΣΥΡΙΖΑ.

Ο Πρωθυπουργός είπε ότι δεν έχουμε προτάσεις και δεν τις ακούει. Σήμερα που είχαμε προτάσεις από τον κ. Πάνα και μας ζήτησε ο κ. Σενετάκης να ψηφίσουμε, κατέθεσε δέκα προτάσεις ο κ. Πάνας. Πού να τις ακούσουμε, κύριε Σενετάκη; Τη διαλύσατε τη διαδικασία. Δεν πειράζει όμως. Αν δεν τις υιοθετήσετε δεν το ψηφίζουμε.

Κυρίες και κύριοι συνάδελφοι, καταφέρατε σε μια δύσκολη οικονομική περίοδο, Νέα Δημοκρατία και ΣΥΡΙΖΑ, να ρίξετε όλες τις ευθύνες και το ανάθεμα στο ΠΑΣΟΚ.

Τα τελευταία χρόνια μας συμπονούσατε για τα μικρά μας ποσοστά αμφότεροι. Χαιρόσασταν να είμαστε διασπασμένοι και μας χαϊδεύατε ως μικρό κόμμα, ακίνδυνο για τον δικομματισμό, που ο κ. Μητσοτάκης πάντα κερδίζει τον κ. Τσίπρα. Και τώρα σας χαλάσαμε το αφήγημα.

Μας συγκινεί το ενδιαφέρον, κύριε Γεωργιάδη. Είστε ψυχούλες, που κάνατε όλα αυτά, ώστε να δώσετε τη δυνατότητα στον κ. Ανδρουλάκη να μιλήσει για τον κ. Βενιζέλο. Έχω τόσα αποσπάσματα για το τι έχει πει ως Υπουργός Οικονομικών για τον κ. Βενιζέλο η Νέα Δημοκρατία και ο ΣΥΡΙΖΑ. Μάλλον έχετε χάσει την αίσθηση του μέτρου.

Σας απάντησε ο κ. Βενιζέλος, αλλά πάλι δεν πειστήκατε. Κατανοούμε ότι η δήλωση του Κοινοβουλευτικού μας Εκπροσώπου δεν ικανοποίησε την Κυβέρνηση. Πρέπει να ξέρετε ότι ικανοποίησε αυτούς που έπρεπε. Να είστε σίγουροι για αυτό και το ξέρετε όλοι στην Κυβέρνηση.

Η σκευωρία «NOVARTIS», κύριε Γεωργιάδη, γιατί ήμασταν εδώ όλοι, απαντήθηκε με καθαρό τρόπο από την Κοινοβουλευτική Ομάδα του ΠΑΣΟΚ και θα το θυμάστε.

Τότε, κύριε Γεωργιάδη, η Νέα Δημοκρατία αποχώρησε από την ψηφοφορία και θέλω να σας πω ότι, επειδή σήμερα κάνατε μαθήματα κομματικού πατριωτισμού, ο Σαλμάς -αποχωρήσατε γιατί δεν θέλατε να δείτε τις απώλειες για τον κ. Σαλμά- τότε έλεγε -για μένα όχι για τους δικούς του λόγους, εμείς ποτέ δεν βγήκαμε να υπερασπιστούμε την άποψη του κ. Σαλμά, την υπερασπιζόταν ο κ. Πολάκης, όχι εμείς, ποτέ- ότι αυξήσατε τη δαπάνη του φαρμάκου και έδινε επιχειρήματα σε αυτούς που έστηναν τη σκευωρία. Εμείς τότε καθίσαμε εδώ και ψηφίσαμε «ναι».

Καταθέτω στα Πρακτικά όλα αυτά. Άρα δεν είμαστε λωτοφάγοι.

(Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου της Βουλής)

Τελειώνω, κυρία Πρόεδρε. Ο κάθε άνθρωπος έχει τα δικά του κριτήρια για να είναι περήφανος ή όχι για την πολιτική του διαδρομή. Προσωπικά όσοι μείναμε στην παράταξη στο 44% και στο 4% και πάλι στο 44% νιώθουμε περήφανοι, γιατί δεν ανταλλάξαμε τις αρχές και τις αξίες μας με υπουργικές και βουλευτικές καρέκλες. Είμαστε εδώ σήμερα για να κοιτάξουμε τον κόσμο στα μάτια, να του μιλήσουμε για την ηθική της πολιτικής, τη σοσιαλδημοκρατική μας πρόταση.

Δεν μας αφορά το σήμερα της Νέας Δημοκρατίας ούτε το χθες του ΣΥΡΙΖΑ. Μιλάμε για το αύριο. Θα κερδίσουμε.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε συνάδελφε.

Τον λόγο έχει ο Υπουργός Ανάπτυξης και Επενδύσεων.

Κύριε Υπουργέ, είναι η κεντρική σας ομιλία;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μόνο για τις τροπολογίες, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Απαντήστε και στον κ. Κωνσταντινόπουλο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κυρία Πρόεδρε.

Κύριε Κωνσταντινόπουλε, ωραία πήγατε να προσπεράσετε το περί εξίσωσης δικής μου με τον Πολάκη με την πρώτη φάση του 2010 και τη Νέα Δημοκρατία. Όμως εγώ μίλησα για τον Άδωνι Γεωργιάδη και τον Παύλο Πολάκη.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Μάλλον δεν ακούσατε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα θα έπρεπε εσείς ειδικά που ήσασταν εδώ να κάνετε μια πολύ καθαρή εξήγηση και δεν την κάνατε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Δεν ακούσατε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όσον αφορά τις δηλώσεις μας για τον Υπουργό Οικονομικών Βενιζέλο, θέλω να σας υπενθυμίσω ότι ήταν Αντιπρόεδρός μας στην κυβέρνηση Σαμαρά - Βενιζέλου. Άρα δεν περιμένουμε από εσάς να μας πείτε.

Τείνω να πιστέψω, κύριε Κωνσταντινόπουλε, ότι εμείς τιμούμε την πολιτική παρακαταθήκη του Βαγγέλη Βενιζέλου περισσότερο από εσάς. Επίσης για να το λέμε και όλο, το κάνουμε γιατί το αξίζει. Ο Βενιζέλος να ξέρετε ήταν ένας από τους ανθρώπους που έπαιξε ρόλο στο να μείνει η Ελλάδα στο ευρώ σε μια πολύ κρίσιμη περίοδο.

Τώρα αν τον έχει ξεχάσει το ΚΙΝΑΛ και δεν λέτε μια κουβέντα για τη «NOVARTIS», αυτά βρείτε τα μεταξύ σας, γιατί ακόμα από το μεσημέρι που μίλησα, κυρίες και κύριοι συνάδελφοι, ο κ. Ανδρουλάκης για τη «NOVARTIS» δεν έχει μιλήσει. Είναι απαγορευμένη λέξη για τον Ανδρουλάκη, όπως προφανώς το οτιδήποτε μπορεί να του προκαλέσει φθορά. Αποφάσισε να ανεβάσει τα ποσοστά του υποδυόμενος αυτό που πάει με όλα. Όμως αυτό έχει ημερομηνία λήξης.

Πάμε, λοιπόν, τώρα στις τροπολογίες και ειδικά στη με γενικό αριθμό 1201 και ειδικό 116. Είναι όλες τεχνικού χαρακτήρα τροπολογίες, για αποζημιώσεις για τη ΔΙΜΕΑ, για τις υπερωρίες κ.λπ., αλλά σε αυτήν, στο άρθρο 5, αυτό που έχει πολιτικό ενδιαφέρον είναι ότι η επέκταση της παραχώρησης κατά χρήση του γηπέδου ποδοσφαίρου του τομέα Α΄ της περιοχής ανάπλασης 2 στον Βοτανικό, δηλαδή του γηπέδου του Παναθηναϊκού, για να το πω πολύ απλά, από τα δεκαπέντε χρόνια το πηγαίνουμε στα σαράντα εννιά χρόνια, όπως είχαμε υποσχεθεί στον Ερασιτέχνη, έτσι να κλείσει συμφωνία μεταξύ του δήμου, του Ερασιτέχνη και του κράτους για να προχωρήσουμε στη διαδικασία της ενάρξεως του διαγωνισμού για τη διπλή ανάπλαση στον Βοτανικό και τη δημιουργία του νέου γηπέδου του Παναθηναϊκού.

Θα ήθελα σε αυτό να έχουμε την υποστήριξη όλων των κομμάτων της Βουλής για να στείλουμε και ένα μήνυμα ότι όλοι συμφωνούμε να γίνει, επιτέλους, ένα έργο, το οποίο έχει ξεκινήσει εδώ και πολλά χρόνια.

Είχε σταματήσει για διάφορους λόγους. Τώρα βρήκαμε την ευκαιρία -θέλω να είμαι σαφής σε αυτό- λόγω του Ταμείου Ανάκαμψης, γιατί έχουμε κάνει συνδυασμό για να ξέρετε και γιατί ήθελα να είναι σαφές το μήνυμα. Το γήπεδο θα γίνει, η διπλή ανάπλαση θα γίνει, και ο λόγος που θα γίνει το χρηματοδοτούμε από δύο πηγές, από το Πρόγραμμα Δημοσίων Επενδύσεων το γήπεδο και από το Ταμείο Ανάκαμψης όλα τα συνοδά έργα του περιβάλλοντος χώρου.

Και έτσι κατ’ αυτόν τον τρόπο η χρηματοδότηση για πρώτη φορά είναι απολύτως εξασφαλισμένη. Με την τροπολογία που περνάμε η συμφωνία του Ερασιτέχνη είναι εξασφαλισμένη. Αυτομάτως ξεκινάμε τη διαδικασία των διαγωνισμών. Είναι έτοιμος και ο Δήμος Αθηναίων να προχωρήσει στον διαγωνισμό για την κατασκευή της διπλής ανάπλασης και ξεκινάει με την υπερψήφισή μας σήμερα το μεγαλύτερο έργο αστικής ανάπλασης στην Αθήνα, στον αστικό ιστό, η δημιουργία, δηλαδή, του πάρκου της Λεωφόρου Αλεξάνδρας, του γηπέδου του Παναθηναϊκού και όλων των υπολοίπων έργων εκεί.

(Χειροκροτήματα από την πτέρυγα της Νέας Δημοκρατίας)

Αυτή είναι η τροπολογία με γενικό αριθμό 1201 και ειδικό 116. Το λέω για όσα τυχόν κόμματα θέλουν να την υπερψηφίσουν.

Η με γενικό αριθμό 1205 και ειδικό 120 είναι η συμπερίληψη των ατομικών επιχειρήσεων που είχαμε πει στον αναπτυξιακό νόμο, είναι η δυνατότητα σύναψης συμβάσεων με εξωτερικούς χρηματοδοτικούς και επιστημονικούς συμβούλους για την ΕΑΒ και την εξυγίανσή της, για τα ναυπηγεία η παράταση και υπάρχουν και άλλες ρυθμίσεις τεχνικού χαρακτήρα σε αυτήν.

Η με γενικό αριθμό 1203 και ειδικό 118 αφορά αρμοδιότητες της Διεύθυνσης Στρατηγικού Σχεδιασμού και Συντονισμού Χρηματοδοτικής Ειδικής Υπηρεσίας Δίκαιης Μετάβασης (ΔΑΜ). Είναι πάλι τεχνικού χαρακτήρα. Έχει σχέση με τις προθεσμίες και το πώς θα λειτουργήσει η δίκαιη μετάβαση.

Και η τροπολογία με γενικό αριθμό 1204 και ειδικό 119 είναι του Υπουργείου Ψηφιακής Πολιτικής για την ψηφιακή μέριμνα κ.λπ. για την εκπαίδευση και του Υπουργείου Παιδείας.

Και αυτή για την οποία μίλησε προηγουμένως ο κ. Μηταράκης του Υπουργείου Μετανάστευσης και Ασύλου είναι η με ειδικό αριθμό 1202 και ειδικό 117.

Επαναλαμβάνω, κυρία Πρόεδρε, μόνο τους αριθμούς για τα Πρακτικά και κατέρχομαι του Βήματος.

Γίνονται, λοιπόν, δεκτές η με γενικό άρθρο 1201 και ειδικό 116 -αυτή είναι που έχει τη διπλή ανάπλαση μέσα στο άρθρο 5-, η με γενικό αριθμό 1205 και ειδικό 120, η με γενικό αριθμό 1203 και ειδικό 118, η με γενικό αριθμό 1204 και ειδικό 119 και η με γενικό αριθμό 1202 και ειδικό 117.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κύριε Υπουργέ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Σοφία Σακοράφα):** Ναι, κύριε συνάδελφε. Ερώτηση θέλετε να κάνετε; Παρακαλώ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Υπουργέ, μία ερώτηση παρακαλώ θέλω να σας κάνω επί των τροπολογιών που προαναφέρθησαν.

Όσον αφορά τη σημαντική τροπολογία που αναφέρεστε με τα έξι τον αριθμό άρθρα αναφορικά με το εγχείρημα της διπλής αναπλάσεως στον χώρο του Βοτανικού, που γνωρίζουμε ότι υπάρχει και η σύμφωνη γνώμη του Δήμου Αθηναίων και, μάλιστα, με μια ευρύτερη πλειοψηφία στο δημοτικό συμβούλιο, το ζήτημα είναι το εξής, μια παρατήρηση σε καθαρά νομοτεχνικό επίπεδο:

Η εν λόγω τροπολογία διέπεται από έξι διακριτά άρθρα, πέντε εξ αυτών λίαν ετερόκλητα. Δηλαδή έχουμε πάλι μέσα το θέμα της ΔΙΜΕΑ, το μισθολογικό σκέλος που αντιλαμβανόμαστε τη λογική, έχετε μέσα το ζήτημα των leasing, που ανατρέπει όλο το status quo εδώ και τριάντα χρόνια στην ελληνική οικονομία, γιατί γνωρίζουμε ότι τα Νομικά Πρόσωπα Ιδιωτικού Δικαίου είχαν το αναφαίρετο αυτό δικαίωμα και τώρα λίγο αλλάζει η ισορροπία. Πρέπει να δούμε και τη δημοσιονομική του επίπτωση. Και σε όλα αυτά έχουμε, βέβαια, τον πρωτογενή τομέα, μια θετική διάταξη. Ο τομεάρχης μας, άλλωστε, έχει κάνει μια ανάλυση επ’ αυτού.

Εμείς απλά σας λέμε εκ προοιμίου ότι λόγω της εμβληματικής αυτής προσπάθειας που καταβάλλεται γύρω από το ζήτημα της διπλής ανάπλασης είμαστε θετικοί στην τροπολογία. Θα αποφανθούμε και αύριο την ψήφιση. Απλά καλό θα ήταν -το λέμε για πολλοστή φορά- και καλοπροαίρετα, καλή τη πίστει, αφού δεν υπάρχει κάποιο ζήτημα, κάποια σκιά, ούτε ώστε να συμπράξουν σε μία τροπολογία τόσα πολλά άρθρα, καλό είναι να έχει μια διακριτή οντότητα και να αποδεχθεί και το πολιτικό σκέλος που νομίζω ότι όλες οι πολιτικές δυνάμεις συνηγορούν προς αυτή την κατεύθυνση. Εννοώ το μεγάλο διακύβευμα. Και σας μιλώ και σαν μηχανικός της διπλής ανάπλασης. Προσέξτε. Μην το περάσετε αβρόχοις ποσίν όσον αφορά τη διαδικασία. Είναι πολύπλοκη, πολυσχιδής και πρέπει να υπάρχει σοβαρή προσέγγιση από τη δημοτική αρχή και από το κυβερνητικό επιτελείο. Γιατί η διπλή ανάπλαση όταν μιλάμε για πολεοδομικές αντιπαροχικού χαρακτήρα συνθήκες είναι εξαιρετικά δύσκολη. Το παρακολουθούμε στενά να ξέρετε. Είναι κάτι που ενδιαφέρει τη δημόσια σφαίρα και σας κρούω τον κώδωνα για τις ενέργειες που πρέπει να γίνουν για να επιταχυνθεί η διαδικασία. Να μην είμαστε του χρόνου τέτοια εποχή εδώ και να μην έχει υπάρξει καμμία ουσιαστική πρόοδος.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε συνάδελφε, θέλω να είμαστε όλοι πολύ άνετοι με αυτό και ξέρω ότι τη διπλή ανάπλαση την έχει ψηφίσει και ο κ Ηλιόπουλος στον δήμο. Δεν είναι θέμα δικό μου. Είναι όλων. Το συγκεκριμένο σώμα τροπολογιών δεν έχουν πολιτική σύγκρουση. Να σας τις πω μια-μία.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Θα μπορούσε να είναι από μόνη της εμβληματική.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εντάξει. Αλλά ξέρετε, Βουλή είμαστε. Νομοτεχνικά πρέπει να προχωράμε και λίγο.

Η πρώτη που είπατε για το leasing είναι βασικό αίτημα της αγοράς από την πρώτη μέρα που είμαι στο Υπουργείο. Δεν υπάρχει ένας που να διαφωνεί. Αυτό που κάνουμε δίνει το δικαίωμα και στους ιδιώτες να κάνουν leasing ενώ τώρα μπορούν να κάνουν μόνο οι εταιρείες.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Να εκτιμηθεί το δημοσιονομικό κόστος που θα παραχθεί.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν είναι δημόσιο το χρήμα αυτό. Είναι η δυνατότητα να κάνει κάποιος ιδιώτης leasing, όχι, δηλαδή, αναγκαστικά εταιρεία. Είναι κάτι που μας το ζητούσαν. Είμαι βέβαιος ότι αν είχατε μείνει στην εξουσία μέχρι τώρα θα το είχατε ψηφίσει.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** … (δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εντάξει. Τι να πω; Μπορεί. Θέλω να πω ότι δεν υπάρχει στην αγορά ένας που να μην το θέλει. Είναι το πιο κοινό τους αίτημα.

Η αποζημίωση της ΔΙΜΕΑ είναι για τους ελέγχους που κάνουν τους δίνουμε κάποιες υπερωρίες. Και λόγω COVID, δεν σας κρύβω. Εντάξει. Οι άνθρωποι αυτοί δουλεύουν Πρωτοχρονιά, Χριστούγεννα, βράδια. Το να πάρουν και ένα επιπλέον επίδομα δεν νομίζω ότι είναι αυτός λόγος να μην ψηφίσετε.

Η λειτουργία γενικών αποθηκών είναι νομοτεχνική τροπολογία. Δεν αλλάζει κάτι στον υπάρχοντα νόμο. Αυτό μπορεί και να μην χρειαζόταν. Αλλά επειδή είναι μια μεγάλη επένδυση της Εθνικής Τραπέζης, που από αυτό μπορεί να κριθεί στο διοικητικό της συμβούλιο αν γίνεται ή δεν γίνεται, μας είπαν να το διευκρινίσουμε. Το διευκρινίζουμε. Δεν έχει πολιτικό διακύβευμα αυτό.

Οι πωλητές για τις βραχυχρόνιες αγορές ήταν κάτι που είχαμε ξεχάσει στο νομοσχέδιο των λαϊκών αγορών. Είχαμε συμφωνήσει όλοι για το πώς θα γίνει και το φέραμε εδώ για να μην μένει εκκρεμότητα γιατί τώρα ξεκινάει η λειτουργία του νόμου των λαϊκών αγορών. Το άλλο είναι του νόμου για τη διπλή ανάπλαση.

Δεν έχει δηλαδή, το συγκεκριμένο σώμα κάτι που να σε φέρει σε δύσκολη θέση για να το ψηφίσεις. Αυτό εννοώ. Και επίτηδες το κάναμε έτσι ώστε να είναι εύκολο για κάποιον που θέλει να υποστηρίξει τη διπλή ανάπλαση να μην έχει κάποιο πολιτικό ζήτημα από κάποιο άλλο άρθρο. Αυτή ήταν η λογική.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Σας ευχαριστώ πολύ, κυρία Πρόεδρε.

Για την τροπολογία με γενικό αριθμό 1203 και ειδικό 118, στο άρθρο 1 διευκρινίζεται ότι η διαχειριστική αρχή θα είναι αποκλειστική της ειδικής υπηρεσίας για όλο το πρόγραμμα ΕΣΠΑ.

Στο άρθρο 2 επικουρείται η ειδική υπηρεσία από τη γενική διεύθυνση. Έγραφε «διεύθυνση» προηγουμένως. Διορθώθηκε αυτό.

Στις εμβληματικές επενδύσεις στρατηγικής σημασίας δεν είναι «στρατηγικής σημασίας» είναι «εξαιρετικής σημασίας» το διορθώνουμε με μια νομοτεχνική. Δεν υπάρχει όριο διότι έτσι το θέλει και το Ταμείο Ανάκαμψης. Να μην υπάρχει όριο εκεί. Πρόκειται για εμβληματικές επενδύσεις που έχουν κάποια ιδιαίτερα χαρακτηριστικά.

Στο άρθρο 4 πλέον ό,τι έχει σχέση με τη δίκαιη αναπτυξιακή μετάβαση έρχεται στη διυπουργική ΣΔΙΤ απευθείας για να περνάει κατά προτεραιότητα.

Το άρθρο 5 είναι μια συμπλήρωση του άρθρου 4 και το άρθρο 6 προστίθεται στην διυπουργική ΣΔΙΤ και ο Υπουργός Επικρατείας αρμόδιος για την επιχειρησιακή υποστήριξη του Πρωθυπουργού.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Δεν υπάρχει κάποια ερώτηση, κύριοι συνάδελφοι;

Οι Υπουργοί Οικονομικών Ανάπτυξης και Επενδύσεων, Εθνικής Άμυνας, Εργασίας και Κοινωνικών Υποθέσεων, Υγείας, Περιβάλλοντος και Ενέργειας Προστασίας του Πολίτη, Δικαιοσύνης, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Κλιματικής Κρίσης και Πολιτικής Προστασίας, Επικρατείας, καθώς και οι Αναπληρωτές Υπουργοί Οικονομικών και Ανάπτυξης και Επενδύσεων κατέθεσαν την 1-2-2022 σχέδιο νόμου: «Κύρωση της από 28.1.2022 Πράξης Νομοθετικού Περιεχομένου «Επείγουσες φορολογικές, τελωνειακές και συναφείς ρυθμίσεις, επείγουσες διατάξεις για διασφάλιση του δικαιώματος αποτελεσματικής δικαστικής προστασίας»».

Παραπέμπεται στην αρμόδια Διαρκή Επιτροπή.

Τον λόγο εκ μέρους της Νέας Δημοκρατίας έχει η κ. Σκόνδρα.

**ΑΣΗΜΙΝΑ ΣΚΟΝΔΡΑ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι. Μεγάλη αναταραχή, θαυμάσια κατάσταση, σύντροφοι του ΣΥΡΙΖΑ. Ο Μάο είναι εδώ και σας οδηγεί. Έχουν καταλάβει οι πάντες σε όλη την επικράτεια ότι το χθεσινό επεισόδιο ήταν προσχεδιασμένο και προμελετημένο. Λυπάμαι πραγματικά που κάποιοι δεν έχουν συναίσθηση πού βρίσκονται. Δεν σέβονται. Δεν ντρέπονται. Δεν τηρούν κανόνες και δεοντολογία. Δεν δικαιούνται να μιλούν για δημοκρατία αυτοί που με τις πράξεις και τα λόγια τους δείχνουν ότι ούτε την πιστεύουν, ούτε την υπηρετούν.

Αγαπητοί συνάδελφοι, η χώρα μας μετά τη μακροχρόνια οικονομική κρίση και τη χαμένη πενταετία διακυβέρνησης ΣΥΡΙΖΑ εισήλθε σε μια αναπτυξιακή τροχιά που σταθεροποιείται με ανοδικές τάσεις. Αυτό το επιβεβαιώνουν όλοι οι δείκτες. Προσελκύσουμε επενδύσεις, δημιουργούμε νέες θέσεις εργασίας και καλύτερες συνθήκες ζωής για όλους τους Έλληνες. Και εδώ θα είχατε δίκιο να κατηγορήσετε τον κ. Γεωργιάδη και τον κ. Παπαθανάση γιατί είναι δικά τους τα επιτεύγματα αυτά. Και σας συγχαίρω κύριοι Υπουργοί.

Ο νέος αναπτυξιακός νόμος που αντικαθιστά τον ν 4399/2016 έρχεται σε μια κομβική χρονική συγκυρία για τη χώρα, αφ’ ενός την οριστική ανάκαμψη από την κρίση της περασμένης δεκαετίας, αφ’ ετέρου την αντοχή που έδειξε στην πρόκληση της παγκόσμιας υγειονομικής πανδημίας. Ολόκληρος ο πλανήτης κλυδωνίζεται εδώ και δύο χρόνια από τις συνέπειες της πανδημίας. Μια κρίση που ξεκίνησε ως υγειονομική, παράλληλα στην πορεία δημιούργησε οικονομική κάμψη και τώρα έχει ως συνέπεια την πληθωριστική πίεση. Όλες οι οικονομίες βρίσκονται αντιμέτωπες με μεσοπρόθεσμες και μακροπρόθεσμες συνέπειες των περιορισμών και την αναστολή της παραγωγικής διαδικασίας των τελευταίων δύο ετών. Οι εθνικές οικονομίες είναι διασυνδεδεμένες και ως εκ τούτου αλληλεξαρτώμενες. Τις παγκόσμιες πληθωριστικές πιέσεις δεν μπορούμε να τις αποφύγουμε. Όπως και τις συνέπειες από τις παγκόσμιες αυξήσεις στις τιμές ενέργειας. Για τον λόγο αυτό η Κυβέρνηση Μητσοτάκη εξήγγειλε μέτρα οικονομικής στήριξης περίπου 2 δισεκατομμυρίων ώστε να ανακουφιστούν τα πιο αδύναμα κοινωνικά στρώματα και να μείνουν ζωντανές οι επιχειρήσεις. Φυσικά η στήριξη θα έχει ανάλογη διάρκεια με την επικράτηση του φαινομένου.

Κυρίες και κύριοι συνάδελφοι, στόχος μας είναι η ανάπτυξη του ελληνικού επιχειρείν. Όλα μαρτυρούν μια σταδιακή ανάπτυξη που σταθεροποιεί τη δυναμική της. Και αυτό έχει καταγραφεί ήδη από το δεύτερο εξάμηνο του 2021. Είμαστε προσηλωμένοι στη δημιουργία ενός φιλικού επενδυτικού περιβάλλοντος με την πλήρη απορρόφηση των διαθέσιμων κονδυλίων, τη διάθεση και προσεκτική κατανομή των κεφαλαίων. Δημιουργούμε προϋποθέσεις μιας μακροπρόθεσμης και αειφόρου ανάπτυξης.

Τα κίνητρα του νόμου αφορούν όλες τις ελληνικές επιχειρήσεις, μικρές, μεσαίες και μεγάλες. Οι βασικές αρχές που τον διέπουν είναι η διευκόλυνση της επιχειρηματικότητας, η προσέλκυση νέων σημαντικών επενδύσεων στην εγχώρια αγορά, η ταχύτητα στην αξιολόγηση των επενδυτικών φακέλων, ο σωστός έλεγχος των επενδυτικών σχεδίων και ο απεγκλωβισμός από τη γραφειοκρατία.

Ο αναπτυξιακός νόμος αντικατοπτρίζει τις ιδεολογικές αρχές μιας ελεύθερης αγοράς που προωθεί την αναπτυξιακή και οικονομική πολιτική μέσω του υγιούς ανταγωνισμού και της δυναμικής εξωστρέφειας. Αποβλέπει στη σύγκλιση της περιφέρειας με τα αστικά κέντρα και αυτό είναι πραγματικά σπουδαίο, δίκαιο και σωστό, γιατί έτσι ανατάσσεται ο παραγωγικός ιστός της χώρας.

Κυρίες και κύριοι συνάδελφοι, η στάση που τήρησαν τα κόμματα της Αντιπολίτευσης συνεχίζεται με τον μόνιμο αρνητισμό, πρακτική στην οποία αριστεύουν. Καταλήγω εκεί, διότι στο συγκεκριμένο σχέδιο νόμου δεν έχουν υπάρξει ουσιώδεις διαφωνίες και τεκμηριωμένα σημεία κριτικής.

Σε ποια ακριβώς σημεία διαφωνείτε, αγαπητοί συνάδελφοι; Στον ΣΥΡΙΖΑ ισχυρίζεστε γενικά και αόριστα ότι ευνοούνται οι μεγάλοι επιχειρηματικοί όμιλοι και σχεδόν καθόλου οι μικρομεσαίες επιχειρήσεις. Αυτό δεν ευσταθεί και το ξέρετε. Αντίθετα, μάλιστα, ο συγκεκριμένος αναπτυξιακός ευνοεί πολύ περισσότερο τις μικρές επιχειρήσεις προσφέροντας σημαντικά ποσά επιχορηγήσεων, ενώ δίνει πολύ μεγαλύτερη ρευστότητα από ό,τι προβλεπόταν στον αντίστοιχο νόμο Σταθάκη επί κυβερνήσεως ΣΥΡΙΖΑ, νόμο τον οποίον παρά ταύτα εμείς τότε τον υπερψηφίσαμε, διότι διαχρονικά είμαστε υπέρμαχοι της ανάπτυξης και πρέπει να στέλνονται θετικά μηνύματα στους επενδυτές από σύσσωμο τον πολιτικό κόσμο της χώρας.

Οι μεγάλες επιχειρήσεις στο νέο αυτό αναπτυξιακό νομοσχέδιο απολαμβάνουν στοχευμένες φοροαπαλλαγές, ώστε να δοθούν τα απαραίτητα κίνητρα για τη δραστηριοποίησή τους στην ελληνική αγορά και για περισσότερες επενδύσεις.

Αντίστοιχα, ανούσια θα χαρακτήριζα την κριτική του ΚΙΝΑΛ που ως βασικό επιχείρημα καταψήφισης αναφέρει το θέμα της αξιοποίησης από ιδιώτες, ξεχνώντας προφανώς ότι το 2014 επί συγκυβέρνησης Σαμαρά - Βενιζέλου το ίδιο το ΠΑΣΟΚ τότε είχε εισηγηθεί και είχε υπερψηφίσει την αξιολόγηση από τις τράπεζες, για να μην υπάρχουν καθυστερήσεις σε αναπτυξιακές χρηματοδοτήσεις. Ο νέος Αρχηγός σας δηλώνει ότι σκοπεύει να ασκήσει μια σοβαρή αντιπολίτευση. Ποια σοβαρότητα διαγράφει αυτή η μεταστροφή και ανακολουθία σας;

Κυρίες και κύριοι συνάδελφοι, το αν θα υπερψηφίσει ή όχι το νομοσχέδιο αυτό και το πώς θα αιτιολογήσει αυτή την επιλογή της η Αντιπολίτευση είναι εν τέλει δικό της θέμα. Η ουσία είναι πως η Ελλάδα θα μπορέσει τα επόμενα χρόνια να ισχυροποιήσει ακόμη περισσότερο τη θέση της προσφέροντας μεγαλύτερη ευημερία στους πολίτες της.

Στην Κυβέρνηση βλέπουμε τη μεγάλη εικόνα. Πέρασαν δυόμισι χρόνια από τότε που η Νέα Δημοκρατία με τον Κυριάκο Μητσοτάκη ανέλαβε τη διακυβέρνηση. Σε αυτό το διάστημα αποκαταστήσαμε την πολιτική σταθερότητα, την αξιοπιστία της Ελλάδος στους εταίρους, στις αγορές και παγκοσμίως και ομαλοποιήσαμε τις σχέσεις κράτους και πολίτη.

Σε στιγμές δύσκολες που κατ’ επανάληψη βιώσαμε, όπως, για παράδειγμα, στον «Ιανό» που σάρωσε τον Νομό μου, την Καρδίτσα, η Κυβέρνηση στάθηκε δίπλα στους πολίτες και στήριξε άμεσα οικονομικά όλους τους πληγέντες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κυρία Πρόεδρε.

Σε στιγμές εθνικών προκλήσεων η Κυβέρνηση στάθηκε με αποφασιστικότητα στο ύψος των περιστάσεων και ανέδειξε την ελληνοτουρκική διαμάχη στην πραγματική της ευρωπαϊκή διάσταση, σύναψε συμμαχίες με νέες ισχυρές αμυντικές δυνατότητες, ενώ με την ψηφιοποίηση χιλιάδων υπηρεσιών προς τους πολίτες μέσω του gov.gr η Κυβέρνηση μείωσε την ταλαιπωρία και τη γραφειοκρατία. Στους οικονομικούς δείκτες μειώνουμε συνεχώς τη φορολογική επιβάρυνση σε φυσικά πρόσωπα και επιχειρήσεις, ενώ ταυτόχρονα η Ευρωπαϊκή Επιτροπή αξιολόγησε θετικά και ενέκρινε το σχέδιο ανάκαμψης της Ελλάδος συνολικού ύψους 32 δισεκατομμυρίων ευρώ.

Όλα τα παραπάνω αποτελούν εγγυήσεις και διαμορφώνουν κατάλληλο αναπτυξιακό πεδίο. Έτσι φτάσαμε στην προσέλκυση των μεγάλων επενδύσεων, όπως της «MICROSOFT». Τα μεγάλα επενδυτικά έργα ξεκόλλησαν μετά από χρόνια αδράνειας με πρώτο το Ελληνικό και την εξυγίανση της ΔΕΗ και μιας σειράς έργων στις υποδομές, όπως είναι το βόρειο τμήμα της Ε65.

Όλα τα παραπάνω αποτελούν σημαντικά βήματα στην ανάπτυξη και στον οικονομικό και κοινωνικό μετασχηματισμό της χώρας. Όσοι θέλουν, λοιπόν, να συμβάλλουν θετικά, υπερψηφίζουν τον νέο αναπτυξιακό νόμο. Όσο για τους άλλους, φαίνεται ότι δεν φιλοδοξούν κάτι καλύτερο για την Ελλάδα και τους συμπολίτες μας.

Σας ευχαριστώ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο έχει τώρα ο κ. Χαρίτου εκ μέρους του ΣΥΡΙΖΑ.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ πολύ, κυρία Πρόεδρε.

Αγαπητή συναδέλφισσα που προηγήθηκες, θέλω να σου πω πολύ καθαρά ότι μαθήματα δημοκρατίας και ήθους δεν δεχόμαστε από εσάς. Άλλωστε χθες βράδυ δείξατε το πραγματικό πρόσωπό σας, όταν κλείσατε αυτά εδώ τα μικρόφωνα. Είναι λάθος να επιμένετε στην ίδια στάση σε αυτόν τον αντισυνταγματικό κατήφορο. Άλλωστε, το πρωί και ο Πρόεδρος της Βουλής είπε ότι σήμερα είναι μια άλλη μέρα. Όπως σας είπαμε και προχθές στη συζήτηση για την πρόταση μομφής, δεν μαθαίνετε από τα λάθη σας. Είστε αδιόρθωτοι και η καλύτερη λύση για τον τόπο είναι να φύγετε. Εσείς και με το νομοσχέδιο για τον αναπτυξιακό νόμο που σήμερα συζητούμε επιβεβαιώνετε αυτήν την αναγκαιότητα.

Ζούμε δυόμισι χρόνια επενδυτικής άπνοιας και αντί να εξηγήσετε σε τι σας εμπόδισε ο αναπτυξιακός νόμος του ΣΥΡΙΖΑ για να προχωρήσουν οι επενδύσεις, εσείς στη συζήτηση του νομοσχεδίου και προχθές στη Βουλή κάνετε λόγο για έκρηξη, για δήθεν οργασμό επενδύσεων, καλλιεργώντας ψεύτικες προσδοκίες ότι η χώρα είναι έτοιμη να απογειωθεί αναπτυξιακά. Πού τα είδατε όλα αυτά, κύριοι; Σε ποια χώρα αναφέρεστε; Προσγειωθείτε λίγο.

Να σας θυμίσω, κύριε Υπουργέ, ότι στα χέρια σας έχετε βιώσιμο σχέδιο επαναλειτουργίας της βιομηχανίας «SHELMAN» στη ΒΙΠΕ Κομοτηνής; Τόσες φορές σας έθεσα το ζήτημα και ακόμα ψάχνετε επενδυτή.

Ακούστε και κάτι ακόμα, κύριοι. Απορρίφθηκαν όλα τα επενδυτικά σχέδια στον πρωτογενή τομέα, στον κλάδο της αγροδιατροφής της περιφέρειας και είναι απορίας άξιο για ποιον λόγο, αφού εκπληρώνουν όλες τις προϋποθέσεις, βάσει του ν.43/2016 και ενώ είναι βέβαιο ότι η υλοποίησή τους θα συμβάλει στον εκσυγχρονισμό και τη βιωσιμότητα των αγροτικών εκμεταλλεύσεων της περιοχής. Μάλιστα, απορρίφθηκαν με την ίδια αιτιολογία που εισάγετε στο σημερινό νομοσχέδιο, ότι δηλαδή οι επενδύσεις θα πρέπει να είναι ολοκληρωμένου χαρακτήρα. Μα, ακόμα δεν ψηφίστηκε ο νόμος! Σας καλώ να επανεξετάσετε τη στάση σας και να εντάξετε στον νόμο τα σχέδια των αγροτών της Ροδόπης και της περιφέρειας.

Κυρίες και κύριοι συνάδελφοι, ο αναπτυξιακός νόμος σηματοδοτεί τις προθέσεις σας, όπως το σε ποια κατεύθυνση θα κινηθεί η οικονομία, πώς θα αξιοποιηθούν οι ισχυροί πόροι του Ταμείου Ανάκαμψης, του ΕΣΠΑ και των άλλων ταμείων, αλλά κυρίως το ποιους σκέφτεστε να στηρίξετε. Εσείς με τις ρυθμίσεις κάνετε τις επιλογές σας. Οι μικρές και μεσαίες επιχειρήσεις, παρά τα όσα αντίθετα ισχυρίζεται ο Υπουργός, ουσιαστικά αποκλείονται. Άλλωστε, δεν τους το κρύψατε. «Βαρίδια της οικονομίας» τους ανεβάζετε από τη μία, «ζόμπι» τους κατεβάζετε από την άλλη. Δεν είναι μόνο ότι αποκλείονται ρητά οι ατομικές επιχειρήσεις από το νομοσχέδιο, αλλά και όσες μικρές επιχειρήσεις συμμετέχουν στα δώδεκα από τα δεκατρία καθεστώτα η μάχη είναι άνιση και το αποτέλεσμα προδιαγεγραμμένο, αφού λίγες δυνατότητες έχουν να ανταγωνιστούν για ένταξη τις πολύ μεγάλες επιχειρήσεις.

Αυτές, ως γνωστόν, έχοντας καλή πληροφόρηση εκ των έσω, έχοντας πρόσβαση στο τραπεζικό σύστημα με τη μέθοδο της άμεσης αξιολόγησης της επένδυσης και αυξάνοντας, μάλιστα, τα όρια των μέγιστων επενδύσεων ανά επενδυτικό σχέδιο, θα απορροφούν τις ενισχύσεις σε βάρος των μικρών επιχειρήσεων, αυτών που μαζί με τη δυσκολία τραπεζικού δανεισμού θα έχουν να αντιμετωπίσουν και τα εμπόδια που θέτει το νομοσχέδιο για την κατάθεση επενδυτικής πρότασης.

Η στόχευση είναι απολύτως σαφής, να αξιοποιούν τους πόρους κυρίως οι μεγάλοι όμιλοι, οι πολύ μεγάλες επιχειρήσεις του τουριστικού κλάδου, αφού άλλωστε είναι ο μοναδικός που ενισχύεται από δύο εκ των δεκατριών καθεστώτων ενίσχυσης. Γεννά, επίσης, σοβαρά ερωτήματα αν αποτελεί αναγκαιότητα ή είναι φωτογραφική ρύθμιση η ένταξη στον αναπτυξιακό νόμο κλάδων που λόγω κερδοφορίας δεν χρήζουν ενίσχυσης, όπως κέντρα αποθεραπείας και αποκατάστασης, οίκοι ευγηρίας και άλλα.

Η πιο χαμένη, όμως, από τις ρυθμίσεις σας θα είναι η ελληνική περιφέρεια, κύριοι! Μειώνετε από 3 εκατομμύρια σε ένα εκατομμύριο την αρμοδιότητα των περιφερειών να εγκρίνουν επενδυτικά σχέδια. Όμως το πιο σοβαρό είναι ότι οι επιλέξιμες δαπάνες που προβλέπονται εκτός των περιφερειακών σχεδίων, δαπάνες όπως για έρευνα και ανάπτυξη, για καινοτομία, για προστασία του περιβάλλοντος, αυτές θα κατευθυνθούν κατά κύριο λόγο σε επιχειρήσεις στην Αττική. Ξέρετε γιατί; Διότι δεν βάζετε για τη χορήγησή τους κριτήρια διαφοροποίησης ανάλογα με το επίπεδο κάθε περιφέρειας. Διότι δεν λαμβάνετε υπ’ όψιν το μέγεθος των επιχειρήσεων.

Ο κίνδυνος είναι ορατός. Ένα μεγάλο μέρος από το σύνολο των ενισχύσεων του αναπτυξιακού νόμου θα χορηγηθεί μέσω αυτής της κατηγορίας των επιλέξιμων δαπανών στις επιχειρήσεις στο κέντρο. Στήνετε ένα αθηνοκεντρικό σύστημα. Κάτι τέτοιο θα αποτελέσει την ταφόπλακα της περιφερειακής ανάπτυξης και θα οδηγήσει στη διεύρυνση των περιφερειακών ανισοτήτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δυστυχώς, κύριοι, οι όποιες προσδοκίες καλλιεργήθηκαν για την ανάπτυξη της Θράκης μέσω του πορίσματος της Διακομματικής Επιτροπής θα μείνουν κούφια λόγια, κενό γράμμα.

Σας ζητώ να ορίσετε για τις επιλέξιμες δαπάνες κριτήρια διαφοροποίησης ως προς τα ποσοστά ενίσχυσης κάθε περιφέρειας, όπως επίσης να ορίσετε ένα ανώτατο ποσοστό για τις δαπάνες αυτές, σε σχέση με το σύνολο των ενισχύσεων του αναπτυξιακού νόμου.

Κυρίες και κύριοι, έχετε βάλει δικλίδες ασφαλείας για να υπηρετηθούν αυτοί οι στόχοι σας. Όλη η εξουσία διαχείρισης των επενδυτικών σχεδίων συγκεντρώνεται στο Υπουργείο και προσωπικά στον Υπουργό Ανάπτυξης. Οι σοβαρές ελλείψεις στελέχωσης της διοίκησης, οι χρονικοί περιορισμοί που τίθενται θα οδηγούν στο Υπουργείο τη διαχείριση των επενδυτικών σχεδίων, ακόμα και αυτών που είναι στην αρμοδιότητα των περιφερειών.

Επομένως, για ποια αποκέντρωση, για ποια διαφάνεια στη διαχείριση των δημόσιων πόρων μπορεί να γίνεται λόγος; Μας γυρίζετε πίσω στο παρελθόν, στο καθεστώς της αδιαφάνειας, της διαπλοκής, που οδήγησε σε ένα στρεβλό παραγωγικό μοντέλο. Μας οδηγείτε στην εποχή του σκανδάλου «NOVARTIS» που σας στοιχειώνει, όσο κι αν το ξορκίζετε, που κι αυτό συνέβαλε για να οδηγηθεί η χώρα στα βράχια και στα μνημόνια.

Κλείνω, κυρία Πρόεδρε.

Όχι, κύριοι συνάδελφοι, δεν θα δημιουργηθούν θέσεις εργασίας, όπως ισχυρίζεστε, ούτε θα ανακοπεί το brain drain, αλλά δυστυχώς θα διευρυνθούν οι κοινωνικές ανισότητες.

Η χώρα έχει ανάγκη από ένα σχέδιο βιώσιμης και δίκαιης ανάπτυξης. Χρειάζεται έναν επενδυτικό νόμο που στοχευμένα θα στηρίζει επενδυτικά σχέδια, που θα ενισχύουν την παραγωγικότητα, την εξωστρέφεια και την καινοτομία. Έχει ανάγκη από μια προοδευτική κυβέρνηση που θα δώσει λύσεις στις μεγάλες κοινωνικές ανάγκες και μια νέα προοπτική για τον τόπο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο τώρα εκ μέρους της Ελληνικής Λύσης έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Κυρία Πρόεδρε, κυρίες και κύριοι συνάδελφοι, κύριε Υπουργέ, πιστεύω αυτά τα τριήμερα τετραήμερα καβγαδάκια τα οποία είχατε μεταξύ σας, κύριοι της Νέας Δημοκρατίας και του ΣΥΡΙΖΑ, και στη μέση έμπαινε εμβόλιμα και το ΠΑΣΟΚ, ως συνήθως, να σταματήσουν κάποια στιγμή για να καταλάβει και ο κόσμος τι ακριβώς θέλετε να κάνετε.

Κύριε Υπουργέ, άλλος ένας αναπτυξιακός νόμος! Έχουμε εκατόν σαράντα αναπτυξιακούς νόμους τα τελευταία εβδομήντα χρόνια! Όσο είδε ανάπτυξη ο ελληνικός λαός, θα δούμε και τώρα. Μεγάλα λόγια, βαρύγδουποι τίτλοι και αποτέλεσμα μηδέν.

Υποτίθεται, κύριε Υπουργέ, ότι ο νέος αναπτυξιακός νόμος θα αναμόρφωνε το ρυθμιστικό πλαίσιο περί ταχύτατων διαδικασιών για τις επενδύσεις. «Ελλάδα - Ισχυρή Ανάπτυξη», συνέχεια της έκθεσης της επιτροπής Πισσαρίδη: στρατηγικές επενδύσεις μόνο για ξενοδοχειακούς ομίλους και μεγάλες επιχειρήσεις, μεγαθήρια. Έχουμε απολιγνιτοποίηση χωρίς κανένα σχέδιο, βιαστική. Η καταστροφή ήρθε. Φοροαπαλλαγές που ευνοούν τα μεγάλα συμφέροντα. Ο μικρός και ο μικρομεσαίος, ξεχασμένος αργοπεθαίνει. Ο συντελεστής φορολογίας εισοδήματος, αμετάβλητος. Προνομιούχες, τελικά, μόνο οι μεγάλες επιχειρήσεις που θα ενισχυθούν, ενώ οι μικρομεσαίες θα σβήσουν εντελώς.

Κύριε Υπουργέ, είστε άνθρωπος της αγοράς. Όταν σας λέγαμε ότι δεν έχετε κάνει τίποτα τα τελευταία δυόμισι χρόνια και την ενεργειακή κρίση τη φέρατε εσείς, μας λέγατε ότι είμαστε ακραίοι, ότι είμαστε συνωμοσιολόγοι.

Ακούστε, κύριε Υπουργέ. Στη σημερινή συνάντηση του κ. Πούτιν με τον Ορμπάν ακούστε τι είπε ο Πούτιν στον Ορμπάν για τη σημερινή ενεργειακή κρίση η οποία μαστίζει την Ευρώπη –αλλά δεν μας ενδιαφέρει- και κυρίως την πατρίδα μας, για να καταλάβετε το μεγάλο έγκλημα της Κυβέρνησης: Τα μακροχρόνια συμβόλαια επιτρέπουν αυτή τη στιγμή στη Βουδαπέστη να αγοράζει το ρωσικό φυσικό αέριο πέντε φορές πιο φθηνά από την τιμή της αγοράς που ισχύει σε ολόκληρη την Ευρώπη.

Αυτό θα το καταθέσω, κύριε Υπουργέ, γιατί τα έλεγε και ο κ. Βελόπουλος και νομίζω ότι το γνωρίζετε από παλιά γιατί είστε άνθρωπος της αγοράς. Και οι δύο είστε άνθρωποι της αγοράς, όπως και ο κ. Παπαθανάσης είναι άνθρωπος της αγοράς και δεν νοείται να κάνετε τέτοια εγκληματικά λάθη. Δεν ξέρω αν τα κάνατε εσείς. Εσείς, ο Υπουργός Ανάπτυξης, που νομίζω ότι είστε ένας άνθρωπος που ξέρετε τι σημαίνει κρίση στην αγορά κι έχετε βιώσει κρίση στην αγορά, δεν καταλάβατε ότι η βίαιη απολιγνιτοποίηση της χώρας θα οδηγήσει στην καταστροφή που ήρθαμε σήμερα, με 200% πάνω το ηλεκτρικό ρεύμα;

Καλά, δεν έρχεται σπίτι σας ηλεκτρικό ρεύμα, κύριε Υπουργέ; Δεν τα βλέπετε; Εγώ θα σας τα πω; Είναι δυνατόν να μην πιστεύουμε αυτά τα πράγματα; Τα είπε σήμερα ο Πρόεδρος Πούτιν στον Πρόεδρο Ορμπάν. Ο Ορμπάν τι είναι, δηλαδή; Δεν είναι Ευρωπαϊκή Ένωση η Ουγγαρία;

Θέλω να πω και κάτι άλλο, γιατί έχουμε πάρα πολλές διαμαρτυρίες, κύριε Υπουργέ. Σας παρακαλώ, αυτό θέλω να το δείτε λίγο.

Κυρίες και κύριοι συνάδελφοι, άνθρωποι έχουν βάλει λεφτά, γιατί προσδοκούσαν ότι θα πάρουν αντίστοιχα χρήματα και θα μπορέσουν να κάνουν την επιχείρησή τους από το ΕΣΠΑ.

Κύριε Υπουργέ, προσέξτε αυτό, επειδή είναι κάτι το οποίο το γνωρίζει και ο κ. Παπαθανάσης, γιατί είχε πει ότι έχουν δίκιο αυτοί οι άνθρωποι. Έχουν βάλει, λοιπόν, χρήματα, για να ξεκινήσουν μια επιχείρηση και να μπορέσουν να την τελειώσουν μέσω του ΕΣΠΑ. Ακούστε τώρα. Έχει αγοράσει ο άλλος ένα οικόπεδο, για παράδειγμα και βάζει και χρήματα για να ξεκινήσει ένα εστιατόριο μεγάλο. Δεν μπορεί να το αποπερατώσει. Έχει βάλει 150.000 και θέλει άλλες 80.000, 90.000, 100.000 να το αποπερατώσει. Και ξαφνικά, υπάρχει ο νόμος ο οποίος λέει ότι πρέπει ήδη να είναι ενεργή η επιχείρηση τρία έτη, για να μπορέσει να μπει στο ΕΣΠΑ.

Για ποιον λόγο το κάνετε αυτό; Δεν μπορούμε τελικά να εξυπηρετήσουμε εδώ πέρα τον ελληνικό λαό, τον Έλληνα, τον μικρομεσαίο; Ευαγγελίζεστε ότι πρέπει να γίνουν επενδύσεις στη χώρα μας. Δεν είναι μόνο η «MICROSOFT», δεν είναι μόνο η «GOOGLE», δεν είναι μόνο οι υπερβολικά μεγάλες εταιρείες οι οποίες θα έρθουν. Kαι στο κάτω κάτω τα χρήματα αυτά ξέρετε πολύ καλά ότι δεν μένουν στην πατρίδα μας, φεύγουν στο εξωτερικό. Πώς θα έρθει να επενδύσει ένας Έλληνας με τα λίγα λεφτά που έχει; Πρέπει να βοηθηθεί για να μπορέσει να κάνει μια επιχείρηση, να πάρει δηλαδή εργαζόμενους, να πληρώσει τον ΦΠΑ του, να πληρώσει την εφορία του, ώστε να έρθει ανάπτυξη. Πώς θα έρθει αλλιώς η ανάπτυξη;

Αυτό θα πρέπει να το δείτε σας παρακαλώ πολύ γιατί το ζητάνε άνθρωποι οι οποίοι έχουν αυτήν τη στιγμή τελειώσει, έχουν καταστραφεί. Έχουν βάλει όσα λεφτά είχανε, έκαναν το ξεκίνημα της επένδυσης, έκλεισε η πλατφόρμα και δεν μπορούν να μπουν στο ΕΣΠΑ, γιατί έπρεπε λέει να είναι ήδη ενεργή η επιχείρηση τρία χρόνια. Μα τότε γιατί μιλάμε για νέες επιχειρήσεις; Δεν θα κάνουμε νέες επιχειρήσεις; Κανένας δεν θα κάνει καμμία νέα επιχείρηση; Νομίζω ότι θα πρέπει να το δείτε αυτό, κύριε Υπουργέ.

Αμυντική βιομηχανία: Δική σας είναι, κύριε Υπουργέ, η αμυντική βιομηχανία. Τι έχουμε κάνει εκτός από μια τροπολογία που φέρατε τώρα και την είδαμε και με τον κ. Χήτα για να βάλουμε συμβούλους για την ΕΑΒ; Τίποτα. Απολύτως τίποτα. Δεν παράγουμε τίποτα. Ξέρετε ότι αυτήν τη στιγμή τα ΕΑΣ, τα οποία παρήγαγαν πολλών διαμετρημάτων βλήματα, σφαίρες κ.λπ. είναι ανενεργά; Είπε ο κύριος Πρωθυπουργός -έφερε και μια μακέτα- ότι θα φύγει το εργοστάσιο των ΕΑΣ από τον Υμηττό για να γίνει πάρκο Υπουργείων. Πότε θα φύγει; Έχουν τελματώσει όλα, δεν δουλεύει τίποτα, γιατί περιμένουν πότε θα φύγουν οι εγκαταστάσεις και θα πάνε στο Λαύριο ή αλλού για να ξεκινήσουν να δουλεύουν πάλι. Και ερχόμαστε και αγοράζουμε πυρομαχικά. Σήμερα πριν από λίγο στην αρμόδια επιτροπή ενημερωθήκαμε για τα εξοπλιστικά. Πάλι λεφτά για πυρομαχικά, εκατόν πέντε, εκατόν είκοσι, εκατόν πενήντα πέντε χιλιοστών, ενώ τα βγάζαμε στη χώρα μας. Γιατί; Τίποτα δεν μπορούμε να κάνουμε; Ανίκανοι είμαστε τελικά;

Όμως το Υπουργείο Ανάπτυξης είναι υπεύθυνο γι’ αυτά. Εσείς πρέπει να οδηγήσετε στην ανάπτυξη την αμυντική βιομηχανία. Το Ισραήλ είναι ηλίθιος λαός; Στην Τουρκία αυτήν τη στιγμή ξέρετε πάρα πολύ καλά πως έχει ανέβει η αμυντική βιομηχανία της Τουρκίας. Είναι 70% αυτόνομη. Γιατί εμείς δεν μπορούμε δηλαδή, να δουλεύουμε τρία οκτάωρα συνέχεια, είκοσι τέσσερις ώρες να παράγουμε και για τις δικές μας Ένοπλες Δυνάμεις και για να πουλάμε στο εξωτερικό; Φτιάχναμε παλιά. Γιατί αυτό το πράγμα; Τα ναυπηγεία το ίδιο. Πού κολλάμε δηλαδή και κάθονται οι εργαζόμενοι και πληρώνουμε 3 εκατομμύρια και άντε την άλλη φορά 3 εκατομμύρια, για να μπορέσει να βγει μία κανονιοφόρος. Για ποιον λόγο γίνονται όλα αυτά;

Πιστεύετε στην πράσινη ανάπτυξη. Κανείς δεν αντιλέγει. Εντάξει, κάποια στιγμή θα έρθει και η πράσινη ανάπτυξη και τα πράσινα άλογα! Όμως είναι δυνατόν να απολιγνιτοποιούμε τόσο βίαια -σας το είπα και στην αρχή- τη χώρα από τη στιγμή που έχουμε αυτονομία στην ενέργεια; Και να πω ότι δεν σας τα λέγαμε; Εδώ ο κ. Βελόπουλος παρακαλούσε, εκλιπαρούσε τον Πρωθυπουργό: «Μην το κάνεις, θα καταστραφούμε». Καταστραφήκαμε. Τι θα κάνουμε τώρα; Λέει ο κ. Σκρέκας: «Ήρθε για να μείνει. Δεν πρόκειται να φύγει σε δύο μήνες». Θυμάστε τον Οκτώβριο τι μας λέγατε; Ότι σε δύο μήνες θα έχει τελειώσει το πρόβλημα της ενεργειακής κρίσης, ότι οι λογαριασμοί θα επανέλθουν, ότι βάζετε 400 εκατομμύρια. Μα 1,6 αναγκαστήκατε μέχρι τώρα και θα βάλετε άλλα τόσα και πολύ περισσότερα, διότι δεν τελειώνει αυτό το πράγμα. Καταστρέφεται δηλαδή ο ελληνικός λαός για πλάκα γιατί κάποιος έχει την φαεινή ιδέα ότι πρέπει εμείς να πάμε σε αυτού του είδους τις απολιγνιτοποιήσεις;

Η Κυβέρνηση, λοιπόν, της αριστείας, του επιτελικού κράτους, κύριε Υπουργέ, του κόμματος με εκατομμύρια στα ΜΜΕ για να αποκλείουν εμάς, για να αποκλείουν άλλες φωνές, γιατί πρέπει να ακούγεται μόνο η δική σας φωνή πρωί, μεσημέρι, απόγευμα, βράδυ, δεν μας λέει ποια Ελλάδα οραματίζεται. Των μεγάλων επιχειρηματικών ομίλων που θα μαζέψουν το χρήμα από τον εμποράκο και θα έχουμε τελικά τον θάνατο του εμποράκου, όπως τιτλοφορείται και το αριστούργημα του Άρθουρ Μίλερ «Ο θάνατος του εμποράκου». Αυτό κάνει η Νέα Δημοκρατία. Εάν δεν μπορέσετε γρήγορα να φτιάξετε σοβαρά την ανάπτυξη στη χώρα και να ενισχυθούν οι μικρομεσαίοι θα καταστραφεί η πατρίδα μας ολοσχερώς.

Ευχαριστώ.

(Στο σημείο αυτό ο Βουλευτής κ. Αντώνιος Μυλωνάκης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Υπουργέ.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είναι πάρα πολύ σοβαρό αυτό που ακούγεται και μπορεί να κάνει μεγάλη ζημιά σε μία πολύ μεγάλη εθνική προσπάθεια όπως είναι η απολιγνιτοποίηση.

Κύριε Μυλωνάκη, επειδή σας θεωρώ σοβαρό άνθρωπο προσέξτε τι κάνατε με την ομιλία σας. Καταθέσατε ένα χαρτί με δηλώσεις Πούτιν - Ορμπάν για το πόσο αγοράζει η Βουδαπέστη το φυσικό αέριο. Είπατε σε τιμή πέντε φορές χαμηλότερη απ’ ό,τι στην αγορά. Την ίδια στιγμή συνδέσατε την αύξηση της τιμής του φυσικού αερίου με την απολιγνιτοποίηση στην Ελλάδα. Δηλαδή για την αύξηση της τιμής του φυσικού αερίου στην Ουγγαρία φταίει η απολιγνιτοποίηση στην Ελλάδα; Είμαστε με τα καλά μας τώρα;

**ΑΝΤΩΝΙΟΣ ΜΥΛΩΝΑΚΗΣ:** …(δεν ακούστηκε)

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μα μην τα λέτε αυτά τα πράγματα. Είναι ντροπή αυτό. Για να τελειώσει ένα παραμύθι στο οποίο η Ελληνική Λύση πρωταγωνιστεί, ξεκαθαρίζω το εξής: Δεν έχει υπάρξει σήμερα καμμία απολιγνιτοποίηση. Άρα οι τιμές του ρεύματος του παρόντος χρόνου δεν έχουν καμμία σχέση με το κλείσιμο των λιγνιτικών μονάδων σε ενάμιση χρόνο από σήμερα. Οι λιγνιτικές μονάδες θα κλείσουν στο τέλος του 2023.

**ΑΝΤΩΝΙΟΣ ΜΥΛΩΝΑΚΗΣ:** …έχουν κλείσει…

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αυτές που έχουν κλείσει, κύριε Μυλωνάκη, δεν είναι οι μονάδες της απολιγνιτοποίησης. Είναι οι μονάδες που έπρεπε να κλείσουν γιατί δεν μπορούν να λειτουργήσουν άλλο, καθώς έχουν ξεπεράσει τον χρόνο λειτουργίας τους.

**ΑΝΤΩΝΙΟΣ ΜΥΛΩΝΑΚΗΣ:** ...μονάδες απολιγνιτοποίησης, κύριε Υπουργέ.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, αν θέλετε, θα πάρετε τον λόγο. Δεν ακούγεστε.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όλες οι μονάδες που σήμερα μπορούν να είναι λειτουργήσιμες, που δεν έχει περάσει το χρονικό όριο της ζωής τους, όπως παραδείγματος χάριν στην Καρδιά Αμυνταίου που δεν μπορεί να λειτουργήσει και έχει κλείσει, όλες οι μονάδες δουλεύουν και δουλεύουν στο φουλ. Άρα δεν έχει καμμία σχέση η σημερινή τιμή του ρεύματος με την απολιγνιτοποίηση. Εάν ήμασταν στο 2024 και είχαμε κλείσει τις μονάδες, θα μας λέγατε: «Τις κλείσατε και ανέβηκε». Εδώ δεν έχουμε κλείσει καμμία για να ανέβει. Η άνοδος των τιμών του φυσικού αερίου, όπως σωστά είπατε, είναι διεθνές θέμα, πολύ πολύπλοκο για να σας το εξηγήσω σε μερικά δευτερόλεπτα.

Κλείνω λέγοντας το εξής: Παρουσιάσατε τον Όρμπαν ότι έκανε κάτι πολύ σπουδαίο. Μπράβο του αν το έκανε! Αυτό λέγετε στη διεθνή αγορά hedging. Το έχει κάνει η ΔΕΗ με όλες οι μεγάλες ελληνικές βιομηχανίες. Έκλεισαν τα συμβόλαια πέρσι τον Ιούνιο. Ο λόγος που η βιομηχανική μας παραγωγή όσον αφορά τους μεγάλους ομίλους -ας μη τους αναφέρω έναν έναν- δεν έχει πάθει καμμία ζημιά από την αύξηση της τιμής του φυσικού αερίου είναι γιατί έχουν κάνει hedging, όπως ο Όρμπαν δηλαδή, από τον Ιούνιο με τη ΔΕΗ και αγοράζουν στην τιμή πριν την αύξηση. Απλώς εσείς δεν το ξέρατε. Άρα αυτό για το οποίο μας κατηγορείτε ότι το έκανε ο Όρμπαν και δεν το κάναμε εμείς σας πληροφορώ ότι το έχουμε κάνει. Άρα απλώς δεν το ξέρετε.

**ΑΝΤΩΝΙΟΣ ΜΥΛΩΝΑΚΗΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Για ένα λεπτό παρακαλώ, κύριε συνάδελφε, για να συνεχίσουμε με τη διαδικασία.

**ΑΝΤΩΝΙΟΣ ΜΥΛΩΝΑΚΗΣ:** Πιστεύω ότι ο κύριος Υπουργός δεν θέλει να υποτιμήσει τη νοημοσύνη μου. Πιστεύω ότι το IQ μας είναι στο ίδιο επίπεδο, κύριε Υπουργέ.

Τι είπατε τώρα; Ότι έχουμε κάνει συμβόλαια διαρκείας μέχρι το 2030 ή το 2036 με την τότε τρέχουσα τιμή από την «GAZPROΜ»; Πού είναι αυτό το συμβόλαιο και δεν το ξέρουμε; Αγοράζουμε από τη χρηματιστηριακή αγορά, από την Ελβετία καθημερινά.

Τον Μάρτιο, κύριε Υπουργέ, του 2020 που είχαμε αυτονομία μας στοίχιζε η μεγαβατώρα 40 περίπου ευρώ κατά μέσο όρο. Τον Νοέμβριο του 2021, 293. Παραμονή Χριστουγέννων ξεπεράσαμε τα 400. Τώρα έχει πέσει στα 90. Τι μου λέτε ότι έχουμε κάνει, αφού αγοράζουμε καθημερινά; Αυτό είναι ένα θέμα.

Δεύτερον, μίλησε κανείς για μονάδες απολιγνιτοποίησης; Αυτό είναι δικό σας εφεύρημα. Μονάδες παραγωγής ηλεκτρικού ρεύματος με λιγνίτη είχαμε. Αυτήν τη στιγμή παραδέχτηκε η Κυβέρνηση μετά από το κακό που έγινε ότι θα συνεχιστεί μέχρι το 2025 η παραγωγή ρεύματος με λιγνίτη και προσπαθεί να ξαναβάλει μπροστά δύο εργοστάσια; Αυτό το αρνείστε;

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων)**: Το αρνούμαι.

**ΑΝΤΩΝΙΟΣ ΜΥΛΩΝΑΚΗΣ:** Είναι δυνατόν να το αρνείστε αυτό το πράγμα; Καταστρέψατε τη χώρα. Το καταλαβαίνετε; Όχι εσείς, οι ιδεοληψίες ορισμένων, με τα πράσινα άλογα. Είπαμε ναι στις ΑΠΕ, αλλά με μία σοβαρή διαχείριση. Και έρχεστε και μου λέτε αυτά τα πράγματα μέσα στο Κοινοβούλιο; Νομίζω κύριε Υπουργέ ότι με υποτιμάτε.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο κ. Ταραντίλης εκ μέρους της Νέας Δημοκρατίας.

**ΧΡΗΣΤΟΣ ΤΑΡΑΝΤΙΛΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, ο προτεινόμενος αναπτυξιακός νόμος αποτελεί μια ακόμα νομοθετική πρωτοβουλία η οποία εντάσσεται στη σταθερή προσήλωση της Κυβέρνησης να διαμορφώσει ένα ολοκληρωμένο θεσμικό πλαίσιο, ικανό να συμβάλει στην ενίσχυση της υγιούς επιχειρηματικότητας και να δημιουργήσει τις συνθήκες για μια σύγχρονη αναπτυξιακή στρατηγική που θα συμβαδίζει με τους μετασχηματισμούς του διεθνούς οικονομικού περιβάλλοντος.

Η εμπειρία της δεκαετούς οικονομικής ύφεσης την οποία βίωσε η χώρα από το 2010 μέχρι το 2019 και που οδήγησε σε πρωτοφανή συρρίκνωση του ΑΕΠ κατέστησε σαφές ότι το παραγωγικό μοντέλο της χώρας παρέμεινε για αρκετά χρόνια στάσιμο, εσωστρεφές και ασύμβατο με τις διεθνείς οικονομικές τάσεις. Η υστέρηση αυτή έγινε ακόμα πιο εμφανής κατά τη διάρκεια της πανδημίας. Η ελληνική οικονομία, βασιζόμενη κατά κύριο λόγο στον τουρισμό και στις πολύ μικρές επιχειρήσεις με χαμηλή καινοτομία, απεδείχθη πιο ευάλωτη στους κλυδωνισμούς που προκλήθηκαν από τους ταξιδιωτικούς περιορισμούς και από τις απαγορεύσεις στην ανθρώπινη επικοινωνία.

Η πραγματικότητα αυτή θέτει εκ νέου και δη με τρόπο επιτακτικό την ανάγκη μετασχηματισμού της παραγωγικής βάσης της οικονομίας μας, ώστε να αποκτήσει την απαιτούμενη ποικιλομορφία, που αφ’ ενός θα την καθιστά πιο ανθεκτική στις διεθνείς οικονομικές αναταράξεις αφ’ ετέρου θα ευνοήσει τη δημιουργία ενός σύγχρονου αναπτυξιακού μοντέλου, προσανατολισμένου στις επενδύσεις μακράς πνοής σε τομείς που αναμένεται ότι θα κυριαρχήσουν τα επόμενα χρόνια στο διεθνές οικονομικό γίγνεσθαι.

Ο προτεινόμενος αναπτυξιακός νόμος που φέρεται προς ψήφιση στη Βουλή από το Υπουργείο Ανάπτυξης και Επενδύσεων επιχειρεί ακριβώς να σηματοδοτήσει τη μετάβαση προς ένα σύγχρονο και εξωστρεφές παραγωγικό μοντέλο εγκαινιάζοντας μια νέα αναπτυξιακή στρατηγική. Τον στόχο αυτό επιδιώκει να τον πετύχει μέσω της αναδιάταξης των προτεραιοτήτων στους κλάδους της οικονομίας και τις κατηγορίες επενδυτικών σχεδίων, οι οποίες θα μπορούν να επωφεληθούν από τη χορήγηση κρατικών ενισχύσεων.

Παράλληλα εισάγει μια ευέλικτη, διαφανή και ταχεία διαδικασία αξιολόγησης, έγκρισης και ολοκλήρωσης των επενδυτικών σχεδίων, η οποία διασφαλίζει το δημόσιο συμφέρον και σέβεται τον επιχειρηματικό χρόνο.

Η νέα φιλοσοφία του νομοσχεδίου έγκειται βασικώς στο ότι εγκαταλείπει την παραδοσιακή οριζόντια και γενική διατύπωση των ενισχυόμενων κλάδων, ήτοι των καθεστώτων ενισχύσεων, όπως για παράδειγμα είναι η «γενική επιχειρηματικότητα» και οι «ενισχύσεις μηχανολογικού εξοπλισμού» στον ισχύοντα νόμο.

Συγκεκριμένα, το νομοσχέδιο προσδιορίζει δεκατρείς στρατηγικές κατηγορίες ενισχύσεων, δεκατρία καθεστώτα ενισχύσεων με θεματική στόχευση σε συγκεκριμένους κλάδους της οικονομίας, δηλαδή εξειδικεύει τους τομείς στους οποίους θα κατευθυνθούν οι πόροι ενίσχυσης των επιχειρηματικών πρωτοβουλιών. Μεταξύ άλλων, τα νέα αυτά καθεστώτα περιλαμβάνουν τον ψηφιακό και τεχνολογικό μετασχηματισμό των επιχειρήσεων, την περιβαλλοντική αναβάθμιση, την έρευνα και την εφαρμοσμένη καινοτομία, την αγροδιατροφή, την πρωτογενή παραγωγή και τη μεταποίηση γεωργικών προϊόντων, την ενίσχυση των τουριστικών επενδύσεων και των εναλλακτικών μορφών τουρισμού. Οι πυλώνες αυτοί, που είναι άλλωστε άμεσα συνδεδεμένοι με τους στόχους της χώρας στο εθνικό σχέδιο ανάκαμψης και ανθεκτικότητας, διαμορφώνουν μια στοχευμένη επενδυτική στρατηγική καταδεικνύοντας ότι ο νέος νόμος φιλοδοξεί να λειτουργήσει προεχόντως ως καταλύτης μιας νέας αναπτυξιακής πολιτικής και όχι μόνο ως ένα απλό χρηματοδοτικό εργαλείο.

Αξίζει να σημειωθεί ότι οι προηγούμενοι αναπτυξιακοί νόμοι, που ακολούθησαν το σύστημα των καθεστώτων οριζόντιου χαρακτήρα χωρίς έμφαση σε επιμέρους θεματικές κατηγορίες, χρηματοδότησαν μεν την ελληνική οικονομία με ποσά δε που στην πλειονότητά τους κατευθύνθηκαν σε επιχειρηματικές πρωτοβουλίες χαμηλής τεχνολογίας και καινοτομίας. Το γεγονός αυτό οδηγεί στο συμπέρασμα ότι η αναμόρφωση των καθεστώτων ενισχύσεων προς μια πιο συγκεκριμένη θεματική λογική είναι αναγκαία συνθήκη για να κερδηθεί το στοίχημα μιας σύγχρονης και πιο ανταγωνιστικής αναπτυξιακής πολιτικής.

Πέραν των αλλαγών στις κατηγορίες ενισχύσεων, το νομοσχέδιο επιχειρεί με μια σειρά καίριων μεταβολών στις διοικητικές διαδικασίες αξιολόγησης, έγκρισης, ελέγχου και πιστοποίησης να καταστήσει την εφαρμογή του νέου αναπτυξιακού νόμου πιο αποτελεσματική.

Πρώτον, η ολοκλήρωση όλων των επιμέρους σταδίων ένταξης και υλοποίησης των επενδυτικών προτάσεων θα γίνεται αποκλειστικά μέσω του πληροφοριακού συστήματος αναπτυξιακών νόμων που λειτουργεί στο Υπουργείο Ανάπτυξης και Επενδύσεων.

Δεύτερον και ίσως σημαντικότερο, για την αξιολόγηση της υπαγωγής ενός σχεδίου στις ενισχύσεις του νόμου προβλέπεται πλέον απώτατη προθεσμία εξήντα ημερών εντός της οποίας πρέπει να έχει εκδοθεί η απαιτούμενη απόφαση, χρόνος ο οποίος σήμερα ξεπερνά σε πολλές περιπτώσεις ακόμα και το ένα έτος. Ο κρίσιμος αυτός στόχος επιτυγχάνεται αφ’ ενός με τη συγκέντρωση μεγάλου τμήματος της αξιολόγησης και της παρακολούθησης των σχεδίων στη Γενική Διεύθυνση Ιδιωτικών Επενδύσεων του Υπουργείου Ανάπτυξης και Επενδύσεων, η οποία διαθέτει επαρκή στελέχωση, τεχνογνωσία και εμπειρία και αφ’ ετέρου με τη δυνατότητα για αξιοποίηση ορκωτών ελεγκτών - λογιστών στα στάδια αξιολόγησης και ελέγχου.

Κυρίες και κύριοι συνάδελφοι, η εδραίωση μιας στοχευμένης και συγκροτημένης αναπτυξιακής στρατηγικής είναι αναγκαία προϋπόθεση για τη διαμόρφωση σύγχρονου οικονομικού προσανατολισμού, που θα ενισχύσει την ανταγωνιστικότητα της χώρας και θα θωρακίσει την εθνική οικονομία. Οι ραγδαίες αλλαγές στο διεθνές επιχειρηματικό περιβάλλον δεν επιτρέπουν την αδράνεια και τη διαιώνιση ενός παραγωγικού μοντέλου που ανήκει στο χθες. Ο νέος αναπτυξιακός νόμος ακολουθεί τη νομοθετική πρωτοβουλία για τις στρατηγικές επενδύσεις που ψηφίστηκε στα τέλη του χρόνου και με αυτόν τον τρόπο συμπληρώνει ένα ολοκληρωμένο θεσμικό πλαίσιο που θα συμβάλει στο μετασχηματισμό της παραγωγικής βάσης της χώρας και τη διαμόρφωση σταθερής και βιώσιμης ανάπτυξης.

Για τον λόγο αυτό σας καλώ να τον υπερψηφίσετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα εκ μέρους του ΣΥΡΙΖΑ έχει η κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Σας ευχαριστώ, κυρία Πρόεδρε.

Συζητούμε σήμερα για έναν αναπτυξιακό νόμο, πρωτίστως όμως νομίζω ότι πρέπει να αναρωτηθούμε τι μπορεί να προσφέρει στην ελληνική κοινωνία μία Κυβέρνηση των κολλητών, των κουμπάρων και των φίλων, τι μπορεί να προσφέρει στην ελληνική οικονομία μία Κυβέρνηση βουτηγμένη σε πάθη και λάθη, ποια είναι η προστιθέμενη αξία ενός αναπτυξιακού νόμου που αναπαράγει μοντέλα αποτυχημένα ήδη από το παρελθόν, ποια είναι η προστιθέμενη αξία ενός νόμου που αγνοεί τις ανάγκες της μικρομεσαίας επιχειρηματικότητας, οι οποίες είναι προφανές πως έχουν αλλάξει στη μετα-πανδημική εποχή. Άλλες είναι οι προκλήσεις που αντιμετωπίζουν.

Και ενώ σήμερα λοιπόν θα έπρεπε να αξιοποιούμε κάθε διαθέσιμη χρηματοδότηση, κάθε διαθέσιμο πόρο για την ανασυγκρότηση του παραγωγικού μοντέλου, για τον μετασχηματισμό της ελληνικής οικονομίας, για την ανάκτηση της εμπιστοσύνης, για την ανάκτηση της ελκυστικότητας της οικονομίας, αλλά και για την ενδυνάμωση των τοπικών οικονομιών και κοινωνιών, δεν βλέπουμε τίποτα τέτοιο να συμβαίνει. Τι βλέπουμε; Βλέπουμε ένα σχέδιο νόμου σε απόλυτη συνάρτηση με το σχέδιο Πισσαρίδη. Βλέπουμε να προσθέτετε στη λίστα χαμένων ευκαιριών άλλη μια χαμένη ευκαιρία μετά το Ταμείο Ανάκαμψης, χαμένες ευκαιρίες για την ανάταξη της ελληνικής οικονομίας, χαμένες ευκαιρίες και για την κοινωνία, για τον λαό μας, για την πρόοδο και για το μέλλον.

Αυτό όμως που σίγουρα δεν χάνεται, κυρίες και κύριοι της Κυβέρνησης, είναι ο πραγματικός σας στόχος να ενισχύσετε την πολύ μεγάλη επιχειρηματικότητα, τους λίγους, τους συγκεκριμένους, φωτογραφικά πολλές φορές, ρουσφετολογικά πάρα πολλές φορές. Αυτή ακριβώς είναι και η διαφορά μας όμως, διότι εμείς φροντίσαμε να στρέψουμε τους διαθέσιμους πόρους στο ζωτικό κύτταρο της ελληνικής οικονομίας, τη μικρομεσαία επιχείρηση. Αυτός ήταν ο δικός μας στόχος. Ο δικός σας στόχος είναι να ανακατευθύνετε διαρκώς στους μεγάλους, τους λίγους όλους τους διαθέσιμους πόρους.

Δίνετε τις αξιολογήσεις σε ιδιώτες, με τη δικαιολογία ότι δεν μπορεί να το κάνει αυτό το δημόσιο, δεν μπορεί να το πετύχουν αυτό οι υπηρεσίες. Η εμπειρία μου στο Υπουργείο Μακεδονίας-Θράκης το διαψεύδει. Ωστόσο ενισχύστε τις. Δεν κάνετε αυτό. Επίσης δεν συμπεριλαμβάνετε την κοινωνική και αλληλέγγυα οικονομία, όχι γιατί σας είναι άγνωστος τομέας της οικονομίας, αλλά γιατί σας είναι απεχθής, την ίδια απέχθεια που έχετε για την κοινωνία, την ίδια απέχθεια που έχετε για την αλληλεγγύη.

Γνωρίζετε ταυτόχρονα πως ο κίνδυνος για τις πολύ μικρές, τις μικρές και τις μικρομεσαίες επιχειρήσεις είναι υπαρκτός. Μετά τα πανδημικά χρέη, μετά την έλλειψη ρευστότητας και πρόσβασης στο χρηματοπιστωτικό σύστημα, το να γιγαντώνετε λοιπόν αυτόν τον κίνδυνο εσείς με το να μην δίνετε ειδικά καθεστώτα γι’ αυτές τις επιχειρήσεις νομίζω ότι είναι προφανές.

Από την άλλη, δεν θα σταματήσω να αναρωτιέμαι κι από αυτό εδώ το Βήμα πόση υποκρισία κρύβει η Κυβέρνησή σας, να συνεχίζετε να μιλάτε για αποκέντρωση, όταν αυξάνετε τις περιφερειακές ανισότητες, όταν υπονομεύετε, υποβαθμίζετε και αποδυναμώνετε τις δημόσιες υπηρεσίες, όταν ενισχύετε μονίμως τον ιδιωτικό τομέα και όταν περιορίζετε τις αρμοδιότητες των περιφερειών. Δεν εμπιστεύεστε την τοπική αυτοδιοίκηση; Δεν εμπιστεύεστε τα γαλάζια σας στελέχη; Δεν εμπιστεύεστε τα κρατικά πρότυπα που ορίζουν τις αρμοδιότητες;

Στην πραγματικότητα το μόνο που σας ενδιαφέρει είναι η συγκέντρωση υπερεξουσιών στον Υπουργό, αλλά και στο υδροκεφαλικό κράτος των Αθηνών. Και μιλώντας για υποβάθμιση της βόρειας Ελλάδας, νομίζω ότι αυτή είναι εμφανής ήδη από την υποβάθμιση του Υπουργείου Μακεδονίας-Θράκης και φυσικά του Γραφείου του Πρωθυπουργού, το οποίο αυτή τη στιγμή είναι ανύπαρκτο.

Η κυβέρνηση του Αλέξη Τσίπρα είχε θέσει προτεραιότητα την αναβάθμιση της βόρειας Ελλάδας, από την ίδρυση του Γραφείου του Πρωθυπουργού μέχρι την αναβάθμιση του Υφυπουργείου Μακεδονίας-Θράκης, ενός κρίσιμου Υφυπουργείου που του δώσαμε προοπτικές, που λειτούργησε ως καταλύτης εξελίξεων στην ευρύτερη περιοχή των Βαλκανίων και εσείς ήδη από τη ΔΕΘ ήρθατε να του στερήσετε μία από τις βασικές αναπτυξιακές αρμοδιότητες.

Και μετά από τη δική μας σθεναρή αντίδραση, όπως και των φορέων της πόλης, αναγκαστήκαμε να κάνετε τροποποιήσεις, να φέρετε κάτι βελτιωμένο, στην ουσία όμως να συνεχίσετε την υποβάθμιση. Βέβαια αντίδραση από τον Υφυπουργό Εσωτερικών, Μακεδονίας-Θράκης δεν είδαμε ούτε για δείγμα να υπερασπιστεί τη βόρεια Ελλάδα.

Όσο δε για τη Μακεδονία, κυρίες και κύριοι συνάδελφοι της Νέας Δημοκρατίας, κυρίες και κύριοι της Κυβέρνησης, αποδειχθήκατε «κωλοτούμπες με περικεφαλαία». Από χθες κάνει τον γύρο του διαδικτύου η είδηση που απέκρυψε ο Πρωθυπουργός στην πραγματικότητα από τους Θεσσαλονικείς την ημέρα της επίσκεψής του για το τι είπε στον νέο Πρωθυπουργό της Βόρειας Μακεδονίας. Αλλά η είδηση κάνει τον γύρο του διαδικτύου και καταλαβαίνουν οι Θεσσαλονικείς την προεκλογική σας πατριδοκαπηλία. Ξέχασε όμως ο Πρωθυπουργός να πάει έστω και σε ένα νοσοκομείο της Θεσσαλονίκης, να δει πώς έχει καταρρεύσει το τοπικό σύστημα υγείας.

Σήμερα όμως είναι μια τραγική μέρα για την πόλη μας, σήμερα η πόλη μας κοίταξε κατάματα με φρίκη τη ζοφερή πραγματικότητα. Ένας δεκαεννιάχρονος δολοφονήθηκε άγρια. Εκφράζουμε με οδύνη συλλυπητήρια, δύναμη στην οικογένεια. Ταυτόχρονα όμως θα πρέπει όλοι μαζί να βάλουμε ένα τέλος στη βία. Θα πρέπει να μην συμβεί ξανά τέτοιο φαινόμενο. Θα πρέπει να προστατεύσουμε όλοι μαζί την ανθρώπινη ζωή.

Κι αυτήν τη μέρα λοιπόν που η πόλη θρηνεί τον δεκαεννιάχρονο, η εικόνα του Πρωθυπουργού να αποδέχεται μειδιώντας δώρο σουγιάδες με δήθεν χιουμοριστικό πολιτικό μήνυμα από τους επιχειρηματίες που επισκέφθηκε ξεπερνά κάθε όριο. Σκοτάδι, σκοτάδι βαθύ.

Κλείνω, κυρία Πρόεδρε, με τον αναπτυξιακό νόμο, να ολοκληρώσω την τοποθέτησή μου.

Χαμένες ευκαιρίες μετρά φυσικά και ο τουρισμός με την Κυβέρνηση Μητσοτάκη. Θα έπρεπε να υπάρξει μια συνολική αναβάθμιση του τουριστικού οικοσυστήματος. Αυτό έχει ανάγκη η χώρα. Αυτό έχει ανάγκη ο τουριστικός τομέας που είναι και ο πυλώνας της εθνικής μας οικονομίας.

Η επανεκκίνηση του τουρισμού δεν σημαίνει αυτόματα και ανάκαμψή του. Αυτό θα έπρεπε να το ξέρετε. Έχουμε από τις πιο αισιόδοξες προβλέψεις που κάνουν λόγο για επαναφορά στα προ COVID επίπεδα το 2023, μέχρι τις πιο συγκρατημένες που κάνουν λόγο για επαναφορά στα προ COVID επίπεδα το 2025. Θα αφήσουμε τον τουρισμό στο κενό; Χρειάζονται τώρα πραγματικά μέσα ενίσχυσης και στήριξης.

Όμως με αυτό το νομοσχέδιο δεν απαντάτε ουσιαστικά σε αυτές τις προκλήσεις για τον τουρισμό. Έχετε αποκλείσει μεσαίες επιχειρήσεις από το δικαίωμα της επιχορήγησης, κυρίως τις ατομικές επιχειρήσεις. Τα λένε μέρες τώρα ο εισηγητής μας, ο Κοινοβουλευτικός Εκπρόσωπος, οι συνάδελφοι Βουλευτές του ΣΥΡΙΖΑ - Προοδευτική Συμμαχία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κυρία Πρόεδρε.

Διότι αν μιλήσουμε για τις προβλέψεις για τον εναλλακτικό τουρισμό, οι χρηματοδοτήσεις που έχουν ανακοινωθεί δεν είναι επαρκείς. Δεν έχει καταφέρει ο Υπουργός Τουρισμού, ενώ παρέλαβε ένα έτοιμο νόμο πλαίσιο για τον εναλλακτικό τουρισμό, να εκδώσει ούτε μία ΚΥΑ για τον εναλλακτικό τουρισμό. Ποιον κοροϊδεύετε επιτέλους;

Τα ξενοδοχεία τριών αστέρων τα είχατε αφήσει εκτός. Είχατε αφήσει εκτός το 70% των επιχειρήσεων. Όμως ο τουριστικός τομέας δεν έχει ανάγκη μόνο τα πεντάστερα ξενοδοχεία, έχει ανάγκη τις επιχειρήσεις ταξιδιωτικών γραφείων, τις επιχειρήσεις τουριστικών λεωφορείων, τις επιχειρήσεις επίγειας εξυπηρέτησης αεροσκαφών, τα επαγγελματικά σκάφη αναψυχής, τις ειδικές τουριστικές επιχειρήσεις. Σε αυτές τις επιχειρήσεις στηρίχτηκε μέχρι σήμερα ο τουρισμός. Και αντί να δεσπόζει στο αναπτυξιακό εργαλείο για τις στρατηγικές επενδύσεις, στην ουσία τον έχετε στο περιθώριο. Καταλαβαίνετε τι θα πει αυτό; Αυτό θα πει υπονόμευση του μέλλοντος της οικονομίας της χώρας, υπονόμευση του τουριστικού μας προϊόντος. Αυτό θα πει. Γενιές ολόκληρες τουριστικές χαμένες.

Λοιπόν, κυρίες και κύριοι της Κυβέρνησης, κάθε μέρα που περνάει χάνονται ευκαιρίες για τη χώρα, χάνονται ευκαιρίες για τον κόσμο της προόδου. Είναι προφανές πως το στοίχημα της ανάπτυξης θα το κερδίσει μια προοδευτική διακυβέρνηση με τον Αλέξη Τσίπρα πρωθυπουργό και τις υγιείς παραγωγικές δυνάμεις του τόπου μπροστά.

Όσες λίστες Πέτσα και αν δώσετε, όσα μικρόφωνα και αν κλείσετε, όση αυταρχική συμπεριφορά και αν δείξετε, ο χρόνος σας μετράει αντίστροφα. Είστε ήδη σε αποδρομή.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Δεν είναι αληθές ότι δεν ευνοείται η βόρειος Ελλάδα, η Μακεδονία και η Θράκη μας, από τον αναπτυξιακό νόμο που ψηφίζουμε σήμερα. Ενταγμένη είναι όλη η ζώνη από τη δυτική Μακεδονία μέχρι τη Θράκη σε ποσοστό επιδότησης 70%, με επιπλέον επέκταση των ορίων των δεκαπέντε χιλιομέτρων στα τριάντα σε ολόκληρη τη μεθόριο, προκειμένου να ενισχυθούν με τα επιπλέον κονδύλια και διευκολύνσεις οι επενδύσεις στη μεθόριο.

Κατά συνέπεια, μακράν της πραγματικότητας αυτό που ακούστηκε πριν από λίγο ότι ο συγκεκριμένος αναπτυξιακός νόμος δεν ευνοεί τη βόρεια Ελλάδα, Μακεδονία και Θράκη.

Κατά δεύτερον, ο Πρωθυπουργός επισκέφτηκε σήμερα τη συμπρωτεύουσα για τις υποδομές, για τις σπουδαίες υποδομές που υλοποιούνται και θα παραδοθούν στον λαό της Θεσσαλονίκης. Νομίζω μια ματιά στην επικαιρότητα μας πείθει γι’ αυτό.

Όμως, κυρία Πρόεδρε, συζητάμε σήμερα έναν πολύ καλό νόμο σε μια πολύ κακή συνεδρίαση. Τα όσα τρικυμιώδη συνέβησαν κατά τη χθεσινή πρώτη μέρα της συζήτησης του νομοσχεδίου αποτελούν κηλίδα στον κοινοβουλευτισμό μας και μας προβληματίζουν όλους.

Και θα έλεγα, κυρία Πρόεδρε, να μεταφέρετε στο Προεδρείο, το οποίο είναι διακομματικό -και αυτό αποτελεί μια ασφαλιστική δικλείδα εύρυθμης λειτουργίας του κοινοβουλευτικού μας πολιτεύματος και ισόρροπης λειτουργίας-, την προσωπική μου άποψη που καταθέτω σήμερα εδώ για εφαρμογή του Κανονισμού, πλήρη και απόλυτη εφαρμογή του Κανονισμού.

Στη δημοκρατία μας πρέπει να συμφωνήσουμε όλοι ότι οι διαδικασίες, οι ψηφισμένες και προκαθορισμένες, όσο και αν είναι δύσκολες και κουραστικές, κυρίες και κύριοι συνάδελφοι, είναι η ψυχή του πολιτεύματός μας και η καρδιά του πολιτεύματός μας είναι η πλειοψηφία.

Όλοι εμείς, όλα τα μέλη της Εθνικής Αντιπροσωπείας καλούμαστε να παίξουμε τον ρόλο του «εγκεφάλου» του πολιτεύματος. Θα σταθούμε αντάξιοι των προσδοκιών του ελληνικού λαού;

Έχει ο Κανονισμός της Βουλής και το άρθρο 77 που προβλέπει πότε ελέγχεται ο Βουλευτής από το Προεδρείο, όταν απευθύνεται απαξιωτικά, συκοφαντικά, υβριστικά προς τους συναδέλφους του. Έχει και το άρθρο 66 με τα συγκεκριμένα του εδάφια, συγκεκριμένες παραγράφους που προβλέπει πότε ελέγχεται ο Βουλευτής.

Έχει καταστρατηγηθεί η πρόβλεψη του Κανονισμού της Βουλής να μην μιλάμε με κείμενα από τούτο εδώ το Βήμα. Έχει καταργηθεί πλήρως. Γιατί;

Και βεβαίως δεν θα υπήρχε κανένα πρόβλημα και καμιά συζήτηση για οποιονδήποτε συνάδελφο ανέβαινε στο Βήμα να διαβάσει τη γραμμένη ομιλία του, αν επικεντρωνόταν στο νομοσχέδιο και αν έρριπτε προτάσεις για τη βελτίωση του νομοσχεδίου κι αν έκανε γόνιμη κριτική, δεν θα υπήρχε κανένα πρόβλημα. Κανένας δεν θα το συζητούσε. Αλλά δεν διανοούμαι ότι υπάρχουν μέλη της Εθνικής Αντιπροσωπείας που κάθονται στα γραφεία τους με τους συνεργάτες τους και ψάχνουν να βρουν τι τσιτάτο θα γράψουν στο κείμενο που θα διαβάσουν στη Βουλή, πώς θα υποτιμήσουν τον πολιτικό τους αντίπαλο, πώς θα τον συκοφαντήσουν, πώς θα τον υβρίσουν, αντί να επικεντρωθούν στο νομοσχέδιο. Δεν ζητάμε να είναι όλοι ρήτορες δεινοί. Βεβαίως όταν γράψεις την ομιλία σου για το νομοσχέδιο, να την εκφωνήσεις. Υπάρχει ανεκτικότητα και από το Προεδρείο και από όλους μας. Όμως ένας Βουλευτής που σκέπτεται επί ώρες πώς θα προσβάλλει τον πολιτικό του αντίπαλο, πώς θα τον συκοφαντήσει, πώς θα τον μειώσει, κατά την άποψή μου δεν είναι ένας παραγωγικός Βουλευτής, σε όποιο κόμμα κι αν ανήκει. Αυτό θα πρέπει να το δει το Προεδρείο της Βουλής, αν θέλουμε πραγματικά να αναβαθμίσουμε τον ρόλο του Κοινοβουλίου.

Και επειδή αντιλαμβάνομαι, υποψιάζομαι, διαβλέπω ότι όσο πλησιάζει ο χρόνος των εκλογών, φαινόμενα σαν και αυτά που είδαμε χθες θα ενταθούν, γιατί κάποιοι ονειρεύονται να αναβιώσουν το 2011, το 2012, τις πλατείες κι όλα αυτά, πράγματα από τα οποία έχουν παρέλθει ανεπιστρεπτί, θα παρακαλούσα το Προεδρείο να δει τα ζητήματα της εφαρμογής του Κανονισμού.

Να περάσω τώρα στο νομοσχέδιο, κυρία Πρόεδρε. Είπα ότι είναι ένας πολύ καλός νόμος. Τι προσφέρει αυτός ο αναπτυξιακός νόμος που καλούμαστε να συζητήσουμε, να βελτιώσουμε και να ψηφίσουμε; Κατά την άποψή μου, κύριοι Υπουργοί, αφού σας συγχαρώ για το περιεχόμενο του νόμου, τρία είναι τα χαρακτηριστικά του: η ταχύτητα, η ισόρροπη ανάπτυξη και η προοπτική. Και εξηγούμαι. Στην ταχύτητα έλεγα πάντα και εξακολουθώ να το υποστηρίζω με φανατισμό ότι ο χρόνος στο οικονομικό μας σύστημα είναι χρήμα. Δεν έχει καμμία σημασία να ψηφίζονται νομοσχέδια, όσο καλά κι αν είναι, αν δεν παράγουν άμεσα και απτά αποτελέσματα. Ο συγκεκριμένος νόμος θέτει δεσμευτικές διοικητικές διαδικασίες τριάντα και σαράντα πέντε ημερών για την εξέταση των φακέλων και την ένταξή τους.

Μας λέει ο ΣΥΡΙΖΑ: «Γιατί αλλάζετε τον αναπτυξιακό νόμο του ΣΥΡΙΖΑ;». Τον αλλάζουμε, γιατί πιστεύουμε ότι δεν ήταν λειτουργικός, κυρίες και κύριοι συνάδελφοι. Και παρά ταύτα θέλω να σας υπενθυμίσω κάτι που έχει πει από αυτό το βήμα ο Υπουργός Ανάπτυξης, ότι με τον αναπτυξιακό νόμο του 2016 του ΣΥΡΙΖΑ χρηματοδοτήσατε αναπτυξιακά σχέδια 1,5 δισεκατομμύριο ευρώ σε τέσσερα χρόνια. Με τον νόμο του ΣΥΡΙΖΑ. Και ήρθε η Νέα Δημοκρατία, που δεν πιστεύει κατά τα λεγόμενά σας στην ανάπτυξη, και με τον δικό σας νόμο χρηματοδότησε σε δυόμισι χρόνια επενδυτικά σχέδια 2,5 δισεκατομμυρίων ευρώ. Δεν είμαστε όμως ικανοποιημένοι. Γι’ αυτό παρουσιάζουμε σήμερα έναν καλύτερο νόμο, όπου η ταχύτητα των διαδικασιών έχει πολύ μεγάλη σημασία για την ανάπτυξη της χώρας.

Ισόρροπη ανάπτυξη: Είναι η πρώτη φορά που ένας αναπτυξιακός νόμος δεν εκπέμπει το μήνυμα «όποιος προλάβει». Χωρίζει τα πράγματα σε δεκατρία θεματικά καθεστώτα, ούτως ώστε να αναπτυχθούν ισόρροπα όλοι οι κλάδοι της οικονομίας. Τι δεν περιλαμβάνει αυτός ο αναπτυξιακός νόμος; Νέες τεχνολογίες, τέταρτη βιομηχανική επανάσταση, ψηφιακή διακυβέρνηση, τουρισμό, εναλλακτικό τουρισμό, αγροδιατροφή, μεταποίηση, logistics, μεταφορές; Τα πάντα περιλαμβάνει. Κατά συνέπεια, μπορεί κανείς να μιλήσει για ισορροπία και μάλιστα με αντικειμενικό και ισόποσο τρόπο, 150 εκατομμύρια ευρώ που μπαίνουν σε κάθε θεματικό καθεστώς.

Η ισορροπία και η ισόρροπη ανάπτυξη λοιπόν έχει να κάνει μόνο με την κλαδική ενίσχυση; Όχι, έχει να κάνει και με τη γεωγραφική ενίσχυση, για να είναι ισόρροπη ανάπτυξη σε ολόκληρη τη χώρα. Σας είπα προηγουμένως για τη βόρειο Ελλάδα, τη Μακεδονία και τη Θράκη. Θα επαναλάβω ότι με προηγούμενο νόμο, που ακουμπάει όμως στον αναπτυξιακό, πλέον οι περιφέρειες εξετάζουν επενδυτικά σχέδια μέχρι 1 εκατομμύριο. Οι μεγαλύτερες επενδύσεις πάνε στη Γενική Γραμματεία Ιδιωτικών Επενδύσεων. Τι σημαίνει αυτό, ότι θα είναι επενδύσεις του κέντρου; Το λεκανοπέδιο, κυρία συνάδελφε, είναι το μόνο που ουσιαστικά εξαιρείται. Θα εξετάζονται από το Υπουργείο για λόγους ταχύτητας, γι’ αυτό και θέτει διοικητικές προθεσμίες το νομοσχέδιο, και έτσι διευκολύνονται οι περιφέρειες να εξετάσουν κι εκείνες ταχύτερα τα μικρότερα επενδυτικά σχέδια.

Ποιος είναι με τους μικρούς και ποιος είναι με τους μεγάλους; Εμείς είμαστε με τους μεγάλους, που εντάσσουμε αναπτυξιακά σχέδια από 100.000 ευρώ και πάνω; Εμείς είμαστε με τους μεγάλους, που δίνουμε όλη τη ρευστότητα στις μικρές επενδύσεις και τις υπόλοιπες διευκολύνσεις στις μεγάλες επενδύσεις;

Ποιος έχει πρόβλημα πρόσβασης στο τραπεζικό σύστημα, οι μικροί ή οι μεγάλοι; Οι μικροί έχουν πρόβλημα. Γι’ αυτό τους δίνουμε κίνητρα ρευστότητας για να υλοποιήσουν τις επενδύσεις τους. Η ισορροπία λοιπόν υπηρετείται και από το μέγεθος των επιχειρήσεων που ενισχύονται και αυτός ο νόμος ενισχύει κυρίως με ρευστότητα τις μικρές και με διευκολύνσεις τις μεγαλύτερες επενδύσεις.

Αλλά δίνει και προοπτική αυτό το νομοσχέδιο, κυρίες και κύριοι συνάδελφοι, εξαιτίας των δύο προηγούμενων παραμέτρων που ανέφερα. Η ταχύτητα και η ισόρροπη ανάπτυξη διασφαλίζουν ότι επιτέλους οι επενδύσεις θα υλοποιηθούν. Είναι δεσμευτικά τα πράγματα, δεσμευτικά τα χρονικά περιθώρια.

Τι συνέβαινε με τους προηγούμενους αναπτυξιακούς νόμους; Γνωρίζουμε όλοι; Από τις προτάσεις που αρχικά είχαν κατατεθεί στο τέλος φτάσαμε να υλοποιείται μόνο το 25% αυτών των προτάσεων. Εμείς θέλουμε να το κάνουμε και 50% και 100% των προτάσεων που εντάσσονται τελικά προς χρηματοδότηση.

Αυτές είναι οι μεγάλες διαφορές του συγκεκριμένου νόμου, κυρίες και κύριοι συνάδελφοι. Και κύριοι Υπουργοί, πολύ καλά κάνετε και φέρνετε αυτή την ώρα τούτο το νομοσχέδιο, αφού εξαντλήσατε τις περιορισμένες δυνατότητες του προηγούμενου αναπτυξιακού νόμου. Διότι τώρα είναι η ώρα να γυρίσει η χώρα σελίδα. Τώρα είμαστε υποχρεωμένοι όλοι να αφήσουμε πίσω τις κρίσεις, οι οποίες αργά ή γρήγορα θα τελειώσουν, και να αυξήσουμε ταχύτητα, να στρέψουμε τις προσπάθειές μας στην ανάπτυξη και στην οικονομία. Είναι το πεδίο που θα μας βοηθήσει να κερδίσουμε όλα τα στοιχήματα.

Με τούτες τις σκέψεις, κυρίες και κύριοι συνάδελφοι, θα ήθελα να σας καλέσω να υπερψηφίσουμε το αναπτυξιακό νομοσχέδιο, γιατί ανοίγει ένα νέο παράθυρο ελπίδας για τη χώρα, για την ανάπτυξη και την οικονομία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κύριε συνάδελφε.

Τον λόγο τώρα έχει ο κ. Γκίκας εκ μέρους της Νέας Δημοκρατίας.

**ΣΤΕΦΑΝΟΣ ΓΚΙΚΑΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, δεν μπορώ να μην κάνω ένα σχόλιο για τα όσα συνέβησαν χθες και σήμερα στην Εθνική Αντιπροσωπεία, που είδαμε εικόνες οι οποίες δεν περιποιούν τιμή για κανένα Βουλευτή. Οφείλουμε όλοι να διαφυλάξουμε το κύρος του Κοινοβουλίου, διότι η εικόνα του Κοινοβουλίου είναι η εικόνα της χώρας και δεν ταξιδεύει μόνο στο εσωτερικό, ταξιδεύει και στο εξωτερικό. Περνάμε μια εικόνα άσχημη, που δεν υπηρετεί το εθνικό συμφέρον, και κάποιες πράξεις συναδέλφων δυστυχώς από τη μεριά του ΣΥΡΙΖΑ κάνουν τα πράγματα πολύ χειρότερα.

Έρχομαι, όμως, στο πολύ σοβαρό αυτό νομοθέτημα. Το 2019 θέσαμε στο επίκεντρο του κυβερνητικού μας προγράμματος την ανάπτυξη και τη δημιουργία νέων, καλύτερα αμειβόμενων θέσεων εργασίας. Η επίτευξη, βεβαίως, αυτού του στόχου έχει πολλές παραμέτρους και απαιτεί συνεχή προσπάθεια και μεθοδική εργασία από πολλά Υπουργεία. Στο πλαίσιο αυτό, ο νέος αναπτυξιακός νόμος αποτελεί ένα πολύ σημαντικό θεσμικό και αναπτυξιακό εργαλείο για την αύξηση των ιδιωτικών επενδύσεων και άρα για την επίτευξη του πιο πάνω στόχου.

Βεβαίως, κάθε αναπτυξιακός νόμος αντικατοπτρίζει τις ανάγκες της εποχής του. Οι περισσότεροι λειτούργησαν κυρίως ως μηχανισμοί χρηματοδοτήσεων, στηρίζοντας έναν αριθμό ιδιωτικών επενδύσεων, που όμως είχαν συγκριτικά χαμηλό αποτύπωμα στην οικονομία μας, ενώ παράλληλα χαρακτηρίστηκαν από τη μεγάλη γραφειοκρατία και τις εξαιρετικά χρονοβόρες διαδικασίες ελέγχου και έγκρισης των επενδυτικών σχεδίων.

Χαρακτηριστικό παράδειγμα αποτελεί ο ισχύων αναπτυξιακός, o ν.4399/2016, που, παρά τα θετικά, αποδεικνύει ότι οι γραφειοκρατικές αγκυλώσεις λειτούργησαν εις βάρος του θετικού εγχειρήματος.

Συγκεκριμένα, στα δύο πρώτα χρόνια εφαρμογής του, δηλαδή ως τον Ιούλιο του 2019 εγκρίθηκαν μόλις χίλια περίπου επενδυτικά σχέδια και η κρατική ενίσχυση ανήλθε στα 990 εκατομμύρια ευρώ περίπου.

Η νέα ηγεσία του Υπουργείου Ανάπτυξης επιτάχυνε τις διαδικασίες, προώθησε τις διαδικασίες, με αποτέλεσμα τα τελευταία δυόμισι χρόνια οι υπαγωγές στον αναπτυξιακό να αυξηθούν περίπου κατά 300% και η κρατική ενίσχυση να προσεγγίσει τα 3 δισεκατομμύρια ευρώ.

Αξιοποιώντας, λοιπόν, την εμπειρία από την ενεργοποίηση του ν.4399, η πολιτική ηγεσία του Υπουργείου έδωσε έμφαση στην αποτελεσματικότητα του νέου αναπτυξιακού και στη διευκόλυνση των επενδυτών. Προβλέπονται, συνεπώς, σημαντικές καινοτομίες που αποσκοπούν στη μείωση της γραφειοκρατίας σε όλη τη διαδικασία, δηλαδή της υποβολής, της αξιολόγησης, της έγκρισης των επενδυτικών σχεδίων, ενώ θεσπίζονται ρητές προθεσμίες για την έκδοση των διοικητικών πράξεων, κάτι εξόχως σημαντικό. Η μειωμένη γραφειοκρατία και η επιτάχυνση των διαδικασιών συνοδεύονται από ένα νέο ολοκληρωμένο πληροφοριακό σύστημα του αναπτυξιακού νόμου, που θα διευκολύνει τόσο τους επενδυτές όσο και τις υπηρεσίες και βεβαίως, αυτό το πληροφοριακό σύστημα είναι διασυνδεδεμένο με άλλα πληροφοριακά υπάρχοντα συστήματα άλλων φορέων, όπως είναι η ΑΑΔΕ, το ΓΕΜΗ κ.λπ..

Η Κυβέρνησή μας -και αυτό είναι πολύ σημαντικό- επιλέγει να νομοθετεί με βάση μια συγκεκριμένη στρατηγική, με στόχο να αυξηθούν οι ιδιωτικές επενδύσεις και να έρθει η ανάπτυξη στην οικονομία μας, ανάπτυξη σε υγιείς βάσεις. Οι πολιτικές της βασίζονται, πράγματι, στην έκθεση της επιτροπής Πισσαρίδη, η οποία ανέδειξε τους τομείς όπου θα πρέπει να εστιάσει η οικονομία μας.

Σε αυτήν, άλλωστε, στηρίχτηκε και το Εθνικό Σχέδιο Ανάκαμψης και Ανθεκτικότητας, το «Ελλάδα 2.0» και το ΕΣΠΑ 2021-2027 και ο νέος αναπτυξιακός νόμος. Η χώρα μας, δηλαδή, αποκτά για πρώτη φορά ένα ολοκληρωμένο σχέδιο ανάπτυξης, όπου όλα τα χρηματοδοτικά εργαλεία λειτουργούν εναρμονισμένα για την επίτευξη του ίδιου στόχου. Συνεπώς, ο υπό συζήτηση αναπτυξιακός νόμος ανταποκρίνεται στις επενδυτικές και επιχειρηματικές ανάγκες της χώρας και της εποχής μας.

Όπως και άλλοι συνάδελφοι είπαν, θεσπίζονται δεκατρία θεματικά καθεστώτα, σε αντίθεση με τα οκτώ του προηγούμενου νόμου. Εγώ δεν θα αναφερθώ σε όλα αυτά. Θα τονίσω, όμως, τη δυνατότητα για ψηφιακό και τεχνολογικό μετασχηματισμό των επιχειρήσεων, για την πράσινη μετάβαση και την περιβαλλοντολογική αναβάθμιση των επιχειρήσεων για τη στήριξη των νέων επιχειρήσεων στο νέο επιχειρείν, για την αγροδιατροφή, για τη μεταποίηση και την εφοδιαστική αλυσίδα.

Και βεβαίως, κάτι που ενδιαφέρει πάρα πολύ τις τουριστικές περιοχές, όπως και την εκλογική μου περιφέρεια, την Κέρκυρα, είναι η ενίσχυση των τουριστικών επενδύσεων, οι εναλλακτικές μορφές τουρισμού. Βεβαίως, ξεχωριστό καθεστώς είναι οι μεγάλες επενδύσεις.

Το νομοσχέδιο εισάγει σε αυτό το πλαίσιο την καινοτομία ξεχωριστής ενεργοποίησης κάθε καθεστώτος σε σταθερούς κύκλους -είναι περίπου 150 εκατομμύρια ευρώ ανά καθεστώς- και έτσι αποφεύγονται φαινόμενα όπου κάποιος κλάδος απορροφούσε κονδύλια από έναν άλλο κλάδο.

Παράλληλα, δίδεται ιδιαίτερη έμφαση στην περιφέρεια, αφού η εγκατάσταση επενδύσεων εκεί θα έχει ένα θετικό αντίκτυπο στις τοπικές κοινωνίες. Να πούμε εδώ, ότι σε αυτό συνέβαλε σημαντικά και ο νέος χάρτης περιφερειακών ενισχύσεων, που πρόσφατα ενέκρινε η Ευρωπαϊκή Επιτροπή, που προβλέπει υψηλά ποσοστά κρατικής ενίσχυσης για τις περισσότερες περιφέρειες της χώρας. Άρα, λοιπόν, ο νέος αναπτυξιακός νόμος κάνει πράξη την αποκέντρωση.

Στο σημείο αυτό επιθυμώ να ευχαριστήσω την ηγεσία του Υπουργείου Ανάπτυξης, που έκανε δεκτό ένα αίτημα πολλών συναδέλφων για τη συμπερίληψη και των ξενοδοχείων ενός, δύο και τριών αστέρων, προκειμένου να εκσυγχρονιστούν, να αναβαθμιστούν, καθώς και τη μείωση της ελάχιστης επένδυσης στις 100.000 ευρώ.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Παράλληλα, θα ήθελα να επαναλάβω το αίτημα, κύριοι Υπουργοί, ένταξης και των ενοικιαζομένων καταλυμάτων για επενδύσεις αναβάθμισής τους. Μόλις μου είπατε ότι, εφόσον θέλουν να πάνε στο επίπεδο των ξενοδοχείων, μπορούν. Από εκεί και πέρα, όμως, καλό είναι να το δούμε στο σύνολο, διότι τα ενοικιαζόμενα καταλύματα είναι, πράγματι, η ραχοκοκαλιά μιας τουριστικής περιοχής.

Εν κατακλείδι, ο νέος αναπτυξιακός νόμος επαναπροσδιορίζει το παραγωγικό μας μοντέλο, δημιουργεί ένα φιλοεπενδυτικό κλίμα, ενισχύει την απασχόληση και στηρίζει τη νέα επιχειρηματικότητα. Δύναται, συνεπώς, να επηρεάσει θετικά το παρόν και το μέλλον της χώρας και να οδηγήσει με σιγουριά την Ελλάδα σε μακρά, βιώσιμη και ισχυρή ανάπτυξη.

Βεβαίως, για όλους αυτούς τους λόγους το υπερψηφίζω.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Γκίκα.

Καλησπέρα σας κι από εμένα! Καλό μήνα. Χρόνια πολλά σε όσους γιορτάζουν σήμερα. Εγώ βλέπω έναν. Γλυκά δεν βλέπω! Τέλος πάντων, το παρακάμπτουμε!

Τώρα θα δώσω τον λόγο στην κ. Θεοδώρα Τζάκρη από τον ΣΥΡΙΖΑ - Προοδευτική Συμμαχία, στη συνέχεια στον κ. Μανούσο Βολουδάκη από τη Νέα Δημοκρατία και μετά θα πάρει τον λόγο ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Ιωάννης Σαρακιώτης.

Ορίστε, κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, η χθεσινή παρέμβαση του Προεδρεύοντα, του κ. Αθανασίου, εκτός από αντισυνταγματική, αντιδημοκρατική και αντικοινοβουλευτική, υπήρξε και βαθύτατα υποκριτική.

Αποτελεί μακρά κοινοβουλευτική παράδοση, αλλά και επιβάλλεται πολιτικά, ο Βουλευτής όχι μόνο να παρακολουθεί την επικαιρότητα, αλλά να τοποθετείται και γι’ αυτή κατά τη διάρκεια των παρεμβάσεών του στο Κοινοβούλιο. Θα έλεγα, μάλιστα, ότι ο κοινοβουλευτικός λόγος δεν πρέπει να είναι αποκομμένος από την πραγματική ζωή. Άλλως, θα έπρεπε ο καθένας από εμάς στις παρεμβάσεις του να διακόπτεται καθημερινά από τον εκάστοτε Προεδρεύοντα, κάτι που δεν συνέβη ποτέ -οφείλω να σας διαβεβαιώσω- στη μακρά κοινοβουλευτική μου διαδρομή των δεκαοκτώ ετών.

Και επειδή ο κ. Αθανασίου είναι εμπειρότατος και πολιτικά και συνδικαλιστικά και νομικά, δεν μπορώ να φανταστώ ότι κατελήφθη αιφνιδίως και εζήλωσε δόξα παιδονόμου. Αντιθέτως, μπορεί κάποιος πολύ εύλογα να υποθέσει ότι η χθεσινή επιλεκτική του παρέμβαση ήταν και έγινε κατόπιν οδηγιών από τα υψηλότατα κλιμάκια της Κυβέρνησης, ακριβώς για να φιμωθεί ο κ. Πολάκης στο πλαίσιο της γενικότερης συγκάλυψης του σκανδάλου «NOVARTIS».

Η δε αναφορά του κ. Πολάκη ότι οι φάκελοι όπως αρχειοθετούνται με τον ίδιο τρόπο μπορούν και να ανασύρονται, ουδόλως αποτελεί παρέμβαση στη δικαιοσύνη. Θα έλεγα, μάλιστα, ότι αποτελεί διαπίστωση που ισχύει με βάση τους δικονομικούς κανόνες.

Όταν υπάρξουν καινούργια στοιχεία, κυρίες και κύριοι συνάδελφοι, βεβαίως, οι φάκελοι, οι δικογραφίες ανασύρονται από το αρχείο και μπορούν να ερευνηθούν εκ νέου. Θα έλεγα, μάλιστα, ότι για τους νομικούς αυτό που λέω ακούγεται σχεδόν κοινότοπο.

Αντιθέτως, μόλις προχθές σε αυτήν εδώ την Αίθουσα, ο Πρωθυπουργός, ο κ. Μητσοτάκης, ουσιαστικά κατήργησε το τεκμήριο αθωότητας των δημοσιογράφων και αποφάνθηκε ο ίδιος για την παραπομπή τους στη δικαιοσύνη, ενώ η υπόθεσή τους εκκρεμεί. Έκανε, δηλαδή, ο ίδιος ευθεία υπόδειξη στη δικαιοσύνη για το ποια απόφαση πρέπει να βγάλουν. Το μόνο που δεν έκανε, βεβαίως, εδώ ήταν ότι δεν εκφώνησε την απόφαση και ουσιαστικά δεν μας υπέδειξε και το χειρότερο σωφρονιστικό κατάστημα της επιλογής του για την κράτησή τους. Όμως, ουδόλως είδα να ενοχλούνται αυτοί και αυτές που συνήθως εξεγείρονται από τέτοιου είδους παρεμβάσεις.

Θέλω να κλείσω με ένα γενικό σχόλιο που αφορά στη στάση του Κινήματος Αλλαγής.

Κυρίες και κύριοι συνάδελφοι, είναι πασιφανές ότι υπάρχει διγλωσσία στις τάξεις του Κινήματος Αλλαγής όσον αφορά στη στάση τους απέναντι στην Κυβέρνηση και αυτό είναι ένα χαρακτηριστικό το οποίο δεν πρέπει να περάσει απαρατήρητο στην περίοδο που διανύουμε.

Θέλω να ξεκινήσω τώρα την παρέμβασή μου στο νομοσχέδιο αναφερόμενη, αν θέλετε, στους οικονομικούς δείκτες που στοιχειοθετούν την οικονομική κατάσταση της χώρας και την ανάπτυξη, όπως αντιλαμβάνεστε, οι οποίοι επί των ημερών σας, κυρίες και κύριοι της Νέας Δημοκρατίας, της Συμπολίτευσης, έχουν επιδεινωθεί και η βελτίωσή τους παρουσιάζεται μόνο ως επιδιωκόμενος στόχος.

Ακούστε, λοιπόν: 185 δισεκατομμύρια ευρώ το ΑΕΠ το 2019 και ρυθμός ανάπτυξης 1,5%. Το 2020 165 δισεκατομμύρια ευρώ το ΑΕΠ και ρυθμοί ανάπτυξης -9%. Το 2021 εκτιμάται ότι ο ρυθμός ανάπτυξης θα είναι +7%, δηλαδή το ΑΕΠ θα κυμανθεί εκεί στα 177 δισεκατομμύρια ευρώ, 3,5% λιγότερο από το ΑΕΠ του 2019 και βεβαίως, παρουσιάζεται ως επιδιωκόμενος στόχος, η ανάπτυξη θα κυμανθεί υπό κανονικές συνθήκες στο 5% plus το 2022 που διανύουμε, δηλαδή να φτάσει το 2022 το ΑΕΠ στα επίπεδα του 2020. Αυτό, με συγχωρείτε πολύ, κύριε Υπουργέ, αλλά δεν είναι ανάπτυξη, αυτό είναι μια ασθμαίνουσα προσπάθεια να φτάσουμε στα επίπεδα του κακού 2019 -που να θυμίσω, τότε κυβερνούσε ο ΣΥΡΙΖΑ.

Ισοζύγια τρεχουσών συναλλαγών: -1,5% το 2019, -6,6% το 2020 και στα ίδια επίπεδα αναμένεται να διαμορφωθεί και το 2021. Και, βεβαίως, σπεύδω εδώ να παρατηρήσω και να είμαι δίκαιη ότι η υψηλή εξάρτηση της χώρας μας από τις εισαγωγές, η αξία των οποίων είναι κατά 70% υψηλότερες σε απόλυτους αριθμούς από τις εξαγωγές, βεβαίως, και οι υψηλές τιμές της ενέργειας δεν βοηθούν ιδιαίτερα στη βελτίωση των συγκεκριμένων δεικτών. Όμως, τα 8,9 δισεκατομμύρια ευρώ που είναι το έλλειμμα του ισοζυγίου για το ενδεκάμηνο Γενάρης - Νοέμβρης του 2021, που είναι βεβαίως κατά τι χαμηλότερα από τα 2,1 δισεκατομμύρια ευρώ του ελλείμματος του ισοζυγίου του 2020, είναι τέσσερις φορές περισσότερο από τα 2,1 δισεκατομμύρια ευρώ του ελλείμματος του ισοζυγίου του 2019.

Και βεβαίως, ο κ. Υπουργός των Οικονομικών την Κυριακή κατά τη συζήτησή του εδώ στην Ολομέλεια μας προσγείωσε απότομα, αν θέλετε, για την ανάπτυξη. Μας προετοίμασε για την ενισχυμένη εποπτεία και την επενδυτική βαθμίδα την οποία ακόμα ψάχνουμε.

Αυτοί, λοιπόν, είναι οι δείκτες οικονομικής ανάπτυξης της χώρας που είτε το θέλουμε είτε όχι συνάδουν με την ανάπτυξη την οποία φιλοδοξεί να απογειώσει ο αναπτυξιακός νόμος με τον βαρύγδουπο τίτλο «Ελλάδα - Ισχυρή Ανάπτυξη» που συζητούμε σήμερα.

Κοιτάξτε, σίγουρα ο αναπτυξιακός νόμος είναι ένα πολύ ισχυρό αναπτυξιακό εργαλείο για την ενίσχυση της μικρομεσαίας και της μεγάλης επιχειρηματικότητας και βεβαίως, για την προσέλκυση επενδύσεων. Θα σας πω, λοιπόν, εδώ -στον όσο χρόνο μου απομένει- γιατί αυτός ο στόχος δεν θα επιτευχθεί με το νομοσχέδιο που συζητούμε σήμερα.

Πρώτα απ’ όλα, γιατί δεν υπάρχει σαφής προτεραιοποίηση σε ό,τι αφορά στους τομείς που είναι προς ενίσχυση και εξηγούμαι. Δεν υπάρχει κανένας στρατηγικός σχεδιασμός για τους ούτως ή άλλως πεπερασμένους πόρους του αναπτυξιακού νόμου. Φαίνεται να δίνεται κάποια προτεραιοποίηση στον τουρισμό. Εξακολουθούν να παραμένουν έξω τα ενοικιαζόμενα δωμάτια και ο κλάδος των τουριστικών λεωφορείων, που χτυπήθηκε πάρα πολύ άσχημα κατά την περίοδο της πανδημίας, αλλά εμφανίζονται και νέοι κλάδοι που δεν φαίνεται να είναι αναγκαίο να ενισχυθούν. Και αναφέρομαι: κέντρα αποθεραπείας και αποκατάστασης, οίκοι ευγηρίας, υπηρεσίες μηχανικών πλυντηρίων, υπηρεσίες σιδερωτηρίων ρούχων. Μάλιστα, να θυμίσω εδώ ότι με τροπολογία το 2019 είχαν ενταχθεί στον αναπτυξιακό νόμο υπηρεσίες κούριερ, ντελίβερι, κλάδοι στους οποίους υπήρχε ένα φυσικό πλεονέκτημα και κανένας λόγος κινητροδότησης τους.

Θα προκύψουν σημαντικές τεχνικές διαχειριστικές δυσκολίες εφαρμογής του νόμου λόγω της πολυπλοκότητας του. Προβλέπονται δεκατρία καθεστώτα επενδύσεων. Χρειάζεται δεκατρία διαφορετικά πληροφοριακά συστήματα, δεκατρείς οδηγούς αξιολόγησης, δεκατρείς οδηγούς ελέγχου.

Κεντρικό χαρακτηριστικό του νομοσχεδίου είναι η στήριξη των μεγάλων επιχειρήσεων. Παράλληλα, το νομοσχέδιο θέτει προσκόμματα στη στήριξη των μικρών επιχειρήσεων, εξαιρεί τις μικρές ατομικές επιχειρήσεις, αυξάνει τα κόστη για τον επενδυτή, απαιτεί έγκριση δανείου από τράπεζα πριν από την αίτηση. Το τελικό αποτέλεσμα θα είναι η ένταση των ανισοτήτων, η σώρευση της ισχύος σε λίγες μεγάλες επιχειρήσεις, όταν οι μικρομεσαίες επιχειρήσεις που αποτελούν τη ραχοκοκαλιά της οικονομίας μας ασθμαίνοντας θα εξασφαλίσουν κάποια ψίχουλα. Στόχος του νομοσχεδίου είναι να δοθεί ό,τι είναι δυνατόν στον ιδιωτικό τομέα, στόχος απολύτως συμβατός με τη συνολικότερη πολιτική της σημερινής Κυβέρνησης για την περιστολήτου δημόσιου τομέα από το επιτελικό κράτος.

Τα αποτελέσματα τα είδαμε, κυρίες και κύριοι, στην Αττική Οδό, όπου πραγματικά θα χαθεί και η τεχνογνωσία από τις δημόσιες υπηρεσίες να ελέγχει τον ιδιώτη. Και από την άλλη, και με αποδυναμωμένες υπηρεσίες συγκεντρώνεται μεγάλη εξουσία στο Υπουργείο με αντίστοιχο περιορισμό των αρμοδιοτήτων στις περιφέρειες.

Υπάρχει, επίσης, πολύ μεγάλη συγκέντρωση εξουσίας στον ίδιο τον Υπουργό, ο οποίος θα αποφασίζει σε ποιους θα αναθέτει την αξιολόγηση, πώς θα γίνεται ο έλεγχος μιας επένδυσης σε περίπτωση καθυστερήσεων και, μάλιστα, αυτό αφορά και στα επενδυτικά σχέδια για τα οποία είναι υπεύθυνες οι περιφέρειες και το Υπουργείο Μακεδονίας-Θράκης. Κατ’ αυτόν τον τρόπο περιορίζεται η αποκέντρωση και, όπως καταλαβαίνετε, περιορίζεται και η ίδια η διαφάνεια.

Κοιτάξτε, κυρίες και κύριοι συνάδελφοι, θα κλείσω με αυτό: Τρεις μέρες κατά τη συζήτηση της πρότασης μομφής και μια μέρα, σήμερα, χορτάσαμε οικονομικά θαύματα. Λοιπόν, το κακό με εσάς είναι ότι σας ακούνε και οι Έλληνες που, αν πιστέψουν εσάς και δουν τις αγελάδες παχιές -όπως με φανατισμό υποστηρίζατε και εσείς και οι συνάδελφοί σας καθ’ όλη τη διάρκεια αυτής της συζήτησης- δεν θα αναρωτηθούν γιατί στο δικό τους πορτοφόλι δεν φτάνει δίφραγκο από αυτήν την ευημερία; Δεν θα καταλάβουν ότι στο τραπέζι σας δεν είναι καλεσμένοι;

Κυρίες και κύριοι συνάδελφοι, η ελληνική κοινωνία, αν δεν το έχετε καταλάβει, βρίσκεται σε νευρική κρίση εξαιτίας των μεγάλων προβλημάτων που αντιμετωπίζει. Φιάσκο στην αντιμετώπιση των καιρικών φαινομένων, φιάσκο στην αντιμετώπιση των πυρκαγιών, φιάσκο στην αντιμετώπιση της πανδημίας.

**ΠΡΟΕΔΡΕΥΩΝ (Απόστολος Αβδελάς):** Κλείστε με αυτό, παρακαλώ.

**ΘΕΟΔΩΡΑ ΤΖΑΚΡΗ:** Σήμερα, κάθε μέρα έχουμε εκατόμβες νεκρών. Ξεπεράσαμε σε θανάτους ακόμα και τη Μεγάλη Βρετανία και τη Ρωσία. Φιάσκο στην ακρίβεια και φιάσκο, επίσης, και στην καταπολέμηση της εγκληματικότητας, παρά τα δελτία Τύπου που εκδίδει κάθε μέρα ο Υπουργός Προστασίας του Πολίτη ότι επί των ημερών του μειώθηκε η εγκληματικότητα. Σήμερα είχαμε στη Θεσσαλονίκη το αποτρόπαιο γεγονός του θανάτου ενός δεκαεννιάχρονου παιδιού με δρεπάνι –αν έχουμε τον Θεό μας!

**ΠΡΟΕΔΡΕΥΩΝ (Απόστολος Αβδελάς):** Κλείστε, σας παρακαλώ.

**ΘΕΟΔΩΡΑ ΤΖΑΚΡΗ:**  Φιάσκο στην αντιμετώπιση της ακρίβειας, φιάσκο με τη φτώχεια που μαστίζει στα ελληνικά νοικοκυριά. Ε, όλα αυτά, δεν τα λες και ανάπτυξη.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Να είστε καλά, ευχαριστούμε πολύ.

Ορίστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δευτερόλεπτα, απλώς και μόνο για να ακούσει το Σώμα, μήπως καταλάβει η κ. Τζάκρη το παράλογο του επιχειρήματος.

Για να υπερασπιστεί τον φίλο της, τον κ. Πολάκη, είπε για τη φράση «όπως κάτι αρχειοθετείται, ανασύρεται» το οποίο είναι απολύτως νομικά βέβαιον και μπορεί να συμβεί και πρωτόλεια νομικά. Προφανώς, αν βρεθούν νέα στοιχεία για κάποιον, μπορεί να ανασυρθεί το αρχείο. Μα αν βρεθούν νέα στοιχεία για εσάς, μπορεί αύριο να πάτε φυλακή. Αυτό ισχύει. Ό,τι ισχύει για εσάς, ισχύει και για μένα και για όλους. Αν σε κάποιον βρουν κάτι, μπορεί να κατηγορηθεί, αυτό είπατε.

Ενώ το είπατε αυτό, για την αρχειοθέτηση, υπονοώντας ότι εγώ και όσοι έχουμε αρχειοθετηθεί είμαστε οιονεί για πάντα ένοχοι, αφού για πάντα μπορούμε να βγούμε από το αρχείο, την άλλη στιγμή είπατε ότι είναι απαράδεκτο να παραβιάζεται το τεκμήριο αθωότητας για τον κ. Βαξεβάνη και την κ. Παπαδάκου.

Δηλαδή, για εμάς που αρχειοθετηθήκαμε, όχι μόνο δεν υφίσταται τεκμήριο αθωότητας που έχουμε αρχειοθετηθεί -γιατί ανά πάσα στιγμή μπορούμε να πάψουμε να είμαστε αρχειοθετημένοι κατά την Τζάκρη-, αλλά για τους φίλους σας «Α! Μην παραβιαστεί το τεκμήριο αθωότητας!».

Τέτοιοι ψεύτες και υποκριτές είστε, γι’ αυτό σας έχει ο ελληνικός λαός εκεί που σας έχει.

(Χειροκροτήματα από την πτέρυγα της Νέας Δημοκρατίας)

**ΘΕΟΔΩΡΑ ΤΖΑΚΡΗ:** Κύριε Πρόεδρε, θέλω τον λόγο.

**ΠΡΟΕΔΡΕΥΩΝ (Απόστολος Αβδελάς):** Όχι**,** κυρία Τζάκρη,όχι, δεν σας είπε κάτι.

**ΘΕΟΔΩΡΑ ΤΖΑΚΡΗ:** Κύριε Πρόεδρε, σας παρακαλώ πολύ, εγώ κάνω σπάνια χρήση επί προσωπικού.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, τώρα τα λέγαμε. Σε εσάς απευθύνθηκε, δεν σας έβρισε. Σας παρακαλώ πολύ.

**ΘΕΟΔΩΡΑ ΤΖΑΚΡΗ:** Θέλω τώρα τον λόγο επί προσωπικού.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ. Γιατί με στεναχωρείτε, κυρία Τζάκρη, τώρα;

**ΘΕΟΔΩΡΑ ΤΖΑΚΡΗ:** Κύριε Πρόεδρε, σας παρακαλώ πολύ, θέλω τον λόγο για ένα λεπτό.

**ΠΡΟΕΔΡΕΥΩΝ (Απόστολος Αβδελάς):** Κι εγώ σας παρακαλώ, ούτε δευτερόλεπτο, γιατί θα πρέπει να απαντήσει. Θα απαντήσει, δεν τα κρατάει, δεν αφήνει να πέσει κάτω. Γεωργιάδης είναι αυτός, σας παρακαλώ μη μου το κάνετε αυτό, μόλις ανέβηκα. Σας παρακαλώ πάρα πολύ, δεν είναι τίποτα.

**ΙΩΑΝΝΗΣ ΣΑΡΑΚΙΩΤΗΣ:** Κύριε Πρόεδρε, επειδή είναι ο Γεωργιάδης να μην απαντήσει η συνάδελφος επί προσωπικού;

**ΠΡΟΕΔΡΕΥΩΝ (Απόστολος Αβδελάς):** Άντε, γιατί με τις γυναίκες είμαι καλός. Ένα λεπτό, ορίστε.

**ΘΕΟΔΩΡΑ ΤΖΑΚΡΗ:** Κύριε Γεωργιάδη, η σχέση σας με την αλήθεια, αποτυπώθηκε -μάλιστα θα έλεγα περίτρανα- στην επήκοον ολόκληρου του ελληνικού λαού, όταν σε τηλεοπτική σας παρέμβαση στον τηλεοπτικό σταθμό ΣΚΑΪ είπατε ότι ο Πρωθυπουργός, όχι μόνο δικαιούται να λέει ψέματα, αλλά οφείλει να λέει και ψέματα όταν πρόκειται για το καλό του τουρισμού.

**ΠΡΟΕΔΡΕΥΩΝ (Απόστολος Αβδελάς):** Κυρία Τζάκρη, μου είπατε προσωπικό και δεν υπάρχει προσωπικό τώρα. Τι είπε στο ΣΚΑΙ; Γιατί με στεναχωρείτε;

**ΘΕΟΔΩΡΑ ΤΖΑΚΡΗ:** Επομένως, κύριε Γεωργιάδη, όταν λέτε εμένα ψεύτρα και ότι εν πάση περιπτώσει αποκρύπτω την αλήθεια, έχουν διαπιστώσει -όπως σας είπα προηγουμένως- όλοι οι Έλληνες ποια είναι η δική σας σχέση με την αλήθεια, πολλώ δε μάλλον ποια σχέση με την αλήθεια εσείς δίνετε στον άνθρωπο που υπερασπίζετε τον εαυτό του.

Από εκεί και πέρα, δεν μπορείτε να το καταλάβετε, γιατί δεν είστε νομικός. Άλλο να κάνεις αυτό που σας είπα προηγουμένως, που είναι σύνηθες και σας είπα ότι για τον νομικό κόσμο είναι περίπου ελαφρώς κοινότοπο, ότι δηλαδή όταν υπάρξουν νέα στοιχεία, ένας φάκελος, μια δικογραφία μπορεί να ανασυρθεί από το αρχείο, κύριε Γεωργιάδη, και άλλο να λες στη δικαιοσύνη ποια απόφαση πρέπει να βγάλει. Σας το είπα, είναι τελείως διαφορετικό. Πολλώ δε μάλλον, όταν αυτή την υπόδειξη προς τη δικαιοσύνη -που είναι ευθεία, κύριε Γεωργιάδη- την κάνει ο ίδιος ο Πρωθυπουργός. Ε ναι, κύριε Γεωργιάδη, στην περίπτωση αυτή υπάρχει ευθεία παρέμβαση στη δικαιοσύνη, στην προηγούμενη όχι.

**ΠΡΟΕΔΡΕΥΩΝ (Απόστολος Αβδελάς):** Μία προτροπή για αυτό το θέμα, το χθεσινό. Έχω την αίσθηση –προσέξτε, δεν λέω να μην μιλήσετε, να μιλήσετε, προς θεού!- ότι εξαντλήθηκε το χθεσινό θέμα. Είπαν οι Κοινοβουλευτικοί, είπαν πολλοί Βουλευτές κ.λπ.. Μην φυσάτε άλλο την σπίθα, για να μην ανάψει καμμιά φωτιά. Σας παρακαλώ πολύ. Το νομοσχέδιο έχει πολύ έδαφος για κριτική και μη χάνετε χρόνο, ένα δίλεπτο, ένα τρίλεπτο, να λέτε για τα χθεσινά. Φτάσαμε στις 20:30΄ το βράδυ και από το πρωί αυτό λέγεται. Δική μου προτροπή, μέσα από την καρδιά μου σας το λέω με πολύ αγάπη.

**ΑΝΑΣΤΑΣΙΑ ΓΚΑΡΑ:** Εάν μιλάει ο κύριος Υπουργός μετά από κάθε ομιλητή, δεν θα τελειώσουμε ποτέ.

**ΠΡΟΕΔΡΕΥΩΝ (Απόστολος Αβδελάς):** Έχετε δίκιο, κυρία Γκαρά. Τι να κάνω; Απλώς, σας το λέω. Εν πάση περιπτώσει, φθάνει! Συνέχεια τα ίδια θα ακούμε και από τη μία και από την άλλη.

Τον λόγο έχει ο κ. Μανούσος Βολουδάκης από τη Νέα Δημοκρατία.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Ευχαριστώ, κύριε Πρόεδρε. Σημειώνω την παραίνεσή σας. Δεν γίνεται, όμως, διότι σε μερικές περιπτώσεις που συμβαίνουν πράγματα κρίσιμα αισθανόμαστε ο καθένας την ανάγκη να πούμε τι σημαίνει για εμάς.

Θα είμαι, λοιπόν, πολύ σύντομος επ’ αυτού. Είχαμε οι περισσότεροι σε αυτήν την Αίθουσα, ανεξαρτήτως παρατάξεως, την ελπίδα ότι από τότε που ο ελληνικός λαός έβγαλε από αυτή την Αίθουσα τη Χρυσή Αυγή ότι δεν θα ζούσαμε ξανά σκηνές ευτελισμού του Κοινοβουλίου, σκηνές σαν αυτές που είδαμε χθες. Διαψεύστηκε η ελπίδα μας. Γιατί, βλέπετε, μπορεί να μην είναι εδώ η Χρυσή Αυγή, όμως, κάποιοι εποφθαλμιούν το κοινό που πιστεύουν ότι η Χρυσή Αυγή είχε. Γιατί είχε, κακά τα ψέματα, και πάντα τέτοιου είδους στάσεις σε ένα μέρος της κοινωνίας, δυστυχώς, βρίσκουν απήχηση.

Η Αξιωματική Αντιπολίτευση στο ίδιο περίπου κοινό στόχευσε και με τους ίδιους τρόπους και διά του ιδίου προσώπου στόχευσε στους αντιεμβολιαστές. Είναι το ίδιο πράγμα και το πρόβλημα δεν είναι…

(Θόρυβος από την πτέρυγα του ΣΥΡΙΖΑ)

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ήμαρτον!

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Λυπούμαι που σας στεναχωρώ, κύριοι συνάδελφοι, αλλά θα το ακούσετε, γιατί το πρόβλημα δεν είναι ο κ. Πολάκης, το πρόβλημα είναι ο κ. Τσίπρας. Γιατί, αν ήθελε, θα ακολουθούσαμε διαφορετική πολιτική.

(Θόρυβος από την πτέρυγα του ΣΥΡΙΖΑ)

**ΙΩΑΝΝΗΣ ΜΠΟΥΡΝΟΥΣ:** Παρομοιάζετε τον ΣΥΡΙΖΑ με την Χρυσή Αυγή; Πάρτε το πίσω! Να ανακαλέσετε!

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ πολύ!

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Έρχομαι, λοιπόν, στη συζήτηση του νομοσχεδίου.

Ο αναπτυξιακός νόμος είναι αναγκαίος, ήταν πάντα αναγκαίος, γιατί στην πατρίδα μας χρειάζεται να καλύψουμε ένα επενδυτικό κενό. Ένα επενδυτικό κενό, το οποίο ήταν ένας από τους βασικούς λόγους της χρεοκοπίας πριν από δώδεκα χρόνια, τα διπλά ελλείμματα στα οποία συνετέλεσε η αδύναμη παραγωγική βάση της πατρίδας μας.

Υπήρχαν, βέβαια, και τα προηγούμενα χρόνια αναπτυξιακοί νόμοι. Απέδωσαν; Τα αποτελέσματα δείχνουν ότι όχι αρκετά. Δεν άλλαξαν το παραγωγικό πρότυπο της χώρας μας, ώστε να προχωρήσουμε προς κλάδους υψηλής προστιθέμενης αξίας και κλάδους που δημιουργούν θέσεις εργασίας υψηλής προστιθέμενης αξίας.

Είναι χαρακτηριστικό ότι το μεγαλύτερο ποσοστό των κονδυλίων των αναπτυξιακών νόμων είχαν πάει σε ανανεώσιμες πηγές ενέργειας, χρήσιμες και ωφέλιμες για άλλους λόγους, αλλά που δεν παράγουν θέσεις εργασίας και σε παραδοσιακές τουριστικές δραστηριότητες.

Τι αλλάζει σήμερα; Κατ’ αρχάς, έχει αλλάξει η διοικητική πρακτική και πριν νομοθετήσει αυτή η Κυβέρνηση. Ο αναπτυξιακός νόμος του ΣΥΡΙΖΑ του 2016, ο οποίος στη βάση του είχε πολλά θετικά στοιχεία, χρειάστηκε δύο χρόνια να ενεργοποιηθεί. Ήταν 1 δισεκατομμύριο ευρώ οι εντάξεις σχεδίων του νόμου ΣΥΡΙΖΑ επί των ημερών του ΣΥΡΙΖΑ και με τον ίδιο νόμο του ΣΥΡΙΖΑ εντάχθηκαν 3 δισεκατομμύρια ευρώ επενδύσεις στο διάστημα της διακυβέρνησης της χώρας από τη Νέα Δημοκρατία.

Ποιες είναι οι αλλαγές επιγραμματικά από εδώ και πέρα, πέραν της ειδικής πρακτικής που έκανε τα πράγματα να τρέξουν πιο γρήγορα; Κατ’ αρχάς, ο νόμος αρθρώνεται σε θεματικές ενότητες, θεματικά καθεστώτα, όπως λέγονται, με αποτέλεσμα να μπορεί να στοχεύει. Δεν είναι πια μια οριζόντια πρόσκληση «ελάτε όσοι θέλετε να υποβάλετε προτάσεις». Ορίζονται θεματικά οι προκηρύξεις του αναπτυξιακού νόμου και θα αναφέρω μόνο σαν επικεφαλίδες μερικούς τομείς που θεωρώ πολύ κρίσιμους, που προβλέπονται στον αναπτυξιακό νόμο: Τη μεταποίηση. Από εδώ κατ’ εξοχήν περιμένουμε θέσεις εργασίας. Θα αναφέρω τον τομέα της αγροδιατροφής. Ο τουρισμός με δύο κατηγορίες, την ενίσχυση των τουριστικών επιχειρήσεων γενικά, αλλά και τις εναλλακτικές μορφές τουρισμού. Θα αναφέρω το νέο επιχειρείν, την ψηφιακή μετάβαση και ούτω καθεξής.

Ο αναπτυξιακός αυτός νόμος συλλειτουργεί και με τις προβλέψεις του Ταμείου της Δίκαιης Μετάβασης, για να αυξήσει τα συνολικά διαθέσιμα χρήματα και τα συνολικά ποσοστά της χρηματοδότησης. Στην Κρήτη, για παράδειγμα, έχουμε ήδη ένα ποσοστό ενίσχυσης που θα φτάσει 40% για τις μεγάλες επιχειρήσεις, 50% για τις μεσαίες και 60% για τις μικρές. Είναι το 60% του επενδυτικού σχεδίου και αυτό μπορεί να αυξηθεί και κατά 10% ακόμη, εφόσον ολοκληρωθεί με επιτυχία η διαπραγμάτευση της Κυβέρνησης με την Κομισιόν. Μπορεί να φτάσει, δηλαδή, στο 70% για την Κρήτη και τα νησιά, όπως ήδη είναι για την Δυτική Μακεδονία.

Ιδιαίτερα σημαντικό για την Κρήτη και για αλλού είναι ένα σημείο στο οποίο φάνηκε ότι κατά τη συζήτηση του νομοσχεδίου το Υπουργείο Ανάπτυξης, όπως έδειξε και σε άλλα νομοσχέδια, ακούει τη Βουλή και τους Βουλευτές.

Στα θερμοκήπια είχαμε ένα πρόβλημα μέχρι τώρα, ότι τα κατασκευαστικά μπορούσαν να είναι μόνο μέχρι 45% του συνόλου της επένδυσης, το οποίο δεν το έπιαναν τα θερμοκήπια. Αυξήθηκε, λοιπόν, το ποσοστό αυτό στο 60% και αυτό θα βοηθήσει να δούμε πολλές νέες επενδύσεις στα θερμοκήπια.

Η όλη δομή του νομοσχεδίου θα επιτρέψει να αξιολογούνται ταχύτερα και με διαφάνεια οι προτάσεις. Πρέπει δε να πω ότι πραγματικά δεν καταλαβαίνω την εύκολη αιτίαση από πλευράς Αντιπολίτευσης, ότι το νομοσχέδιο αυτό στοχεύει τις μεγάλες επιχειρήσεις. Μα, ξεκινούν οι ενισχύσεις από σχέδια 100.000 ευρώ. Η κατ’ εξοχήν ενίσχυση που είναι η χρηματοδότηση με μετρητά είναι μόνο για τις μικρές επιχειρήσεις και λέτε ότι δεν ενισχύονται επαρκώς οι μικρές και μεσαίες επιχειρήσεις;

Δυο λόγια για τον τουρισμό, πριν κλείσω. Και στην περίπτωση του τουρισμού το Υπουργείο Ανάπτυξης άκουσε κατά τη συζήτηση αυτό που είπαμε πολλοί Βουλευτές και αισθάνομαι την ανάγκη να ευχαριστήσω ιδιαιτέρως τον Υπουργό και τον Αναπληρωτή Υπουργό, γιατί κάναμε μια κουβέντα για τα μη κύρια τουριστικά καταλύματα, τα ενοικιαζόμενα δωμάτια, τα οποία έστω με κάποιες πολύ αυστηρές προϋποθέσεις εντάσσονται σε ένα καθεστώς υπό όρους, για παραδοσιακούς οικισμούς, με ένα μίνιμουμ μονάδων, όχι για όλη τη χώρα βέβαια, αλλά για τις περιοχές που έχουν μεγαλύτερη ανάγκη. Θέλω να πιστεύω ότι θα το συζητήσουμε και περαιτέρω και θα δούμε και άλλες βελτιώσεις. Βέβαια, είναι και η δυνατότητα ένταξης στον αναπτυξιακό ξενοδοχειακών μονάδων και χαμηλότερων από τα τέσσερα αστέρια, εφόσον αναβαθμίζονται και πάνε για παραπάνω ή για αναβάθμιση του προϊόντος τους γενικά.

Έχει μια σημασία να δούμε ότι στον τουρισμό χρειαζόμαστε ενίσχυση με έμφαση στην ποιότητα. Και η ποιότητα δεν ταυτίζεται πάντα με τα περισσότερα αστέρια. Αυτό που μας ενδιαφέρει εμάς δεν είναι το πόσο πολυτελώς θα διάγει ο τουρίστας που έρχεται, μπορεί να είναι και αυτό…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό ακόμα, κύριε Πρόεδρε

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Αυτό που μας ενδιαφέρει είναι η συνολική προστιθέμενη αξία για τη χώρα, να διαχέεται σε όσο το δυνατόν μεγαλύτερο μέρος της τοπικής οικονομίας το εισόδημα που έρχεται από τον τουρισμό. Αυτό το επιτυγχάνουν οι μικρές μονάδες ή και τα τριάστερα ξενοδοχεία και τα καταλύματα, τα ενοικιαζόμενα δωμάτια και λοιπά. Όμως, είναι και κάτι ακόμα. Βλέπω με ικανοποίηση ότι εισέρχεται και αυτό το σημείο για τους παραδοσιακούς οικισμούς. Καθώς αναβαθμίζουμε το τουριστικό μας προϊόν, χρειάζεται να διαφυλάξουμε το πολιτιστικό και φυσικό μας περιβάλλον. Εδώ είναι η βασική μας έλλειψη και διαφορά σε σχέση με την υπόλοιπη Ευρώπη. Εμείς την αρχιτεκτονική μας κληρονομιά την έχουμε μέχρι τώρα υποβαθμίσει δραματικά. Ό,τι έχει σωθεί μέχρι τώρα, πρέπει να μπορέσει να σωθεί και για το μέλλον. Ο νόμος είναι εξαιρετικός. Είμαι βέβαιος ότι και στην εφαρμογή του στην πράξη θα πάνε όλα καλά, για να μπορέσουμε να περάσουμε πραγματικά στην επόμενη μέρα του παραγωγικού προτύπου της χώρας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Βολουδάκη.

Καλείται στο Βήμα ο κ. Ιωάννης Σαρακιώτης από το ΣΥΡΙΖΑ - Προοδευτική Συμμαχία. Είναι ο Κοινοβουλευτικός Εκπρόσωπος του ΣΥΡΙΖΑ.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Ξεκινώντας, θα ήθελα και εγώ από πλευράς μου να αποδώσω τιμή στη μνήμη των ηρώων Καραθανάση, Βλαχάκου και Γιαλοψού, οι οποίοι έδωσαν τη ζωή τους το 1996 στην κρίση των Ιμίων, όπως άλλωστε εμπράκτως αποδίδαμε τιμή και ως Κυβέρνηση επί τέσσερα χρόνια, όπως το πράτταμε αγνοώντας τις επιθέσεις τότε των στελεχών της Νέας Δημοκρατίας, όταν μας λέγανε ότι προκαλούμε με αυτές τις κινήσεις την Τουρκία στο Αιγαίο.

Σήμερα αρκείστε σε ένα twit. Αυτή είναι η τιμή που αποδίδετε, κυρίες και κύριοι τη Νέας Δημοκρατίας στους ήρωες των Ιμίων. Πατριωτισμός στο Twitter. Όμως, τι θα μπορούσε να περιμένει κάποιος, όταν προεκλογικά και κατά τη διάρκεια της συζήτησης της Συμφωνίας των Πρεσπών είχατε επιδοθεί σε ένα ρεσιτάλ πατριδοκαπηλίας και προ ημερών ακούσαμε από τον Έλληνα Πρωθυπουργό, τον κ. Μητσοτάκη, να αναφέρει σε συνέντευξή του ότι δεν τον πειράζει το όνομα, δεν χάθηκε και τίποτα με το όνομα. Οπότε, να ευχηθώ κι εγώ καλό κουράγιο και καλή δύναμη και στον Πρωθυπουργό, αλλά και στους Υπουργούς του για την τιτάνια προσπάθεια που κάνουν για τη στήριξη της ευρωπαϊκής προοπτικής της Βόρειας Μακεδονίας.

Πριν έρθω τώρα στο περιεχόμενο του υπό συζήτηση νομοσχεδίου, οφείλω να κάνω ένα σύντομο σχόλιο για τη χθεσινή, πρωτοφανή στα μεταπολιτευτικά χρονικά, απαράδεκτη στάση του Προεδρείου, η οποία θύμισε άλλες εποχές. Διερωτάται κάποιος: Είναι δυνατόν εν έτει 2022 να αμφισβητείται η ελευθερία του εκλεγμένου από τους Έλληνες πολίτες Βουλευτή και το δικαίωμά του να αγορεύει από το Βήμα της Βουλής για μείζονα θέματα της χώρας; Είναι δυνατόν να αφαιρεί τον λόγο ο Προεδρεύων από ομιλητή απλά και μόνο επειδή δεν συμφωνεί, δεν του αρέσουν τα λεγόμενά του;

Έχετε επιλέξει τον ολισθηρό δρόμο της συμπόρευσης με τη διαφθορά και τη διαπλοκή. Συναγελάζετε με υπόδικους και προωθείτε τροπολογίες για να τους εξυπηρετήσετε, παραβιάζοντας ακόμη και το Σύνταγμα και τον Κανονισμό της Βουλής. Σκηνοθετήσατε μία σύγκρουση εντός του Κοινοβουλίου προκειμένου να εκτρέψει τη δημόσια συζήτηση από τα μεγάλα προβλήματα που αντιμετωπίζει σήμερα η ελληνική κοινωνία και να μην δώσετε αναγκαίες απαντήσεις για την υγειονομική τραγωδία που βιώνουμε, ειδικά τους τελευταίους μήνες, για τα οικονομικά προβλήματα και κυρίως στον τομέα της ενέργειας και των αυξήσεων, της ακρίβειας που αντιμετωπίζουν νοικοκυριά και επιχειρήσεις.

Η τακτική σας είναι βαθιά αντιδημοκρατική. Το πολιτικό σύστημα και η κοινωνία έδωσαν αγώνες επί δεκαετίες για να τελειώσουμε με αυτές τις φασίζουσες νοοτροπίες. Κυρίες και κύριοι της Νέας Δημοκρατίας, δεν θα διολισθήσουμε ξανά σε αυτές τις συμπεριφορές. Δεν θα σας το επιτρέψουμε, όσο κι αν οι νοσταλγοί εκείνων των εποχών κατέχουν σήμερα κορυφαίες θέσεις στην Κυβέρνηση του κ. Μητσοτάκη.

Κυρίες και κύριοι συνάδελφοι, θα ήταν ψέμα αν λέγαμε ότι το περιεχόμενο του υπό συζήτηση νέου αναπτυξιακού νόμου αποτελεί κάποιου είδους έκπληξη. Δεν εκπλήσσει πλέον κανέναν. Εξάλλου, έχετε φροντίσει να δώσετε τα διαπιστευτήριά σας μέσω του σχεδίου Πισσαρίδη, αλλά και του επακόλουθου σχεδίου ανάκαμψης, το οποίο αντί να αντιμετωπιστεί ως μία ευκαιρία για την ουσιαστική μετάβαση της ελληνικής οικονομίας σε ένα ανθεκτικό, δίκαιο και βιώσιμο παραγωγικό μοντέλο, κατέστη εργαλείο διεύρυνσης των ανισοτήτων.

Έτσι και τώρα, αντί ο αναπτυξιακός νόμος να είναι μια αφορμή οριστικής επανάκαμψης της ελληνικής οικονομίας, μετατρέπεται σε έναν μηχανισμό γιγάντωση των ανισοτήτων. Δεν είναι άλλωστε τυχαίες οι αντιδράσεις του κόσμου των μικρομεσαίων επιχειρήσεων, του κόσμου της πραγματικής οικονομίας, τους οποίους διαρκώς επιμένετε να αγνοείται.

Όπως ανέφερε η ΓΣΕΒΕΕ, ο νέος αναπτυξιακός νόμος θα τροφοδοτήσει νέες στρεβλώσεις σε επίπεδο επιμέρους αγορών, δημιουργώντας αθέμιτα εμπόδια σε επίπεδο υγιούς ανταγωνισμού, ως συνέπεια της έλλειψης ίσων όρων αντιμετώπισης και άνισης πρόσβασης σε πηγές χρηματοδότησης, αποκλείοντας ουσιαστικά πολλές μικρές επιχειρήσεις από ακόμη ένα χρηματοδοτικό εργαλείο.

Ίδιοι αποκλεισμοί και στον τομέα του λιανεμπορίου. Και ευχαριστημένοι, κυρίες και κύριοι της Κυβέρνησης, δηλώνουν μόνο οι εκπρόσωποι των μεγάλων επιχειρηματικών ομίλων, όπως άλλωστε παρουσιάστηκε και στην συζήτηση κατά τη συνεδρίαση των φορέων.

Υλοποιείτε, δηλαδή, ό,τι επιτάσσει το σχέδιο Πισσαρίδη το οποίο ανέφερε αυτολεξεί: «Η κυριαρχία μονοπρόσωπων και πολύ μικρών επιχειρήσεων αποτελεί προβληματικό χαρακτηριστικό». Και το ερώτημα είναι εύλογο: Σε ποιους απευθύνεστε, κυρίες και κύριοι της Νέας Δημοκρατίας; Για ποιους νομοθετείτε; Τα συμφέροντα ποιων εξυπηρετείτε;

Ο ΣΥΡΙΖΑ - Προοδευτική Συμμαχία είχε φέρει έναν κατά γενική ομολογία -το παραδεχθήκατε πολλές φορές και οι ομιλητές σας και ο Κοινοβουλευτικός Εκπρόσωπος και ο Υπουργός κατά τη διάρκεια της συζήτησης στις επιτροπές- επιτυχημένο αναπτυξιακό νόμο, στον οποίον υπήχθησαν πολύ μικρές επιχειρήσεις σε ποσοστό 42%, μικρές επιχειρήσεις σε ποσοστό 29%, μεσαίες επιχειρήσεις σε ποσοστό 18% και μεγάλες σε ποσοστό 10%, τον νόμο Χαρίτση-Λαμπριανίδη, τον ν.4399/2016. Ο αναπτυξιακός νόμος του ΣΥΡΙΖΑ απέφερε δύο χιλιάδες διακόσιες πενήντα οκτώ επενδύσεις, φορολογικές απαλλαγές ύψους 45,8% και δεκαεπτά χιλιάδες τριακόσιες οκτώ νέες θέσεις εργασίας.

Να θυμηθούμε, όμως, για να κάνουμε και τις συγκρίσεις, τι είχε αποδώσει ο προηγούμενος, αυτός του 2011. Είχε αποδώσει χίλιες διακόσιες εβδομήντα έξι επενδύσεις, φορολογικές απαλλαγές ύψους 15% και έξι χιλιάδες εκατόν εξήντα επτά νέες θέσεις εργασίας.

Τα αποτελέσματα, όσον αφορά συνολικά τους αναπτυξιακούς νόμους του 1998, του 2004 και του 2011 είναι ενδεικτικά: Μόλις το 2,4% των επενδυτικών σχεδίων προσέλκυσαν το 43,6% των συνολικών επενδύσεων. Η κάθε θέση εργασίας κόστισε στο ελληνικό δημόσιο 323.000 ευρώ. Σε ένα σύνολο δεκατεσσάρων χιλιάδων πεντακοσίων επενδυτικών σχεδίων μόλις έξι επιχειρηματικοί όμιλοι απορρόφησαν το 8,1% των συνολικών ενισχύσεων, κάτι το οποίο σχεδιάζετε να πράξετε και τώρα, αφήνοντας μία στις δύο επιχειρήσεις χωρίς καν τη δυνατότητα υποβολής πρόταξης ένταξης.

Ποιο είναι το αποτέλεσμα; Το 2015 η κυβέρνηση ΣΥΡΙΖΑ παρέλαβε χιλιάδες εκκρεμή επενδυτικά σχέδια. Οι ανολοκλήρωτες επενδύσεις των προηγούμενων νόμων ήταν, περίπου, έξι χιλιάδες και οι μη συμβασιοποιημένες οφειλές, περίπου 5 δισεκατομμύρια ευρώ.

Παράλληλα, δεν υπήρχε καμμία συστηματική καταγραφή, ούτε πλαίσιο των εν λόγω σχεδίων. Ποια ήταν, δηλαδή, η στρατηγική σας έως τότε; Απλά εντάσσατε επενδυτικά σχέδια, χωρίς προγραμματισμό, χωρίς μέριμνα για τη χρηματοδότησή τους, χωρίς επαρκή αξιολόγηση.

Παρά τα συγκεκριμένα στοιχεία, επιλέγετε να απεμπολήσετε την επιτυχή παρακαταθήκη αυτής της πολιτικής, καθώς και τον νόμο του 2016 και να πειραματιστείτε με ανεύθυνο τρόπο στις πλάτες των Ελλήνων πολιτών και της πραγματικής οικονομίας.

Ο ΣΥΡΙΖΑ και ο Πρόεδρός του Αλέξης Τσίπρας προτείναμε, εγκαίρως, η διαδικασία επιλογής για ένταξη να πραγματοποιείται βάσει της διάχυσης του οικονομικού οφέλους στην κοινωνία, της αποφυγής κάθε μορφής κοινωνικού αποκλεισμού, της αύξησης της εγχώριας παραγόμενης αξίας, της ισόρροπης ανάπτυξης των περιφερειών της χώρας, της δυναμικής μετασχηματισμού της ελληνικής οικονομίας.

Όπως είναι προφανές, στον αναπτυξιακό νόμο που καταθέσατε και φέρετε προς ψήφιση, δεν εισακουστήκαμε. Αντιθέτως, εισάγετε ένα συγκεντρωτικό μοντέλο, με τον Υπουργό να καθίσταται ο απόλυτος ρυθμιστικός παράγοντας, στα πρότυπα άλλωστε του επιτελικού, συγκεντρωτικού κράτους του Μαξίμου. Επιμένετε στην ίδια προβληματική συνταγή, η οποία αφήνει ανοχύρωτη την πραγματική οικονομία, χωρίς εργαλεία αντιμετώπισης των συνεπειών της κρίσης και αδιαφορώντας προκλητικά για το γεγονός ότι η χώρα μας σήμερα είναι πρωταθλήτρια στο κόστος της χονδρεμπορικής τιμής του ηλεκτρικού ρεύματος, μία στις τέσσερις επιχειρήσεις δηλώνει ότι δεν διαθέτει ταμειακά διαθέσιμα και βρισκόμαστε στην πρώτη θέση στην ανεργία των νέων με ποσοστό 38%.

Η σχέση της Κυβέρνησης της Νέας Δημοκρατίας με τα νούμερα είναι σαφώς προβληματική και στον τομέα της έρευνας και της καινοτομίας, ο οποίος θα έπρεπε να αποτελεί την προμετωπίδα της αναπτυξιακής προοπτικής της χώρας μας. Αντιθέτως, αντιμετωπίζεται από τη σημερινή ηγεσία του Υπουργείου Ανάπτυξης ως πεδίο άσκησης επικοινωνιακής προπαγάνδας και διενέργειας υπερφίαλων δηλώσεων. Δεν αναφέρομαι αποκλειστικά στα σχετικά άρθρα του παρόντος νομοσχεδίου, αλλά στη συνολική εργαλειοποίηση προς όφελος πολιτικών και επικοινωνιακών σκοπιμοτήτων ενός κρίσιμου κλάδου, αυτού της έρευνας και της καινοτομίας, ο οποίος θα μπορούσε να λειτουργήσει πολλαπλασιαστικά όσον αφορά στην αναπτυξιακή πορεία της ελληνικής οικονομίας.

Ενδεικτικό παράδειγμα αποτέλεσε η επιχειρούμενη λαθροχειρία με τα στοιχεία που αφορούν στις δαπάνες για έρευνα και ανάπτυξη το 2020, όταν το Υπουργείο Ανάπτυξης παρουσίασε ως τη μεγαλύτερη επιτυχία της δεκαετίας την αύξηση των δαπανών κατά 135,8 εκατομμύρια ευρώ για το 2020 σε σχέση με το 2019, ενώ είναι γνωστό ότι το 2019 είχαμε αύξηση κατά 158 εκατομμύρια ευρώ σε σχέση με το 2018, το 2018 είχαμε αύξηση κατά 140 εκατομμύρια ευρώ σε σχέση με το 2017 και το 2017 είχαμε αύξηση κατά 284 εκατομμύρια ευρώ σε σχέση με το 2016.

Και είναι προφανές -φαντάζομαι το γνωρίζει και ο Υπουργός Ανάπτυξης- ότι το 135 -που επαίρεστε- είναι κάπως μικρότερο από το 284 της αύξησης του 2017.

Πρόκειται για τον ορισμό του εμπαιγμού. Αν πιστεύετε ότι μπορείτε να εξαπατήσετε συστηματικά τον ερευνητικό κόσμο της χώρας και ύστερα να ισχυρίζεστε ότι εντάσσετε την έρευνα και την καινοτομία στον αναπτυξιακό σχεδιασμό της χώρας, κάνετε λάθος.

Και σε ποιον μακρόπνοο σχεδιασμό αναφέρεστε, όταν από τη μια εγγυάσθε ότι ο προγραμματισμός των νέων δράσεων του ΕΛΙΔΕΚ ολοκληρώνεται το 2024 και έχει διασφαλιστεί η καταβολή της χρηματοδότησης του συνόλου των δράσεων και για τα έτη 2021-2029, αλλά από την άλλη προβαίνετε σε απαξιωτικές διαρροές, προκειμένου να πλήξετε το κύρος του ιδρύματος που ιδρύθηκε επί ΣΥΡΙΖΑ, το ΕΛΙΔΕΚ, το οποίο συνέβαλε αποφασιστικά στην αντιμετώπιση του brain drain τόσο με την ανάσχεση των εκροών του επιστημονικού δυναμικού, όσο και με την επιστροφή των επιστημόνων του εξωτερικού, καθώς οι μισοί δικαιούχοι, το 45% των υποτροφιών των διδακτόρων και μεταδιδακτόρων δήλωσαν ότι θα έφευγαν από τη χώρα, αν δεν λάμβαναν αυτήν την υποτροφία από το ΕΛΙΔΕΚ.

Κυρίες και κύριοι συνάδελφοι, η πολιτική σας είναι υφεσιακή και αδιέξοδη και αυτό αποδεικνύεται περίτρανα εντός του παρόντος νομοσχεδίου, το οποίο αποτελεί την κορυφή του παγόβουνου. Συνιστά ένα ακόμα επεισόδιο σε μια σειρά αποφάσεων και πολιτικών, όπως τα έργα της επιτροπής Πισσαρίδη, το σχέδιο ανάκαμψης και ανθεκτικότητας, ο νέος χάρτης περιφερειακών ενισχύσεων, η στρατηγική για τη βιομηχανία.

Δυστυχώς, η απουσία οράματος, η απουσία σχεδιασμού είναι εμφανής και σε αυτό το νομοσχέδιο και, δυστυχώς, οι πολίτες είναι βέβαιο ότι δεν έχουν να αναμένουν τίποτα από την Κυβέρνηση της Νέας Δημοκρατίας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε και για την τήρηση του χρόνου.

Τον λόγο έχει η κ. Αναστασία Γκαρά από τον ΣΥΡΙΖΑ - Προοδευτική Συμμαχία, η Εβρίτισσα, και ακολουθεί η κ. Παναγιώτα Δούνια από τη Νέα Δημοκρατία.

**ΑΝΑΣΤΑΣΙΑ ΓΚΑΡΑ:** Τα γεγονότα που ζήσαμε εχθές εντός του Κοινοβουλίου, κύριε Πρόεδρε, σοκάρουν και δεν σοκάρουν μόνο εμάς, σοκάρουν οποιονδήποτε δημοκράτη και οποιαδήποτε δημοκράτισσα πολίτη, διότι αυτό που ζήσαμε ήταν η κατάφωρη κατάλυση του δημοκρατικού δικαιώματος των Βουλευτών να εκφράζονται ελεύθερα. Λογοκρίθηκαν, δηλαδή, οι Βουλευτές εντός του ναού της δημοκρατίας, όπως συνηθίζουμε να ονομάζουμε τη Βουλή.

Και αναρωτιέμαι, κυρίες και κύριοι συνάδελφοι, πόσα μίλια έχει αυτός ο κατήφορος, πότε έρχεται το τέλος, για πόσο θα το ανεχτούμε;

Μια και συζητάμε για την ανάπτυξη σήμερα εν όψει και της συζήτησης για τον αναπτυξιακό νόμο, αναρωτιέμαι πόσο συμβάλλει στην ανάπτυξη ο περιορισμός των δικαιωμάτων και των ελευθεριών.

Μπορεί να υπάρξει, άραγε, ανάπτυξη που θα αφορά όλους τους πολίτες, όταν περιορίζεται το κράτος δικαίου και προωθούνται ρουσφετολογικές λογικές ενισχύοντας συνεχώς τη διαπλοκή και τη διαφθορά;

Μπορεί να υπάρξει ανάπτυξη και στήριξη του ιδιωτικού τομέα όταν συρρικνώνονται συνεχώς οι δημόσιες υπηρεσίες και οι δημόσιες υποδομές, όταν ξεπουλιέται η δημόσια περιουσία;

Μπορεί να υπάρξει ανάπτυξη όταν η ακρίβεια καλπάζει, όταν δεν υπάρχει υγειονομική ή περιβαλλοντική ασφάλεια, όταν αποκλείεται η περιφέρεια, οι μικρές και οι μεσαίες επιχειρήσεις;

Ποιο μοντέλο ανάπτυξης, άραγε, προωθείτε, για πόσους και για ποιους, κύριοι της Κυβέρνησης, όταν αποκλείετε από τη συμμετοχή των κινήτρων το μεγαλύτερο μέρος της ελληνικής παραγωγικής τάξης;

Μπορεί να υπάρχει ανάπτυξη όταν στον Έβρο, στην περιφέρειά μου, έχετε «παγώσει» ή ακυρώσει σημαντικά έργα υποδομής, όπως αρδευτικά και αντιπλημμυρικά έργα οδοποιίας, τα οποία ήταν εγκεκριμένα και χρηματοδοτούμενα από την προηγούμενη κυβέρνηση;

Μπορεί να υπάρξει ανάπτυξη όταν δεν αξιοποιούνται τα πλεονεκτήματα πρωτογενούς παραγωγής και δεν στηρίζονται έμπρακτα οι αγρότες, ώστε να αναπτυχθεί και η μεταποίηση πάνω σε αυτό τον τομέα;

Μπορεί να υπάρξει ανάπτυξη όταν ακυρώσατε την αποκατάσταση των μεταλλείων της Κίρκης στον Έβρο ύψους 5 εκατομμυρίων ευρώ, προϋπόθεση για την ανάπτυξη της συγκεκριμένης περιοχής η περιβαλλοντική αποκατάσταση, ενώ παράλληλα έχετε καταργήσει τους φορείς διαχείρισης Δαδιάς και Δέλτα και αγνοείτε τις ενεργειακές κοινότητες που θα μπορούσε να δώσει μέσω των ενεργειακών κοινοτήτων ανάπτυξη στις μικρές τοπικές κοινωνίες;

Μπορεί να υπάρξει ανάπτυξη όταν κλείνετε ή αποψιλώνετε συνεχώς δημόσιες υπηρεσίες, όταν ιδιωτικοποιείτε το λιμάνι της Αλεξανδρούπολης και έχετε εγκαταλείψει τη στρατηγική ανάδειξης της Θράκης σε ισχυρό διαμετακομιστικό ενεργειακό κόμβο για τη νοτιοανατολική Ευρώπη, όταν έχετε εγκαταλείψει ακόμη και διακρατικές σημαντικές συμφωνίες που είχε υπογράψει η κυβέρνηση του ΣΥΡΙΖΑ, όπως η σιδηροδρομική Εγνατία ή το «Sea2sea Project», έργα συνδυασμένων μεταφορών που μπορούν να δώσουν απίστευτη προοπτική στην περιοχή της Θράκης;

Μπορεί να υπάρξει ανάπτυξη όταν δεν στηρίζονται οι υφιστάμενες επιχειρήσεις, αλλά η πολιτική σας οδηγεί σε ασφυξία, λουκέτα, ανεργία και ερήμωση της ακριτικής περιφέρειας της Θράκης;

Θα μπορούσα να αναφέρω πολλά από τα καταστροφικά πεπραγμένα σας στον Έβρο. Θα μπορούσα να αναφέρω πολλά από τις συνέπειες που αφήνει η πολιτική σας στη Θράκη.

Ωστόσο, δυστυχώς, η μόνη «επένδυση», αν μου επιτρέψετε τον όρο, που προχωρά με τάχιστους ρυθμούς –τάχιστους, πρωτοφανώς τάχιστους ρυθμούς- είναι η επέκταση και η αύξηση χωρητικότητας του ΠΡΟΚΕΚΑ στο φυλάκιο, μια περιοχή πάνω στα σύνορα της χώρας μας ύψους 23 εκατομμυρίων ευρώ για να εξυπηρετηθεί -ποιος άραγε;- ένας εργολάβος, αλλά και η καταστροφική μεταναστευτική σας πολιτική που φορτώνει όλο το μεταναστευτικό βάρος στα νησιά του Αιγαίου και στον Έβρο;

Έτσι δημιουργείτε, άραγε, περιβάλλον ασφάλειας και ανάπτυξης στις τοπικές κοινωνίες; Έτσι δημιουργείτε πεδίο επενδυτικής ασφάλειας και ανάπτυξης για την ακριτική περιοχή του Έβρου; Έτσι θα προσελκύσετε επενδύσεις και θα στηρίξετε τις συνοριακές περιοχές;

Είναι ρητορικές οι ερωτήσεις προφανώς, ωστόσο, οι πολίτες έχουν καταλάβει, κυρίες και κύριοι συνάδελφοι, ότι τα ωραία, μεγάλα κυβερνητικά λόγια για την ανάπτυξη είναι κούφια και υποκριτικά, όπως υποκριτική ήταν και η σύσταση της διακομματικής επιτροπής για την ανάπτυξη της Θράκης, αφού καμμία, μα καμμία από τις προτάσεις του πορίσματος δεν συμπεριλαμβάνονται στον αναπτυξιακό νόμο.

Μάλιστα, μόλις χθες, αλλά και την προηγούμενη εβδομάδα, τεκμηριωμένες προτάσεις για την ενίσχυση των ακριτικών περιοχών σε ειδικά καθεστώτα, με ειδικές προβλέψεις εντός του αναπτυξιακού νόμου κατέθεσαν το Οικονομικό Επιμελητήριο και ο Σύνδεσμος Βιομηχανιών και Βιοτεχνών Ακριτικών Περιοχών και όλες αυτές τις αγνοήσατε.

Κυρίες και κύριοι συνάδελφοι, η κυβέρνηση του ΣΥΡΙΖΑ με τον αναπτυξιακό νόμο του 2016 δημιούργησε ένα νέο, βιώσιμο, συμπεριληπτικό και κοινωνικά δίκαιο αναπτυξιακό πλαίσιο με έμφαση στις εξωστρεφείς καινοτόμες μικρομεσαίες επιχειρήσεις, ένταση γνώσης, υψηλής προστιθέμενης αξίας, με φοροαπαλλαγές, μείωση κόστους, ψηφιοποίηση και στήριξη για τις παραμεθόριες περιοχές.

Η Νέα Δημοκρατία φέρνει σήμερα ένα νόμο που μας επιστρέφει σε αποτυχημένες λογικές και πολιτικές του παρελθόντος που χρεοκόπησαν τη χώρα και στη Θράκη -πολύ χαρακτηριστικά στη Θράκη- μας άφησαν κουφάρια.

Είναι ένα ακόμη νομοσχέδιο για λίγους και εκλεκτούς με φωτογραφικές διατάξεις για εξυπηρετήσεις ημετέρων, ένα νομοσχέδιο αθηνοκεντρικό, από το οποίο ο μεγάλος χαμένος θα είναι η περιφέρεια, χωρίς προτεραιοποίηση και στρατηγική, με αδιαφανείς διαδικασίες, χωρίς πρόβλεψη για ενίσχυση της μεταποίησης, ένα νομοσχέδιο που συγκεντρώνει υπερεξουσίες στον Υπουργό, πριμοδοτεί τους ισχυρούς ομίλους έναντι των μικρομεσαίων και των μικρών, εντείνει τις περιφερειακές ανισότητες.

Αφαιρείτε αρμοδιότητες από τις περιφέρειες, θεσπίζετε επιπλέον «κόφτες» και βάζετε πλαφόν ακόμη και στα επενδυτικά σχέδια που υποβάλλονται στο Υπουργείο Μακεδονίας-Θράκης. Πριμοδοτείτε, επίσης, δυσανάλογα τις πιο αναπτυγμένες περιφέρειες, αποκλείετε την αποκέντρωση και την περιφερειακή ανάπτυξη.

Η αδιαφορία σας, κύριοι, είναι τέτοια που αρνείστε ακόμη και σήμερα, παρά τις προτάσεις μας, παρά τις εκκλήσεις μας, να εφαρμόσετε την ψηφισμένη από το 2019 διάταξη της κυβέρνησης του ΣΥΡΙΖΑ, που προέβλεπε την ενίσχυση υφιστάμενων επιχειρήσεων σε παραμεθόριες περιοχές, όπως ο Έβρος, με την επιδότηση λειτουργικού, ενεργειακού, εργασιακού και μεταφορικού κόστους.

Εισηγείστε, επίσης, στον νέο αναπτυξιακό νόμο οι πολύ μικρές επιχειρήσεις, που δεν έχουν πρόσβαση στην τραπεζική χρηματοδότηση, να αποκλειστούν από τις ενισχύσεις που προβλέπονται. Αυξάνετε παράλληλα τα κόστη επένδυσης, βάζετε ως όρο την έγκριση δανείου από την τράπεζα πριν την αίτηση. Διπλασιάζετε το ελάχιστο ύψος της επένδυσης.

(Στο σημείο αυτό κτυπάει του κουδούνι λήξεως της ομιλίας της κυρίας Βουλευτού)

Διπλασιάζετε τα ανώτατα όρια ενίσχυσης για τους μεγάλους και την ίδια στιγμή καταδικάζετε τις μικρές επιχειρήσεις σε θάνατο με τη συνολική πολιτική σας. Νομοθετείτε σαν να μην αντιλαμβάνεστε σε ποιο περιβάλλον βρισκόμαστε. Μοναδική σας έγνοια είναι να εξυπηρετήσετε συγκεκριμένα συμφέροντα και αυτό φωτογραφίζεται σε όλο το νομοσχέδιο. Γι’ αυτό εντάξατε στον αναπτυξιακό νόμο, με προηγούμενη τροπολογία, τις εξορύξεις χρυσού. Και αναρωτιόμαστε αν αυτό είναι το μέλλον και η ανάπτυξη που ευαγγελίζεστε για τη Θράκη.

Κυρίες και κύριοι συνάδελφοι, γνωρίζετε, εμείς ψηφίσαμε νόμους για την εξασφάλιση και ενίσχυση της περιφερειακής ανάπτυξης και της κοινωνικής συνοχής, την απάλειψη των ανισοτήτων, τη στήριξη της βιομηχανίας και των επιχειρήσεων στην ακριτική Ελλάδα των μικρομεσαίων, της μεταποίησης, των αγροτών, της καινοτομίας. Και μάλιστα σε ένα ασφυκτικό οικονομικό περιβάλλον. Εσείς μειώνετε πόρους, στραγγαλίζετε κάθε προοπτική ανάπτυξης της περιφέρειας, αυξάνετε τις ανισότητες, αυξάνετε τη φτώχεια, ενισχύετε την ερημοποίηση, την ανασφάλεια, την ανεργία και το brain drain. Tην απάντηση όμως, κυρίες και κύριοι, στην πιο καταστροφική κυβέρνηση που πέρασε από αυτόν τον τόπο θα τη δώσει σύντομα ο λαός και θα σας στείλει στο χρονοντούλαπο της ιστορίας. Εσάς και την πολιτική σας. Kαι θα σας στείλει εκεί ως την πιο ανάλγητη, επικίνδυνη, ανίκανη, δεξιά παρένθεση που πέρασε ποτέ από τη χώρα.

Ευχαριστώ και για την ανοχή.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

Τον λόγο έχει η κ. Παναγιώτα Δούνια από τη Νέα Δημοκρατία.

Πριν πάμε στον κ. Μπουρνούς, θα κάνει μια μικρή παρέμβαση ο Υπουργός.

**ΠΑΝΑΓΙΩΤΑ (ΝΟΝΗ) ΔΟΥΝΙΑ:** Σας ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, μετά από μία δύσκολη περίοδο οικονομικής, κοινωνικής, αλλά και υγειονομικής κρίσης η χώρα μας σημειώνει και πάλι θετικές επιδόσεις στην οικονομία και μπαίνει επιτέλους σε τροχιά ανάπτυξης. Βασικό εργαλείο σ’ αυτή τη μετάβαση αποτελούν οι επενδύσεις. Ήδη έχουμε ανακτήσει τη διεθνή μας αξιοπιστία προσελκύοντας σημαντικές επενδύσεις από μεγάλες πολυεθνικές εταιρείες όπως η «MICROSOFT», η «PFIZER», η «CISCO» και πολλές άλλες. Η ανοδική αυτή επενδυτική μας πορεία πρέπει όχι μόνο να συνεχιστεί, αλλά πρέπει να ενταθεί. Αυτό ακριβώς έρχεται να διασφαλίσει ο νέος αναπτυξιακός νόμος, την προσέλκυση νέων επενδύσεων και τη δημιουργία νέων θέσεων εργασίας. Γιατί η ανάπτυξη και η ανεργία δεν πάνε μαζί.

Κάποιοι ρωτούν γιατί η Κυβέρνηση επέλεξε τη δημιουργία νέου αναπτυξιακού νόμου και όχι τη συμπλήρωση ή την τροποποίηση του υφιστάμενου νόμου 4399/2016. Η απάντηση είναι απλή. Διότι ο ισχύων νόμος δεν ανταποκρίνεται στις ανάγκες και τις απαιτήσεις του μετασχηματισμού της ελληνικής οικονομίας. Κι αυτό επειδή επιτρέπει σε επιχειρήσεις χαμηλής παραγωγικότητας να διαδραματίζουν υπερβολικά μεγάλο ρόλο στην οικονομία, επικεντρώνοντας την οικονομική δραστηριότητα σε παραδοσιακούς τομείς χαμηλής καινοτομίας, με μοιραίο αποτέλεσμα τη χαμηλή αύξηση της παραγωγικότητας.

Οι μέχρι τώρα αναπτυξιακές μας πολιτικές δεν ενθάρρυναν την επιχειρηματική κοινότητα να σχεδιάσει και να αναπτύξει επενδυτικές πρωτοβουλίες και καινοτόμες ιδέες σε όλους τους τομείς της οικονομίας. Η πράσινη και η ψηφιακή μετάβαση ήταν δυσχερής και αργή, όπως ελλιπής ήταν και η ανάπτυξη προϊόντων και υπηρεσιών υψηλής προστιθέμενης αξίας. Γι’ αυτό άλλωστε και οι ελληνικές επιδόσεις στο δίκτυο ψηφιακής οικονομίας και κοινωνίας είναι απογοητευτικές. Θυμίζω ότι βρισκόμαστε στην εικοστή έβδομη θέση της Ευρωπαϊκής Ένωσης μεταξύ των είκοσι οκτώ κρατώ-μελών. Την ίδια στιγμή ο δείκτης που αφορά στην απασχόληση υψηλής ανάπτυξης επιχειρήσεις σε καινοτόμους τομείς είναι στο 2,5 για την Ελλάδα ο ευρωπαϊκός μέσος όρος είναι 5,2. Είναι πλέον η ώρα να υποστηριχθούν οι νέες σύγχρονες τάσεις ανάπτυξης επενδυτικών πρωτοβουλιών, όπως οι ερευνητικές δραστηριότητες και ο ψηφιακός μετασχηματισμός. Ο νέος αναπτυξιακός νόμος για τον οποίο συζητάμε σήμερα θέτει ένα ενιαίο πλαίσιο προς αυτή την κατεύθυνση. Ένα πλαίσιο που θα καλύπτει τις επενδυτικές ανάγκες της χώρας αποκλειστικά και όχι αποσπασματικά.

Ας δούμε, λοιπόν, κυρίες και κύριοι συνάδελφοι, τι ακριβώς προβλέπει ο νέος νόμος. Με τον νέο νόμο εισάγονται δύο σημαντικές αλλαγές. Η πρώτη αφορά στη θέσπιση δεκατριών θεματικών καθεστώτων χορήγησης κρατικών ενισχύσεων σε επενδυτικά σχέδια σε όλους τους τομείς της επιχειρηματικής δραστηριότητας. Η αλλαγή αυτή έρχεται σε συμμόρφωση με το ενωσιακό δίκαιο χορήγησης κρατικών ενισχύσεων και στη βάση των προβλεπόμενων ποσοστών του χάρτη περιφερειακών ενισχύσεων 2022-2027. Δεν έχουμε, δηλαδή, πια την οριζόντια μορφή καθεστώτων ενισχύσεων του ισχύοντος νόμου.

Η δεύτερη εισάγει σημαντικές καινοτομίες σε όλη τη διαδικασία υποβολής, αξιολόγησης και ελέγχου των επενδυτικών σχεδίων καθώς και στις διαδικασίες έκδοσης των συναφών διοικητικών πράξεων. Αυτό γίνεται προκειμένου να καταστούν δυνατές οι άμεσες ωφέλειες από τη χορήγηση των ιδιαίτερα ελκυστικών κινήτρων στις επιχειρηματικές αυτές πρωτοβουλίες. Διασφαλίζεται με αυτόν τον τρόπο η αποτελεσματικότητα του νόμου με την άρση των γραφειοκρατικών εμποδίων με διευκολύνσεις στις διαδικασίες έγκρισης, με συντόμευση του χρόνου ανταπόκρισης των υπηρεσιών στα υποβαλλόμενα αιτήματα καθώς και με αξιοποίηση του νέου πληροφοριακού συστήματος που αναπτύσσεται για την υποστήριξη αυτού του νέου αναπτυξιακού νόμου.

Ανατρέχοντας τώρα στα δεκατρία καθεστώτα ενισχύσεων που προβλέπονται βρίσκουμε μεταξύ άλλων τον ψηφιακό και τεχνολογικό μετασχηματισμό των επιχειρήσεων, την περιβαλλοντική αναβάθμιση των επιχειρήσεων, το νέο επιχειρείν το καθεστώς ειδικής αναπτυξιακής μετάβασης, τις μεγάλες επενδύσεις, την επιχειρηματικότητα 360, την έρευνα και την εφαρμοσμένη καινοτομία, αλλά και την επιχειρηματική εξωστρέφεια. Παράλληλα, βλέπουμε πως ενισχύονται οι τουριστικές και οι μεταποιητικές επενδύσεις, όπως ο τομέας της αγροδιατροφής. Ειδική μέριμνα λαμβάνεται για τις επενδύσεις που θα υλοποιηθούν στις περιοχές της δίκαιης αναπτυξιακής μετάβασης με την πρόβλεψη αυξημένων ποσοστών. Οι λιγότερο ευνοημένες περιοχές ενισχύονται, η νέα επιχειρηματικότητα στηρίζεται ενώ βελτιώνεται και η ανταγωνιστικότητα σε τομείς υψηλής προστιθέμενης αξίας. Πολύ σημαντικό είναι ακόμα ότι στον νέο νόμο θεσπίζονται κίνητρα για την ενίσχυση της απασχόλησης με εξειδικευμένο προσωπικό. Ειδικότερα για τις μεσαίες και τις μεγάλες επιχειρήσεις προβλέπεται φορολογική απαλλαγή, επιδότηση χρηματοδοτικής μίσθωσης και επιδότηση του μισθολογικού κόστους. Από την άλλη για τις μικρές και πολύ μικρές επιχειρήσεις θα παρέχονται όλα τα είδη των ενισχύσεων συμπεριλαμβανομένης και της επιχορήγησης. Ταυτόχρονα, εξειδικεύονται τα είδη, το περιεχόμενο και ο τρόπος καταβολής των προβλεπόμενων ενισχύσεων και προσδιορίζονται οι πηγές χρηματοδότησης για το σύνολο των ανωτέρω ειδών ενίσχυσης.

Ο νέος αναπτυξιακός νόμος έρχεται για ψήφιση την περίοδο που ξεκινά η νέα προγραμματική περίοδος 2021-2027 του ΕΣΠΑ, οργανώνεται το Ταμείο Ανάκαμψης, τροποποιούνται μία σειρά κανονισμών της Ευρωπαϊκής Επιτροπής για τις κρατικές ενισχύσεις και έχει εγκριθεί ο νέος χάρτης περιφερειακών ενισχύσεων 2022-2027 με αυξημένα ποσοστά χορήγησης κρατικών ενισχύσεων για τις περισσότερες περιφέρειες της χώρας μας. Γι’ αυτό και τα περισσότερα καθεστώτα του νέου νόμου έχουν αναπτυχθεί σε μορφές που θα μπορούν να χρηματοδοτηθούν από το πρόγραμμα ΕΣΠΑ ή του Ταμείου Ανάκαμψης. Όσον αφορά τώρα στην κρατική ενίσχυση αυτή αναμένεται να ανέλθει σε περίπου 1 δισεκατομμύριο 800 εκατομμύρια ευρώ. Δημιουργούνται με άλλα λόγια οι συνθήκες ενός σύγχρονου, ευέλικτου, αποτελεσματικού και κυρίως διαυγούς συστήματος επενδύσεων.

Κυρίες και κύριοι συνάδελφοι, όπως γίνεται κατανοητό, ο υπό ψήφιση αναπτυξιακός νόμος αποτελεί το νέο θεσμικό εργαλείο ανάπτυξης της ελληνικής οικονομίας, ένα εργαλείο που ανταποκρίνεται στις σύγχρονες απαιτήσεις της επιχειρηματικότητας και υπόσχεται την αύξηση νέας μορφής επενδύσεων, την ενίσχυση λιγότερο ευνοημένων περιοχών της χώρας, τη στήριξη καινοτόμων επενδυτικών σχεδίων, όπως αυτών που εισάγουν νέες τεχνολογίες, της βιομηχανίας 4.0, της ρομποτικής και της τεχνητής νοημοσύνης. Πάνω απ’ όλα, όμως, είναι ένας νόμος που στοχεύει σε επενδύσεις από περισσότερους και σε περισσότερα μέρη της χώρας. Είναι, ουσιαστικά, αναπτυξιακός νόμος που αναπτύσσει νέες θέσεις εργασίας και που αποσκοπεί να μετατρέψει την Ελλάδα στον πιο φιλοεπενδυτικό προορισμό στην Ευρώπη.

Για όλους τους παραπάνω λόγους θεωρώ αυτονόητη υποχρέωση όλων μας να τον υπερψηφίσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε και για την τήρηση του χρόνου. Ακούσατε την προτροπή μου.

Ορίστε, κύριε Υπουργέ. Έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μόνο ένα σχόλιο για τον Κοινοβουλευτικό Εκπρόσωπο του ΣΥΡΙΖΑ. Στην αποστροφή του λόγου σας, κύριε Κοινοβουλευτικέ Εκπρόσωπε, είπατε «έχετε αποκλείσει το λιανικό εμπόριο από τον αναπτυξιακό νόμο». Θα μπορούσατε να μας υποδείξετε, παρακαλώ πολύ, στον προηγούμενο αναπτυξιακό νόμο του ΣΥΡΙΖΑ, πού ακριβώς συμπεριλαμβανόταν το λιανικό εμπόριο; Επειδή είμαστε οι κακοί που αποκλείσαμε το λιανικό εμπόριο, παρακαλώ πάρα πολύ μέχρι τη λήξη της συνεδριάσεως, να μας πείτε εσείς οι καλοί που νομοθετήσατε το 2016 σε ποιο άρθρο του αναπτυξιακού σας νόμου συμπεριλαμβανόταν το λιανικό εμπόριο. Απλά πράγματα.

Ή το έχετε συμπεριλάβει και εμείς το κόψαμε και άρα εμείς είμαστε οι κακοί και καλώς μας ψέγει ο κόσμος του λιανικού εμπορίου ή απλά το λιανικό εμπόριο δεν συμπεριλαμβανόταν ποτέ σε κανέναν αναπτυξιακό νόμο, άρα δεν έχει αλλάξει κάτι ως προς αυτό με τον παρόντα. Απλά πράγματα. Εδώ είναι Βουλή.

Ως προς την αποτελεσματικότητα τώρα, θα μου επιτρέψετε να αναγκαστώ να πω μόνο τα νούμερα από το επίσημο σύστημα ηλεκτρονικής καταγραφής, το οποίο δεν μπορεί να αμφισβητηθεί, γιατί εδώ είναι που αναρτώνται όλες οι υπαγωγές και πηγαίνουν στις εταιρείες και βλέπουν τι λεφτά θα πάρουν.

Στον τομέα της αγροδιατροφής εσείς εντάσσατε κατ’ έτος 80,29 επιχειρήσεις. Εμείς εντάσσουμε 386,4 κατ’ έτος, αύξηση 381%.

Στην εφοδιαστική αλυσίδα εσείς εντάσσατε 5,43 επιχειρήσεις τον χρόνο. Εμείς 42,8. Αύξηση 688%.

Στη μεταποίηση εσείς εντάσσατε 59,43 επιχειρήσεις τον χρόνο. Εμείς εντάξαμε 160 επιχειρήσεις τον χρόνο. Αύξηση 169%.

Στον τουρισμό εσείς εντάσσατε 133,71 επιχειρήσεις τον χρόνο. Εμείς εντάξαμε 473,2. Αύξηση 254%.

Στις υπηρεσίες εσείς εντάσσατε 6,57 επιχειρήσεις τον χρόνο. Εμείς 28,4. Αύξηση 332%.

Όσον αφορά στο γενικό άθροισμα τώρα, εσείς εντάσσατε κάθε χρόνο διακόσιες ογδόντα πέντε επιχειρήσεις. Εμείς χίλιες ενενήντα. Αύξηση 282%.

Συγγνώμη, έχουμε αύξηση κατ’ έτος με τον δικό σας νόμο και από τη δική σας περίοδο 282%. Πόσο πιο αποτελεσματικοί να γίνουμε; Εντάξει, θέλω να είμαι ειλικρινής. Το γεγονός ότι συγκρινόμαστε μαζί σας κάνει τη δουλειά μας ευκολότερη και πράγματι, δεν μπορούμε να πούμε ότι κάναμε κάτι φοβερά σπουδαίο, γιατί είναι 282% από εσάς. Όμως, εν πάση περιπτώσει, το να έρθει κάποιος άλλος και να μας πει «Καλά, από τον ΣΥΡΙΖΑ είστε 282%», να το δεχθώ. Όμως, είναι δυνατόν να μας κάνει ο ΣΥΡΙΖΑ υποδείξεις αποτελεσματικότητας με αυτά τα νούμερα από το ηλεκτρονικό σύστημα;

Άρα, επειδή μας κατηγορήσετε ότι εμείς αποκλείσαμε το λιανικό εμπόριο, παρακαλώ πολύ να μου υποδείξετε πού ήταν στο προηγούμενο αναπτυξιακό.

Σας ευχαριστώ.

**ΙΩΑΝΝΗΣ ΣΑΡΑΚΙΩΤΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Θα ήθελα μόνο να ευχαριστήσω τον Υπουργό κ. Γεωργιάδη που εξύμνησε το νομοσχέδιο του ΣΥΡΙΖΑ του 2016. Να είναι καλά!

**ΠΡΟΕΔΡΕΥΩΝ (Απόστολος Αβδελάς):** Καλείται τώρα στο Βήμα ο κ. Ιωάννης Μπουρνούς από τον ΣΥΡΙΖΑ - Προοδευτική Συμμαχία και να ετοιμάζεται η κ. Φωτεινή Αραμπατζή από τη Νέα Δημοκρατία.

**ΙΩΑΝΝΗΣ ΜΠΟΥΡΝΟΥΣ:** Κύριε Πρόεδρε, δεν είπατε και από την όμορφη Λέσβο.

**ΠΡΟΕΔΡΕΥΩΝ (Απόστολος Αβδελάς):** Τον λόγο, λοιπόν, έχει ο κ. Μπουρνούς από την όμορφη Λέσβο.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Πρώτον, οι εκπρόσωποι ενός κόμματος που έχει ως κορυφαίους Υπουργούς ανθρώπους που έχουν νεανικές φωτογραφίες στις πορείες της Χρυσής Αυγής ή ήταν πρόεδροι της νεολαίας του Παπαδόπουλου έχουν πολύ θράσος να παραλληλίζουν σήμερα εδώ τον ΣΥΡΙΖΑ με τη Χρυσή Αυγή.

Δεύτερον, χαίρομαι πολύ που ο Πρόεδρος της Βουλής, ο κ. Τασούλας, άδειασε με τη στάση του σήμερα τον ομοϊδεάτη του που προήδρευε χθες το βράδυ, τον κ. Αθανασίου, επιτρέποντας στον κ. Πολάκη να εξαντλήσει την ομιλία του μιλώντας για το σκάνδαλο της «NOVARTIS».

Τρίτον, γιατί σας έχει πιάσει τέτοιο πράγμα όταν ακούτε τη λέξη «NOVARTIS»; Όχι, φυσικά, επειδή μέσα σας ασπάζεστε αυτό που λέτε δημοσίως, αυτή την αστειότητα περί σκευωρίας μιλώντας για ένα τεράστιο διεθνές σκάνδαλο με απολήξεις στη χώρα μας, αλλά γιατί το πρόβλημά σας ως παράταξη που θεωρεί εαυτόν νόμιμο ιδιοκτήτη της χώρας, είναι ότι κάποιοι τόλμησαν να αναζητήσουν ευθύνες.

Πάμε τώρα στο νομοσχέδιο. Ποια είναι, άραγε, η νομοθετική αναγκαιότητα του νομοσχεδίου που συζητάμε; Ο προηγούμενος αναπτυξιακός του 2016 δούλευε μια χαρά και έφερνε καλύτερα αποτελέσματα από τον νόμο που αντικατέστησε τόσο σε θέσεις εργασίας, όσο και σε ύψος επενδύσεων και με μικρότερη συμμετοχή του τουρισμού στο μείγμα των επενδύσεων. Σε αυτές τις περιπτώσεις συνηθίζεται να παρουσιάζεται μία αποτίμηση του προηγούμενου νόμου και μία τεκμηρίωση για τις βελτιώσεις που πρέπει να γίνουν.

Στην περίπτωσή μας η δικαιολόγηση για τον νέο νόμο πρέπει να αναζητηθεί αρχικά στην επικοινωνία -αυτό θα έλειπε με αυτή την Κυβέρνηση!-, ώστε να πλαισιωθεί επικοινωνιακά το αφήγημα της επιτροπής Πισσαρίδη, δηλαδή το προπαγανδιστικό αφήγημα μιας νέας μεταρρυθμιστικής και αναπτυξιακής πνοής που θα αλλάξει την Ελλάδα. Όμως, πρέπει να αναζητηθεί και σε πολύ ουσιώδεις λόγους, καθώς είναι μέρος μιας μεγάλης στρατηγικής, για την εφαρμογή της οποίας αυτή η Κυβέρνηση ήρθε στην εξουσία ή καλύτερα την έφεραν στην εξουσία. Διότι αυτό που όντως θα αλλάξει στην Ελλάδα θα είναι ο τρόπος και η έκταση που οι μεγάλοι όμιλοι και οι φιλικοί στην Κυβέρνηση και στον Πρωθυπουργό επιχειρηματίες οικειοποιούνται τους αναπτυξιακούς πόρους, το ΕΣΠΑ και το Ταμείο Ανάπτυξης.

Η τυπική διαδικασία, όπου θα γίνεται αυτή η ανακατανομή πόρων από τις μικρότερες επιχειρήσεις στους μεγάλους και φιλικούς ομίλους, είναι η γνωστή του δήθεν επιτελικού κράτους: συγκέντρωση εξουσίας στο Μαξίμου, στους Υπουργούς του και στους κομματικούς μετακλητούς όλων σας.

Το νομοσχέδιο περιορίζει τις αρμοδιότητες των περιφερειών και τις συγκεντρώνει στον Υπουργό, στην Αθήνα. Γιατί το κάνετε αυτό; Για τον προφανή λόγο, για την ακόμα μεγαλύτερη απομόνωση, τη στεγανοποίηση των αποφάσεων και του σχεδιασμού από τον κόσμο των μικρομεσαίων επιχειρήσεων, τους τοπικούς φορείς του και τις ανάγκες του.

Οι προβλέψεις του νομοσχεδίου ευνοούν τις μεγαλύτερες επιχειρήσεις. Φτάνετε να διπλασιάζετε τα κατώτατα ύψη επένδυσης και τα ανώτατα όρια ενίσχυσης, αποκλείετε τις μεσαίες επιχειρήσεις από τις επιχορηγήσεις, φορτώνεται με αυξημένα κόστη τις επιχειρήσεις -ιδίως τις μικρότερες- εμπλέκοντας τις τράπεζες πριν από την έγκριση των σχεδίων και τους ορκωτούς λογιστές στην αξιολόγηση και στον έλεγχο, δηλαδή για λειτουργίες που πριν γινόταν από τις δημόσιες υπηρεσίες προωθείται και εδώ ένα σιωπηλό και υπόγειο «άδειασμα» του κράτους και την ιδιωτικοποίηση υπηρεσιών που πλέον θα πρέπει να πληρώνονται, υποτίθεται ότι οι υπηρεσίες του Υπουργείου Ανάπτυξης θα ελέγχουν αν όλα γίνονται σωστά. Μόνο που όταν θα απουσιάζουν από τα περισσότερα στάδια έγκρισης, πιστοποίησης και αξιολόγησης των επενδυτικών σχεδίων, δεν θα έχουν τελικά την τεχνοκρατική γνώση για να το κάνουν αυτό και αποδυναμώνεται τον κρατικό ρόλο, την κρατική εμπειρογνωμοσύνη και τον επενδυτή που υποτίθεται θέλει να διευκολύνει τις επενδύσεις . Τα επιχειρήματα διασφαλίσεις από συναλλαγή και διαφθορά είναι μάλλον αφελή αν νομίζετε ότι ιδιώτες μελετητές και ελεγκτές δεν μπορούν να αναλάβουν τέτοιες διαδικασίες . Είναι προφανές, βεβαίως, ότι θα πληγούν οι επιχειρήσεις της περιφέρειας, όχι μόνο με την αφαίρεση αρμοδιοτήτων από την περιφερειακή αυτοδιοίκηση έστω και με τη γνωστή διαπλοκή που τους συνόδευε, αλλά και με τα εμπόδια που αναφέραμε ότι βάζετε στις μικρές επιχειρήσεις, όπως είναι σχεδόν όλες οι επιχειρήσεις στην επαρχία, ιδίως σε απομακρυσμένους νομούς όπως ο δικός μου . Εξάλλου και οι προβλέψεις για τα επενδυτικά σχέδια των αγροτικών επιχειρήσεων -ότι πρέπει να έχουν ολοκληρωμένο χαρακτήρα αρχικής επένδυσης- αποκλείουν επενδυτικά σχέδια εκσυγχρονισμού μέρους της παραγωγικής διαδικασίας, δηλαδή σχέδια που αφορούν στις περισσότερες από τις υφιστάμενες αγροδιατροφικές επιχειρήσεις. Ακόμα χειρότερα για τις τουριστικές επιχειρήσεις εξαιρείται από ενισχύσεις τις ξενοδοχειακές μονάδες τριών αστέρων και κάτω, δηλαδή περίπου το σύνολο των ξενοδοχείων στα ακριτικά νησιά ενώ θα έπρεπε να ενισχυθεί ακριβώς αυτό το μέρος του τουριστικού κλάδου που είναι, κατά πλειοψηφία, πρωτοφανές σε αναπτυξιακό νόμο. Για ποιους νομοθετείτε, τέλος πάντων; Λειτουργείτε μονίμως αφ’ υψηλού και αλαζονικά σαν να μην ξέρετε τις συνέπειες που είχε η πανδημία και ο ενεργειακός πληθωρισμός στην οικονομία, ιδίως στις μικρότερες επιχειρήσεις που έχουμε στην περιφέρεια και νομίζουμε ότι σε τέτοιες συνθήκες οι μικροί και μεσαίοι επιχειρηματίες θα έχουν ακόμα περισσότερα χρήματα να επενδύσουν, με τα νέα κατώτατα όρια επενδύσεων και θα τους εγκρίνουν, μάλιστα, οι τράπεζες, οι γνωστές τράπεζες στις οποίες δίνεται ρόλο αξιολόγησης και προέγκριση της επένδυσης πριν την υπαγωγή στον αναπτυξιακό, πρωτοφανές και αυτό, χωρίς προηγούμενο σε αναπτυξιακούς νόμους . Είναι αναγκαίο να υπάρξει κρατικός φορέας που θα παρέχει πιστώσεις ή θα τις εγγυάται σε επιχειρήσεις που υπάγονται στον αναπτυξιακό, θα το αναλάβει η επόμενη κυβέρνηση ή ότι οι ιδιωτικές τράπεζες, κυρίες και κύριοι της Κυβέρνησης, είναι σαν να μην υπάρχουν για τις περισσότερες επιχειρήσεις εκτός και αν εσείς ξέρετε χιλιάδες μικρομεσαίους επιχειρηματίες που αυτή τη στιγμή μπορούν να περάσουν το κατώφλι μιας τράπεζας. Τέλος, με την τροπολογία του Υπουργείου Μετανάστευσης που αφορά, προφανώς, στην κατασκευή της κλειστής δομής στη βάση τρία της Λέσβου. Ένα βήμα παραπέρα το περιβάλλον του κ . Μηταράκη επί των νησιών μας, ο οποίος όχι μόνο θα κτίζει με το έτσι θέλω τεράστιες δομές προσφύγων στο ανατολικό Αιγαίο, ώστε να μην ενοχλούνται οι δήμαρχοι της ενδοχώρας και φυσικά να μην ανησυχούν οι ακροδεξιοί φίλοι της Κυβέρνησης στην Ευρώπη, αλλά δεν θα δίνει λογαριασμό σε άλλα Υπουργεία για το πώς τις κτίζει.

Η τεχνική υπηρεσία του Υπουργείου θα έχει τη μόνη αρμοδιότητα. Και ποια τεχνική υπηρεσία; Αυτή που -μοναδική σε όλη τη δημόσια διοίκηση- στελεχώνεται από μετακλητούς υπαλλήλους του κυρίου Υπουργού. Διοίκηση, κράτος και κόμμα, όλα συγχωνεύονται σε ένα, ακριβώς γιατί μόνο έτσι μπορούν να περάσουν οι πιο προκλητικές αυθαιρεσίες. Το αν θα περάσουν, βέβαια, ή όχι στην περίπτωση της Βάστριας, θα το δούμε τις επόμενες μέρες, αφού, όπως ανακαλύψαμε, χτες βράδυ μέσα στη νύχτα σαν κλέφτες κάποιοι κουβάλησαν τα μηχανήματα στον χώρο που ο κ. Μηταράκης φιλοδοξεί να κάνει το νέο ΚΥΤ.

Προκλητική, λοιπόν, στις αυθαιρεσίες, αλλά και στην εύνοια στα συμφέροντα, όπως και στην αλαζονική και αδιάφορη διαχείριση για όλα.

Η κοινωνία, κυρίες και κύριοι της Κυβέρνησης, ασφυκτιά και πνίγεται και αργά ή γρήγορα θα σας σαρώσει. Όσο γρηγορότερα, τόσο το καλύτερο για τον ελληνικό λαό.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Μπουρνούς.

Καλείται τώρα στο Βήμα η κ. Φωτεινή Αραμπατζή από τη Νέα Δημοκρατία και τον όμορφο Νομό Σερρών. Είμαστε ωραίοι, γιατί είμαστε Σερραίοι.

Ορίστε, κυρία συνάδελφε, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η αλήθεια είναι ότι μέχρι να ανέβω στο Βήμα φλέρταρα με την παρότρυνση του Προεδρεύοντος να μην αδικήσουμε το παρόν νομοσχέδιο αναφερόμενοι στα χθεσινά, αλλά ειλικρινά είναι αυτό που λέει ο θυμόσοφος λαός μας ότι θέλουμε να αγιάσουμε, αλλά δεν μας αφήνετε.

Είμαι υποχρεωμένη, λοιπόν, να αναφερθώ στα όσα αποκρουστικά και θλιβερά συνέβησαν χθες, αλλά και σήμερα, σ’ αυτήν εδώ την Αίθουσα. Ξέρετε, το τελευταίο διάστημα αναρωτιόμουν τι άραγε να σημαίνει όταν ο Πολάκης έλεγε ότι «η δεύτερη φορά Αριστερά» θα είναι αλλιώς. Χθες και σήμερα βεβαίως, μας διαφώτισε ο κ. Πολάκης και τον ευχαριστούμε πραγματικά γι’ αυτό. Συνειδητοποιήσαμε με τον πιο βίαιο κοινοβουλευτικά τρόπο τι σημαίνει αυτό. Η εικόνα του καταληψία κ. Πολάκη εδώ, στο Βήμα της Βουλής, για περισσότερο από μία ώρα είναι ακριβώς η αποτύπωση αυτής της προειδοποίησης για το τι θα σήμαινε η «δεύτερη φορά Αριστερά». Είναι η αποτύπωση μιας πολιτικής κουλτούρας, για να μην πω υποκουλτούρας, που λέει ότι όταν έχουμε την κυβέρνηση ή όταν έχουμε την εξουσία, κάνουμε ό,τι θέλουμε, δεν δίνουμε λόγο σε κανέναν, δεν μας ενδιαφέρει κανένας θεσμός, ποδοπατούμε τη δικαιοσύνη και την ελέγχουμε όπου μπορούμε. Άλλωστε, ο κ. Πολάκης, αν δεν απατώμαι –και δεν υπήρχε διάψευση- μίλησε για δεύτερη σχολή δικαστών και για το πώς θα στείλει σε αποστρατεία τους υπηρετούντες στη δικαιοσύνη.

Ελέγχουμε, λοιπόν, τη δικαιοσύνη όπου μπορούμε και όταν δεν μας αρέσουν οι αποφάσεις της, τις αμφισβητούμε. Ευτελίζουμε το Κοινοβούλιο, επειδή έτσι μας αρέσει. Προσπαθούμε να εξοντώσουμε τους πολιτικούς μας αντιπάλους, με σκευωρίες βεβαίως, διχάζουμε τον ελληνικό λαό.

Χθες και σήμερα βεβαίως, υπήρχε και μια δεύτερη θλιβερή συνειδητοποίηση, την οποία την κάνουν όλο και πιο ισχυρή οι τοποθετήσεις των συναδέλφων Βουλευτών από τον ΣΥΡΙΖΑ. Ποια είναι αυτή; Πολάκης και ΣΥΡΙΖΑ είναι αμετάκλητα το ένα και το αυτό. Ήλπιζα προσωπικά ότι ο Πολάκης, παρεκτραπείς και εκτραχυνθείς, πρώην Αναπληρωτής Υπουργός Υγείας, είναι για σας μία εξαίρεση μέσα στον ΣΥΡΙΖΑ που πολύ απλά ο κ. Τσίπρας δεν έχει το πολιτικό θάρρος -για τους δικούς του πολιτικούς λόγους- να τον απομονώσει. Δυστυχώς, χθες και σήμερα διαβεβαιώσατε και τον πλέον καλόπιστο ότι είστε απολύτως συντεταγμένοι στη θλιβερή εικόνα ενός κόμματος που θέλει να λέγεται «λαϊκό», που θέλει να λέγεται «αριστερό», αλλά στην πραγματικότητα είναι βαθιά λαϊκίστικο, βαθιά αντιθεσμικό και πρωτόγνωρα εκδικητικό απέναντι στους πολιτικούς του αντιπάλους.

Κλείνω αυτό το κομμάτι με την τρίτη λυπηρή συνειδητοποίηση, αυτή βεβαίως για το Κίνημα Αλλαγής που, δυστυχώς, τις τελευταίες ημέρες μας εκπλήσσει δυσάρεστα, αφού φαίνεται πως η δημοσκοπική του ανάκαμψη επαναφέρει συμπεριφορές αλαζονείας.

Κυρίες και κύριοι του Κινήματος Αλλαγής, ίσες αποστάσεις απέναντι στον Πολάκη και τον Γεωργιάδη, απέναντι στον ΣΥΡΙΖΑ και τη Νέα Δημοκρατία, σημαίνουν ίσες αποστάσεις απέναντι στον Πολάκη και τον Λοβέρδο, απέναντι στον Βενιζέλο και τον Πολάκη, σημαίνουν μη καταδίκη μιας καθ’ όλα καταδικαστέας σκευωρίας που έστησε ο ΣΥΡΙΖΑ κατά της Νέας Δημοκρατίας και του Κινήματος Αλλαγής.

Στην πολιτική, κυρίες και κύριοι του Κινήματος Αλλαγής, η σιωπή της ουδετερότητας δεν είναι χρυσός. «Ουδετερότητα» σημαίνει μη ανάληψη ευθύνης, σημαίνει δειλία και καιροσκοπισμός.

Έρχομαι επί του νομοσχεδίου τώρα. Ο αναπτυξιακός νόμος, εκτός από την προφανή του σημασία ως οδικός χάρτης για τις επενδύσεις, είναι σημαντικός και σε επίπεδο συμβολισμού, γιατί ουσιαστικά είναι η νομοθετική πρωτοβουλία στην οποία αντανακλάται η φιλοσοφία της εκάστοτε κυβέρνησης για το πώς αντιλαμβάνεται την οικονομία την επόμενη δεκαετία και ποιο φιλοδοξεί να είναι το αναπτυξιακό της αποτύπωμα.

Υπ’ αυτήν την οπτική, ο αναπτυξιακός νόμος που σήμερα συζητούμε αποτυπώνει τη φιλική προς την επιχειρηματικότητα, την ανάπτυξη, τις επενδύσεις, φιλοσοφία της Κυβέρνησης του Κυριάκου Μητσοτάκη. Είναι ένας νόμος με τον οποίον η χώρα μας εδραιώνεται στην πρωτοπορία των πλέον φιλικών στις επενδύσεις χωρών, με ουσιαστικά και, θα έλεγα, γενναία κίνητρα, με γρήγορες διαδικασίες, με διαφάνεια και λογοδοσία, με αξιοποίηση του ιδιωτικού τομέα στις αξιολογήσεις.

Η σημασία του σήμερα, όπως και το πολλαπλασιαστικό του αποτέλεσμα αύριο, μεγεθύνονται, βεβαίως, στο γενικότερο θετικό οικονομικό περιβάλλον που συνδιαμορφώνουν οι συνεχείς μειώσεις φόρων και ασφαλιστικών εισφορών, η προσπάθεια ανάσχεσης της γραφειοκρατίας, η ψηφιοποίηση του κράτους με πραγματικά ασύλληπτο αριθμό, η αποτελεσματικότερη λειτουργία του δημόσιου τομέα.

Είναι χαρακτηριστικό –είπε πολλά νούμερα ο κύριος Υπουργός προηγουμένως- ότι οι εγκρίσεις επενδυτικών σχεδίων στους τριάντα μήνες της Κυβέρνησης της Νέας Δημοκρατίας αυξήθηκαν κατά 284% σε σχέση με τα τεσσεράμισι χρόνια ΣΥΡΙΖΑ. Η Κυβέρνηση του Κυριάκου Μητσοτάκη παρέλαβε τη σκυτάλη από την πλέον εχθρική στις επενδύσεις και την επιχειρηματικότητα κυβέρνηση των τελευταίων δεκαετιών. Το παράδειγμα του εμβληματικού Ελληνικού είναι το πλέον χαρακτηριστικό. Έτσι, αφήσατε βαθύ το αποτύπωμά σας στη μακρά περίοδο αποεπένδυσης της χώρας –που ξεκίνησε, δυστυχώς, από την οικονομική κρίση- που η επιτροπή Πισσαρίδη την υπολογίζει στα 130 δισεκατομμύρια ευρώ, ακόμα χειρότερα, δηλαδή, από τα 110 δισεκατομμύρια που ήταν η βασική εκτίμηση πριν τις εκλογές του 2019.

Είναι χαρακτηριστικό ότι η Κυβέρνησή μας παρέλαβε τις επενδύσεις στο 10,1% ως ποσοστό του ονομαστικού ΑΕΠ, όταν το αντίστοιχο της Ευρωζώνης ήταν 21,3%. Τι καταφέραμε το 2020; Με βήματα σταθερά, αργά και παρά την πανδημική κρίση και την ύφεση, βεβαίως, η οποία την οποία προκαλεί, το ποσοστό των επενδύσεων ως ποσοστό του ΑΕΠ σκαρφάλωσε στο 11,1%, σε σημείο τέτοιο ώστε η χώρα μας να καταγράψει την τέταρτη πιο ανθεκτική επίδοση στην Ευρωζώνη.

Εντυπωσιακά καλύτερη ήταν η χρονιά του 2021, όταν οι επενδύσεις έτρεξαν με 11,7% συγκριτικά με το 2020, επίδοση που αποτελεί την υψηλότερη της δεκαπενταετίας. Φέτος, βέβαια, πρόκειται να καταρριφθεί και η υψηλότερη επίδοση των είκοσι επτά ετών, καθώς οι επενδύσεις υπολογίζεται ότι θα αυξηθούν κατά 21,9% και 16,7% του ονομαστικού ΑΕΠ το 2025. Άρα, η διαφορά είναι 50%, σε σχέση με αυτό το οποίο μας κληροδοτήσατε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε, με την ανοχή σας.

Ειδικότερα όμως, ο νόμος που συζητούμε σήμερα έρχεται να συμβάλλει στην αύξηση των εταιρικών επενδύσεων, στις οποίες η Ελλάδα είχε το 2019 το χαμηλότερο ποσοστό, δηλαδή 5,4%, μεταξύ των χωρών της Ευρωπαϊκής Ένωσης και φυσικά στην αύξηση των επενδύσεων στον αγροδιατροφικό τομέα.

Κυρίες και κύριοι συνάδελφοι, θέλω να πω ένα παράδειγμα. Τα ελληνικά φρούτα και λαχανικά κατέγραψαν ρεκόρ εξαγωγών μέσα στα πιο δύσκολα χρόνια της πανδημικής κρίσης τόσο το 2020, όσο και το 2021, με διψήφια ποσοστά εξαγωγών, όταν χώρες παραδοσιακές, όπως για παράδειγμα η Ιταλία, γνώριζαν καταβαράθρωση των εξαγωγών τους.

Η επιδότηση, λοιπόν, σε ποσοστό 60% από το 40% που ίσχυε για το κόστος κατασκευής μιας ιδιαίτερα εξωστρεφούς και εντάσεως κεφαλαίου βεβαίως επένδυσης, όπως είναι αυτή των θερμοκηπιακών εκμεταλλεύσεων μέσα στις οποίες ως επί το πλείστον φρούτα και λαχανικά παράγονται και, βεβαίως, εξάγονται, είναι μία πάρα πολύ σημαντική νομοθετική πρωτοβουλία, όπως και το γεγονός, κύριοι Υπουργοί -και σας συγχαίρω γι’ αυτό- ότι βάζετε ως δυνητικούς δικαιούχους στον τομέα της αγροδιατροφής και τα φυσικά πρόσωπα, προκειμένου να δώσουμε όσο το δυνατόν περισσότερα κίνητρα για τον τομέα της αγροδιατροφής και, βεβαίως, –εννοείται- της βιομηχανίας των τροφίμων που, ειρήσθω εν παρόδω, αποτελεί το 1/4 της ελληνικής βιομηχανίας.

Κυρίες και κύριοι της Αντιπολίτευσης, αν σας ενδιαφέρουν, λοιπόν, οι επενδύσεις, οι νέες θέσεις εργασίας, ο επαναπατρισμός των νέων μας, του πολύτιμου αυτού κεφαλαίου, που σταδιακά συντελείται, δεν έχετε παρά να υπερψηφίσετε το σημερινό νομοσχέδιο μαζί μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Αραμπατζή.

Τον λόγο έχει ο κ. Αλέξανδρος Χαρίτσης από τον ΣΥΡΙΖΑ - Προοδευτική Συμμαχία και να ετοιμάζεται ο κ. Χατζηβασιλείου.

Ορίστε, έχετε τον λόγο, κύριε Χαρίτση.

**ΑΛΕΞΗΣ ΧΑΡΙΤΣΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα μου επιτρέψετε να ξεκινήσω με ένα σχόλιο για τις δύο μεγάλες κρίσεις της εποχής μας. Πρώτα για την υγειονομική κρίση, την πανδημία. Σήμερα έχουμε 1η Φεβρουαρίου -καλό μήνα σε όλες και όλους!- αλλά ο Ιανουάριος έκλεισε με τις μεγαλύτερες απώλειες συμπολιτών μας από την αρχή της πανδημίας, εδώ και δύο χρόνια. Δύο χιλιάδες επτακόσιοι δέκα συνάνθρωποί μας έχασαν τη ζωή τους. Πού είναι, λοιπόν, η επιτυχημένη διαχείριση της Κυβέρνησης στην πανδημία; Πού είναι το τελευταίο μίλι του Πρωθυπουργού; Πού είναι ο Υπουργός Υγείας, ο οποίος μας έλεγε ότι ο φετινός χειμώνας θα είναι πολύ καλύτερος από τον περσινό; Πάνε καλά τα πράγματα στο μέτωπο της πανδημίας; Εξακολουθεί να το πιστεύει αυτό η Κυβέρνηση;

Και έρχομαι πολύ γρήγορα -δυστυχώς ο χρόνος είναι πολύ περιορισμένος-στο ζήτημα της ακρίβειας, στην άλλη μεγάλη κρίση. Κύριε Υπουργέ, σας άκουσα πριν που είχατε έναν διάλογο με έναν συνάδελφο Βουλευτή. Ό,τι και να πείτε για το φυσικό αέριο, ό,τι και να πείτε για τον κ. Πούτιν, ό,τι και να πείτε για τις διεθνείς εξελίξεις και τις διεθνείς προεκτάσεις αυτής της κρίσης, που, πράγματι, υπάρχουν, υπαρκτές είναι, η πραγματικότητα όμως και το δεδομένο είναι πάρα πολύ συγκεκριμένο. Έκλεισε χθες ο Ιανουάριος και όλο τον μήνα μεσοσταθμικά η Ελλάδα είχε την ακριβότερη χονδρεμπορική τιμή ηλεκτρικού ρεύματος σε όλη την Ευρώπη. Αυτή είναι μια πραγματικότητα. Δεν μπορεί κανείς να την αρνηθεί αυτή την πραγματικότητα, γιατί, βεβαίως, οι διεθνείς εξελίξεις και οι διεθνείς συνέπειες της κρίσης αφορούν όλους διεθνώς. Η χώρα μας είναι αυτή όμως η οποία πληρώνει το μεγαλύτερο τίμημα αυτής της κρίσης, ειδικά στο ενεργειακό πεδίο το οποίο, όπως έχουμε πει εδώ και πάρα πολλούς μήνες, συμπαρασύρει τελικά και ολόκληρη την οικονομία.

Έρχομαι τώρα στα του νομοσχεδίου, γιατί, βεβαίως, κι αυτά τα οποία συζητάμε και το νομοσχέδιο το οποίο συζητάμε δεν συζητείται εν κενώ. Γι’ αυτό αναφέρθηκα σε αυτές τις πολύ μεγάλες κρίσεις τις οποίες αντιμετωπίζουμε, και είναι, προφανώς, ο αναπτυξιακός πάντα ένα νομοσχέδιο το οποίο είναι πάρα πολύ σημαντικό, γιατί αντικατοπτρίζει ακριβώς τη φιλοσοφία, τη λογική που έχει η κάθε κυβέρνηση σε σχέση με την αναπτυξιακή στρατηγική της χώρας. Και, βεβαίως, στη σημερινή συνθήκη αυτών των πολλαπλών κρίσεων, στις οποίες αναφέρθηκα προηγουμένως, ο μετασχηματισμός της οικονομίας είναι πιο επιτακτικός πιο ποτέ -είναι ζήτημα επιβίωσης, θα έλεγα-, γιατί το πρόβλημα της χώρας -το έχουμε ξαναπεί πάρα πολλές φορές- ήταν και είναι πρωτίστως παραγωγικό.

Για δεκαετίες, δυστυχώς, στη χώρα μας επικράτησε ένα αναπτυξιακό μοντέλο στρεβλό, ένα αναπτυξιακό μοντέλο συρρίκνωσης της παραγωγικής βάσης σε όσο το δυνατόν λιγότερους οικονομικούς δρώντες, σε όσο το δυνατόν λιγότερους κλάδους -ουσιαστικά μιλάμε για ναυτιλία, κατασκευές και τουρισμό- έμφαση στα μεγάλα έργα, ιδιωτικοποιήσεις, ιδιωτική κατανάλωση. Πού μας οδήγησε όλο αυτό; Εδραιώθηκε η χώρα στον διεθνή καταμερισμό; Το ακριβώς αντίθετο συνέβη. Πληρώσαμε πάρα πολύ ακριβά αυτή τη στρεβλή αντίληψη περί ανάπτυξης του πάλαι ποτέ δικομματισμού της Νέας Δημοκρατίας και του ΠΑΣΟΚ. Η ισχυρή Ελλάδα, όπως μας έλεγαν τότε κάποιοι, του 1990 και του 2000 αποδείχτηκε μια φενάκη. Και οι αναπτυξιακοί νόμοι όμως εκείνης της περιόδου, ο αναπτυξιακός νόμος του 1998, του 2004, του 2011, αντανακλούσαν ακριβώς αυτό το αναποτελεσματικό και αδιέξοδο μοντέλο.

Δεν θα ήθελα να κουράσω με πάρα πολλά νούμερα, αλλά πρέπει να πω κάποια στοιχεία τα οποία νομίζω ότι είναι πάρα πολύ ενδεικτικά. Ήδη κάποια από αυτά ειπώθηκαν και από τον εισηγητή μας και από τον Κοινοβουλευτικό μας Εκπρόσωπο. Το 95% των επενδυτικών σχεδίων που χρηματοδοτήθηκαν ήταν χαμηλής και σχετικά χαμηλής τεχνολογίας. Πάνω από επτά στις δέκα επενδύσεις αφορούσαν τουρισμό και φωτοβολταϊκά και μόνο αυτούς τους κλάδους. Το 95% ήταν ζεστή επιδότηση, ζεστό χρήμα. Πού οδήγησε όλο αυτό;

Και επειδή άκουσα και μία λέξη, κύριε Υπουργέ, πριν στην παρέμβασή σας, η οποία όσο να το κάνεις πρέπει να πω ότι λίγο με ερέθισε και έχει να κάνει με τη λέξη αποτελεσματικότητα που είπατε -έτσι δεν είπατε; Δεν κάνω λάθος, δεν θέλω να αδικώ-, το 2015, λοιπόν, για να έχουμε επίγνωση για τι πράγμα συζητάμε, οι επενδύσεις που είχαν μείνει στα συρτάρια από όλους αυτούς τους προηγούμενους αναπτυξιακούς νόμους των προηγούμενων αποτελεσματικών υποτίθεται κυβερνήσεων ήταν έξι χιλιάδες εκατό και αυτό ισοδυναμούσε σε 5,5 δισεκατομμύρια επενδυτικούς πόρους, τους οποίους στερούνταν η ελληνική οικονομία, ενώ η κακοδιαχείριση πού είχε οδηγήσει; Στην επιβολή οριζόντιας δημοσιονομικής διόρθωσης από την Κομισιόν 10% -που αυτό σημαίνει πρόστιμο ουσιαστικά για την χώρα- λόγω των φαινομένων αδιαφάνειας όλης εκείνης της περιόδου.

Τι έπρεπε να κάνουμε εμείς, λοιπόν, μετά το 2015 στο Υπουργείο Ανάπτυξης; Κατ’ αρχάς έπρεπε να διασφαλίσουμε ότι η υπηρεσία του αναπτυξιακού νόμου θα συνεχίσει να μπορεί να διαχειρίζεται ευρωπαϊκά κονδύλια, το οποίο δεν ήταν καθόλου σαφές -πιστέψτε με- και καθόλου βέβαιο εκείνη την περίοδο. Έπρεπε να ξεκαθαρίσουμε και να ολοκληρώσουμε αυτά τα επενδυτικά σχέδια τα οποία είχαν μείνει στα συρτάρια όλα τα προηγούμενα χρόνια.

Ποιο ήταν το αποτέλεσμα αυτής της προσπάθειας; Το 2018 είχαν ολοκληρωθεί τέσσερις χιλιάδες παλιές επενδύσεις από αυτές οι οποίες είχαν μείνει ανενεργές τα προηγούμενα χρόνια και είχαν πληρωθεί στους επενδυτές, είχαν πέσει χρήματα στην οικονομία, δηλαδή, ύψους 3 δισεκατομμυρίων ευρώ. Μιλώ για τα παλιά, τις παλιές αμαρτίες του παλιού δικομματισμού.

Και παράλληλα, βεβαίως, διαμορφώσαμε και ένα νέο πλαίσιο, έναν νέο, σύγχρονο αναπτυξιακό νόμο με μια σειρά από σημαντικές καινοτομίες: Ανώτατο όριο στο ύψος της ενίσχυσης, για να ενισχυθούν περισσότεροι, κατά προτεραιότητα ενίσχυση επιχειρηματικών σχεδίων έντασης γνώσης και υψηλής προστιθέμενης αξίας, προτεραιότητα στους μικρομεσαίους, επανεκβιομηχάνιση της χώρας, στήριξη λιγότερο ευνοημένων περιοχών, νησιωτικών, ορεινών, παραμεθόριων, και σε σύντομο διάστημα αυτό απέδωσε καρπούς.

Κύριε Υπουργέ, επειδή πριν χρησιμοποιήσατε κάποια στοιχεία, δεν αμφισβητώ τα στοιχεία, τα στοιχεία όμως αυτά αφορούν την υλοποίηση του δικού μας νόμου, του νόμου του 2016, δεν αφορούν κάποιον άλλο νόμο. Δείχνουν ακριβώς την αποτελεσματικότητα του συγκεκριμένου νόμου. Δεκαεφτά χιλιάδες νέες θέσεις εργασίας έναντι έξι χιλιάδων από τον προηγούμενο νόμο του 2011, μέσος αριθμός ανά επένδυση 7,7 θέσεις εργασίας από 4,8 -σχεδόν διπλασιασμός-, υποδιπλασιασμός της δαπάνης ανά θέση εργασίας και αριθμός επενδύσεων υπερδιπλάσιος, δύο χιλιάδες διακόσιες πενήντα από χίλιες διακόσιες εβδομήντα έξι, ενώ το 90% των ενισχύσεων από τον νόμο του 2016, σύμφωνα με τα τωρινά στοιχεία του Υπουργείου, -δεν αναφέρομαι στα στοιχεία μόνο εκείνης της περιόδου- αφορούν σε πολύ μικρές, μικρές και μεσαίες επιχειρήσεις και μόνο το 10% τις μεγάλες. Αυτό σημαίνει στήριξη των μικρομεσαίων στην πράξη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας παρακαλώ για δύο λεπτά, κύριε Πρόεδρε.

Και ενώ, λοιπόν, συμβαίνουν όλα αυτά και ενώ είχαμε έναν νόμο και έχουμε έναν νόμο -και εσείς το είπατε πριν- με αυτά τα αποτελέσματα, έρχεστε εσείς εδώ και τον ανατρέπετε πλήρως, χωρίς να εξηγήσετε επαρκώς γιατί το κάνετε αυτό και γιατί μάλιστα το κάνετε αυτό φέρνοντας έναν άλλο νόμο, ο οποίος δεν θέτει σαφείς προτεραιότητες σε σχέση με τους τομείς οι οποίοι πρέπει να χρηματοδοτηθούν, με ένα νομοσχέδιο που συγκεντρώνει υπερεξουσίες στο Υπουργείο και στον Υπουργό, ένα νομοσχέδιο που δεν επικεντρώνεται, δυστυχώς, στην αύξηση της απασχόλησης, τη μείωση των περιφερειακών ανισοτήτων και την ενίσχυση των μικρών επιχειρήσεων και που δυστυχώς, παρά τις αιτιάσεις σας για απλοποίηση και για πάταξη της γραφειοκρατίας, θα οδηγήσει σε σημαντικά προβλήματα και καθυστερήσεις κατά την εφαρμογή του.

Είναι ένα νομοσχέδιο στο οποίο, όπως και στο σχέδιο της Κυβέρνησης για το Ταμείο Ανάκαμψης, έχουμε, δυστυχώς, την ίδια λογική, την ίδια στρατηγική: Επικεντρώνεται στη μεροληπτική ενίσχυση πολύ μεγάλων επενδυτικών σχεδίων. Οι μικρές και μεσαίες επιχειρήσεις καλούνται να ανταγωνιστούν σε έναν άνισο και προδιαγεγραμμένο ανταγωνισμό για τα ίδια κονδύλια με τις πολύ μεγάλες επιχειρήσεις σε δώδεκα από τα δεκατρία καθεστώτα ενίσχυσης του νέου νόμου, αντί να ορίσετε ειδικό ποσοστό ενίσχυσης ειδικά για τις μικρές και μικρομεσαίες επιχειρήσεις.

Για τις περιφέρειες τα είπαμε. Από 3 εκατομμύρια σε 1 εκατομμύριο. Για το Υπουργείο Μακεδονίας - Θράκης τα είπαμε. Έτσι αντιλαμβάνεστε την αποκέντρωση; Έτσι αντιλαμβάνεστε την ενίσχυση της τοπικής και περιφερειακής ανάπτυξης;

Και δεν μπορώ να μην κάνω και μια αναφορά και στο ζήτημα των ενεργειακών κοινοτήτων. Από εκεί θα έπρεπε να ξεκινά η χρηματοδότηση ακριβώς της πράσινης μετάβασης, από τη χρηματοδότηση σχημάτων που υλοποιούν αυτή τη μεγάλη μεταρρύθμιση του ΣΥΡΙΖΑ. Δυστυχώς αποκλείονται. Δεν προβλέπεται χρηματοδότηση, όπως και από το Ταμείο Ανάκαμψης δεν προβλέπεται η χρηματοδότησή τους. Είναι ακριβώς η ίδια αντίληψη. Οτιδήποτε έχει να κάνει με δημόσιες επενδύσεις, με δημόσιες υποδομές σας είναι ξένο. Αντί να αξιοποιήσετε τους πόρους, γιατί, πράγματι, θα έχουμε το επόμενο διάστημα, κύριε Υπουργέ, να διαχειριστούμε ένα πολύ μεγάλο πακέτο ευρωπαϊκών χρηματοδοτήσεων -νέο ΕΣΠΑ, Ταμείο Ανάκαμψης, το «fit for 55», η νέα ΚΑΠ, Ταμείο Δίκαιης Μετάβασης-, να έχουμε ένα στρατηγικό σχέδιο που θα διευρύνει την παραγωγική βάση της χώρας, που θα καλύψει το επενδυτικό κενό, εσείς το κλείνετε ακόμα περισσότερο, το περιορίζετε σε όλο και πιο λίγους.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε σας παρακαλώ.

**ΑΛΕΞΗΣ ΧΑΡΙΤΣΗΣ:** Θα κλείσω σε ένα λεπτό, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Μου ζητήσατε δύο λεπτά και σας τα έδωσα.

**ΑΛΕΞΗΣ ΧΑΡΙΤΣΗΣ:** Σας ευχαριστώ πολύ για την ανοχή σας, κύριε Πρόεδρε.

Επειδή γίνεται και πολύς λόγος περί ανάπτυξης, ανάκαμψης, κ.λπ., να πω ότι, πράγματι, μετά την μεγάλη καθίζηση του 2020 θα υπάρχει προφανώς ανάκαμψη. Το ζητούμενο όμως είναι τι μορφή και τι περιεχόμενο θα έχει αυτή η ανάκαμψη και, κυρίως, ποιους θα αφορά. Το ερώτημα το οποίο θα έπρεπε να μας απασχολεί είναι πάρα πολύ σαφές: Θέλουμε η Ελλάδα να συγχρονιστεί με τον διεθνή βηματισμό γύρω από τη μείωση των ανισοτήτων, τη δίκαιη και βιώσιμη ανάπτυξη και τον παραγωγικό μετασχηματισμό; Πολύ φοβάμαι ότι και με το σημερινό νομοσχέδιο η απάντηση της Κυβέρνησης Μητσοτάκη είναι αρνητική.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Μου κλέψατε τρία λεπτά. Το χειρότερο, όμως, είναι ότι ξεσηκώσατε τον Υπουργό!

Ορίστε, κύριε Γεωργιάδη, έχετε τον λόγο. Με βάση τον Κανονισμό δικαιούστε τρία λεπτά.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ο κ. Χαρίτσης ήταν Υπουργός Ανάπτυξης για δύο χρόνια, ήταν ο βασικός συντάκτης του προηγούμενου νόμου και εγώ θα πω και εργατικός Υπουργός και άξιος Υπουργός. Δεν μπορώ να μην του απαντήσω. Μιλάμε για έναν αναπτυξιακό νόμο και είναι ο Υπουργός που έφτιαξε τον προηγούμενο. Άρα δεν μπορώ να μην απαντήσω.

Εμείς δεν απαξιώσαμε τον προηγούμενο νόμο. Διαφωνώ όμως παρά πολύ με τον τρόπο που συμπεριφέρεστε εσείς ως Αντιπολίτευση στον δικό μας νόμο. Λέτε: Δεν γίνεται καμμία συζήτηση για το νέο παραγωγικό μοντέλο που πρέπει να έχει η χώρα. Με συγχωρείτε, δεν έχετε δει ότι θεσπίζει το νομοσχέδιο αυτό δεκατρία καθεστώτα που ακριβώς ξεχωρίζουν το κάθε πεδίο στο οποίο θέλουμε να πάει η ελληνική οικονομία και ξεχωρίζονται οι πόροι και τα χρονοδιαγράμματα βάσει των οποίων θα μπορέσουμε να πάμε την οικονομία στο καθένα από αυτά τα πεδία; Αυτό δεν είναι τελικά το παραγωγικό μοντέλο; Και όταν λέμε ότι συζητούμε περί παραγωγικού μοντέλου τι εννοούμε; Κατ’ εξοχήν αυτός ο αναπτυξιακός νόμος έχει μπει για πρώτη φορά στην ουσία του τι παραγωγικό μοντέλο θέλουμε. Θέλουμε Ελλάδα και παραγωγής, όχι μόνο Ελλάδα υπηρεσιών.

Επίσης, κύριε Χαρίτση, το να απαξιώνει ο ΣΥΡΙΖΑ με τόσο μεγάλο και εύκολο τρόπο την οικονομική ανάκαμψη του 2021, προσωπικά θεωρώ ότι είναι μικρόψυχο και καθόλου σοφό πολιτικά. Εχθές βγήκε το ΙΟΒΕ και έκανε τις προβλέψεις του για το 2021. Φαντάζομαι ότι τις είδατε. Υπολογίζει από 9% έως 9,5% ότι θα είναι η ανάπτυξη της ελληνικής οικονομίας το 2021.

Θα μου πείτε: Μα είχατε ύφεση 9% το 2020. Δεκτόν. Πόσες, όμως, ευρωπαϊκές χώρες, κύριε Χαρίτση, θα έχουν τελικά επιτύχει σε έναν χρόνο να καλύψουν το σύνολο της ζημιάς του 2020; Δύο; Τρεις; Ίσως τέσσερις. Εμείς είμαστε σε αυτές. Οι υπόλοιπες είκοσι τρεις ή είκοσι τέσσερις θα έχουν υπόλοιπα ζημίας για το 2022. Εμείς ξεκινάμε το 2022 από μηδενική βάση, σαν να είμαστε στο 2019. Αυτό είναι ένα εντυπωσιακό επίτευγμα του ελληνικού λαού, συνολικά του ελληνικού λαού, δεν λέω μόνο του Υπουργού Ανάπτυξης ή του Αναπληρωτή Υπουργού Ανάπτυξης ή της Κυβερνήσεως. Δεν μπορείτε να το απαξιώνετε τόσο εύκολα.

Τρίτον, δεν μπορείτε να μη βλέπετε ότι σχεδόν κάθε βδομάδα πλέον μία καινούργια μεγάλη επένδυση, ένας μεγάλος κολοσσός έρχεται και επενδύει στην Ελλάδα. Ήρθε στην αρχή η «PFIZER», μετά η «CISCO», η «DELOITTE», η «MICROSOFT», η «DIGITAL REAL», η «AMAZON WEB SERVICE», η «FACEBOOK», η «JP MORGAN». Με συγχωρείτε, έτσι είδαν φως και μπήκαν και ξαφνικά θέλουν να επενδύσουν στην Ελλάδα; Εμείς δεν κάναμε τίποτα για να έρθουν όλοι αυτοί και το απαξιώνετε σαν μην έχει γίνει τίποτα; Άρα θα άξιζε τον κόπο να κάνουμε τη συζήτηση περί του παραγωγικού μοντέλου στα σοβαρά. Θα άξιζε, όμως, τον κόπο και εσείς να αναγνωρίσετε ότι στο νόμο έχει γίνει μια μεγάλη πρόοδος.

Και κλείνω με το συγκεκριμένο. Είπατε ότι παραλάβατε κάποιες χιλιάδες επενδυτικών σχεδίων του παρελθόντος που δέσμευαν πόρους. Σωστά. Καλώς είπατε. Αληθές είναι αυτό που λέτε. Μα γιατί βάλαμε το εύλογο κόστος από την τράπεζα στο οποίο όλοι επιτεθήκατε και είπατε ότι δεν είναι σωστό και το φτιάξαμε λίγο για να έχει λίγο περισσότερο χρόνο. Για ποιον λόγο εμπλέξαμε την τράπεζα και το εύλογο κόστος; Γιατί αντί να πάμε στο μοντέλο «ας έρθει ο καθένας να κάνει μία ένταξη για να ονειρεύεται ότι μπορεί κάποτε να κάνει μία επένδυση, αλλά τελικά να μην έχει τη δύναμη να κάνει αυτή την επένδυση, αλλά να δεσμεύει τους πόρους επειδή έχει ενταχθεί» να μπορούν να ενταχθούν στον αναπτυξιακό νόμο αυτή τη φορά αυτοί που θα έρθουν, πράγματι, να το κάνουν και άρα δεν θα δεσμεύουν τους πόρους των άλλων, να έχουμε, δηλαδή, λιγότερα στο σύνολο προφανώς αιτούμενα και ενταγμένα έργα γιατί θα πρέπει να είναι πραγματικά, αλλά πολύ περισσότερα που τελικά θα υλοποιούνται. Δηλαδή στην ουσία κάνουμε ακριβώς αυτό που πριν από λίγο είπατε ότι βρήκατε ως πρόβλημα. Αυτό κάνουμε. Και εσείς ξέρετε τι κάνετε ως κόμμα; Μας κατηγορήσατε γιατί το κάνουμε. Δεν μπορεί ταυτόχρονα να εντοπίζετε το πρόβλημα και ταυτόχρονα να μη σας αρέσει η λύση.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

**ΑΛΕΞΗΣ ΧΑΡΙΤΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Κύριε Χαρίτση, ο Κοινοβουλευτικός, για να μη χαλάμε καρδιές!

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Παπαθανάσης.

**ΑΛΕΞΗΣ ΧΑΡΙΤΣΗΣ:** Μα πόσοι θα μου απαντήσουν;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Για να δείτε πόση αξία σας δίνουμε!

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Εμείς, κύριε Χαρίτση, έως σήμερα τον ν.4399 είχαμε. Σήμερα ψηφίζουμε ένα νέο νόμο. Αυτό το οποίο είπαμε, είναι ότι ο ν.4399 δεν καλύπτει τις ανάγκες της εποχής. Θα σας εξηγήσω. Άρα όταν σας μίλησε νωρίτερα για αποτελεσματικότητα, έκρινε την αποτελεσματικότητα τη δική σας έναντι της δικής μας για τα δυόμισι χρόνια που είμαστε στη διακυβέρνηση έναντι των τριάμισι ετών που εσείς τρέξατε τον συγκεκριμένο νόμο. Αυτό συγκρίναμε. Το 282% είναι πόσο πιο γρήγορα εμείς και πιο αποτελεσματικά τρέξαμε τον δικό σας νόμο. Και αν διαφωνείτε, τα στοιχεία είναι στη διάθεσή σας και θα τα καταθέσω και αύριο στη Βουλή.

**ΑΛΕΞΗΣ ΧΑΡΙΤΣΗΣ:** Θα σας πω πού διαφωνούμε, αν μου δοθεί ο λόγος.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Θέλω, ειλικρινά, να μου υποδείξετε σε ποιο σημείο του νόμου και σε ποια διάταξη χαράσσεται στρατηγική για τους κλάδους. Θέλω πραγματικά. Να μου πείτε στον ν.4399 πού χαράσσεται στρατηγική για τους κλάδους, διότι από τα στατιστικά θα δείτε ότι όλα ήταν μέσα σε έναν κουβά, που σημαίνει ότι ο τουρισμός έπαιρνε τα χρήματα και άφηνε την αγροδιατροφή χωρίς χρήματα.

Τρίτο θέμα και θέλω να μου απαντήσετε: Δείξτε μου στον νόμο σε ποιο σημείο έχετε χαράξει τη στρατηγική σας για τις περιφέρειες, γιατί θα δείτε περιφέρειες οι οποίες άντλησαν πόρους για τη μεταποίηση, ενώ άλλες δεν άντλησαν καθόλου. Γιατί δεν άντλησαν καθόλου; Γιατί δεν υπήρχαν πόροι στον κουβά για να αντλήσουν.

Και κάτι άλλο, κύριε Χαρίτση. Γνωρίζετε πολύ καλά ότι η νέα ευρωπαϊκή πολιτική για την ψηφιακή, την πράσινη μετάβαση θέλει και έχει ιδιαίτερα χαρακτηριστικά και θα υπάρξουν πόροι και από Ταμείο Ανάκαμψης και από το ΕΣΠΑ 2021 - 2027.

Πώς ακριβώς φαντάζεστε ότι θα περνούσαν οι πόροι αυτοί στο ένα καθεστώς της γενικής επιχειρηματικότητας ή στις μικρές, πολύ μικρές επιχειρήσεις, όταν άνω των 150 εκατομμυρίων πρέπει να πάει για κοινοποίηση και να γίνει αξιολόγηση του καθεστώτος;

Επομένως, αυτές είναι οι βασικές διαφορές μας.

**ΠΡΟΕΔΡΕΥΩΝ (Απόστολος Αβδελάς):** Κι αφού ζητήσατε να απαντήσει ο κ. Χαρίτσης, θα απαντήσει ο κ. Χαρίτσης.

**ΑΛΕΞΗΣ ΧΑΡΙΤΣΗΣ:** Για ένα λεπτό, κύριε Πρόεδρε. Σας ευχαριστώ και πάλι για την ανοχή σας. Δύο υπουργοί τοποθετήθηκαν. Νομίζω ότι δικαιούμαι για ένα λεπτό.

Κύριε Παπαθανάση, επειδή μιλήσατε για την αποτελεσματικότητα, δεν έγινε αντιληπτό αυτό που είπα από την ομιλία μου. Το 2015, 2016, 2017 εμείς καλούμαστε να διαχειριστούμε επενδυτικά σχέδια από το 1998. Το καταλαβαίνετε αυτό που σας λέω τώρα; Μετά από πάνω από δεκαπέντε χρόνια.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Συν τα δικά σας.

**ΑΛΕΞΗΣ ΧΑΡΙΤΣΗΣ:** Συν τα καινούργια.

Κι εσείς μου λέτε τώρα για το πώς εσείς είστε πιο αποτελεσματικοί στον δικό μας νόμο, όταν γνωρίζετε πάρα πολύ καλά…

**ΜΑΞΙΜΟΣ ΣΕΝΕΤΑΚΗΣ:** ...(Δεν ακούστηκε)

**ΑΛΕΞΗΣ ΧΑΡΙΤΣΗΣ:** Σας παρακαλώ, μη με διακόπτετε, αν μπορείτε. Για ένα λεπτό θα μιλήσω. Θα προσπαθήσω να είμαι πάρα πολύ σύντομος, γιατί πρέπει να μιλήσουν και άλλοι συνάδελφοι.

Λοιπόν, γνωρίζετε πάρα πολύ καλά ότι για να τρέξει ένας νόμος, απαιτείται χρόνος. Αυτό δεν γίνεται από τη μια μέρα στην άλλη. Και το γεγονός ότι τώρα τρέχει αυτός ο νόμος είναι αποτέλεσμα του πώς σχεδιάστηκε το 2016 ο συγκεκριμένος αναπτυξιακός.

Και γι’ αυτό το είπατε σε σχέση με το πώς γίνεται η κατανομή αυτών των κονδυλίων και ποιοι επιδοτούνται τελικά από αυτόν, δείτε τα επίσημα στοιχεία, πώς για παράδειγμα έχουμε διεύρυνση των κλάδων, έχουμε πλέον το ποσοστό από 72% σε 56% να έχει πέσει για τον τουρισμό και για τα φωτοβολταϊκά και να μπαίνουν και άλλοι κλάδοι μέσα, όπως είναι οι μεταποιήσεις και η βιομηχανία που δεν ίσχυε στους προηγούμενους αναπτυξιακούς νόμους.

Αυτό δεν είναι μια ένδειξη ότι ο νόμος αυτός όντως παρήγαγε αποτέλεσμα, ότι όντως βοήθησε; Αυτό που σας είπα ότι ενίσχυσε μικρές και μεσαίες επιχειρήσεις δεν είναι μια ένδειξη ότι διεύρυνε ακριβώς το πεδίο των δικαιούχων;

Κύριε Γεωργιάδη, είπατε πολλά. Βεβαίως θέλω να πω μια κουβέντα πρώτα για το ζήτημα της ανάπτυξης. Εγώ δεν μηδενίζω τίποτα. Μάλιστα το έχω γράψει κιόλας –τα γραπτά μένουν- και σε άρθρο μου ότι είναι καλοδεχούμενη η ανάκαμψη του 2021. Βεβαίως πρέπει μεταξύ σας στην Κυβέρνηση να συνεννοηθείτε γιατί άλλα λέτε εσείς, άλλα λέει το Υπουργείο Οικονομικών, αν μιλάμε για ανάπτυξη ή ανάκαμψη. Αλλά δεν θα τα χαλάσουμε στις λέξεις.

Το ζητούμενο, όμως, είναι, κύριε Υπουργέ -και αυτό είπα και στην ομιλία μου και αυτό είναι το οποίο μας δημιουργεί πολύ μεγάλη ανησυχία και αυτό δείχνει και τη διαφορετική ιδεολογική προσέγγιση για το ζήτημα-, ποιους θα αφορά τελικά αυτή η ανάκαμψη. Δεν είναι ονομαστικό μόνο το ζήτημα. Είναι ζήτημα ποιοτικό.

Αν είναι να γυρίσουμε πάλι σε ένα μοντέλο -τα είπα και πριν- της δεκαετίας του ’90 και του 2000 που αφορούσε λίγους, αφορούσε πολύ συγκεκριμένους κλάδους και μας οδήγησε στα γνωστά αδιέξοδα, τέτοια ανάκαμψη δεν την έχει ανάγκη αυτή τη στιγμή η ελληνική οικονομία.

Το συνδέω αυτό και το κλείνω με το γεγονός -επιτρέψτε μου να το σχολιάσω- ότι δεν βρήκατε κάτι να σχολιάσετε για τις δύο πρώτες μου αιτιάσεις σε σχέση με την πορεία των δύο μεγάλων κρίσεων της περιόδου: την πανδημία και την ακρίβεια. Αυτά είναι τα δύο μεγάλα ζητήματα της εποχής για τα οποία δυστυχώς δεν άκουσα κανένα σχόλιο από την πλευρά σας.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Τον λόγο έχει ο κ. Αναστάσιος Χατζηβασιλείου από τη Νέα Δημοκρατία, ο Σερραίος, και να ετοιμάζεται ο κ. Σταύρος Αραχωβίτης, ο Λάκωνας.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, στη δημοκρατία ο σεβασμός των τύπων είναι η ουσία. Αναρωτιέμαι, πραγματικά ,γιατί στον ΣΥΡΙΖΑ ανέχεστε την καταπάτηση του κοινοβουλευτισμού, ανέχεστε να καταπατώνται οι κοινές αρχές λειτουργίας σε αυτή την Αίθουσα. Αυτές, ακριβώς, πρέπει όλοι μαζί να τις διαφυλάττουμε ως κόρην οφθαλμού. Διότι το αβγό του φιδιού, ξέρετε, πάντα παραμονεύει και η ελληνική κοινωνία δεν έχει σήμερα την πολυτέλεια για νέους διχασμούς.

Το δε ΚΙΝΑΛ κρατάει ίσες αποστάσεις ανάμεσα στον κ. Πολάκη και τους κανόνες λειτουργίας της Βουλής, αλλά αυτή η ουδετερότητά του βλάπτει, κυρίως, τη δημοκρατία. Γιατί σε δύσκολα ζητήματα οι πολίτες ζητούν από τις πολιτικές δυνάμεις ξεκάθαρες θέσεις και το ΚΙΝΑΛ ακόμα δεν τις έχει προσφέρει. Εδώ, λοιπόν, χρειαζόμαστε μεγάλα «ναι» και γενναία «όχι». Η επαμφοτερίζουσα στάση δεν οδηγεί. Κύριοι του ΚΙΝΑΛ, ξέρετε πολύ καλά ότι η περίοδος χάριτος, μιας και τώρα έχετε νέα ηγεσία, κάποια στιγμή θα τελειώσει.

Κυρίες και κύριοι συνάδελφοι, σήμερα ψηφίζουμε ένα νομοσχέδιο που κάνει πράξη τη δίκαιη ανάπτυξη, κάτι το οποίο το ακούγαμε χρόνια ως απλό σύνθημα, ένα νομοσχέδιο που αποτυπώνει το όραμα της Κυβέρνησης Μητσοτάκη για προοπτική και σταθερές θέσεις εργασίας. Και είναι λυπηρό να ακούμε από την Αντιπολίτευση δηλώσεις ότι δήθεν η Κυβέρνηση αυτή δεν στηρίζει τη μικρή και τη μεσαία επιχειρηματικότητα. Πρόκειται, προφανώς, για κορώνες αντιπολιτευτικές από εκείνους που κάποτε κυνήγησαν την επιχειρηματικότητα και τη μεσαία τάξη μαζί της.

Όποιος, λοιπόν, διαβάσει με προσοχή το νομοσχέδιο, θα δει ότι 97% των επενδυτικών σχεδίων αφορούν την ελληνική περιφέρεια, τις πόλεις και τα χωριά μας. Ο νέος περιφερειακός χάρτης ενισχύσεων έχει ιδιαίτερα αυξημένα ποσοστά και αυτό μας ενδιαφέρει πολύ και εμάς στις Σέρρες.

Τι σημαίνει, λοιπόν, αυτό; Η περιφέρεια για πρώτη φορά στα χρονικά γίνεται ένας φιλόξενος επενδυτικός προορισμός. Γι’ αυτό και ο νέος αυτός νόμος συμπίπτει χρονικά με τη νέα προγραμματική περίοδο του ΕΣΠΑ. Όταν, λοιπόν, μιλάμε για στήριξη της «πράσινης» μετάβασης, ψηφιακό μετασχηματισμό των επιχειρήσεων, αλιεία, αγροδιατροφικό τομέα, τότε είναι σαφές και ξεκάθαρο ότι αυτός ο νόμος απευθύνεται στις επιχειρήσεις όλης της επικράτειας ανεξαιρέτως.

Εμείς, λοιπόν, θέλουμε να δούμε τις μικρομεσαίες να γίνονται ισχυρότερες και πιο ανταγωνιστικές, θέλουμε να τις δούμε να στέκονται επάξια δίπλα στις αντίστοιχες ευρωπαϊκές. Και θα το πετύχουμε γιατί πάνω απ’ όλα πιστεύουμε στον Έλληνα επιχειρηματία. Μάλιστα τα ποσοστά στήριξης στους μικρομεσαίους κυμαίνονται από 50% έως και 70%.

Ακόμα το νομοσχέδιο αυτό εισάγει πρωτοποριακά δεδομένα και για όσες επιχειρήσεις επιθυμούν να συγχωνευθούν, προκειμένου να δημιουργήσουν μεγαλύτερα σχήματα με αυξημένες δυνατότητες. Σήμερα, λοιπόν, μόλις το 5% των ελληνικών επιχειρήσεων έχει πάνω από διακόσιους πενήντα εργαζομένους. Η Κυβέρνηση, λοιπόν, φέρνει φορολογικά κίνητρα για να στηρίξει κάθε μορφή συνένωσης και εταιρικού μετασχηματισμού.

Στηρίζουμε, λοιπόν, και εκείνους που θέλουν να συνεργαστούν. Και αυτή η διαδικασία θα οδηγήσει στην αναμόρφωση του μοντέλου της οικονομίας, με αποτελέσματα θετικά και για τους εργαζόμενους. Ποια είναι αυτά; Είναι σαφές ότι τα μεγάλα σχήματα είναι πιο ανταγωνιστικά και μπορούν να προσφέρουν σταθερότερη απασχόληση, καλύτερες αμοιβές και σαφώς ταχύτερη επαγγελματική ανέλιξη.

Αγαπητές και αγαπητοί συνάδελφοι, η Κυβέρνηση αυτή σέβεται τον κόπο, τον χρόνο και τους πόρους των Ελλήνων επιχειρηματιών. Στο πρόσωπό τους βλέπει άλλωστε έναν εταίρο με τον οποίον μοιράζονται κοινό όραμα για προκοπή και πρόοδο. Γι’ αυτό, λοιπόν, και σήμερα ανοίγει ο δρόμος για να νομοθετήσουμε σταθερούς κύκλους προκηρύξεων, χωρίς παρατάσεις για να μπορούν όλοι να σχεδιάζουν τις πρωτοβουλίες τους και να κάνουν προγραμματισμό, χωρίς πίεση, χωρίς εκπλήξεις, χωρίς θολές διαδικασίες, χωρίς ψιλά γράμματα.

Κι εδώ μιλάμε, πράγματι, για μια επανάσταση, μιας και νομοθετούμε γρήγορες διαδικασίες ελέγχου και αξιολόγησης όλων των επενδυτικών σχεδίων, με νέο πληροφοριακό σύστημα και με ενδυνάμωση των ορκωτών ελεγκτών. Για πρώτη φορά διευκολύνονται τα επενδυτικά σχέδια σε τομείς αιχμής, όπως είναι η έρευνα και η καινοτομία, η κατάρτιση των εργαζομένων και η προστασία του φυσικού περιβάλλοντος. Στην ουσία, λοιπόν, το αναπτυξιακό μοντέλο απαντά στις σύγχρονες προκλήσεις και τις σύγχρονες ανάγκες.

Κυρίες και κύριοι συνάδελφοι, η Κυβέρνηση της Νέας Δημοκρατίας από την πρώτη στιγμή εργάζεται αποτελεσματικά για την προσέλκυση νέων επενδύσεων. Ποιος θα φανταζόταν πριν από λίγα χρόνια ότι στην Ελλάδα θα έρχονταν παγκόσμιοι κολοσσοί για να επενδύσουν και να δημιουργήσουν θέσεις εργασίας και νέο πλούτο;

Βέβαια τα τελευταία χρόνια η πανδημία έφερε, δυστυχώς, τα πάνω κάτω, διαμόρφωσε μια νέα πραγματικότητα πρωτόγνωρη και επηρέασε σε μεγάλο βαθμό και την επιχειρηματική κουλτούρα, αύξησε στην ουσία τους κινδύνους και προκάλεσε μεγάλες αρρυθμίες. Έτσι, λοιπόν, σήμερα η θέσπιση ενός ταχύτερου και φιλικότερο επενδυτικού περιβάλλοντος αποτελεί μονόδρομο για την ενίσχυση της ανταγωνιστικότητας της ελληνικής οικονομίας.

Το νομοσχέδιο «Ελλάδα Ισχυρή Ανάπτυξη» υλοποιεί αυτόν ακριβώς τον εθνικό στόχο, έρχεται να δώσει νέα προστιθέμενη αξία στις επιχειρήσεις, τα προϊόντα και τις υπηρεσίες τους, έρχεται στην ουσία να οικοδομήσει ένα σύγχρονο ελληνικό brand name, διότι η μετά την πανδημία εποχή θα έχει νέα στοιχεία και σαφώς νέες διαφορετικές ανάγκες.

Αυτά, ακριβώς, καλύπτει ο αναπτυξιακός νόμος. Ενσωματώνει τις τεχνολογίες του 21ου αιώνα και ανοίγει επιτέλους μια πόρτα στο μέλλον. Με ταχύτατες και διαφανείς διαδικασίες, με πληθώρα εργαλείων και με έμφαση στο εξαιρετικό ανθρώπινο δυναμικό της πατρίδας μας, μπαίνουν οι βάσεις για μια εύρωστη οικονομία, για το καλό της χώρας και των παιδιών μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

**ΑΠΟΣΤΟΛΟΣ ΠΑΝΑΣ:** Κύριε Πρόεδρε, μπορώ να έχω τον λόγο για ένα λεπτό παρακαλώ;

**ΠΡΟΕΔΡΕΥΩΝ (Απόστολος Αβδελάς):** Κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Νομίζω ότι υπήρξε ένα λεκτικό ατόπημα, συνάδελφε. Άκουσα ότι είπατε ότι η στάση του ΚΙΝΑΛ βλάπτει τη δημοκρατία. Νομίζω ότι η εικόνα που έχουμε δώσει τις τελευταίες μέρες, και στην πρόταση μομφής αλλά και γενικότερα στη συζήτηση, δεν ήταν τέτοια ώστε να δικαιολογεί τη συγκεκριμένη έκφραση. Και δεν θέλω να το πάω σε αντιπαραβολή στην εικόνα των δύο κομμάτων, ποιος έβλαψε τη δημοκρατία. Άρα να είμαστε πολύ προσεκτικοί σε ό,τι αφορά τη συγκεκριμένη έκφραση.

Σε ό,τι αφορά τώρα το κομμάτι της περίοδος χάριτος, θα ήθελα να μάθω, από ποιον παίρνουμε περίοδο χάριτος; Ξέρετε, είμαστε κόμμα κοινοβουλευτικό. Δεν είμαστε εδώ για να μας μαλώνετε. Λοιπόν, να είμαστε πάρα πολύ συγκεκριμένοι.

Άρα, λοιπόν, θα παρακαλούσα το «βλάπτει τη δημοκρατία» να παρθεί πίσω. Δεν έχουμε δώσει τέτοια πολιτικά δικαιώματα, και ως προς τη στάση μας αυτές τις μέρες, την πολιτική και τη θεσμική, και σε ό,τι αφορά το δεύτερο θα το κρίνει ο χρόνος από εδώ και πέρα.

Ευχαριστώ πάρα πολύ.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Κύριε Πρόεδρε, να απαντήσω;

**ΠΡΟΕΔΡΕΥΩΝ (Απόστολος Αβδελάς):** Μόνο αν θα το πάρετε πίσω ή όχι, κύριε Χατζηβασιλείου, όχι δευτερολογία.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Κύριε συνάδελφε, ήθελα να πω ότι η στάση που έχει ακολουθήσει το ΚΙΝΑΛ είναι αντιπαραγωγική για τη λειτουργία της Βουλής.

**ΑΠΟΣΤΟΛΟΣ ΠΑΝΑΣ:** Αυτό είναι κάτι άλλο.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Περιμένουμε από εσάς καθαρές θέσεις για να μας πείτε προς τα πού θέλετε να πάει πρώτα απ’ όλα η χώρα. Και στη συζήτηση για την πρόταση δυσπιστίας ακολουθήσατε παρόμοια επαμφοτερίζουσα στάση. Μας είπατε στην ουσία «όχι» στην Κυβέρνηση αλλά ταυτόχρονα και «όχι» στις εκλογές. Οι πολίτες, λοιπόν, έχουν δώσει αυτή τη στιγμή για να το διορθώσει μια περίοδο μέλιτος στο ΚΙΝΑΛ, μια και έχετε μια νέα ηγεσία, και σας ευχόμαστε καλή επιτυχία. Αλλά τα προβλήματα θέλουν καθαρές λύσεις, θέλουν μεγάλα «ναι» και μεγάλα «όχι». Αυτά περιμένουμε από εσάς.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Αυτό ήταν κάτι άλλο τώρα.

Κύριε Πάνα, το κλείνουμε εδώ.

Τον λόγο έχει ο κ. Σταύρος Αραχωβίτης από τον ΣΥΡΙΖΑ - Προοδευτική Συμμαχία και παρακαλώ να ετοιμάζεσαι ο κ. Κωνσταντινίδης από τη Νέα Δημοκρατία.

**ΣΤΑΥΡΟΣ ΑΡΑΧΩΒΙΤΗΣ:** Σας ευχαριστώ, κύριε Πρόεδρε.

Αξιότιμες κυρίες και κύριοι συνάδελφοι, τις τελευταίες μέρες τείνει να γίνει μια επικίνδυνη πρακτική, να μετατραπεί σε τακτική σε αυτή την Αίθουσα το κλείσιμο των μικροφώνων. Η στέρηση της ελευθερίας της έκφρασης των Βουλευτών μάς γυρίζει πίσω σε άλλες εποχές και θέλει μεγάλη προσοχή από όλους μας, γιατί μπορεί να οδηγήσει σε επικίνδυνες ατραπούς. Γι’ αυτό οφείλουμε σύσσωμο το Σώμα να καταδικάσουμε το κλείσιμο των μικροφώνων στον συνάδελφό μας Παύλο Πολάκη.

Σχετικά τώρα με το σκάνδαλο «NOVARTIS», θα ήθελα να ακούσω ειλικρινά την άποψη των κυβερνητικών συναδέλφων και της Κυβέρνησης: Υπάρχει ή δεν υπάρχει τελικά σκάνδαλο «NOVARTIS» στην Ελλάδα; Μήπως οι Ηνωμένες Πολιτείες έστησαν μια σκευωρία στην πολυεθνική προκειμένου να της αποσπάσουν χρήματα; Τι γίνεται δηλαδή; Ποια είναι η άποψή σας; Κι ενώ όλοι ξέρουμε την απάντηση -ξέρετε καλά ότι το σκάνδαλο «NOVARTIS» στην Ελλάδα υπάρχει- δημιουργήσατε αυτές τις μέρες μια τεχνική ένταση για να αποπροσανατολίσετε τη συζήτηση.

Και γιατί; Προσπαθείτε να αλλάξετε την ατζέντα από την πολλαπλή ήττα που υπέστη η Κυβέρνηση κατά τη διάρκεια της τριήμερης συζήτησης δυσπιστίας εδώ στη Βουλή. Προσπαθείτε να αλλάξετε την ατζέντα από την ακρίβεια, η οποία κατατρώει το εισόδημα των πολιτών, από την ακρίβεια στο ηλεκτρικό ρεύμα, στα τρόφιμα, που έρχονται καινούργιες ανατιμήσεις στα ράφια των σούπερ μάρκετ, στα αγροεφόδια, στις ζωοτροφές παντού. Προσπαθείτε να αλλάξετε την ατζέντα από τις είκοσι τέσσερις χιλιάδες νεκρούς, οι οποίοι πολλοί εξ αυτών θα μπορούσαν να είχαν σωθεί αν η ιδεοληψία σας στην άρνηση της στήριξης του δημοσίου συστήματος υγείας δεν σας είχε οδηγήσει εκεί. Προσπαθείτε να ξεφύγετε από τον βούρκο του σκανδάλου “Φουρθιώτη-gate”, το οποίο βουλιάζει τη μισή Κυβέρνηση. Αλλά αυτά είναι ξεπερασμένα επικοινωνιακά τρικάκια και δεν πιάνουν πια στην κοινωνία.

Κυρίες και κύριοι συνάδελφοι, πάμε όμως στα ζητήματα ανάπτυξης. Τα στοιχεία για την υλοποίηση του ν. 4399/2016 συνηγορούν σε ένα συμπέρασμα. Μιλώ για τα στοιχεία που παρουσιάσατε και προφανώς δεν αμφισβητούμε. Συνηγορούν στο ότι ο νόμος του ΣΥΡΙΖΑ είχε αρχίσει να αποδίδει. Γι’ αυτό θα ήταν πιο χρήσιμο και πιο παραγωγικό να βλέπαμε τα στοιχεία χρόνο-χρόνο και όχι περίοδο-περίοδο, να βλέπαμε την εξέλιξη των αιτήσεων και των εγκρίσεων και όχι περίοδο-περίοδο. Θα ήταν πιο παραγωγικό και νομίζω πιο αποτελεσματικό για να καταλάβει και ο κόσμος στην πραγματικότητα τι συμβαίνει. Διότι η πραγματικότητα είναι -και για όσους γνωρίζουν- ότι ένας αναπτυξιακός νόμος χρειάζεται κι έναν χρόνο να ωριμάσει και χρειάζεται βέβαια να θυμόμαστε ότι μόλις τον Αύγουστο του 2018 η χώρα βγήκε από τα μνημόνια. Άρα επέτρεψε, έδωσε αέρα στις επιχειρήσεις να επενδύσουν.

Και, βέβαια, οφείλουμε να σας ευχαριστήσουμε για την αναγνώριση της αποτελεσματικότητας του έργου του ν. 4399 που κάνετε μέχρι τώρα. Δηλαδή μας έχετε κάνει μια πολύ καλή διαφήμιση, οφείλουμε να πούμε.

Αλλά προσέξτε τώρα, κυρίες και κύριοι συνάδελφοι, να δούμε πού είναι τα βασικά στοιχεία. Ο νόμος του 2011 έθετε στο περιθώριο της χρηματοδότησης τις μικρομεσαίες επιχειρήσεις -είναι πανθομολογούμενο αυτό- προς όφελος των μεγαλύτερων επιχειρήσεων. Έρχεται το 2016 ο νόμος του ΣΥΡΙΖΑ να ανατρέψει αυτή τη βασική στόχευση του αναπτυξιακού του 2011 και να ξαναβάλει στο παιχνίδι της κρατικής ενίσχυσης τις μικρομεσαίες επιχειρήσεις, που αποτελούν και το μεγαλύτερο μέρος της επιχειρηματικότητας στην Ελλάδα. Το μέγεθος των υπαχθέντων φορέων στον αναπτυξιακό νόμο του 2016 αναλύεται σε 42% πολύ μικρές επιχειρήσεις, 29% μικρές, 19% μεσαίες επιχειρήσεις -σύνολο 90%- και μόλις 10% μεγάλες επιχειρήσεις.

Φέρνετε, λοιπόν, αυτό το νομοσχέδιο, ώστε να ανατραπεί αυτή η λογική. Γιατί αλλιώς, όπως παραδεχτήκατε, δεν υπήρχε και ουσιαστικός λόγος αλλαγής και δημιουργίας ενός καινούργιου αναπτυξιακού νόμου. Άρα ο λόγος είναι η ανατροπή της φιλοσοφίας και της στόχευσης του αναπτυξιακού νόμου με τον νόμο που φέρνετε. Και μας γυρνάτε πίσω στη λογική του 2011.

Δυστυχώς, όπως προείπα, αυτά τα στοιχεία ισχύουν και για τις επιχειρήσεις του αγροδιατροφικού τομέα και αυτό οφείλει να το καταλάβει ο κόσμος. Το 98% των επιχειρήσεων στον αγροτοδιατροφικό τομέα ανήκουν στις κάτω από μεγάλες, στις μικρομεσαίες, στις πολύ μικρές, μικρές και μεσαίες επιχειρήσεις. Άρα θα βρεθούν ξανά σε δυσμενή θέση.

Χαρακτηριστικό για τον νόμο τον προηγούμενο, τον ν. 4399, είναι ότι το 44% των ενταγμένων έργων ήταν επενδύσεις στον τομέα της αγροδιατροφής, το 44%. Κι εδώ να υπενθυμίσουμε, για να καταλάβουμε για τι πράγμα μιλάμε, ότι ο πρωτογενής τομέας και η βιομηχανία τροφίμων και ποτών είναι από τους μεγαλύτερους εργοδότες συνολικά στη χώρα. Ιδιαίτερα η αγροβιομηχανία, η βιομηχανία τροφίμων και ποτών, είναι ο μεγαλύτερος εργοδότης της μεταποίησης. Επίσης η πρωτογενής παραγωγή και η βιομηχανία τροφίμων, η μεταποίηση και η βιομηχανία τροφίμων βρίσκονται συνήθως εκεί που υπάρχει πρωτογενής παραγωγή. Άρα συμβάλλουν στην περιφερειακή συνοχή. Γι’ αυτό είναι πολύ σημαντικός ο αγροτοδιατροφικός τομέας και γι’ αυτό ήταν μεγάλη και αδικαιολόγητη παράλειψη να μην κληθεί και να αποκλειστεί το Γεωτεχνικό Επιμελητήριο από τη συζήτηση στην ακρόαση των φορέων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό ακόμη, κύριε Πρόεδρε.

Υπάρχει όμως η επιστολή που θέτει τους προβληματισμούς του Γεωτεχνικού Επιμελητηρίου, που σε μεγάλο βαθμό, δυστυχώς, δεν έχουν ληφθεί υπ’ όψιν. Και εξηγούμαι. Προβληματισμός είναι ο αποκλεισμός από επενδύσεις εκσυγχρονισμού επενδύσεων που αφορούν τη γραμμή παραγωγής ή μέρος της παραγωγικής διαδικασίας. Διότι με το σχέδιο νόμου, που θα γίνει νόμος σε λίγο, συζητάμε για επενδύσεις εκσυγχρονισμού που ενισχύονται μόνο όταν θεωρούνται ολοκληρωμένου χαρακτήρα σύμφωνα με τον ορισμό. Αλλά και για τα συλλογικά σχήματα, τους συνεταιρισμούς και τα λοιπά, οι προϋποθέσεις στήριξής τους δεν είναι διαφορετικές από όλες τις άλλες επενδύσεις. Άρα όταν θέλουμε να στηρίξουμε τα συλλογικά σχήματα, τουλάχιστον έτσι όπως διατείνεστε -εκτός αν δεν είναι έτσι, και να μας το πείτε- δεν έχουν ληφθεί ιδιαίτερα κίνητρα γι’ αυτά.

Τώρα, όσο ακόμα έχουμε τον χρόνο, θα πρέπει να ξεκαθαρίσουμε ένα σημείο. Το σημείο αυτό λέει ότι υπάρχουν αυξημένα ποσοστά ενίσχυσης για την επαναλειτουργία βιομηχανικών μονάδων. Πρέπει να ξεκαθαρίσουμε αν τα αυξημένα κίνητρα δίνονται σε νέα σχήματα, που μπορεί να έχουν αναλάβει παλιές μονάδες, οι οποίες μετά το ξεπούλημα της Αγροτικής Τράπεζας είχαν πάει στον εκκαθαριστή, παραδείγματος χάριν πολλές συνεταιριστικές επιχειρήσεις.

Όσον αφορά στο κομμάτι των φυσικών καταστροφών, φέτος το καλοκαίρι είχαμε πάρα πολλές, εκτεταμένες φυσικές καταστροφές που έπληξαν και την πατρίδα μου, τη Μάνη. Οι φυσικές καταστροφές επηρεάζουν την οικονομία συνολικά του νομού. Άρα, θα έπρεπε τα αυξημένα κίνητρα να δίνονται σε αυτές περιοχές σε επίπεδο νομού.

Επίσης, δεν είναι προς όφελος της αποτελεσματικότητας και της ταχύτητας -γιατί τα ίδια θα συζητάμε μετά από τρία-τέσσερα χρόνια, τι έτρεξε, πώς έτρεξε- ο μεγάλος αριθμός υπουργικών αποφάσεων και το ότι πολλά ορίζονται σε υπουργικές αποφάσεις, αντί να είναι σαφή μέσα στον νόμο, πέραν του ότι υπάρχει και ζήτημα καλής νομοθέτησης.

Τέλος, θα πρέπει να διορθωθεί και η παράλειψη στο άρθρο 17 παράγραφος 5 του νομοσχεδίου, για την εκπόνηση από γεωτεχνικούς της έκθεσης πιστοποίησης. Αυτό νομίζω ότι πρέπει να γίνει όσο έχουμε τον χρόνο.

Τελειώνοντας, κύριε Πρόεδρε -και ευχαριστώ για την ανοχή σας- θα ήθελα να υπενθυμίσω δύο-τρία πράγματα. Το 2018, είχαμε ιστορικό ρεκόρ εξαγωγών στον κλάδο της αγροδιατροφής. Τυχαία έγινε αυτό;

Να θυμίσω, επίσης, ότι οι διεθνείς συμφωνίες που έγιναν κατά την περίοδο διακυβέρνησης του ΣΥΡΙΖΑ προστάτευσαν πλήρως -full protection-τα προϊόντα ΠΟΠ και ΠΓΕ. Και να θυμίσω, σε αντιδιαστολή με τις συμφωνίες που έγιναν πριν το 2014, ότι χαρακτηριστικό είναι αυτό που έγινε με τη CETA στον Καναδά. Ευτυχώς, από ό,τι φαίνεται, μάλλον η συμφωνία δεν θα εφαρμοστεί.

Τέλος, ανοίξαμε τον δρόμο σε εξαγωγές αγροτικών προϊόντων σε αγορές που ήταν αγορές-στόχοι για πολλά χρόνια, όπως η Κίνα, η Ινδία και αλλού και σε προϊόντα, όπως τα μήλα, τα ακτινίδια, ο κρόκος Κοζάνης και το ελαιόλαδο.

Όλα αυτά έγιναν μέσα από μια στρατηγική για τον αγροτοδιατροφικό τομέα. Δεν έγιναν τυχαία.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Αραχωβίτη.

Και μια και ο λόγος για τον κρόκο Κοζάνης, να έρθει στο Βήμα ένας Κοζανίτης, ο κ. Ευστάθιος Κωνσταντινίδης από τη Νέα Δημοκρατία και να ετοιμάζεται ο κ. Ιλχάν Αχμέτ από το Κίνημα Αλλαγής. Με τον κ. Αχμέτ θα κλείσουμε τον πέμπτο κύκλο. Θυμίζω ότι σήμερα θα εξαντλήσουμε και τον έβδομο κύκλο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε,

Κύριε Υπουργέ, κυρίες και κύριοι συνάδελφοι, χωρίς στην πραγματικότητα κανείς από εδώ μέσα να γνωρίζει το υλικό της δικογραφίας που είχε σχηματιστεί για τον Υπουργό κ. Γεωργιάδη, επιδοθήκατε τα στελέχη του ΣΥΡΙΖΑ σε μια πρωτοφανή και αδιανόητη εκδήλωση μένους σε βάρος του Υπουργού, του κ. Γεωργιάδη, ενός ανθρώπου, ενός συναδέλφου που επί σειρά ετών, κατόπιν της ενεργοποίησης από την πλευρά σας των προβλέψεων του νόμου περί ευθύνης Υπουργών, λοιδορήθηκε, διώχθηκε, διασύρθηκε, διαπομπεύθηκε και μετά από μια πολυετή δικαστική διερεύνηση της υπόθεσης, αποδόθηκε, απαλλαγμένος από κάθε κατηγορία, στην πολιτική και κοινωνική ζωή του τόπου. Και μάλιστα, από ό,τι γνωρίζω, χωρίς καν να κληθεί να παρέχει εξηγήσεις, στοιχείο το οποίο νομίζω για όσους στοιχειωδώς γνωρίζουν την ποινική διαδικασία ότι αντιλαμβάνονται τι σημαίνει αυτό σε σχέση με την ανεπάρκεια και αβασιμότητα του αποδεικτικού υλικού και της κατηγορίας.

Δεν είναι μόνο ότι δεν είχατε τη γενναιότητα να του αναγνωρίσετε την αθωότητα, λέγοντας χαρακτηριστικά ότι «δεν θα σου κάνουμε τη χάρη», αλλά δείξατε ότι είχατε εναποθέσει τις ύστατες ελπίδες σας σε μια διαφορετική κατάληξη από αυτή που τελικά επήλθε.

Είναι πάντως περίεργη η εμπάθεια που εκδηλώσατε, φτάνοντας στο σημείο να ζητήσετε και την αρχειοθετηθείσα πράξη, κάτι που δεν κάνατε με τα άλλα πρόσωπα τα οποία είχατε κατηγορήσει, δείχνοντας ότι, τελικά, το πρόσωπο το οποίο σας ενδιέφερε να εμπλέξετε με αυτή την υπόθεση πιθανότατα ήταν ο κ. Γεωργιάδης ή ότι αυτό ήταν το τελευταίο καταφύγιο για τη διάσωση της πολιτικής σας στάσης εκείνη την περίοδο.

Και, επιτέλους, επειδή αναφέρθηκε και ο προηγούμενος συνάδελφος στο ψευτοδίλημμα περί υπάρξεως ή μη σκανδάλου «NOVARTIS», κύριε συνάδελφε, να το πούμε για να το καταλάβει και ο τελευταίος πολίτης, εάν εδώ μέσα γίνει μια κλοπή και εγώ με κάποιους άλλους συναδέλφους, για λόγους πολιτικής εμπάθειας, προσπαθήσουμε να σας εμπλέξουμε και σας κατηγορήσουμε αδίκως, δεν σημαίνει ότι, αν εσείς αθωωθείτε και στραφείτε εναντίον μας στη συνέχεια, δεν έχει διαπραχθεί κλοπή.

Έτσι, λοιπόν, τα πρόσωπα που ενεπλάκησαν με αυτή την υπόθεση και σήμερα ελέγχονται για σκευωρία δεν ελέγχονται γιατί υπήρξε ή δεν υπήρξε σκάνδαλο «NOVARTIS». Ελέγχονται, γιατί επεδίωξαν να εμπλέξουν αθώους συνανθρώπους τους, συμπολίτες τους, πολιτικά πρόσωπα για λόγους πολιτικής σκοπιμότητας.

Κυρίες και κύριοι συνάδελφοι, να μπούμε και στο νομοσχέδιο. Η ανάπτυξη αποτελεί μόνιμο ζητούμενο κάθε κοινοβουλευτικής διαδικασίας και κάθε πολιτικής συζήτησης. Η ανάπτυξη, βέβαια, με την τεχνική διάσταση του όρου, της μεγέθυνσης του Ακαθάριστου Εθνικού Προϊόντος, αλλά και με την ουσιαστική και κοινωνική, που αυξάνει το εισόδημα των πολιτών, που βελτιώνει τις συνθήκες στην απασχόληση, μια ανάπτυξη, που, διευρύνοντας τους δημόσιους πόρους, αναβαθμίζει τις υπηρεσίες του κράτους προς τον πολίτη, επιτρέπει στο κράτος να ξεδιπλώνει ένα ισχυρό δίχτυ κοινωνικής προστασίας για τους πιο ευάλωτους συνανθρώπους μας.

Πώς επιτυγχάνεται, όμως, μια τέτοια ανάπτυξη; Φυσικά, δεν έρχεται από μόνη της. Χρειάζεται σχέδιο και δράση, εθνικό σχέδιο που πρέπει να λάβει υπ’ όψιν του τις διεθνείς τάσεις και το ευρύτερο περιβάλλον μέσα στο οποίο θα υλοποιηθεί και θα αλληλοεπιδράσει με αυτό, που θα ανταποκρίνεται όμως και στα ιδιαίτερα χαρακτηριστικά της χώρας στην οποία εφαρμόζεται, λαμβάνοντας υπ’ όψιν τις αδυναμίες και τα πλεονεκτήματά της, τις δεξιότητες και τις δυνατότητες του ανθρώπινου δυναμικού της, που θα εδράζεται σε πραγματικά ρεαλιστικά δεδομένα, αλλά ταυτόχρονα θα έχει στόχο και θα δημιουργεί όραμα.

Ένα τέτοιο σχέδιο, βέβαια, πρέπει να διαθέτει και τα κατάλληλα εργαλεία, μια διοίκηση στελεχωμένη και εξοπλισμένη με σύγχρονα μέσα, ένα τραπεζικό σύστημα που θα μπορεί να επιτελέσει τον κυρίαρχο ρόλο του, που είναι η τροφοδότηση με ρευστότητα στην αγορά και, βεβαίως, η υποστήριξη επενδυτικών σχεδίων -διότι και εκεί έχετε εκδηλώσει με κάθε τρόπο την εναντίωσή σας σε κάθε προσπάθεια εξυγίανσης του τραπεζικού συστήματος- έναν ιδιωτικό τομέα που δεν θα διώκεται, δεν θα ενοχοποιείται και δεν θα εξοντώνεται φορολογικά, όπως συνέβη επί της διακυβέρνησής σας, που θα μπορεί να αναπτύσσεται σε περιβάλλον ανταγωνισμού με αίσθημα εταιρικής ευθύνης και να συνεργάζεται εκεί που είναι δυνατό και αναγκαίο και με τον δημόσιο τομέα.

Αυτό για σας, της Αριστεράς, που έχετε αλλεργία σε καθετί το ιδιωτικό και σε κάθε έννοια σύμπραξης με τον δημόσιο τομέα.

Και, βεβαίως, να διαθέτει μια κυβέρνηση που να πιστεύει στην επιχειρηματικότητα και να είναι αποφασισμένη να εφαρμόσει πολιτικές που θα πετύχουν μια ανάπτυξη σταθερή, βιώσιμη και αειφόρο.

Διότι αυτή την ανάπτυξη χρειαζόμαστε και για αυτή πρέπει να εργαστούμε, κυρίες και κύριοι συνάδελφοι.

Γνωρίζουμε λίγο-πολύ όλοι τα δομικά χαρακτηριστικά της ελληνικής οικονομίας, τις αρνητικές αναλογίες ανάμεσα σε υπηρεσίες και εμπορεύσιμα αγαθά, το ελλειμματικό ισοζύγιο εισαγωγών και εξαγωγών, τον υπερπληθωρισμό πολύ μικρών οντοτήτων, δραστηριοτήτων, τον μικρό και μη καθετοποιημένο πρωτογενή τομέα, την απουσία ισχυρής και ανταγωνιστικής μεταποίησης και, βέβαια, την ανύπαρκτη σχεδόν εφαρμοσμένη έρευνα και καινοτομία, τελικά τη χαμηλή παραγωγικότητα και ανταγωνιστικότητα.

Θέλουμε, τελικά, να αλλάξουμε αυτό το παραγωγικό μοντέλο ή όχι, να το διατηρήσουμε; Έχουμε μια τάση, εξάλλου, να μπερδεύουμε, να συγχέουμε τις έννοιες, τα εργαλεία και τους στόχους. Άλλο πράγμα τα επενδυτικά κίνητρα, αυτά για τα οποία μιλάει ένας αναπτυξιακός νόμος και άλλο η παροχή ρευστότητας και τα μέτρα στήριξης. Όλα είναι απαραίτητα, αλλά δεν απευθύνονται όλα στον ίδιο σκοπό. Εξάλλου, η κάθε εποχή έχει τα δικά της προτάγματα. Ο προηγούμενος αναπτυξιακός νόμος απευθυνόταν σε άλλες ανάγκες και σε άλλες ο σημερινός.

Ας αφήσουμε, λοιπόν, τις υπεκφυγές. Πρέπει να ενισχύσουμε την εξωστρέφεια και την ψηφιακή αναβάθμιση; Θέλουμε τη φρεσκάδα και την καινοτομία της νέας επιχειρηματικότητας; Θέλουμε την ανταγωνιστικότητα και την ανθεκτικότητα μεσαίων και πιο μεγάλων σχημάτων, την ενίσχυση των επιχειρήσεων που σχετίζονται με την έρευνα και τεχνολογία, την αειφορία της «πράσινης» ανάπτυξης, της «πράσινης» οικονομίας;

Θέλουμε την υπεραξία που δίνει η μεταποίηση και η καθετοποίηση. Θέλουμε ένα αναβαθμισμένο τουριστικό προϊόν που θα απευθύνεται, ενδεχομένως, και σε υψηλότερο βαλάντιο. Δεν είναι αυτός ο ρόλος ενός αναπτυξιακού νόμου, να σχεδιάζει, να κατευθύνει, να ενισχύει τομείς και δραστηριότητες που έχουν προοπτική και θα δημιουργήσουν θέσεις εργασίας;

Αυτό, λοιπόν, κάνει και το συζητούμενο σχέδιο-νόμου τομεακά και στοχευμένα, εστιάζει στις μικρές επιχειρήσεις και στην περιφερειακή ανάπτυξη, διορθώνει διαχειριστικές αδυναμίες, επιταχύνει σημαντικά τις διαδικασίες, συνδέει τα κίνητρα με την αποτελεσματικότητα. Και ναι, είναι ενταγμένο στο συνολικό κυβερνητικό πλάνο, γιατί μας μέμφθηκε ακόμα και γι’ αυτό η Αντιπολίτευση, λέει ότι κουμπώνει, συνάδει, ανταποκρίνεται στο σχέδιο ανάπτυξης της επιτροπής Πισσαρίδη, στο Εθνικό Σχέδιο Ανάκαμψης, στη στρατηγική για τη βιομηχανία. Μα αυτό πρέπει να κάνει, για να είναι λειτουργικό και αποτελεσματικό.

Και είναι απολύτως συμβατός ο αναπτυξιακός νόμος και με τα άλλα νομοθετήματα και μέτρα που έχει λάβει η παρούσα Κυβέρνηση για τις στρατηγικές επενδύσεις, για τη δίκαιη μετάβαση ασφαλώς, για την εξυγίανση των τραπεζών, για την επιτάχυνση στην απονομή της δικαιοσύνης, για την απλοποίηση στην έναρξη της λειτουργίας των επιχειρήσεων, για τη μείωση των φορολογικών και ασφαλιστικών βαρών, για την ψηφιακή αναβάθμιση. Όλα αυτά που μέσα σε εξαιρετικά δύσκολες συνθήκες εμείς νομοθετήσαμε και η Αντιπολίτευση, κατά το μάλλον ή ήττον, καταψήφισε.

Κριτής, όμως, αυτού του αναπτυξιακού νόμου, κύριε Υπουργέ, θα είναι και η διαδικασία αξιολόγησης του άρθρου 128, αυτή η ευθύνη που έχει ο αρμόδιος Υπουργός να διενεργεί κάθε χρόνο το πρώτο τρίμηνο και να αξιολογεί τις επιδόσεις του αναπτυξιακού νόμου. Διότι καλά τα σχέδια, καλές οι εγκρίσεις, καλές οι ενισχύσεις, σημασία έχει, όμως, ποιες επενδύσεις «πιάνουν μαλλί», ποιες θαφέρουν δουλειές, ποιες θα γεννήσουν καινούργια χρήματα.

**ΠΡΟΕΔΡΕΥΩΝ (Απόστολος Αβδελάς):** Κλείστε, κύριε Κωνσταντινίδη, σας παρακαλώ.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Κλείνω λέγοντας, κυρίες και κύριοι συνάδελφοι, ότι το νομοσχέδιο έκανε δεκτά τα αιτήματα της δυτικής Μακεδονίας, ένα από τα οποία ήταν και η υπαγωγή των αγροτικών ατομικών επιχειρήσεων στον αναπτυξιακό νόμο και συγκεκριμένα στο πεδίο της αγροδιατροφής. Έτσι, η δίκαιη μετάβαση αποτελεί ξεχωριστό καθεστώς ενίσχυσης, η Περιφερειακή Ενότητα Κοζάνης «πιάνει ταβάνι» στις ενισχύσεις, ενώ έχουν τεθεί ειδικές ρήτρες, προβλέπονται ταχύτατες συγκριτικές διαδικασίες και σε αντίθεση με τις άλλες περιοχές ενισχύονται όλες οι επιχειρήσεις με χρηματικές επιδοτήσεις.

Συμπληρώνεται, έτσι, το θεσμικό πλαίσιο για την προσέλκυση επενδυτικών σχεδίων στον τόπο μας και τώρα, κύριε Υπουργέ, πρέπει να τρέξουμε πιο γρήγορα από τη φθορά, τη φθορά που μας κληροδότησε η προηγούμενη κυβέρνηση στη δυτική Μακεδονία, στην Περιφερειακή Ενότητα Κοζάνης με την πολύ χαμηλή εξωστρέφεια και με την παρατεταμένη, συνεχή ύφεση και την υπανάπτυξη που προκάλεσε στην περιοχή μας.

Είμαι βέβαιος ότι το πλέγμα των ρυθμίσεων που έχουμε νομοθετήσει όλο αυτό το διάστημα, αλλά και η επιμέλεια που θα δείξουμε στο εφαρμοστικό στάδιο θα φέρει τα θετικά αποτελέσματα που χρειάζεται η περιοχή.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

Καλείται στο Βήμα ο κ. Ιλχάν Αχμέτ από το Κίνημα Αλλαγής και να ετοιμάζεται ο κ. Κουμουτσάκος από τη Νέα Δημοκρατία.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κυρίες και κύριοι συνάδελφοι, η δεκαετής οικονομική κρίση που πέρασε η χώρα αλλά και η υγειονομική κρίση των τελευταίων δύο ετών που συνεχίζεται μέχρι και σήμερα, αποκάλυψαν πως απαιτείται άμεση αλλαγή του παραγωγικού μοντέλου της χώρας. Και προφανώς ο κάθε αναπτυξιακός νόμος αποτελεί ένα χρήσιμο εργαλείο προς αυτή την κατεύθυνση, ένα εργαλείο, όμως, που επιβάλλεται να ενταχθεί σε ένα γενικότερο και ολοκληρωμένο σχέδιο ανάπτυξης για τη χώρα, προκειμένου να ξεφύγουμε από τις παθογένειες του παρελθόντος που μας καθηλώνουν και απειλούν την ευημερία όλων μας.

Έτσι, ο νέος αναπτυξιακός νόμος που έρχεται να αντικαταστήσει, χωρίς ουσιαστική αξιολόγηση τον προηγούμενο αναπτυξιακό νόμο, είναι επί της ουσίας ένα εργαλείο μιας υποτιθέμενης αναπτυξιακής πολιτικής. Ποιοι είναι οι τομείς, τελικά, οι οποίοι θα χαράξουν ένα νέο συγκεκριμένο προσανατολισμό της ελληνικής οικονομίας, προκειμένου να αλλάξουν το παραγωγικό παράδειγμα; Αυτό είναι το ερώτημα. Δυστυχώς, όμως, αυτά απουσιάζουν.

Παράλληλα, αυτός ο αναπτυξιακός σας νόμος αποκαλύπτει και τις ιδεολογικές εμμονές της Νέας Δημοκρατίας. Πώς αλλιώς να εξηγήσουμε το γεγονός ότι οι μεσαίες επιχειρήσεις λαμβάνουν μόνο φοροαπαλλαγές –θετικό αυτό-, ενώ αποκλείονται, όμως, από τις επιχορηγήσεις.

Κυρίες και κύριοι συνάδελφοι, το πόρισμα της διακομματικής επιτροπής για τη Θράκη που κατατέθηκε πριν τις γιορτές από την Πλειοψηφία, περιλαμβάνει συγκεκριμένες προβλέψεις για να καταστεί και πάλι η Θράκη ένας ελκυστικός τόπος επενδύσεων, όπως υπήρξε στις δεκαετίες του ’80 και του ’90.

Σ’ αυτό το σημείο θέλω να πω ότι η Θράκη κατασυκοφαντήθηκε σε όλη την Ελλάδα και την Ευρώπη ότι αποτελούσε το «El Dorado» για απατεώνες και καταχραστές του δημοσίου χρήματος. Ως Θρακιώτης, καταγγέλλω αυτούς τους χαρακτηρισμούς που αποτέλεσαν το όχημα για την αναπτυξιακή απαξίωση της Θράκης και της αποβιομηχάνισης των τελευταίων είκοσι χρόνων μετατρέποντας τις βιομηχανικές μας περιοχές σε φαντάσματα και τους εργαζόμενους σε ανέργους και μετανάστες.

Με τα δικά τους δομικά προβλήματα και τις ατελέσφορες πολιτικές τους οι κυβερνήσαντες, όλα τα κόμματα, ταύτισαν τη Θράκη με την καταβολή ενισχύσεων σε «αεριτζήδες» και «αετονύχηδες», ενώ οι τοπικοί επιχειρηματίες πλήρωσαν πολλές φορές με την ίδια τους τη ζωή την επιθυμία τους να επενδύσουν στη Θράκη και να δώσουν ανάσα επιχειρηματικότητας.

Για όλους αυτούς τους λόγους σήμερα, από αυτό εδώ το Βήμα, με αφορμή τη συζήτηση για τον αναπτυξιακό νόμο, δεν ζητώ για τη Θράκη τίποτα λιγότερο από όσα προβλέπει το πόρισμα της διακομματικής επιτροπής και πιο συγκεκριμένα:

Πρώτον: Αξιολόγηση και επικαιροποίηση του χάρτη περιφερειακών ενισχύσεων.

Δεύτερον: Καθιέρωση φορολογικών απαλλαγών και άλλων κινήτρων και ενισχύσεων, όπου είναι δυνατό.

Τρίτον: Επιβράβευση επιχειρήσεων μέσω επιδοτήσεων φοροαπαλλαγών για επιχειρήσεις όμως που εφαρμόζουν πράσινη πολιτική και κυκλική οικονομία, δηλαδή υιοθετούν σύγχρονες οργανωτικές δομές.

Τέταρτον: Άμεση τροποποίηση του αναπτυξιακού νόμου με πρόβλεψη κεφαλαιακής ενίσχυσης αντί αφορολόγητων αποθεμάτων.

Πέμπτο: Αξιολόγηση δυνατότητας επιδότησης μεταφορικού ενεργειακού ή και μισθοδοτικού κόστους επιχειρήσεων της Θράκης.

Έκτο: Εκσυγχρονισμό εργαλείων ελέγχου, συνοριακών και τελωνειακών ροών, εντατικοποίηση ελέγχων και συνεργασία με τοπικούς επαγγελματίες για τον καλύτερο εντοπισμό δράσης δικτύων παραεμπορίου και διακίνησης λαθραίων προϊόντων.

Έβδομο: Συστηματοποίηση, αλλά και εντατικοποίηση του διαλόγου μεταξύ των συμμετεχόντων στο περιφερειακό σύστημα καινοτομίας για τη βελτίωση της συνάφειας μεταξύ προσφοράς και ζήτησης γνώσης.

Όγδοο: Υποστήριξη και διάχυση των συστημάτων καινοτομίας σε νεοσύστατες επιχειρήσεις.

Ένατο: Παροχή φορολογικών κινήτρων για τις εταιρείες που παράγουν καινοτομία μέσα από τα προγράμματαRD στην περιοχή.

Δέκατο: Ειδικό πλαίσιο κινήτρων για τη νεανική και νεοφυή επιχειρηματικότητα.

Ενδέκατο: Επέκταση του καθεστώτος αναστολής καταβολής ΦΠΑ και παράλληλα ειδικό καθεστώς απαλλαγής από ΦΠΑ ή τελών εισαγωγής και συγκεκριμένες πρώτες ύλες.

Δωδέκατο: Δημιουργία ενιαίου περιφερειακού μηχανισμού υποστήριξης, μεταφοράς τεχνολογίας και τεχνογνωσίας για τις αυτές τις περιοχές.

Όλα αυτά συμπεριλαμβάνονται στο πόρισμα με Πρόεδρο την κ. Ντόρα Μπακογιάννη στη διακομματική επιτροπή.

Παράλληλα, καταθέτω αυτούσιες και μερικές από τις προτάσεις του Επαγγελματικού και Βιοτεχνικού Επιμελητηρίου Ροδόπης που αφορούν τον παρόντα αναπτυξιακό νόμο και σας καλώ να τις συμπεριλάβετε πλήρως στον προγραμματισμό σας.

Πρώτον: Να συμπεριληφθούν στους δικαιούχους οι ατομικές επιχειρήσεις, οι οποίες να μπορούν να υπαχθούν στον αναπτυξιακό νόμο χωρίς να χρειάζεται να ιδρύσουν μια μονοπρόσωπη εταιρεία.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Το βάλαμε.

**ΙΛΧΑΝ ΑΧΜΕΤ:** Το βάλατε, ναι.

Δεύτερον: Επιλεξιμότητα των αγροτικών ατομικών επιχειρήσεων για υπαγωγή στον αναπτυξιακό νόμο και να τεθούν ξεκάθαρες διευκρινίσεις. Συγκεκριμένα, η προμήθεια γεωργικού ελκυστήρα και παρελκόμενων να αποτελεί ολοκληρωμένο επενδυτικό σχέδιο για τα εν λόγω καθεστώτα.

Θα μου πείτε ότι είναι θέμα του Υπουργείου Αγροτικής Ανάπτυξης. Όμως, μπορείτε να το κάνετε αυτό.

Τρίτον, οι μεσαίες επιχειρήσεις να μην εξαιρούνται από το κίνητρο επιχορήγησης, μιας και αποτελούν βασικό πυλώνα των τοπικών οικονομιών.

Τέταρτον, να εξεταστεί η διεύρυνση των επιλέξιμων επενδυτικών σχεδίων, εντάσσοντας δραστηριότητες που δεν απαγορεύει η ευρωπαϊκή νομοθεσία.

Πέμπτον, για την τήρηση των μακροχρόνιων υποχρεώσεων η τήρηση των έξι ετών κρίνεται πολύ υψηλή. Προτείνουμε να μειωθεί στα τρία έτη, όπως είναι στα επενδυτικά προγράμματα του ΕΣΠΑ. Δηλαδή, προτείνουμε να ισχύσει ό,τι ισχύει στο ΕΣΠΑ.

Έκτον, για επενδυτικά σχέδια άνω των 700.000 ευρώ απαιτείται έκθεση πιστοποίησης. Προτείνουμε αυτή η έκθεση πιστοποίησης να αφορά επενδυτικά σχέδια προϋπολογισμού άνω των 2 εκατομμυρίων ευρώ. Δηλαδή, να μην απαιτείται σχέδιο για τις 700.000 ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κυρίες και κύριοι συνάδελφοι, αυτές είναι οι έξι προτάσεις του Εμπορικού-Βιοτεχνικού Επιμελητηρίου. Σε αυτόν τον αναπτυξιακό νόμο δεν υπάρχει καμμία ενίσχυση του ρόλου των περιφερειών. Χαρακτηριστικό παράδειγμα αποτελεί η συγκέντρωση των επενδυτικών προγραμμάτων που αφορούν τις Περιφέρειες Δυτικής Μακεδονίας, Κεντρικής Μακεδονίας και Ανατολικής Μακεδονίας και Θράκης στο Υπουργείο Μακεδονίας και Θράκης. Αναπτυξιακός νόμος, όμως, χωρίς τη Θράκη πρωταγωνίστρια και ατμομηχανή της ανάπτυξης δεν νοείται. Γι’ αυτό και σας καλώ να αποδώσετε στη Θράκη όλα εκείνα που στερήθηκε άδικα τα τελευταία είκοσι χρόνια.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε και για την τήρηση του χρόνου.

Σας παρακαλώ πολύ, επειδή έχουν μείνει είκοσι δύο ομιλητές, να μην το παρατραβήξουμε, γιατί ορισμένοι συνάδελφοί σας θα μιλήσουν και δεν θα τους βλέπει και κανένας, δεν θα τους ακούσει και κανένας. Άσε, που δεν έχουμε και αναπληρωματικό Πρόεδρο μετά τον κ. Μπούρα και θα μείνουμε με δέκα παίκτες!

Ο κ. Γιώργος Κουμουτσάκος από τη Νέα Δημοκρατία έχει τον λόγο και να ετοιμάζεται ο κ. Αυλωνίτης από τον ΣΥΡΙΖΑ - Προοδευτική Συμμαχία.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ευχαριστώ, κύριε Πρόεδρε.

Πρώτα, κάποιες σκέψεις για την πολιτική ατμόσφαιρα των ημερών.

Κυρίες και κύριοι συνάδελφοι, τέτοιες ημέρες το 1996 εξελισσόταν η κρίση των Ιμίων και η κάκιστη διαχείρισή της. Τρία παλικάρια έχασαν τη ζωή τους. Λέμε όλοι εμείς ότι τιμάμε τη θυσία τους εκείνη για την πατρίδα. Τους τιμήσαμε, όμως, αυτές τις ημέρες; Πιστεύετε ότι θα ήταν ευτυχείς με αυτά που εξελίχθηκαν εδώ, στον κορυφαίο θεσμό της δημοκρατίας, με την πολιτική ζωή του τόπου να χρωματίζεται και να στροβιλίζεται γύρω από Πολάκηδες και Φουρθιώτηδες; Εάν μας έβλεπαν, είμαι βέβαιος ότι θα απέστρεφαν το βλέμμα βαθιά πικραμένοι. Και αυτό δεν τιμά κανέναν.

Κυρίες και κύριοι συνάδελφοι, επί δώδεκα συνεχή χρόνια οι Έλληνες πολίτες έχουν αντιμετωπίσει τεράστιες δυσκολίες που προκάλεσαν η κρίση της οικονομίας και η τρέχουσα ακόμα κρίση της πανδημίας. Ανατράπηκε η ζωή τους. Έχουν συσσωρευθεί, λοιπόν, στον ελληνικό λαό και δυσθυμία και πίεση και ένταση.

Δικό μας καθήκον και υποχρέωση, κυρίες και κύριοι συνάδελφοι, είναι να δίνουμε προοπτική, να απορροφούμε τους κραδασμούς που δημιουργούνται στην κοινωνία, να εκτονώνουμε και όχι να υποδαυλίζουμε τις εντάσεις. Αυτό είναι το δημοκρατικό μας καθήκον και απ’ αυτό κρινόμαστε από τους πολίτες που απαιτούν από εμάς σοβαρότητα, ευθύνη και υπευθυνότητα.

Ο φανατισμός βλάπτει τη δημοκρατία, γιατί καθιστά τον πολίτη ανίκανο να σκεφτεί. Η οξύτητα δημιουργείται εύκολα, ανά πάσα στιγμή, αλλά για να αποκαταστήσεις το κλίμα ηρεμίας, χρειάζονται μήνες. Πρέπει ο τόνος να είναι μετρημένος και χαμηλός και από τα κόμματα και από τον Τύπο.

Αυτά έλεγε ο Κωνσταντίνος Καραμανλής και αυτά πιστεύει και πρεσβεύει η παράταξή μας, η Νέα Δημοκρατία. Και θέλω, έχοντας αναφερθεί στη Νέα Δημοκρατία, να αναφερθώ, να μιλήσω και να απευθυνθώ στο κόμμα της Αντιπολίτευσης, όχι μόνο της Μείζονος Αντιπολίτευσης αλλά και της Ελάσσονος, το ΚΙΝΑΛ. Άκουσα την Εκπρόσωπό σας, την κ. Λιακούλη, να διαπληκτίζεται με τον ΣΥΡΙΖΑ, γιατί –λέει- σας έκλεψε το σύνθημα «Ο λαός δεν ξεχνά τι σημαίνει Δεξιά». Δικό σας, δηλαδή, είναι. Και αναρωτιέμαι: Με αυτή τη λογική, με αυτά τα συνθήματα διεκδικείτε να είσαστε εκφραστές του μεσαίου χώρου; Δεν καταλαβαίνετε ότι έχετε ήδη ηττηθεί πριν δώσετε ακόμα τη μάχη; Αυτά τα παρωχημένα συνθήματα, που δεν ανταποκρίνονται στις σημερινές πραγματικότητες, είναι η ιδεολογική πυξίδα με την οποία θα πορευθείτε;

Πριν μπω στην ουσία του τόσο σημαντικού σχεδίου νόμου για την ανάπτυξη, την οικονομία και την κοινωνία, θέλω να επανέλθω σε ένα σοβαρό ζήτημα ηθικής και πολιτικής τάξης. Από χθες που ξεκίνησε η συζήτηση του αναπτυξιακού νομοσχεδίου, παρουσία του αρμοδίου Υπουργού, του κ. Άδωνη Γεωργιάδη, είχατε, κύριοι της Αξιωματικής Αντιπολίτευσης -και έχετε ακόμα- μια δεύτερη ευκαιρία να διορθώσετε ένα λάθος. Είχατε και έχετε μια δεύτερη ευκαιρία να ζητήσετε προσωπικά συγγνώμη σ’ έναν άνθρωπο, σ’ ένα συνάδελφό σας στο κάτω-κάτω της γραφής, που κατηγορήσατε, στοχοποιήσατε και λοιδορήσατε επί σχεδόν πέντε χρόνια άδικα, όπως αποφάσισε η ελληνική δικαιοσύνη. Την πρώτη ευκαιρία να το κάνετε αυτό την χάσατε στην προχθεσινή συζήτηση της αποτυχημένης πρότασης δυσπιστίας, αλλά την χάνετε και τώρα, απ’ ό,τι φαίνεται. Λυπάμαι, που θα πω ότι αποδεικνύεται για ακόμα μια φορά ότι είσαστε πολιτικά ανίκανοι να παραδεχτείτε σφάλματα και ηθικά αδύναμοι να ζητήσετε συγγνώμη. Αξιολογήστε και κρίνεστε από τους πολίτες για το σοβαρό αυτό αξιακό σας έλλειμμα.

Και κάτι ακόμα, πάλι προς τους συναδέλφους της Αξιωματικής Αντιπολίτευσης. Προσπαθείτε τόσες μέρες να μας στριμώξετε πολιτικά, με πρόταση μομφής, με ένταση παρεμβάσεων, με προκλητικότητα, για την ακρίβεια, για τον χιονιά, για όλα. Προσπαθείτε να μας στριμώξετε σε μια αντικειμενικά δύσκολη στιγμή. Και έρχεται ο κ. Πολάκης και ανατρέπει, εξουδετερώνει, βομβαρδίζει κάθε στρατηγική, εάν είχατε…

**ΠΡΟΕΔΡΕΥΩΝ (Απόστολος Αβδελάς):** Δεν θα σας μείνει χρόνος για το πολύ σημαντικό νομοσχέδιο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ξέρω, κύριε Πρόεδρε. Έχουν μιλήσει δέκα λεπτά οι συνάδελφοι, αφήστε με. Ήταν σοβαρή η πολιτική συζήτηση και θέλω να τοποθετηθώ επ’ αυτής.

**ΤΡΥΦΩΝ ΑΛΕΞΙΑΔΗΣ:** Είστε εκτός θέματος.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Έρχεται, λοιπόν, ο κ. Πολάκης και ανατρέπει, βομβαρδίζει κυριολεκτικά, εξουδετερώνει κάθε τέτοια στρατηγική, αν είχατε. Και τον ανεχθήκατε και εσείς ο Αρχηγός σας. Αναρωτιέμαι: Έχετε πάθει πολιτικό αυτοκτονικό ιδεασμό; Δεν καταλαβαίνετε ότι κατεβάζετε μια στρατηγική και ένα στέλεχός σας έρχεται και την τινάζει στον αέρα και συνεχίζετε να μην τοποθετήστε, να μην τον απομονώνετε, να μην παίρνετε μια θέση; Εάν συνεχίσετε έτσι, όχι Αξιωματική Αντιπολίτευση δεν θα ήσαστε, αλλά κινδυνεύετε να πάθετε πολιτική εξαέρωση.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Πρόβλημά μας!

**ΓΕΩΡΓΙΟΣ ΚΟΥΜΟΥΤΣΑΚΟΣ:** Γι’ αυτό η Νέα Δημοκρατία και σας προσπερνά και προχώρα.

Συζητάμε, λοιπόν, σήμερα το αναπτυξιακό νομοσχέδιο. Σκοπός μας είναι η βελτίωση του οικονομικού κλίματος και η αύξηση της ευημερίας των Ελλήνων πολιτών, παρά τις πολύ αντίξοες συνθήκες. Οφείλουμε να στηρίξουμε όλους αυτούς που πέρασαν μέσα από τα κύματα δύο αλλεπάλληλων κρίσεων, της οικονομικής κατά τη δεκαετία του 2009 - 2019 και αμέσως μετά της πανδημίας.

Υπάρχουν σήμερα λόγοι να αισιοδοξούμε; Ναι, υπάρχουν: Η αύξηση των επενδύσεων και των εξαγωγών, η αποκλιμάκωση της ανεργίας, οι αυξημένες καταθέσεις νοικοκυριών και επιχειρήσεων, οι προοπτικές ισχυρής ανάπτυξης της ελληνικής οικονομίας, οι συνεχείς αναβαθμίσεις από τους οίκους αξιολόγησης σε συνδυασμό με τα χαμηλά επιτόκια δανεισμού της χώρας, ενώ μερικοί λόγοι για να πιστεύουμε ότι θα τα καταφέρουμε, επιπλέον λόγοι, είναι όλο το επενδυτικό και το οικονομικό κλίμα αυτή τη στιγμή στη χώρα, που επενδύει. Διότι δεν μπορείτε να το αρνηθείτε αυτό. Υπάρχει μεγάλο ενδιαφέρον μεγάλων εταιρειών και επενδυτών. Και αυτό δεν είναι επενδύσεις για τις επενδύσεις, είναι επενδύσεις για δουλειές.

Κύριε Υπουργέ, ο αναπτυξιακός νόμος σας αντανακλά το πνεύμα των στρατηγικών σχεδίων ανάπτυξης της χώρας, το σχέδιο ανάπτυξης για την ελληνική οικονομία –έκθεση επιτροπής Πισσαρίδη-, το Εθνικό Σχέδιο Ανάκαμψης και Ανθεκτικότητας «Ελλάδα 2.0» και τη στρατηγική για τη βιομηχανία «Industry 4.0».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κι επειδή δεν θέλω να παρατείνω περισσότερο τον χρόνο, θέλω να αναφερθώ σε δύο-τρία τρία σημεία. Το νομοσχέδιο που θα ψηφίσουμε επιτυγχάνει τρία πράγματα: Συνιστά νέο θεσμικό εργαλείο ανάπτυξης της ελληνικής οικονομίας, ανταποκρίνεται στις σύγχρονες απαιτήσεις της οικονομικής ζωής του τόπου και της επιχειρηματικότητας και, κυρίως, εκφράζει το ιδεολογικό μας στίγμα για ανοικτή κοινωνία και προστατευμένη κοινωνία.

Μέσα σ’ αυτό το πλαίσιο, βασική μας προτεραιότητα είναι η αύξηση των επενδύσεων και η δημιουργία νέων καλοπηρωμένων θέσεων απασχόλησης. Η προσέλκυση επενδύσεων –και θέλω να το τονίσω αυτό- δεν είναι προσέλκυση επενδύσεων περαστικών, τυχαίων. Είναι προσέλκυση επενδύσεων με στρατηγική, προοπτική και μέλλον. Αυτό είναι το πρώτο βήμα και η υλοποίησή τους είναι το δεύτερο και ουσιαστικό. Ο βασικός στόχος της Κυβέρνησης είναι η πραγματοποίηση τέτοιων επενδύσεων, όχι περαστικών αλλά στρατηγικών, που θα αφήσουν προστιθέμενη αξία στη χώρα και θα βοηθήσουν δυναμικά την ανάπτυξή της.

Ακριβώς γι’ αυτόν τον λόγο το σχέδιο νόμου είναι καλά μελετημένο και στοχευμένο. Προβλέπει ότι θα δώσουμε ισχυρά κίνητρα για ιδιωτικές επενδύσεις και συγκεκριμένες επιχειρηματικές δραστηριότητες, όχι όμως ανεξέλεγκτα. Γι’ αυτό θα γίνει ουσιαστική αξιολόγηση και έλεγχος εφαρμογής των επενδυτικών σχεδίων.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε σας παρακαλώ.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ολοκληρώνω τώρα με αυτό.

Το δημόσιο πρέπει να ελέγχει. Να τονίσω, όμως, ότι πρέπει ο έλεγχος αυτός να μη γίνεται τροχοπέδη και εμπόδιο. Γι’ αυτό και αίρουμε γραφειοκρατικά εμπόδια και συντομεύουμε τον χρόνο ανταπόκρισης των υπηρεσιών του δημοσίου στα υποβαλλόμενα επενδυτικά αιτήματα. Η ταχύτητα, βέβαια, δεν φτάνει. Θα πρέπει να δούμε και τη διασπορά σε όλη τη χώρα. Γι’ αυτό και όλες οι περιφέρειες της χώρας θα κερδίσουν. Δεν είναι σε συγκεκριμένες περιοχές, αλλά υπάρχει μια συνολική αντίληψη για τα πράγματα.

Η Αξιωματική Αντιπολίτευση θα καταψηφίσει. Καμμία έκπληξη σ’ αυτό. Και πώς να υπήρχε τέτοια έκπληξη, όταν καταψήφισε ακόμα και αμυντικές συμφωνίες της χώρας σε μία κρίσιμη στιγμή για την ασφάλειά της και την εξωτερική της πολιτική.

Για μας στόχος είναι η ανάπτυξη, για μας στόχος είναι η σταθερότητα, για μας στόχος είναι να μη μείνει κανένας Έλληνας πίσω. Δεν θέλουμε Έλληνες που θα μείνουν πίσω στην ανάπτυξη. Τους θέλουμε όλους μαζί και θα τα καταφέρουμε!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ο κ. Σαρακιώτης, ο Κοινοβουλευτικός Εκπρόσωπος του ΣΥΡΙΖΑ – Προοδευτική Συμμαχία, έχει τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Ο προλαλήσας συνάδελφος στην αρχή της τοποθέτησής του ανέφερε αν θα ήταν περήφανοι οι τρεις συμπατριώτες μας οι οποίοι θυσιάστηκαν στα Ίμια από την εικόνα του Κοινοβουλίου.

Εγώ θα ήθελα να ρωτήσω αν είναι ο ίδιος περήφανος που η απόδοση της τιμής από το Υπουργείο Άμυνας γίνεται με ένα tweet ή με μια ανάρτηση στο Facebook.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Η ουσία μετράει.

**ΙΩΑΝΝΗΣ ΣΑΡΑΚΙΩΤΗΣ:** Γιατί δεν θα πρέπει να ξεχνάμε, κύριε Πρόεδρε, ότι επί ΣΥΡΙΖΑ ο Υπουργός Άμυνας βρισκόταν εκεί και οι κατηγορίες από την τότε aξιωματική aντιπολίτευση ήταν ότι προκαλούμε την Τουρκία. Ήμασταν στα μνημόνια, δεν είχαμε Ραφάλ, δεν είχαμε Μπελαρά, αλλά ήμασταν εκεί γιατί είχαμε πατριωτικό αίσθημα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλείται στο Βήμα ο κ. Αλέξανδρος Αυλωνίτηςαπό τον ΣΥΡΙΖΑ - Προοδευτική Συμμαχία και να ετοιμάζεται ο κ. Μπαραλιάκος από τη Νέα Δημοκρατία.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κι εμείς, κύριε Πρόεδρε, στην Κέρκυρα τιμάμε κάθε χρόνο τους τρεις πεσόντες στα Ίμια, γιατί ένας εξ αυτών, ο Έκτορας Γιαλοψός, ήταν από το διπλανό χωριό απ’ το δικό μου.

Κύριε Κουμουτσάκο, ευθέως απευθύνω την εξής ερώτηση: Εμείς ανακαλύψαμε τον Φουρθιώτη; Εμείς ταΐσαμε τη «NOVARTIS»; Εμείς είμαστε εκείνοι που κλείσαμε τα μικρόφωνα στον Πολάκη;

**ΓΕΩΡΓΙΟΣ ΚΟΥΜΟΥΤΣΑΚΟΣ:** Τον καταστήσατε κέντρο της πολιτικής ζωής.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Για πέστε μου σας παρακαλώ. Ο Αντιπρόεδρος, ο κ. Αθανασίου, δεν του έκλεισε τα μικρόφωνα; Εσείς από τα επτά λεπτά που είχατε, μιλήσατε τα έξι –τα μέτρησα- για άλλα θέματα εκτός από τον αναπτυξιακό. Δεν θα σας αφαιρέσουν τον λόγο.

Ο Πρόεδρος της Βουλής, ο κ. Τασούλας, έδωσε το δικαίωμα στον κ. Πολάκη να μιλήσει και να εξαντλήσει όλον τον χρόνο του για το θέμα της «NOVARTIS». Έκρινε ότι δεν έπρεπε να τον διακόψει, που σημαίνει ότι αποδέχθηκε το λάθος –σκόπιμο ή όχι, θα δούμε τι έπρεπε να γίνει- του κ. Αθανασίου. Είναι έτσι ή κάνω λάθος;

Καθόμουν εκεί και παρακολούθησα ένα μάθημα δημοκρατίας από τον Πρόεδρο της Βουλής. Μας είπε για τις πλειοψηφίες, μας είπε για την αρχή της δεδηλωμένης, μας είπε για τον Κανονισμό της Βουλής, για τα ελεγκτικά όργανα. Εγώ ξέρω ότι ο Πρόεδρος της Βουλής είναι το μονοπρόσωπο όργανο που αποφασίζει όχι με την αρχή της πλειοψηφίας, αλλά με τον νόμο, τον Κανονισμό της Βουλής και το Σύνταγμα. Τι δουλειά είχε η πλειοψηφία, η αρχή της δεδηλωμένης;

Και ρωτάω: Αφού έδωσε τον λόγο στον κ. Πολάκη, όλον τον χρόνο, η αιτία, η σχέση αιτίας και αιτιατού και αποτελέσματος, ποιος οδήγησε τον κ. Πολάκη να δημιουργήσει το πρόβλημα -αν υπάρχει τέτοιο πρόβλημα- το δήθεν πρόβλημα που έμεινε εδώ πέρα και υποτίθεται εμπόδισε τη συνέχιση διαδικασίας; Ο Προεδρεύων εκείνη τη στιγμή των εργασιών της Βουλής. Είναι έτσι;

Γιατί, λοιπόν, στέλνει στην Επιτροπή Δεοντολογίας ο κύριος Πρόεδρος μόνο τον Πολάκη και δεν στέλνει και τον Αντιπρόεδρο της Βουλής ο οποίος έπληξε τον πυρήνα του Κανονισμού της Βουλής; Γιατί δεν το κάνει; Γιατί έχουμε άδικο; Γιατί έξω τα μέσα μαζικής ενημέρωσης βοούν και τα «πετσοταϊσμένα» προσπαθούν να προσδιορίσουν το πρόβλημα, όχι που είναι εκεί έξω, που είναι η πείνα, η φτώχεια. Η κάθε ελληνική οικογένεια σε λίγες μέρες θα έχει και έναν νεκρό. Αντί να δείχνει η Βουλή των Ελλήνων το πρόβλημα, δείχνει τον Πολάκη, δείχνει τη «NOVARTIS». Αυτή είναι, λοιπόν, η δημοκρατία την οποία πιστεύουμε; Απευθύνομαι σ’ εσάς, κύριε Κουμουτσάκο.

Να σας πω και κάτι άλλο, γιατί μου βγήκε το δικηγορικό μου. Οι Πρόεδροι της Βουλής, ο κ. Τασούλας και ο κ. Αθανασίου, όταν εδώ δίπλα ήταν ο Πρωθυπουργός της Ελλάδας και αναφερόταν με τέτοια λόγια εναντίον των δημοσιογράφων -να θυμηθώ λέξεις- γιατί δεν προστάτευσαν το τεκμήριο της αθωότητας; Οι δύο Προεδρεύοντες. Γιατί; Επειδή ήταν Πρωθυπουργός; Γιατί δεν τον μέμφονταν. Δεν είναι κι αυτοί Βουλευτές; Γιατί δεν το έκανε;

Όταν εδώ Βουλευτές έχουν προανακριτική ή ανακριτική κατάθεση, που γνωρίζουμε όλοι ότι δεν πρέπει να διαβάζεται, να δημοσιοποιείται -είναι η αρχή της μυστικότητας της προανάκρισης και της ανάκρισης- ο εκάστοτε Προεδρεύων γιατί δεν σταματάει τον Βουλευτή να του πει: κύριε, χρησιμοποιείς ένα υλικό το οποίο υπεκλάπη, υπεξείχθη μέσα από μία προανακριτική εργασία, στην οποία ισχύει η αρχή της μυστικότητας. Αυτά;

Όταν υποβλήθηκαν μηνύσεις κατά δικαστικών, οι οποίοι ήταν υπεύθυνοι για την υπόθεση της «NOVARTIS», από τούτη την έρευνα δεν υποβλήθηκαν μηνύσεις; Μιλάτε για ανεξάρτητη δικαιοσύνη και μηνύετε τους ανθρώπους οι οποίοι σας ελέγχουν! Πού είναι η ανεξάρτητη δικαιοσύνη. Πέστε μου πού είναι;

**ΜΑΞΙΜΟΣ ΣΕΝΕΤΑΚΗΣ:** Δεν έχει δικαίωμα να προσφύγει κανείς;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Έχει δικαίωμα, αλλά να μη λέτε ότι δεν παρεμβαίνετε στη δικαιοσύνη.

Επί του αναπτυξιακού νόμου. Ο λεγόμενος αναπτυξιακός νόμος, είναι αναπτυξιακός; Κάθε φορά, λοιπόν, που επικαλείται ο κ. Γεωργιάδης τον αναπτυξιακό αέρα ενός νομοσχεδίου, φυσά, κατά την άποψή μου, κρύος βοριάς για τους μεσαίους και μικρούς επιχειρηματίες.

Είναι αυτό που περίμενε, όμως, ο κόσμος της αγοράς και της εργασίας; Αυτό το νομοσχέδιο περίμενε; Τι λέει ο ταλαίπωρος επιχειρηματικός κόσμος; Για εσάς, κύριε Γεωργιάδη, -αλλά βλέπω ότι λείπετε- πώς γίνεται ειλικρινά κατανοητή η ανάπτυξη μέσα από αυτό το νομοσχέδιο; Εγώ δεν έχω ιδιαίτερες γνώσεις, αλλά με την απλή εμπειρία ενός ανθρώπου που ζει, όπως κι εσείς φυσικά, μέσα στην κοινωνία. Θεωρώ ότι ο κ. Γεωργιάδης δεν μας κάνει κατανοητή μέσα από το νομοσχέδιο την ανάπτυξη και πώς την εννοεί.

Επιδιώκετε περισσότερα γι’ αυτούς που κερδίζουν κάθε χρόνο και μεγαλύτερο τμήμα της αγοράς ανά κλάδο ή θεσπίζετε ευνοϊκότερες ρυθμίσεις ενίσχυσης σε ένα όλο και ευρύτερο αριθμητικά μέγεθος επιχειρήσεων που παλεύουν να βγάλουν κάθε ημέρα, πληρώνοντας δάνεια, ενοίκια, ημερομίσθια, λογαριασμούς ηλεκτρικού ρεύματος, προμηθευτές κ.λπ.; Όχι βέβαια.

Δεν θέλω να φαίνομαι ότι είμαι ένας γκρινιάρης Βουλευτής. Θέλω να αναφερθώ σε αυτά που λέει η αγορά, που λένε οι άνθρωποι της αγοράς.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Επαγγελματικές ενώσεις, επιμελητήρια και σχετικοί φορείς σας λένε εκ μέρους των μελών τους ένα πράγμα: Πως είναι αόρατοι για το νομοσχέδιό σας, πως η γραφειοκρατία αντί να συρρικνώνεται, γιγαντώνεται, πως βρίσκετε τρόπους για να μειώνετε τη δυνατότητα άντλησης ενισχύσεων από τους μικρομεσαίους.

Ακόμα και οι τράπεζες -έχω διαβάσει σχετική ανακοίνωση ανθρώπων που δουλεύουν στις τράπεζες-, που καλούνται από εσάς να κάνουν ελέγχους βιωσιμότητας, πώς μπορούν με βεβαιότητα να προδιαγράψουν την πορεία μίας επιχείρησης στα επόμενα πέντε με δέκα χρόνια; Το λένε -επαναλαμβάνω- τα τραπεζικά στελέχη.

Ανάπτυξη για τον τόπο, κύριε Υπουργέ, είναι η διάχυση των χρηματοδοτικών δυνατοτήτων εκεί που πραγματικά υπάρχει ανάγκη. Έτσι βελτιώνεται ο δείκτης της οικονομίας μας. Έτσι θα βελτιωθεί και ο κοινωνικός δείκτης της χώρας μας και η κοινωνική πολιτική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγο ακόμη σας παρακαλώ χρόνο, κύριε Πρόεδρε, και τελειώνω.

Ειδικότερα για τον τουρισμό, για τον οποίο και ασχολούμαι και σε επίπεδο κόμματος και σε επίπεδο Κοινοβουλευτικής Ομάδας, και για κάθε μορφή ενίσχυσης -επιχορήγηση, επιδότηση ή απαλλαγή- τα μικρά τουριστικά καταλύματα και οι μικρές ξενοδοχειακές μονάδες στην περιφέρεια, στα νησιά και στις ορεινές περιοχές μένουν εντελώς εκτός. Δυστυχώς, κοιτάζετε να εξοντώσετε οικονομικά κάθε μικροϊδιοκτήτη τουριστικής εκμετάλλευσης και όχι να τον βοηθήσετε να ορθοποδήσει.

Τουριστικά γραφεία -θυμηθείτε αυτά που σας λέω- επιχειρήσεις τουριστικών λεωφορείων, καταλύματα, εταιρείες ενοικίασης αυτοκινήτων, εμπορικά καταστήματα, ατομικές επιχειρήσεις κ.λπ. -ων ουκ έστιν αριθμός, εγώ τα υπολογίζω στο 80%- απορούν πού είναι η ανάπτυξη, πού φαίνεται η ανάπτυξη μέσα από το νομοσχέδιό σας;

Εγώ κατάγομαι από την Κέρκυρα και αυτά που σας τα λέω τα καταγράφουν στις ανακοινώσεις τους, στα δελτία τους, τα λένε στα μέσα μαζικής ενημέρωσης όλοι αυτοί που σας ανέφερα προηγούμενα, ο εμπορικός σύλλογος, οι ιδιοκτήτες τουριστικών λεωφορείων, οι ομοσπονδίες των τουριστικών καταλυμάτων και λοιποί φορείς. Εγώ μόνο τα βλέπω; Αν τα βλέπω, προφανώς ζω σε άλλο κόσμο, σε άλλο σύμπαν.

Κάλεσα δημόσια τον κ. Κικίλια -και τελειώνω, κύριε Πρόεδρε- να παρέμβει υπέρ των επιχειρήσεων του τουρισμού στο νομοσχέδιό σας. Εγγράφως τον κάλεσα. Εγώ το είπα, εγώ το άκουσα. Πού είναι τα εφόδια που θα τους δίνατε να ανταπεξέλθουν στον ανταγωνισμό, στην ενεργειακή κρίση -η ενεργειακή κρίση θα σας γονατίσει -θυμηθείτε το- ούτε που το φαντάζεστε σε τι ποσοστό και σε τι βαθμό-…

**ΜΑΞΙΜΟΣ ΣΕΝΕΤΑΚΗΣ:** Και δεν χαίρεστε;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** …στην ακρίβεια των λειτουργικών τους δαπανών, στις απώλειες των χαμένων τουριστικών σεζόν, στις μικρές και μεγάλες προσκλήσεις σε κάθε τομέα του τουριστικού κλάδου.

Εγώ χαρακτηρίζω το νομοσχέδιό σας -πομπωδώς θα το πω- έκτρωμα για τα συμφέροντα μίας μικρής επιχείρησης και ως τέτοιο το καταψηφίζω.

Σας ευχαριστώ πολύ και ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΓΕΩΡΓΙΟΣ ΚΟΥΜΟΥΤΣΑΚΟΣ:** Μπορώ να έχω τον λόγο; Μου απηύθυνε προσωπικά ερώτηση.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν είναι προσωπικό αυτό, κύριε Κουμουτσάκο. Ο καθένας απευθύνει ερωτήσεις. Είναι ρητορικό το θέμα. Δεν υπάρχει προσωπικό. Μπορείτε να μιλήστε κατ’ ιδίαν. Φίλοι είστε.

Τον λόγο τώρα έχει ο Βουλευτής της Νέας Δημοκρατίας κ. Μπαραλιάκος.

Ήθελα να σας παρακαλέσω, αν και εγώ θα καθίσω όσο χρειαστεί -δεν υπάρχει θέμα- αν είναι δυνατόν, να τηρούμε περίπου τον χρόνο. Είναι ακόμη πάνω από είκοσι άτομα. Αν βάλετε ένα μέσο όρο -ποτέ τα επτά λεπτά- τα οκτώ κατ’ ελάχιστον, καταλαβαίνετε οι τελευταίοι πού θα φτάσουν. Παράκληση θερμή: Προσαρμόστε τον χρόνο στα επτά - οκτώ το πολύ.

Κύριε Μπαραλιάκο, έχετε τον λόγο.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε.

Όποιος παρακολουθεί τις τελευταίες συνεδριάσεις, μάλλον θα καταλάβει ότι πραγματικά, κύριοι του ΣΥΡΙΖΑ, είμαστε δύο διαφορετικοί κόσμοι. Εσείς θέλετε να μιλάτε για τον Πολάκη, εμείς θέλουμε να μιλάμε για αναπτυξιακούς νόμους, για την ανάπτυξη και για τις επιχειρήσεις.

**ΘΕΟΦΙΛΟΣ ΞΑΝΘΟΠΟΥΛΟΣ:** Εσείς μιλάτε για τον Πολάκη.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Κύριε Υπουργέ, κυρίες και κύριοι συνάδελφοι, σε μία Ελλάδα που καθημερινά αλλάζει και κάνει άλματα προς ένα ευοίωνο μέλλον, με τη χώρα μας να αυξάνει το κύρος της διεθνώς, αλλά και να αναβαθμίζει τη διπλωματική και στρατιωτική της θέση σε διεθνές και ευρωπαϊκό επίπεδο, σε μία Ελλάδα που αποτελεί εν δυνάμει ενεργειακό κόμβο στα Βαλκάνια, αλλά καίριο συνομιλητή για τις εξελίξεις στη Νοτιοανατολική Μεσόγειο, ο αναπτυξιακός νόμος «Ελλάδα Ισχυρή Ανάπτυξη» έρχεται να ενισχύσει αυτή τη δυναμική εξέλιξη.

Στόχος μας είναι να εντατικοποιήσουμε την εκμετάλλευση των εγχώριων παραγόντων ισχύος που η χώρα μας διαθέτει, με ένα ρεαλιστικό σχέδιο που λαμβάνει υπ’ όψιν τα δεδομένα και τις προοπτικές της εθνικής οικονομίας.

Ο αναπτυξιακός νόμος ως ένα νέο θεσμικό εργαλείο ανάπτυξης της ελληνικής οικονομίας θα αντικαταστήσει τον ισχύοντα 4399/2016 με άμεση εφαρμογή, καθώς δεν μπορεί κανείς να παραλείψει το γεγονός πως ο αναπτυξιακός νόμος που ψηφίστηκε από τον ΣΥΡΙΖΑ το 2016 ξεκίνησε να τίθεται σε εφαρμογή δύο ολόκληρα χρόνια αργότερα κατά τη διάρκεια του 2018.

Πέραν, βέβαια, της διετούς καθυστέρησης στην εφαρμογή του ο ισχύων αναπτυξιακός νόμος έδινε τη δυνατότητα σε επιχειρήσεις χαμηλής παραγωγικότητας να διαδραματίζουν ένα δυσανάλογο σημαίνον ρόλο στην οικονομία, επικεντρώνοντας την οικονομική τους δραστηριότητα σε παραδοσιακούς τομείς που στερούνται καινοτομίας και έθεταν σε χαμηλά επίπεδα την αύξηση της παραγωγικότητας.

Κεντρικός πολιτικός στόχος του νομοσχεδίου, εκφράζοντας και το ιδεολογικό στίγμα της Κυβέρνησης, είναι η αύξηση των επενδύσεων ως ένα θεσμικό εργαλείο ανάπτυξης για τη δημιουργία νέου πλούτου και νέων θέσεων απασχόλησης, ένα εργαλείο που αφορά την πλειοψηφία των τομέων της οικονομίας με εφαρμογή σε ευρύ φάσμα επιχειρηματικών δραστηριοτήτων, ενώ απευθύνεται σε πλήθος επαγγελματικών κλάδων.

Ειδικότερα, θεσπίζονται δεκατρία θεματικά καθεστώτα, που αποτελούνται από τον ψηφιακό και τεχνολογικό μετασχηματισμό των επιχειρήσεων, την πράσινη μετάβαση και περιβαλλοντολογική αναβάθμισή τους, αλλά και το νέο επιχειρείν.

Επιπλέον, περιλαμβάνεται σε αυτά το καθεστώς δίκαιης αναπτυξιακής μετάβασης, έρευνας και εφαρμοσμένης καινοτομίας, αγροδιατροφής, το καθεστώς μεταποίησης και εφοδιαστικής αλυσίδας και αυτό της επιχειρηματικής εξωστρέφειας.

Τέλος, θεσπίζεται το καθεστώς ενίσχυσης τουριστικών επενδύσεων, των εναλλακτικών μορφών τουρισμού, των μεγάλων επενδύσεων και της επιχειρηματικότητας.

Έχουμε, λοιπόν, θεματικά καθεστώτα που εξειδικεύουν την πολιτική που μπορεί και θέλει να ασκήσει η Κυβέρνηση, στοιχείο που απουσίαζε έως τώρα.

Μέσα από τα δεκατρία καθεστώτα του νέου νόμου επιδιώκουμε να τον καταστήσουμε ελκυστικό με τη χορήγηση υψηλών ποσοστών κρατικών ενισχύσεων για ιδιωτικές επενδύσεις και με την παροχή κινήτρων σε συγκεκριμένες δραστηριότητες και αποτελεσματικό με την άρση γραφειοκρατικών εμποδίων, με διευκολύνσεις στις διαδικασίες έγκρισης και σύντμηση του χρόνου ανταπόκρισης των υπηρεσιών στα υποβάλλοντα αιτήματα, καθώς και αξιοποίηση του νέου πληροφοριακού συστήματος που αναπτύσσεται αποκλειστικά για την υποστήριξη του αναπτυξιακού νόμου.

Κυρίες και κύριοι συνάδελφοι, ο απερχόμενος ν.4399 νόμος ήταν ένας νόμος που δεν είχε πολλές υπαγωγές, διότι χώλαινε υπό το βάρος της γραφειοκρατίας. Τώρα επιταχύνουμε τις διαδικασίες, αφού μειώσαμε τον χρόνο έγκρισης της υπαγωγής που μέχρι πρότινος απαιτούσε εξακόσιες σε εκατό και θέτουμε ως στόχο αυτές να γίνουν εξήντα.

Απλουστεύονται στο ελάχιστο οι διαδικασίες της αίτησης υπαγωγής, της υποβολής των απαιτούμενων δικαιολογητικών, της παραλαβής και του ελέγχου πληρότητας. Η πολιτεία εμπιστεύεται τον σύμβουλο, εμπιστεύεται τον επενδυτή με μόνη απαίτηση την υπογραφή ενός μέλους του Οικονομικού Επιμελητηρίου, οποίος θα συμβουλεύσει τον ενδιαφερόμενο και θα αναλάβει την αρτιότητα της επενδυτικής πρότασης.

Προσωπικά, γνωρίζω συμπολίτες μου από την Πιερία, οι οποίοι κατέθεσαν επενδυτικά σχέδια εκατομμυρίων και για ενάμιση με δύο χρόνια, κύριε Υπουργέ, δεν είχα τη δυνατότητα να ελέγξουν αν αυτά είχαν υπαχθεί.

Πλέον μέσα από τις συνθήκες ενός διαυγούς συστήματος ο κάθε επενδυτής έχει τη δυνατότητα να παρακολουθήσει την εξέλιξη του σχεδίου του μέσω του πληροφοριακού συστήματος αναπτυξιακών νόμων.

Κυρίες και κύριοι, ο νέος αναπτυξιακός δεν αποκλείει κανέναν. Είναι το όραμα της ηγεσίας του Υπουργείου Ανάπτυξης.

Και σε αυτό το σημείο θα ήθελα να συγχαρώ τον Υπουργό κ. Άδωνι Γεωργιάδη, τον Αναπληρωτή Υπουργό κ. Γιώργο Παπαθανάση και τους συνεργάτες τους για την εξαιρετική δουλειά που έχουν κάνει, αλλά είναι και το όραμα του Πρωθυπουργού μας, του Κυριάκου Μητσοτάκη, που ως εθνική στρατηγική εφαρμόζουν ένα μίγμα αναπτυξιακής πολιτικής που περιλαμβάνει μειώσεις φόρων και ασφαλιστικών εισφορών και ταυτόχρονα δημιουργούν ένα φιλοεπενδυτικό περιβάλλον αυξάνοντας το ΑΕΠ και δημιουργώντας νέες θέσεις εργασίας, σε αντίθεση με εσάς, κύριοι συνάδελφοι του ΣΥΡΙΖΑ, που αυξήσατε τους φόρους και διώξατε επενδύσεις.

Σήμερα, μην έχοντας τίποτα άλλο να προτείνετε, επιδίδεστε σε προτάσεις πυροτεχνήματα, προτάσεις χωρίς καμμία κοστολόγηση, προτάσεις σαν αυτές του προγράμματος Θεσσαλονίκης που σκίζατε τα μνημόνια, καταργούσατε τον ΕΝΦΙΑ και αυξάνατε τον βασικό μισθό.

Κυρίες και κύριοι συνάδελφοι του ΣΥΡΙΖΑ, σήμερα δεν πείθετε κανένα πλέον. Θα ήταν πρέπον, αν θέλετε να είστε σοβαροί και αξιόπιστοι συνομιλητές, από εδώ και στο εξής οποιαδήποτε πρόταση καταθέτετε για φοροελαφρύνσεις ή παροχές να συνοδεύονται από κοστολογημένη πρόταση για το αντίστοιχο ισοδύναμο που θα συμπληρώσει το ποσό που απαιτούν τα δημοσιονομικά μας έσοδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω σε δευτερόλεπτα, κύριε Πρόεδρε.

Τότε μόνο θα μπορούμε να κάνουμε μία ρεαλιστική συζήτηση περί οικονομικών και όχι να παίζετε το παιχνίδι των εντυπώσεων και της πλειοδοσίας.

Κλείνοντας, θα ήθελα να καλέσω τα στελέχη του ΣΥΡΙΖΑ να ζητήσουν μία δημόσια συγγνώμη για τη σκευωρία της «NOVARTIS» που εσείς στήσατε. Διασύρατε επί μακρόν δύο πρώην Πρωθυπουργούς και τέσσερα στελέχη του κόμματός μας. Οι κύριοι Σαμαράς, Πικραμένος, Αβραμόπουλος, Σαλμάς, Λυκουρέντζος, Γεωργιάδης είναι αθώοι και δεν έχετε τη στοιχειώδη αξιοπρέπεια να απολογηθείτε επιτέλους για τον βούρκο στον οποίο τους σύρατε. Έρχεστε κάθε τόσο εδώ και μας μιλάτε για το κράτος δικαίου αλλά το ηθικό σας πλεονέκτημα σας έχει εγκαταλείψει προ πολλού.

Κυρίες και κύριοι συνάδελφοι, σας καλώ να υπερψηφίσετε τον νέο αναπτυξιακό νόμο που θα τονώσει την παραγωγική οικονομία της χώρας, θα ενισχύσει την απασχόληση και θα συμβάλει στη μετάβαση της πατρίδας μας στη νέα εποχή.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μπαραλιάκο.

Τον λόγο έχει η Βουλευτής του ΣΥΡΙΖΑ - Προοδευτική Συμμαχία κ. Χαρά Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, ευχαριστώ.

Αυτό που πραγματικά θα ταίριαζε στην κυβερνητική πλειοψηφία είτε σε επίπεδο Βουλευτών, είτε Υπουργικού Συμβουλίου, είναι η ρήση «η θρασύτητα είναι η μάσκα του φόβου». Και θα εξηγήσω καθαρά τι εννοώ. Πραγματικά, κύριοι της συγκυβέρνησης, φοβάστε. Και φοβάστε δημιουργώντας συγχρόνως ένα κλίμα φόβου, τρομοκρατίας θα έλεγα, στον απλό κόσμο, στον λαό. Μάλιστα δεν είναι τυχαίο αυτό το οποίο ζήσαμε τις τελευταίες μέρες, χθες και σήμερα, με τις αντιδημοκρατικές πρακτικές και τακτικές της κυβερνητικής πλειοψηφίας με τα ζητήματα, που είδε όλο το πανελλήνιο, αφαίρεσης του λόγου από έναν δημοκρατικά εκλεγμένο Βουλευτή, παραβιάζοντας ακόμα και συνταγματικά δικαιώματα. Να μην πω βέβαια για τον Κανονισμό της Βουλής. Και βέβαια τολμάτε, κύριοι Βουλευτές που στηρίζετε τη συγκυβέρνηση, να μιλάτε για κατάπτωση της αξιακής θέσης του ΣΥΡΙΖΑ. Κατάπτωση, όπως το είπε ο κ. Κουμουτσάκος, αξιακό έλλειμμα. Μίλησε και ο προλαλήσας Βουλευτής της Νέας Δημοκρατίας πάλι για θέματα αξιών. Αυτό, λοιπόν, θεωρώ ότι είναι ανεπίτρεπτο. Να μην το χαρακτηρίσω διαφορετικά. Και επιστρέφεται σε αυτούς οι οποίοι τα είπαν.

Φοβάστε, λοιπόν, κύριοι της συγκυβέρνησης, γιατί ο κόσμος σας παίρνει είδηση σιγά-σιγά. Και σας παίρνει είδηση γιατί ο κόσμος υποφέρει. Έκλεισε ο Ιανουάριος και η πατρίδα μας για πολλοστή φορά είναι πανευρωπαϊκά πρώτη στην τιμή της χονδρεμπορικής στην ενέργεια. Γιατί ένας στους τρεις νέους ανθρώπους δεν βρίσκει δουλειά. Είναι άνεργος. Γιατί η πανδημία δυστυχώς χτυπάει κόκκινο. Για πάνω από μία βδομάδα εκατό συμπολίτες μας χάνονται κατά μέσο όρο. Γιατί αποτύχατε παταγωδώς στη διαχείριση μίας προαναγγελθείσας κακοκαιρίας, ενός φυσικού φαινομένου, με όλα αυτά τα οποία συζητήσαμε και το τριήμερο της πρότασης δυσπιστίας. Γιατί, όπως είπε ο Αλέξης Τσίπρας, η νύχτα έφτασε μέχρι του Μαξίμου. Μιλάω για τη διαφθορά.

Μέσα σε αυτό το τριήμερο φάνηκε η πολιτική γύμνια σας με μεθόδους που είδαμε τις τελευταίες μέρες μέσα στο ναό της δημοκρατίας. Στα λόγια το λέμε όλοι, αλλά λίγοι το τιμούμε πραγματικά. Βέβαια ρωτώ αν είστε και ευχαριστημένοι με τον διεθνή διασυρμό της πατρίδας σε διάφορα μέσα επικοινωνίας στην Ευρώπη με αυτά τα οποία συνέβησαν την προηγούμενη βδομάδα με την «Ελπίδα» μέσα στην πόλη της Αθήνας, την εικόνα μίας ευρωπαϊκής πρωτεύουσας.

Μιλάτε τώρα για ανάπτυξη και φέρνετε ένα νέο αναπτυξιακό νόμο που είναι το θέμα μας σήμερα. Για προσέλκυση επενδυτών, επενδύσεων κ.λπ.. Ρωτώ: τι ανάπτυξη θέλετε και τι είδους επενδυτές θέλετε; Γιατί ένας σοβαρός επενδυτής πραγματικά για να επενδύσει σε μία χώρα πρέπει να ξέρει ότι υπάρχει μία σταθερότητα, σοβαρότητα, ένα σταθερό φορολογικό καθεστώς. Υπάρχουν νόμοι, υπάρχουν κανόνες. Να ξέρει πού θα επενδύσει. Υπάρχει Κτηματολόγιο, υπάρχουν δασικοί χάρτες. Υπάρχει πολεοδομικός σχεδιασμός.

Τι απ’ όλα αυτά τα ενδεικτικά που ανέφερα πραγματικά ισχύουν και υπάρχουν στην πατρίδα μας; Μήπως εσείς θέλετε επενδυτές που έρχονται μόνο για να βγάλουν λεφτά; Να δημιουργήσουν και κάποιες θέσεις εργασίας. Έχετε προετοιμάσει με τους εργασιακούς νόμους σας την εργασία χωρίς δικαιώματα, χωρίς ωράρια, χωρίς συμβάσεις και όλα αυτά. Ο νόμος Χατζηδάκη.

Την ίδια στιγμή βέβαια υποκριτικά -και το εννοώ- μιλάτε για την πράσινη μετάβαση, για την πράσινη ανάκαμψη και ανάπτυξη. Την ίδια στιγμή που προχωράτε ένα σχέδιο απολιγνιτοποίησης σε περιοχές της χώρας μας της δυτικής Μακεδονίας και της Μεγαλόπολης. Είναι εσπευσμένη για να δείξει ο Πρωθυπουργός μας το «πράσινο» πρόσωπό του. Αλλά δεν μιλάτε για απανθρακοποίηση, κύριοι της Κυβέρνησης. Το φυσικό αέριο είναι ένα ορυκτό καύσιμο. Και το πολύ σημαντικό, απολιγνιτοποίηση, όπως λέτε, χωρίς την κοινωνία μαζί, χωρίς σχεδιασμό, χωρίς πραγματικά δικαιοσύνη.

Την ίδια στιγμή -αυτό είναι επικίνδυνο- τοποθετήθηκε ο Πρωθυπουργός ότι συντάσσεστε με τις χώρες εκείνες της Ευρωπαϊκής Ένωσης που θεωρούν ότι στην ταξινομία της Ευρωπαϊκής Ένωσης πρέπει να μπει η πυρηνική ενέργεια και το φυσικό αέριο. Και δεν είναι όλη η Ευρωπαϊκή Ένωση. Ορισμένες χώρες. Εμείς όμως μιλάμε για άλλο μοντέλο. Για ένα άλλο ολιστικό σχέδιο που θα απαντά στο «για ποιον ανάπτυξη;». Βέβαια, με τη διεύρυνση των κοινωνικών ανισοτήτων και την κλιματική κρίση μαζί με το ερώτημα τι χαρακτηριστικά θα έχει αυτή η ανάπτυξη. Διότι η ανάπτυξη δεν είναι μόνο οι αριθμοί και η αύξηση του ΑΕΠ. Έχει πέσει το ΑΕΠ της χώρας μας στα χρόνια της πανδημίας και δεν πρέπει να το ξεχνάμε.

Μιλάμε για μία ανάπτυξη η οποία θα λαμβάνει υπ’ όψιν τους δεκαεπτά στόχους βιώσιμης ανάπτυξης του ΟΗΕ, τη συμφωνία της Ευρωπαϊκής Ένωσης, το «new green deal», το «fit for 55» για το 2050. Και βέβαια βιωσιμότητα, δεκτικότητα, ευημερία. Βιωσιμότητα: να ικανοποιούνται οι ανάγκες χωρίς να υποθηκεύονται οι επόμενες γενιές. Ευημερία στην καθημερινότητα, στη στέγαση, στην υγεία, στο περιβάλλον. Ανθεκτικότητα έναντι κρίσεων στο μέλλον οικονομικών, κοινωνικών, περιβαλλοντικών. Σ’ αυτό το πλαίσιο κρίνουμε το εν λόγω σχέδιο νόμου. Και δεν πρέπει να ξεχνάμε, ούτε όσοι μας ακούν, ότι επί ΣΥΡΙΖΑ με τον νόμο του 2006 ξεμπλοκάραν επενδυτικά σχέδια δεκαετιών που είχαν μείνει στα συρτάρια, διευκολύνθηκαν επενδύσεις, καινοτόμες πρωτοβουλίες με φοροαπαλλαγές, φορολογικά κίνητρα. Υπήρξε αύξηση θέσεων εργασίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, θα ήθελα, κύριε Πρόεδρε.

Παράλληλα, βέβαια, χρειαζόμαστε και προϊόντα καλά που δεν θα προκαλούν περιβαλλοντική βλάβη, δηλαδή θα έχουν περιορισμένο περιβαλλοντικό αποτύπωμα. Με το νομοσχέδιο αυτό που δεν εξηγήσατε -ό,τι και να είπε ο κ. Παπαθανάσης πριν- για ποιον λόγο αλλάζει ο νόμος, να γίνει η εκτίμηση του νόμου του 2016, ουσιαστικά υπάρχει συγκέντρωση εξουσιών στο Υπουργείο, συγκέντρωση εξουσίας στον Υπουργό, στήριξη επιχειρήσεων του κέντρου και όχι των περιφερειών -πάρα πολύ σοβαρό- στήριξη μεγάλων επιχειρήσεων και δυσκολία στην ένταξη των μικρών.

Μιλάτε για μικρομεσαία επιχειρηματικότητα, όταν αυτή τη στιγμή από τις περίπου οκτακόσιες πενήντα χιλιάδες μικρομεσαίες επιχειρήσεις, πάνω από τριάντα, σαράντα χιλιάδες δεν έχουν πρόσβαση σε τραπεζικό δανεισμό. Και αυτό δεν είναι στοιχείο του ΣΥΡΙΖΑ. Το λένε τα όργανά τους, το λέει η ΓΣΕΒΕΕ κ.λπ.. Και βέβαια, όταν υπάρχουν εξυπηρετήσεις συγκεκριμένων κλάδων, όπως είναι κέντρα αποθεραπείας, οίκοι ευγηρίας, μηχανικοί πλυντηρίων, σιδερωτήρια κ.λπ., κ.λπ..

Πιστεύουμε ότι και η εφαρμογή αυτού του νομοσχεδίου, του νόμου που φέρνετε σήμερα, θα έχει δυσκολίες στην εφαρμογή.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κυρία Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κλείνοντας, εμείς μιλάμε για ολιστική στρατηγική ανάπτυξης που θα δίνει όραμα με την προώθηση της βιώσιμης ανάπτυξης, που θα αποσκοπεί στην παραγωγική ανασυγκρότηση της χώρας, στην αντιστροφή της αποβιομηχάνισης, στην αποκατάσταση της αύξησης της παραγωγικότητας και της ανταγωνιστικότητας και σε μία δίκαιη ανάπτυξη για όλους και για το μέλλον.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα ο Βουλευτής της Νέας Δημοκρατίας κ. Χαράλαμπος Παπαδημητρίου.

Στο σημείο αυτό, θα ήθελα να σας υπενθυμίσω όσον αφορά τους χρόνους ότι με έναν πρόχειρο υπολογισμό θα περάσουμε τις 2.00΄. Είναι εδώ και ο Υπουργός, ο κ. Βεσυρόπουλος, για να υπερασπιστεί μία τροπολογία.

Ορίστε, κύριε Παπαδημητρίου, έχετε τον λόγο.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Υπάρχουν έξι συν ένας λόγοι για τους οποίους θα υπερψηφίσω το αναπτυξιακό νομοσχέδιο. Πρέπει να σας πω ότι κάθε πράγμα έχει τη σημασία του. Όταν ξεκίνησα να εργάζομαι στην Ελλάδα, ένα από τα πρώτα πράγματα με τα οποία ασχολήθηκα ήταν το τότε αναπτυξιακό νομοσχέδιο, το 1982. Έχουν περάσει πολλά αντίστοιχα νομοσχέδια. Τούτο εδώ είναι καλό.

Ο πρώτος λόγος είναι η θέσπιση των δεκατριών καθεστώτων κλαδικού χαρακτήρα για διάφορους εξειδικευμένους κλάδους της οικονομίας. Εδώ πρέπει να σας θυμίσω ότι όσον αφορά την έρευνα και την ανάπτυξη, οι δαπάνες που έχουμε φέτος μας έφεραν στην τρίτη θέση σε σύγκριση με το ΑΕΠ, κάτι εξαιρετικά σημαντικό. Πετυχαίνουμε, λοιπόν, τη διασπορά των επενδύσεων σε περισσότερους τομείς της οικονομίας.

Ο δεύτερος λόγος είναι ότι για κάθε 1 ευρώ δημοσίου χρήματος κινητοποιούνται 2 και κάτι ακόμη ευρώ σε ιδιωτικά κεφάλαια. Και πρέπει να σας πω ότι αυτό είναι σημαντικό, διότι και το μισό από το ευρώ που θα δώσουμε από δημόσιο χρήμα θα είναι φορολογική απαλλαγή. Βεβαίως, το υπόλοιπο θα είναι οι πόροι του Προγράμματος Δημοσίων Επενδύσεων.

Ο τρίτος λόγος είναι τα φορολογικά κίνητρα και οι ελαφρύνσεις που έρχονται να ενισχύσουν την κυβερνητική πολιτική μείωσης φόρων, στην οποία παραμένουμε σταθεροί παρά τις δυσκολίες.

Ο τέταρτος λόγος είναι ότι οι μικρές και μεσαίες επιχειρήσεις που συγχωνεύονται θα λαμβάνουν έκπτωση φόρου 30% για τρία έτη. Σε συνδυασμό με όσα προβλέπει το Ταμείο Ανάκαμψης, αυτό είναι κάτι εξαιρετικά σημαντικό. Πρέπει να πείσουμε τους επιχειρηματίες να συνεργαστούν, να δημιουργήσουν κρίσιμο μέγεθος.

Ο πέμπτος λόγος αφορά τα κίνητρα για νέο επιχειρείν. Πρόκειται για πόρους που είναι διασφαλισμένοι ως ξεχωριστό καθεστώς. Η χρηματοδότηση του επιχειρηματικού κινδύνου, που προβλέπεται να υπάρχει για πρώτη φορά, είναι εξαιρετικά σημαντική και θα πείσει πολλούς επιχειρηματίες, που αυτή τη στιγμή διστάζουν ακόμη να πάρουν την ευκαιρία. Και η ευκαιρία είναι το 2022, είναι το 2023, είναι το 2024. Και θα σας εξηγήσω μετά τη σκέψη μου. Κρατήστε, όμως, το 2024, γιατί εδώ θα είμαστε να τα συζητούμε λίγο πολύ με τον ίδιο τρόπο.

Θέλουμε να δώσουμε ενθάρρυνση και πιστεύω ότι πολύ σωστά η ηγεσία του Υπουργείου κοιτάζει τη νέα γενιά και θέλει να την πείσει να αναλάβει επιχειρηματικές πρωτοβουλίες. Θέλουμε, επιτέλους, οι νέοι να παίρνουν επιχειρηματικές πρωτοβουλίες και να μην περιμένουν το πότε θα διοριστούν στο δημόσιο.

Ο έκτος λόγος είναι η ταχύτητα των διαδικασιών για την αδειοδότηση, η οποία θα μπορεί να γίνεται χωρίς δύο παράγοντες οι οποίοι νομίζω ότι είναι αυτοί που σας εμπόδιζαν να αναπτύξετε ταχύτητα, όπως λέγατε, στον νόμο που είχατε περάσει. Ο ένας είναι τα πολιτικά γρανάζια και ο δεύτερος, τον γνωρίζουμε όλοι, είναι οι γραφειοκρατικές αγκυλώσεις. Άρα, η πολιτική διαμεσολάβηση είναι αυτή που πρέπει να φύγει και να μείνει αποτυπωμένη μόνο στον νόμο και στις προθέσεις του.

Ο τελευταίος λόγος είναι ότι προβλέπεται, βεβαίως, η διασπορά των επενδύσεων σε περισσότερα μέρη της χώρας, δηλαδή υπάρχει ανεπτυγμένος ο περιφερειακός παράγοντας.

Ας δούμε τώρα πού θα λειτουργήσει, σε τι περιβάλλον θα λειτουργήσει ο αναπτυξιακός νόμος. Λειτουργεί σε ένα περιβάλλον το οποίο είναι και το ίδιο αναπτυξιακό, έρχεται δηλαδή το ίδιο να πάρει μπροστά σιγά-σιγά. Βεβαίως είχαμε την ατυχία της πανδημίας, την οποία όμως καλύπτουμε. Απ’ ό,τι φαίνεται, -είδατε τις προβλέψεις που έκανε το ΙΟΒΕ μόλις πρόσφατα- το ’21 θα φτάσουμε ενδεχομένως στο 9% - 9,5%, γεγονός που σημαίνει ότι η ανάκαμψη θα έχει κλείσει τον κύκλο της. Και αυτό είναι εξαιρετικά σημαντικό, διότι θα επιτρέψει να πάμε στο 2022 με 4,5%-5%, το οποίο όχι μόνο είναι εξαιρετική επίδοση, αλλά καλύπτει το δημοσιονομικό κόστος του χρέους και δημιουργεί κυρίως το κλίμα που χρειάζεται για να πάμε μπροστά.

Ένας άλλος παράγοντας που δημιουργεί κλίμα θετικό είναι η συνεχής κάμψη της ανεργίας. Βάσει της τελευταίας μέτρησης της EUROSTAT -περιμένουμε βεβαίως και της ΕΛΣΤΑΤ τις επόμενες μέρες-,η ανεργία τον Δεκέμβριο έφτασε στο 12,7%, που είναι το χαμηλότερο σημείο από το 2010 που μπήκε η χώρα στην πρώτη φάση της μεγάλης δημοσιονομικής και χρηματοπιστωτικής κρίσης. Βεβαίως είναι και το γεγονός ότι οι απασχολούμενοι στην οικονομία έχουν ξεπεράσει τα τέσσερα εκατομμύρια, το οποίο από μόνο του είναι εξαιρετικά σημαντικό και αποτελεί μία τεράστια επιτυχία του προγράμματος «ΣΥΝ-ΕΡΓΑΣΙΑ».

Ο πληθωρισμός είναι ένα πρόβλημα, αλλά είναι διαφορετικό πρόβλημα από την ακρίβεια ή από τις ανατιμήσεις που έφερε η αναταραχή στα εμπορικά κυκλώματα, όπως βεβαίως, είναι διαφορετικό και από το πρόβλημα με τη γεωπολιτική κρίση στην ενέργεια. Αν δείτε το πώς θα εξελιχθεί ο πληθωρισμός σε μέσα επίπεδα -με βάση τις προϋποθέσεις που έχουμε σήμερα, γιατί πριν από λίγο βγήκε ότι ενδεχομένως σκοτώθηκε ένας Ρώσος στρατιώτης. Αυτό μου θυμίζει το πώς είναι ντυμένοι οι στρατιώτες, τι στολές φορούν και τους κινδύνους που υπάρχουν ώστε να μπλέξουμε ξαφνικά σε κάτι το οποίο δεν μπορούμε να υπολογίσουμε-, θα δείτε ότι εφόσον η κρίση αυτή αρχίσει να περιορίζεται σε ένα ρεαλιστικό επίπεδο κατά την άνοιξη, η αποκλιμάκωση των τιμών του τρέχοντος πληθωρισμού θα φέρει μέσα επίπεδα που δεν θα ξεπεράσουν το 2%. Γι’ αυτό και όταν έρθει η ανατίμηση των μισθών, η οποία θα γίνει κυρίως μέσα στην οικονομία και λόγω της ανταγωνιστικότητας, αλλά βεβαίως με το σύνθημα του κατώτατου μισθού, το τελικό αποτέλεσμα που θα μείνει στους ανθρώπους, στις οικογένειες και στους μισθωτούς θα είναι σημαντικό. Αυτό φαίνεται από το γεγονός ότι στη βιομηχανία έχουμε συνεχή άνοδο -το 2021 ανέβηκε κατά 23%-, όπως και στις εξαγωγές, όπου έχουμε 20% άνοδο το 2021, χρονιά - ρεκόρ εικοσαετίας. Επομένως, το διαθέσιμο εισόδημα ανεβαίνει και είμαστε κατά περίπου 10% πάνω από το τρίτο τρίμηνο του 2019.

Όλα αυτά αποτυπώνονται στον δείκτη του οικονομικού κλίματος, ο οποίος είναι συνεχώς σε πολύ καλό επίπεδο και βελτιώνεται. Σε αυτό το περιβάλλον θα λειτουργήσει ο αναπτυξιακός νόμος και θα βοηθήσει περαιτέρω.

Σας θυμίζω εν τάχει αυτά που δεν πρέπει να ξεχνάμε. Ποτέ δεν είχε συμβεί τόσο μαζική είσοδος επενδυτικού ενδιαφέροντος. Αυτά είναι πραγματικά χρήματα, πραγματικές δουλειές. Μιλάμε για τη «MICROSOFT», για την «PFIZER», για τη «CISCO», για τη «DELOITTE», για τη «LAMDA HELLIX», για τη «DIGITAL REALTY», για την «TEAM BUYER», για τη «VIVA» με τη «J.P.MORGAN» τώρα, για τη «NEXT e.Go», για την ACCUSONUS με τη «META» για το Facebook -που μπαίνουν αυτές τις μέρες- η «POLLFISH» και η «PRODIGE» που θα μπουν, επίσης, τις επόμενες μέρες.

Όλα αυτά είναι σημάδια σαν το Ελληνικό, που λέγατε, κυρίες και κύριοι της Αντιπολιτεύσεως, ότι δεν θα γίνει ποτέ, ότι δεν θα μπουν ποτέ οι μπουλντόζες. Τώρα, όμως, η ανάπτυξη έρχεται πραγματικά στη μορφή μίας μπουλντόζας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Παπαδημητρίου για την ακριβέστατη εφαρμογή του χρόνου, με την παράκληση να τον μιμηθούν και οι υπόλοιποι συνάδελφοι.

Τον λόγο έχει τώρα ο Βουλευτής του Κινήματος Αλλαγής κ. Γιώργος Φραγγίδης.

Ορίστε, κύριε Φραγγίδη, έχετε τον λόγο. Κι εσείς εκεί στο Κιλκίς τα λέτε γρήγορα και σταράτα.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Επιτρέψτε μου, όμως, πριν αρχίσω την ομιλία μου, να πω κάτι, χρησιμοποιώντας και την ειδικότητά μου ως γιατρός. Βλέπω ότι τις τελευταίες μέρες τα δύο κόμματα, η Νέα Δημοκρατία και ο ΣΥΡΙΖΑ, παρουσιάζουν έναν πολύ υψηλό πυρετό ενδιαφέροντος για το Κίνημα Αλλαγής, για το ΠΑΣΟΚ. Και αν μεν αυτό το ενδιαφέρον τους ήταν ειλικρινές, θα ήμασταν χαρούμενοι, αλλά δυστυχώς δεν είναι έτσι. Και ξέρετε, στην ιατρική όταν έχουμε πολύ υψηλό πυρετό, υπάρχει λοίμωξη και μάλιστα οξεία λοίμωξη. Και στη συγκεκριμένη περίπτωση έχουμε μία οξεία τοξική λοίμωξη της κοκορομαχίας, που είναι εντελώς ανώφελη για το κοινωνικό σύνολο και τους πολίτες, οι οποίοι σωστά πράττοντας σκεπτόμενοι προσπαθούν πάση θυσία να είναι μακριά από αυτή την κοκορομαχία. Αυτό κάνει και το δικό μας κόμμα.

Είναι κάπως παράδοξο ότι συζητάμε ένα νομοσχέδιο για την ανάπτυξη αμέσως μετά τα τραγελαφικά που συνέβησαν τις προηγούμενες μέρες εξαιτίας μιας προαναγγελθείσας κακοκαιρίας. Είναι γεγονότα που αποκάλυψαν τα βαθιά διαρθρωτικά προβλήματα του κρατικού μηχανισμού που εμφανίστηκε ανέτοιμος στρατηγικά και επιχειρησιακά, αλλά και τις τραγικές ανεπάρκειες μίας Κυβέρνησης που, πρώτον, αδυνατεί να προσφέρει ασφάλεια στους πολίτες, δεύτερον, αποτυγχάνει να καταστήσει την κοινωνία ανθεκτική όχι μόνο απέναντι σε φυσικές καταστροφές, αλλά και σε απειλητικές καταστάσεις, όπως η πανδημία, η κλιματική αλλαγή, η ενεργειακή κρίση, η ακρίβεια και, τρίτον, συγκεντρώνει τις εξουσίες αλλά αποκεντρώνει τις ευθύνες.

Αναρωτιέμαι για ποιον αναπτυξιακό νόμο και ποια ανάπτυξη μιλάμε σε ένα τέτοιο κράτος, ποιους και για πόσο καιρό ξένους επενδυτές θα προσελκύσουμε όταν με τις πυρκαγιές καιγόμαστε, με τις βροχές πνιγόμαστε και με τα χιόνια εγκλωβιζόμαστε, όταν η οικονομία μας παραμένει ευάλωτη και οι όποιες παρεμβάσεις και ενισχύσεις της Κυβέρνησης δεν είναι στοχευμένες προς παραγωγικές επενδύσεις, προς ένα σύγχρονο, δίκαιο και βιώσιμο παραγωγικό μοντέλο, όταν δεν ανακουφίζουν αυτούς που πραγματικά έχουν ανάγκη, ώστε να ενισχυθεί η ανθεκτικότητα της κοινωνίας και της οικονομίας, όταν δεν παράγεται νέος πλούτος και ένας νέος δημοσιονομικός εκτροχιασμός τότε είναι πολύ πιθανός.

Το νομοσχέδιο που συζητάμε σήμερα είναι εμβληματικό, γιατί θα καθορίσει την πορεία των επενδύσεων στη χώρα μας τα επόμενα χρόνια. Πρόκειται για το νόμο - πλαίσιο, με βάση τον οποίο θα δοθούν κρατικές ενισχύσεις σε ιδιωτικές επενδύσεις στη χώρα μας. Αν αναλογιστούμε το επενδυτικό κενό που υφίσταται στον ιδιωτικό τομέα στην Ελλάδα από τα χρόνια της οικονομικής κρίσης και μετά, καταλαβαίνουμε την αξία των ιδιωτικών επενδύσεων.

Η πανδημία και η ακρίβεια διαμορφώνουν ένα ασφυκτικό πλαίσιο για τους πολίτες, για τα νοικοκυριά, τις επιχειρήσεις, για τον πρωτογενή τομέα. Η Κυβέρνηση αδυνατεί να σταθεί στο ύψος των περιστάσεων, τη στιγμή που άλλες ευρωπαϊκές κυβερνήσεις έχουν ήδη λάβει μέτρα για να στηρίξουν τα μικρομεσαία στρώματα και τις επιχειρήσεις. Τι αντίκρισμα θα έχει ο αναπτυξιακός νόμος όταν το εισόδημα των πολιτών και των επιχειρήσεων εξανεμίζεται από την ακρίβεια, τα ενεργειακά και τα λειτουργικά κόστη;

Από το παρόν νομοσχέδιο απουσιάζει, δυστυχώς, ένα συνεκτικό σχέδιο που θα αποτυπώνει τους νέους στόχους και τις νέες στρατηγικές κατευθύνσεις για την οικονομία και το παραγωγικό μοντέλο που θέλουμε να αναπτύξουμε. Αυτό θα προέκυπτε μόνο έπειτα από αξιολόγηση των αποτελεσμάτων των προηγούμενων επενδυτικών νόμων και συζήτηση με τους διάφορους οικονομικούς κλάδους για συνεκτίμηση των σύγχρονων αναγκών και εκπόνηση μελέτης προτεραιοτήτων. Με βάση αυτά θα καταρτιζόταν ένα εθνικό παραγωγικό σχέδιο, με συγκεκριμένη στόχευση ανά κλάδο.

Δυστυχώς, όλα αυτά δεν έγιναν. Μάλιστα, στους κλάδους προς ενίσχυση του νομοσχεδίου δεν συμπεριλαμβάνονται κλάδοι περιζήτητοι στην Ευρωπαϊκή Ένωση και ελκυστικοί στους ξένους επενδυτές, όπως η χημική βιομηχανία, τα φάρμακα, η υγεία, ο μηχανολογικός εξοπλισμός και τα ηλεκτρονικά.

Ακόμα, ο νέος αναπτυξιακός νόμος δεν συνεργάζεται με άλλες πηγές χρηματοδότησης όπως το ΕΣΠΑ, το Ταμείο Ανάκαμψης, τα υπόλοιπα εθνικά σχέδια και το Μεσοπρόθεσμο Πλαίσιο Δημοσιονομικής Στρατηγικής. Για ποια εθνική στρατηγική ανάπτυξης μιλάμε, αν όλες αυτές οι πηγές δεν λειτουργούν συμπληρωματικά προς μια συγκεκριμένη κατεύθυνση;

Το Κίνημά μας, κύριε Υπουργέ, παραδοσιακά και ιδεολογικά στηρίζει τις μικρομεσαίες επιχειρήσεις που η Κυβέρνησή σας δυστυχώς επιδιώκει να εξαφανίσει. Για μας, η επιβίωσή τους είναι στόχος, αφού αποτελούν τον κορμό της ελληνικής οικονομίας, ενισχύουν σημαντικά την απασχόληση, την περιφερειακή ανάπτυξη, την ανταγωνιστικότητα, την καινοτομία και εξασφαλίζουν κοινωνική σταθερότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μας βρίσκει αντίθετους ένα νομοσχέδιο που αφήνει εκτός ουσιαστικής ενίσχυσης τις μεσαίες επιχειρήσεις, περιορίζοντάς τες μόνο σε φοροαπαλλαγές. Αυτό σε συνδυασμό με τη μείωση της ενίσχυσης προς τους συνεταιρισμούς αποτρέπει τις μικρές επιχειρήσεις να γίνουν μεσαίες και, παράλληλα, ανοίγει τον δρόμο στις μεγάλες επιχειρήσεις να απορροφήσουν τις μικρές.

Εκτός νυμφώνος μένουν και οι ατομικές επιχειρήσεις που αριθμούνται σε πάνω από εξακόσιες πενήντα χιλιάδες, αλλά και στον τουριστικό κλάδο οι μονάδες κάτω από τα τρία αστέρια, εκτός ορισμένων που βάζετε με ειδικούς όρους και τα μη κύρια καταλύματα, δηλαδή στην ουσία οι μισές ξενοδοχειακές μονάδες της χώρας.

Θεωρούμε ότι πρέπει να συμπεριληφθούν οι ατομικές επιχειρήσεις για ορισμένα καθεστώτα όπως στην αγροδιατροφική, για τους αγρότες κτηνοτρόφους και όλα τα τουριστικά καταλύματα.

Δεν συμφωνούμε με ένα νομοσχέδιο που ευαγγελίζεται την περιφερειακή ανάπτυξη, αλλά δεν δίνει στις περιφέρειες την αρμοδιότητα των επενδυτικών σχεδίων που τις αφορούν ή που δεν λαμβάνει υπ’ όψιν τα ιδιαίτερα χαρακτηριστικά κάθε περιοχής, ώστε να ενισχυθούν προνομιακά εκείνες που έχουν υποστεί φυσικές καταστροφές, που μαστίζονται από την ανεργία και το δημογραφικό, που σηκώνουν το βάρος των μεταναστευτικών ροών.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε.

**ΓΕΩΡΓΙΟΣ ΦΡΑΓΓΙΔΗΣ:** Ολοκληρώνω, κύριε Πρόεδρε.

Κύριε Υπουργέ, υιοθετήστε τις προτάσεις μας, ώστε ο νέος αναπτυξιακός νόμος να γίνει μέρος μίας ολοκληρωμένης αναπτυξιακής πολιτικής και όχι απλά ένα αποκομμένο εργαλείο.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς τον κ. Φραγγίδη.

Τον λόγο τώρα θα δώσω στον Υπουργό κ. Βεσυρόπουλο προκειμένου να τοποθετηθεί για πολύ λίγο επί του άρθρου 6 της με γενικό αριθμό 1205 και ειδικό αριθμό 120 τροπολογίας.

Ορίστε, κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κύριε Πρόεδρε.

Κυρίες και κύριοι συνάδελφοι, η ολοκλήρωση της κοινοβουλευτικής διαδικασίας με την απόρριψη της πρότασης δυσπιστίας που κατέθεσε το κόμμα της Αξιωματικής Αντιπολίτευσης επιβεβαίωσε ότι η μοναδική αξιόπιστη κυβερνητική πρόταση που υπάρχει στη χώρα, είναι η Κυβέρνηση της Νέας Δημοκρατίας και του Κυριάκου Μητσοτάκη. Γι’ αυτό πέρα από την εμπιστοσύνη του Κοινοβουλίου διαθέτει και την εμπιστοσύνη της μεγάλης πλειοψηφίας του ελληνικού λαού.

Δική μας πρωταρχική προτεραιότητα παραμένει η ενίσχυση της αναπτυξιακής διαδικασίας με κάθε τρόπο, όπως με την προσέλκυση επενδύσεων -τη διευκόλυνση της οικονομικής δραστηριότητας- την ισόρροπη περιφερειακή ανάπτυξη και τη στήριξη εξωστρεφών δράσεων, που προσδίδουν συγκριτικό και ανταγωνιστικό πλεονέκτημα στη χώρα μας.

Οι αρχές αυτές αποτυπώνονται στον αναπτυξιακό νόμο που έρχεται σήμερα προς ψήφιση στο Κοινοβούλιο. Διαμορφώνεται ένα νέο και ελκυστικό πλαίσιο για την ανάπτυξη επιχειρηματικής και οικονομικής δραστηριότητας, για τη δημιουργία επενδύσεων. Σε συνδυασμό με την αξιοποίηση των πόρων του Ταμείου Ανάκαμψης και του ΕΣΠΑ ανοίγουν μία νέα και ελπιδοφόρα προοπτική για την οικονομία μας.

Έλαβα τον λόγο για να αναφερθώ στο άρθρο 6 της τροπολογίας με γενικό αριθμό 1205 και με ειδικό αριθμό 120, που κατατέθηκε από το Υπουργείο Ανάπτυξης και Επενδύσεων, με την οποία διευκολύνεται η διαδικασία των δωρεών που κάνουν πολλοί απόδημοι Έλληνες του εξωτερικού.

Αναφέρομαι στη δυνατότητα που παρέχεται στους Έλληνες που είναι εγκατεστημένοι στο εξωτερικό για τουλάχιστον δέκα χρόνια, να δωρίσουν την κινητή περιουσία τους που βρίσκεται στην αλλοδαπή με απαλλαγή από τον φόρο δωρεάς. Προϋπόθεση είναι να είναι εγκατεστημένοι σε χώρα του εξωτερικού για δέκα τουλάχιστον συνεχόμενα έτη και σε περίπτωση μετεγκατάστασής τους στην Ελλάδα να μην έχει παρέλθει διάστημα μεγαλύτερο των πέντε ετών. Προβλέπεται, επίσης, απαλλαγή από τον φόρο για τις δωρεές των κινητών περιουσιακών στοιχείων της αλλοδαπής Ελλήνων, εφόσον ο δωρητής είναι εγκατεστημένος στο εξωτερικό για τουλάχιστον είκοσι χρόνια και δεν έχει επιστρέψει στην Ελλάδα. Κατά βάση αναφερόμαστε σε περιουσιακά στοιχεία που έχουν αποκτηθεί στην αλλοδαπή.

Κυρίες και κύριοι συνάδελφοι, εκτιμώ ότι το περιεχόμενο της συγκεκριμένης τροπολογίας πληροί όλες τις προϋποθέσεις για να τύχει ευρείας διακομματικής στήριξης.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Υπουργό.

Τον λόγο τώρα έχει ο Βουλευτής της Νέας Δημοκρατίας κ. Θεμιστοκλής Χειμάρας.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα αναφερθώ στον αναπτυξιακό νόμο μόνο. Θα πρωτοτυπήσω σήμερα! Θα αναφερθώ γιατί νομίζω ότι έχει μεγάλη αξία το συγκεκριμένο νομοθέτημα και κυρίως σε σχέση με την περίοδο στην οποία έρχεται. Αυτή την περίοδο ξεκινά η υλοποίηση του ΕΣΠΑ της νέας προγραμματικής περιόδου 2021 - 2027, το οποίο επίσης περιλαμβάνει μία σειρά δράσεων ενίσχυσης της επιχειρηματικότητας.

Επιτρέψτε μου εδώ μία επισήμανση η οποία απαντά στις αιτιάσεις των τοποθετήσεων συναδέλφων της Αντιπολίτευσης γενικά κατά τη διάρκεια των συνεδριάσεων των επιτροπών αλλά και σήμερα και χθες. Δεν είναι δυνατόν να μην γνωρίζουν οι συνάδελφοι της Αντιπολίτευσης πως το ΕΣΠΑ της νέας, αλλά και των προηγούμενων προγραμματικών περιόδων ενισχύει τις μικρές και πολύ μικρές επιχειρήσεις με μία σειρά δράσεων. Δεν είναι δυνατόν δηλαδή κάποιοι να θεωρούν πως ο αναπτυξιακός νόμος είναι το μοναδικό εργαλείο ενίσχυσης.

Επανέρχομαι. Είναι σημαντικό το τάιμινγκ. Τώρα ξεκινά η υλοποίηση του νέου ισχυρού αναπτυξιακού χρηματοδοτικού εργαλείου, του Ταμείου Ανάκαμψης και Ανθεκτικότητας, που έχει στη διάθεσή της η χώρα μας, το οποίο αφ’ ενός μεν προβλέπει ιδιαίτερα ενισχυμένο το σκέλος των ιδιωτικών επενδύσεων, αφ’ ετέρου δε ενισχύει τον τραπεζικό κλάδο μέσω της δημιουργίας συνδυαστικών δανειακών προϊόντων που διευκολύνουν την πρόσβαση των επιχειρήσεων σε χαμηλότοκα δάνεια.

Στο σημείο αυτό, κύριε Υπουργέ, επιτρέψτε μου να επισημάνω και ως μικρομεσαίος ο ίδιος -και για τον κ. Παπαθανάση το λέω και για τον κ. Γεωργιάδη- πως μεγάλος αριθμός των μικρομεσαίων επιχειρήσεων στη χώρα παραμένει εκτός τραπεζικού δανεισμού. Θα πρέπει να συνεχίσει το Υπουργείο Ανάπτυξης στην ίδια κατεύθυνση και με μεγαλύτερη ένταση στην πίεση που ήδη ασκεί στις τράπεζες σε σχέση με την ουσιαστική διοχέτευση των δανείων προς τις επιχειρήσεις.

Επίσης, είναι σημαντικό το τάιμινγκ γιατί τώρα εγκρίθηκε από την Ευρωπαϊκή Επιτροπή ο νέος χάρτης περιφερειακών ενισχύσεων με αυξημένα ποσοστά από 5% έως 25% σε σχέση με την προηγούμενη περίοδο. Για παράδειγμα, στον τόπο μου, στη Στερεά Ελλάδα, οι μέγιστες εντάσεις ενίσχυσης για μικρές, μεσαίες και μεγάλες επιχειρήσεις στην προηγούμενη προγραμματική περίοδο ήταν 40%, 35% και 25% και με τον νέο χάρτη για την τρέχουσα περίοδο διαμορφώνονται σε 60%, 50% και 40% αντίστοιχα και σε κάποιες περιπτώσεις για τις πολύ μικρές επιχειρήσεις στο 70%.

Αγαπητοί συνάδελφοι, είναι γνωστό πως στο παρελθόν επενδυτικά σχέδια παρέμειναν για δεκαετίες στα χαρτιά, βάλτωναν. Οι υποψήφιοι επενδυτές εγκλωβίζονταν σε διοικητικές διαδικασίες, σε ένα ατέρμονο κυνήγι υπογραφών και εγκρίσεων. Έχω αναφέρει ξανά από αυτό το Βήμα πως ο αναπτυξιακός νόμος, ο ν.4399/2016 κινήθηκε στη σωστή κατεύθυνση κυρίως σε επίπεδο στόχευσης. Η αλήθεια, όμως, είναι πως παρά την καλή πρόθεση του αναπτυξιακού νόμου το αποτέλεσμα δεν ήταν το αναμενόμενο. Η καθυστέρηση στην αξιολόγηση, την έγκριση, τον έλεγχο και την εκταμίευση της επιχορήγησης έπληξαν πολλές επενδύσεις. Ανήσυχοι επιχειρηματίες που ήταν έτοιμοι να αναπτυχθούν, άνθρωποι που πίστεψαν πως μπορούν να τα καταφέρουν, αυτοί που επέμειναν να επενδύουν στην Ελλάδα της κρίσης, που κολυμπούσαν απέναντι στο ρεύμα, βρέθηκαν δέσμιοι των καθυστερήσεων και κατέληξαν αρκετοί από αυτούς εγκλωβισμένοι στα γκισέ των τραπεζών.

Έχω αναφέρει πολλές φορές πως έχω την τύχη να μην γνωρίζω την επιχειρηματικότητα από τις περιγραφές τρίτων ή από τα βιβλία. Ως επιχειρηματίας έχω υπαχθεί σε πολλά επενδυτικά χρηματοδοτικά εργαλεία, τα οποία ως σύμβουλος έχω προετοιμάσει ο ίδιος. Θέλω να συγχαρώ την πολιτική ηγεσία του Υπουργείου Ανάπτυξης γιατί πραγματικά δίνει απαντήσεις σε καίρια προβλήματα που είχαν όλοι οι προηγούμενοι αναπτυξιακοί νόμοι, αλλά κυρίως γιατί αν κάτι είναι κοινό και δεδομένο σε ανθρώπους σαν εμένα είναι η αξία του χρόνου σε σχέση με τον σχεδιασμό, την ένταξη και την υλοποίηση ενός επενδυτικού σχεδίου στον αναπτυξιακό νόμο. Όλα τα στάδια που αναφέρω περιγράφουν συνοπτικά την άσκηση ισορροπίας που καλείται να εκτελέσει η ελληνική επιχείρηση που θέλει να αξιοποιήσει τον επενδυτικό νόμο. Πρόκειται για μία δοκιμασία ισορροπίας χρόνου, η οποία αν χαθεί μπορεί να καταστρέψει την ίδια την επιχείρηση και βεβαίως να οδηγήσει προσωπικό στην ανεργία.

Ο χρόνος, κυρίες και κύριοι συνάδελφοι, είναι ο σημαντικότερος παράγοντας που δύναται να επηρεάσει καθοριστικά την υλοποίηση μίας επένδυσης. Αυτό είναι και το ζητούμενο το οποίο αντιμετωπίζουμε με το σημερινό μας νομοθέτημα. Για τη θεραπεία του προβληματικού γραφειοκρατικού μοντέλου που ακολουθούνταν μέχρι πρότινος εισάγονται οι εξής προβλέψεις: σύντμηση του χρόνου ανταπόκρισης των υπηρεσιών στα υποβαλλόμενα αιτήματα, συμμετοχή ιδιωτών, ορκωτών ελεγκτών, μηχανικών κ.λπ. στις διαδικασίες αξιολόγησης και ελέγχου, επιτέλους νέο ολοκληρωμένο πληροφορικό σύστημα, δομημένο με σύγχρονη τεχνολογία που θα επιτρέψει την επιτάχυνση των διαδικασιών.

Παράλληλα, διευρύνουμε τη δυνατότητα ένταξης νέων δυναμικών κλάδων της οικονομίας με τη θεσμοθέτηση δεκατριών νέων θεματικών καθεστώτων ενίσχυσης σε σχέση με την οριζόντια μορφή του ισχύοντος νόμου.

Επίσης, στη σωστή κατεύθυνση βρίσκεται η επαναφορά του ύψους των επενδυτικών σχεδίων στις 100 χιλιάδες ευρώ για τις πολύ μικρές επιχειρήσεις, όπως ίσχυε και με τον προηγούμενο νόμο και εύστοχη βεβαίως είναι η δυνατότητα ένταξης των ξενοδοχείων τριών αστέρων στον αναπτυξιακό νόμο δεδομένου ότι αποτελούν τη ραχοκοκαλιά του ελληνικού τουρισμού.

Κυρίες και κύριοι συνάδελφοι, η εικόνα της Ελλάδας που κυριαρχούσε τα προηγούμενα χρόνια στο εξωτερικό είναι μιας χώρας που εμποδίζει τις επενδύσεις, εχθρεύεται το επιχειρηματικό περιβάλλον και θέτει διαρκώς γραφειοκρατικά εμπόδια.

Από το 2019 ως και σήμερα ένας από τους βασικότερους στόχους της Κυβέρνησης και του Κυριάκου Μητσοτάκη ήταν και παραμένει η απλοποίηση των γραφειοκρατικών διαδικασιών και η ενίσχυση της επιχειρηματικότητας κάθε μεγέθους και θα έλεγα πως, παρά την επίμονη αλλά μάταιη προσπάθεια της Αντιπολίτευσης να αποδείξει ότι δεν υπάρχει συγκροτημένη στρατηγική για την ενίσχυση του επιχειρείν, η αλήθεια είναι εκ διαμέτρου αντίθετη. Γίνεται συστηματική όσο και συντεταγμένη δουλειά προς αυτή την κατεύθυνση και μάλιστα στη διάρκεια μιας παγκόσμιας υγειονομικής κρίσης άνευ προηγουμένου, μίας κρίσης η οποία θα μπορούσε να επιφέρει καθυστερήσεις σε πολλούς τομείς.

Αντί, λοιπόν, σήμερα να αναγκαζόμαστε, αν θέλετε, να απολογούμαστε για παραλείψεις, για καθυστερήσεις, μπορούμε να αναφερόμαστε σε απτές, χειροπιαστές και εφαρμόσιμες πολιτικές, τις οποίες νομοθετούμε και υλοποιούμε: ο νόμος «Επενδύω στην Ελλάδα», ο νόμος περί απλοποίησης γραφειοκρατικών διαδικασιών, οι μειώσεις των φορολογικών συντελεστών είναι συγκεκριμένες πολιτικές, πολιτικές που οδηγούν στη νέα εποχή την επιχειρηματική ανάπτυξη της χώρας και στη βάση αυτών των πολιτικών θα ζητήσουμε να κριθούμε στο τέλος της τετραετίας από τον ελληνικό λαό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για την τήρηση του χρόνου.

Καλώ τώρα στο Βήμα τον Βουλευτή του ΣΥΡΙΖΑ - Προοδευτική Συμμαχία κ. Κωνσταντίνο Ζαχαριάδη.

Ορίστε, έχετε τον λόγο, κύριε Ζαχαριάδη.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, κύριοι συνάδελφοι, αγαπητέ Υπουργέ, μία αναφορά για τα χθεσινά. Οι δημοκρατίες δεν κλείνουν μικρόφωνα ποτέ!

Τώρα για τα σημερινά, για την ύλη του νομοσχεδίου. Ακούω ένα επιχείρημα -το είπε και ο κ. Γεωργιάδης προηγουμένως- ότι εν πάση περιπτώσει είμαστε φανταστικοί στην ανάκαμψη της οικονομίας, γιατί -λέει- έχουμε φτάσει εμείς και άλλες τρεις χώρες εκεί που ήμασταν πριν την πανδημία, ενώ οι άλλοι δεν έχουν φτάσει. Επειδή ξέρω ότι ο κ. Γεωργιάδης εν πάση περιπτώσει είναι ένας ευφυής άνθρωπος, συνυπολογίζει σ’ αυτό το οποίο λέει το γεγονός ότι η ελληνική οικονομία από το 2009 μέχρι και το 2016 είχε μία συρρίκνωση της τάξης του 25%; Δεν είναι λογικό ότι μαζί με αυτήν την πτώση και την πτώση του 9% πέρυσι είναι πιο εύκολο να κάνει rebound σε σχέση με τις άλλες ευρωπαϊκές οικονομίες;

Και μου κάνει μία εντύπωση, αγαπητοί συνάδελφοι, που λέτε «Η έκθεση του ΙΟΒΕ», «του ΙΟΒΕ», «του ΙΟΒΕ». Μάλιστα. Τη διαβάσατε αυτή την έκθεση ή σας δώσανε στην αποδελτίωση δύο σημεία να τα πείτε;

Κατ’ αρχάς το ΙΟΒΕ, όπως ξέρετε, δεν είναι και κανένα think tank του ΣΥΡΙΖΑ. Κάθε άλλο. Τι λέει όμως η έκθεση του ΙΟΒΕ, την οποία την αναπαράγετε; «Πολλαπλά σήματα κινδύνου για τα συστημικά προβλήματα που ταλανίζουν την ελληνική οικονομία έστειλε το ΙΟΒΕ, με αιχμή τα δίδυμα ελλείμματα που διευρύνονται παράλληλα με το rebound της οικονομίας: Πρώτον, το δημοσιονομικό έλλειμμα που εκτινάχθηκε, εξαιτίας του «πακτωλού» οριζόντιων κρατικών ενισχύσεων και δεύτερον, το έλλειμμα στο εμπορικό ισοζύγιο επίσης ανοίγει επικίνδυνα, υποδηλώνοντας ότι μαζί με το χαμένο ΑΕΠ η χώρα ανακτά ατόφιες και όλες τις διαρθρωτικές αδυναμίες του. Συμπέρασμα: χωρίς τις αναγκαίες μεταρρυθμίσεις δεν αλλάζει το οικονομικό μοντέλο του παρασιτισμού και της πολύ χαμηλής παραγωγικότητας». Το ΙΟΒΕ τα λέει αυτά τα πράγματα. Λέει μετά βεβαίως για την ανάκαμψη το 2021 και για το 2022 και λέει ότι για να μπορεί αυτό να είναι διατηρήσιμο χρειάζεται να αλλάξουμε κάποια πράγματα τα οποία η ελληνική οικονομία τα είχε ως παθογένειες πριν μπει στην κρίση των μνημονίων.

Επίσης, λέει συγκεκριμένα «Δημοσιονομικό έλλειμμα: απαιτείται μεγάλη δημοσιονομική προσαρμογή για να περιοριστεί το έλλειμμα φέτος στο 1,5% από το 6,7% που εκτινάχθηκε πέρυσι. Πολύ περισσότερο γιατί σε μία περίοδο μεγάλης αβεβαιότητας και ασάφειας για τους νέους δημοσιονομικούς κανόνες από το 2023, η Ελλάδα έχει το υψηλότερο δημόσιο χρέος στην Ευρωζώνη». Πώς θα κάνετε αυτή τη δημοσιονομική προσαρμογή, κύριε Παπαθανάση; Από πού θα βρεθούν αυτοί οι πόροι; Το λέω διότι όλοι αναγκαστήκαμε αυτά τα χρόνια να κάνουμε δημοσιονομική προσαρμογή. Τι θα κάνετε; Θα ανεβάσετε τους φόρους; Θα κόψετε τις παροχές του κοινωνικού κράτους; Ποια είναι η μαγική συνταγή που έχετε για να πάτε το έλλειμμα από το 6% στο 1,5%;

Επίσης βλέπω μία μεγάλη χαρά κάθε φορά που η χώρα δανείζεται με χαμηλά επιτόκια κ.λπ.. ΙΟΒΕ: «Η ανοδική πορεία των επιτοκίων στις διεθνείς αγορές αυξάνει το κόστος χρηματοδότησης της χώρας. Είναι κρίσιμο να μην αυξηθούν τα spread και το κόστος δανειοδότησης συγκριτικά με άλλες οικονομίες της Ευρωζώνης». Θυμίζω ότι από πάνω λέει ότι έχουμε το μεγαλύτερο ευρωπαϊκό χρέος. Καταλάβαμε ότι μέσα σε ένα δίμηνο το επιτόκιο δανεισμού της χώρας πήγε από το 0,8% στο 1,8%; Γιατί έγινε αυτό; Άλλαξαν τα βασικά μεγέθη της οικονομίας; Όχι. Αλλάζει το περιβάλλον μέσα στο οποίο λειτουργεί η οικονομία και εσείς εδώ πέρα πανηγυρίζετε σε μία κατάσταση που όλες οι μελέτες προοιωνίζονται ότι ιδίως για την Ελλάδα θα είναι πάρα πολύ δύσκολη.

Και βεβαίως είναι και το ζήτημα του πληθωρισμού. Ας αφήσω, λοιπόν, εγώ τι λέει το ΙΟΒΕ. Απλά διαβάστε τα καλύτερα, για να έχουμε και μία συζήτηση.

Είναι αυτός αναπτυξιακός νόμος; Δηλαδή αντιλαμβάνεστε πλέον ότι σε όλον τον κόσμο και μέσα στην πανδημία μαζί με την ανάπτυξη συζητάνε και το ζήτημα των ανισοτήτων; Τι σημαίνει ανάκαμψη 10% και 9% και 8% για κάποιον που ο μισθός του είναι σχεδόν όσο ο λογαριασμός του ηλεκτρικού ρεύματος; Τι σημαίνει γι’ αυτόν τον άνθρωπο; Του λέει κάτι, περνάει από το σπίτι του, περνάει από την οικογένειά του, περνάει από την καθημερινότητά του; Όχι. Εδώ έχουμε μία κρίση η οποία αυξάνει τις ανισότητες κι εσείς το παρακολουθείτε.

Δείτε τις ανακοινώσεις της ΓΣΕΒΕΕ -δεν είναι ΣΥΡΙΖΑ η ΓΣΕΒΕΕ-, των επιμελητηρίων σε όλη τη χώρα. Το 50% της επιχειρηματικότητας δεν τα βγάζει πέρα, δεν μπορεί να αντεπεξέλθει στα βασικά έξοδα. Εσείς έχετε πάντα τη στρατηγική μεγάλες επιχειρήσεις, εκεί τα δίνετε όλα, άντε να τσιμπήσει κάτι κανένας μεσαίος, οι μικροί τίποτα. Επιμένετε σε ένα συγκεντρωτικό μοντέλο, δεν αξιοποιείτε όλη την εργαλειοθήκη που έχει προκύψει διεθνώς κυρίως από προοδευτικές κυβερνήσεις αλλά και από συντηρητικές κυβερνήσεις με κοινωνική ευαισθησία για τα εργαλεία τα οποία δίνει η κρίση.

Δεν ξέρετε, δεν ακούτε, δεν παρακολουθείτε τη διεθνή οικονομική συζήτηση για το θέμα των trickle down economics; Δεν δουλεύει αυτό το πράγμα, δεν αποδίδει. Και στην Ελλάδα υπήρχε περίοδος στις αρχές της δεκαετίας του 2000, στα τέλη της δεκαετίας του ’90 που είχαμε μεγάλους ρυθμούς ανάπτυξης. Τι έγινε στις υποδομές; Τι έγινε στο κοινωνικό κράτος; Τι έχουμε πληρώσει μέσα σε αυτά τα δέκα χρόνια της κρίσης; Όλες αυτές τις θεσμικές και προγραμματικές υστερήσεις πληρώνουμε.

Επίσης, οι μισθοί και του δημόσιου και του ιδιωτικού τομέα είναι ένα κομμάτι στην κίνηση της οικονομίας. Θα δώσετε ποτέ προτεραιότητα σ’ αυτό το κομμάτι ή μονίμως θα δίνετε προτεραιότητα στην αύξηση της κερδοφορίας; Τι θα πάθει δηλαδή η οικονομία αν ρίξει έμφαση λίγο παραπάνω στους μισθούς, για να μπορέσουνε να βγάλουνε την κρίση; Αυτή είναι η πραγματικότητα. Ο άνθρωπος, ο πολίτης δεν μπορεί να βλέπει την οικονομία ως μεγέθη τα οποία δεν αποτυπώνονται στην καθημερινότητά του και είναι ξοφλημένο το ιδεολόγημα που λέει «αν αυξήσω τους μισθούς θα κάνω πληθωρισμό». Ορίστε, έχει εκτιναχθεί ο πληθωρισμός, είναι καθηλωμένοι οι μισθοί. Αυξήσαμε εμείς τους μισθούς 11% και 22% τον κατώτατο μισθό, δεν αυξήθηκε ο πληθωρισμός. Είναι μικρό το κομμάτι της κίνησης. Εσάς, όμως, τι σας ενδιαφέρει; Εσάς σας ενδιαφέρει -σε μισό λεπτό τελειώνω, κύριε Πρόεδρε- να έχετε καθηλωμένο τον κόσμο της εργασίας, να έχετε σπασμένα τα εργασιακά τους δικαιώματα, να μην μπορεί να φτιαχτεί η ραχοκοκαλιά της μεσαίας τάξης και να έχει μία φυσιολογική καθημερινότητα.

Και βεβαίως να δούμε πόσοι πόροι πάνε στο κέντρο, πόσοι πάνε στην περιφέρεια. Γιατί όσον αφορά το Ταμείο Ανάκαμψης η τοπική αυτοδιοίκηση είναι απ’ έξω; Πήγα πρόσφατα στην Ήπειρο. Εγώ δεν το ήξερα -είναι και έλλειμμά μου- ότι εκεί οι άνθρωποι δεν έχουν παροχή φυσικού αερίου, δεν έχουν σιδηρόδρομο. Πώς θα αναπτυχθεί αυτή η χώρα χωρίς βασικές υποδομές; Κάναμε το Ρίο - Αντίρριο, πανηγύριζαν όλοι τότε. Δεν φροντίσαμε να περνάει το τρένο απέναντι. Και τώρα λέμε να αναπτυχθεί; Πώς θα αναπτυχθεί;

Τα πράγματα είναι απλά. Υπάρχουν μοντέλα. Δεν θα ανακαλύψουμε την πυρίτιδα. Εμείς -και σε αυτό το οποίο κάναμε όταν ήμασταν κυβέρνηση, αλλά και στο πρόγραμμά μας και το κάνουν πολλές προοδευτικές κυβερνήσεις σε όλο τον κόσμο- θέλουμε τη διάχυση του οικονομικού οφέλους στην κοινωνία, την αποφυγή κάθε μορφής κοινωνικού αποκλεισμού, την αύξηση της εγχώριας παραγόμενης αξίας, την ισόρροπη ανάπτυξη των περιφερειών της χώρας και τη δυναμική ενός μετασχηματισμού της οικονομίας με «πράσινο» πρόσημο. Δηλαδή θέλουμε να φτιάξουμε ένα ανθεκτικό και βιώσιμο παραγωγικό μοντέλο για μία ισχυρή, βιώσιμη και ανθεκτική Ελλάδα.

Σας ευχαριστώ, κύριε Πρόεδρε, και για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς τον κ. Ζαχαριάδη.

Ζήτησε τον λόγο ο κύριος Υπουργός. Έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Παίρνω τον λόγο γιατί ο κ. Ζαχαριάδης έθιξε κάποια ζητήματα και αισθάνομαι ότι πρέπει να δώσω κάποιες απαντήσεις.

Αλήθεια, κύριε Ζαχαριάδη, πώς αντιλαμβάνεστε την ανάπτυξη; Είπατε «θα περάσει από το σπίτι κάποιου αυτό το οποίο συζητάμε σήμερα;». Μα, όλη η πεμπτουσία ενός αναπτυξιακού μοντέλου και συγκεκριμένα, ενός αναπτυξιακού νόμου είναι για να περάσει από το σπίτι κάποιου αυτό το οποίο δημιουργείται, έτσι ώστε να μπορέσει να διανεμηθεί πλέον ως πλούτος στην κοινωνία, εκεί που χρειάζεται.

Κι επειδή αναφερθήκατε σχετικά με πράγματα που κάνατε ή που θέλετε να κάνετε -δεν έχει σημασία, το αντιλήφθηκα ότι είναι στον σχεδιασμό σας-, πάντως δεν ήταν στον σχεδιασμό σας κατά τη διάρκεια της διακυβέρνησης, διότι ο αναπτυξιακός νόμος ο οποίος ήταν σε ισχύ, ο ν.4399, δεν αντιμετώπιζε τις περιφέρειες ισότιμα, δεν έβλεπε το πού υπάρχει ανάγκη για να μπορέσει να κατευθύνει πόρους.

Είχατε δημιουργήσει κουβάδες, κύριε Ζαχαριάδη, και μέσα από αυτούς τους κουβάδες όποιος προλάβαινε έπαιρνε. Το αποτέλεσμα είναι ότι οι περιφέρειες της πατρίδας μας δεν αναπτύχθηκαν με κάποια ισόρροπη ανάπτυξη, διότι δεν είχατε πουθενά στο νομοσχέδιό σας οποιαδήποτε διάταξη που να έδινε αυτό το στοιχείο, όχι μόνο στις περιφέρειες, αλλά ούτε και στους κλάδους της οικονομίας.

Πώς αναμένατε, λοιπόν, η αγροδιατροφή στη δυτική Μακεδονία ή στη δυτική Ελλάδα να μπορούσε να αναπτυχθεί ισόρροπα, αν θέλετε, με την αγροδιατροφή σε μία άλλη περιφέρεια; Ταυτόχρονα πώς αναμένατε ότι ο τουρισμός που είναι ένας δυναμικός κλάδος δεν θα απορροφούσε το 60% των πόρων αφήνοντας τους άλλους κλάδους με πολύ μικρότερους και χαμηλότερους πόρους;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κύριο Υπουργό.

Τον λόγο τώρα έχει ο Βουλευτής της Νέας Δημοκρατίας, ο κ. Κωνσταντίνος Κόλλιας.

**ΚΩΝΣΤΑΝΤΙΝΟΣ ΚΟΛΛΙΑΣ:** Κύριε Υπουργέ, κυρίες και κύριοι συνάδελφοι, εκπροσωπώντας γεωργική περιφέρεια και προερχόμενος και ο ίδιος από αγροτική οικογένεια, δεν θα μπορούσα παρά να εκφράσω την απόλυτη ευαρέσκειά μου, γιατί το νομοσχέδιο που έχουμε μπροστά μας δίνει ιδιαίτερη ώθηση στον πρωτογενή τομέα με την ένταξη δύο αποκλειστικών καθεστώτων ενισχύσεων που αφορούν τον τομέα των νέων επιχειρήσεων της αγροδιατροφής και της μεταποίησης των αγροτικών προϊόντων.

Το παρόν νομοσχέδιο αποτελεί ένα νέο παραγωγικό μοντέλο, απόλυτα εναρμονισμένο με τα σύγχρονα ευρωπαϊκά δεδομένα. Είναι δεδομένο ότι η Κυβέρνησή μας μένει αταλάντευτη στη θέση ότι ο στόχος της αύξησης επενδυτικής δραστηριότητας περνάει αποκλειστικά και μόνο μέσα από τις επενδύσεις.

Η λογική των οριζόντιων ενισχύσεων που υπήρξε με τον προηγούμενο νόμο του 2016 πλέον εξαλείφεται. Είναι γεγονός ότι στο παρελθόν είδαμε λίγες επενδύσεις στην έρευνα και την ανάπτυξη. Ήρθε, λοιπόν, ο καιρός σήμερα να κάνουμε το μεγάλο άλμα, ένα καθοριστικό άλμα για την «πράσινη», βιώσιμη και αειφόρο ανάπτυξη, μέσω ενός ενιαίου πλαισίου που θα καλύπτει τις επενδυτικές ανάγκες της χώρας ολιστικά και όχι με αποσπασματικές παρεμβάσεις.

Ο νέος αναπτυξιακός νόμος θέτει τη χώρα μας σε νέα τροχιά, ανταποκρίνεται στις σύγχρονες απαιτήσεις της επιχειρηματικότητας, αναδεικνύει το συγκριτικό πλεονέκτημα κάθε περιφέρειας και την αξιοποίηση των δυνατοτήτων του πρωτογενή τομέα. Επιπλέον, δίνει ώθηση στην ανάπτυξη της βιομηχανίας, ενισχύοντας ταυτόχρονα την ανταγωνιστικότητα, την αξιοπιστία και την εξωστρέφεια της χώρας μας.

Στον νέο αναπτυξιακό νόμο υπάρχουν δεκατρία καθεστώτα ενισχύσεων με θεματική στόχευση. Πιο συγκεκριμένα, ψηφιακός και τεχνολογικός μετασχηματισμός επιχειρήσεων, πράσινη μετάβαση και περιβαλλοντολογική αναβάθμιση επιχειρήσεων, νέο επιχειρείν με έμφαση στην πρωτογενή παραγωγή, δίκαιη αναπτυξιακή μετάβαση, έρευνα και εφαρμοσμένη καινοτομία, αγροδιατροφή και μεταποίηση γεωργικών προϊόντων, μεταποίηση μη γεωργικών προϊόντων, επιχειρηματική εξωστρέφεια και εξαγωγικές δραστηριότητες, ενίσχυση τουριστικών επενδύσεων, εναλλακτικές μορφές τουρισμού, μεγάλες επενδύσεις.

Όπως βλέπουμε, αγαπητοί συνάδελφοι, το εν λόγω νομοσχέδιο αφορά σχεδόν στο σύνολο των τομέων της οικονομίας. Ιδιαίτερη έμφαση δίνεται στους νέους επιχειρηματίες και στο εξειδικευμένο προσωπικό. Προβλέπει σταθερούς κύκλους προκηρύξεων σε ετήσια βάση.

Περαιτέρω, με τον νέο νόμο εισάγονται σημαντικές καινοτομίες σε όλη τη διαδικασία υποβολής αξιολόγησης και ελέγχου των επενδυτικών σχεδίων. Προβλέπονται ρητές προθεσμίες για την έκδοση των συναφών διοικητικών πράξεων.

Όχι σαν εσάς, κυρίες και κύριοι συνάδελφοι του ΣΥΡΙΖΑ, που για πολλά χρόνια λίμναζαν πραγματικά οι φάκελοι μέσα στα γραφεία των Υπουργών και χρειάστηκαν πάνω από δύο χρόνια, προκειμένου να αξιολογηθούν. Αυτό βεβαίως είχε σαν αποτέλεσμα τα επενδυτικά σχέδια να έχουν ακυρωθεί στην πράξη και πολλοί από τους επιχειρηματίες που είχαν βάλει ίδια κεφάλαια να υποστούν ζημιές.

Και όλα αυτά γιατί; Η εξήγηση είναι απλή, κυρίες και κύριοι συνάδελφοι του ΣΥΡΙΖΑ. Γιατί δεν πιστεύετε στις επενδύσεις. «ΣΥΡΙΖΑ και επένδυση» μόνο ως ανέκδοτο μπορεί να εκληφθεί. Θεωρείτε το επιχειρείν αδίκημα. Το πιστοποιεί το παρελθόν σας.

Να ξεκινήσω από την επένδυση της «COSCO», την οποία πολεμήσατε λυσσαλέα, άσχετα αν στο τέλος και κάτω από την πίεση των δανειστών υποχρεωθήκατε να ξεχωρίσετε το 5% του ΟΛΠ χωρίς διαπραγματεύσεις.

Να σας θυμίσω τη στάση σας όταν ήσασταν κυβέρνηση στην επένδυση του Ελληνικού. Ανακαλύψατε διατηρητέα κτήρια, ανακαλύψατε κρυμμένα δάση, ανακαλύψατε αρχαιότητες. Δεκαοκτώ Βουλευτές σας με ερώτηση προς το αρμόδιο Υπουργείο ζητούσαν να κηρυχθεί το μισό Ελληνικό ως αρχαιολογικός χώρος. Βουλευτής σας πρωτοστατούσε με τους αρχαιολόγους σε διαδηλώσεις διαμαρτυρίας, όταν συνεδρίαζε το ΚΑΣ με σύνθημα «Το Ελληνικό ανήκει στον λαό». Και βεβαίως, ο ίδιος Βουλευτής δήλωνε τότε ότι όποιος θέλει να επενδύσει επί ΣΥΡΙΖΑ, θα πρέπει να τα μετράει όλα και να αποφασίζει ανάλογα. Δήλωση ΣΥΡΙΖΑ 100%. Δηλαδή επένδυσες επί ΣΥΡΙΖΑ; Κακό του κεφαλιού σου. Καλά να πάθεις!

Το ίδιο δεν κάνατε και με την επένδυση της «ΕΛΛΗΝΙΚΟΣ ΧΡΥΣΟΣ» στις Σκουριές Χαλκιδικής; Προσπαθήσατε να διώξετε κακήν κακώς την εταιρεία, οργανώνοντας διαδηλώσεις, επικεφαλής των οποίων ήταν Βουλευτές σας και σημαντικά στελέχη σας στην περιοχή.

Με υπουργικές αποφάσεις ανακαλέσατε άδειες, οι οποίες, όμως, στη συνέχεια ακυρώθηκαν από το Συμβούλιο της Επικρατείας. Αυτό αποτελεί τη μεγαλύτερη δυσφήμιση για τη χώρα μας στον επιχειρηματικό κόσμο εντός και εκτός Ελλάδος.

Ακόμη και σήμερα, ύστερα από επίμονες διαπραγματεύσεις και συμφωνία με την εταιρεία και το ελληνικό δημόσιο, έχουμε άμεσες επενδύσεις 1,9 δισεκατομμύριο δολάρια, χίλιες τετρακόσιες νέες θέσεις εργασίας, που μαζί με τις παλαιές και αυτές που εμπλέκονται άμεσα με τη λειτουργία των μεταλλείων ξεπερνούν τις πέντε χιλιάδες.

Ποιο ήταν το αποτέλεσμα της πολιτικής σας; Το 2015, το 2016, το 2017 και το 2018 η χώρα μας ως προς την ανάπτυξη ήταν στην τελευταία θέση μεταξύ των κρατών της Ευρωζώνης, ενώ σήμερα είμαστε στην τρίτη θέση. Τώρα βεβαίως ανεβαίνετε στο Βήμα και κόπτεστε για τους επενδυτές, για τις μικρές και μεγάλες επιχειρήσεις.

Επανερχόμενος στο νομοσχέδιο, αναφέρομαι και στους δικαιούχους ενισχύσεων, που είναι οι εμπορικές εταιρείες, οι συνεταιρισμοί, οι κοινωνικές συνεταιριστικές επιχειρήσεις, αγροτικοί συνεταιρισμοί, ομάδες παραγωγών, αστικοί συνεταιρισμοί, αγροτικές εταιρικές συμπράξεις, υπό ίδρυση ή υπό συγχώνευση εταιρείες, κοινοπραξίες που ασκούν εμπορική δραστηριότητα, δημόσιες και δημοτικές επιχειρήσεις.

Και σε ό,τι αφορά το σκέλος των ενισχύσεων να πούμε τα εξής. Το ποσοστό χορήγησης ενισχύσεων είναι αυξημένο κατά 5% έως 25% συγκριτικά με τα ποσοστά του ισχύοντος πλαισίου. Τα νέα ποσοστά μάλιστα φτάνουν δυνητικά μέχρι 60% για τις μεγάλες επιχειρήσεις, 70% για τις μεσαίες και 80% για τις μικρές.

Αγαπητοί συνάδελφοι, ολοκληρώνοντας την ομιλία μου, θα ήθελα να υπογραμμίσω ότι μπροστά μας ανοίγεται και πάλι ο δρόμος των θετικών επιδόσεων για την οικονομία. Η χώρα μας επανέρχεται σε τροχιά ανάπτυξης. Είναι η καταλληλότερη στιγμή για να κάνει η οικονομία μας το μεγάλο άλμα προς το μέλλον. Ο προσανατολισμός του σχεδίου είναι σαφής. Αλλάζει ουσιαστικά το παραγωγικό μοντέλο της χώρας. Επαναπροσδιορίζεται η δομή της ελληνικής οικονομίας.

Γι’ αυτό και σας καλώ να το υπερψηφίσετε.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Κόλλια, και για τη συνέπεια στον χρόνο.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Θεόφιλος Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, παρακολουθώ εδώ και αρκετές ώρες τη συνεδρίαση και μου κάνει εντύπωση ότι οι συνάδελφοι της Πλειοψηφίας επανέρχονται στα χθεσινά γεγονότα, καθώς και στην υπόθεση «NOVARTIS» και επαναλαμβάνουν μία επιχειρηματολογία η οποία δεν έχει καμμία σχέση με την πραγματικότητα.

Θέλω λοιπόν να πω σε όλους τους τόνους ότι κατ’ αρχάς η χθεσινή μέρα είχε ένα γεγονός. Το μείζον είναι ότι αφαιρέθηκε ο λόγος από Βουλευτή, κάτι που δεν έχει συμβεί στη μεταπολιτευτική ιστορία της χώρας, και αφαιρέθηκε από Βουλευτή, γιατί ο Προεδρεύων άσκησε καταχρηστικά το δικαίωμά του. Διαβάστε το άρθρο 66 του Κανονισμού της Βουλής και θα βρείτε εκεί όλες τις απαντήσεις. Το πολιτικό στίγμα δηλαδή της χθεσινής ημέρας ήταν η αφαίρεση του λόγου από Βουλευτή. Και γι’ αυτό δεν λέτε κουβέντα.

Δεύτερον, αισθάνεστε ότι έχετε ούριο άνεμο στα πανιά σας, γιατί αρχειοθετήθηκε η δικογραφία για τον κ. Γεωργιάδη και αναφέρεστε ξανά στην υπόθεση «NOVARTIS». Δεν ξέρω πόσοι από εσάς που μιλήσατε σήμερα έχετε δει παραπάνω από μία σελίδα ή το non paper που σας δίνει το κόμμα για την υπόθεση «NOVARTIS», αλλά πρέπει να σας πω δύο πολύ συγκεκριμένα πράγματα για να ξέρετε για τι πράγμα μιλάτε.

Το σκάνδαλο «NOVARTIS» δεν είναι ελληνική επινόηση. Το σκάνδαλο «NOVARTIS» ήρθε στη χώρα από το εξωτερικό, από την Αμερική. Έτσι έφτασε εδώ. Δεν είναι κατασκευή κάποιων σκοτεινών εγκεφάλων του ΣΥΡΙΖΑ. Το πρώτο.

Το δεύτερο: Για την υπόθεση «NOVARTIS» υπάρχει ένα πρακτικό συμβιβασμού μεταξύ της εταιρείας και του αμερικανικού δημοσίου, το οποίο επικυρώθηκε από το δικαστήριο του Νιου Τζέρσεϋ, με το οποίο η εταιρεία αναλαμβάνει να πληρώσει 350 εκατομμύρια στο αμερικανικό δημόσιο, γιατί χρημάτισε, δωροδόκησε στην Ελλάδα κυβερνητικούς αξιωματούχους. Και όσοι έχετε ασχοληθεί με την υπόθεση, εκτός από το non paper που σας διανέμουν, θα θυμάστε ότι η αντιπαράθεση τον καιρό εκείνο, πριν ένα χρόνο και, ήταν αν με τον όρο «κυβερνητικοί αξιωματούχοι» το πρακτικό συμβιβασμού εννοεί «στελέχη της κυβέρνησης», όπως είναι η λογική ερμηνεία που δίνουμε εμείς, ή «στελέχη των νοσοκομείων», των νομικών προσώπων δημοσίου δικαίου, όπως θέλετε να πιστεύετε.

Τρίτο γεγονός: Το Νομικό Συμβούλιο του Κράτους με ομόφωνο πόρισμά του δίνει εντολή στον Υπουργό Οικονομικών να κινήσει τη διαδικασία αποζημίωσης του ελληνικού δημοσίου για τη ζημία που υπέστη από τις παράνομες πρακτικές της «NOVARTIS». Και επί έναν χρόνο και, δεν έχετε κάνει τίποτε προς αυτή την κατεύθυνση.

Καταθέσαμε ως Κοινοβουλευτική Ομάδα του ΣΥΡΙΖΑ δύο ερωτήσεις στον κ. Σταϊκούρα και τη δεύτερη φορά μας είπε ότι μόλις πήρε κάποια στοιχεία από το αμερικανικό δημόσιο. Είμαστε στο 2022 και δεν διεκδικείτε τα χρήματα τα οποία μας αναλογούν ως χώρα.

Και σας καταλαβαίνω πολύ καλά. Διότι άμα είναι σκευωρία πώς θα πάτε να ζητήσετε χρήματα; Και αν πάτε να ζητήσετε χρήματα, τότε πώς είναι σκευωρία; Αυτά, για να ξέρουμε για τι πράγμα μιλάμε σε αυτή την Αίθουσα.

Επί του αναπτυξιακού τώρα. Επιγράφεται, λοιπόν, το υπό ψήφιση νομοσχέδιο «Αναπτυξιακός Νόμος - Ελλάδα Ισχυρή Ανάπτυξη» και από μία ειρωνεία της ιστορίας θυμίζει την ισχυρή Ελλάδα της περιόδου Σημίτη. Θυμίζω ότι την περίοδο εκείνη οι ρυθμοί ανάπτυξης κάλπαζαν. Η μέθη του 2004, Ολυμπιακοί Αγώνες, το Ευρωπαϊκό Κύπελλο, ήταν οι σπασμοί μίας κατάστασης που κατέληξε στην πτώχευση του 2009. Τα λέω αυτά, γιατί έχει πολύ μεγάλη σημασία, όχι απλώς ο ρυθμός ανάπτυξης, αλλά οι προϋποθέσεις και ο τρόπος ανάπτυξης.

Συζητάμε τον αναπτυξιακό νόμο και το ερώτημα στο οποίο δεν θέλετε να απαντήσετε είναι για ποιον το όφελος, gui bono, που λέμε εμείς οι νομικοί. Για ποιον, λοιπόν, το κέρδος της ανάπτυξης αυτής; Για τη μεγάλη πλειοψηφία της κοινωνίας; Για τις μικρομεσαίες επιχειρήσεις; Ή για τους συνήθεις επιχειρηματικούς ομίλους και την κρατικοδίαιτη επιχειρηματικότητα; Για τα ΜΜΕ, τις μικρομεσαίες επιχειρήσεις που αποτελούν τη ραχοκοκαλιά; Ή για τους λίγους και εκλεκτούς, πολιτικούς και φίλους της Κυβέρνησης;

Ο νόμος του ΣΥΡΙΖΑ λειτουργούσε αποτελεσματικά για τις μικρομεσαίες επιχειρήσεις. Σήμερα θέλετε να αναδιατάξετε το τοπίο. Μεταφέρετε πόρους προς τη μεγάλη επιχειρηματικότητα, στραγγίζοντας και στερώντας πόρους από τη μικρομεσαία, αυτό δηλαδή που κάνετε με το Ταμείο Ανάπτυξης και Ανθεκτικότητας. Χρηματοδοτείτε τις επιχειρήσεις με τραπεζικά κριτήρια και πηγαίνουν επιχειρήσεις δηλαδή που μπορούν να πάνε και στον τραπεζικό τομέα να πάρουν χρήματα και αυτές που έχουν ανάγκες και είναι αποκλεισμένες από το τραπεζικό σύστημα τους δίνεται μια κλωτσιά να πάνε παρακάτω.

Αυτό που έχει επανειλημμένα αποδειχθεί, το λεγόμενο trickle-down economics, ότι δηλαδή άμα θα βγάλουν πολλά λεφτά οι από πάνω θα επενδύσουν για να πάρουν χρήματα και οι από κάτω, δεν λειτουργεί. Το εγκατέλειψε μέχρι και ο Μπάιντεν. Και εσείς παραμένετε στην πίσω γραμμή αυτής της λογικής της δεκαετίας του ’80 και του ’90.

Θέλω να πω και δύο στοιχεία συγκεκριμένα για το νομοσχέδιο και να ολοκληρώσω, κύριε Πρόεδρε. Το νομοσχέδιο περιορίζει ασφυκτικά τον ρόλο των περιφερειών αντί να τον ενισχύει. Αποδυναμώνει διαρκώς την κρατική εμπειρογνωμοσύνη και συνεπώς τον ρόλο του κράτους να ελέγχει τους εμπλεκόμενους. Θεσπίζει την έκθεση πιστοποίησης για τον έλεγχο πληρότητας και νομιμότητας που θα κατατίθεται με την αίτηση αυτή, θα υπογράφεται από μέλος του Οικονομικού Επιμελητηρίου εγγεγραμμένο στο Εθνικό Μητρώο Πιστοποιημένων Αξιολογητών. Αυτός ο έλεγχος γινόταν από την υπηρεσία. Τώρα λοιπόν θα τον κάνει ιδιώτης και θα τον επιβαρύνεται ιδιώτης.

Έχετε προβλέψει για αύξηση της έντασης ενίσχυσης στα 100% των ορίων του χάρτη περιφερειακών ενισχύσεων, εφόσον η επένδυση λαμβάνει χώρα σε ορεινές περιοχές, περιοχές που βρίσκονται σε απόσταση έως τριάντα χιλιόμετρα από τα σύνορα και σε νησιά με πληθυσμό μικρότερο των τριών χιλιάδων εκατό κατοίκων. Αυτή ήταν μία διάταξη του ισχύοντος νόμου, του ΣΥΡΙΖΑ. Σας λέμε, λοιπόν, ότι εδώ πρέπει να βάλετε και μία άλλη παράμετρο, με πτωτικά πληθυσμιακά κριτήρια, έτσι ώστε να μπει και η κοινωνική διάσταση μέσα, όχι μόνον τυπικές προϋποθέσεις. Δείτε λίγο την περιοχή του λεκανοπεδίου Νευροκοπίου, από τη Δράμα, τον βόρειο Έβρο, που χειμάζεται. Με αυτόν τον τρόπο θα μπορέσετε να βάλετε στον χάρτη των ενισχύσεων και αυτές τις χειμαζόμενες περιοχές.

Επίσης, ανεβάσατε στις εκατόν πενήντα χιλιάδες τις επενδύσεις για μικρές επιχειρήσεις.

Σας λέμε, λοιπόν: Ενισχύστε τη δημιουργία τουριστικών κλινών στα τριάστερα, που είναι τα μικρά ξενοδοχεία της επαρχίας, τα οποία έγιναν πρωτίστως με το «LEADER» και τα οποία βρίσκονται στις τελευταίες τουριστικά περιφέρειες της χώρας. Αυτές είναι οι προτάσεις που δίνουν ένα στίγμα κοινωνικής ευαισθησίας και κυρίως, κοινωνικής δικαιοσύνης. Δεν τις ακούτε.

Δεν ξέρω -επειδή δεν είμαι μέλος της Επιτροπής Οικονομικών Υποθέσεων, κύριε Υπουργέ- αν κατατέθηκαν οι προτάσεις του Οικονομικού Επιμελητηρίου για τον αναπτυξιακό στη συζήτηση. Τις καταθέτω στα Πρακτικά, για να αποτελέσουν και τη βάση της επιχειρηματολογίας, εάν και εφόσον αποφασίσετε να κάνετε κοινωνικότερο και δικαιότερο τον νόμο.

(Στο σημείο αυτό ο Βουλευτής κ. Θεόφιλος Ξανθόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κατά τα υπόλοιπα, καταλαβαίνουν όλοι ότι αυτός ο νόμος δεν αποτελεί λύση στο αναπτυξιακό πρόβλημα της χώρας και για αυτόν τον λόγο, η καταψήφισή του είναι μονόδρομος για τον ΣΥΡΙΖΑ.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Ξανθόπουλο.

Τον λόγο τώρα έχει ο Βουλευτής της Νέας Δημοκρατίας, ο κ. Χρήστος Δερμεντζόπουλος.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστώ, Κύριε Πρόεδρε.

Κύριε Υπουργέ, κυρίες και κύριοι συνάδελφοι, βλέπω ότι κάποιοι προσπαθούν να επαναφέρουν συνέχεια και συνέχεια μία υπόθεση η οποία πλέον έχει κλείσει οριστικά και δίκαια. Αυτή είναι η υπόθεση «NOVARTIS». Αυτοί θα μείνουν στο παρελθόν.

Εμάς με αυτό το νομοσχέδιο αυτό που μας νοιάζει, μας ενδιαφέρει είναι το αύριο, το μέλλον αυτού του τόπου και αυτό το καταλαβαίνουν και το θέλουν και οι ίδιοι οι πολίτες.

Γι’ αυτό, λοιπόν, κυρίες και κύριοι συνάδελφοι, η Κυβέρνηση είναι πιστή στο όραμα της για μία Ελλάδα ισχυρή, δυνατή και ανταγωνιστική και γι’ αυτό εισάγει σήμερα προς ψήφιση ένα νομοσχέδιο που αποτελεί τομή τόσο για την πληρότητά του όσο και για τις καινοτομίες τις οποίες εισάγει.

Με τον νέο αναπτυξιακό η χώρα κερδίζει το στοίχημα της επιτάχυνσης και απλοποίησης των διαδικασιών, δίνοντας νέα πνοή στην επιχειρηματικότητα. Είναι γεγονός πως υπάρχει μία πολύ σημαντική αλλαγή του παραγωγικού πλούτου. Η πανδημία τα τελευταία δύο χρόνια έχει αλλάξει άρδην τις επενδυτικές προτεραιότητες των χωρών, δίνοντας έμφαση σε επούλωση των πληγών.

Αφήνοντας πίσω τις πληγές που έχει ανοίξει η πανδημία, η χώρα μας κοιτάει μπροστά, βάζει σε πρώτο πλάνο τις επενδύσεις, την ανάπτυξη, την αναδιάρθρωση της αναπτυξιακής πολιτικής. Ήδη από το 2021 άρχισαν να εφαρμόζονται και ουσιαστικά, να αναλύονται σε πλήρη εξέλιξη μεγάλα έργα που αλλάζουν τη χώρα. Η Ελλάδα το 2021 βρέθηκε ανάμεσα στις πρώτες χώρες σε ό,τι αφορά τον τομέα των επενδύσεων. Ξεμπλόκαραν μεγάλες επενδύσεις, όπως για παράδειγμα, η επένδυση στο Ελληνικό, αλλά και η εγκατάσταση μεγάλων κολοσσών, όπως και η ενεργοποίηση εκατοντάδων θέσεων εργασίας.

Ενδεικτικά, με τη δημιουργία εγκαταστάσεων στην Ελλάδα από τη «PFIZER», από τη «CISCO», την TeamViewer δημιουργήθηκαν χιλιάδες θέσεις εργασίας σε νέους της χώρας μας, οι οποίοι μπορεί να δίσταζαν στο παρελθόν να γυρίσουν, αλλά πλέον επιστρέφουν και αναδεικνύουν πλήρως τη λαμπρή επιστημοσύνη τους.

Με τον νέο αναπτυξιακό νόμο η ελληνική Κυβέρνηση δημιουργεί χρηματοδοτικά αναπτυξιακά εργαλεία, αναδιαμορφώνει προς το βέλτιστο δυνατό σημείο τα χρηματοδοτικά κίνητρα που προσφέρονταν από τον αντίστοιχο κοινοτικό μέσο όρο και δίνει νέα ώθηση σε όσους θέλουν να επενδύσουν στη χώρα μας. Σε ένα φιλικό, αξιόπιστο και σίγουρο περιβάλλον, η χώρα μας είναι έτοιμη να δεχθεί επενδύσεις, διαμορφώνοντας και χτίζοντας μια ισχυρότερη θέση στην αναπτυξιακή ευρωπαϊκή σκακιέρα.

Με τον νέο αναπτυξιακό νόμο επιτυγχάνεται ο μετασχηματισμός της παραγωγικής διαδικασίας των επιχειρήσεων, με την ενσωμάτωση σύγχρονων τεχνολογιών αιχμής σε ένα πραγματικά ταχύτερο και ευέλικτο περιβάλλον. Εισάγεται ένα ευρύ πλέγμα δράσεων, με στόχο να καλύψει όλες τις πτυχές της επιχειρηματικής πρωτοβουλίας και όλα τα στάδια του κύκλου ζωής της επιχείρησης. Ο νέος επενδυτής, ο νέος επιχειρηματίας δεν θα αισθάνεται πλέον μόνος. Θα έχει δίπλα του την όποια στήριξη απαιτείται από τα πρώτα βήματα έως και την ανάπτυξη της επιχείρησής του.

Κυρίες και κύριοι συνάδελφοι, είναι αναμφίβολο γεγονός ότι κάθε είδους αναπτυξιακοί νόμοι παραδοσιακά αποτελούν το πιο δημοφιλές εργαλείο στη συνείδηση του επιχειρηματικού κόσμου, με ιδιαίτερη προστιθέμενη αξία. Ο νέος αναπτυξιακός νόμος γίνεται πιο σύγχρονος και διαφοροποιείται σημαντικά, προσβλέποντας σε ένα ιδιαίτερα θετικό αποτύπωμα.

Με το νέο θεσμικό πλαίσιο επιχειρείται μια σημαντική τομή σε σχέση με το παρελθόν. Ο νέος νόμος κοιτάζει προς το μέλλον και φυσικά, γίνεται στοχευμένος και θεματικός. Με δεκατρία θεματικά και εμβληματικά καθεστώτα που εισάγονται τα οφέλη, θα είναι σημαντικά και πολυποίκιλα τόσο ως προς την ανταπόκριση στις ανάγκες των επιχειρήσεων, αλλά κυρίως ως προς την αναπτυξιακή επιτάχυνση.

Με βοηθό αυτά τα δεκατρία καθεστώτα, οι νέες επενδύσεις θα σχεδιάζονται, θα αναπτύσσονται και θα υλοποιούνται με σύγχρονες μορφές και πλήρη ασφάλεια. Για πρώτη φορά -και αυτό είναι ιδιαιτέρως σημαντικό- ο Αναπτυξιακός κοιτάει και προσβλέπει στην ανάπτυξη των περιφερειών, δίνοντας τη δυνατότητα υποβολής επενδυτικών σχεδίων, που θα συμβάλουν ισχυρά στην ανάπτυξη τόσο της περιφερειακής όσο και της εθνικής οικονομίας.

Εξάλλου, ο ίδιος ο Πρωθυπουργός, ο Κυριάκος Μητσοτάκης, έχει μιλήσει επανειλημμένως για τη σημασία της περιφερειακής ανάπτυξης, αλλά και για τη δέσμευσή του για στήριξη της περιφέρειας. Γι’ αυτό, πέραν των μεγάλων εθνικών επενδύσεων, που είτε υλοποιούνται είτε αναμένονται, στον Αναπτυξιακό περιλαμβάνονται πρωτοβουλίες, όπως η αγροδιατροφή και η πρωτογενής παραγωγή, η μεταποίηση και η εφοδιαστική αλυσίδα, η ενίσχυση των τουριστικών επενδύσεων, οι εναλλακτικές μορφές τουρισμού κ.ά..

Για την περιοχή μου, την περιοχή του Έβρου, αυτοί οι τομείς αποτελούν εξαιρετικά εργαλεία για περαιτέρω αναπτυξιακή πολιτική στην περιοχή.

Κύριοι Υπουργοί, αποτελεί ενθαρρυντικό γεγονός η ειδική μέριμνα που έχει ληφθεί για την Περιφέρεια Ανατολικής Μακεδονίας-Θράκης στο πλαίσιο του παρόντος νόμου. Η περιφέρεια μνημονεύεται σε αυτές που πρέπει να ενισχυθούν περισσότερο και με βάση τον υπό επεξεργασία αναπτυξιακό νόμο, ενισχύονται με έως και 70%.

Θα ήθελα, φυσικά, να προτείνω να εξεταστεί η αύξηση του ποσοστού της επιδότησης σε περιοχές που παρουσιάζουν δραματική μείωση του πληθυσμού, όπως είναι το βόρειο τμήμα του νομού. Αυτό θα ωφελήσει την περιοχή, θα δώσει νέες θέσεις εργασίας και θα ενισχύσει την επιχειρηματικότητα.

Κυρίες και κύριοι συνάδελφοι, συζητούμε ένα πραγματικά εμβληματικό σχέδιο νόμου, το οποίο σε λίγο θα κληθούμε να ψηφίσουμε. Πρέπει, όμως, να βρεθούμε προ των ευθυνών μας και να αναρωτηθούμε: Θέλουμε μια χώρα έρμαιο παρελθόντων πολιτικών ή μια χώρα που θα κοιτάξει μπροστά;

Αντιλαμβάνομαι τον ρόλο που έχει αναλάβει η Αντιπολίτευση. Πρέπει, προφανώς, να ικανοποιήσει ένα συγκεκριμένο κοινό, να δείξει ότι αντιπροτείνει, κάνοντας κριτική και έτσι, να δείξει ότι ενδιαφέρεται πραγματικά για το καλό του τόπου. Οι παλαιοκομματικές, όμως, τακτικές πρέπει πια να εκλείψουν. Πρέπει, επιτέλους, μια και έξω να δείξετε ότι η χώρα είναι η προτεραιότητά σας.

Σε μεγάλα ζητήματα της χώρας, εμείς, ως Νέα Δημοκρατία, πάντα ήμασταν αλληλέγγυοι και συνοδοιπόροι. Ξέρουμε πολύ καλά ότι ο χρόνος είναι χρήμα και πρέπει οι επενδύσεις να ξεκινήσουν, με λιγότερη γραφειοκρατία και λιγότερα έξοδα. Όλοι κρινόμαστε και όλοι θα βρεθούμε προ των ευθυνών μας.

Κυρίες και κύριοι συνάδελφοι, ο νέος αναπτυξιακός νόμος είναι η καλύτερη απάντηση στο ερώτημα: Ποια Ελλάδα θέλουμε; Μια Ελλάδα που έχει ένα στρατηγικό σχέδιο και έναν ισχυρό εποπτικό ρόλο στην επιχειρηματική και επενδυτική ανάπτυξη ή μια Ελλάδα απλό παρακολουθητή στις εξελίξεις; Η απάντηση είναι δεδομένη.

Για αυτόν, λοιπόν, τον λόγο, σας καλώ να στηρίξετε το παρόν σχέδιο νόμου, να φανείτε αντάξιοι των περιστάσεων και να γίνετε και εσείς συνοδοιπόροι στο όραμα για μια νέα Ελλάδα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε ιδιαίτερα για την τήρηση του χρόνου, μάλιστα με απόδοση χρόνου και όχι υστέρηση.

Τον λόγο τώρα έχει ο Βουλευτής του Κομμουνιστικού Κόμματος Ελλάδας, ο κ. Μανώλης Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Η συζήτηση για τον νέο αναπτυξιακό νόμο δίνει την ευκαιρία να φανεί ακόμα πιο καθαρά η στρατηγική ταύτιση της Νέας Δημοκρατίας με τον ΣΥΡΙΖΑ, το Κίνημα Αλλαγής, τα άλλα κόμματα πλην Κομμουνιστικού Κόμματος Ελλάδας, ανεξάρτητα από τις επιμέρους διαφορές και το τι τελικά θα ψηφίσουν.

Είναι ένας ακόμη φιλομονοπωλιακός νόμος, κατ’ εντολή βιομηχάνων και Ευρωπαϊκής Ένωσης, με στόχο να υπηρετηθούν οι νέες, πιο φρέσκες «πράσινες» και ψηφιακές απαιτήσεις του κεφαλαίου -οι «ανάγκες της εποχής», όπως ανέφερε και πριν από λίγο ο κ. Παπαθανάσης- δηλαδή, τα νέα σχέδια για την καπιταλιστική ανάπτυξη, πετώντας στον λαό τα ψίχουλα που θα περισσεύουν από το φαγοπότι της καπιταλιστικής κερδοφορίας.

Πρόκειται για ψέμα ολκής της Νέας Δημοκρατίας, όταν λέει ότι ο αναπτυξιακός νόμος είναι για τους πολλούς και τους μικρούς. Αν είναι έτσι, τότε γιατί οι εκατοντάδες χιλιάδες εργατοϋπάλληλοι, αυτοαπασχολούμενοι, ελεύθεροι επαγγελματίες στον τουρισμό, στο εμπόριο, στις τηλεπικοινωνίες, στις μεταφορές, οι φτωχοί αγροτοκτηνοτρόφοι βλέπουν το εισόδημά τους να συρρικνώνεται, να φορτώνονται με αμέτρητα βάρη, φόρους και χαράτσια, με κόψιμο των επιδοτήσεων, με συνεχείς ανατιμήσεις και ακρίβεια, έχοντας διαρκώς τη θηλιά στον λαιμό τους.

Όχι τυχαία, τους αυτοαπασχολούμενους, τις πολύ μικρές και οικογενειακές επιχειρήσεις τις χαρακτηρίζετε «διαρθρωτικό πρόβλημα της οικονομίας», είναι εμπόδια στα σχέδια συγκέντρωσης και συγκεντροποίησης του κεφαλαίου.

Με τον αναπτυξιακό νόμο του ΣΥΡΙΖΑ μέχρι 31-12-2021 είχαν ενταχθεί τρεις χιλιάδες επτακόσια είκοσι έξι σχέδια στήριξης πολύ μικρών επιχειρήσεων σε σύνολο οκτακοσίων χιλιάδων, δηλαδή ούτε το 0,5% των επιχειρήσεων, με μέσο όρο επένδυσης τα 3 εκατομμύρια ευρώ. Το ίδιο κάνει τώρα και η Νέα Δημοκρατία, η οποία κάτω από την κατακραυγή μείωσε το ελάχιστο ύψος του επενδυτικού σχεδίου για την πολύ μικρή επιχείρηση από τα 150.000 σε 100.000 ευρώ, όσα δηλαδή είχε και ο ΣΥΡΙΖΑ. Μία ή άλλη δηλαδή.

Και ρωτάμε: Υπάρχει πολύ μικρή επιχείρηση, υπάρχουν αυτοαπασχολούμενοι, που θα μπορούσαν να λάβουν επένδυση 3.000.000 ευρώ; Μα ποιον κοροϊδεύετε; Αν υποθέσουμε ότι έχουμε δύο επιχειρήσεις που η μία καταθέτει σχέδιο 110.000 ευρώ και η δεύτερη 3.000.000 ευρώ, σε ποια θα εγκριθεί; Σε αυτή, προφανώς, των 3.000.000 ευρώ. Είναι φανερό ότι το όριο των 100.000 ευρώ είναι για τα μάτια του κόσμου. Ποιος μικρός είναι αυτός που μπορεί να καταβάλει άλλωστε το ποσό, όταν χρωστάει και της Μιχαλούς; Γι’ αυτούς τους λόγους, για λόγους δηλαδή εντυπωσιασμού, η Κυβέρνηση δεν έχει κανένα θέμα να μειώσει το ποσό από τις 150.000 στις 100.000 ευρώ.

Το ίδιο κάνατε και με τη μη επιστρεπτέα προκαταβολή που, όχι μόνο δεν έδωσε ανάσα στις μικρές επιχειρήσεις, αλλά τις πέταξε έξω, ενισχύοντας τις μεγάλες, επιβεβαιώνοντας και τον χαρακτήρα και τις προτεραιότητες των προγραμμάτων ΕΣΠΑ. Το ίδιο με τους αυτοαπασχολούμενους, τους μικρούς επιχειρηματίες στην εστίαση, στον τουρισμό, στα συναφή επαγγέλματα που δέχονται τις συνέπειες της πανδημίας και της οικονομικής κρίσης, τις μονοκαλλιέργειες του τουρισμού και της λεγόμενης «εξωστρέφειας» με τα χρέη τους να συσσωρεύονται και τα λουκέτα να είναι πλέον σύνηθες φαινόμενο.

Δικαιολογημένα διαμαρτύρεται ο κλάδος των μικρών επιχειρηματιών τουριστικών καταλυμάτων στην Κρήτη και ο ΣΕΤΚΕ –θα καταθέσω, μάλιστα, στα Πρακτικά την επιστολή διαμαρτυρίας της Ομοσπονδίας Επιχειρηματιών Τουριστικών Καταλυμάτων Ανατολικής Κρήτης «ΚΝΩΣΣΟΣ». Πρόκειται για περίπου σαράντα χιλιάδες επιχειρήσεις πανελλαδικά, εκ των οποίων οι πέντε χιλιάδες είναι στην Κρήτη, είναι μικρές μέχρι είκοσι κλίνες, οικογενειακές επιχειρήσεις, στην πλειοψηφία τους χωρίς προσωπικό, εποχικές, λειτουργούν από τον Απρίλιο μέχρι τον Οκτώβριο.

( Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο , το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Κυβέρνηση, λοιπόν, υλοποιώντας τη στρατηγική «προνόμια στους λίγους και ισχυρούς» δεν τους συμπεριέλαβε στον αναπτυξιακό νόμο -και δε θα μπορούσε φυσικά να γίνει και διαφορετικά, εμείς δεν έχουμε αυταπάτη περί αυτού- κατευθύνοντας όλες τις επιδοτήσεις και τα κίνητρα μόνο για επενδύσεις στις μεγάλες ξενοδοχειακές μονάδες άνω των τριών αστέρων και σε υποδομές πολυτελούς ή εναλλακτικού τουρισμού.

Εδώ και δύο χρόνια τους έχετε αφήσει στην τύχη τους, το 80% των μικρών αυτών επιχειρήσεων-καταλυμάτων αποκλείστηκαν από τα μέτρα οικονομικής στήριξης λόγω της πανδημίας με διάφορες προφάσεις. Το ίδιο και κατά το παρελθόν, το 80-90% των επιχειρήσεων αυτών απεντάχθηκαν από προγράμματα ενίσχυσης τουριστικών μικρομεσαίων επιχειρήσεων. Άλλη μια απόδειξη, λοιπόν, ότι ο αναπτυξιακός νόμος, οι αναπτυξιακοί νόμοι γενικότερα, έχουν ως μοναδική προτεραιότητα τη στήριξη μεγαλοξενοδόχων, αεροπορικών και ναυτιλιακών εταιρειών, τουριστικών πρακτόρων και όχι φυσικά τα μόνιμα υποζύγια που πληρώνουν την κρίση που αυτοί προκαλούν.

Και αναρωτιέται κανείς, πού είναι αυτό το μεγάλο τουριστικό θαύμα; Ψάξτε στις τσέπες τους, των μεγαλοξενοδόχων και των tour operator που ξεχειλίζουν από κέρδη και είναι όμως γεμάτες καβούρια, όταν είναι να δώσουν τα δεδουλευμένα στους ξενοδοχοϋπαλλήλους. Τα επένδυσαν, τα επενδύουν σε τετράστερα και πεντάστερα, απολαμβάνοντας παράλληλα ευνοϊκές ρυθμίσεις με φοροαπαλλαγές, εισφοροαπαλλαγές, νέα προκλητικά κίνητρα που τους παρέχουν οι αναπτυξιακοί νόμοι με πακτωλό εκατομμυρίων για τσάμπα τουριστική προβολή από Υπουργεία, πόρους των περιφερειών, των δήμων, από κοινοτική χρηματοδότηση. Αμέτρητος ο κατάλογος προνομίων και διευκολύνσεων.

Βέβαια, το ΚΚΕ ποτέ δεν έτρεφε αυταπάτες ότι υπάρχει περίπτωση, έστω μία στο εκατομμύριο, να ικανοποιηθούν οι απαιτήσεις των πολλών και μικρών στον καπιταλισμό είτε σε φάση ανάπτυξης είτε σε φάση κρίσης. Άλλωστε, ο ίδιος ο Πρωθυπουργός δεν χάνει την ευκαιρία να υπενθυμίζει ότι δεν πρόκειται να θιχτούν τα δημοσιονομικά περιθώρια που έχει για τη στήριξη των επιχειρηματικών ομίλων. Τα ίδια έλεγαν και τα ίδια έπρατταν και οι προηγούμενες κυβερνήσεις.

Οι όποιες, λοιπόν, φιοριτούρες περί ενιαίου επιχειρηματικού κόσμου, τσουβαλιάζοντας αυτοαπασχολούμενους και μαζί με τους επιχειρηματικούς ομίλους, δεν μπορούν να κρύψουν τον κάλπικο χαρακτήρα των αναπτυξιακών νόμων με την οικονομία και τους σχεδιασμούς σας να είναι απόλυτα υποταγμένοι στην υπηρεσία της κυρίαρχης τάξης των πλουτοκρατών.

Πουλάτε, μάλιστα, στους εργαζόμενους φύκια για μεταξωτές κορδέλες λέγοντάς τους ότι η ανάπτυξη που επαγγέλλεστε θα είναι ισόμετρη, ισόρροπη, βιώσιμη, δίκαιη και ότι θα εξαλείψετε τις περιφερειακές ανισότητες κι ένα σωρό άλλα ψέματα, αποσιωπώντας το γεγονός ότι ο καπιταλιστικός ανταγωνισμός είναι που οδηγεί στην αναρχία της παραγωγής, στην ανισομετρία σε όλα τα επίπεδα, στοιχεία που βρίσκονται κυριολεκτικά στο DNA σας. Εμβληματικές επενδύσεις, όπως το Ελληνικό, η πρώην αμερικάνικη βάσης Γουρνών στην Κρήτη, οι μεγάλοι οδικοί άξονες ανά την Ελλάδα, που χρυσοπληρώνει ο λαός με τα διόδια, όπως αποδείχτηκε και με τον πρόσφατο χιονιά. Αεροδρόμια, λιμάνια, απορρίμματα, αιγιαλοί, εθνικοί δρυμοί παραχωρούνται όλα στους ιδιώτες. Οι «πράσινες» επενδύσεις με πακτωλούς δισεκατομμυρίων για τις ανεμογεννήτριες και τα φωτοβολταϊκά, για να καταστεί, λέει, η χώρα μας ενεργειακός κόμβος.

Δείξτε μου έναν αναπτυξιακό νόμο, ένα αναπτυξιακό σχέδιο που να προτάσσει έργα αντιπλημμυρικής, αντιπυρικής και αντισεισμικής προστασίας, νοσοκομεία, σχολεία, παιδικούς και βρεφικούς σταθμούς, βελτίωση ακόμα των αγροτικών επαρχιακών δρόμων, εγγειοβελτιωτικά έργα που συμβάλλουν στην προστασία του εισοδήματος του φτωχού αγροτοκτηνοτρόφου, μέτρα προστασίας για το περιβάλλον, αποζημίωση πληγέντων από καταστροφές που να εγγυάται το εισόδημα των εργαζομένων, την επιβίωση των αυτοαπασχολούμενων με μέτρα ανακούφισης, όπως πολλές φορές σας έχει προτείνει το ΚΚΕ και τα έχετε απορρίψει ασυζητητί.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Σε κάθε περίπτωση, ο λαός μας πρέπει άμεσα να βρεθεί σε θέση μάχης, γιατί μόνο ο λαός μπορεί να σώσει τον λαό και να ξεκόψει κάθε δεσμό με τα κόμματα του κεφαλαίου, με την Ευρωπαϊκή Ένωση και να συγκρουστεί μαζί τους.

Απέναντι, βέβαια, στον φαύλο κύκλο καπιταλιστικής ανάπτυξης και κρίσης προβάλλει η ανάγκη μιας ανώτερης οργάνωσης της κοινωνίας -του σοσιαλισμού, λέμε εμείς- όπου ο κεντρικός σχεδιασμός, τα κοινωνικοποιημένα μέσα παραγωγής και ο εργατικός λαϊκός έλεγχος είναι τα κλειδιά της επιτυχίας που οδηγούν στην κοινωνική ευημερία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Συντυχάκη.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, ο κ. Τρύφων Αλεξιάδης.

Μετά είναι ο κ. Μελάς, μετά ο κ. Μουζάλας, ο κ. Βασιλειάδης και πάει λέγοντας.

Κύριε Αλεξιάδη, έχετε τον λόγο. Και χρόνια πολλά για τη γιορτή σας, του Αγίου Τρύφωνος σήμερα.

**ΤΡΥΦΩΝ ΑΛΕΞΙΑΔΗΣ:** Σας ευχαριστώ πολύ, να είστε καλά. Και για όσους δεν το ξέρετε, ο Άγιος Τρύφων είναι ο μόνος άγιος που κρατάει, στην εικόνα του δρεπάνι. Είναι προστάτης των αμπελιών: και των αγρών.

**ΜΑΞΙΜΟΣ ΣΕΝΕΤΑΚΗΣ:** Άρα, θα πρέπει να πάτε λίγο πιο αριστερά.

**ΤΡΥΦΩΝ ΑΛΕΞΙΑΔΗΣ:** Θα ήθελα να ήμουν είτε στην Ίμβρο είτε στη Βυτίνα, αλλά είμαι εδώ σήμερα από το πρωί, από τις έντεκα η ώρα και ξεκινώντας την ομιλία μου, θέλω να το ξεκαθαρίσω με σαφήνεια και κατηγορηματικότητα: Φυσικά με τον Παύλο, το λέω κατηγορηματικά, το λέω από την αρχή, για να μην υπάρχει οποιοδήποτε ερωτηματικό ή οτιδήποτε άλλο.

Η προσπάθεια φίμωσης έπεσε στο κενό και θέλω να συγχαρώ σήμερα όσους ανέβηκαν στο Προεδρείο για τη στάση τους που στην ουσία «άδειασαν» και αποδοκίμασαν την προσπάθεια φίμωσης που έγινε χτες στον Παύλο Πολάκη -όχι στον Παύλο Πολάκη, προσωπικά αλλά σε έναν Βουλευτή του ελληνικού Κοινοβουλίου.

Διότι στα πολλά άγχη που έχω, αγαπητέ κύριε Πρόεδρε και κύριοι Βουλευτές και κυρία Βουλευτίνα, όταν έρχομαι στη Βουλή για να μιλήσω, στο θέμα της τήρησης του χρόνου, τι θα πω, αν είμαι μέσα στη γραμμή του κόμματος, μην είμαι εκτός γραμμής, μην πω κάτι περίεργο, είχα το άγχος τώρα το πρωί που ερχόμουν εδώ εάν θα είμαι «εντός ή εκτός θέματος», μην δηλαδή πω κάτι που είναι εκτός θέματος και γίνει χρήση του άρθρου 66 παράγραφος 8 -ακούσαμε τέτοια περίεργα χθες το βράδυ- και με βάση αυτό το άρθρο μου αφαιρεθεί ο λόγος!

Ήρθα εδώ, λοιπόν, από το πρωί ως καλός Βουλευτής, ξεκίνησε το νομοσχέδιο, ήμουν γεμάτος άγχος, δύο Βουλευτές μίλησαν και μετά ήρθε η χαλάρωση. Γιατί; Γιατί μίλησε ο Άδωνις Γεωργιάδης. Κάποιοι θα πουν, καλά, άκουσες τον Άδωνι Γεωργιάδη και χαλάρωσες; Ναι, χαλάρωσα. Γιατί; Ξεκίνησε η συζήτηση του νομοσχεδίου, μίλησαν δύο Βουλευτές από την Συμπολίτευση και την Αντιπολίτευση για το νομοσχέδιο και μίλησε μετά ο αρμόδιος Υπουργός. Μίλησε δεκαεννιά λεπτά! Ξέρετε πόσο χρόνο αφιέρωσε για το νομοσχέδιο; Ούτε δευτερόλεπτο. Δεν είπε τίποτα και πολύ καλά έκανε το Προεδρείο και το συγχαίρω, που δεν του έκλεισε το μικρόφωνο, δεν του στέρησε τον λόγο, δεν του έκανε καν υπόδειξη, διότι αυτό εδώ θα το λύσουμε μια για πάντα. Αυτοί που προσπαθούν να φιμώσουν και να επιβάλλουν μια ιδιότυπη «δημοκρατία» ή άλλου είδους καταστάσεις να το ξεχάσουν. Δεν υπάρχει περίπτωση να αφήσουμε τέτοια πράγματα να εξελιχθούν μέσα στο ελληνικό Κοινοβούλιο.

Και επειδή άκουσα χθες και διάφορα άλλα περίεργα -δεν θέλω να χρησιμοποιήσω άλλο χαρακτηρισμό- για το άρθρο 66, εγώ θα πρότεινα σε αυτόν που τα είπε χθες το βράδυ, να δει μερικά βίντεο από Βουλευτές, κυρίως, της Νέας Δημοκρατίας. Δεν έχουν μόνο το πρόβλημα ότι παίρνουν τον λόγο εδώ και διαβάζουν από γραπτό κείμενο, αν και μερικοί δυσκολεύονται να διαβάσουν ακόμα και αυτά που τους έχουν γράψει. Δεν είναι μόνο αυτό το πρόβλημα, ότι διαβάζουν. Εγώ δεν έχω διαβάσει ποτέ γραπτή ομιλία, ούτε όταν ήμουν Αναπληρωτής Υπουργός ούτε τώρα. Τότε που είχαμε να εισηγηθούμε πολλές διατάξεις και είχαμε τρομερές και τραγικές πιέσεις στον κοινοβουλευτικό μας χρόνο και έργο, δεν έχω διαβάσει ποτέ ομιλία. Χρησιμοποιώ χαρτιά, βεβαίως, αλλά ομιλία δεν έχω διαβάσει. Ας δει, λοιπόν, αυτός που τα έλεγε χθες εδώ για το άρθρο 66 τι λέει το άρθρο 66 για τις γραπτές ομιλίες και ας δει τα βίντεο των Βουλευτών της Νέας Δημοκρατίας, που το πρώτο πρόβλημα είναι ότι διαβάζουν την ομιλία τους και τίποτα άλλο και το δεύτερο πρόβλημα είναι ότι λένε τα ίδια και τα ίδια. Γιατί; Γιατί αυτοί που τους γράφουν τις ομιλίες παίρνουν το ίδιο κείμενο, προσπαθούν να αλλάξουν κάτι στην αρχή, στη μέση ή στο τέλος και έχουν τα ίδια επιχειρήματα. Αυτό είναι καλό πολιτικά για εμάς.

Θέλω να σταθώ, όμως, και σε κάτι άλλο που ακούστηκε σήμερα το πρωί για τα θέματα τρομοκρατίας και κυρίως τα άθλια υπονοούμενα που ακούστηκαν σε αυτή την Αίθουσα από κάποιους. Να βγουν εδώ να μιλήσουν όσοι έχουν πολιτικό θάρρος και να πουν με σαφήνεια εάν τα υπονοούμενά τους αυτά έχουν σχέση με το ΣΥΡΙΖΑ. Γιατί εμείς έχουμε πάρει σαφή θέση. Όμως, ρωτώ τη Νέα Δημοκρατία και ελπίζω κάποια στιγμή να απαντήσει η Νέα Δημοκρατία. Για πείτε μας, κυρίες και κύριοι της Νέας Δημοκρατίας, όταν Υπουργός του ΣΥΡΙΖΑ έπαιρνε επιστολή με σφαίρα και μέσα στην επιστολή υπήρχαν απειλές για τη ζωή του και τη ζωή της οικογένειάς του τι κάνατε; Πρώτη φορά αναφέρομαι σε αυτό, αλλά φτάνει πλέον η υποκρισία! Όταν έπαιρνε επιστολή με απειλές για την οικογένειά του, που ήταν για πρώτη φορά τέτοιες μαφιόζικες απειλές από το 1974, έβγαλε ανακοίνωση η Νέα Δημοκρατία; Εάν έβγαλε, παράκληση να την αναρτήσει στο site της, γιατί εγώ μπορεί να την έχω χάσει από το αρχείο μου, αλλά σας θυμίζω ότι δυστυχώς δεν έβγαλε. Γιατί; Γιατί ήταν Υπουργός του ΣΥΡΙΖΑ και τον έλεγαν Τρύφωνα Αλεξιάδη.

Ας έρθουμε, όμως, στο νομοσχέδιο, γιατί φοβάμαι, έχω ακόμα το άγχος μην τυχόν και μου πουν ότι είμαι «εκτός θέματος». Ας έρθουμε στο νομοσχέδιο και ξεκινώ με ερώτηση, κύριε Υπουργέ, και χαρά στο κουράγιο σας που τέτοια ώρα είστε ακόμα εδώ! Υπάρχει μία άνιση μεταχείριση και εξαίρεση από το νέο αναπτυξιακό νόμο ενός κλάδου, που συμβάλλει στην ασφαλή λειτουργία των λιμένων. Ακούσαμε πάρα πολλά, πολύ πόνο ακούσαμε για τους εργαζόμενους, για θέσεις εργασίας, για ανάπτυξη κ.λπ., εκτός και, αν κάνω κάποιο λάθος και έχει λυθεί αυτό το θέμα. Παράκληση, ενημερώστε, για να ζητήσω συγγνώμη και να πω, έχει λυθεί και δεν πρόλαβα να το δω στις σελίδες του νομοσχεδίου.

Ο Σύνδεσμος Ιδιοκτητών Ναυπηγείων και Εργοδοτών Ναυπηγών Περάματος σε σχέση με το νομοσχέδιο και την εξαίρεσή τους έχει βγάλει ανακοίνωση. Η Ελληνική Ένωση Πλοιοκτητών Ρυμουλκών Ναυαγοσωστικών Αντιρρυπαντικών λέει: «Ωρολογιακή βόμβα ο αναπτυξιακός νόμος για την ασφαλή ναυσιπλοΐα στις ελληνικές θάλασσες». Τονίζουν και τα εθνικά θέματα, διότι αυτή τη στιγμή η Τουρκία κτίζει οκτώ νέα σύγχρονα ρυμουλκά ναυαγοσωστικά, ενώ εμείς με τη μη ένταξη στον αναπτυξιακό νόμο δημιουργούμε προβλήματα. Τέλος, η Πανελλήνια Ένωση Πληρωμάτων Ρυμουλκών και Ναυαγοσωστικών και αυτή ζητάει να ενταχθούν στον αναπτυξιακό νόμο. Δεν κατάλαβα, ο πόνος για τη ναυπηγοεπισκευαστική ζώνη στο Πέραμα δεν υπάρχει, για τις θέσεις εργασίας και τα εθνικά θέματα;

Τα καταθέτω, βεβαίως, στα Πρακτικά.

(Στο σημείο αυτό ο Βουλευτής κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι, όμως, στον αναπτυξιακό νόμο, στο πολύ σωστό άρθρο 1 που λέει μέσα για το πώς εισάγονται ρυθμίσεις, για την επιτάχυνση των διαδικασιών αξιολόγησης, έγκρισης, ελέγχου, πιστοποίησης των επενδυτικών σχεδίων κ.λπ.. Ναι, αλλά επειδή στην Ελλάδα έγινε μεγάλο πάρτι σε αυτά τα ζητήματα, είχαμε λόγω αυτού του πάρτι που έγινε, διαφόρους να έχουν παράνομα χρήματα στο εξωτερικό, να έχουν τακτοποιήσει υποθέσεις τους κ.λπ..

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μικρή ανοχή, κύριε Πρόεδρε, τελειώνω.

Θα μου πείτε κάποια στιγμή τι έπρεπε να κάνει η κυβέρνηση ΣΥΡΙΖΑ, που κληρονόμησε λίστες που έπρεπε να διερευνηθούν από υπηρεσίες του εξωτερικού, όχι από έλεγχο που έγινε στην Ελλάδα; Τι έπρεπε να κάνει; Έπρεπε να τις θάψει ή να τις αφήσει σε υπουργικά γραφεία όπως έκαναν άλλοι;

Μας λέτε να ζητήσουμε συγγνώμη. Εγώ σήμερα θα ζητήσω συγγνώμη από τους εφοριακούς που ασχολήθηκαν για πολλά χρόνια με αυτές τις υποθέσεις, ελεγκτές, τους αστυνομικούς, τους δικαστικούς. Θα ζητήσω συγγνώμη σίγουρα από τους δημοσιογράφους, που βοήθησαν να αποκαλυφθούν αυτές οι υποθέσεις, διότι δυστυχώς η υπόθεση «SIEMENS», η λίστα Λαγκάρντ, η λίστα Μπόργιανς, η υπόθεση «NOVARTIS», τα Panama Papers και μια σειρά από άλλες υποθέσεις είναι υποθέσεις, που βαρύνουν το πολιτικό σύστημα της χώρας, διότι κάποιοι πολιτικοί, κρατικοί και άλλοι παράγοντες, έβαλαν το δάχτυλο στο μέλι και αυτή τη στιγμή μας κουνούν και το δάχτυλο. Δεν κατηγορώ κάποιον συγκεκριμένα, λέω ότι δυστυχώς αυτές οι υποθέσεις δεν οδηγήθηκαν στην κάθαρση, δεν οδηγήθηκαν στην απόδοση ευθυνών.

Σε ό,τι αφορά πάλι το άγχος μου μην τυχόν και βγω εκτός θέματος και μου αφαιρεθεί ο λόγος, κοιτάξτε τώρα, μας φέρατε ένα νομοσχέδιο 264 σελίδων και φέρατε μετά πέντε τροπολογίες από άσχετα Υπουργεία στο νομοσχέδιο, από το Υπουργείο Μετανάστευσης, από το Υπουργείο Παιδείας κ.λπ.. Συνολικά είναι 264 σελίδες το νομοσχέδιο και 145 σελίδες οι τροπολογίες μαζί με τις νομοτεχνικές. Αν κάποιος τώρα αρχίσει και λέει για την τροπολογία του Υπουργείου Μετανάστευσης και Ασύλου –φαντάζομαι, ο Γιάννης Μουζάλας ή κάποιος άλλος- θα πείτε ότι είναι εκτός θέματος. Ας σοβαρευτούμε σε αυτή την Αίθουσα. Επιτελέστε εσείς το κυβερνητικό σας έργο σωστά και εμείς θα σταθούμε στο ύψος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μια τελευταία κουβέντα, κύριε Πρόεδρε, διότι έχουμε καταθέσει μία τροπολογία σαν Κοινοβουλευτική Ομάδα του ΣΥΡΙΖΑ, την οποία συνυπογράφουν δεκαοκτώ Βουλευτές, με την οποία ζητάμε να απαλλαγούν από το φόρο τα αναδρομικά των συνταξιούχων. Οι άνθρωποι με το δίκιο τους είναι αγανακτισμένοι. Το Ενιαίο Δίκτυο Συνταξιούχων -και καταθέτω στα Πρακτικά το σχετικό έγγραφο- λέει «Φορολόγηση αναδρομικών: ληστεία σε βάρος των συνταξιούχων». Πρόκειται για καθαρή τοκογλυφία της Κυβέρνησης Μητσοτάκη, που στην ουσία παίρνει πίσω τα αναδρομικά που έδωσε στους συνταξιούχους τον Οκτώβριο του 2020.

(Στο σημείο αυτό ο Βουλευτής κ. Τρύφων Αλεξιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι ζητούμε, λοιπόν, με αυτή την τροπολογία; Δυστυχώς, ο αρμόδιος Υπουργός απέφυγε να τοποθετηθεί. Ας πάρει όμως την ευθύνη η Κυβέρνηση που ξεκίνησε μαζί με το ΠΑΣΟΚ τις περικοπές στις συντάξεις για το τι θα κάνει απέναντι στους συνταξιούχους. Εμείς ζητάμε το πολύ απλό, να υπάρχει μηδενική φορολόγηση, απαλλαγή από το φόρο για τους συνταξιούχους.

Κλείνοντας…

**ΠΡΟΕΔΡΕΥΩΝ (Αθανάσιος Μπούρας):** Κλείστε, όμως. Έχετε υπερβεί κατά πολύ τον χρόνο.

**ΤΡΥΦΩΝ ΑΛΕΞΙΑΔΗΣ:** Μια φράση, κύριε Πρόεδρε, και κλείνω. Το ξαναλέω, για να μην μπερδευόμαστε. Φυσικά, με τον Παύλο.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κύριε Πρόεδρε, ο κ. Αλεξιάδης αναφέρθηκε στα ρυμουλκά. Κατ’ αρχάς, κύριε Αλεξιάδη, θέλω να σας πω ότι ούτε στον ν.4399 από τη δική σας κυβέρνηση υπήρχαν τα ρυμουλκά μέσα. Επομένως, είναι κάτι το οποίο, προφανώς, εμπόδιζε στο να μπουν τα ρυμουλκά μέσα.

Από την κατηγοριοποίηση του NACE σχετικά με τα μεταφορικά μέσα, σας διαβάζω ότι συμπεριλαμβάνονται στα μεταφορικά μέσα «transport by towing or pushing of barges all risks» κ.λπ.., δηλαδή μεταφορά ακριβώς από τη λειτουργία αυτών των ρυμουλκών. Επομένως, τα χαρακτηρίζει ως μεταφορικά μέσα. Και οι υπηρεσιακοί παράγοντες αυτήν την ερμηνεία δίνουν.

Επομένως, ως μεταφορικά μέσα, όπως γνωρίζετε, εξαιρούνται από τον απαλλακτικό κανονισμό. Αυτή είναι η ερμηνεία που έχουμε αυτή τη στιγμή. Να σας θυμίσω ότι ο αναπτυξιακός νόμος προσπαθεί να στηρίξει τις δραστηριότητες και τις επιχειρηματικές, αλλά και τα επενδυτικά σχέδια που δίνουν θέσεις εργασίας, που έχουν ολοκληρωμένα επενδυτικά σχέδια, έχει μεγάλη σημασία.

Από κει και πέρα, για το συγκεκριμένο θέμα που αναφερθήκατε, ούτε εσείς το είχατε στο νόμο τον δικό σας, αλλά και εδώ από τον χαρακτηρισμό παραμένει ως μεταφορικό μέσο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα θα δώσω στον Βουλευτή της Νέας Δημοκρατίας, τον κ. Βασίλειο Βασιλειάδη και μετά είναι ο κ. Μουζάλας.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Θα ξεκινήσω λέγοντας πως η διαφύλαξη της δημοκρατίας και των θεσμών της είναι πρωτίστως ευθύνη των υπηρετών της, δηλαδή δική μας. Και απευθύνομαι φυσικά στο σύνολο του Σώματος. Είναι άλλο πράγμα τα επικοινωνιακά τεχνάσματα ή η αισθητική μιας κοινοβουλευτικής παρουσίας και άλλο πράγμα η προσβολή του θεσμού του Κοινοβουλίου και η αμφισβήτηση των Κανονισμών.

Αυτά που παρακολουθήσαμε χθες και σήμερα δεν έχουν καμμία θέση στη Βουλή των Ελλήνων ούτε μπορούμε σε τέτοια περιστατικά να κρατάμε ίσες αποστάσεις. Δεν σας τιμά αυτό, κυρίες και κύριοι συνάδελφοι του ΚΙΝΑΛ.

Τα υπόλοιπα, όσον αφορά τον Υπουργό κ. Άδωνι Γεωργιάδη, κρίθηκαν από τη δικαιοσύνη, τις αποφάσεις της οποίας οφείλουμε να σεβαστούμε και δεν χωρά καμμία περαιτέρω συζήτηση. Τον ελληνικό λαό, τους πολίτες, τις Ελληνίδες και τους Έλληνες τους απασχολούν τα πραγματικά προβλήματα της χώρας.

Δεν μπορώ να μην αναφερθώ, κύριε Πρόεδρε, και σε ένα ακόμα θλιβερό γεγονός, που είχαμε χθες στην πόλη της Θεσσαλονίκης. Αναφέρομαι στο φόνο ενός δεκαεννιάχρονου παιδιού, μία πράξη τυφλής βίας, με πρόσχημα τον οπαδισμό, στην πιο ακραία μορφή της, που δεν έχει καμμία σχέση με τις αρχές και τις αξίες, που πρεσβεύει ο αθλητισμός στη χώρα μας και διεθνώς. Δεν υπάρχει τίποτα το φίλαθλο ή το οπαδικό σε μία στυγερή δολοφονία. Πρέπει να μας προβληματίσει όλους το γεγονός αυτό και είμαι βέβαιος ότι οι αρχές θα φέρουν άμεσα τους ενόχους ενώπιον της δικαιοσύνης.

Επιστρέφω στην ουσία, κύριε Πρόεδρε, και στο πολύ σημαντικό σχέδιο του νέου αναπτυξιακού νόμου, του θεσμικού εργαλείου ανάπτυξης της ελληνικής οικονομίας που συζητούμε σήμερα. Πρόκειται, κύριε Υπουργέ, για την υλοποίηση μιας ακόμη προεκλογικής δέσμευσης της Νέας Δημοκρατίας και θα έλεγα μιας πραγματικής μεταρρύθμισης από αυτές που τόσο ανάγκη έχει η χώρα μας.

Ο αναπτυξιακός νόμος αυτός, εφόσον ψηφιστεί, θα αντικαταστήσει τον ν.4399/2016 και θα εισάγει μία νέα, ριζικά διαφορετική φιλοσοφία, που θα αντικατοπτρίζει το πλέγμα των στρατηγικών σχεδίων ανάπτυξης όπως η έκθεση της Επιτροπής Πισσαρίδη, το Σχέδιο Ανάκαμψης και Ανθεκτικότητας και η στρατηγική για την τέταρτη βιομηχανική επανάσταση.

Το σχέδιο νόμου δίνει έμφαση στις καινοτόμες τεχνολογίες και τον ψηφιακό μετασχηματισμό των επιχειρήσεων, συνεισφέρει στην πράσινη μετάβαση βάζοντας σαφείς περιορισμούς στις επιχειρηματικές δραστηριότητες διαχείρισης του περιβάλλοντος και ευνοεί τη δημιουργία οικονομιών κλίμακας, μειώνοντας το κόστος παραγωγής, με όφελος στον τελικό χρήστη, δηλαδή τους καταναλωτές.

Επιπλέον, έμφαση δίνεται και στην ενίσχυση λιγότερο αναγνωρισμένων περιοχών της χώρας, όπως οι λιγνιτικές περιοχές που εντάσσονται στο Σχέδιο Δίκαιης Αναπτυξιακής Μετάβασης. Είναι ιδιαίτερα ελπιδοφόρο ότι επιτέλους η πολιτεία έχει τη βούληση να εκμεταλλευτεί το κεφάλαιο που λέγεται ελληνική επαρχία.

Θα ήθελα, κύριε Υπουργέ, να δώσετε ιδιαίτερη βάση σ’ αυτό. Υπάρχουν περιοχές της χώρας, όπως η Πέλλα, που για χρόνια βρίσκονταν στο περιθώριο της ανάπτυξης, που όμως διαθέτουν μία δυναμική που βασίζεται στις δυνατότητες της γης, του φυσικού περιβάλλοντος, αλλά και στους ανθρώπους, ιδιαίτερα των νέων που έχουν όρεξη, προσόντα και κίνητρα να ασχοληθούν με τον πρωτογενή τομέα, με τη βιομηχανία, με τις υπηρεσίες, με τον τουρισμό, στον τόπο τους. Οφείλουμε να επενδύσουμε στους ανθρώπους αυτούς και στα όνειρά τους και ο καλύτερος τρόπος να το κάνουμε είναι να τους εξασφαλίσουμε την πρόσβαση στην αναγκαία χρηματοδότηση, ώστε το όραμά τους να μπορεί να μετατραπεί σε μία υγιή επιχείρηση.

Κατά την άποψή μου, το σχέδιο νόμου που συζητάμε μπορεί να πετύχει τον στόχο αυτό, αφ’ ενός προσελκύοντας νέες επενδύσεις με επίκεντρο τα δεκατρία θεσμικά καθεστώτα, που περιλαμβάνουν αλλά και εξειδικεύουν ένα ευρύ φάσμα επιχειρηματικών δραστηριοτήτων, όπως η αγροδιατροφή, η μεταποίηση και η εφοδιαστική αλυσίδα, ο τουρισμός, οι παραδοσιακές και νέες μορφές, οι νέες τεχνολογίες, η ανάπτυξη λογισμικού. Αφ’ ετέρου, συγκεντρώνοντας πόρους από καθεστώτα ενίσχυσης όπως το Ταμείο της Δίκαιης Μετάβασης, το Πρόγραμμα Δημοσίων Επενδύσεων, το Ταμείο Ανάκαμψης, το ΕΣΠΑ και άλλα, οι πόροι αυτοί, σε συνδυασμό με τις φορολογικές απαλλαγές, που προβλέπει το σχέδιο νόμου, μπορούν να εξασφαλίσουν σε κάθε νέα επένδυση, είτε πρόκειται για ένα μεγάλο πρότζεκτ μιας διεθνούς κοινοπραξίας είτε για μια οικογενειακή μικρομεσαία επιχείρηση, την απαραίτητη άνεση που χρειάζεται κατά την πρώτη φάση υλοποίησης.

Σε αυτό το σημείο θα ήθελα, κύριε Υπουργέ, να ενώσω κι εγώ τη φωνή μου με αρκετούς συναδέλφους και από τη δική μας παράταξη, που καλούν σε μεγαλύτερη στήριξη του τουριστικού τομέα. Θα ήθελα, αν είναι δυνατόν, να ενταχθούν στις διατάξεις του σχεδίου νόμου και οι μη ξενοδοχειακές μονάδες, τα ενοικιαζόμενα δωμάτια και διαμερίσματα δηλαδή. Η τελευταία διετία της πανδημίας υπήρξε καταστροφική και οποιαδήποτε χρηματοδότηση των επιχειρήσεων αυτών μπορεί να συνεισφέρει στην επιβίωσή τους.

Επανέρχομαι στο σχέδιο νόμου, το οποίο δεν μένει μόνο στη χρηματοδότηση, αλλά εισάγει μεταρρυθμίσεις και ως προς τη μείωση της γραφειοκρατίας και την απλούστευση των διαδικασιών. Από την υποβολή μέχρι την αξιολόγηση, τον έλεγχο και την έκδοση των διοικητικών πράξεων, το νομοσχέδιο περιλαμβάνει ρυθμίσεις που επιταχύνουν διαδικασίες και διευκολύνουν τον επενδυτή, ειδικότερα στις περιπτώσεις των μικρών και μεσαίων επιχειρήσεων.

Μία πρώτη ένδειξη της πραγματικά καλής δουλειάς που έχει γίνει από τις υπηρεσίες και την πολιτική ηγεσία του Υπουργείου Ανάπτυξης και Επενδύσεων είδαμε στην ακρόαση των φορέων και της συζήτησης κατά την επεξεργασία του σχεδίου νόμου από την αρμόδια επιτροπή της Βουλής. Πέρα από τις εξειδικευμένες παρατηρήσεις των εκπροσώπων, τις οποίες το Υπουργείο άκουσε και είμαι σίγουρος πως εξετάζει κάποιες από αυτές ως προς την ενσωμάτωση τους, οι τοποθετήσεις και οι επί της αρχής προτάσεις αφορούσαν τη διεύρυνση του νομοσχεδίου και στην ένταξη σ' αυτό όσο το δυνατόν περισσότερων επιχειρήσεων. Άρα, ήδη υπάρχει ένα θετικό κλίμα.

Και από την πλευρά της Αντιπολίτευσης ακούστηκαν κυρίως μετριοπαθείς και ρεαλιστικές προτάσεις με εξαίρεση ελάχιστες παραφωνίες.

Για αυτό, κύριε Πρόεδρε, και κάνω έκκληση προς όλα τα κόμματα που έχουν εκφράσει την επιφύλαξη τους στην επιτροπή, αλλά και σε όλες και όλους τους συναδέλφους, να σκεφτούν και να αποφασίσουν εθνικά, να ακούσουν τη φωνή της ελληνικής επιχειρηματικότητας και να υπερψηφίσουν το σχέδιο νόμου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Βασιλειάδη και για την προσέγγιση στον χρόνο.

Και καλώ τώρα στο Βήμα τον Βουλευτή του ΣΥΡΙΖΑ - Προοδευτική Συμμαχία, τον κ. Ιωάννη Μουζάλα, και μετά ακολουθεί ο κ. Καιρίδης.

Ορίστε, κύριε Μουζάλα, έχετε τον λόγο.

**ΙΩΑΝΝΗΣ ΜΟΥΖΑΛΑΣ:** Κυρίες και κύριοι συνάδελφοι, και ο ενικός θα έφτανε τόσοι που έχουμε μείνει 12.30 η ώρα μέσα στην Αίθουσα.

Πριν ξεκινήσω τον δικό μου φόρο τιμής στους Βλαχάκο, Καραθανάση, Γιαλοψό, οι οποίοι δεν ήθελαν να γίνουν ήρωες, ήθελαν να είναι με τις οικογένειές τους. Είναι, όμως, ήρωες και οφείλουμε να τους τιμήσουμε με έναν τρόπο που, δυστυχώς, το ελληνικό κράτος έχει πάψει να τους τιμάει αφότου έγινε Κυβέρνηση η Νέα Δημοκρατία. Ελπίζω ότι αυτό θα διορθωθεί.

Εχθές είχαμε δημοκρατική εκτροπή μέσα στο Κοινοβούλιο. Οτιδήποτε άλλο είναι φτωχό και δεν ανταποκρίνεται στην πραγματικότητα. Αφαιρέθηκε ο λόγος από Βουλευτή του ελληνικού Κοινοβουλίου χωρίς να υπάρχει για αυτό καμμία αιτία εκτός από το ότι έθιγε ένα θέμα, το οποίο πονάει τη Νέα Δημοκρατία και δεν ήθελε να ακουστεί.

Η προσπάθεια σήμερα του κ. Τασούλα να καλύψει αυτήν την εκτροπή χωρίς να θίξει φανερά τον κ. Αθανασίου και παραπέμποντας εν τέλει τον κ. Πολάκη στην Επιτροπή Δεοντολογίας δείχνει ότι υπήρξε κυβερνητικός σχεδιασμός για αυτή την εκτροπή. Όμως, είναι εκτροπή και είμαστε υπέρ του Βουλευτή, του οποίου αντιδημοκρατικά του αφαιρέθηκε ο λόγος.

Κύριοι συνάδελφοι της Συμπολίτευσης, τα έχετε κάνει θάλασσα. Με χιονιά χαθήκαμε. Με την πανδημία έχουμε το μεγαλύτερο ποσοστό θανάτων σε όλη την Ευρώπη.

Και σας θυμάμαι ειλικρινά και θέλω να ρωτήσω -δεν είναι εδώ οι συνάδελφοι τώρα- είστε υπερήφανοι όταν βλέπετε το βίντεο που σηκωθήκατε όλη η Κοινοβουλευτική Ομάδα της Νέας Δημοκρατίας και χειροκροτούσε τον Πρωθυπουργό, ο οποίος έλεγε ότι «έχετε στοιχεία ότι έξω από τη μονάδα διασωληνωμένοι είναι πιο επικίνδυνο ή όχι» και ήσασταν καθηγητές πανεπιστημίου, γιατροί, δικηγόροι, νομικοί, οικονομολόγοι. Και χειροκροτούσατε τι; Αυτό που αν σου το βάλουν στην έκτη δημοτικού, δεν περνάς στο γυμνάσιο; Δείτε το βίντεο και πείτε μας πόσο περήφανοι είσαστε και πόσο περήφανοι θα είσαστε μετά από ένα ορισμένο χρονικό διάστημα για αυτές τις copy-paste ομιλίες που κάνατε και σήμερα και για αυτά που λέτε για τον κ. Πολάκη.

Οι φωτιές σταματάνε όταν έχουν καεί τα πάντα και φτάσουν στη θάλασσα. Με τις πλημμύρες η Καρδίτσα ακόμα δεν έχει ξεπλημμυρίσει. Με την παιδεία τα παιδιά υποφέρουν. Τα πανεπιστήμια στενάζουν. Η πανεπιστημιακή αστυνομία είναι η λύση. Στην εργασία καταργείτε το οκτάωρο. Καταργείτε το ΣΕΠΕ. Αφήνετε την εργοδοσία, την εργοδοτική αυθαιρεσία να καλπάζει. Το Ασφαλιστικό το ιδιωτικοποιείτε. Θέλετε να ιδιωτικοποιήσετε και το νερό. Είναι καινούργια ιστορία. Έχουμε ακρίβεια.

Σε όλες αυτές τις δυσκολίες που ο λαός μας αντιμετωπίζει πώς αντιδράτε; Αντιδράτε με ψέματα και εσείς και ο Πρωθυπουργός, με απόκρυψη στοιχείων και με εξωθεσμικές παρεμβάσεις, με διαπλοκή, 4 δισεκατομμύρια απ’ ευθείας αναθέσεις.

Βγαίνετε και λέτε στη Βουλή ότι το εισόδημα αυξήθηκε. Το λέτε σοβαρά; Σε ένα χειμαζόμενο λαό, σε ένα λαό που έχει πρόβλημα στο σουπερμάρκετ, που έχει πρόβλημα στη θέρμανση, λέτε ότι το εισόδημα αυξήθηκε; Λέτε ψέματα ότι τριάντα φόρους επέβαλε το ΣΥΡΙΖΑ. Σας έχουμε πει να τους φέρετε, ρε παιδιά, να τους δούμε. Τίποτα.

Η ανεργία έπεσε. Με βάση την ΕΛΣΤΑΤ, που χρησιμοποιείτε εσείς είναι εξακόσιες χιλιάδες άνεργοι, με βάση τον ΟΑΕΔ είναι ένα εκατομμύριο, όσους παραλάβαμε σαν ΣΥΡΙΖΑ το 2015 και τους οδηγήσαμε στις εξακόσιες χιλιάδες.

Η ανεργία των νέων είναι 39%. Η προγενετική αγωγή –λέτε- χρηματοδοτήθηκε επί ΣΥΡΙΖΑ και βγαίνει το Facebook και σας διαψεύδει ότι είναι από τα στημένα ψέματα που λέγονται.

Λέτε για επενδυτική άπνοια όταν το 2019 υπήρξε ρεκόρ επενδύσεων επί ΣΥΡΙΖΑ.

Ο Πολάκης κατέλαβε την έδρα. Πώς γίνεται αυτό; Αντί να μιλήσετε για την κοινοβουλευτική εκτροπή από τον κ. Αθανασίου, ο Πολάκης κατέλαβε την έδρα. Καθόταν, δηλαδή, εδώ, ήθελε να έρθει κάποιος άλλος και τον έσπρωχνε, δεν τον άφηνε; Τι ακριβώς έκανε; Την ίδια ώρα ο κ. Γεωργιάδης έβγαζε βίντεο.

«Οι δημοσιογράφοι είναι συμμορία», λέει ο Πρωθυπουργός, ενώ είναι σε δικαστική εξέλιξη και, μάλιστα, σήμερα -λέει ο Πρωθυπουργός- πήγαν να του δώσουν σουγιαδάκια στη Θεσσαλονίκη, όχι για να σκοτώσει τον Πολάκη, αλλά για να τον ξυρίσει, εάν τον δυσκολέψει. Και αντί ο Πρωθυπουργός της χώρας να αποπέμψει αυτόν τον βάνδαλο, τον ευχαρίστησε χασκογελώντας.

Και, τελικά, τόσες μέρες μετά εμείς εδώ ακόμα δεν έχουμε μάθει ποιοι έκλεισαν την Αττική Οδό, γιατί έγινε αυτό στην Αττική Οδό. Η «Αττική Οδός» λέει ότι η Κυβέρνηση δεν ήθελε να την κλείσει. Η Κυβέρνηση λέει ότι η «Αττική Οδός» δεν ήθελε να κλείσει. Βαδίζετε με ψέματα, με παραποιήσεις της αλήθειας.

Θέλω τώρα να μιλήσω στη Συμπολίτευση. Ακούστε να δείτε. Η Κυβέρνηση είναι σε αποδρομή. Είναι θέμα χρόνου λίγου ή πολύ. Θα πέσει όχι με θόρυβο, με γέλιο, γιατί έχει γίνει πια ανέκδοτο και ο Πρωθυπουργός και οι Υπουργοί και οι πράξεις που κάνει η Κυβέρνηση. Και δεν υπάρχει καλύτερος δείκτης για το πότε μια Κυβέρνηση πέφτει.

Νομίζετε ότι τον λαό μας θα τον απασχολήσει εάν εμένα μου είναι συμπαθής ο κ. Καστανίδης; Νομίζετε ότι τον λαό μας τον απασχολεί εάν ο κ. Πολάκης σας είναι συμπαθής και πρέπει να αποκατασταθεί η μεταξύ σας σχέση; Νομίζετε ότι τον λαό μας τον απασχολεί εάν ο κ. Παφίλης θα κάνει την Οκτωβριανή Επανάσταση ή όχι; Νομίζετε ότι τον λαό μας τον απασχολεί αν εγώ θεωρώ την αισθητική του Κρίτωνα Αρσένη καλή ή κακή και ότι θα πρέπει να τα βρούμε σε αυτά για να δώσουμε λύση ενάντια στη δεξιά κυβέρνηση και στον Αρμαγεδδώνα που αυτή δημιουργεί στον τόπο;

Κύριοι συνάδελφοι της Συμπολίτευσης, τον λαό μας τον απασχολεί αν θα αυξηθεί ο μισθός του ή όχι. Εμείς λέμε 800 ευρώ αύξηση. Τον λαό μας τον απασχολεί εάν θα υπερασπιστούμε την επέκταση του Εθνικού Συστήματος Υγείας καθιερώνοντας ειδικό μισθολόγιο, όπως ο κ. Γεννηματάς και ο κ. Αυγερινός είχανε κάνει στην αρχή της ίδρυσης, εάν θα γίνουν προσλήψεις ή απολύσεις, εάν θα επανακτήσουμε και θα επαναδημιουργήσουμε τα νοσοκομεία ή θα αφήσουμε τη Νέα Δημοκρατία να τα οδηγεί σε κλείσιμο, εάν θα αναπτύξουμε την πρωτοβάθμια περίθαλψη.

Την κοινωνία δεν την ενδιαφέρει αν θα συμπαθήσουμε τον κ. Πολάκη ή τον κ. Μεϊκόπουλο ή τον κ. Βαρουφάκη. Την κοινωνία την ενδιαφέρει εάν θα υπερασπιστούμε τη δημόσια εκπαίδευση, αν θα καταργήσουμε τους φραγμούς στα πανεπιστήμια και τη χρηματοδότηση των ιδιωτικών κολεγίων μέσα από την τσέπη του λαού μας, εάν θα αφήσουμε ανοχύρωτα τα σχολεία στην πανδημία, εάν θα καταργήσουμε ή θα αλλάξουμε την τράπεζα θεμάτων, εάν δεν θα επιτρέψουμε την πανεπιστημιακή αστυνομία.

Τον λαό μας τον ενδιαφέρει αν θα καταργηθεί ο πτωχευτικός νόμος ή όχι και ουδόλως τον ενδιαφέρει αν εμένα ο κ. Λοβέρδος μου είναι συμπαθής ή αν ο κ. Λοβέρδος συμπαθεί εμένα. Τον λαό μας τον ενδιαφέρει αν θα επανέλθει το οκτάωρο και θα καταργηθεί η απλήρωτη υπερεργασία. Εάν θα επανέλθουν οι συλλογικές συμβάσεις ή θα έχουμε ελαστικές σχέσεις εργασίας. Εάν το ΣΕΠΕ θα ελέγχει την εργοδοτική αυθαιρεσία των μεγάλων επιχειρήσεων ή όχι. Εάν θα υπάρχει δημόσια κοινωνική ασφάλιση ή θα ιδιωτικοποιηθεί όπως πάνε να κάνουνε με τις επικουρικές. Τι θα γίνει με την ακρίβεια, εάν θα γίνουν παρεμβάσεις ώστε η ακρίβεια να μειωθεί για να μπορέσουν τα νοικοκυριά να τα βγάλουν πέρα. Εάν θα αντισταθούμε στις ιδιωτικοποιήσεις.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ.

**ΙΩΑΝΝΗΣ ΜΟΥΖΑΛΑΣ:** Τελειώνω σε μισό λεπτό. Θα αντισταθούμε στις ιδιωτικοποιήσεις, θα αντιμετωπίσουμε τις συνέπειες αυτής της ιδεοληπτικής τάσης για ιδιωτικοποιήσεις ή θα αφήσουμε να ιδιωτικοποιηθεί και το νερό. Και τέλος εάν θα έχουμε ασφάλεια ή καταστολή στην πάλη για τα δικαιώματα.

Νομίζω, κύριοι της Συμπολίτευσης, ότι σε αυτά τα ερωτήματα θα μας καλέσει η κοινωνία να απαντήσουμε. Νομίζω ότι μπορούμε και πρέπει να δώσουμε απάντηση με την οποία θα πετύχουμε την επιτυχή απομάκρυνση της δεξιάς η οποία πέφτει, της δεξιάς διακυβέρνησης από την εξουσία. Αυτό επαφίεται σε μας. Είναι ευθύνη όλων μας. Το αν θα συμπαθήσουμε τον Πολάκη, αν σας συμπαθήσουμε τον Μουζάλα, αν θα συμπαθήσουμε οποιονδήποτε, δεν αφορά τον λαό μας. Έχει πάρα πολλά σοβαρά ζητήματα. Η Νέα Δημοκρατία είναι σε αδιέξοδο.

**ΠΡΟΕΔΡΕΥΩΝ (Αθανάσιος Μπούρας):** Κλείστε παρακαλώ. Δείτε τον χρόνο σας.

**ΙΩΑΝΝΗΣ ΜΟΥΖΑΛΑΣ:** Κλείνω, κύριε Πρόεδρε.

Θα οδηγείται όλο και πιο δεξιά. Είναι μονόδρομος γι’ αυτή. Δεν μπορεί να επιβάλει αυτά τα μέτρα αλλιώς. Η Αντιπολίτευση θα ενωθεί πάνω στα ουσιαστικά ζητήματα του λαού; Αυτό είναι το στοίχημα που μας βάζει η κοινωνία και η ιστορία. Σε αυτό πρέπει να απαντήσουμε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας, κ. Δημήτρης Καιρίδης.

Κύριε Καιρίδη, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ:** Σας ευχαριστώ, κύριε Πρόεδρε.

Ομολογώ ότι όταν ακούω τους εκπροσώπους του ΣΥΡΙΖΑ να μιλούν για πολιτικούς που γίνονται ανέκδοτο, τους ακούω με προσοχή. Γιατί έχουν μεγάλη εμπειρία στον τομέα αυτό. Και εμπειρία η οποία περνά τα σύνορα της χώρας αν κρίνει κανείς από το γεγονός ότι ένας όρος, ο όρος κωλοτούμπα, το 2015 έγινε international. Έγινε διεθνής. Διεθνές το ανέκδοτο ΣΥΡΙΖΑ και Αλέξη Τσίπρα το 2015 σε όλη την Ευρώπη και σε όλο τον κόσμο. Επειδή άκουσα και τον προλαλήσαντα και τον αρχηγό του να μιλάνε για ανέκδοτα, νομίζω ότι λίγη αυτοκριτική και λίγη αυτογνωσία δεν βλάπτει.

Έχουμε πολλά και σημαντικά να πούμε για τα αναπτυξιακά. Και είπαμε. Αναρωτιέμαι πόσο Πολάκη και πόσο «πολακισμό» αντέχει η ζωή μας. Δεν θα μπω στην ουσία. Θεωρώ ότι από ένα σημείο και μετά είναι πραγματικά εξευτελιστικό για όλους μας να αναλωνόμαστε γύρω από τον αψύ των Σφακίων. Χωρίς να μπαίνω στην ουσία αναρωτιέμαι, πραγματικά, με καλή διάθεση προς τους συναδέλφους του ΣΥΡΙΖΑ, πιστεύουν πραγματικά ότι αν αυτή είναι η διαχωριστική γραμμή, η πλειοψηφία του ελληνικού λαού θα είναι με τον Παύλο και με αυτού του τύπου τη συμπεριφορά; Πιστεύουν ότι έχουν να κερδίσουν από αυτό; Ή περιχαρακώνονται σε μια μειοψηφία που δεν οδηγεί πουθενά και τους ίδιους; Αφήστε την ουσία, το αξιακό, αισθητικό, ιδεολογικό, πολιτικό χάσμα. Τους συμφέρει; Σας συμφέρει; Αναρωτιέμαι.

Ακούσαμε πολλά εκτός θέματος. Δεν θα απαντήσω και δεν θα μπω σε όλα αυτά. Θα επιμείνω στα αναπτυξιακά. Θα επιμείνω στα αναπτυξιακά, κυρίες και κύριοι συνάδελφοι, διότι πρέπει να είμαστε ειλικρινείς. Η χώρα μας βγαίνει από μια δεκαετία επενδυτικής καθίζησης, πρωτοφανούς και μοναδικής. Το ποσοστό των επενδύσεων το 2019 που παρέδωσε ο ΣΥΡΙΖΑ στη νέα κυβέρνηση ήταν με διαφορά το χαμηλότερο στην Ευρώπη. Τεράστιο το επενδυτικό χάσμα της δεκαετίας πίσω. Είχαμε μια δεκαετία αποεπένδυσης όπου ο αριθμός των επενδύσεων δεν έφτανε για να αναπληρώνει τις αποσβέσεις. Αυτό σε συνδυασμό με τη δημογραφική συρρίκνωση, άρα λιγότεροι εργαζόμενοι και με χαμηλότερη παραγωγικότητα οι εναπομείναντες λόγω της αποεπένδυσης, σημαίνει συρρίκνωση του ΑΕΠ. Σημαίνει συρρίκνωση της οικονομίας. Και αυτό πρέπει να αντιστραφεί.

Έχουν γίνει σημαντικότατα βήματα. Ήδη το 2021 μέσα στην πανδημία καταγράφεται πολύ μεγάλη αύξηση των επενδύσεων και ήδη ανακοινώσεις για τις μεγάλες ξένες επενδύσεις σε τομείς αιχμής μας γεμίζουν αισιοδοξία: της «PFIZER», της «DELOITTE», της «JP MORGAN», τώρα και της Facebook. Υπάρχει σε κανενός το μυαλό αμφιβολία ότι η «JP MORGAN» δεν θα ερχόταν στην Ελλάδα, αν ήταν ο Αλέξης Τσίπρας στην εξουσία; Νομίζω κανένας. Προϋποθέτει μια άλλου τύπου κυβέρνηση, ένα άλλου τύπου κλίμα, μια άλλου τύπου πολιτική, για να προσελκύσεις αυτές τις επενδύσεις για πρώτη φορά και για να αποτιμήσεις ελληνικές επιχειρήσεις που μέχρι χθες πολύ λίγοι γνώριζαν σε αξία 1 και 2 και 3 δισεκατομμύρια. Για να αποκτήσεις αυτή την υπεραξία χρειάζεσαι μια άλλη πολιτική και σίγουρα όχι τα ήξεις αφήξεις, τους κλαυθμούς και οδυρμούς που ζήσαμε τεσσεράμισι χρόνια μέχρι το 2019.

Η ανάπτυξη είναι πολυπαραγοντική. Λέω μια κοινοτυπία. Και είναι προφανές ότι ο αναπτυξιακός νόμος είναι απλώς ένα εργαλείο. Από μόνος του δεν αρκεί. Χρειάζονται πάρα πολλά άλλα. Χρειάζονται μεταρρυθμίσεις. Χρειάζεται ευνοϊκό φορολογικό περιβάλλον. Χρειάζονται πολλά. Χρειάζεται ο κεφαλαιϊκός πυλώνας στο ασφαλιστικό, που εμείς εισαγάγαμε για πρώτη φορά προκειμένου να τονώσουμε την ιδιωτική αποταμίευση. Όμως έχει ρόλο και δείχνει τις προτεραιότητες και τις κατευθύνσεις της κυβέρνησης. Υπό αυτή την έννοια, κύριε Υπουργέ, σας συγχαίρω για αυτό το ολοκληρωμένο νομοσχέδιο, τα καλά του οποίου αναλύσατε κι εσείς, αναλύθηκαν και από τους συναδέλφους της Συμπολίτευσης κατά κόρον και δεν θα επιμείνω σε αυτά για να μην επαναληφθώ.

Θέλω ωστόσο να επικεντρώσω τα εναπομείναντα δύο λεπτά σε δύο ζητήματα. Το πρώτο έχει να κάνει με τις περιφερειακές ανισότητες. Ως συντονιστής οικονομικών της διακομματικής επιτροπής για την ανάπτυξη της Θράκης θα ήθελα να σας καλέσω να δούμε την ενίσχυση μέσα από τον νομό και τις περιφέρειες της Θράκης. Έχουμε κάνει τις κουβέντες και είμαι βέβαιος ότι το ακούτε με συμφωνία. Είναι μια πολύ ευαίσθητη περιφέρεια, παραμεθόρια, δίπλα στην Τουρκία, με δημογραφικό πρόβλημα, μια σειρά από άλλα προβλήματα τα οποία αναλύσαμε διεξοδικά στις συζητήσεις που είχαμε και εντέλει καταγράψαμε στο πόρισμα της επιτροπής.

Το δεύτερο έχει να κάνει με τις κρατικές ενισχύσεις. Είναι μια συζήτηση που πρέπει να αρχίσει στην Ελλάδα. Το ζήτημα των κρατικών ενισχύσεων βγήκε πάρα πολύ μπροστά τον καιρό της πανδημίας όπου χρειάστηκε να ληφθούν μέτρα και όπου η κρατική παρέμβαση αυξήθηκε σημαντικά για να στηριχθεί η οικονομία. Το τι επιτρέπεται και τι δεν επιτρέπεται από ένα σημείο και μετά είναι και ζήτημα διαπραγμάτευσης.

Η ΚΕΜΚΕ η Κεντρική Μονάδα Κρατικών Ενισχύσεων του Υπουργείου Οικονομικών πρέπει να ενισχυθεί. Υπάρχουν άτομα εκεί που κάνουν τη δουλειά τους και με μεγάλη αυταπάρνηση. Ωστόσο δεν υπάρχει αμφιβολία, στο δικό μου το μυαλό από την εμπειρία που είχα αυτά τα δύο χρόνια, ότι υπάρχουν μεγάλα περιθώρια βελτίωσης. Είχαμε σήμερα το πρωί μια συζήτηση στην Επιτροπή Ευρωπαϊκών Υποθέσεων, όπου εγώ προήδρευα με τον αρμόδιο Αναπληρωτή Υπουργό, τον κ. Βαρβιτσιώτη. Συζητήσαμε για τα μεγάλα, για τα σημαντικά, για τα διακυβεύματα στην Ευρώπη. Πρέπει κάποτε να μάθουμε να συζητάμε για τα μικρά τα λιγότερο ελκυστικά τις λεπτομέρειες και τις υποσημειώσεις και να δίνουμε τις μάχες όπως αυτή η Κυβέρνηση της δίνει για να φέρνει υπέρ του εθνικού συμφέροντος πολιτικές από τις Βρυξέλλες. Εδώ, λοιπόν, έχουμε πάρα πολλή δουλειά να κάνουμε στο ζήτημα των κρατικών ενισχύσεων.

Πρέπει κάποτε να μάθουμε να συζητάμε και για τα μικρά, για τα λιγότερο ελκυστικά, για τις λεπτομέρειες και τις υποσημειώσεις και να δίνουμε τις μάχες, όπως τις δίνει αυτή η Κυβέρνηση, για να φέρνει εδώ πολιτικές από τις Βρυξέλλες υπέρ του εθνικού συμφέροντος. Έχουμε να κάνουμε πάρα πολύ δουλειά στο ζήτημα των κρατικών ενισχύσεων και στην ενίσχυση της διεκδίκησης που χρειαζόμαστε στις Βρυξέλλες, για να ενισχύσουμε τις επιχειρήσεις μας, όπως κάνουν άλλες χώρες στο εξωτερικό, στην υπόλοιπη Ευρωπαϊκή Ένωση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα να ξαναδείτε λίγο το ζήτημα των μεσαίων επιχειρήσεων -ένα ζήτημα που ήλθε και επανήλθε-, διότι είναι αυτές που κάνουν τις μεγάλες επενδύσεις στην πατρίδα μας, τις εξαγωγές και ούτω καθεξής. Έχουμε δώσει τα τέσσερα όπλα στις μικρές και στις πολύ μικρές, αλλά όχι όλα τα όπλα στις μεσαίες. Έχουμε και το θέμα των προβληματικών. Το αντιμετωπίσαμε στις μικρές με την εξαίρεση, αλλά το έχουμε στις μεσαίες.

Στο σημείο αυτό, θα ήθελα να τονίσω ότι πάρα πολλές ελληνικές επιχειρήσεις είναι προβληματικές, σύμφωνα με την ορολογία της Ευρωπαϊκής Ένωσης, του κανονισμού του 2014, παρ’ όλο που είναι βιώσιμες και πολλές από αυτές έχουν γυρίσει σε κερδοφορία, κάνουν εξαγωγές, είναι bankable και έχουν πολλές προοπτικές. Όμως, δυστυχώς, δεν μπορούν να υπαχθούν σε μία σειρά από ενισχύσεις, κυρίως ευρωπαϊκές, λόγω αυτού του όρου. Και αυτή η μάχη με τις κρατικές ενισχύσεις είναι μία μάχη που πρέπει να δοθεί στις Βρυξέλλες, προκειμένου ο ευρωπαϊκός Νότος συνολικά, ο οποίος χτυπήθηκε πάρα πολύ την προηγούμενη δεκαετία, να μπορέσει να πετύχει και σε αυτό το επίπεδο την εξαίρεση που απαιτεί η σύνθεση της οικονομίας και η κατάσταση στην οποία βρέθηκαν αυτές οι επιχειρήσεις.

Δεν είναι «ζόμπι» οι επιχειρήσεις. Είναι επιχειρήσεις που επιβίωσαν μέσα σε μια σκληρότατη κρίση την τελευταία δεκαετία. Όπως έγινε με τις μικρές με τη συνεργασία της Ιταλίας, πρέπει να καταφέρουμε το ίδιο και για τις μεσαίες. Πρόκειται για ένα ύψιστο ζήτημα για μας εδώ στον Νότο, το οποίο δεν αφορά τον Βορρά, αλλά αφορά πάρα πολύ εμάς εδώ, ιδίως τις ελληνικές επιχειρήσεις.

Θα ήθελα να σας συγχαρώ για μια ακόμα φορά για τον αγώνα που δώσατε. Ξέρω πόσο πολύ ασχοληθήκατε όλους τους προηγούμενους μήνες με αυτό το νομοσχέδιο μαζί με όλους τους φορείς. Θα πρέπει να επιταχύνουμε τις διαδικασίες και να φύγουμε από τις μόνιμες γραφειοκρατικές αγκυλώσεις και παθογένειες που έχουν πλήξει την αποτελεσματικότητα προηγούμενων νόμων.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Καιρίδη, σας παρακαλώ.

**ΔΗΜΗΤΡΙΟΣ ΚΑΙΡΙΔΗΣ:** Τα λένε οι δικοί σας. Διαβάστε το βιβλίο «Ποια ανάπτυξη;» του δικού σας Λόη Λαμπριανίδη, του παλιού δικού μου συναδέλφου από το πανεπιστήμιο και δικού σας γενικού γραμματέα επενδύσεων, στου οποίου το βιβλίο έκανα και μια κριτική στην «ΚΑΘΗΜΕΡΙΝΗ», γιατί πιστεύω σ’ αυτόν τον διάλογο στους διαδρόμους της Βουλής. Δεν πιστεύω στα «τσίγκινα», αλλά στον ουσιαστικό και σοβαρό διάλογο και όχι στις κραυγές, στις φωνές και τους διαπληκτισμούς, για να πάμε τη χώρα μπροστά, όπως της αξίζει.

Να είστε καλά, σας ευχαριστώ!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα ο Βουλευτής της Νέας Δημοκρατίας κ. Αναστάσιος Μπαρτζώκας.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμε κύριε Υπουργέ, αγαπητοί συνάδελφοι ως νέος Βουλευτής, αλλά κυρίως ως άνθρωπος που αποστρέφομαι βαθιά την οποιαδήποτε βαρβαρότητα, ιδιαίτερα τη θεσμική, δηλώνω τη βαθιά μου θλίψη για όσα συνέβησαν στο Κοινοβούλιο χθες και σήμερα. Κι αν έχω να κάνω κάποιο σχόλιο, αυτό είναι μόνο ένα: Κι εμείς κρινόμαστε, όλοι μας συνολικά και αυτοί που συστημικά και συστηματικά έχουν αντιθεσμική συμπεριφορά θα κριθούν, θα κατακριθούν και στο τέλος θα μαυριστούν.

Αν θέλουμε να είμαστε ειλικρινείς και να κάνουμε και την αυτοκριτική όλοι μας ως πολιτικό σύστημα, όσον αφορά την τριήμερη συζήτηση δυσπιστίας, οι πολίτες δεν ενδιαφέρονται ούτε για τις εσωκομματικές αγωνίες του ΣΥΡΙΖΑ και του ΚΙΝΑΛ ούτε για το πολιτικό «μπρα ντε φερ» ούτε και για τις αψιμαχίες εντός του Κοινοβουλίου. Οι πολίτες ενδιαφέρονται για το πώς θα κάνουν καλύτερη την καθημερινότητά τους και τη διαβίωσή τους. Τους ενδιαφέρει ο βίος και το βιος τους. Κι εμείς στη Νέα Δημοκρατία υποσχεθήκαμε στους πολίτες ότι θα τους εξασφαλίσουμε καλύτερη ζωή, πιο γεμάτη τσέπη και περισσότερες δουλειές.

Έχοντας αυτά κατά νου, γιατί κάποιοι τα ξεχνούν, και καθώς αυτές τις μέρες συζητούμε για τον αναπτυξιακό νόμο, το θεσμικό εργαλείο για την επιχειρηματικότητα και τις επενδύσεις στη χώρα μας, κάποιοι αναρωτήθηκαν το εξής: Χρειάζεται, άραγε, να αλλάξει το υφιστάμενο πλαίσιο χορήγησης κρατικών επενδύσεων, δηλαδή ο ν.4399/2016; Η απάντηση είναι ότι όχι απλώς χρειάζεται, αλλά ότι επιβάλλεται όχι μόνο γιατί έχουν αλλάξει οι συνθήκες και οι απαιτήσεις του επιχειρηματικού περιβάλλοντος, άρα πρέπει να προσαρμοστούμε, αλλά και γιατί το υφιστάμενο πλαίσιο κρατικών ενισχύσεων στις επενδύσεις του ν.4399 είναι εξόχως προβληματικό, παρά τις αλλαγές που έχουμε κάνει σε επιμέρους ρυθμίσεις του.

Και αναφέρω την έκφραση «προβληματικό», διότι ως τέτοιο ορίζεται ένα πλαίσιο, που αποτυγχάνει σε όλους τους στόχους τους οποίους υποτίθεται ότι προσπαθούσε να υπηρετήσει. Κι αυτό συνέβη για δύο λόγους που συνθέτουν τη μικρή, αλλά και τη μεγάλη εικόνα. Και οι δύο είναι απόρροια της ταυτοτικής ύπαρξης του ΣΥΡΙΖΑ και των ιδεολογικών αγκυλώσεών του.

Η μικρή εικόνα είναι ότι η κατάστρωση του ν.4399 είχε φοβερές θεσμικές αδυναμίες και ένα πολύ βαρύ κανονιστικό πλαίσιο, καθώς προέβλεπε αμέτρητες υπουργικές αποφάσεις. Ακόμα, επέφερε μια δυσκίνητη γραφειοκρατία που εντοπίζεται στο πλαίσιο αξιολόγησης και υπαγωγής των επενδυτικών σχεδίων. Επίσης, εμφάνιζε σημαντικά ζητήματα έλλειψης χρονοδιαγραμμάτων για την εξόφληση της επένδυσης.

Από την άλλη μεριά, τη μεριά της μεγάλης εικόνας, ο νόμος αυτός συντάχθηκε την περίοδο των capital controls εν μέσω μιας άνευ προηγουμένου φοροεπιδρομής και ληστρικής επίθεσης στις ασφαλιστικές εισφορές των ελεύθερων επαγγελματιών. Κυρίως, όμως, ο νόμος αυτός, ο ν.4399, συντάχθηκε χωρίς να έχει καθοριστεί το εθνικό αναπτυξιακό στρατηγικό σχέδιο. Δεν υπήρχε, λοιπόν, κανένα σχέδιο. Η ελπίδα στις επενδύσεις ερχόταν στα τυφλά, καταδικασμένη από την αρχή και μαζί της καταδικασμένη, δυστυχώς, και η επιχειρηματικότητα. Με άλλα λόγια, ήταν ένας ανερμάτιστος νόμος και εκ των υστέρων δεν μας κάνει καμμία εντύπωση που κατέληξε σε αποτυχία.

Από τα οκτώ καθεστώτα προκηρύχθηκαν μόνο τα τέσσερα. Όταν παραλάβαμε την εξουσία, εκκρεμούσαν προς έγκριση τρεισήμισι χιλιάδες επενδυτικά σχέδια. Χαμένος χρόνος και χαμένο χρήμα για τους επιχειρηματίες που για άλλη μια φορά πλήρωσαν το μάρμαρο πολιτικών αποφάσεων.

Θυμάμαι την περίοδο της ψήφισής του που στελέχη του ΣΥΡΙΖΑ αποκαλούσαν τον ν.4399 ως τον νόμο για τους μικρομεσαίους, ως το εργαλείο που θα διεύρυνε την εξαγωγική βάση της ελληνικής επιχείρησης, ως έναν μετρημένο αναπτυξιακό νόμο. Αυτό ήταν και λάθος και ψέμα.

Η αλήθεια είναι ότι ο νόμος αυτός δεν ήταν μετρημένος. Ήταν ένας μέτριος νόμος από μία κάτω του μετρίου κυβέρνηση που δεν είχε καν μέτρια γνώση του «επιχειρείν» και των αναγκών του και που νόμιζε ότι απευθύνεται σε μέτριους επιχειρηματίες και μέτριους Έλληνες γενικότερα. Ήταν ένα αδειανό πουκάμισο, όπως τον είχε αποκαλέσει και τον είχε χαρακτηρίσει ο σημερινός Πρωθυπουργός Κυριάκος Μητσοτάκης.

Το νομοσχέδιο που συζητάμε σήμερα δεν είναι μία από τα ίδια. Έρχεται μετά από σειρά παρεμβάσεων, που επιδρούν θετικά στην επιχειρηματικότητα και στο φιλοεπενδυτικό κλίμα, όπως είναι οι συνεχόμενες μειώσεις φόρων και ασφαλιστικών εισφορών. Έρχεται μετά από την ανάκτηση της αξιοπιστίας μας από τη διεθνή επενδυτική κοινότητα. Εγκαθιδρύει δεκατρία θεματικά καθεστώτα αναγνωρίζοντάς τους ως εθνικούς τομείς προτεραιότητας και επιταχύνει τις διαδικασίες υπαγωγής και αξιολόγησης. Βάζει στο επίκεντρο την περιφέρεια, καθώς για πρώτη φορά καθίσταται ελκυστικός προορισμός για την εγκατάσταση των νέων επενδύσεων και γράφει τη στρατηγική της επενδυτικής πολιτικής όχι με το στυλό της ελπίδας, αλλά εστιάζοντας ρεαλιστικά στον επιχειρηματία και την επιχείρηση στοχεύοντας στην αποτελεσματικότητα.

Και πάνω σ’ αυτή τη βάση της αποτελεσματικότητας, καταλήγοντας έχω να κάνω τις εξής προτάσεις. Όσον αφορά τις ατομικές επιχειρήσεις, θα πρέπει να τις ενισχύσουμε με κάθε χρηματοδοτικό εργαλείο, προκειμένου να μεγιστοποιήσουν τη δυναμική τους, έτσι ώστε να μπορέσουν να μεγαλώσουν και να δημιουργήσουν με τη σειρά τους τις δικές τους οικονομίες κλίμακας.

Δεύτερον, δεν μπορούμε να αγνοήσουμε τη δυναμική που έχει αναπτυχθεί με τα μικρά τουριστικά καταλύματα, καθώς και τον ρόλο που επιτελούν τα τουριστικά πρακτορεία και τα τουριστικά λεωφορεία. Χρειάζεται να επεξεργαστούμε μια εναλλακτική πρόταση στήριξης και ανάπτυξής τους, έστω και την τελευταία στιγμή. Δεν πρέπει να ξεχνάμε την πραγματικότητα, την οποία εμείς διαμορφώνουμε για την κοινωνία. Είμαστε εδώ για την κοινωνία του σήμερα και όχι μόνο για την κοινωνία του μέλλοντος που οραματιζόμαστε.

Τρίτον, χρειαζόμαστε έναν μηχανισμό παρακολούθησης σε πραγματικό χρόνο του πώς προχωρούν τα προς υπαγωγή σχέδια, για να βλέπουμε ποιες είναι οι πραγματικές δυσλειτουργίες και να τις διορθώνουμε έγκαιρα. Γι’ αυτούς τους λόγους προτείνω τη δημιουργία ενός παρατηρητηρίου εντός του Υπουργείου, το οποίο θα παρακολουθεί την εφαρμογή του αναπτυξιακού νόμου σε όλο το φάσμα των διαδικασιών, θα εντοπίζει δυσλειτουργίες και θα τροφοδοτεί τη δημόσια διοίκηση και την πολιτική ηγεσία με υποδείξεις βελτίωσης.

Κλείνοντας, οι νόμοι δεν είναι προϊόντα ΠΟΠ και ακριβώς γι’ αυτό δεν πρέπει να καταψηφίζουμε τα νομοσχέδια στη βάση του ποιος τα εισηγείται και αν αυτός είναι ιδεολογικός μας αντίπαλος. Το εκάστοτε κανονιστικό πλαίσιο, που θεσπίζεται αξιολογείται στη βάση της αξίας που αυτό κομίζει για τον πολίτη και στο κατά πόσο μπορεί να μεταβάλει το σημείο αφετηρίας του προς μία κατεύθυνση καλύτερης ζωής.

Αυτά είναι τα μέτρα και τα σταθμά για την κοινωνία και αυτό θα πρέπει να είναι και το δικό μας μέτρο. Η αναφορά μας θα πρέπει να είναι πάντα ο πολίτης και στην περίπτωση του αναπτυξιακού νόμου η αναφορά μας πρέπει να είναι ο επιχειρηματίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μπαρτζώκα.

Καλώ τώρα στο Βήμα τον Βουλευτή του ΣΥΡΙΖΑ - Προοδευτική Συμμαχία κ. Μεϊκόπουλο.

Ακολουθεί ο κ. Παπαηλιού, με τον οποίο θα ολοκληρώσουμε τη συνεδρίαση.

Ορίστε, κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Είναι λίγο περασμένη η ώρα, αλλά θα προσπαθήσω λίγο να ζωντανέψω, αν μπορώ, τη συζήτηση.

Πραγματικά, άκουσα με πολύ μεγάλο ενδιαφέρον και τον κ. Καιρίδη και τον κ. Μπαρτζώκα και αρκετούς Βουλευτές από τη Νέα Δημοκρατία, οι οποίοι προσπαθούσαν όλη την ημέρα, αλλά και τις προηγούμενες ημέρες, να αρθρώσουν ένα επιχείρημα, προκειμένου να δικαιολογήσουν τον χθεσινό δημοκρατικό και θεσμικό κατήφορο σε σχέση κυρίως με το ύφος του κ. Παύλου Πολάκη.

Και έρχομαι τώρα να αναρωτηθώ από πότε η αισθητική είναι πιο σημαντική από την αλήθεια.

Και ξέρετε κάτι, κυρίες και κύριοι συνάδελφοι; Δεν υπάρχει αλήθεια όμορφη. Τις περισσότερες φορές η αλήθεια είναι άσχημη, πολύ άσχημη. Πραγματικά, εγώ δεν μπορώ να σκεφτώ έναν όμορφο τρόπο να περιγράψεις μια άσχημη αλήθεια. Συνεπώς, αυτή η προσπάθεια να λοιδορηθεί ένας συνάδελφος του ελληνικού Κοινοβουλίου για το ύφος του νομίζω ότι δεν τιμά τη Νέα Δημοκρατία, δεν τιμά την Κυβέρνηση. Ας ακούσουμε, ας αναλογιστούμε, ας προβληματιστούμε πάνω σε αυτά που είπε σε σχέση με το τεράστιο θέμα της «NOVARTIS».

Σκεφτόμουν όμως και κάτι ακόμα. Δεν είναι η πρώτη φορά που έχουν κυβερνήσει τη χώρα δεξιές κυβερνήσεις.

Αυτή, όμως, κύριε Παπαθανάση, κύριε Υπουργέ, μια δεξιά Κυβέρνηση μετά από μια δεκαετή καταστροφική κρίση, για την οποία όμως δεν έχει απολογηθεί ποτέ, αλλά έχει επιστρέψει πιο αλαζονική, πιο ειρωνική, πιο πελατειακή, πιο ανεπαρκής από ποτέ. Δυόμισι χρόνια τώρα, η Κυβέρνηση του κ. Μητσοτάκη έχει αποκαλύψει σε όλους μας το αληθινό της πρόσωπο. Και ξέρετε γιατί το ισχυρίζομαι αυτό; Θα μπορούσε να πει κανείς «Γιατί βιάζεσαι να το πεις αυτό το πράγμα;».

Θεωρώ ότι κάτω από τις συνθήκες που βιώνουμε όλοι δεν θα μπορούσε καμμία κυβέρνηση να κρυφτεί, διότι η διαχείριση της πανδημίας επέβαλε καθημερινή άσκηση πολιτικής, με συνεχείς αποφάσεις και μέτρα με άμεσο κοινωνικό αντίκτυπο. Έτσι, τα συμπεράσματα που θα έβγαζε κανείς σε τέσσερα χρόνια είναι εξαγώγιμα, με την ίδια ακριβώς ασφάλεια στα δυόμισι χρόνια που κυβερνά η Νέα Δημοκρατία.

Βάσει αυτής, λοιπόν, της άσχημης αλήθειας που ανέφερα, θα ήθελα πρώτα να σταθώ λίγο στη «συγγνώμη» του Πρωθυπουργού, του κ. Μητσοτάκη. Είναι μία «συγγνώμη» που -ας μου επιτραπεί ο όρος- επιχειρείται να παρουσιαστεί ως μια πράξη ύψιστης πολιτικής και προσωπικής μπέσας, μία «συγγνώμη» που ζητά αφού πρώτα έχει αδειάσει την τοπική αυτοδιοίκηση, έχει προσπαθήσει να κατηγορήσει μέχρι και τους μετεωρολόγους και έχει αλληλοδιαψευστεί με την ίδια την εταιρεία, μία «συγγνώμη» μέσα σε φαιδρότητες περί προστίμων στους εγκλωβισμένους και μη ευθύνης του κράτους για την Κατεχάκη και τη Μαραθώνος, μία «συγγνώμη» που δεν είναι ειλικρινής, μια «συγγνώμη», κύριε Υπουργέ, πολύ καλά ζυγισμένη και μετρημένη από επικοινωνιολόγους όταν έγινε αντιληπτό ότι όσο και να κατακερματίσουμε την ευθύνη, όσο και να την επιμερίσουμε, το χάος των προηγούμενων ημερών έχει ονοματεπώνυμο. Πολίτες εγκλωβισμένοι για ώρες μέσα στην παγωνιά σε Ι.Χ και τρένα, περιοχές χωρίς ρεύμα από μια κακοκαιρία σφοδρή αλλά όχι πρωτοφανή, που είχε προβλεφθεί ημέρες πριν και η Κυβέρνηση αυτή έχει εξαντλήσει την ετοιμότητα και την επιτελικότητά της μόνο στα SMS.

Άκουσα τον Πρωθυπουργό να επαινεί τον κ. Χαρδαλιά, να ευχαριστεί και να εγκωμιάζει τον κ. Στυλιανίδη. Μέχρι και σήμερα δεν έχω καταλάβει για ποιο λόγο ακριβώς ζήτησε «συγγνώμη», τη στιγμή που όλα πάλι έγιναν καλώς.

Να σας θυμίσω ότι η Κυβέρνηση της Νέας Δημοκρατίας εξελέγη εκμεταλλευόμενη χυδαία μια τεράστια τραγωδία στο Μάτι, ασχέτως βέβαια αν επιβράβευσε στη συνέχεια όσους χειρίστηκαν την τραγωδία τους οποίους κατήγγειλε προεκλογικά. Έδωσε μεγάλες υποσχέσεις για τη δημιουργία μιας Πολιτικής Προστασίας που θα είναι υπεραποτελεσματική, για να διαψευστεί από την πραγματικότητα. Από τις πλημμύρες της «Θάλειας» και του «Ιανού», τα χιόνια της «Μήδειας», τις πυρκαγιές που κατέκαψαν τη χώρα το καλοκαίρι και την πιο πρόσφατη κακοκαιρία που παρέλυσε την Αττική, η Κυβέρνηση καταλήγει μετά από δυόμισι χρόνια να απολογείται για τον σχεδιασμό που «θα» μπορούσε να είναι καλύτερος, για τον συντονισμό που «θα» μπορούσε να είναι αποτελεσματικότερος και άλλα πολλά «θα». Από λάθος σε λάθος ανακαλύπτει κανείς αυτό που σας έλεγα πριν, την άσχημη αλήθεια.

Το επιτελικό κράτος, λοιπόν, κατέρρευσε και αποκάλυψε το κράτος-φέουδο, το κράτος-λάφυρο του κ. Μητσοτάκη. Μα, είναι φοβερό. Όποια πέτρα και να σηκώσεις βρίσκεις διορισμούς από το παράθυρο, φίλους, συγγενείς, μετακλητούς, εξόφληση προεκλογικών γραμματίων, απευθείας αναθέσεις.

Πραγματικά, κυρίες και κύριοι συνάδελφοι, αναρωτιέμαι εδώ και πάρα πολύ μεγάλο χρονικό διάστημα και προσπαθώ να διακρίνω πού βρίσκεται η Νέα Δημοκρατία μέσα στην Κυβέρνηση της Νέας Δημοκρατίας. Πού είναι αυτό το κόμμα με την τεράστια κεντροδεξιά παράδοση; Αυτό που βλέπω είναι η οικογένεια Μητσοτάκη, το περιβάλλον Μητσοτάκη, οι φίλοι του κ. Μητσοτάκη, λίγο σύμβουλοι του κ. Σημίτη, ορισμένοι άνθρωποι από τον Λαϊκό Ορθόδοξο Συναγερμό. Πουθενά η Νέα Δημοκρατία! Πουθενά! Είναι πραγματικά πολύ αποκαλυπτικό.

Τι μας έμαθε, λοιπόν, η Κυβέρνηση της Νέας Δημοκρατίας; Εισήγαγε, κύριε Υπουργέ, τον όρο «ατομική ευθύνη» ως απάντηση για τη δική της ανευθυνότητα. Ατομική ευθύνη στην πανδημία, ατομική ευθύνη στην εκπαίδευση, ατομική ευθύνη στον καύσωνα και στην κακοκαιρία. Για ζητήματα κουλτούρας τι μας είπαν οι Βουλευτές της Συμπολίτευσης; Δεν συνταγογραφεί η Κυβέρνηση μοριακά τεστ γιατί, λέει, οι Έλληνες δεν έχουν την κατάλληλη κουλτούρα και θα κάνουν κατάχρηση.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Ή το πιο πρόσφατο, στην Αθήνα δεν έχουν οι πολίτες την κουλτούρα να ξέρουν να οδηγούν στη βροχή ή τη χιονόπτωση. Πρόστιμα! Η Κυβέρνηση καταφεύγει στο τιμωρητισμό και την οικονομική εξόντωση των άνω των εξήντα ετών, βάζοντας στο στόχαστρο και πάλι τους οικονομικά αδύναμους, συνταξιούχους και εργαζόμενους. Μιλάμε για κοινωνικό διχασμό σε μια περίοδο που η ενότητα είναι πιο αναγκαία από ποτέ. Η Κυβέρνηση έχει στοχοποιήσει τους νέους, τους υγειονομικούς, τους εμβολιασμούς.

Το σύνθημα που αφορά εσάς, κύριε Υπουργέ, είναι το «Συγχωνευτείτε ή βάλτε λουκέτο» -αυτό λέτε σε όλη τη μικρομεσαία επιχειρηματικότητα- σε μια οικονομία με πολύ μικρές, μικρές και μεσαίες επιχειρήσεις, που μένουν μετά βίας όρθιες ή δείχνοντας με νόημα τον μεσάζοντα στον μικρό παραγωγό.

Ιδιωτική πρωτοβουλία ως πανάκεια: ιδιωτικοποίηση της υγείας, ιδιωτικοποίηση της ΔΕΗ, ιδιωτικοποίηση της κοινωνικής ασφάλισης, να μην μείνει τίποτα δημόσιο. Εισβολή «Φουρθιώτηδων» στην πολιτική ζωή της χώρας. Κατήφορος. Κουνάτε το δάχτυλο αλαζονικά στην Αντιπολίτευση, κοιτάτε αφ’ υψηλού τους πολίτες, όταν υψηλά στελέχη συνδιαλέγονται και κατόπιν εκβιάζονται από υπόδικες τηλεπερσόνες.

Ξέρετε είναι ένα πραγματικά φοβερό πράγμα, αλλά ο λαός αυτής της χώρας είναι σαν να βιώνει μια παράλληλη πραγματικότητα. Η μία είναι αυτή που παρακολουθεί στους τηλεοπτικούς δέκτες, όπου όλα βαίνουν καλώς, όλα έχουν γίνει καλά, τα πηγαίνουμε καλά στην πανδημία, τα πηγαίνουμε καλά στην οικονομία και η άλλη, η αδυσώπητη, που ζει κάθε μέρα, ο σφιχτός εναγκαλισμός Κυβέρνησης και μέσων ενημέρωσης, η δεδομένη συναντίληψη -Βουλευτής που διαγράψετε από τη Νέα Δημοκρατία το ισχυρίστηκε αυτό- είναι το μοναδικό αποτέλεσμα που έχει παραγάγει η λίστα του κ. Πέτσα. Με πρόσχημα την καμπάνια για τον κορωνοϊό η Κυβέρνηση κατασπατάλησε τα χρήματα του ελληνικού λαού για να ελέγξει τα μέσα ενημέρωσης, να εξαφανίσει αντιπολιτευτικές φωνές και να διαφημίσει επί της ουσίας τον εαυτό της. Η Κυβέρνηση των selfies!

Ένα μόνο σχόλιο ακόμα θα κάνω γιατί εξάντλησα όλο τον χρόνο μου, έναν ευρύτερο πολιτικό σχολιασμό για το αναπτυξιακό νομοσχέδιο. Ξέρετε, υπάρχουν πάλι δύο εικόνες: Είναι η εικόνα του κ. Παπαθανάση, του κ. Γεωργιάδη, της Νέας Δημοκρατίας γενικότερα για το τι συνιστά ανάπτυξη για τη χώρα, αλλά υπάρχει και η εικόνα που έχουν τα παγκόσμια και τα διεθνή fora. Δεν ξέρω αν το πληροφορηθήκατε, αλλά στον «ECONOMIST» έχει μπει η Ακρόπολη στη λίστα με τις πιο ολέθριες παρεμβάσεις, που έχουν γίνει σε μνημεία του πολιτισμού σε όλο τον κόσμο μέσα στην πανδημία. Κι αν θεωρείτε ότι με αυτόν τον αναπτυξιακό νόμο, αποκλείοντας την μικρή, την ατομική και τη μεσαία επιχείρηση από οποιαδήποτε χρηματοδότηση, έχετε καταλάβει ποιο είναι το παραγωγικό προφίλ της χώρας, τότε πραγματικά ζείτε σε μια τελείως διαφορετική χώρα από αυτή στην οποία σήμερα έρχεστε να νομοθετήσετε. Η ύλη του νομοσχεδίου δεν αφορά τη ραχοκοκαλιά της ελληνικής παραγωγής.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Βουλευτής του ΣΥΡΙΖΑ - Προοδευτική Συμμαχία κ. Γεώργιος Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, η αδράνεια της Κυβέρνησης της Νέας Δημοκρατίας ως προς την αντιμετώπιση των προβλημάτων της μεγάλης κοινωνικής πλειοψηφίας είναι το χαρακτηριστικό της. Στις κρίσεις -πυρκαγιές, πλημμύρες, χιονιάς- δεν πράττει κάτι. Το καλοκαίρι στις πυρκαγιές αποφασίζει και διατάσσει την εκκένωση των χωριών. Τώρα τον χειμώνα με τον χιονιά αποφασίζει και διατάσσει τη διακοπή της λειτουργίας, την αργία στο δημόσιο και τον ιδιωτικό τομέα και αφήνει τα πράγματα να εξελιχθούν μέχρι το τέλος των φαινομένων. Το κράτος και η κοινωνία κλείνουν διότι η Κυβέρνηση των «αρίστων» ούτε σχέδιο έχει ούτε γνωρίζει τι να πράξει. Έτσι έκλεισαν και οι οδικοί άξονες.

Το επιτελικό μπάχαλο της Κυβέρνησης και η κατάρρευση του κράτους, που αναδείχθηκαν ακόμη μία φορά κατά την πρόσφατη κακοκαιρία έπρεπε, εφόσον ο Πρωθυπουργός και η Κυβέρνηση αναλαμβάνουν, όπως λένε, την πολιτική ευθύνη, να οδηγήσουν σε παραιτήσεις, ώστε να ανοίξει ο δρόμος για πρόωρες εκλογές.

Εν πάση περιπτώσει, ας έρθουμε στο νομοσχέδιο. Το υπό κρίση νομοσχέδιο επιγράφεται: «Αναπτυξιακός νόμος – Ελλάδα Ισχυρή Ανάπτυξη». Αυτός ο τίτλος θα έλεγα ότι δεν είναι τίτλος νομοσχεδίου. Θυμίζει διαφημιστικό σποτ στο πλαίσιο της ομολογίας του ίδιου του Πρωθυπουργού ότι η επικοινωνία προηγείται της πολιτικής, της ουσίας των πραγμάτων. Οι αναπτυξιακοί νόμοι συνιστούν το κατ’ εξοχήν εργαλείο ενίσχυσης της επιχειρηματικότητας και της προσέλκυσης επενδύσεων. Αποτελούν νομοθετήματα μεγάλης πολιτικής, θεσμικής και δημοσιονομικής βαρύτητας, μέσω των οποίων ενισχύεται σημαντικό τμήμα των ιδιωτικών επενδύσεων άμεσα και έμμεσα ακόμη μεγαλύτερο τμήμα του. Κυρίως όμως λειτουργούν τροχιοδεικτικά, δείχνουν, δηλαδή, την κατεύθυνση την οποία επιδιώκεται να λάβει η οικονομία.

Το υπό κρίση νομοσχέδιο, κυρίες και κύριοι συνάδελφοι, αφορά τους λίγους και τους ισχυρούς, εντασσόμενο στην αντίληψη και την πολιτική της Κυβέρνησης που αποσκοπεί και επιδιώκει την αλλαγή του παραγωγικού υποδείγματος προς νεοφιλελεύθερη κατεύθυνση. Εισάγεται προς συζήτηση χωρίς να έχει γίνει αξιολόγηση, αποτίμηση της εφαρμογής του προηγούμενου αναπτυξιακού νόμου, τον οποίο σε μεγάλο βαθμό εκθείασαν ακόμη και Υπουργοί της Κυβέρνησης.

Στο πλαίσιο του προηγούμενου αναπτυξιακού νόμου είναι εμφανής η υπαγωγή σε αυτόν μεγαλύτερου ποσοστού μικρών και μεσαίων επιχειρήσεων σε σχέση με τις μεγάλες. Αυτό το γεγονός αναδεικνύει και τον διαφορετικό προσανατολισμό σε σχέση με αυτόν του υπό κρίση νομοσχεδίου.

Με την κυβερνητική αναπτυξιακή πρόταση καθιερώνεται ένας μηχανισμός ενίσχυσης μεγάλων επενδυτικών σχεδίων, με τα οποία θα επιταθεί η συγκεντροποίηση της οικονομίας σε πολλούς κλάδους. Σε αυτό το πλαίσιο και βάσει αυτών αποκλείονται οι ατομικές επιχειρήσεις, αυξάνεται το ελάχιστο ύψος των επενδυτικών σχεδίων, οι τράπεζες εμπλέκονται με τρόπο μεγαλύτερο και ασφυκτικότερο. Οι επιχειρήσεις που δεν έχουν πρόσβαση στον τραπεζικό τομέα -και αυτό ισχύει για το 80% των επιχειρήσεων μικρού και μεσαίου μεγέθους- πρακτικά εξαιρούνται από τις ρυθμίσεις του αναπτυξιακού νομοσχεδίου.

Τα κίνητρα που δίδονται και κατ’ επέκταση οι πόροι που διατίθενται έχουν ως στόχο τις επιθετικές εξαγορές των μικρομεσαίων επιχειρήσεων και την απορρόφησή τους από τους λίγους μεγάλους επιχειρηματικούς ομίλους.

Γίνεται διάκριση των μεθόδων αξιολόγησης. Η άμεση αξιολόγηση αφορά συγκεκριμένα καθεστώτα ενίσχυσης και διενεργείται αυτοτελώς βάσει της αρχής της χρονικής προτεραιότητας και των διαθέσιμων πόρων. Αυτή η μέθοδος αξιολόγησης υποκρύπτει μεθόδευση διοχέτευσης των ενισχύσεων στις μεγάλες επιχειρήσεις. Αντίθετα για τα υπόλοιπα καθεστώτα -τα ολιγότερα- εφαρμόζεται η συγκριτική ανάλυση.

Επιπλέον, υπερσυγκεντρώνονται αρμοδιότητες στο Υπουργείο Ανάπτυξης και μειώνονται αντιστοίχως οι αρμοδιότητες των περιφερειών. Οι διευθύνσεις αναπτυξιακού προγραμματισμού των περιφερειών θα δέχονται επιχειρηματικά σχέδια ύψους μέχρις 1 εκατομμυρίου, ενώ για τα υπόλοιπα θα αποφαίνεται το Υπουργείο Ανάπτυξης και ο Υπουργός Ανάπτυξης.

Τέλος, δεν διαφοροποιούνται τα κριτήρια αξιολόγησης βάσει του επιπέδου ανάπτυξης των περιφερειών με αποτέλεσμα να επέλθει ένταση των περιφερειακών ανισοτήτων, αφού απουσιάζουν συγκεκριμένες προβλέψεις για τη μείωση των περιφερειακών ανισοτήτων και την περαιτέρω ενίσχυση των επιχειρήσεων στην ελληνική περιφέρεια.

Κύριοι της Κυβέρνησης, τους μικρομεσαίους τους θεωρείτε βαρίδια και ζόμπι για την οικονομία, ενώ για σας η περιφέρεια είναι ξεχασμένη.

Εν κατακλείδι, το αποτέλεσμα με την εφαρμογή μάλλον του νομοσχεδίου, όταν ψηφιστεί, θα είναι ο κύριος όγκος των πόρων να απορροφηθεί από τις μεγάλες επιχειρήσεις της Αττικής, γεγονός που θα λειτουργήσει πολλαπλασιαστικά στην ένταση των ανισοτήτων μεταξύ του Λεκανοπεδίου και των περιφερειών. Βάσει όλων αυτών επιδιώκεται η διευκόλυνση και η ενίσχυση συγκεκριμένων οικονομικών και επιχειρηματικών συμφερόντων, αφού τελικά οι περισσότεροι διαθέσιμοι πόροι θα κατευθυνθούν προς μία μικρή και ισχυρή οικονομική ελίτ.

Στον αντίποδα, από πλευράς μας σκοπείται η αλλαγή του παραγωγικού μοντέλου προς προοδευτική κατεύθυνση που να έχει χαρακτηριστικά βιώσιμης και κοινωνικά δίκαιης παραγωγικής ανασυγκρότησης της χώρας.

Και ένα τελευταίο όσον αφορά τα αυξημένα ποσοστά ενίσχυσης για τις περιοχές, που έχουν πληγεί από φυσικές καταστροφές. Αυτά είναι ευπρόσδεκτα. Μία παρένθεση: σε περιοχές όπως η πυρόπληκτη Γορτυνία και Μεγαλόπολη δεν έχει γίνει κάτι, με αποτέλεσμα οι πολίτες οι οποίοι κατοικούν εκεί να είναι σε απόγνωση. Όμως όσον αφορά τα αυξημένα ποσοστά ενίσχυσης, που χορηγούνται δεν διευκρινίζεται αν οι αυξημένες ενισχύσεις θα χορηγηθούν σε επίπεδο ευρύτερων χωρικών ενοτήτων. Επειδή οι φυσικές καταστροφές επιφέρουν αρνητικές συνέπειες σε ευρύτερες περιοχές, αν χορηγηθούν οι αυξημένες ενισχύσεις σε αυτές τις ευρύτερες περιοχές πρέπει να υπάρχει γι’ αυτές ιεράρχηση, διαβάθμιση και τέτοια κατανομή ώστε οι άμεσα πληγείσες περιοχές να ευνοούνται κατά προτεραιότητα και πλήρως.

Τελειώνω, κύριε Πρόεδρε, με το εξής. Και κατά τη συζήτηση επί της πρότασης δυσπιστίας, όπως και κατά τη συζήτηση επί του υπό κρίση νομοσχεδίου, αποδείχθηκε ότι η οικονομική πολιτική της Κυβέρνησης της Νέας Δημοκρατίας οδηγεί σε περαιτέρω ενίσχυση των κοινωνικών και περιφερειακών ανισοτήτων. Ταυτόχρονα αποδείχθηκε η εκ μέρους της Κυβέρνησης απαξίωση των θεσμών, που οδηγεί σε αντιδημοκρατικές εκτροπές κάθε είδους εις βάρος του κράτους δικαίου, με τη δίωξη των δικαστικών λειτουργών, τη φίμωση δημοσιογράφων αλλά, δυστυχώς, ακόμα και Βουλευτών, όπως είδαμε χθες κατά τη συνεδρίαση της Βουλής. Δυστυχώς για σας, οι ελπίδες των όσων συμπολιτών μας είχαν απομείνει να σας αποδέχονται και να σας υποστηρίζουν έχουν εξανεμιστεί. Είναι καιρός να φύγετε. Ο κατήφορος για σας δεν έχει τέλος. Γι’ αυτό και το τέλος της κυβερνητικής θητείας της Νέας Δημοκρατίας πρέπει να επιταχυνθεί, με πρόωρες εκλογές.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κύριοι συνάδελφοι δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 1:32΄ λύεται η συνεδρίαση για σήμερα Τετάρτη 2 Φεβρουαρίου 2022 και ώρα 9:00΄, με αντικείμενο εργασιών του Σώματος: νομοθετική εργασία, συνέχιση της συζήτησης του σχεδίου νόμου του Υπουργείου Ανάπτυξης και Επενδύσεων: «Αναπτυξιακός Νόμος - Ελλάδα Ισχυρή Ανάπτυξη».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**